
INDLEDNING 

Det 16de Aarhundrede er de store religiøse Nydannelsers Tid 
i Europa og rummer samtidig — ^tillige med den første Halv- 
del af det 17de — Spaniens klassiske Blomstringsperiode, „el 
siglo de oro". Den overordentlige Indflydelse, saavel politisk 
som aandelig, Spanien dengang øvede, havde sin Baggrund i 
et saa kraftigt og mangesidigt nationalt Liv paa Pyrenæerhalv- 
øen, at vi nutildags har vanskeligt ved at forestille os det. I 
religiøs Henseende var det som bekendt fra Spanien, de af- 
gørende Impulser udgik, som muliggjorde Kontrareformationens 
imponerende romerskkatolske Fremstød, til hvis fortsatte Virk- 
ninger vi endnu er Vidner. Her saa lidt som paa andre Om- 
raader kan der imidlertid siges at herske nogen udbredt Be- 
vidsthed om, hvad den spanske Indsats i vor Races Aands- 
historie har betydet. Det er ikke blot Spaniens økonomisk- 
politiske Nedgang i de følgende Aarhundreder, som bærer Skyl- 
den for denne paafaldende Uvidenhed om, hvad det har ydet; 
det ligger ogsaa i selve Ydelsens Karakter, i Ejendommelig- 
heder ved den spanske Aandskultur. 

Man oplever ved Forsøg paa at beskrive spansk Literatur 
eller Kunst ikke sjældent med særlig Styrke den Vanskelighed, 
at samme Fænomen synes i lige Grad at kalde paa modsatte 
Prædikater. Virkelighedssans og Fantasiflugt, Sødlighed og 
maskulin Kraft, stiliseret Maner og naiv Oprindelighed kan 
forekomme sært sammenslynget, og de uvante Kombinationer 
trodser Sprogets kendte Kategorier. Det er det paa een Gang 
sammensatte og fastsluttede i den nationale Karakter, der stand- 
ser os. Og det kan være saa meget des vanskeligere at faa 
Sagens Pointe udtrykt, som den ofte netop viser sig i Følelses- 
kvalitetens mere æteriske Element fremfor i Konstruktion, Stil 

og Grundide; disse er meget ofte overtagne andetstedsfra, og 
dog har det hele faaet en udpræget ny Klangfarve, Hermed 
er en ny Krydsning af Modsætninger betegnet, den Enhed af 
Forstandens Receptivitet og Følelsens Originalitet, hvori Spa- 
niens Særstilling mellem Kulturfolkene i alt Fald delvis finder 
sin Forklaring. Hvad der har sin Ejendommelighed i Tonefaldet, 
lader sig vanskeligere overføre paa fremmed Grund end, hvad 
der er udkrystalliseret som kunstnerisk Stil, selskabelig Kon- 
vention, filosofisk Ide: deraf de store italienske, franske, tyske 
Kulturblomstringers større plastiske Impressivitet, Man kunde 
lettere skrive den europæiske Kulturs Historie med Forbigaaelse 
af den spanske end af nogen anden blandt de førende Nationer; 
men det er ikke sikkert, man derved gjorde mindre Vold paa 
Virkeligheden. Den spanske Aandstypes Indflydelse i den nyere 
Tids europæiske Aandsliv kan til en vis Grad sammenlignes 
med den russiskes i vore Dage. Begge Steder er det ikke Tankens 
Oprindelighed, men den følelsesmæssige Udformning, der er 
betydningsfuld; i begge Tilfælde er Virkningen lige saa upaa- 
tvivlelig som vanskelig at anslaa. 

Den pyrenædske Halvø, paa een Gang afsides beliggende 
og Mødested for rige Kulturpaavirkninger, har siden den tidlige 
Middelalder i Aarhundreder været Skuepladsen for Brydnin- 
ger mellem alle Kristenhedens og Islams vigtigste Aandsstrøm- 
ninger, og Reglen har været den, at man opsugede Elementer 
fra dem alle uden selv at yde andet Bidrag end det, der ligger 
i selve Rummeligheden og den Art af emotionel Spænding, der 
i Spaniens Gotik og Barok, hos en Lulius eller en Ribera 
trods al Overtagelse af Stof, Form og Type giver det dybe 
Præg af Selvstændighed, Man erkender Spanieren som Eklek- 
tiker, man føler ham som original. Hans Holdning mod Yder- 
verdenen er for det meste i intellektuel Henseende modtagende ; 
ydende og selvstændig er han væsentlig i Handling. Og for den 
spanske Aktion har Verden i eminent Grad været udsat paa 
mere end eet Felt; ogsaa efter at Landet var blevet politisk 
afmægtigt, har Impulserne, der udgik fra Loyola, Suarez og 
Teresa, sat Kræfter i Bevægelse, hvis Virken endnu ikke har 
naaet sin Grænse. Det har fulgt med de historiske Omstændig- 

heder, at denne Virken efterhaanden mere er forløbet adskilt 
fra de politiske Døgnbegivenheders Overfladestrøm og — for- 
enet med Tilløb fra andre Kilder — har udfyldt Katolicismens 
store Flodseng, saa den tit unddrager sig direkte Erkendelse. 
Saa meget des klarere fremtræder i Spaniens Storhedstid de 
nævnte Kendemærker for en Nation af Soldater, Æventyrere 
og Korstogsteologer: Modtagen af Ideer og Systemer udefra, 
Mangel paa Originalitet baade i Indhold og Udtryk, hæderlig- 
praktisk Eklekticisme ; men Oprindelighed i Handling, Beslut- 
ning, Livsplan, Organisation — og i Stemningsliv. Det sidste 
er vigtigst — deri rummes i Kimform det hele — og lettest at 
miskende. Thi dengang som nu udleverer den spanske Aand 
ikke sine indre iRigdomme til den første tilfældige Vejfarende 
eller udstiller dem til Beskuelse som standardiseret Eksportvare. 
Man maa følge med indenfor, sidde stille ved Arnen mellem 
Landets Børn og lytte sig til de Stemningsvalører, der kommer 
til kort i Universitetsforelæsningen og Radioforedraget, men 
som her, indenfor Murene, af Materiale, vi troede vendt og 
drejet og kendt til Trivialitet, skaber en ny og egen Tankens 
Verden, hvori alt er ægte og lever op i ny sjælelig Realitet. 
Fra en saadan kastiliansk Arnekrog er fler end een af de Sjæle 
gaaet ud for at erobre Himlen eller Verden eller begge Dele, 
der, sammen med en overtaget tysk-italiensk Tankebagage, som 
eneste „originale" Fædrenearv medtog een sand „Stemnings- 
valør": Evnen til at tage Bagagens Indhold for Alvor. 

En saadan spansk Type fra „det gyldne Aarhundrede" er Juan 
de Yepes med Tilnavnet de la Cruz, Tidsalderens tredje og 
sidste religiøse Hovedskikkelse paa spansk Grund, ved Siden 
af liiigo Loyola og Teresa de Ahumada. Som de er han ingen 
egentlig skabende Aand, hverken filosofisk eller æstetisk, og 
dog bliver han det paa sin Maade, nemlig ved at tage det 
Tankeindhold, han eklektisk gør til sit, saa alvorligt, at nye 
Værdier opstaar — Værdier for Handling og for Stemning, men 
Vaérdier, han selv søger at fatte og fastholde med Tanken. I sit 
Liv fik han Lejlighed til praktisk at erfare og vise disse Værdiers 
Gyldighed ; i en lille Række Digte har han prøvet at nedfælde, 
hvad han oplevede, som Stemning; i fire Afhandlinger med Ud- 

og Grundide; disse er meget ofte overtagne andetstedsfra, og 
dog har det hele faaet en udpræget ny Klangfarve. Hermed 
er en ny Krydsning af Modsætninger betegnet, den Enhed af 
Forstandens Receptivitet og Følelsens Originalitet, hvori Spa- 
niens Særstilling mellem Kulturfolkene i alt Fald delvis finder 
sin Forklaring. Hvad der har sin Ejendommelighed i Tonefaldet, 
lader sig vanskeligere overføre paa fremmed Grund end, hvad 
der er udkrystalliseret som kunstnerisk Stil, selskabelig Kon- 
vention, filosofisk Ide: deraf de store italienske, franske, tyske 
Kulturblomstringers større plastiske Impressivitet. Man kunde 
lettere skrive den europæiske Kulturs Historie med Forbigaaelse 
af den spanske end af nogen anden blandt de førende Nationer; 
men det er ikke sikkert, man derved gjorde mindre Vold paa 
Virkeligheden. Den spanske Aandstypes Indflydelse i den nyere 
Tids europæiske Aandsliv kan til en vis Grad sammenlignes 
med den russiskes i vore Dage. Begge Stederer det ikke Tankens 
Oprindelighed, men den følelsesmæssige Udformning, der er 
betydningsfuld; i begge Tilfælde er Virkningen lige saa upaa- 
tvivlelig som vanskelig at anslaa. 

Den pyrenæiske Halvø, paa een Gang afsides beliggende 
og Mødested for rige Kulturpaavirkninger, har siden den tidlige 
Middelalder i Aarhundreder været Skuepladsen for Brydnin- 
ger mellem alle Kristenhedens og Islams vigtigste Aandsstrøm- 
ninger, og Reglen har været den, at man opsugede Elementer 
fra dem alle uden selv at yde andet Bidrag end det, der ligger 
i selve Rummeligheden og den Art af emotionel Spænding, der 
i Spaniens Gotik og Barok, hos en Lulius eller en Ribera 
trods al Overtagelse af Stof, Form og Type giver det dybe 
Præg af Selvstændighed. Man erkender Spanieren som Eklek- 
tiker, man føler ham som original. Hans Holdning mod Yder- 
verdenen er for det meste i intellektuel Henseende modtagende ; 
ydende og selvstændig er han væsentlig i Handling. Og for den 
spanske Aktion har Verden i eminent Grad været udsat paa 
mere end eet Felt; ogsaa efter at Landet var blevet politisk 
afmægtigt, har Impulserne, der udgik fra Loyola, Suarez og 
Teresa, sat Kræfter i Bevægelse, hvis Virken endnu ikke har 
naaet sin Grænse. Det har fulgt med de historiske Omstændig- 

heder, at denne Virken efterhaanden mere er forløbet adskilt 
fra de politiske Døgnbegivenheders Overfladestrøm og — for- 
enet med Tilløb fra andre Kilder — har udfyldt Katolicismens 
store Flodseng, saa den tit unddrager sig direkte Erkendelse. 
Saa meget des klarere fremtræder i Spaniens Storhedstid de 
nævnte Kendemærker for en Nation af Soldater, Æventyrere 
og Korstogsteologer: Modtagen af Ideer og Systemer udefra, 
Mangel paa Originalitet baade i Indhold og Udtryk, hæderlig- 
praktisk Eklekticisme ; men Oprindelighed i Handling, Beslut- 
ning, Livsplan, Organisation — og i Stemningsliv. Det sidste 
er vigtigst — deri rummes i Kimform det hele — og lettest at 
miskende. Thi dengang som nu udleverer den spanske Aand 
ikke sine indre Rigdomme til den første tilfældige Vejfarende 
eller udstiller dem til Beskuelse som standardiseret Eksportvare. 
Man maa følge med indenfor, sidde stille ved Arnen mellem 
Landets Børn og lytte sig til de Stemningsvalører, der kommer 
til kort i Universitetsforelæsningen og Radioforedraget, men 
som her, indenfor Murene, af Materiale, vi troede vendt og 
drejet og kendt til Trivialitet, skaber en ny og egen Tankens 
Verden, hvori alt er ægte og lever op i ny sjælelig Realitet. 
Fra en saadan kastiliansk Arnekrog er fler end een af de Sjæle 
gaaet ud for at erobre Himlen eller Verden eller begge Dele, 
der, sammen med en overtaget tysk-italiensk Tankebagage, som 
eneste „originale" Fædrenearv medtog een sand „Stemnings- 
valør": Evnen til at tage Bagagens Indhold for Alvor. 

En saadan spansk Type fra „det gyldne Aarhundrede" er Juan 
de Yepes med Tilnavnet de la Cruz, Tidsalderens tredje og 
sidste religiøse Hovedskikkelse paa spansk Grund, ved Siden 
af Inigo Loyola og Teresa de Ahumada. Som de er han ingen 
egentlig skabende Aand, hverken filosofisk eller æstetisk, og 
dog bliver han det paa sin Maade, nemlig ved at tage det 
Tankeindhold, han eklektisk gør til sit, saa alvorligt, at nye 
Værdier opstaar — Værdier for Handling og for Stemning, men 
Vsérdier, han selv søger at fatte og fastholde med Tanken. I sit 
Liv fik han Lejlighed til praktisk at erfare og vise disse Værdiers 
Gyldighed ; i en lille Række Digte har han prøvet at nedfælde, 
hvad han oplevede, som Stemning ; i fire Afhandlinger med Ud- 

gangspunkter i tre af disse Digte har han endelig nedlagt sin 
Erfaring som religiøs Personlighed og som Sjælevejleder i en 
Art asketisk-mystisk Levelære med bibelsk Begrundelse og i 
klosterlig Ramme. 

Juan de la Cruz's Liv er helt knyttet til den af Teresa gen- 
nemførte Stiftelse af den reformerede Karmeliterorden. En nær- 
mere Beskæftigelse hermed ligger ikke i nærværende Under- 
søgelses Plan, saa meget mindre, som der ingen direkte Linier, 
ud over de allermest almindelige, kan drages mellem hans Liv 
og Lære. Taget som Helhed visér de en slaaende indbyrdes Har- 
moni, hvorimod der i Enkeltheder absolut ingen Muligheder findes 
for gensidig Belysning. Født 1542 i Fontiveros, en kastiliansk 
Flække, i en forarmet Gren af en ellers anset Adelsfamilie — 
Faderen var simpel Landsbyvæver — og tidlig faderløs kom han 
med sin Moder og to Brødre til den i Datiden blomstrende Han- 
delsby og Provinshovedstad Medina del Campo, hvor han efter 
at have forsøgt sig i forskellige Slags Haandværk fra sit 15de 
Aar til det 20de tjente sit Brød som Sygepasser ved et Hospital 
for smitsomme Sygdomme. 21 Aar gammel træder han ind i 
Karmeliterordenen for det følgende Aar (1564) som Juan de 
Santo Matia at begive sig til Salamancauniversitetet. Han fort- 
sætter her en Uddannelse, hvortil Grunden var lagt i hans 
Hospitalsaar, idet han i disse samtidig var Elev i Medina del 
Campo 's JesuiterkoUegium. Det fremgaar af Universitetets Re- 
gistre, at han i 4 Aar, 1564 — 1568, har opholdt sig i Salamanca 
som Munk i Karmeliterklostret og Student — „Artista" de tre 
første Aar, præsteviet Teolog det sidste. I 1567 træffer han 
under et Ophold i Medina del Campo sammen med Teresa, der 
har begyndt sin Virksomhed som Ordensstifterinde og netop 
staar foran den nye Opgave at grundlægge det første Munke- 
kloster for Barfodskarmeliter. Juan de la Cruz, som paa dette 
Tidspunkt har besluttet at forlade Karmeliterordenen for som 
Chartreusermunk at underkaste sig den strengest mulige Regel, 
lader sig af Teresa formaa til i Stedet at tiltræde hendes Gen- 
oplivelse af Karmeliternes oprindelige strengere Observans, 
„forudsat at han ikke skulde komme til at vente længe", og i 
1568 oprettes det første mandlige Barfodskarmeliterkloster i 

Duruelo med ham og to andre som eneste Beboere. Fra dette 
Øjeblik tilhører hans Historie Karmeliterordenen ; han tager det 
Navn, Juan de la Cruz, hvorunder han nu er kendt, og er 
Resten af Teresas og sit eget Liv (hun dør 1582, han 1591) 
mellem hendes nærmeste Medarbejdere. Han udstaar i denne 
Egenskab adskillig Forfølgelse, Mishandling og Tilsidesættelse 
saavel fra den „milde Observans"' som, i sine sidste Aar, fra 
nye Foresattes Side indenfor sin egen Orden og faar saaledes 
rigelig Lejlighed til i Praksis at bekræfte sit Tilnavn og anskue- 
ligt illustrere sin Teori om Lidelsens anagogiske Værdi: søger 
han den end ikke direkte, saa viger han dog ikke blot ikke af 
Vejen for den, men gaar standhaftig og uden Klage igennem den 
og ender med positivt at holde den fast uden Ønske om Lindring 
eller Oprejsning. 

Fra 1569 til 1572 benyttes Juan de la Cruz af Teresa væsent- 
lig som Novicemester i de nyoprettede Munkeklostre samt som 
Rektor for det — ligeledes nye — tilhørende Kollegium i Al- 
calå de Henares. Denne Stilling forlader han dog snart igen for 
i 5 Aar (1572 — 1577) at virke som Skriftefader for Nonnerne 
i Encarnacién-Klosteret i Avila, Teresas gamle Kloster, hvor 
hun i 1571 var blevet Priorinde. Det er i denne Periode, at 
han og Teresa er traadt i en daglig og personlig Vekselvirk- 
ning, som tør antages at have baaret Frugt ogsaa for begges 
Udvikling som Mystikere, selv om det af gode Grunde ikke 
lader sig gøre at paavise Sporene deraf i deres Forfatterskab^). 
Den faar imidlertid en brat Afslutning ved Juan de la Cruz 's 
voldsomme Tilfangetagelse og Bortførelse til de „mildnede"s 
Kloster i Toledo i December 1577. Det haarde Fangenskab her 
varer til August 1578, da det lykkes ham at flygte. Fysisk ned- 
brudt finder han Ly hos sin Ordens Nonner i Beas og i det 
nærliggende ensomme Calvario-Kloster ved Guadalquivirs Kilde. 
Men allerede i Sommeren 1579 er han Rektor for det næste ny- 
grundede Kollegium, i den andalusiske Universitetsby Baeza, 
og tre Aar efter Prior for Klosteret i Granada. Det sidste Sted, 
hvor Hovedparten af hans Forfatterskab er blevet til, opholder 
han sig med forskellige Afbrydelser til 1588, da han forsættes 

^) Se dog S. 100—101, 279—280; jfr. Baruzi S. 179—181, Peers S. 286— 

287. 

som Prior til Segovia. Hans Priorat her er det sidste Embede, 
han har beklædt. I Aarene efter Teresas Død udbryder der 
indenfor selve den nye Orden en bitter Konflikt, der skyldes en 
ny Organisators Optræden, Genueseren Niccolé Doria. Med 
Filip II's Billigelse søger denne gennem Indførelsen af en ny 
Ordensforfatning at skabe en Art af Disciplin, som var Teresas 
Aand modsat, og mod hvilken hendes Kreds, hvoraf Juan de la 
Cruz er saa fremtrædende et Medlem, værger sig med Hænder 
og Fødder. Doria sejrer imidlertid, og paa et Kapitel i Madrid 
1591 fradømmes Juan de la Cruz Stilling og Værdighed og for- 
vises til det afsidesliggende la Peiiuela-Kloster nær Byen Ubeda 
i Sierra Morena, i hvilken By han i September samme Aar 
dør under store legemlige Lidelser, men med roligt Sind. 

Juan de la Cruz har ikke gjort det let for Efterverdenen at 
trænge ind til den Baggrund for hans Forfatterskab, som maatte 
være at finde i hans personlige Liv. Ikke blot har han, modsat 
Teresa, ikke efterladt sig nogensomhelst Art af selvbiografisk 
Skildring; han har endog med Flid tilintetgjort Materiale, der 
i saa Henseende kunde have været værdifuldt^). Om det har 
været udelukkende af principiel Uvilje mod det blot menneske- 
lige eller tillige af Forsigtighed, er ikke klart og gør ogsaa 
mindre til Sagen. Givet er, at denne Udsletten sig selv som 
særeget, partikulært Væsen er i fuldkommen Harmoni med 
hans hele Tankegang, som den fremtræder i hans Skrifter. Af 
disse er kun en forsvindende Del Breve; hans Korrespondance 
maa ellers regnes for tabt, og heller ikke Oplysningerne fra 
andre Kilder flyder rigeligt. Vi har saaledes i Virkeligheden 
kun Konturen af et Levned; dette Skyggerids er tilstrækkeligt 
til at bekræfte det Indtryk, Skrifterne giver, men bortset fra 
de Antydninger, der stammer fra Teresa, og som aldrig samler 
sig til en virkelig Skildring, kan man iøvrigt sige, at vi vidste 
omtrent ligesaa meget om Juan de la Cruz 's Person, som vi 
gør nu, selv om vi intet havde ud over Skrifterne alene. Der 
er os intet overleveret udenfor disse, som enten lægger til 
eller tager fra det Billede, de giver, og heller intet, der 
gør dem mere forstaaelige, hvor de maatte synes dunkle. Af 

1) Baruzi S. 50—51 og 187. 

Interesse for Bedømmelsen af Forholdet mellem Juan de la 
Cruz og Teresa er paa den ene Side den ubetingede Agtelse, 
hun nærer for ham^) saavel som han for hende^), og paa den 
anden den tydelige Ironi, ja, Animositet, i Teresas Breve an- 
gaaende den bekendte „vejamen", hvor hun dadler den højt- 
spændte Fordring om en fuldkommen Afdøen fra Verden, før 
Sjælen møder Gud^). 

Ligeledes tør man — i alt Fald delvis — følge Baruzi, naar han 
(S. 177) af Forskellen mellem de Hverv, der betros Juan de la 
Cruz og Helgenindens anden „aandelige Søn", Graciån, slutter 
til en Bedømmelse fra Teresas Side af den førstes Evner, en 
Bedømmelse, som vilde svare til hans egen Utilbøjelighed til alt, 
hvad der — som baade Administration og Diplonoati — maatte 
medføre et spredende Forhold til Yderverdenen. Vi behandler 
andetsteds mere indgaaende Forholdet mellem Teresa og Juan de 
la Cruz betragtet som religiøse Typer og har her blot angivet, 
hvor sparsomt Materialet er, forsaavidt man i eller ud over beg- 
ges Forfatterskab søger Holdepunkter for en Skildring af mere 
rent menneskelig Art. Paa samme Maade, eller rettere: endnu 
mere afgjort negativt forholder det sig med Muligheden for at 
slutte til anden Paavirkning, personlig eller literær, paa Juan 
de la Cruz. Baruzi har*) med Lærdom og Finfølelse sammen- 
stillet, hvad der lader sig formode eller ane ud fra hans Livs 
tørre Data: Mulighed for Bekendtskab i Medina del Campo med 
den berømte Læge Gomez Pereira 's moderne lagttagermetode 
og med jesuitisk Disciplin i Kollegiet — Indøvelse i Ignatius' 
„ejercicios" — for Indflydelse fra Bonifacio's Latinisme og Luis 
de Leon's Platonisme — altsammen Muligheder, men heller 
ikke mere. Ydre Holdepunkter mangler, og de indre er ikke 
tydelige nok. Alt dette er heller ikke af større Betydning 
for andet end den biografiske Skildring, vi her ikke har sat 

^) Fundaciones Kap. XIV; Teresa 's Brev til Filip II under Juans Fan- 
genskab optrykt i L. Trenor : „Juan de Yepes" , Madrid 1927, S. 215—217 
(jfr. Baruzi S. 161). 

*) Det er utvivlsomt Teresa, han sigter til Llama II V. 2 S. 637, hvor 
han til sin Variant af Serafvisionen føjer Ordene om dem, „hvis Aand 
og Kraf^ skulde overføres paa deres Børn efter dem" . 

») Baruzi S. 162. 

*) S. 98—156. 

os til Maal. Derimod kan det formentlig nok have sin Inter- 
esse at forudskikke nogle Bemærkninger om den aandelige 
Tilstand i. Datidens Spanien, før Juan de la Cruz's Fysiognomi 
søges foreløbig trukket op ; samtidig med, at saaledes Baggrunden 
for det teresianske Reformarbejde udkastes, af hvilket Juan de 
la Cruz's Forfatterskab er en Del, vil kortelig den videre aands- 
historiske Konstellation være antydet, under hvilken Juan de la 
Cruz's Forsøg paa at føre den kristne religiøse Tanke et Skridt 
fremad finder Sted. 

Det har været et udbredt Fejlsyn indenfor den protestantiske 
og moderne antiklerikale Verden kun at fæste sin Opmærksom- 
hed ved de Fænomener i Filip II 's Tidsalder, som kan siges at 
varsle Spaniens paafølgende ydre og indre Tilbagegang. Navnlig 
har man i den spanske Kontrareformation i altfor høj Grad villet 
se en kulturfjendtlig Bevægelse, lammende for Aandslivets frie 
Udfoldelse. Den spanske Inkvisitions Undertrykken saavel af 
Alumbrados og Protestanter (allerede under Karl V) som af 
Morisker og Jøder og især dens bratte Standsen af Bibelens 
Overgang i Folkeeje, de store Kætterprocesser og Index' Ri- 
gorisme kommer — i Forbindelse med Filip II 's politiske Reli- 
gionsfejder i Nederlandene og andetsteds — set paa behørig 
Afstand i Tid og Rum let til at tage sig ud som gennemført 
Obskurantisme og aandeligt Bagstræb. Man glemmer i saa Fald, 
at hverken den lutherske eller den calvinske Rettroenhed bar 
Aandsfrihed i sit Skjold eller fik aandelig Blomstring til Følge; 
men man overser tillige, at netop Filip Il's Spanien, Kontra- 
reformationens Hovedland, samtidig og i tætteste Forbindelse 
med sin katolske Trosrenæssance oplever en veritabel Fornyelse 
af den literært-kulturelle Renæssance, der i andre Lande led 
et saa alvorligt Knæk gennem Reformationen. Man overraskes 
i højeste Grad, naar man, vant til den ovennævnte Betragtning, 
første Gang indføres i Datidens spanske Literaturs næsten 
uoverskueligt frodige Vildnis, hvor baade Roman, Lyrik og 
Drama skyder kraftige Skud og bereder Jordbunden for Lope 
de Vegas, Galderens og Cervantes' Storværker, og hvor navn- 
lig den folkelige Opbyggelsesbog har naaet en saa rig Udvik- 
ling. Og endnu dybere bliver ens Undren, naar man stilles 

overfor det Literaturspro^, som i denne tidlige Periode findes 
fuldt udformet. En Prosastil som Luis de Granada's, et lyrisk 
Sprog som Herrera 's hører til det mest lysende, den europæiske 
Literatur har at opvise, og den Forening af Rigdom og Rejs- 
ning, hvorom de saa langtfra er ene, lyder just ikke som træl- 
bundne Aanders trangbrystet matte Gispen. 

Hvad man saa end vil mene om Filip II, maa det sikkert i 
alt Fald indrømmes, at han som Hersker har befundet sig i 
usædvanlig dyb Harmoni med sit Folk. Hans hele ydre og indre 
Politik hviler paa Tanken om Spanierne som Troens udvalgte 
Folk, kaldet til i Forsvar og Angreb at hævde den Religions 
Magt i Verden, under hvis Korstegn deres Fædre uddrev Halv- 
maanen og samlede Spanien til eet. Trosbegejstring var moderne 
i Spanien Aarhundreder efter, at den var ophørt at være det i 
Frankrig og Italien^) ; Kampen mod de vantro var National- 
bevidsthedens Kilde og rette Element; Teologien var først og 
fremmest en ortodoks Kampteologi ; Folkelivet var som i intet an- 
det Land gennemtrukket af Kirkelighed, og Literaturen var endnu 
helt op mod Aar 1600 behersket, ja, selve Lyriken frembragt 
af Præster og Teologer. Boscån og Garcilaso er nærmest Und- 
tagelser ; Aarhundredets største Lyrikere iøvrigt er de tre Kirke- 
mænd Herrera, Luis de Le6n og Juan de la Cruz. Ridderroman 
og Æventyr omdigtedes gejstligt — selv Boscån-Garcilaso 
undgaar ikke at udkomme „vueltos a lo Divino"^) — og om- 
vendt indesluttes en betydelig Del af Tidens Underholdnings- 
lekture, baade den novellistiske og den didaktiske, i Opbyggel- 
sesbøgerne. Disses Tal er enormt. Den fromt populærteologiske 
og moraliserende Literatur formelig oversvømmede Landet og 
er et Vidnesbyrd om den levende religiøse Trang og den asketisk- 
halvmystiske Stemning, hvoraf vide Kredse var gennemtrængt. 
Selv om den egentlige Mystik i Følge Sagens Natur heller 
næppe dengang blev Allemandseje, er der dog ingen Tvivl om, 
at den asketiske Prædiken med mystisk Tendens har været 
mere populær og virket kraftigere i Datidens Spanien end paa- 
viseligt i noget andet Samfund siden Franciskanervækkelsens 

1) Note 6 S. 34—35. 

") V. Sebastian de Cordoba Sazedo (Rouss. S. 28) 1566—1578. 

første Tid. Hele denne Stemning stimuleredes mægtigt ved 
Rygterne om Reformationens store Frafald i de nordligere 
Lande, jfr. t. Eks. Teresa's Camino de perfeccion. Der modtoges 
derigennem en ny Indvielse til Korstogsbedrifter paa Slag- 
mark som i Lønkammer, og denne Vilje til at byde Vantroen 
Spidsen var det, som for Folket legemliggjordes i Filip II 's 
Person og Kongegerning. Dem har Spanien vedkendt sig. 

Giver nu dette Billedet af en Nation, der i Nytiden stædigt 
fastholder og søger at gennemtrumfe Middelalderens Idealer, 
saa er det imidlertid kun et ufuldstændigt Billede. Det samme 
Spanien opviser Træk, der ligesaa tydeligt er moderne og brin- 
ger Tendenser til Gennembrud, der bliver konstituerende for en 
ny Tids Udvikling. Det er Opdyrkelsen af det individuelle Sjæleliv. 

Det var den strengt forstandsmæssige thomistiske Ortodoksi, 
som hovedsagelig ved Spaniernes Hjælp blev ført til Sejr paa 
Tridentinerkonciliet. Den var det, som af Melchor Cano for- 
synedes med tidssvarende Vaaben: en ny og kraftfuld Dialektik, 
en fornyet Bevidsthed om det væsentlige i Kirkelæren, Begyn- 
delsen til en moderne historisk og literærkritisk Metode — og 
som derefter i Salmantinerteologien og Francisco Suarez' Ny- 
skolastik naaede at opføre et Bygværk af monumentale Dimen- 
sioner og bestemme et Aarhundredes Udvikling i katolsk Teo- 
logi. Men den var et Panser: det bankende Hj ærte indenfor maatte 
nu som før blive den mystiske Fromhed, der skaber det livgiven- 
de Blodomløb. Der trængtes til en ny Mystik til at gyde Begej- 
stringens Olie i den nøgterne Trosoverbevisnings Kar, dersom 
Lampen virkelig skulde brænde, og mætte de Sjæle, der ellers 
vilde vende sig andetstedshen om Næring. Og denne nye From- 
heds Art maatte blive bestemt af Tidsaandens to vigtigste Kom- 
ponenter: Renæsdanceindividualismen og Troslidenskaben ; den 
maatte blive en Enkeltmandsiromheå og en heroisk Fromhed, 
som kunde enten optage i sig eller overbyde, hvad der fra anden 
Side i mer eller mindre aabenbar Konkurrence med Kirketroen 
anbefalede sig til de enfoldige af Hjærtet, der søgte Gud. Til 
de enfoldige ; thi for de mere intellektuelt udviklede fandtes der 
i den jesuitiske Disciplin og den platoniske religiøse Æstetik 
Midler til Højnelse af det aandelige Liv, som uden at føre 

videre end til Mystikens Tærskel tilfredsstillede mange. Og 
dog maatte vel ogsaa disse begge overbydes. 

For at tage det sidste først er det et Hovedtræk i den Sen- 
renæssance, der i Spanien gaar Haand i Haand med Mod- 
reformationen, at den eklektiske Platonisme, som maaske er 
den italienske Renæssances ædleste Træk, faar nyt og kraftigt 
Liv paa Pyrenæerhalvøen. Dens vigtigste Dokumenter er Bos- 
cån's Oversættelse af Castiglione's „Cortegiano", Leon He- 
breo's Forfatterskab og Luis de Leon 's Digtning; men ogsaa 
i Herrera 's Kærlighedssmægten — der forøvrigt er ganske fri 
for det sødlige — i Mal6n de Chaide's Magdalenebog^) 
o. fl. a. St. har den sat sig Spor. Den fører ikke til egentlig, 
oplevet Mystik, men skaber et forfinet og fordybet æstetisk- 
religiøst Sjæleliv, hvis engang vakte Trang kun Mystiken kan 
yderligere kultivere og tilfredsstille. Og en saadan Trang har 
været til Stede hos mange af de bedste blandt Tidens dannede, 
baade Teologer og Ikke-Teologer ; den føles selv dér, hvor den 
ikke udtales, og det bringer en sælsom Stemning til Nutidslæse- 
ren ud fra de gulnede Blade at mærke Duften af en Idealisme, 
der i Aartusinde efter Aartusinde har svævet over Tidens Strøm. 
— Ligesaa fremmende for Udviklingen af „den skønne Sjæl" 
kan paa deres Maade Loyola's „Exercitia" have virket. Deres 
stærkt disciplinerende Karakter til Trods har de maattet føre til 
en saadan Koncentration om egne indre Tilstande, at det uund- 
gaaeligt satte Frugt i større psykologisk Differentiering og et 
mere reflekteret indre Liv. Men fremfor alt maa det erindres, 
at den større religiøse Enhed, hvorved Filip II's Spanien ud- 
mærker sig fremfor f. Eks. Samtidens Frankrig, er købt med 
den voldsomme Undertrykkelse ikke blot af den spirende Pro- 
testantisme (bl. a. i Valladolid) , men baade af „Alumbrados"- 
Kredsene rundt i Landet og af de aabenbare Ytringer af den 
Religiøsitet, der stod i Gæld til de efterhaanden forbudte my- 
stiske Skrifter af Tyskere og Nederlændere. Her var en Flod, 
der bedre kunde ledes i et andet Leje end stemmes. 

Fordi den nationale Rettroenhed havde knust den spirende 

^) Malon de Chaide: „La Conversion de la Magdalena" (Biblioteca de 
Autores espaiioles tom. XXVII). 

Juan de la Cruz 2 



18 

Lutherdom og gjort Ende paa lUuminismen, der netop i Ka- 
stilien havde haft saa kraftigt et Tilhold, var jo næppe de 
Længsler blevet enten slukt eller stillet, som havde skaffet sig 
disse Udtryk. Det er kun maadeligt oplyst, hvad den illuministi- 
ske Bevægelses Lære og Praksis egentlig har været ; man maa 
nøjes med et almindeligt Omrids, idet man stadig holder sig for 
Øje, at det drejer sig om noget spredt og mangeartet, der frem- 
træder forskelligt til forskellig Tid og Sted. Man faar Ind- 
trykket dels af en Vækkelsesretning med stærk Følelsessug- 
gestion og drastiske Omvendelsesfænomener, dels af en fra 
den katolske Kirkelighed frigjort Enkeltmands- og Konventikel- 
fromhed. Der berettes om modsatte Yderligheder f. Eks. i Stil- 
lingen til Kultus og Sakramenter: snart ekstatisk Ærbødighed, 
snart ligegyldig Foragt. Fromheden, der er Tale om, kan lige- 
saavel tage Karakter af synlig og maniereret „Hellighed" som 
slaa over i skarp Fornægtelse af alle Følelsens ydre og indre 
Kendemærker. Fælles for det hele er Driften mod Inderlig- 
hed og Frihed for Mekanik og Autoritet, mod det religiøse For- 
holds Selvstændiggørelse overfor al moraliserende Pædagogik. 
At her findes vigtige Berøringspunkter baade med Protestantismen 
og med Mystiken — saavel den tysk-nederlandske som den span- 
ske og Juan de la Cruz's egen — derom kan ingen Tvivl være. 
Særlig talende er Gloserne „recogimiento" og „dejamiento" — 
det sidste Ord forsvinder efterhaanden som i særlig Grad 
suspekt — som Udtryk for den specifik illuministiske Hold- 
ning saavel som Beskyldningerne for at foragte al anden Bøn 
end den indre, ordløse, og udelukkende holde sig til „det indre 
Lys". Det er særlig den polemisk barske, men klartseende 
Dominikanerprofessor Melchor Cano i hans Betænkninger over 
den af Inkvisitionen fængslede og dømte Toledaner Ærke- 
biskop Carranza's Lære, som giver os en Information, der 
trods alt tør anses for i Hovedsagen paalidelig; den viser 
slaaende, hvilke Tendenser der netop i Juan de la Cruz's my- 
stiske Teologi er grebet og søgt forenet med Ortodoksien i en 
højere Syntese^). 

^) Baruzi 251—265, Menéndez y Pelayo: „Heterodoxos" 1. ed. 1880, 
tom. II S. 521—558. 

Spanien i det 16de Aarhundrede staar i Handlingens Tegn. 
Det er dets egen aktive Indgriben — diplomatisk, militær, teo- 
logisk — i den europæiske og ultraeuropæiske Historie, der som 
Impuls, Tilbageslag, Spændings- og Besindelsesmotiv giver 
Stødet til dets storartede aandelige Selvudfoldelse. Men Im- 
pulserne gaar langt videre og dybere end til blot at skabe en 
aktivistisk Ideologi eller en aristokratisk literær Erobrereklek- 
ticisme som i sin Tid hos Romerne. Forstummer under Aktio- 
nens Pres den erasmiske Kritik og Humanismens verdsligt- 
leflende Tone hurtigt — fremmede var de begge for den posi- 
tive spanske Psyke — saa lever til Gengæld Renæssancens 
Grundide, Opdagelsen af Mennesket, videre med saa meget des 
selvstændigere Kraft i den spanske Religiøsitet og Æstetik, der 
i den egentlige Stortid, fra ca. 1560, fortsætter Opdagelses- 
periodens Vovemod og frygtløse Daadtrang indefter paa Sjæle- 
livets umaalelige Vidder. „Die Spanier der Zeit Philipps II sind 
unermiidliche Schonheitssucher, Seelenzergliederer, Entdeck- 
ungsfahrer nach dem elgenen Inneren"^). Deres Opdagerfærd 
foretager de med de Midler, Tiden gav dem i Hænde, og saa- 
ledes opstaar den intense Tankevirksomhed, der gør spansk 
Videnskabelighed og ikke mindst Psykologien — med Vives, 
Huarte og Fox Morcillo — til den ivrigste Medarbejder paa at 
forsone og forene den kraftfuldt genvaagnende Thomisme med 
Italiens Gave til den krigerske Søsternation, Platons og Ny- 
platonismens Forkyndelse af Sjælens aandelige Adelskab. Over- 
hovedet er jo den spanske Renæssancevidenskabs Bedrifter 
langtfra forbi med Complutenserpolyglotten ; tværtimod drives 
de græske og hebraiske Studier ogsaa siden med Iver, de 
spanske Universiteter er Sædet for et rigt pulserende Liv, hvor 
Filologien ingenlunde taler det sagteste Ord, og endnu længe 
efter Tridentinum kan Luis de Leon frikendes af Inkvisitionen 
trods frimodige Udtalelser om den kanoniserede Vulgatatekst^). 
Mest imponerende er dog Rørets Nedslag i den folkeligt religiøse 
Tankeverden. 

Lige fra Maurerkrigene i det 14de — 15de Aarhundrede til 

^) Pfandl S. 28. 
^) Pfandl S. 167. 

2* 

Trediveaarskrigen gennemlever det spanske Folk en næsten uaf- 
brudt Række af Kampe, Ekspeditioner og Eksekutioner mod 
anderledestroende. Til alle Sider vender den allerkristeligste 
Konge sine skarptslebne Vaaben: mod Berbere, Tyrker, Hol- 
lændere, Englændere, Tyskere; i Amerika foregaar Administra- 
tion og Eksploitering Haand i Haand med snart faderligt hov- 
mestererende, snart heroisk dødsforagtende, snart menneske- 
kærligt opofrende Missionsvirksomhed ; i Hjemlandet selv for- 
tætter Atmosfæren sig langsomt til den store Udladning ved 
Filips Forjagelse af Morisker og Jøder. Hvor mange Hjem i 
Over- eller Underklasse kan have bragt lignende Ofre som 
Cepedo'ernes i Avila med de 5 Sønner sendt over Havet i 
Guds og Kongens Ærinde ! Spanien blev som eet uhyre Bretagne 
eller Færøerne med Mændene ude i Dødens Gab og Kvinderne 
stille syslende i de alvorsmærkede Hjem. Under saadanne Livs- 
forhold beredes Jordbunden for den religiøse Vækkelse, hvortil 
saa mange ^ndre Betingelser afgav baade Gnist og Tønder. Og 
det mest karakteristiske for den Fromhedsbølge, der omkring 
Aarhundredets Midte med forskellig Styrke efter Tid og Sted 
overskyllede Landet, var dens praktisk-psykologiske Art: den 
uophørlige Driven paa Kendskab til og Beherskelse af den en- 
keltes Sjælstilstande. Den religiøse Paræneses Historie i Spa- 
nien er endnu ikke skrevet, men mellem dens ypperste Akter 
vil altid findes Alfonso de Orozco's, Pedro de Alcåntara's, Fran- 
cisco de Osuna's, Juan de Avila 's og Luis de Granada 's Skrif- 
ter, hvad enten man iøvrigt regner dem for asketiske, mystiske 
eller ingen af Delene. Ikke for intet er Ignatius' Øvelser og den 
store Oversættelsesliteratur fra hans Tid gaaet umiddelbart forud 
for disse Bods- og Bønsprædikanter; det mærkes paa deres in- 
tensive Sjæleanalyse og energiske Stræben mod højere Former 
for Bønnen. 

Skønhedssøgen, Sjæleiagttagelse, Erobringsvilje — under 
denne Tredeling kunde man gennemføre en Fremstilling af det 
religiøse Fremstøds Egenart, til hvis Stormtropper Juan de la 
Cruz's reformerede Karmeliterorden kommer til at høre. Det var 
en Skønhed efter platonisk Begreb, man søgte, en Sjælens Baden 
sig i overnaturligt Lys efter helt at have forsaget al ydre og for- 

fængelig Skønhed ; men Ideens Indhold bliver alt efter Graden af 
kristelig-religiøs Dybde afvigende fra den græske. Til en Reli- 
giøsitet, der skulde tilfredsstille en Mennesketype som Datidens 
bedste i Spanien, anskuelig for os den Dag i Dag i selve Teresas 
Temperament og Karakteranlæg, var Platonismen ikke nok. De 
fortrinlige Sider af Pfandl „Nationalliteratur" S. 50 ff. giver 
et Helhedsbillede af, hvad denne Opbyggelsesliteratur har ud- 
viklet af Ejendommeligheder, idet den bliver halv eller hel 
Mystik — • bestandig forbundet med Asketik. 

Ind i denne Sammenhæng træder Teresa og hendes Værk 
paa det naturligste. Begejstret fra Barndommen af for Tros- 
kamp og Martyrium, praktisk duelig og virkelighedskær til 
Marven, begavet med en skarp Intuitionsevne og en usædvanlig, 
for hendes Gerning saare nyttig menneskelig Dømmekraft var 
hun ganske særlig udrustet til at blive af dem, der forstod 
baade at gøre sig selv og andre Rede for den asketisk-mystiske 
Vej, hun tidlig valgte at vandre. Hendes Forfatterskab bringer 
netop i sin kvindelige Umiddelbarhed de Tendenser til klart 
og magtfuldt Udtryk, som var til Stede før hende, ja, som hun 
delvis selv overtager fra Forgængere, men som hos ingen paa 
spansk Grund hidtil — for at tale med Ruysbroeck — i den 
Grad var blevet til „levende Liv". Teresas Originalitet er ægte 
spansk i sin Art : den beror paa Temperamentets Rigdom og Vil- 
jens Styrke mere end paa Tankens Selvstændighed. Men denne 
Personlighedens særegne Kraft til at opleve og skildre sin Op- 
levelse afføder en Friskhed og Præcision i Udtrykket, som ofte 
bliver lig med Evne til selv fra ny at tænke Tingen, og saa- 
ledes bliver hun for sit Folk, hvad Eckehart havde været i Tysk- 
land, Frans og Katarina af Siena i Italien: Bønslivets store 
skabende Fornyer. 

Hun bliver det paa ganske forskellig #Maade fra de nævnte. 
Hendes Bøn, som hun beskriver den i sit „Levned" og senere i 
„det indvendige Slot", er hverken Eckeharts „løsgjorte" Indflyden 
i Guddomsaltet eller Frans' umiddelbare Møde med den kors- 
fæstede, men en virkelig mystisk Teknik (som hos Ruysbroeck, 
Osuna o. fl.) med psykologisk Fremadskriden til stadig større 
Beroligelse af Sjælens Kræfter indtil den fuldkomne Forening. 

Denne sidste er imidlertid skildret som en udpræget Forening 
mellem Personligheder, og Forestillingen om Gud som den 
handlende, hvem Sjælen staar overfor baade med Ærefrygt, 
Sønderknuselse, glødende Længsel og uendelig Taknemlighed, 
fylder ganske hendes Skema, saa det ligefrem flyder over af 
Liv. Men ganske vist gaar det ud over det platoniske Element, 
og Teresa undgaar ikke hos sine Fremstillere af mere filosofisk 
Type at møde Bebrejdelser for de visionære Fænomener, ofte 
af temmelig kras Art, der følger hende helt op i de højeste 
Stadier. Hun er absolut ikke Begrebsmystiker, og det er ikke 
Skønhedens højeste Abstraktion i den rene Ide, hun søger, men 
dens rigeste og reneste Konkretion i den guddommelige Person- 
lighed. „Su majestad" er hendes staaende antropomorfe Guds- 
navn, og skønt hun vogter sig for at gøre sine Kristus- 
visioner konstituerende i sin mystiske Lære, viser dog hendes 
Beretninger om dem, at hun ikke er i Stand til at tænke dem 
ude af sit eget Liv. Resultatet er en temperamentsfuld Blanding 
af stigende „dejamiento" og stigende Fantasiexaltation indføjet 
i en Ramme af begejstret Virketrang og asketisk Verdensforagt, 
— som dog aldrig lader hende tabe sin mærkelige sjælelige Lige- 
vægt og nøgterne Bedømmelse af baade sig selv og andre. Hen- 
des Parren af Vovemod med Realitetssans i selve det religiøse 
Forhold lader hende opleve og beskrive nogle af de højest ud- 
viklede saavel Lyst- som Depressionstilstande, Religionshisto- 
rien kender. I sin Tids og sit Folks Aand skaber hun — ikke 
en original mystisk Lære, men et mystisk-Teligiøst Liv saa origi- 
nalt, som det uden en ny Lære kunde blive. 

I 1432 havde Karmeliterordenen opnaaet pavelig Godkendelse 
af de mildnede Ordensregler; i 1580 approberer Gregor XII de 
„skoløse" Karmeliters Regel, hvorved efter heftige Storme den 
teresianske Ordens Uafhængighed og dermed Reformens Frem- 
tid sikres. Ikke mindre end 32 Klostre naar Teresa personlig at 
stifte, og hun oplever at se sin Kreds og sin Fromhedsf orm vokse 
frem til en aandelig Magtfaktor af Rang i det af religiøs Iver 
gennemglødede Spanien. Vi har set, at hendes praktiske højre 
Haand ikke var Juan de la Cruz. Ikke desto mindre tør han ved 
selve den Respekt, der fra hans Ungdom stod om ham, og ved 

sin Indflydelse paa Medbrødre og Skriftebørn — blandt dem paa 
Personligheder som Anna af Jesus, der omplantede Kloster- 
reformen paa fransk Grund — ja, paa Teresa selv have be- 
tydet mere for Ordenen end selv dens største organisatoriske 
Talenter. Han skildres som lille af Vækst, uanselig og med et 
Præg af udstaaede Afsavn og Lidelser, som navnlig efter Fan- 
genskabet i Toledo ikke mere forlod ham. Af Væsen faamælt og 
behersket, men af en egen samlet Værdighed, der hverken 
har udelukket medfølende Blidhed eller en vis Charme, selv 
om denne ikke var af Graciåns Art, har han først og fremmest 
gjort Indtryk paa sine Omgivelser ved den Fjærnhed og Fri- 
gjorthed fra alt jordisk og fra egne Omstændigheder og egen 
Lykke, der var ham saa dybt ejendommelig. Den samme Fri- 
gørelse var det som Skriftefader hans Maal at føre andre til, og 
han veg ikke tilbage for i Praksis at demonstrere paa Teresa 
selv, hvorledes han ønskede den gennemført. En overordentlig 
Grad af Selvudslettelse i Forening med en ligesaa overordent- 
lig Hasvdelse af sin Egenart og Sikkerhed paa sig selv har været 
hans Væsens paradokse, men harmoniske Grundakkord. Som 
asketisk Vejleder for Nonne, Munk og læg og som Medarbejder 
ved Udformningen af den nye Ordens Klostertugt viste han et 
Maadehold og en Uvilje mod Fanatisme og Ostentation, der ikke 
har været mindre i „Moderenes Aand end den stilfærdige Fast- 
hed, hvormed han efter hendes Død forsvarede hendes Værk 
mod Overmagten. 

Men hermed er ogsaa alting sagt, som der er Grund til at 
sige om en literær Personligheds private Habitus, hvis bestemte 
Vilje til at skjule sig og sin specielle Histore for Om- og Efter- 
verdenen ikke var melankolsk Indfald eller preciøst Lune, men 
tværtimod en logisk nødvendig Følge af selve Princippet i hans 
Livsanskuelse. Juan de la Cruz har ønsket kun at være kendt 
gennem sin Forkyndelse — eller rettere, at ikke han, men kun 
den skulde beskæftige Menneskers Tanke, og det eneste, der 
kunde give hans biografiske Data en særlig Interesse for dem, 
der beskæftiger sig med denne Forkyndelse, vilde være, om 
det kunde konstateres, at hans Liv ikke havde staaet i Sam- 
klang med den. Og det mindste, der kan udtales herom, er, at 

der absolut intet foreligger, som berettiger til saa meget som 
en Anelse i denne Retning. Heller ikke kan der i Virkeligheden 
ud fra hans Livsgang sluttes noget til Klaring af Vanskeligheder 
ved Forstaaelsen af hans Tankeverden. Den staar, som han har 
villet have det, isoleret fra alle ydre Fænomener, fremgaaet af 
en Livserfaring og et indre Drama, der altid vil forblive ukendt 
— og igennem selve denne Sigen nej til al menneskelig Inter- 
esse lærer den os netop, hvad vi kan og skal vide om dens Op- 
havsmand. Han var en, der i sit eget Liv saa intet, i Gud fandt 
alt. Og hermed slaar Tingen om til sin Modsætning, idet vi gaar 
til hans Forfatterskab for deraf at øse Kundskab om, hvad han 
var og vilde. Her bliver vi ikke ladt uden Svar, og dette Svar 
skulde den efterfølgende Undersøgelse bringe. Dog maa straks 
to Forbehold tages. For det første er det kun for selve den 
Grundbetragtning af det religiøse Liv, Skrifterne giver, samt for 
Skildringen af dets Topstadier, at vi tør mene. Forfatteren per- 
sonlig hæfter. løvrigt drejer det sig helt igennem om Iagttagelse 
eller om Teori og Postulat, og det kan aldrig med Sikkerhed 
afgøres, hvorvidt de Erfaringer, der omtales, er Juan de la 
Cruz's egne — undtagen hvor selve deres Sjældenhed gør det 
sandsynligt. Det hele stilles objektivt op, og bortset fra Digtene 
er Skildringerne holdt i 3dje Person — modsat Teresas. 

For det andet er Juan de la Cruz's Forfatterskab os ikke op- 
bevaret i sin Helhed. Betydelige Dele deraf er gaaet til Grunde, 
med mindre det fra først af har været ufuldført, hvad der kom- 
mer ud paa det samme. Hovedsagelig maa Tabet beklages, fordi 
det for en Del drejer sig om Partier af hans Skrifter, hvor vi 
maatte vente, han vilde beskrive selve den sluttelige Forening 
mellem Gud og Sjælen, altsaa om Materiale, der vilde have 
haft den største Værdi baade for Kendskabet til hans Teori og 
til hans Personlighed. Af det tilbageblevne gaar det dog an — 
som dette Arbejde vil forsøge — at danne sig et Helhedsbillede, 
der viser os en udpræget og interessant mystisk Type; denne 
Type kan vi foreløbig ganske kort karakterisere, idet vi hen- 
viser til den paafølgende nærmere Dokumentation. 

Rousselot^) siger i sin afsluttende Betragtning af Juan de 

^) „Les Mystiques espagnols" , Paris 1869, S. 407—408. 

la Cruz's Forfatterskab: „Je ne sais si Ton citerait un autre 
exemple, sans en excepter Plotin, d'un effort aussi prodigieux 
pour échapper au monde et alier å Dieu directement, sans tomber 
dans rimmoralité, 1 'idiotisme ou la folie, effort plus prodigieux 
encore quand il n'a pour point d'appui que 1' intuition de la foi, 
sans aucun secours de la philosophie," Denne Karakteristik af 
Juan de la Cruz's Foretagende set i Forhold til de Midler, han 
raader over, holder endnu den Dag i Dag Stik. Vi kan ogsaa 
udtrykke det saaledes, at han ved begge de to nævnte Mo- 
menter viser sig at tilhøre den egentlige eller „store" Mystik. 
Dennes Kendemærke er netop at ville „slippe bort fra Verden 
og gaa direkte til Gud" „uden andet Støttepunkt end Troens 
umiddelbare Begriben" — og alt, hvad der lader sig kalde 
Juan de la Cruz's Teologi, gaar ud paa det ene, at Gud er 
utilgængelig for enhver anden menneskelig Indstilling end 
Troens. Utvivlsomt ingen original Tanke. Originaliteten ligger 
i dens Gennemførelse: den Energi, det sker med, og den Stem- 
ning, der herved udløses og kommer til Orde. Energien viser 
sig i, 1 ) at enhver Form for Viden om det guddommelige virke- 
lig forkastes, saa selv de af Tiden yndede ekstatiske Erfaringer 
desavoueres, og 2) at selve Trosbegrebet rigoristisk renses for 
sit intellektuelle Indhold og reduceres til en dunkel Fastholden 
ved den blotte Gudside, der saaledes voldsomt løsrives saavel 
fra Ortodoksiens som fra lUuminismens Garantikomplekser: Au- 
toritet og indre Erfaring. Stemningsmomentets Originalitet lig- 
ger i Overensstemmelse hermed i en Pessimisme og en „gofit 
du rien" (Baruzi), hvis Lige næppe vil være at genfinde paa 
kristelig Grund^). Her er en Sjæl, som vil det religiøse For- 
hold alene og for dets egen Skyld, og som med sin Nations hele 
haandfast tapre Ubestikkelighed gør Alvor af ikke at ville have 
nogen „tænkt Gud" (Eckehart). Men han nøjes ikke med den 
teoretisk opstillede Fordring ; han gaar til Materialet selv og skil- 
drer med gribende Realisme, hvordan det da gaar et ærligt 
Menneske med en saadan tænkt og følt og bekvemt objektiveret 
Gud: Billedet af Religiøsitetens totale og endelige Skibbrud. Ud 
af dette lader han saa Sjælen reddes i yderste Øjeblik, nøgen, 

^) Se Note 11—12 S. 108. 

blind og hjælpeløs, efter at have sluppet den sidste Planke. Eller 
rettere: idet den bedøvet, afmægtig og overvældet af Smerte 
og Forladthed overgiver sig til Drukningsdøden, mærker den — 
nej, den mærker det egentlig ikke før senere, men Underet 
sker, at Havet selv bærer den oppe: da den dukkede under 
Vandfladen, døde den fra sig selv og sank i den Guds Favn, 
den søgte. Vaagnende finder den sig hos ham, — Her er an- 
vendt et andet Billede end de Symboler, hvori Juan de la Cruz 
selv klæder Oplevelsen. Det illustrerer i hvert Fald, hvorledes 
den Vej, ad hvilken han vil føre Sjælen til Gud, er en Vej 
nedad. Han er den første, som med fuld Bevidsthed udfører 
denne Tanke, der i spredte Glimt er til Stede baade i den af 
Platon og i den af N. T. inspirerede Mystik. 

Hans Rute er kantet med Mærkepæle fra tidligere Mystikeres 
Strejftog; Vejen kunde belægges med Citater fra dem, og 
alligevel rider han alene — ogsaa i denne Forstand. Men han 
er som ingen anden Specialist i Ensomheden, og hans Udkig paa 
ensom Vagt i Natten har lært ham mangehaande om, hvad der 
hænder den ensomme Sjæl paa dens Rejse. Saaledes er han 
ogsaa blevet Beskriveren af Redningen og Opvaagningen og 
Mødet med Gud paa nyt og højere Plan, som de former sig i 
Livets mangfoldige Bølgegang. Kun foran det sidste Stade gør 
han, som sagt. Holdt, saadan som hans Værk foreligger for 
os, og vi faar altsaa mere at vide om de Tilbageslag og de „Fra- 
værelser" af Gud, der bliver ved helt op imod Fuldendelsen, 
end om den fulde Bliven eet med Guddommen, som han baade 
fordrer og lover. Men han faar dog, forinden han forsvinder for 
vort Blik, sunget en Svanesang om den Gud, i hvem han duk- 
ker ind, hvori Toner af forskellig Oprindelse synes harmonisk 
sammenstemte, saa det er, som man paa een Gang hører Klange 
fra Plotin, Al-Ghazzali, Bernard, Augustin, Tauler, Frans og 
Teresa. Stærkest vel de tre sidste — og dog er Musiken hans 
egen. Eklektiker med Temperamentets Oprindelighed, Skøn- 
hedssøger. Korsfarer, Sjæleforsker, Jordomsejler — men dog 
mere end alt andet en gudstørstende Mand. Han maatte næsten 
nødvendig være Digter for at kunne give en saadan Stræben — 
og en saadan Finden — Udtryk. Han var det i eminent Grad, 

og hele hans Forfatterskab lader sig se under digterisk Syns- 
vinkel, som han da ogsaa selv har villet det. Det Sprog, hvori 
han i Prosaværkeme udtrykker sig, er forøvrigt ikke digterisk, 
kan endda være tungt og omstændeligt, men falder dog sædvan- 
lig naturligt og fyndigt og er aldrig affekteret og kunstigt oppud- 
set. Derfor virker dets Patos, naar den viser sig, med over- 
tydende Magt, og man har bestandig Følelsen af at staa overfor 
et Menneske, der taler „med Myndighed og ikke som de skrift- 
kloge". 

En skriftklog i Ordets strengeste Forstand var Juan de la 
Cruz ikke; men han er maaske den bibelfasteste af alle My- 
stikere. Hans Læsning som moden Mand berettes i langt over- 
vejende Grad at have været Bibelen alene, og hans hyppige 
Citater fra den er andet og mere end opbyggelige Reminiscen- 
ser; de viser — selvfølgelig historiske „Forkertheder" til 
Trods — indtrængende og selvstændig Forstaaelse og dyb 
Følelse af Slægtskab med det egne Sjæleliv. Bibelen baade 
bekræfter og uddyber hans Erfaring. Og denne Erfaring gaar 
betydeligt dybere og er af større religionshistorisk Rækkevidde, 
end at den kan affærdiges som en „svagere Gentagelse af Te- 
resa". Den samler paa enestaaende Maade i sig en Tendens, 
som mere eller mindre klart rører sig i al sanddru Mystik med 
monoteistisk Sigte, og foregriber profetisk Nutidens religiøse 
Problemstilling. Baruzi udtaler i sin Behandling af Juan de la 
Cruz 's nøje Forhold til den senere franske Kvietisme de ram- 
mende Ord, hvormed dette første hastige Rids kan sluttes: 
„ .... il était indispensable de noter .... que la mystique de 
Jean de la Croix, plus intimement que tout autre expérience 
catholique, rejoint la vie spirituelle de ceux, å quelque confession 
qu'ils appartiennent et qu'ils soient ou non attachés å un dog- 
matisme déterminé, qui ont. chassé de leur pensée toute repré- 
sentation et méme toute notion de Dieu et se sont perdus en 
une Foi qui, en un autre sens que la raison mais aussi puissam- 
ment qu'elle, élimine les pensées médiocres, l'anthropomorfisme 
grossier, les puérilités, le contenu empirique arbitraire. Par lå 
méme, la doctrine de saint J. de la Croix est liée non seulement 
å l'histoire de la spiritualité et de la mystique, mais å l'histoire 

des idées religieuses et plus généralement encore, å l'histoire 

de la pensée. J. de la Croix voudrait instaurer en nous 

une vie divine, au sens strict du mot. Il est de ceux qui ont 
cru éprouver une expérience de l'infini et . . . peut étre compté 
comme l'un des plus grands parmi ceux-lå" (S. 453 — 454). 

Juan de la Cruz har i de sidste Aartier saavel i den profane 
Literaturhistorie som i Hagiografien været en Stjerne i Opgang. 
Indenfor sin Kirke har han i ret lang Tid ført en beskygget Til- 
værelse, halvt suspekt som han navnlig blev ved Mme Guyon, 
og først den i vort Aarhundrede stærkt vaagnende Interesse for 
Mystiken og dens psykologiske Teori har gjort ham til et af de 
store Navne. Til Gengæld har man da ogsaa taget Skridtet fuldt 
ud, og i 1926 er han blevet udnævnt til doctor ecclesiae^). Den 
ikke uanselige kirkeligt prægede Literatur, som i Aarene om- 
kring dette Kulminationspunkt for hans ortodokse Berømmelse 
er fremkommet med hans Liv og Lære som Genstand, kan i 
Almindelighed ikke siges at have videnskabelig Interesse, selv 
om et enkelt Vaérk rager frem og er blandt dem, hvis Læs- 
ning giver virkeligt Udbytte. Men ogsaa i visse literære 
Kredse udenfor det katolske Milieu har han tildraget sig Op- 
mærksomhed, navnlig i sin Egenskab af Lyriker. Som saa- 
dan tælles han blandt Spaniens største, og der er i den sidste 
Menneskealder fra forskellig Side baade i og udenfor Spa- 
nien kommet saa stærk en Beundring for ham til Orde, at der 
til en vis Grad kan tales om, at Juan de la Cruz er paa Moden, 
selv om kun enkelte henter en dybere Inspiration af hans Livssyn. 
I den moderne Religionsforskning har den spanske Mystik, især 
Teresas, længe staaet paa Dagsordenen, uden at dog Juan de la 
Cruz har været underkastet nogen Førstehaandsundersøgelse. 
Dette har grundigt forandret sig ved Tilsynekomsten af Jean 
Baruzi's monumentale Værk „Jean de la Croix et 1 'Expérience 
mystique", Paris 1924, hvormed alle Problemer, der knytter sig 
til hans Person, Lære og Digtning, med eet Slag er rykket ind 
under en eksakt og fintmærkende Videnskabeligheds Søgelys. 

^) Kanonisationsbullen af 1726 og „Breve pontificale" (Doktor-Prokla- 
mationen) af 1926 findes begge optrykt hos P. Francesco Saverio di S. 
Teresa: „San Giovanni della Croce", Milano 1929. 

Baruzi medbringer til sit stort anlagte Arbejde en overordent- 
lig filosofisk, æstetisk og religionshistorisk Belæsthed samt et 
dybtgaaende Kendskab til det 16de Aarhundredes Spanien. Hans 
Behandling, som omfatter alt fra Livsskildring til Bibliografi, er, 
hvad Hovedsagen, den mystiske Forkyndelse, angaar, af ud- 
præget psykologisk Art, overvældende rig paa værdifulde Iagt- 
tagelser og Refleksioner og fremfor alt udmærket ved fin For- 
staaelse for det religiøse Sjælelivs Værdier og Nuancer. Det 
smerteligt anelsesfyldte Drømmeri, den favnende Trang bag 
Negationens Barskhed, den nyplatoniske Længsel efter det ube- 
grænsede Guddomsvæsen, som er en saa vigtig Del af Juan de 
la Cruz's Væsen, træder i Baruzi's Fremstilling stærkt i For- 
grunden, saa stærkt, at den anden Side af ham, som er den se- 
mitisk farvede og nytestamentlige Gudstro, nok kunde behøve en 
supplerende Fremhævelse. Dette er forsøgt i den eneste brug- 
bare Bog om Juan de la Cruz, der — bortset fra hagiografiske 
Livsbilleder — er fremkommet fra katolsk Side, Karmeliter- 
munken P. Crisogono de Jesiis Sacramentado's statelige Dob- 
beltbind „San Juan de la Cruz, su obra cientificia y su obra 
literaria", Avila 1929. Forfatteren sidder inde med betydelig 
skolastisk og filosofisk Lærdom og har saaledes paa Forhaand 
en intim Berøring med den Teknik, der ogsaa var Juan de la 
Cruz saa at sige i Kødet baaren. Men -medens Juan de la Cruz 
i sit Værk viser en vidtgaaende indre Frigjorthed fra de skola- 
stiske Problemstillinger og i Virkeligheden skaber sine egne 
Kategorier, er noget tilsvarende ikke Tilfældet med P. Criso- 
gono, Værkets religionshistoriske Del er stillet op efter et stift 
teologisk Skema, og Behandlingen er saa lidet religiøst for- 
staaende, saa udvendigt begrebsspaltende og goldt systematise- 
rende, at man maa beklage ikke at have et Synspunkt, hvis del- 
vise Ret og Frugtbarhed det vilde være af Værdi at se hævdet, 
bedre repræsenteret. Jo nærmere Centrum, des mindre for- 
staaende, er den triste Regel i det flittige Værk. 

Skønt af ringe Værdi for den religionshistoriske Vurdering af 
Juan de la Cruz giver P. Crisogono 's Bog dog i flere Enkeltspørgs- 
maal en nyttig Vejledning og bør ikke forbigaas af den, der 
ønsker Oplysning om Juans teologisk-filosofiske Forudsætnin- 

ger. Baruzi er Hovedvejlederen — og vil formentlig i lang Tid 
vedblive at være det, selv om han bør læses med Kritik. Navn- 
lig føler man sig noget utryg ved hans ivrige Insisteren paa 
Juan de la Cruz's manglende filosofiske Dannelse, som om en 
saadan havde kunnet overflødiggøre hans Mystik. Til denne 
Slutning naar Baruzi vel næppe, men det er dog tydeligt, at 
en vis finere Intellektualisme hindrer den ellers saa følsomme 
Kritiker i fuldt at fatte Arten af Juan de la Cruz's Religiøsitet. 
Her kan desværre P. Crisogono's panegyriske Superlativer om 
en Side af Juan de la Cruz's Tankeliv, der notorisk ligger i 
Skygge, intet Korrektiv være. 

Foruden de to nævnte Værker findes der ikke megen Litera- 
tur af Betydning. I sin smukt og varmt skrevne Bog „Studies of 
the Spanish Mystics", London 1927, vier E. AUison Peers og- 
saa Juan de la Cruz et betydeligt Afsnit, som er mest værdi- 
fuldt ved sin af mange Citater ledsagede Gennemgang af Ho- 
vedskrifterne som Vidner om religiøst Liv, hvorimod der ikke 
gøres noget egentligt Forsøg paa kritisk at trænge ind i deres 
Teori og løse dens Problemer. Heller ikke Ludwig Pfandl bi- 
drager i sin iøvrigt saa stof rige og instruktive „Geschichte der 
spanischen Nationalliteratur in ihrer Bliitezeit" noget væsentligt 
til Forstaaelsen af Juan de la Cruz. Han synes som saa mange 
andre hovedsagelig at have fordybet sig i Teresa, og skønt hans 
Beskrivelse af Mystikerne som Helhed er rammende og fortrin- 
lig, lider dog ogsaa den under Ensidigheder. Saaledes passer 
Heiler 's Beskrivelse af My stiken som esoterisk, der af Pfandl 
(S. 53) afvises for den spanskes Vedkommende, bedre paa Juan 
de la Cruz end Pfandls egne Formuleringer, og Fremstillingen af 
Juan de la Cruz's Negation er ganske utilfredsstillende. Iøvrigt 
er de Sider, han ofrer hans System, klare og tankevæk- 
kende. Hvad der ellers foreligger af ældre og nyere Literatur, 
har næsten kun bibliografisk Interesse. Undtagelser er Rousse- 
lot's Bog og Bemærkningerne hos Gothein, Heppe og Zockler, 
der stadig er læseværdige^). Desuden er Juan de la Cruz Gen- 

^) Rousselot : „Les Mystiques espagnols" , Paris 1869. 
Eberhard Gothein: „Ignatius von Loyola und die Gegenreformation" , 
Halle 1895. 

Heinrich Heppe: „Geschichte der quietistischen Mystik", Berlin 1875. 

stand for flittig Paaberaabelse fra forskellig Side i den gennem 
flere Aar staaende interkatolske Debat om Kontemplationen, 
hvori navnlig Saudreau, Poulain og Garrigou-Lagrange har ud- 
foldet en Lærdom, hvis Frugter ikke direkte er anvendelige for 
vort Studium^). Sluttelig skal nævnes Dom Cuthbert Butler 's 
„Western Mysticism" 2 ed. London 1927, hvori der, ogsaa un- 
der Henvisning til Steder hos Juan de la Cruz, gøres Forsøg 
paa en almenforstaaelig psykologisk Udredning af den mystiske 
Bøns Stadier. 

De Skrifter, Traditionen tillægger Juan de la Cruz, har ikke 
alle kunnet staa for en nærmere kritisk Prøvelse. Intet af dem 
er os overleveret i det oprindelige Manuskript, og kun for 4 
af de større Prosaskrifter, „Subida del Monte Carmelo", „No- 
che oscura del sentido" og „Noche oscura del espiritu" (der i 
Virkeligheden er to Dele af eet Skrift) , „Cåntico espiritual" og 
„Llama de amor viva", er de ydre og indre Kriterier tilstrække- 
lig stærke til, at Ægtheden kan betragtes som utvivlsom. Des- 
uden findes nogle Prosabrudstykker, de saakaldte „Cautelas" og 
„Cuatro avisos a un religioso", et meget lille Antal Breve (af 
25 er kun de 8 sikre) og et Par officielle Dokumenter af ringe 
Betydning. Endelig er Juan de la Cruz Forfatter til en lige- 
ledes meget lille Samling Digte af religiøst-mystisk Indhold. 
Som fuldstændig uomtvistelige nævnes følgende: 

1 ) En una noche oscura . . 

2) Adonde te escondiste . . 

3) O llama de amor viva . . 

— disse tre indleder de 4 nævnte Prosaskrifter, saaledes at det 
første er stillet foran saavel „Subida" som „Noche oscura", 
de to sidste henholdsvis foran „Cåntico" og „Llama" — 

Otto Zockler: „Askese und Monchtum" 2. Ausg. Frankfurt a. M. 1897. 

Otto Zockler: „Petrus v. Alcåntara, Theresa von Avila und Johannes vom 
Kreuze" i „Zeitschrift fiir die gesammte lutherische Theologie und Kirche" 
Bd. XXV— XXVI 1864—1865. 

Navnlig Afsnittet hos Heppe er sympatetisk og smukt skrevet. 

^) A. Saudreau: „La Vie d'Union å Dieu" , Paris-Angers 1909. 

A. Saudreau: „L'Etat Mystique, Paris-Angers 1921. 

R. Garrigou-Lagrange: „Perfection chrétienne et Contemplation" I — II, 
Paris 1923, 

R. P. Poulain: Les Gråces d'Oraison, Paris 1914. 

4) Entréme donde no supe . . 

5) Vivo sin vivir en mi . . 

6 ) Tras de un amoroso lance . . 

7) Un pastorcioo solo estå penado . . 

8) Que bien sé yo la fuente, que mana y corre . . 
Endnu to: 

9) Sin arrimo y con arrimo . . og 
10) Por toda la hermosura . . 

betegnes som sandsynligvis ægte, hvorimod 1 1 andre i det mind- 
ste er Genstand for Tvivl. Hvad der iøvrigt findes optaget i 
Udgaverne, er enten under saa stærk Mistanke eller (for en 
Del Breves og Aforismers Vedkommende) saa utilstrækkeligt 
haandskriftmæssigt garanteret, at det indtil videre er sikrest 
ikke at regne dermed. 

Den foreliggende Undersøgelse, der, hvad denne Sondring an- 
gaar, maa henholde sig til de sidste kritiske Udgaver samt til de 
af Baruzi („Lex textes" S. 3 — 65) meddelte Resultater af Forf.s 
Haandskriftstudier, er ligeledes for Tekstkritikens Vedkom- 
mende afhængig af andres Arbejde. I intet af Skrifterne haves 
der Garanti for, at selv den i Ed. crit. stærkt forbedrede Tekst 
er den autentiske, og navnlig har Baruzi godtgjort Sandsynlig- 
heden af, at det ikke skyldes tilfældige Aarsager, naar „Subida" 
og særlig „Noche" kun foreligger som Fragmenter: Skrifterne 
bryder af netop der, hvor Udviklinger af en ganske særlig Dri- 
stighed kunde ventes. Denne Mulighed er det godt at have in 
mente, som overhovedet, at den oprindelige Tekst kan have 
været af saavel større Skønhed som Skarphed end den i vore 
Dage tilgængelige, men iøvrigt tør ogsaa efter Baruzis Mening 
denne med en vis Tryghed benyttes. For „Cåntico"s og „Lla- 
ma"s Vedkommende findes der to Rækker Manuskripter med 
hver sin fuldt udviklede Teksttype, som begge er optrykt i Ed. 
crit. Den længere Tekst foretrækkes for begge Skrifters Ved- 
kommende af Udgiveren, der i den mener at se Juan de la 
Cruz's egen endelige Redaktion. Baruzi dømmer modsat, væ- 
sentlig ud fra indre Kriterier, som forekommer ret overbevi- 
sende. Efter ham er den lange Tekst apokryf, og der vil derfor 
i det følgende blive henvist til den korte (Ed. crit. II S. 493 — 
613 og 619—678). 

Vor Undersøgelse har til Genstand Juan de la Cruz's mystiske 
Lære, som den foreligger i de 4 Hovedskrifter med tilhørende 
Digte. Kun undtagelsesvis vil andet Stof blive benyttet, idet 
hverken de 7 sidste af Digtene eller Fragmenterne kan siges at 
lægge noget af Betydning til vor Viden^). Det samme gælder 
Brevene, skønt især Numrene VI, XII og XV (Ed. crit. III) er af 
stor Værdi som documents humains og fortjener at læses i de- 
res instruktive Fortætning af de Synsmaader, Skrifterne lærer 
os at kende. 

^) De løsrevne Senrenser, der i Ed. crit. findes optagne i Bd. III 
som „Avisos y sentencias" , kan for en Del gøre Krav paa Ægthed og er 
i stor Udstrækning Uddrag af Hovedskrifterne, hvorfor de ogsaa her ci- 
teres. Jfr. Baruzi : Aphorismes de St. Jean de la Croix" , Paris 1924. 



NOTER 

^) Den bedste Biografi af Juan de la Cruz er den nyudkomne af P. Bruno 
de J. M. : „Saint Jean de la Croix", Paris 1929. Ogsaa Leopoldo Trenor: 
„Juan de Yepes" , Madrid 1927, fortjener at nævnes. Værdifulde Iagttagel- 
ser m. H. til Forfatterskabet (navnlig æstetiske) er gjort af Abbé Rodolphe 
Hoornaert: „L'Ame ardente de St. Jean de la Croix" , Paris 1928. Fra den 
æstetiske Side er Juan de la Cruz vurderet — foruden i de nævnte Værker 
af Baruzi, P. Crisogono, Pfandl, Peers og Rousselot — bl. a, af Arthur 
Symons i „Contemporary Review" August 1899, i J. Cejador's og Fitz- 
maurice-Kelly's spanske Literaturhistorier og Menéndez y Pelayo's Værker 
(se Baruzi S. 763) samt i enkelte mindre betydende spanske Publikationer 
(se P. Crisogono II S. 10 f.). 

*) I Erkendelse af, at Udgaven af 1912 — det første virkelige Forsøg paa 
Tilvejebringelsen af en tilfredsstillende Tekst — endnu lider under for- 
skellige Mangler, foranstaltes der fra Karmeliterordenens Side, mens delte 
skrives, udsendt en ny 5 Binds Udgave af Juan de la Cruz's Værker (ved 
Teresa-Udgiveren P. Silverio de Santa Teresa, Burgos 1929 f.). Hidtil ud- 
komne er de 3 Bind^) (Preliminares, kritiske Indledninger samt Subida, 
Noche og Cåntico, Tomo X — ^XII i „Bibliotecai Mistica Carmelitana" ) , 
som bl. a. udmærker sig ved klarere Disponering end „Edicion critica" — 
navnlig i „Noche" , der nu fremtræder som eet todelt Skrift, og hvori den 
forvirrende Hidsætteise af to forskellige Inddelinger er opgivet — Fjærnelse 
af fejlagtigt tilføjede Fragmenter ved „Subida" s Slutning samt en Del min- 
dre Tekstforbedringer. I den nye Udgave bliver de kortere Varianter af 
„Cåntico" og „LIama" trykt først. Der citeres i det følgende efter Ud- 

') De 2 sidste Bind, af hvilke Bd. IV indeholder „Llama" samt Aforismer, Fragmen- 
ter, Breve og Digte (Bd. V: Beatiflkations- og Kanonisationsprocessernes Dokumenter), 
udkom, efter at nærv. Arbejde var gaaet i Trykken. 

Juan de la Cruz 3 

gaven af 1912 („Ed. crit." ); Citatfortegnelsen S. 323 f. overfører Henvis- 
ningerne til Burgosudgavén af 1929 („Ed. Burg."). 

^) Juan de la Cruz's Skrifter foreligger i fuldstændige franske, tyske 
og flamske Oversættelser foretagne efter Edicion critica. Af disse er den 
flamske („Geestlijke Werken den H. Johannes de Cruce" , Ghent 1916—17) 
mig ubekendt^; de to andre tør næppe kaldes 1ste Klasses. Den fran- 
ske (v. H. Hoornaert, „Oeuvres spirituelles de Saint Jean de la Croix" , 
vol. I — IV, Paris- Bruxelles 1922—23) kritiseres med Rette skarpt af Baruzi 
(S. 721) og kan ikke maale sig med den gamle Oversættelse v. P. Cyprien 
de la Nativité de la Vierge (vol. I — II), Paris 1641, eller med Pariserkar- 
meliternes (vol. I— IV) af 1876, sidste Udgave 1922 ( „Vie et oeuvres de .. . 
st. Jean de la Croix"). Den tyske („Des Heiligen Johannes vom Kreuz 
samtliche Werke" , Miinchen 1924 — ^27, Bd. I — V) er samvittighedsfuld, men 
lader ikke Skarpheden og Svinget i Juans Stil komme til deres Ret, over- 
sætter undertiden direkte unøjagtigt' og oftere med en vis plat Banalitet, der 
bringer Afstanden mellem det moderne Tysk og siglo de oro's Spansk pinligt 
til Bevidsthed. Til Engelsk er i 1864 Hovedskrifterne oversat (af David 
Lewis, udg. enkeltvis med Rettelser af Zimmermann, London 1906, 1909, 
1912 og 1924) ; til Italiensk haves kun Oversættelser fra gammel Tid, 

*) I Hoornaert's franske Oversættelse af Juans Værker er ejendomme- 
ligt nok netop Noche-Digtet ikke gengivet i sin Helhed; iøvrigt vil 
man her finde saavel Llama- som Cåntico-Digtene samt „Un pastorcico" 
og „Entréme" umetrisk oversat. Noche- og Llama-Digtene er smukt 
overført til Engelsk af Arthur Symons i 1ste Bind af hans „Poems" (Lon- 
don 1912, optrykt hos Baruzi S. 746—748). Mindre værdifulde me- 
triske Oversættelser til Fransk forefindes, se Baruzi S. 722 — ^723. 
I de tyske Karmeliters Oversættelse (Miinchen 1924 — 27) findes Noche-, 
Llama- og Cåntico-Digtene i metrisk Gengivelse, det første endda i to, 
med og uden Bibeholdelse af Digtetis eget Versemaal. Disse tyske Over- 
sættelser er ikke uden Værdi og udnytter i nogen Grad de rytmiske For- 
dele, Sproget byder den digteriske Gengivelse, navnlig sammenlignet med 
Engelsk, hvis Savn af de spanske kvindelige Rim. er føleligt'. Men Symons 
kommer Originalen nærmere baade i Ordvalg og Stemning. 

*) Ang. Stemningsværdier i spansk Væsen, som de særlig fremtræder 
i „siglo de oro" , se Pfandl „NationalHteratur" og .andre Literaliirhisto- 
rier, fremfor alt dog Menéndez y Pelayo's Værker. T. Eks. „Historia de la 
Poesia Castellana en la Edad Media", Madrid 1914, t. II S. 402: „Aqui la 
llama de amor viva la han tenido los misticos: el sublime amor de Dios 
ha triunfado en nuestro arte de fodos los amores terrenos, y la expresion del 
dolor individual ha parecido pequena cosa ante el misterio de la muerte" . 
(Jfr. Miguel Unamuno: „El sentimiento trågico de la vida ...."). Paa 
ingen spansk Forfatterpersonlighed inden- eller udenfor Mystikernes Kreds 
passer Menéndez y Pelayo's Karakteristik bedre end paa Juan de la Cruz. 

®) Midt i Renæssancetidens Forvirring og Skepsis fastholder den span- 
ske Adelsmand Højmiddelalderens Idealer og sammensmelter i ny Inder- 
lighed en Kampglæde og en Trosiver, der faar et næsten muselmansk An- 
strøg i Linier som de bekendte fra Jorge Manrique's „Coplas que hizo don 
Jorge Manique a la muerte del Maestro de Santiago don Rodrigo Manrique 
SU padre" (Udg. Madrid 1637) : 

El viuir que es perdurable 
no se gana con Estados 

mundanales, 
ni con vida deleitable 
en que habitan pecadores 

i nf ernales. 

Mas los buenos Religiosos 
gananlas ( ! ) con oraciones 

y con Uqros, 
los Caualleros famosos 
con trabaj'os, y afliciones 

contra Moros. 

Hele Digtet fortjener at læses; med sin heroisk-melankolske Tone er 
det ægte spansk og et „verdsligt" Modsllykke til Juan. 
„Caballeria a lo divino" -Literaturen se Rousselot S. 25. 



3* 



NATTEVANDRINGEN 

Hvis man ved en Mystiker vil forstaa en, som mener at staa 
i Forbindelse med Gud gennem Oplevelser af „overnaturlig" 
Art, saa er Juan de la Cruz det modsatte af Mystiker. Hans my- 
stiske Filosofi — saa vidt man kan tale om en saadan — drejer 
sig som paa en Tap omkring den Paastand, at Sjælens Vej til 
Forening med Gud gaar igennem den mest bestemte Afvisning af 
alle Slags Aabenbaringer, Syner og Henrykkelsestilstande. Vilde 
man imidlertid tro, at denne Afvisning skete af filosofiske, er- 
kendelsesteoretiske Grunde — hvad der forøvrigt vilde være 
uhistorisk tænkt — vilde det betyde en fuldkommen Tagen 
fejl af hans Synspunkt. Hans Kritik af det, vi nu om Stunder 
kalder „Underet", er kun en Del af en større Helhedsopfattelse, 
ud fra hvilken han i ligesaa høj Grad forkaster Bevidstheds- 
indhold, der for os ligger indenfor det „naturligets Ramme. 
Denne Opfattelse af Gudsforholdets sande Væsen er det, det 
gælder at trænge ind til, og som foreløbig Bestemmelse er det 
bedst at vælge det asketiske Synspunkt. Vejen til Gud er en 
Forsagelsens Vej, og hvert Skridt paa den er et Nej til noget 
af det, hvorved Mennesket ellers fæster sin Hu. I en Række- 
følge, der er bestemt gennem et for os ganske utilstrækkeligt 
psykologisk Skema, lader han de Fænomener passere forbi, som 
i Sjælelivet drager bort fra den lige Retning mod Gud, og her 
optræder uden principiel Forskel Lidenskaber og Begæringer, 
begrebsmæssige Forestillinger og ekstatiske Hallucinationer mel- 
lem hverandre. 

Alle skal de afvises som uforenelige med det religiøse i og 
for sig, hvor religiøst bestemte de saa end maatte synes at 
være. Det er Askese, men bag Askesen toner efterhaanden 
Elementerne af en religiøs Teori frem. 

Ikke af nogen Erkendelsesteori, Efter at have gennemført sin 
systematiske Udtømning af Bevidsthedsindholdet gaar Juan de 
la Cruz ganske ubekymret over til Skildringen af et saa at sige 
nyskabt Bevidsthedsliv paa Basis af den rensede religiøse Fø- 
lelse. At denne i Virkeligheden altid maa hvile paa et Grundlag 
af Tanker og Fantasiforestillinger, har ikke anfægtet ham. Den 
Renselse, han gennemfører, sker ud fra Værdi- og ikke fra 
Værensdomme, og han er saa langt som nogen fra at ville prøve 
de religiøse Forestillingers Gyldighed med noget andet Kriterium 
end den ortodokse Kirkelære — ganske vist i hans egen Fortolk- 
ning, hvis Selvstændighed og iboende Sprængkraft er ham ube- 
vidst. Hans Sondring mellem Tro og Viden er foretaget ud fra 
den* førstes o: fra den praktiske religiøse Pædagogiks Syns- 
punkt og ingenlunde fra den sidstes, og det er netop derigen- 
nem, den bliver betydningsfuld og i lige Grad forskellig fra 
den aristotelisk bestemte Ortodoksi og den platonisk farvede 
Spekulation, som er hans historiske Forudsætninger. 

Heri ligger allerede, at Juan de la Cruz ikke hører til de 
spekulative Mystikere. Og alligevel indeholder hans Tankever- 
den et utvivlsomt spekulativt Element. Ved Roden af Træet 
findes den samme Spire, som hos de tyske Mystikere, først og 
fremmest Eckehart, er groet frem til saa mægtig en Vækst: Ideen 
om Guddommen som det Ene. Men mens denne Ide griber den 
teosofisk rettede Dominikaner og river ham ind i en Tankehvirvel, 
hvis Spids fører ud over ethvert personligt Gudsbegreb, er Juan 
de la Cruz gaaet en anden Vej. Hans Storhed er ikke den reli- 
gionsfilosofiske Drifts, men selve det religiøse Instinkts. Derfor 
er saa mange ufuldførte Tanketraade spundet ind i hans Væv, 
men tillige har han paa sin egen Maade og uden at ane det ført 
den religiøse Tænkning et Skridt videre frem mod Forstaaelsen 
af det religiøse Livs Selvstændighed. 

For den, der læser Eckeharts Skrifter, er det ofte svært at 
finde Forbindelsen mellem hans Kristenfromhed og hans næ- 
sten ateistiske Teosofi. Det er, som havde man to forskellige 
Personer for sig. Ikke saaledes med Juan de la Cruz: haris 
religiøse Tænkning er eet med hans Følelse og Praksis. Ved 
Siden af den ontologiske Kim er hos ham en anden Spire skudt 

frem og har suget Kraften til sig, saa den i tæt Forening med 
selve Gudslængslen er blevet til den kraftige Dobbeltstamme, 
vi ser for os: Gud er af anden Art. Af denne Overbevisning om 
Guds Væsen som modsat alt menneskeligt har han simpelthen 
gjort Alvor paa en Maade, som blev ny derved, at han drog 
den Slutning: saa maa Gud ogsaa være modsat Tanken om Gud, 
Følelsen af Gud, den paastaaede Erfaring om Gud. Det lykkes 
ham, som sagt, ikke herigennem at forsone Tro og Viden ; tvært- 
imod sprænger han dem voldsomt fra hinanden, ligesom han 
sprænger den organiske Sammenhæng i Sjælelivet ved sin uhyre 
Driven paa den religiøse Oplevelses Egenart. Men netop heri 
ligger hans Storhed: han bliver herigennem det egentlige Kron- 
skud af en Bevægelse, som med Rødder baade i Nyplaton- 
isme og Urkristendom gaar gennem hele Middelalderen og gen- 
nem den rhinske Mystik kan ledes tilbage til Pseudo-Dionysios. 
Han skaber i dyb Kontakt med dennes Aand og Tendens en my- 
stisk-psykologisk Teori med Sjælsevnernes fuldkomne Suspen- 
sion som Kardinalpunkt, og idet han baade fordrer og praktisk 
viser Vejen gennemløbet, peger han fremad mod Nutidens Frigø- 
relse af Tro fra Dogme. 

Juan de la Cruz er teologisk skolet, men føler sig ikke som 
egentlig Fagmand: han henviser til „los teélogos"^ og præ- 
tenderer ingen Art af dogmatisk eller filosofisk Selvstændighed. 
Sit Udgangspunkt tager han i den thomistiske Ortodoksi, der saa 
sejrrigt beherskede Datidens Spanien, og det filosofiske Appa- 
rat, han behøver til Udviklingen af sine Tanker, er af temmelig 
primitiv Art og gaar ikke ud over Tidens sædvanlige Tredje- 
haandsformuleringer af augustinsk og aristotelisk Arvegods. Saa 
meget des mere imponerende er den Tankebygning, han med 
disse Midler har været i Stand til at opføre, og saa meget de- 
sto sikrere kan den kaldes han egen. 

Rousselot^) erklærer, at den tyske Mystik fra det 14de Aar- 
hundrede overhovedet ingen Indflydelse har øvet paa Juan de 
la Cruz saa lidt som paa det 16de Aarhundredes øvrige span- 
ske Mystikere. Til dette Spørgsniaal skal vi senere komme til- 

1) Subida II Kap. II S. 102 o. fl. St. 

2) S. 55. 

bage. Saa meget er sikkert, at til Trods for den store Mængde 
af Fællesgods i Terminologien og en vis Overensstemmelse i 
den gennemgaaende religiøse Tendens er Karakteren af de to 
Grupper Skrifter literært saavelsom praktisk set i høj Grad for- 
skellig. Den Eckehartske og den spanske Skole lægger Efter- 
trykket paa diametralt modsat Sted. Hos Tyskerne gaar dyb reli- 
gionsfilosofisk Interesse Haand i Haand med jævne, næsten naive 
praktiske Formaninger; hos Spanierne indskrænkes de teoreti- 
ske Undersøgelser overordentlig baade i Omfang og Dybde til 
Fordel for en indgaaende og skarpsindig Analyse af de etisk- 
réligiøse Sjælstilstande, Hos ingen træder denne Tilsidesætten 
af Mystikens teosofiske Element og Opdyrken af dens religions- 
psykologiske saa skarpt frem som netop hos Juan de la Cruz. 
Sagen er nu tillige, at man ved hans Skrifter maa huske at 
fastholde, hvad deres Formaal er, og for hvilken Læsekreds de 
er beregnet. „Gudsvennerne" ved Rhinen var — for at forsøge 
et moderne Billede — en Art „cloister extension", og Eckehart, 
Tauler og Suso henvender sig ikke blot til Klosterfolk, men 
ogsaa til et noget bredere Publikum ; disse Kredse havde et mere 
eller mindre udtalt Konventikelpræg^), og de, som førte Ordet, 
sigtede — fremfor alle Eckehart selv — : mod en selvstændig 
religiøs Syntese, just ikke heterodox, men dog i virtuel Uafhæn- 
gighed af den officielle Kirke. Juan de la Cruz skriver i betydelig 
højere Grad for en sluttet Kreds. Karmeliterne var ikke som 
Dominikanerne „Prædikebrødre", og Hensigten med Teresas 
Reform var først og fremmest at genskabe Klosterlivet indenfor 
Ordenen og i Spanien og dermed mere indirekte, men ikke 
mindre virkningsfuldt end „los letrados" at bekæmpe Tidens 
Kætteri og Frafald. Og dette Værk var Juan de la Cruz's Liv 
og Arbejde helt helliget. Det betyder for hans Forfatterskab to 
Ting. For det første bygger han paa „Troen" som den selv- 
følgelig gyldige Forudsætning. Den er given og skal ikke engang 
forklares ; det behøvedes ikke overfor en Læsekreds af Barfods- 
karmeliter. Hvad de ønskede, var at føres videre i det Liv, som 
grundede sig „in pura fe", gennem en systematisk inddelt og 
praktisk brugbar Vejledning. Og her kunde man ikke nøjes med 

^) Lehmann: Tauler I Indledn. S. XXIII. 

Anvisning dels paa almindelig kristelig Blidhed, dels paa Ned- 
sænkning i den guddommelige Afgrund; her gjaldt det at føre 
Sjælene Skridt for Skridt frem ad en Vej langs Slugter og 
Sumpe, op mod Bjærgtoppen og Skyen. Deraf Skrifternes hele 
Karakter af, hvad man kunde kalde moderne Sjælemaleri paa 
middelalderlig-ortodoks Baggrund. 

Digtningen arbejder med Sansebilleder, De er snart dens 
Genstand, snart dens Værktøj, eller rettere, de er i sidste Fald 
paa een Gang begge Dele. Værktøj, Udtryksmiddel, bliver Bil- 
ledet, saa snart det skal vække Forestillingen om noget andet 
end det, det selv umiddelbart fremstiller, naar det altsaa tjener 
den indirekte Meddelelse. Dette er altid Tilfældet, naar et 
Tankeindhold skal digterisk anskueliggøres. Og jo mere plastisk 
den billedlige Form slutter sig til den Tanke, der søger sit Ud- 
tryk gennem den, des bedre Nytte har Værktøjet gjort. Dog 
er dermed den æstetiske Fordring endnu ikke fyldestgjort. For 
at der skal blive Tale om Poesi, maa Billedet tillige have Skøn- 
hed, have Liv, Harmoni og Betydning i sig selv. Ellers er det 
netop blot Værktøj, ikke tillige Genstand. En Metafor kan være 
træffende, en Allegori oplysende uden derfor at besidde digte- 
risk Værdi. Paa den anden Side er den tankef remstillende 
Poesi altid udsat for den Fare, at Billederne, den bruger, uvil- 
kaarlig virker til at ændre og forskyde de Tanker, de skulde tjene, 
saa der tabes i Præcision, Soberhed og indre Sandhed, hvad der 
vindes i Skønhed. Endelig kan ogsaa en Brist i Tankens Dybde 
eller Skarphed medføre, at Billedet bliver fattigere, eller om- 
vendt: Tørhed i det poetiske Udtryk iklæde Tanken en hæm- 
mende Form — Fænomener, der ofte flyder over i hinanden, 
idet der mellem Begrebsdannelse og æstetisk Formgivning be- 
staar en indre Vekselvirkning, som er stærkere, jo vægtigere 
Tankerne er. 

Meget tydeligt træder denne Vekselvirkning frem i den reli- 
giøse Digtning. Dens Mesterstykker maa blive at finde dér, hvor 
Oplevelse og Udtryksevne begge er til Stede i en saadan Ren- 
hed og Fylde, at Indhold og Form synes udadskillelige, støbte i 
eet og af fuld Lødighed. Men dermed er sagt, at saadanne 

Mesterstykker næsten med Nødvendighed maa være sjældne, 
da de beror paa Foreningen af to Slags Genialitet, den religiøse 
og den digteriske. Her er da ogsaa et frodigt Voksested for det 
middelmaadige, det kun tilnærmelsesvis værdifulde. Perlerne 
er faa. Hvor sjælden den selvstændige religiøse Oplevelse er, 
skal her lades uomspurgt ; sikkert er, at den selvstændigt tydede 
er en Sjældenhed og allersjældnest den digterisk adækvat be- 
skrevne. Selv religiøse Forfattere, som tillige er Digtere, gaar i 
deres religiøse Digtning sædvanlig ud fra Formuleringer, hvis 
Kilde er andetsteds og ikke selve Digtets Genstand ; mellem den 
store Mængde kirkelig Poesi faar vi saaledes kun en ringe Pro- 
cent egentlig religiøs, og det vedtagne Billedsprog saavel som 
den vedtagne Teologi gør det i lige Grad vanskeligt, at originalt 
Sjæleliv overhovedet rører sig, og at det finder originalt Ud- 
tryk. Hvor det sker, aabnes der imidlertid for et stedserindende 
Væld til saavel religiøs som æstetisk Befrugtning for senere 
Slægter, og et saadant føres vi til i Juan de la Cruz's Digtning. 
Det er næsten altid i Grænseomraadet mellem Symbol og 
Allegori, den religiøse Digtning søger sig sine Udtryk. Over- 
gangen mellem de to Kategorier er ikke skarp, fordi Symbolet 
saa ofte tenderer mod Allegoriens begrebsmæssige Leddeling, 
mens de højere Former for Allegorien paa deres Side tit an- 
tager det digteriske Symbols Karakter af iboende, med ingen 
Tydning fuldt kommensurabelt Liv. „Guds Lam" er et Eksem- 
pel paa en saadan oprindelig Allegori, der af den fromme Digt- 
ning efterhaanden er præget til Symbol, og i Ewalds „Ode til 
Sjælen** har et symbolsk fattet Tema modtaget en storslaaet al- 
legorisk Udformning. Den afgørende Forskel mellem Symbol 
og Allegori ligger imidlertid i Forholdet til Genstanden. Dette 
Forhold er i Allegorien ikke et umiddelbart. Der ligger en 
Tankeproces imellem: Allegorien er valgt som et mellem flere 
mulige Billeder paa, hvad der er blevet til som Tanke forud 
for og uafhængigt af det billedlige Udtryk; den er ikke Op- 
levelsens oprindelige og umistelige Form. Symbolet derimod er 
selve denne Form, der er givet samtidig med og uadskillelig 
fra sit Indhold; derfor kan det, som før sagt, aldrig tydes paa 
udtømmende Maade; det er til før Tydningen og giver altid 

mere end den. Kysset f . Eks. er en symbolsk Handling, og hvor 
det optræder som digterisk Symbol, har det Symbolets uudtale- 
lige Fylde, der trodser enhver Forklaring: heller ikke det my- 
stiske Udtryk „Guds Kys" kan erstattes med nogen fyldest- 
gørende Parafrase. Derfor er Symbolet i Virkeligheden det ene- 
ste mulige Udtryksmiddel, hvor det drejer sig om Erfaringer, 
der kun tilnærmelsesvis kan udtales. Alt, hvad der peger ud 
over Grænserne for begrebsmæssig Formulering og billedlig 
Anskueliggørelse, kalder paa Symbolet, og dette er jo netop Kende- 
mærket for det Stof, hvormed den religiøse Poesi arbejder: det 
uudsigelige, antydet gennem Symbolet. Ny Oplevelse fremkal- 
der her med Nødvendighed ny Symbolik, og derfor bliver her — 
som forøvrigt i alle Digtningens højeste Former — ikke Metafo- 
rens Skønhed og Finhed, ej heller Allegoriens Klarhed eller 
Aandfuldhed, men det nye Symbol Tegnet paa, at skabende 
Kræfter i Bevægelse. Brorsons originale Anvendelse af Høj- 
sangens Billeder i „Her vil ties", den middelalderlige Hymne 
til Jesu blodige Hoved og Grundtvigs „Sov sødt, Barnlille" er 
Eksempler derpaa. I alle tre Digte staar Billedet i et saa umid- 
delbart Forhold til Følelsen, at det fremstaar som uoversætteligt 
Udtryk for et fra Grunden nyoplevet Stykke Sjælehistorie. Men 
i intet af dem er der dog Tale om mere end et enkelt Oplevelsens 
Moment, en Beskuen af religiøst Bevidsthedsindhold, grebet og 
genkaldt som „Øjebliksbillede": Tilbedelsen af den menneske- 
blevne eller korsfæstede Frelser, Forventningens eller Bønhø- 
relsens Øjeblik. Og dog giver de det dybe sjælelige Perspektiv, 
ja, det glemmes næsten, at de overhovedet er Billeder, saa 
mægtig en suggestiv Kraft har Symbolerne. Vilde man begynde 
at tyde dem, maatte man bestandig igen tvinges tilbage til Bille- 
det, fordi det har dette indre Forhold til Virkeligheden, der stil- 
ler det bag om og forud for enhver Tydning. 

I Juan de la Cruz's Digtning, der er saa lille af Omfang, fin- 
des en overordentlig Rigdom paa Mellemformer mellem det 
symbolske og allegoriske Billede. Navnlig i hans største Digt, 
„Cåntico", er en næsten overvældende Række af saadanne 
Billeder indført i fri Efterfølgelse af Højsangen; derom skal se- 
nere tales. Men hans store Hovedbedrift som mystisk Digter 

er dog den Symbolik, han har skabt i de to kortere, „Oh Llamå 
de amor viva" og især „En una noche oscura" ; det sidste Digt 
anslaar hans baade religiøse og æstetiske Grundakkord. Vi vil 
foreløbig tage det for sig selv og betragte det under Forfatte- 
rens eget i Prosaskrifterne givne Synspunkt: Sjælens Løsrivelse 
fra alt jordisk, fra det naturlige saavel som det overnaturlige, 
ja, fra sig selv, og Henflyen til den Gud, som er over alt Be- 
greb. Digtet foreligger i metrisk tysk og engelsk Oversættelse 
henholdsvis i den tyske Oversættelse af Juan de la Cruz's Vær- 
ker Bd. I, S. 3 — 5, og hos AUison Peers S. 270f. ; desuden 
oversætter Baruzi (S. 342 f.) Strofer af det umetrisk til Fransk. 
Vi skal andetsteds forsøge en dansk Gengivelse; her citeres, 
som overhovedet oftest, den spanske Tekst. 

Sjælen, der indføres talende, er tænkt som den unge Elsker- 
inde, der søger sin Elskede. Men Symboliken er aldeles frigjort 
fra Højsangens Billedsprog. I Stedet føres Tanken hen paa den 
verdslige Elskovsdigtning, hvis Versemaal Juan de la Cruz over- 
hovedet anvender — og anvender med virkeligt Mesterskab. 
Den Strofe, han her benytter, er kendt fra Garcilaso's Digtning 
(jfr. „Si de mi baja lira"^)). Men dette oprindelig italienske 
Metrum, der, som hele Renæssancepoesien, med Karl 5. s 
Officerer og Hoffolk som Mellemled et halvt Aarhundrede før 
Juan de la Cruz 's Forfatterskab holder sit Indtog i Spanien, bliver 
af ham behandlet med en Overlegenhed, der ikke giver Garci- 
laso noget efter og langt overgaar Juan Boscån. En Sammen- 
ligning med denne (f. Eks. i Digtet „Claros y frescos rios", Gar- 
cilaso y Boscån ed. E. Diez-Canedo 1917) viser, hvor meget 
større Juan de la Cruz's Evne er til at skabe naturligt Fald 
for Ord og Sætninger. Hos Boscån falder Versemaalet ikke sjæl- 
dent tungt og tvungent, Perioderne bliver slyngede. Skønheds- 
virkningen søgt og ufrisk. Juan de la Cruz derimod er den fødte 
Digter: hans Vers skrider majestætisk og falder dog smidigt og 
let ; hver Strofe ligesom bøjer sig tilbage i sig selv og fremkalder 
et samlet, fuldendt Billede, en Fantasiverden, fastholdt i sit 
eget Lys. Ofte er den enkelte Linie som udhamret til et lille 
Kunstværk for sig. Hør saaledes 3dje og 4de Strofe: 

1) Diez-Canedo S. 171 f. 

En la noche dichosa 

En secreto, que nadie me veia, 

Ni yo miraba cosa, 

Sin otra luz, ni guia, 

Sino la que en el corazon ardia. 

Aquesta me guiaba 

Mås cierto que la luz de medio dia, 

A donde me esperaba, 

Quien yo bien me sabia, 

En iparte, donde nadie parecia. 

Her er den Simpelhed i Opbygningen, den enfoldige Selv- 
følgelighed i Valget af Udtryksmidler, den Tonens Renhed og 
Sigtets direkte Retning mod Centrum, som er det stores Kende- 
tegn. Digtet hæver sig yderligere til den 5te Strofes i Sandhed 
ædle Patos og de derefter følgendes hemmelighedssvangre 
Drømmemusik, hvori det til Slut klinger ud. Teknisk forekom- 
mer det mig enestaaende. Hvilket Spil af Vokalklange mellem 
Nattens o- og Dagens a-Lyde i den 5te Strofe, hvori Mørket su- 
blimeres til det indre Lys, som straaler gennem Slutningsverset: 
Amada en el Amado transf ormada ! og hvilken højtidelig, ligesom 
langt efterklingende Virkning har ikke de vægtfyldige Slutnings- 
ord i 1ste, 2den, 5te, 7de og 8de Strofe: sosegada, transformada, 
suspendia, olvidado! Man fryder sig over den enkelte Strofe 
som over et Stykke klassisk Arkitektur. Men her er mere end 
klassisk Ynde og Ligevægt. Sammenligner vi Digtet med Garci- 
laso's i samme VersemaaP), finder vi den samme tekniske Sik- 
kerhed, det samme Herredømme over Rytmen, maaske endda 
en mere legende Lethed, mere Spil og Fly den; men hvor er 
den ubeskrivelige noble Alvor, det dybe Præg af Højhed og 
Andagt forenet, for hvilket Grandezza er et saa utilstrækkeligt 
Navn, og som er Luften, vi aander i hos Juan de la Cruz? 
Hvor er Enkeltskildringens paa een Gang monumentale Fast- 
hed og aandeagtige Finhed, som genkalder, ja, overgaar de ædle- 
ste Toner, en Goethe nogensinde har anslaaet, og hvis Erin- 
dring altid bæver i Øret siden første Gang, de hørtes? Hvor 
fremfor alt er det Anelsens Vingesus, som forraader den virke- 
lige Digterinspirations Hemmelighed: at her, som ved Isbjærget, 

^) Loc. cit. 

Ses kun en Brøkdel af det, der er, over Vandspejlet, og det uud- 
talte dernedenunder er det, der aflokker Sproget og Versemaalet 
den sidste, halvt overjordiske Klang. 

Det er netop denne Digtets Syslen med det uudsigelige, som 
føles lige fra dets første Linie, gyder det mystiske Lys ud over 
et stort tegnet, usammensat og dog æventyrligt rigt Landskab 
og fører ind i en Verden, hvis Beliggenhed er ved Tænke- og 
Udtryksevnens Grænse. En Verden, hvor alt betyder noget 
andet og højere, og som dog ikke kan forflygtiges til blot Fiktion ; 
en Oplevelse, der er uendelig dybere end sit Billede og dog 
ikke finder gyldigt Udtryk udenfor det; en Meddelelse af hem- 
melighedsfulde Tegn, hvis Gyldighed er skjult og kun giver sig 
Vidnesbyrd igennem den dragende, overbevisende Magt, derud- 
gaar fra selve Antydningen — med andre Ord Symbolets, det 
religiøs-digteriske Symbols Verden. Det er denne Sindbilledets 
Verden, Juan de la Cruz her har skabt eller har ladet sig drage 
ind i, og i hvilken vi nu efter ham vil søge at trænge ind for at 
finde hans Oplevelse. 

Den unge Elskerinde forlader ved Nattetid sit Hus, efter 
at alle deri er bragt til iRo, saa ingen mærker hendes Flugt. 
Hemmeligt og forklædt stiger hun i Mørket ned ad den skjulte 
Stige (Strofe 1 — 2). Lykkelig og i højtidsfuld Forventning 
vandrer hun uset frem gennem Nattemørket, . kun ledet af det 
Lys, der brænder i hendes Hjærte, og som sikrere end Middags- 
solen fører hende derhen, hvor hun ved, hun ventes af ham, der 
er dulgt i Ensomheden. Pris være Nattemørket, som vejledte, 
den herlige Nat, mere elskelig end Morgenrøden, Natten, som 
har forenet Elsker med Elskerinde, saa hun saligt forvandles til 
ham (Strofe 4 — 5) ! Det er Elskerinden, der taler: Han sov ind 
ved mit Bryst, det, som kun tilhører ham alene, og jeg kær- 
tegnede ham, mens Cederen tilviftede os Køling. Men da Mor- 
genvinden luftede fra Taarnets Tinde og begyndte at lege med 
hans Lokker^) , rørte han min Hals med sin Haand og betog mig 
alle mine Sanser. Jeg sank hen, hvor jeg sad, i salig Glemsel, 
med Ansigtet bøjet over min Elskede; alt svandt bort, jeg gav 

1) Burgosudg.s Rettelse af „ya" til „yo" i Strofe 7 L. 2, om hvis 
Berettigelse jeg af æstetiske Grunde nærer Tvivl, er ikke optaget her. 

Slip paa mig selv og lod al min Sorg fare paa Hvilestedet blandt 
de hvide Liljer (Strofe 6 — 8). 

Oversættelsen er i Enkeltheder noget fri; men det, det 
kommer an paa, er Tankelinien i Digtet, og til den vender vi 
os nu. Selv om vi ikke kendte de to Prosaskrifter, hvori Digtet 
faar sin asketisk-mystiske Udlægning, vilde vi ikke behøve at 
tøve med at udtale, at det helt igennem beherskes af Nattens 
Sindbillede. „Den mørke Nat" er Ledemotivet; først ligesom 
nedenunder det, med svagere Klang, hører vi det, der efter en 
naturHg Tankegang skulde ventes at være Digtets Nerve: EI- 
skovstonen, Elskovsvejen med Søgen, Finden og Forening. Det 
er, som naar Bisætningen i en Periode har faaet Hovedtanken: 
man vilde vente Nattestemningen som Akkompagnement, men 
finder den i Stedet som melodigivende. Deraf Digtets ejendom- 
melige, højtidsfulde Monotoni. I et andet Digt af Juan de la 
Cruz (Que bien sé yo)'^) fremkaldes der ogsaa en Art Enstonig- 
hedens Bølgerytme ved det stadig gentagne Omkvæd: aunque 
es de noche. Men her er Natten mere end Omkvæd og Bag- 
grund; den er Elementet, der omslutter det hele, den beher- 
skende Klang, hvorefter alt stemmes, selve Meningen og Mar- 
ven af det, som foregaar. Dens Symbolik fortsætter sig gennem 
hele Digtet, blot under anden Iklædning: Ensomhed, Stilhed, 
salig Bevidstløshed. Digtet klinger ikke ud i Morgenstemning, 
men tværtimod i den dybeste Nattestilhed, der i sidste Strofe 
synes forlænget ud i det uendelige. Selve Elskovsvandringen er 
først og fremmest en Nattevandring og Elskovsmødet et En- 
somhedens Møde. Stemningen naar i 5te Strofe sit Højdepunkt 
med en Lovsyngen ikke af Kærligheden, men af Natten, der 
skærmer den. De Udtryk, der giver Digtet dets Farve, er — 
foruden selve „noche" — fremfor alt Gloser som „oscuro", „se- 
creto", „nadie" og „olvidar". Man kunde forsaavidt godt alle- 
rede her tale om en de negative Bestemmelsers Lyrik. Den po- 
sitive Pol er Mødet, Foreningen. Tilsammen danner de to Mo- 
menter det store Tema, som er Mystikens i Almindelighed, 
men som hos Juan de la Cruz har faaet Akcenten trukket saa 
magtfuldt hen paa sin Begyndelse: det lønlige Møde. 

1) Ed. crit. III S. 172—173. 

Vi maa nu spørge: hvilken Betydning skal der tillægges dette 
Nattens Symbol indenfor Juan de la Cruz's Tankeverden? Af 
hvad Art er de Oplevelser, for hvilke det er kommet til at staa 
som Udtryk, og i hvilken Grad er det naaet til at blive be- 
stemmende ikke blot for hans Lyrik, men for hans Lære og hele 
Aandstype? Hvorledes har han forbundet Tanken om den my- 
stiske Nat med Teorien om den mystiske Vej og dens Maal? 

For det første er det klart, at „den mørke Nat" allerede i 
Digtet staar som langt mere end et blot lyrisk Tema, Det er 
en Sjæleoplevelse, der skildres. Og saa meget kan vel ogsaa 
siges, at man føler, Talen maa være om en indadgaaende og til- 
lige bortkastende, ligesom afskallende Bevægelse. „Estando ya 

mi casa sosegada" „ni yo miraba cosa, sin otra luz ni 

guia" „en parte, donde nadie parecia" og til Slut 

endnu mere energifyldt — thi man tvinges til at bruge Ordet, 
skønt Talen netop er om Ophør af al Virken og Villen — 
„y todos mis sentidos suspendia. Quedéme y olvidéme" — ind- 
til det mest determinerede Udtryk af alle: „ces6 todo, y de- 
jéme" — . Alle disse Bestemmelser, som betegner en villet, 
aktiv Indgaaen i en absolut Passivitet — Paradokserne lader 
sig her ikke undgaa — danner med „noche oscura" -Symbolet 
en højst ejendommelig Syntese, hvoraf i alt Fald eet tydeligt 
fremgaar: Sjælens Nat er for en Del fremkaldt af den selv. En 
saare vigtig Erkendelse, der med det samme sætter noche 
oscura-Digtets Symbolik i bestemt Modsætning til al den rent 
negative Brug af de samme Billeder, som er saa vel kendt fra 
anden kristelig Digtning. Mørket som Billede paa Ondskab, 
Vankundighed og Fortabelse er os i Kødet baaret, nedarvet fra 
jødisk og persisk Symbolik. Men den „Hjærtets Nat", hvori for 
den lutherske Salmedigter Ordet om Jesu Død og Blod skinner 
ind, „saa det i Sjælen dages", er altsaa slet ikke den Nat, hvor- 
om Juan de la Cruz synger. Hans „dichosa noche", „amable 
mås que el alborada", er aabenbart en langt mere kompleks Be- 
stemmelse, og bag hans Negativitets-Lyrik mærkes det, at der 
skjuler sig positive Værdier. Den, der er blot en Srnule erfaren 
i den mystiske Terminologi, vil nu ikke føle sig overrasket heraf; 
tværtimod vil han være tilbøjelig til at hilse Tanken om det 

prisværdige Mørke som en gammel Bekendt og henvise til den 
„Mørke-Straale", det ■S-eco? axoxoQ^), den Sky paa Sinai*), der 
er de græske mystiske Kirkefædres Udtryk for Sammensmelt- 
ningen af det bibelske Gudsbegreb med Ny platonismens, og 
hvortil siden Scotus Erigenas Dionysios-Oversættelse Mystiker 
efter Mystiker ogsaa i Vesterlandet henviser som Sjælens højeste 
Erfaring om Gud. Men — saa meget end det følgende vil vise, 
at ogsaa Juan de la Cruz er fortrolig med disse Tanker — 
heller ikke dette Mørke er egentlig det, her i Digtet er Tale 
om. I hvert Fald ikke før i de to sidste Strofer. Billederne her 
kunde godt antages at være opstaaet gennem en Sammensmelt- 
ning af bernardinsk og franciskansk Kærlighedsmystik med Ele- 
menter fra den dionysisk- victorinske Linie; men deres selv- 
stændige, af Digtets indre Logik udsprungne Form tyder ikke paa 
direkte Afhængighed, og hvorom alting er, saa er det ikke i 
disse Slutningsstrofer, at Mørkesymboliken bliver til. Det er fra 
Begyndelsen af, at Sjælen vandrer i Mørke. Oh noche que 
guiaste! Nattens Symbol er ikke blot „the cloud of unknow- 
ing"^), •9-eto? -{yocpoq — selv om dette indbefattes — ikke blot 
Nedslag af Teologiens via negationis; det betegner en Metode. 
men øjensynlig ikke en teoretisk, thi hele Anslaget er praktisk- 
empirisk; nej. Symbolet maa i sig gemme Nøglen til en hel 
sjælelig Indstilling overfor Livet. 

Vi forlader noche oscura-Digtet med Billedet af Sjælen, der 
fra først af er sig fuldt bevidst at skulle finde den, den søger, 
i det dybest tænkelige Mørke, vejledet dels af „det Lys, der 
brændte i Hjærtet", dels af selve Mørket. Dette peger mod en 
etisk-mystisk Helhedsbetragtning, som vi vilde være henviste 
til blot at ane, dersom vi ikke besad de Skrifter, hvori Be- 
tragtningen i alt Fald delvis findes udviklet, og som Juan de la 
Cruz selv direkte stiller ind under Natte-Symbolets Tegn der- 
ved, at han udtrykkelig anlægger dem som Parafrase af Digtet. 
Det er „Bestigningen af Karmel" og „Den mørke Nat", sidst- 

^) Dion. Areop. : „Mystica Theologia" Kap. I, 1. 
*) Greg. Nyss. : „De vita Moysis" 317. 

^) Evelyn Underhill: „A Book o.f contemplation the which is cailed the 
Cloud of Unknowing" , London 1912. 

nævnte Skrift atter delt i to, „Sindets" og „Aandens" mørke 
Nat — n. o. del sentido og del espiritu. („Sentido" har hos 
Juan de la Cruz omtrent samme omfattende og derfor svingende 
Betydning, som vi finder i vore Salmers Forbindelse af Orde- 
ne Sind og Sans. Det betegner, naar det tages prægnant, den 
lavere, af Sanselivet helt afhængige Del af Bevidstheden, som 
modsættes Aanden, og i hvilket de mangfoldige „afectos" og 
„apetitos" er virksomme i grovere, sansebestemt Forstand, lige- 
som i „espiritu" deres højere Modstykker) . 



Det maa efter P. Gerardo de San Juan de la Cruz's^) og Ba- 
ruzi's Undersøgelser anses for givet, at disse to Skrifter, der 
begge er ufuldendte, er at betragte som Fragmenter af et ret 
stort anlagt Værk omfattende dem begge tillige med deres enten 
aldrig udarbejdede eller forsvundne Fortsættelser. Værkets iPlan 
har da været en samlet og systematisk Fremstilling af den aske- 
tisk-my stiske Frelsesvej set under henholdsvis „aktivt" og „pas- 
sivt" Synspunkt. 

Af denne Plan foreligger virkeliggjort de 3 Bøger af „Subida" 
omhandlende „den aktive Nat": Sjælens villede, metodiske Fri- 
gørelse fra alt Bevidsthedsindhold, der „ikke er Gud" og saa- 
ledes hindrer den i dens Vandring fremad mod ham, samt „Noche 
oscura"s 2 Dele, der skildrer den Renselse, Gud foretager af 
Sjælen, og som denne passivt maa underkaste sig for at blive 
skikket til at indgaa i den mystiske Forening med ham. Ved Be- 
gyndelsen af begge Skrifterne stiller Juan de la Cruz noche 
oscura-Digtet, idet han lover at kommentere hvert Vers for sig^). 
Dette Løfte holder han imidlertid ikke i noget af dem, idet 
„Subida" kun som Indledning til sine to første Bøger stiller 
henholdsvis 1ste og 2den Strofe og iøvrigt bruger hele 1ste Bog 
til at kommentere 1ste Strofes to første Linier, mens der med 
2den Bog paabegyndes en systematisk Udvikling, der helt sky- 
der Udlægningen til Side. „Noche. oscura" fastholder Udlæg- 
nings-Skemaet, men naar ligeledes kun de to første Strofer. 

^) Edicion criticai I „Preliminares" . 
') Subida I Kap. I S. 37, Noche S. 1. 

Juan de la Cruz 4 

Det maa staa hen — tvivlsomt er det navnlig for „Subida"s Ved- 
kommende — hvorvidt han i de Partier, vi ikke besidder, har 
eller vilde have gjort Alvor af Kommenteringen; for vort For- 
maal er det indtil videre nok, at her virkelig foreligger, hvad 
vi tør haabe i hvert Fald vil give os Elementerne af et System, 
for hvilket Natte-Symbolet er Motto. Og skulde Baruzi^) have 
Ret i sin Formodning om, at disse Skrifters Tekst selv efter Ed. 
crit. i mange Maader er usikker og delvis forfalsket, saa er 
der dog i alt Fald det gode derved, at da Forfalskningerne utvivl- 
somt maa gaa i ortodoks Retning, er vi ikke udsatte for at tegne 
det Rids, hvis Grundtræk dog nok er os tilgængelige, op med 
for dristige Linier. 

En ganske anden Ting er, at vi desværre vil blive skuifet i 
vor Forventning om umiddelbart at blive indviet i den Virkelig- 
hed, som ligger bagved „den mørke Nat"s Symbol. Det er givet 
allerede med „Subida"s Plan og Inddeling. Disse har, som 
nævnt, intet at gøre med Udlægningen, men følger i Stedet et 
psykologisk Skema, der unægtelig efter moderne Begreber er 
ret utilfredsstillende. Først behandles „el sentido" og dernæst 
— i 2den og 3dje Bog — „el espiritu" under Fastholdelse 
af den sædvanlige Inddeling i de 3 „potencias": entendimiento, 
voluntad og memoria. At en saadan Skemagruppering, rent bort- 
set fra sin større eller mindre saglige Berettigelse, i sig selv 
rummer store Svagheder, hvor det gælder at fremstille en le- 
vende Udvikling, er vel klart. Friskest virker Opstillingen i 1ste 
Bog med dens Gennemgang af Begæringernes Virkninger i Sjæ- 
len og den marvfulde asketiske Katekismus i Kap. XIII; 
allerede i 2den Bog føles Skellet mellem den højere og lavere 
Part af Sjælen, hvis Funktioner i Virkeligheden ikke kan ad- 
skilles, generende, og i 3dje trykkes Læseren ikke saa lidt af 
den stive Systematik med den idelig gentagne Tilbagevenden til 
de samme Bevidsthedsfænomener taget under tre Synspunkter. 
Værst er det imidlertid, at under al denne didaktiske Rubrice- 
ring selve Oplevelsen næsten med Nødvendighed kommer til- 
kort. Hvordan skulde det være muligt andet med denne Over- 
gang fra en sublim Lyrik, hvori Erfaringens „levende Flamme" 

») „Les Textes" S. 3—65. 

vibrerer paa Spidsen af det inspirerede Ords lynende Klinge, til 
en skolastisk opstillet Propædeutiks upersonlige Almengyldig- 
hed? Den negative Side af Sagen kommer endda bedst fra det: 
den monokrome Storhed i Symbolet, som allerede prægede Dig- 
tet, er ogsaa til Stede 'i Prosaskriftet og hviler umiskendeligt 
over dets monumentalt-omstændelige Formuleringer og alvors- 
fuldt nøjeregnende Fremadskriden. Men den positive Side, Sød- 
men i Bitterheden, det patetiske Opsving — o noche amable 
mås que el alborada — synes forsvundet. Opstigningen mod 
Karmels Top synes mere at ligne Sisyfus' Kamp med den sta- 
dig tilbageruUende Sten end Moses' højtidsfulde Stigen ad Si- 
nai's Side med Guds Basuners voksende Klang i Øret. 

Og alligevel, dette er kun den halve Sandhed. Ja, mindre 
end den halve, vil man sige, naar efterhaanden det første, mere 
overfladiske Indtryk afløses af en virkelig indtrængende Vur- 
dering. Vi vil faa at se, at „Subida"s Forfatter trods alt ikke 
fornægter „Noche oscura"-Digteren. Igennem de allegoriske 
Forklaringers tunge Tankevæv med dets Islæt af skolastiske 
Distinktioner løber Traade af en ejendommelig mørk og mættet 
Glans: de stedse paa ny gentagne Hovedtemaer „pura fe", 
„desnudez del espiritu", „ir no comprendiendo" o. s. v. De 
fremtræder altid med den samme beherskede Patos, der røber 
den indre Bevægelse uden at give den til Pris og fastholder 
Læseren i den sagte, monotone Rytme, som var Digtets, I visse 
Partier af Skriftet ligesom samler Betragtningen sig om sit Cen- 
trum og aabner derindefra et af disse dybe Perspektiver gen- 
nem den hele Tankebygning, som med eet bringer os nær til 
Oplevelsens glødende Hjærtepunkt. Saaledes især i 1ste og 
2den Bogs Indledningskapitler og i det uforlignelige Stykke i 
2den Bog om Kristi EksempeP), som vi andetsteds^) behand- 
ler. Men fremfor alt stilles vi i „Subida" overfor en Tænker 
af Rang. Ikke en af de spekulative: det kan ikke tit nok siges, 
at hans Indsats ligger paa det psykologisk-etiske Omraade og 
ikke paa det filosofisk-teologiske, endsige paa det dogmatiske. 

1) Kap. VI S. 120—126. 

2) S. 182—183. 

Men han er blandt dem, der kun findes faa af i Kirkehistorien — 
en Augustin, en Pascal, en Kierkegaard — i hvem Spørgs- 
maalet, hvad Religion er, har været levende. 

Om han kan kaldes en filosofisk Aand, er vel mere end tvivl- 
somt; „Subida", der fra dette Synspunkt maa kaldes hans Ho- 
vedskrift, viser ham uimodsigeligt som en religiøs Aand af 
stort Vingefang og med i alt Fald tilstrækkelig logisk og dialek- 
tisk Evne til at gøre JRede for det religiøse, han føler leve i 
sig. Det viser sig i den indtrængende Kraft, hvormed han for- 
staar at gennemføre sit Synspunkt. Det er et praktisk-metodolo- 
gisk Synspunkt, en „Anweisung zum seligen Leben"; det er 
nemlig simpelthen det samme, som var Nerven i Digtet: Nattens 
store Symbol. Følger man selve dette igennem Kapitlernes 
Række, maa man erkende, at dets Skæbne ingenlunde er, hvad 
vi begyndte med at sige om det lyriske Tema og dets Efterklang 
af det umiddelbart oplevede. Det kan være, at Vandringen og 
Mødet i Nattens Løndom som konkret Begivenhed fortoner sig; 
som Fordring og Norm for det salige Liv gør de det saa 
vist ikke. Tværtimod, Symbolet folder sig ud og begynder at give 
sit Indhold fra sig i forbavsende Rigdom og med imponerende 
Klarhed og Konsekvens. Dets Grundelementer, Betragtningen 
af Guds og den menneskelige Sjæls Væsen, lægges blot, dets 
dybe Sammenfalden med Evangeliet ikke mindre, og i analytisk 
Rækkefølge anvendes det paa den samlede Livsgang fra køde- 
ligt til aandeligt, fra egocentrisk til teocentrisk, som betegner 
det reformerede Karmels Ideal og Opgave, En asketisk Haand- 
bog — ikke i kasuistisk Forstand, men med uendeligt dybere 
Begrundelse og højere Sigte — Aarhundredets kontemplative 
Side- og Modstykke til Ignatius' metodiske Meditationslære. 
At være en Vejledning i Kontemplation er jo Skriftets Opgave; 
løses den, tør det næppe bebrejdes Forfatteren, om han ikke 
har naaet andre Formaal, der maaske interesserede os mere. 
Det maa være nok, hvis vi kender ham selv igen i den nye Funk- 
tion; vi gør det gennem Symbolet og skal nu nærmere under- 
søge, hvad der fremgaar om den Livsbetragtning, det ud- 
trykker. 

„Subida" begynder med straks fra 1ste Bog at stille sig i 



53 

Mørkesymbolikens Tegn. Det er den aktive Nat, her skal skil- 
dres, og Udgangspunktet tages i Digtets første Strofe, hvor 
„Sjælen besynger den salige Lod og Lykke, den fandt ved at 
gaa ud fra alle de ydre Ting og fra de Begæringer og Ufuld- 
kommenheder, der findes i Menneskets sansebestemte Del ved 
dens Ulydighed mod Fornuften (por el desorden que tiene de 
la razon)" (S. 35). Denne „Gaaen ud", som er den aktive 
„noche sensitiva" el. „del sentido", sammenstilles tydeligt nok 
med Mystikens via purgativa, medens den paafølgende „noche 
del espiritu" (II og III Bog) er via illuminativa, skønt den hos 
Juan de la Cruz ganske vist i høj Grad bibeholder Præget af 
Renselse. Foreløbig er det „sentido", hvis Udrensning eller ret- 
tere Dødelse det gælder, og Strofen „En una noche oscura" be- 
tragtes som særlig handlende herom. Det betyder, at „Subida"s 
første Bog kun har at gøre med de „espirituales", der er paa 
Begynderstadiet af Kontemplationen. Betegnende nok er denne 
„første Nat" ret kortfattet skildret. Juan de la Cruz siger selv 
Grunden: herom er der i Forvejen skrevet saa meget, hvorimod 
de senere Stadier kun er sjældent og mangelfuldt behandlet^) ; 
i dem ligger hans egentlige Virkefelt. Hovedinteressen ved 1ste 
Bog ligger da ogsaa i de principielle Betragtninger, som optager 
de første Kapitler. Her opstilles nemlig for det første et Slags 
Program — man kunde sige: for det samlede Værk, hvis Over- 
titel kunde være Noche oscura. Og i Stedet for den Firdeling, 
det er blevet virkeliggjort i Fragmenterne, vi har, træder her 
en Tredeling efter større Linier og fuldstændigt svarende til 
Traditionens 3 Veje. Først Renselsens Nat = noche del sentido, 
saa Troens Nat = noche del espiritu, og endelig „den Nat, som 
er Gud", altsaa lig via unitiva^). De to første „Nætter" er da 
beskrevne først aktivt i „Subida", dernæst passivt i „Noche 
oscura", hvorimod den tredje, den positive Side af Oplevelsen, 
som i alt Fald antydningsvis besynges i Digtet, ikke er os over- 
leveret i Prosaskrifterne — med mindre Juan de la Cruz har 
ment at gøre det i „Cåntico" og „Llama". I hvert Fald er det 
klart, at han har tænkt sig at gøre det. 

1) Noche I Kap. VIII S 26. 
') Kap. II S. 38-40. 

Dernæst gives sammesteds og senere den udførlige Begrun- 
delse af Navnet „mørk Nat" om disse Sjælevejens Stadier. 
Først maa det blive Nat for det sansebundne Sjæleliv, idet 
Sjælen udtømmer sig for alle sine jordiske Begæringer ; saa 
følger den frivillige Blinden af dens aandelige, højere Part, 
Lammelsen af alle de normale Sjælsevner. Denne Nat sammen- 
lignes med Midnatsmørket, der er det tætteste, ja, den er en 
„Mørkhed" (oscuridad), der overgaar selve Natten; thi det er 
Troens Mørke eller snarere dens overvældende Lys, der totalt 
blænder det indre Øje. Og endelig er Gud selv i den mystiske 
Forening et tredje Mørke for Sjælen, da hans Væsen overgaar 
al Begriben^). Dog er dette Guds Mørke at sammenligne med 
Nattens sidste Del, lige før Morgenens Frembrud, da Sjælen i 
Foreningen med ham er nær ved at blive skikket til at skue 
det overnaturlige Lys. 

Sluttelig anslaas ved Overgangen til den specielle Skildring 
af Sansnings-Natten den Grundakkord, vi stadig siden vil høre: 
Samklangen af Guds Transcendens og Menneskelivets Intet- 
hed^). „Intet" har her en dobbelt Mening. Vort Liv er et Intet 
for Gud, men det skal ogsaa blive til intet, tømmes helt for 
det, som intet er, for at Gud kan komme til at fylde det. „A 
oscuras y sin nada" er Omkvædet, hvori den asketiske For- 
dring naar sin Spids^). 

Det er denne Fordring om absolut Udtømning af Sjæleind- 
holdet, der fører til Opstillingen af Juan de la Cruz's Negations- 
Etik og til de berømte Sentenser i Kap. XIII, hvis Ubønhørlig- 
hed ikke giver Buddhismens noget efter. Det ligger i Juan de 
la Cruz's Egenart, at han slet ikke er standset ved det filoso- 
fiske Problem, hvorledes Verden og det onde samtidig kan være 
det store Nul og et positivt Indhold for Bevidstheden. Ligesaa 
lidt er han optaget af at gruble over Afgrunden i Guds Væsen. 
At det ikke er denne Side af Sagen, der har interesseret ham, 
fremgaar bl. a. af, at han andetsteds (i Llama) uden Betænke- 
lighed følger via eminentiae. Uophørlig trænger den store For- 
skel sig paa mellem Juan de la Cruz og den Eckehartske Skole. 

1) Se Note 4 S. 104. 

2) Se Note 10 S. 108. 
=') S. 42. 



55 

Udgangspunktet for begge er Ny platonismen og Dionysios' ne- 
gative Gudserkendelse ; men medens den tyske Mystik endnu 
bevarer Højmiddelalderens filosofiske Drift, har denne hos Spa- 
nierne som Helhed, og mest i den teresianske Kreds, veget 
Pladsen for den senmiddelalderlige Frelseslængsel og Følelses- 
intensitet. Det er som en Genklang af Katarina fra Genua 's 
Udraab: jeg vil ikke have dine Gaver, men dig selv^), naar 
Juan de la Cruz her drager den praktiske Konsekvens af en 
via negationis, hvis Stemning egentlig synes mere gammel- 
testamentlig end platonisk. Gennem de profetisk-paulinske 
Klange i Talen om Begæringerne mindes vi mere om Johan- 
nes' „Elsker ikke Verden" og om Jahve 's Nidkærhed — de 
mange Citater fra GI. Test. bidrager deres hertil — end om 
den platoniske Dualisme. Det er egentlig ikke det, som ikke er 
Aand, der skal forlades og bortkastes, men det, som ikke er 
Gud. „Toda carne es desabrida"^) er ikke Buddhisme, ikke filo- 
sofisk Asketisme, men det religiøse Instinkts Utaalsomhed, 

Man næsten forfærdes over denne Negerings Hensynsløshed. 
Hør Sentenserne: 

Stræb altid ikke efter det letteste, men efter det vanskeligste. 

Ikke efter det lifligste, men efter det mest ildesmagende. 

Ikke efter det behageligste, men efter det, som ikke giver Behag. 

Ikke efter det, som trøster, men snarere efter det trøstesløse. 

Ikke efter det, som er Hvile, men efter det besværlige. 

Ikke efter det mere, men efter det mindre. 

Ikke efter det højeste og kosteligste, men efter det, der er mest lavt og 

ringeagtet. 
Ikke efter det at begære noget, men efter det intet at begære. 
Ikke at søge den bedste Del af Tingene, men den værste, og ønske at 
indtræde i fuldkommen Nøgenhed og Tomhed og Armod for Kristi 
Skyld paa alt, hvad der er til i Verden. 

Der er over denne Etik et Drag af brændende tør Lidenskabe- 
lighed, der bringer en til at forstaa, at Zockler kan kalde Juan 
de la Cruz „ein fanatischer Monch"^) og AUison Peers*) — i 
anden Forbindelse — tale om „the iron hånd under the velvet 

1) Se Note 6 S. 265. 

2) Subida II Kap. XV S. 177. Ed. Burg.': insipiente. 
») Zeitschr. f. d. ges. luth. Th. u. K. se S. 31. 

*) S. 242. 

glove" — blot at her ingen Fløjelshandske er! Kan det siges 
at være tilstrækkeligt til Forklaring, som ovenfor, at henvise til 
den religiøse Nidkærhed? Ikke Paulus selv, der „agter det for 
Skarn", hvad han efter Kødet har regnet for værdifuldt, men 
nu ikke har Tid til at lade sig fange af, idet han iler frem mod 
Maalet i Kristus, heller ikke en Tauler eller Suso, trods al 
den sidstes Askese og „Gott gruss' dich, bittre Bitterkeit"^), 
tilkender Negationen denne Værdi. Det er ikke nogen blot Ta- 
gen imod Lidelsen, naar den kommer, endnu mindre en Spæ- 
gelse af Legemet, her er Tale om; det er en positiv Forholds- 
regel, en Vej for Legeme, Sjæl og Aand i Forening. Hvad er 
denne Selvudslettelses egentlige Mening? At tale om Spanier- 
nes afrikanske Temperament, om Martyrbegejstring og Smag 
for Lidelse og Død, er Lyrik, der intet forklarer, hvis man ikke 
bestemtere kan karakterisere Tingen som en religiøs Teori, hvis 
Forskel fra anden kristelig Askese lader sig formulere^). 

Svaret er i Virkeligheden umuligt at give, saa længe vi ikke 
har paavist, hvorledes Negationen fortsættes for Aandslivets 
Vedkommende. Hvad vi nylig har sagt, griber allerede ud over 
Noche del sentido, men det gør ogsaa 1ste Bogs Kap. XIII, 
som vi straks skal komme tilbage til. Derimod maa det betones, 
at selve Kravet om Sjælens Udtømning i og for sig ganske lig- 
ger paa Linie med, hvad f. Eks. den tyske Mystik sigter til med 
sit Krav om „Ledigkeit". Forskellen ligger, som sagt, i det 
psykocentriske Synspunkt og i den Energi, hvormed dette gen- 
nemføres. Kun een Ting skal der her gøres opmærksom paa, som 
kan tjene til foreløbig Orientering i det Terræn, hvor Slaget skal 
staa. Een Undtagelse synes der 'at være i den isnende Fra- 
værelse af alle positive Bestemmelser, som allerede er „Noche 
del sentido"s Atmosfære. Den findes i den katekismusagtige 
Samling af Regler, hvormed Kap. XIII slutter, og som udtryk- 
kelig siges i lige Grad at gælde for Noche del espiritu. Her 
fremtræder nemlig som Baggrund for al Benægtelsen en positiv 
Fordring: den om Hengivelsen til det Hele som det Maal, for 

^) Lehmann: Tauler I, 170. 
2) Se Note 15 S. 108—109. 
«) S. 90—91. 

hvis Skyld alt skal opgives. Og med det samme er vi inde paa 
Spørgsmaalet, som ingen Mystik kan unddrage sig: er den po- 
sitive Tendens og dennes underliggende Gudsbegreb panteistisk? 
Reglerne lyder i dansk Oversættelse saaledes: 

1 ) For at naa til at smage det hele 

bør du ikke søge at finde Smag i noget. 

2) For at komme til at vide det hele 

bør du ikke søge at vide noget om noget. 

3) For at naa til at eje det hele 

bør du ikke ønske Besiddelse af noget. 

4) For at naa til at være det hele 
bør du ikke søge Væren i noget. 

5) For at naa til det, du ikke smager (finder Smag i), 
maa du gaa den Vej, hvor du ikke smager (føler Behag). 

6) For at naa til det, du ikke ved, 

maa du gaa den Vej, hvor du ikke ved. 

7) For at naa til det, du ikke ejer, 

maa du gaa den Vej, hvor du ikke ejer. 

8) For at naa til det, du ikke er, 

maa du gaa den Vej, hvor du ikke er. 

Endelig under Overskriften „Fremgangsmaade til ikke at hin- 
dre det hele" : 

1) Naar du standser ved noget, 

giver du dig ikke hen til det hele. 

2) Thi for helt at naa hen til det hele 

maa du helt i det hele fornægte dig selv. 

3) Og naar du naar til at eje det hele, 
maa du eje det uden at begære noget. 

4) Thi hvis du ønsker at eje noget indenfor det hele, 
har du ikke din Skat rent i Gud. 

Dette „Hele" svarer i næste Bog og især i „Cåntico" og 
„Llama" til den Gud, der „staar som Solen over Sjælene"^), 
og hvem „ingen kan hindre i at gøre, hvad han vil, med den 

I) Llama III § IX S. 660. 

nøgne Sjæl"^). Det er det eller den, for hvis Skyld Sjælen ved 
at tømme sig for Sansningsindholdet skal blive den ubeskrevne 
Tavle, den var ved Fødslen. Tauler siger: skal Gud ind, saa 
maa Verden ud'^), Juan de la Cruz: gaar Verden ud, vil Gud 
automatisk komme ind, „for at der ikke skal opstaa Tomrum i 
Naturen"^). 

Ikke for intet har man hos Juan de la Cruz fundet foregrebet de 
bærende Stemningselementer baade i Schopenhauers Benægtelse 
af Verdens Realitet og i Hegels Totalitetstanke. I denne Række- 
følge maa de to Tænkere nævnes; thi Parallelismen med den 
første er kun tilsyneladende. Juan 's Type er ikke den indiske, 
men den jødiske. Ligesom Paulus negerer han kun Verden, 
fordi han rækker sig ud mod noget positivt, som er ham af 
uendelig større Værdi. Men saa dette positive — som altsaa 
her kaldes „det hele" — er det Jahve, eller endog Evangeliets 
Gud? Eller er det ikke snarere Plotins og Eckeharts nyplato- 
nisk-gnostiske Guddom, „det Ene"? Ja, tyder ikke disse Ud- 
tryk paa, at Juan de la Cruz rettelig bør stilles ind paa Linien 
mellem Stoicismen og Spinoza? 

Spørgsmaalet er ikke ganske det samme som det, der op- 
staar ved, at vi baade her i „Subida" og navnlig i „Cåntico" og 
„Llama"*) stilles overfor en ejendommelig kosmisk Mystik, der 
i Foreningen med Gud finder den Verden tilbagegivet, som var 
fornægtet. „Dio mio e tutte le cose" overført fra Frans af Assisi 
til Juan de la Cruz betegner ganske vist en højst interessant 
Frelsen af den æstetiske Livsfølelse ved en Art Forpupning i 
den religiøse; men noget saadant kan godt tænkes forenet med 
et Grundforhold til en personlig Gud. Af saadanne Udtryk i og 
for sig fremgaar ikke, at det kan være berettiget at tale om 
Panteisme med teistisk Fernis. Paa den anden Side kan ligesaa 
lidt Juan de la Cruz's utvivlsomme Vilje til Ortodoksi, hans Be- 
toning af Autoritetens Nødvendighed eller hans kirkeligt-teolo- 
giske Terminologi, selv ikke hans strengt kirkelige Tros- og 
Aabenbaringsteori, fritage ham for Mistanken om inderst inde 

1) Subida II Kap. III S. 107, jfr. Tauler Lehm. III. 171. 

==) Jfr. Note 20 S. 110. 

3) Subida II Kap. XIII S. 165. 

*) Cåntico XIII S. 534 jfr. Llama IV S. 673—674. 

at være Panteist, hvis den finder Næring paa de Steder, hvor 
det drejer sig om selve Gudsbegrebet. 

De store middelalderlige Kætterier, fra Amalrik af Bene og 
David af Dinant til „Den frie Aands Brødre", har som fælles 
Kendemærke tre Ting: Uafhængigheden af kirkeligt Midlerskab, 
Troen paa Forening med Gud i dette Liv og et panteistisk-natur- 
bestemt Gudsbegreb. Alle tre Momenter tenderer mod Forflyg- 
tigelse af det etiske som Grundbetingelse for Gudsforholdet. 
Hvad det første angaar, tager Juan de la Cruz yderst kraftigt 
Afstand fra enhver illuministisk Teori; baade den store Udvik- 
ling „Subida" II Kap. XX og Udfaldene i III Bog Kap. XIV 
mod dem, der ikke vil ære Billederne, er utvivlsomt rettet mod 
„ Alumbrados" . Men det er jo derfor ingenlunde sikkert, at han 
ikke som Mystiker kunde have sin egen skjulte „Vej", mens 
han maaske ærligt troede at være ortodoks ved at bøje sig for 
hele den Kirkelære og -praksis, der i Virkeligheden kun var 
ham af ringe Betydning, et Skærmbrædt for hans virkelige In- 
tention. Og omvendt: naar vi ser ham lidenskabeligt forkynde 
Askesens Nødvendighed, men kun som et Middel til at gøre 
Sjælen tom og fri, saa Foreningen med Gud kan fuldbyrdes, 
kunde vi jo spørge: er der til syvende og sidst mere end en 
metodologisk Skillelinie mellem ham og dem, som i Ligegyldig- 
hed for det ydre Liv forkyndte, at det kunde man lade gaa, 
som det vilde, blot man beholdt Hjærtet aabent for Guddom- 
men? Enige er de og han dog i 1) at lade Foreningen naas 
allerede i dette Liv og 2) at frakende det etiske konstruktiv Be- 
tydning. Deler han nu mon ogsaa deres Gudsforestilling, og er 
hans unio mystica en Naturproces? Med dette Spørgsmaal gaar 
vi videre til II og III Bog. 

Svarene kan imidlertid kun gives, efter at der her er fore- 
taget en Række Enkeltundersøgelser af de psykologiske Begre- 
ber, hvormed Juan de la Cruz opererer. De mere omfattende 
Problemopstillinger opløser sig saaledes foreløbig i adskillige 
mindre af væsentlig terminologisk Art. Der skal ikke først og 
fremmest spørges om, hvorfra de enkelte Udtryk stammer, han 
betjener sig af — thi han gør det yderst frit og lidet skoleret 

— men om, hvad han i de forskellige Forbindelser mener med 
dem. Juan de la Cruz er intet mindre end konsekvent formal 
Logiker. Det er allerede sagt, og det betyder, at mens hans 
Tankeverden er langt fra at mangle indre Sammenhæng, er den 
ydre logiske Iklædning ofte mangelfuld og vidner om, at han 
hverken har haft eller søgt sin Styrke paa dette Omraade. Han 
er Profet og inspireret Digter, selv hvor han taler Teologi; det 
er baade Svaghed og Styrke hos ham. Sine Udtryk henter han 
saavel fra den Sum af Reminiscenser, han fører med sig fra 
Studietiden i Salamanca, som fra sin Tids Digtning og Opbyg- 
gelsesliteratur og fra de forskellige mystiske Skrifter, hvortil 
han kan have haft Adgang, samt — først og sidst — fra Bibe- 
len. Men det er, som sagt, af underordnet Betydning, hvad 
Proveniensen i hvert enkelt Tilfælde kan være: han er fremfor 
alt det religiøst bevægede Menneske, der bruger de Redskaber, 
han har mellem Hænderne, til at faa udtrykt, hvad der ligger 
ham paa Sinde. Og derfor finder vi i hans Skrifter, som ofte 
hos Mystikerne, en flertydig Brug af de samme Gloser, som 
kunde virke forvirrende, dersom ikke Tankernes egen Klarhed 
og Djærvhed i de allerfleste Tilfælde raadede Bod derpaa og 
gjorde Meningen indlysende. 

Vi begynder med Ordet „espiritu". Det egner sig godt til 
Eksempel paa Juan de la Cruz 's frie Sprogbrug, da det og dets 
Afledning „espiritual" alle Hovedskrifterne igennem bruges i 
højst forskellig Betydning. Paa den ene Side hedder det, at 
Skriftefædrene ikke forstaar „vias" el. „vida del espiritu"^), 
hvormed jo maa menes noget, der ligger ud over det sædvan- 
lige Sjæleliv; og paa den anden Side fordres det, at Sjælen 
ogsaa skal befri sig for „las cosas espirituales"^). Alt kom- 
mer aabenbart an paa Konteksten. I Udtryk som „pobreza" el- 
ler „desnudez (vacio) del espiritu"^) betegner espiritu gan- 
ske simpelt hele Sjælen, mens Ordet paa mangfoldige andre 
Steder er stillet i Modsætning til sentido og kun skal betyde 
Sjælens højere, aandelige Del. 

Betydeligt mindre varierende er, som ovenfor sagt. Brugen af 

1) Llama III § VIII S. 659. 

2) Subida II Fortale S. 97—98. 

3) T. Ex. Subida II Kap. XXII S. 231, Noche II Kap. VIII S. 75. 

„sentido". Langt den hyppigste Betydning er det lavere, med 
Sansningen umiddelbart forbundne Sjæleliv^) ; dog kan saavel sen- 
tido som espiritu betyde hele Sjælen — saaledes i 3dje Strofe af 
Llama-Digtet: las profundas cavernas del sentido^) — og fremfor 
alt bruges Ordet over det hele — naturligvis særlig i „Noche del 
sentido" — til at betegne en psykologisk-moralsk Helhed, der 
er præget af, men gaar langt ud over selve „sensus". 

En lignende variabel Brug gøres af Udtrykket „apetito". Som 
Regel er dermed ment den Del af Sindet, som fremfor alt skal 
betvinges og dø (mest Flertal)^) , men der er ikke noget i Vejen 
for, at der kan tales om „apetito de Dios"^) — forøvrigt ligesom 
det paa Dansk kan hedde: mit Hjærte, Sjæl og alt Begær sig 
op til Gud skal skynde^). 

Det, vi her staar overfor, er ikke noget overraskende. Det 
er Mystikens sædvanlige Skillelinie mellem sanseligt og aande- 
ligt, den platonisk-paulinske Arv, formidlet gennem Augustin, 
Victorinerne og den franciskanske Skole og genoptaget med størst 
Konsekvens af Eckehart. 

Hos Juan de la Cruz er den slaaet fuldkommen igennem; 
den repræsenterer, hvad man kunde kalde det gyldne Snit i 
hans Tankebygning, idet den jo bestemmer selve Hovedindde- 
lingen i „Noche del sentido" og „del espiritu". Imidlertid raa- 
der han i sin Terminologi ikke over det dobbelte Sæt af Be- 
nævnelser, Systemet egentlig fordrer, og maa — forøvrigt som 
andre Mystikere — klare sig med Tillæg som „sensual", „sen- 
sible", „sensitivo", „natural", „espiritual", „interior" og „de 
la parte interior" el. „superior del alma". Ikke blot „sentido", 
men ogsaa „potencia" bruges paa dobbelttydig Maade^). Alt 
dette skader nu imidlertid ikke særlig og er forøvrigt en Skæbne, 
som rammer de fleste, der vil tale folkeligt forstaaeligt om det 
religiøse Livs Beskaffenhed, 

1) T. Eks. Llama III § V S. 656. 

2) Llama III S. 651— 652 (jfr. Subida II Kap. III S. 106— 107). 

3) Subida I passim, 

*) Subida I Kap X S,. 76. 

**) Enhver Evne el. Funktion kan endelig kaldes sentido (Cåntico 610, 
Llama 652, „sentido racional o superior" Llama 669). Se iøvrigt Note 13 — 
14 S. 108. 

•) Cåntico 581, Declaracion. 

Hvad der er værre, fordi det betyder indre Uklarhed, er, at 
den Forskel, der er angivet i Ordene platonisk og paulinsk, og 
som fører til en saa umiskendelig indre Spænding i hele den 
kristne Mystik, ogsaa viser sig her. Forhaabentlig vil det nem- 
lig blive klart af Fremstillingen, omend den foreløbig maa be- 
væge sig i Enkeltheder, at „det gyldne Snit" ingenlunde er 
foretaget i eet Plan, men at der i Virkeligheden foreligger to 
Delingslinier, den ene intellektuelt, den anden religiøst be- 
stemt — med skæbnesvangert Resultat for Tankekonstruktio- 
nens logiske Harmoni, men historisk set saa meget mere be- 
rigende for Betragtningen. Vi vil nu først vende os fra Ind- 
delingsmaaden og se paa Sjælelivets enkelte Bestanddele, 

Betegnende nok anvender Juan de la Cruz i Hovedsagen ikke, 
som Eckehart, Skolastikens Inddeling af Menneskevæsenets na- 
turlige Kræfter i „rationale", „irascibile" og „concupiscibile"^) ; 
den strækker ikke til ved Beskrivelsen af Fænomener, der be- 
stemt opfattes som liggende oven over Grænsen mod det højere 
Sjæleliv, hvor de opererende Kræfter er Forstand og Vilje. Det 
er jo den højere, „ansvarlige" Del af Sjælelivet, han vil tale 
om; dets halvbevidste eller ubevidste Underlag, Perception og 
primitive Rørelser i Følelse og Vilje^), har for ham kun Inter- 
esse, forsaavidt de bliver at betragte ikke som fjærne, tilbage- 
lagte Etaper, men som nyindtrædende „Tærskelfænomener" i 
højere Plan. Netop dette bliver nu ganske vist Tilfældet baade 
paa Erkendelsens og Følelsens Omraade, men han ændrer ikke 
derfor sin Terminologi, og vi faar derfor at gøre med en ejen- 
dommelig Konstellation: det fuldt bevidste og belyste Sjælelivs 
Hovedkomponenter brugt i Forsøget paa at skildre udprægede Tus- 
mørketilstande fra Bevidsthedslivets yderste Overdrevsmarker. 

Konstruktionen i „Subida" er en dobbelt. Den paa een Gang 
erkendelsesmæssige og moralske Trinstigning fra „sentido" i 
I Bog til „espiritu" i II og III, som svarer til Planen i „Noche", 
træder ved I Bogs Korthed i Baggrunden for de to andre Bø- 
gers rent psykologiske Tredeling i „entendimiento" , „memoria" 
og „voluntad". Disse er de tre Sjælsevner, som tilsammen om- 

1) Se Ostler S. 95 og Note 2 S. 104. 

2) Subida I Kap. XI S. 78 og XII S. 86. 

fatter hele Bevidsthedens Indhold, baade det sanse- og det aands- 
bestemte, baade det „naturlige" og det „overnaturlige". Den 
horisontale Hovedlinie skæres altsaa af to vertikale: der bliver 
6 Rubriker, men til disse Rubriker svarer ikke 6 Størrelser, men 
kun de tre nævnte, saa hvert af de tre Kræfters Navne maa 
skrives baade over og under den vandrette Streg mellem „Sans" 
og „Aand"^). Det er Terminologien, der svigter; men det er til- 
lige noget andet: det er Sjælelivets Enhed, der ubevidst gøres 
gældende. Allerede her skimter vi Jernbjælken. 

Det foreløbige Resultat er imidlertid, at Juan de la Cruz 
maa hjælpe sig, som han kan, og Udtryk som de ovenfor an- 
førte viser os, hvorledes han gør det. Forholdsvis let klarer han 
sig allerede med entendimiento, som jo maa hente sit Indhold 
saavel oppe- som nedefra. 

Filosofisk temmelig ubekymret, som Juan de la Cruz er, 
holder han sig her til sin helt eller halvt thomistiske Skole- 
lærdom uden at generes af, at han selv — med al idealistisk 
Sjælelære — har strammet den erkendelsesteoretiske Knude 
yderligere, som i Forvejen var den aristoteliske Middelalder 
haard nok. Hvordan sker Overgangen i Menneskets Bevidsthed 
fra Fænomenernes Sfære til Ideernes ? Thomismens Skelnen mel- 
lem intellectus agens og possibilis^), i sig selv en problematisk 
Nødhjælp, maatte dog blive for spinkel en Bro, naar Svælget var 
uddybet saa stærkt som her. Alligevel er det tydeligt, at Juan 
de la Cruz — mere eller mindre bevidst — grunder sin Er- 
kendelsesteori herpaa. Dette er klart eftervist i den interessante 
Udvikling hos P. Crisogono de Jesiis Sacramentado I S. 78ff., 
hvor det er lykkedes Forfatteren at komme en af Juan de la 
Cruz's skolastiske Læremestre paa Sporet. Det er den engelske 
Karmeliterteolog Joh. Bacon (1290 — 1356)^), hvis Lære om 
Erkendelsesprocessen saa tydeligt dækker Juan de la Cruz's 
netop paa de Punkter, hvor denne skiller sig fra Thomismen, 
at en Afhængighed i det mindste maa kaldes højst sandsynlig. 

1) Subida II Kap. XII S. 156. 

^) Ctr. Gent. II, 74 jfr. Summa I q. 87 a. ,1 (resp.). 

') Bacon's „Quaestiones in quartum librum sententiarum et in libros 
quodlibetorum" citeres i det følgende efter P. Crisogono ; Bacon's Bog 
har jeg ikke kunnet benytte. 

Bacon paastaar i de af iP. Criségono anførte Tekster, 1 ) at En- 
keltbegrebet, det partikulære i sig selv, fraset de materielle Be- 
tingelser, der er Sansningens Objekt, er umiddelbart egnet som 
Stof for Erkendelsen, 2) at Dannelsen af saadanne Enkeltbe- 
greber sker ved Fantasiens Hjælp, der modtager dem fra sensus 
communis gennem „Imaginationen" og giver dem videre til in- 
tellectus agens ; denne gør dem tjenlige for intellectus possibilis, 
der umiddelbart af dem, uden yderligere Abstraktion, skaber de 
rene Ideer (jfr. Al-Ghazzali, mens species for Thomas ikke er 
id quod, men id quo aliquid cognoscitur^ ) ; deraf udvikledes 
yderligere Distinktioner hos hans Efterfølgere), og 3) at Erin- 
dringens højere Del, memoria intellectiva, har sin Genstand i 
det fortidige som saadant, altsaa under partikulær Betingelse, 
og saaledes er at adskille fra intellectus, som kun gaar paa det 
universelle (Aristoteles) . 

Paa alle disse 3 Punkter stemmer Juan de la Cruz overens 
med Bacon. Ganske vist bør den filosofiske Værdi af denne 
Overensstemmelse tages cum grano salis, og naar P. Criségono 
gaar saa vidt som til at rose Juan de la Cruz for hans Indsats 
til Fordel for Læren om den direkte Erkendelse^), er det vist 
en ret ufortjent Ære. Forholdet kunde jo ogsaa simpelthen være 
det, at Juan de la Cruz var uinteresseret i Spørgsmaalene om 
„especies"' Opstaaen og Gyldighed og ganske jævnt forudsatte 
denne sidste, eventuelt beroliget ved, at en Lærer, han paa 
andre Punkter fulgte, havde sagt god derfor. Og der er nu i 
Virkeligheden intet, der tyder paa erkendelsesteoretiske An- 
fægtelser hos ham. Bevisbyrden i saa Henseende maa dog vel 
paahvile den, der paastaar det og i Iver for at give ham alt, 
hvad der kan tilkomme ham, af selve hans Tavshed tager An- 
ledning til at udnævne ham til stringent Tænker. Juan de la 
Cruz rører overhovedet kun ved den ene Ende af Skolastikens 
indviklede Erkendelsesmaskineri, nemlig ved den øvre. Tre å 
fire Gange (Subida II Kap. XXX S. 266 og Cåntico XIII S. 537 

^) Summa I q. 85 a. 2. Jfr. Ctr. Gent. I Kap. 55; Summa II Ilae q. 
175 a, 4 : „Intellectus .... humanus non convertitur ad sensibilia nisi 
mediantibus phantasmatibus, per quae species intelHgibiles a sensibilibus 
accipit ..." 

*) S. 88—89. 

— 538 og XXXVIII S. 610) nævner han Forskellen mellem 
den aktive og passive Intelligens, og det sker absolut ikke 
i erkendelsesteoretisk Interesse, men i religiøs, idet Garantien 
for, at Unionsstadiets Gudsforestillinger er usmittede af „sen- 
tido" og dens Fantasibilleder, søges i, at de gives ovenfra 
direkte til entendimiento posible el. pasible. Ved den sidste af 
disse Lejligheder siges det i Forbigaaende, at intellectus agens 
beskæftiger sig med Sansebillederne, og man kan deraf slutte 
sig til, at Juan de la Cruz uden yderligere Skrupler har tildelt 
intellectus agens i Forbindelse med Imagination og Fantasi den 
Formidlerrolle mellem Sansning og Tænkning, som de har hos 
Bacon. Derimod er der intet, som tyder paa, at han har gjort 
sig nogen Art af videre Tanker angaaende de gennem Fantasien 
opstaaede Begreber; deres Anvendelighed for Tænkningen er 
ham en Selvfølge, og hans eneste Interesse er, netop i Kraft af 
deres legitime Sammenhæng med Sanseverdenen, at faa dem 
skudt til Side som ubrugelige for den religiøse Stræben. Har 
Juan de la Cruz i dette Stykke lært af Bacon, maa det være 
at forstaa rent negativt: han er ikke blevet ført ind i Refleksio- 
ner, hvortil heller ikke hans Anlæg og hans Forfatterskabs Art 
senere har været ham nogen Tilskyndelse. Den virkelige Ind- 
flydelse fra Bacon finder vi paa de to andre Punkter. 

Den egentlige Tankevirksomhed, den diskursive Bevægelse, 
kommer ogsaa hos Juan de la Cruz i Stand ved Hjælp af det 
herhenhørende Organ, som er Erindringen. „Memoria" spiller 
hos Juan de la Cruz en særlig Rolle. For det første er der, 
trods den gennemgaaende Brug af Ordet som omfattende alle 
Erindringens og Fantasiens Funktioner, dog et Tilløb til at faa 
den lavere Rubrik tydeligere, kendetegnet i Terminologien, end 
Tilfældet er ved de to andre „potencias". Som højere „Kraft" 
optræder den f. Eks. Subida III, XII og XIII med og uden Epite- 
tet „espiritual" (Traditionens „memoria intellectualis" ) , mens den 
i sin lavere, billeddannende Funktion (Traditionens „memoria 
sensitiva") hedder „imaginativa" ( „memoria imaginativa" erstat- 
tes undertiden af „imaginacién", der andetsteds er = „imagen") 
og optræder i nær Forbindelse med „fantasia" som den Evne, 

Juan de la Cruz 5 

der tilfører Forstanden Materiale. Det siges gentagne Gange 
og er et Hovedled i „Ideationen"s Maskineri^). Her følger han 
Bacon saa tæt, at ingen Tvivl er mulig (Se iøvrigt Note 5 S. 
104 — 106) . Denne lavere, billeddannende Erindring vil vi straks 
komme tilbage til; den spiller en Hovedrolle ved „Subida"s 
Mønstring af den religiøse Fantasis Stof, mens den højere først 
egentlig fungerer i Unionsstadierne^). 

For det andet skiller Juan de la Cruz sig her paa inter- 
essant Maade fra Thomas Aquinas ved at lade memoria optræde 
som selvstændig Sjælsevne. Det springer saa stærkt i Øjnene 
(Subida S. 116—117 og 156, Llama S. 652 og 662), at man 
ikke forstaar den Umage, P. Criségono^) gør sig for at be- 
vise det. Ogsaa her tør det antages, at Bacon 's Hævdelse 
overfor Thomas af Erindringens Stof som forskelligt fra Er- 
kendelsens har været Juan de la Cruz til Nytte. Langt større 
Vægt maa dog vist tillægges en anden Grund, ogsaa anført 
af P. Crisogono (S. 82) , men ikke paa sin behørige Første- 
plads, nemlig at selve den mystiske Erfaring har ført til samme 
IResultat. Denne Erfaring gaar ud paa, at — som det livligt be- 
skrives af Teresa, med hvis filosofisk ubesværede Vidnesbyrd 
Juan de la Cruz stemmer fuldt overens (Ter. Vida Kap. XVII, 
Obr. I S. 126) — Erindringen o: Fantasien, ikke følger Tænke- 
evnen ind i Unionens første Stadium, men tværtimod optræder 
som forstyrrende Element (Subida II, XII S. 155)^). Sikkert tør 
man gaa ud fra, at det er dette Fænomen og ingen teoretisk 
Overvejelse, der har været bestemmende for Juan de la Cruz, 
og i saa Fald har vi her et interessant Eksempel paa den Op- 
løsning, My stiken fremkalder i de deduktive skolastiske Sy- 
stemer. Med Rette taler P. Criségono om „Præludium" til Nu- 
tidens psykologiske Induktion^) . Krydsningsproduktet er deformt 
for vor Tanke, men af samme ny varslende Deformitet som In- 
sektet med halvt afskudt Larveham, 

1) Subida II Kap. XI S. 146; III, XI, 298. „Imaginativa" er Evnen, som 
opbevarer Billederne fra den ydre el. indre Sansning, medens „fantasia" 
bearbejder dem for Forstandens videre Brug. 

2) Subida III Kap. XII S. 304. 
") S. 79 ff. 

*) Jfr. II, XI, 150: „(que esta . . .)« etc. 
'') S. 91. 

Naar entendimiento modtager og forarbejder Sanseindtryk, 
er den saaledes synonym med sentido og fatter altsaa kun „acci- 
dentes"^) — en aristotelisk Maksime, som P. Crisogono rig- 
tigt fremhæver til Bevis paa, at det ikke er mellem det fysiske 
og aandelige Objekt, Skellet sentido — espiritu ligger, men mel- 
lem det fysiske Objekts akcidentelle Egenskaber og dets — fy- 
siske — Væsen. Men det samme gælder nu øjensynlig ogsaa 
om ikke-fysiske Objekter: de kan erkendes akcidentelt og væ- 
sentligt, henholdsvis af Forstanden som „sanselig" og „aande- 
lig". Entendimiento som sentido og som espiritu maa saaledes 
begge kunne tænkes i Virksomhed overfor saavel „sanselig" som 
„aandelig" Genstand, men kun espiritu kan danne de til Tinge- 
nes Væsen svarende, virkelige Begreber — medens enten- 
dimiento i denne Funktion efter platonisk Teori skulde høre 
hjemme i Ideens Verden, milevidt skilt fra Fænomenet! Skemaet 
ligger m. a. O. halvt i, halvt paa tværs af det platoniske. 

Memoria imaginativa fungerer altsaa som Opsamlingssted for, 
hvad der kommer til Sjælen gennem Sanserne^). Fantasien for- 
mer og kombinerer disse „Billeder" videre, tager op af Erin- 
dringens Stof eller danner nye paa Grundlag af de kendte. Hele 
denne Virksomhed, der skaffer entendimiento dens Materiale, 
opfattes som en Art indvendig Sansning, saaledes at imaginativa 
og fantasia ligefrem kaldes „de indre Sanser"^). Og dette er 
da den Verden af Forestillinger, Begreber og Tanker, som opfyl- 
der Menneskets Sind, og som bliver Genstand for den systema- 
tiske Depreciering i „Subida". I nøje Samarbejde med hinanden 
danner Fantasi og Forstand baade Meditationens „diskursive" 
Tankerækker og de øvrige fromme Forestillingskomplekser, 
hvorom Talen er, og man maa nu vel mærke sig, at Skillelinien 
mellem sentido og espiritu ingenlunde falder sammen med Skille- 
linien imellem naturligt og overnaturligt Tankestof*). Tværtimod 

^) Subida III Kap. XIX S. 327: „Porque el sentido no puede coger 
ni Uegar mås que al accidente, y el espiritu purgado de nubes y especie de 
accidente penetra la verdad y valor de las cosas" . Jfr. CånticQ XXXII S. 
590 : „la substancia no se puede comunicar en los sentidos" . 

*) Jfr. Summa I q. 78 a. 4: „est' enim phantasia sive imaginatio quasi 
thesaurus quidam formarum per sensum acceptarum". 

') Subida II Kap. XI S. 145—146. 

*) Se Note 3 S. 104. 

5* 

kan det overnaturlige ligesaa vel meddele sig til de ydre Sanser 
som til de indre (Subida II Kap. X o. fl. St.) , og selv paa disses 
Omraade er vi jo udenfor det aandeliges Sfære, saa snart 
der opereres med bestemte, tydelige Fantasiforestillinger eller 
Ideer^). Egentlig „Aand" er kun, hvad der er direkte modtage- 
ligt for Gud; alt andet er det højst i potentiel Forstand^) . 

Vi er her Vidne til en ejendommelig Sammenkoblen af et 
intellektualistisk og et etisk-religiøst Element, der som et Lede- 
motiv gaar igennem hele Juan de la Cruz's Lærebygning, 
hvorfor vi ogsaa andetsteds vil støde paa den og paa forskellig 
Maade føres til at drøfte dens Genesis og Konsekvenser. Her 
er ikke Tale om, at ekstatiske Oplevelser gøres til Maalestok for 
det moralske Fremskridt, men om noget nær det modsat-tilsva- 
rende: Frigørelsen fra det moralsk onde og religiøst hæmmende 
forholder sig til Elimineringen af metafysisk utilstrækkelige 
Gudsforestillinger som Legeme til Sjæl i Spinoza 's Identitetslære. 
iPaa denne Maade er Forholdet mellem Tankeudviklingen i „Su- 
bida" og den i „Noche oscura" at forstaa; men den herskende 
Ide er kombineret med et psykologisk Inddelingsskema, hvis 
Skillelinie — den mellem sentido og espiritu — ligger langt 
under den Grænse, som opadtil sættes af den rigoristiske reli- 
giøse Metafysik, Dette overleverede Skema med tilhørende Ter- 
minologi er Juan de la Cruz henvist til at bruge. Aristotelisk- 
thomistisk af Form, nyplatonisk af Smag tenderer det imidler- 
tid imod at berede den menneskelige Tanke en Sejr, der ikke 
ligger i hans Program. Samtidig byder den paulinske Dualisme 
ham et Udtryk — Aand — der griber ud over Skemaets Over- 
kant („Aand" højere end „Erkendelse"). Det er derfor for- 
staaeligt nok, at „sentido" (nærmende sig aap^ og dermed mere 
omfattende end sensus) viser en lignende Tilbøjelighed. Det 
nytestamentlige Gæringsstof truer med helt at denaturere den 

1) Subida II Kap. XII S. 161, XIII S. 164. Kap. XIII er særlig lærerigt 
for Forbindelsen mellem Begreberne „Passivitet" , „advertencia" og „no- 
ticia amorosa". Troens Mørke og Guddomslyset. Jfr. Kap. XV S. 179: 
„estos arcaduces tan angostxis de formas y figuras y particuiares inte- 
ågencias" . Kap. XXI f. er Visioner o. lign, teknisk set „puramente espiri- 
tuales" og dog ikke ufarlige, altsaa ikke fuldt aandelige. Se Note 7 S. 
107 og Slutningen af Subida II Kap. IX S. 136. 

") Se Note 1 S. 103—104. 

filosofiske Vædske — og gør det saa halvvejs^). Det hedder 
saaledes, at entendimiento, skønt den (Subida II Kap. II S. 
102) besidder „potencia obediencial" til at optage det over- 
naturlige, i sig selv kun rækker til „la ciencia natural"; ja, 
Subida II Kap. VII S. 129 siges det udtrykkeligt, at den kun 
kan forstaa, hvad der falder ind under Forestillinger og Fan- 
tasibegreber om Tingene, der modtages gennem de legemlige 
Sanser — altsaa den tilhører hel og holden sentido's Sfære! 
Nu er der ganske vist paa det anførte Sted netop Tale om 
den direkte Erkenden af Gud, som overgaar Sjælens Kræfter, 
saa længe den er i Legemet; men den, der tror, at Knuden 
hermed er hugget over, saa Fornuften overhovedet ingen Rolle 
kan spille ved den religiøse Erkendelse, kan blot henvises 
til samme Bogs 10de Kap., S. 138, hvor der gives en gan- 
ske anden Besked. Her er Opstillingen igen espiritu ctr. sen- 
tido, og det siges, at Gud helst meddeler sig til den første. 
„El sentido corporal" er mere uvidende om de aandelige Ting 
(racionales, digo espirituales) end et Lastdyr om de fornuft- 
mæssige. Men hvad er espiritu = razén andet end Forstanden, 
naar den er virksom i det aandeliges Sfære? Det er ikke mu- 
ligt at faa andet ud af disse Selvmodsigelser end, at de skyldes 
Inkongruens mellem Terminologien og det, den skal udtrykke, 
men tillige, og ikke mindst, at det, der skal udtrykkes, i sig 
selv er disparat. I Virkeligheden ønsker Juan de la Cruz at 
sige, at der gives en lavere og en højere Maade at tænke paa; 
hin er afhængig af Sanserne,- denne af Aanden, men i etisk- 
nytestamentlig Forstand og ikke i teknisk-aristotelisk eller pla- 
tonisk. Men han hindres bestandig i at bringe dette til klart Ud- 
tryk, og det ikke blot af Sproget, han maa tale, men ogsaa af 
sin egen platoniserende Teori, der lader Kriteriet for Aand 
være paa een Gang negativt og intellektuelt — nemlig Fri- 

1) Svarende til Juan's primitivere Begreb om Forstandens Funktion er 
hans Forhold til Thomas' Filosofi et særdeles løsi. Han synes 1) ikke at 
kende Adskillelsen mellem „ratiocinari" og „intelligere" saa lidt som 2) 
Gudbilledligheden i thomistisk Forstand. 3) Hans Teori om Legemef som 
Sjælens Fængsel modsiger Thomas, og 4) hans apetito-Begreb rummer ikke 
Thomas' „appetitug intellectivus" . Men de mødes i 5) Gudserkendelsen, 
omend forskellige i Udtryksmaade. — Thomas-Tekster se Note 8 S. 107, 

hed fra Sanse- og Fantasibilleder. Denne Sammenblanding af 
filosofisk og religiøst er det hovedsagelig, der giver os Ret til 
at kalde ham større som religiøs Aand end som Tænker. Han 
mangler — trods alt, hvad misforstaaet Beundring vil paadutte 
ham — filosofisk Klarsyn, men har saa meget des sikrere Blik 
for religiøse og moralske Realiteter. 

Og paa Realiteternes Terræn træffer vi ham, saa snart vi 
vil forlade hans Teori og i Stedet have noget at vide om den 
reelle Funktion af det Sjæleliv, han saa frugtesløst anstrenger 
sig for at tvinge ind under et Helhedssynspunkt. Det er tanke- 
vækkende at se, hvorledes han netop ikke er i Stand til en Vur- 
dering af den Aandsvirksomhed, som er hans egen Styrke. Han 
staar for Nutidslæseren som en Blanding af noget fjærnt og 
noget velkendt: af middelalderlig Deduceren oppefra nedefter 
og moderne induktiv Sjæleanalyse. Men denne dobbelte Evne: 
at kunne følge et Princip og samtidig kontrollere det ved Hjælp 
af Iagttagelse, kort sagt det, vi kalder for den kritiske Tænk- 
ning, og hvori vi finder Menneskefornuftens character indele- 
bilis, er ham ubevidst. Hvad han har lært at respektere, er den 
skolastiske Syllogisme med dens Udleden af Sentens og Respon- 
sum fra faststaaende Maksimer uden indbyrdes nødvendig For- 
bindelse, og han arbejder selv egentlig hele Tiden med een 
saadan Maksime: Guds Ophøjethed over Verden, den Hoved- 
tanke, som alt underordnes^). Denne Maksime er ikke Menneske- 
tankens eget Eje, men overnaturligt aabenbaret og faststaaende 
ved Autoritet; hvordan skulde under dette uendelige Atmosfære- 
tryk Sjælens øvrige Indhold som Aand kunne beholde nævne- 
værdig Værdi? Juan de la Cruz's Ord om den ene Tanke hos 
Mennesket, der er mere værd end hele Verden^), anføres 
gerne ligesom for at gøre ham akceptabel i filosofisk Selskab, 
og utvivlsomt har han ment noget saadant og stillet selve „ra- 
tionale" (han bruger ofte denne Glose synonymt med espiritual) 
højt over Sanselivet; men endnu uendelig meget større er for 
ham Afstanden mellem den naturlige og den guddommeligt ind- 
givne Tanke. Men denne er en Utanke, en dialektisk Negativitet, 

1) Subida I Kap. IV S. 44—49. 

^) Avisos y Sentencias Ed. crit. III S. 20. 

en Taage. Og Evnen til at modtage dette Taagebillede bliver det 
eneste positive Kendemærke for entendimiento saavel som for 
memoria i deres højere, aandsbestemte Funktion. Tanken slaas 
til Jorden — med sine egne Vaaben. Og dog skyldes det næppe 
manglende filosofisk Drift (Baruzi 622). — Videre føres vi ikke 
ad Teoriens Vej. Men anderledes gaar det, som sagt, saa snart 
vi kommer ind paa Iagttagelsens. Her møder vi to Kendsgernin- 
ger af største Rækkevidde for hele Juan de la Cruz's Psyko- 
logi. Begge har at gøre med Forholdet mellem espiritu's og 
sentido's Sjæleomraader. Den første er af moralsk, den anden 
af rent psykologisk, delvis af fysiologisk Art. 

Det vil ikke overraske saa meget, naar vi allerede i Fortalen 
til „Subida" II faar at høre, at ogsaa det „sanselige" Følelses- 
liv har Indflydelse paa Aandslivet, saa Forholdet til Gud forure- 
nes ved Følelsesrørelser fra den lavere Sfære^). Det kan endnu 
passere for Platonisme. Derimod maa det interessere ulige mere, 
naar det i Noche oscura II Kap. III S. 56 siges, at „Uordenerne" 
i den sanselige Del af Sjælen har deres Rod i den aandelige, 
„hvor de gode og daarlige Vaner (habitus) har deres Sæde". 
Hermed er nemlig udtalt et dualistisk Princip, som ikke er pla- 
tonisk, men kristelig-jødisk, og med det samme er indenfor 
Psykologien Spørgsmaalet om Juan de la Cruz's Familieskab 
med de S. 59 nævnte gnostiske Kætterier besvaret benægtende. 
Omend forberedt gennem det forudgaaende føler man en vis 
Lettelse ved saavidt at føle fast Grund under Fødderne; det er 
atter Jernbjælken, vi staar ved. Sjælelivets Enhed, slaaet fast 
der, hvor Fordringen om den har sit Udspring: paa det moralske 
Omraade^). Dette Indtryk forstærkes, naar der skrides videre 
til den anden Iagttagelse. Den vedrører det psykologiske. Subida 
II Kap. XXIV S. 238 er der Tale om de i Unionen stedfindende 
„Berøringer" ; de kan, hedder det, undertiden faa ikke blot 
Sjælen, men Legemet til at skælve. Det kan jævnføres med 
Llama II S. 639, hvor det hedder, at Henrykkelsen mærkes 
helt ud i Hænder og Fødder. Det sidste Sted er det Udtryk an- 

1) Se Note 9 S. 107. 

2) Og det kan kun bero paa Iagttagelse, ikke paa apriorisk Teori, da 
det strider mod hans øvrige Betragtning af Legemet. Her opstaar en 
Modsigelse (jfr. Note 2 S. 104), som hænger sammen med Erfaring. 

vendt, at Følelsen „strømmer over i Legemet", saa hele Legemet 
bader sig i Fryd. Disse Tilstande er ikke at sammenstille 
med Henrykkelserne, hvor Bevidstheden tabes; dette Fænomen 
tydes nemlig som en Adskillelse af de højere Sjælefunktioner 
fra de lavere og fra Legemet^), men her er Meningen netop, at 
der er Forbindelse: altsaa igen Sjælens Enhed og Legemslivets 
Værdi hævdet ad induktiv Vej. 

Hermed maa yderligere sammenholdes, at Juan de la Cruz 
meget stærkt betoner den Del, sentido tager i den sluttelige For- 
vandling af Mystikeren til „Dios por participacién"^). Hvad der 
kan guddommeliggøres, kan ikke være Gud modsat af Art. — Vi 
er med dette naaet dels til Grænsen mellem det psykologiske 
og metafysiske og dels indenfor det første over paa Følelsernes 
Omraade. Som bekendt eksisterer disse ikke som særlig Potens 
i den middelalderlige Psykologi, og hos Juan de la Cruz kan 
man da ogsaa finde dem placeret forskellige Steder. Der tales 
om Nydelse i Erkendelsen^) og Fryd i Erindringen*) — mest 
interessant er rent psykologisk Bemærkningen Subida II 273, 
at der ikke gives Følelse (eller Stof for Tanken) uden Fantasi 
(imaginacion) — men som hele Traditionen lader iøvrigt Juan 
de la Cruz Viljen — la voluntad — være Følelsernes Sæde. 
Om den „tekniske" Behandling af denne 3dje „potencia" kan vi 
fatte os i Korthed, da det, der er at sige herom, ikke i kendelig 
Grad modificerer Helhedsbilledet af Juan de la Cruz 's Psy- 
kologi. Ydre Stringens er, som oftere sagt, ikke dennes Ho- 
vedstyrke, og det er ikke ualmindeligt, at der tales om Bevidst- 
hed i Viljen ligesom om Følelse i Forstanden. Imidlertid er der 
dog foretaget en Art Inddeling af de herhenhørende Fænome- 
ner, idet Subida i sin Plan har optaget Boéthius' fire Affekter: 
Glæde, Frygt, Haab og Smerte. Planen er kun virkeliggjort for 
den første Affekts Vedkommende, idet det ufuldendte Skrift 
bryder af her, men der er andetsteds i Subida saa rigelig Lejlig- 
hed til Omtale af de Følelser, der ledsager Tanke og Fantasi — 
for ikke at tale om, hvad de øvrige Skrifter giver — at baade 

1) Cåntico XII S. 529—530. 

') Cånt. XXXIX 611—613 (Cånt. XXXIII 589—590). 

*) Subida II Kap. XXX S. 265. 

*) Cåntico XVII V. 2 S. 551. 

voluntad's Forhold til de andre Evner og dens hele Stilling i 
Sjælelivet kan ret vel bestemmes, 

I Subida III Kap. XV (S. 311 ff.), hvor den omtalte Boethian- 
ske Inddeling foretages'^), omtales som Naturgrandlaget for 
voluntad dens „aficiones", „pasiones" (Synonymer) — disse er 
de fire: Glæde, Smerte, Frygt og Haab — samt de af dem op- 
staaende „apetitos" og „operaciones" o: i og af Viljen. Der loves 
en Gennemgang af alle fire pasiones hver for sig samt en Be- 
handling af apetitos. Af dette foreligger kun — 30 Kapitler igen- 
nem — Oversigten over de mulige Genstande for den første 
Affekt, „el gozo" o: den nydende Glæde el. Tilfredsstillelse. 
Men da der rigtigt gøres opmærksom paa, at de tre andre knyt- 
ter sig til de samme Objekter, og da dette jo i Virkeligheden og- 
saa gælder om Begæringerne, som desuden under det „naturlige"s 
Synspunkt har været udførligt behandlet i Subida 's I Bog, turde 
det, der er gaaet tabt eller aldrig blevet udført, være større i 
Volumen end i Betydning. Heller ikke her, hvor det asketisk- 
pædagogiske Formaal naturligt maa blive saa beherskende som 
nogetsteds, maa vi vente at finde andet end Deduktioner fra den 
samme Teori som overalt, dog med den ikke betydningsløse Mo- 
difikation, at mens Tanke og Fantasi skal ganske dødes, hedder 
det om Viljen — i alt Fald for det meste - — at den skal renses 
for sine Begæringer og Lidenskaber for at rettes mod Gud 
alene^). Hvorledes ogsaa dette Standpunkt overbydes i Teo- 
rien om advertencia amorosa, skal andetsteds vises. Det bliver 
da ogsaa overfor Følelseslivet en negativ Holdning, Juan de la 
Cruz indtager, og Skemaet simplificeres oven i Købet her be- 
tydeligt derved, at Lystfølelseme egentlig alle betragtes som 
hørende under sentido eller dog staaende under Indflydelse der- 
fra, enten de saa for Resten har naturlige, overnaturlige eller 
endog aandelige Goder til Genstand. 

Til det sandeste og mest skarpsindige, Juan de la Cruz har 
skrevet, hører netop de Steder, hvor han — forøvrigt blot med 

1) Jfr. II Kap. XIX S. 205—206. 

=») Subida III Kap, XV S. 311—312 bruges „purgar" ganske vist — 
flygtigt — ogsaa om memoria og entendimiento ; men Konteksten, „en- 
tonces guarda la fort'aleza del alina para Dios" , viser dog, at der skal lev- 
nes et positivere Residuum for Viljens Vedkommende. 

lejlighedsvis Dvælen ved en Tendens, der overalt er latent til 
Stede — brændemærker den sanselige og irreligiøse Maade 
at tage imod det guddommelige paa, som giver det hellige til 
iPris^). Af aandelig Art er kun een Vil jesytring: Kærligheden 

— i Flæng benævnt „caridad" og „amor" og med Elementer af 
begge i sig. Den forstaas strengt som udelukkende rettet mod 
Gud. Her træder unægtelig Paulus stærkt i Baggrunden for 
Plotin. Gennem alle fire Hovedskrifter gaar den religiøse Attraa 
som en magtfuldt fossende Strøm, der kun hist og her i Bugt- 
ninger langs sin Side giver lidt Plads for Menneskekærlighedens 
stille Vande. Det er mærkeligt, saa tør og blodløs en Etik der 
ofte findes hos Mystikerne. Juan de la Cruz er ingen Undta- 
gelse. Tværtimod. Han benytter det samme Boethius-Citat, hvor- 
fra han har de 4 Affekter, til positivt at udtrykke et etisk Ideal, 
der er stoisk-nyplatonisk^). Tilføjelsen, der taler om „tranquili- 
dad y paz", er karakteristisk. Men endnu mere betegnende 
er Stedet Cåntico XXX S. 584, hvor det om den fuldkomne 
Unions-Tilstand hedder, at den medfører Utilgængelighed for 
andre Væseners Smerte eller Synd (ikke at tale om den egne) . 
Det hedder, at Sjælen nu ikke længere har Medynk som „sen- 
timiento" — den hører til „det svage" i Dyderne — men 
kun som „Fuldkommenhed". Det passer til hele den „dekora- 
tive" Rolle, det moralske spiller i Juan de la Cruz 's System, 
hvor det har naaet sin Top. I „Cåntico" er der megen Tale om 
„virtudes", men kun som et Blomsterflor, hvorved den Elskede 
skal frydes, o: egentlig kun cesfef isfc-religiøst værdsat. Og under 
Vandringen fremad mod Toppen er Dyderne vurderet paa samme 
Maade: som hjælpende til Maalet^). 

Hertil svarer ganske Takseringen af „det svage" i dem, af 
Følelserne. De er — som vel forøvrigt i al sund Mystik — 
Genstand i det mindste for Mistænksomhed, oftest for direkte 
Fjendtlighed. Kraftigst kommer den til Orde i det karakterfulde 

1) Subida III Kap. XXXIX S. 387, XXIII 340; II Kap. VI 122; Llama 
III S. 669; Noche I Kap. IV S. 14 om Kommunionen : „la sensualidad 
toma también su parte etc." ; Noche II Kap. XVI S. 101. 

') Subida III Kap. XV S. 313. 

^) Subida I Kap. V S, 54: „Mas hasta que cesen (los apetitos) nQ hay 
Uegar, aunque mås vJrtudes ejercite" , er dyb etisk Rigorisme ; men Sigtet 

— mod „perfeccion" — peger ud over det etiske. 

5te Kapitel i Subida's II Bog, hvor den ubarmhjærtige Hud- 
fletten af dem, der tror at være Jesu Venner, men søger ham i 
Sødme og Smelten, elskende sig selv saare, endog overgaar 
Eckeharts Advarsler mod de søde Følelser; men denne Uvilje 
gaar igennem baade „Subida" og „Noche oscura" som en rød 
Traad, tæt spundet sammen med den anden Tankestreng: 
den uværdige Maade at tænke om Gud paa. Ikke desto mindre 
findes der ved Siden af denne negative ogsaa en positiv 
Vurdering af Følelsen, der viser os Vej til at forstaa, hvor- 
ledes den kan faa sin Plads i „espiritu"-Rubriken. Det maa jo 
fastholdes, at Følelserne er Funktioner af „voluntad", som alt- 
saa paa een Gang dækker vore Begreber af Følelses- og Energir 
ytringer, Juan de la Cruz's Mystik er „voluntaristisk". „El 
sentimiento." , i sig selv af tvivlsom eller negativ Værdi, kan 
blive positivt gavnlig og fremmende for Sjælens Udvikling, naar 
den bruges til at forstærke „el amor de Dios". Og til at vise, 
hvorledes det er psykologisk muligt, bruges nu en Distinktion, 
som bliver af stor Vigtighed, den mellem Viljens Følen og Vir- 
ken: „porque es muy distinta la operacion de la voluntad de 
SU sentimiento" (Subida III Kap. XLV S. 405) . Det er altsaa 
den fremadrettede, virkende Føleevne, der samtidig er Vilje, 
som er „voluntad"s sande aandelige Part^). 

Den Følelse, som bliver „motivo", er altsaa af aandelig Art; 
at man paa alle afgørende Steder kunde fristes til at kalde dens 
Bevægekraft et Kvietiv, er en anden Sag. Men dermed er vi 
ikke færdige. Thi sin egentlige Rolle paa Juan de la Cruz's 
mystiske Vej kommer voluntad til at spille i dens højeste Sta- 
dier, der beskrives i „Cåntico" og „Llama". 

Her, hvor de andre Sjælekræfter tier, fejrer den gennem 
Noche oscura ny skabte, af Døden genopstandne Følelse sande 
Orgier af Fryd, og den mest anti-emotionelle af Mystikens Store 
forvandles til dens mest glødende Trubadur. Hvor Viljen be- 
gyndte, stemmer saa Forstand og Fantasi i, til det fulde Regi- 
ster toner^). Man maa lade Kendsgerningen staa, som den er: 
over det enkle Motivpar fra Thomas: Guds Ophøjethed over 

1) Jfr. Brev XII, Ed. crit. III S. 93. 

') Cåntico fra Strofe XIII, Llama passim. 

Skabningen og Kontemplationen som Kærlighedens Værk, byg- 
ger Mystikens sidste middelalderlige og første moderne „Volun- 
tarist" en hel brusende Følelsens Fuga. Hovedtemaet, der va- 
rieres i den, er Kærligheden, selv om Toneart og Rytme er 
Troens, Det er Kærligheden, altsaa en Viljesfunktion, som 
bygger Broen fra naturligt til overnaturligt Sjæleliv; den er det 
sidste før og det første efter det Nulpunkt, hvor ogsaa den 
synes at dukke under, og hvorom vi siden skal tale. Her skal 
der kun spørges om Grundlaget for hele denne Proces i Juan 
de la Cruz's Psykologi. Og dette kan ikke findes andetsteds 
end i det særlige Forhold, hvori „voluntad" staar til Bevidst- 
hedslivets inderste Natursubstrat og dette igen til dets ædleste 
Essens, i hvilken Naturen bag om de bevidste Kræfter har sin 
dybe Sammenhæng med det guddommelige. Herom skal det sid- 
ste — og vigtigste — Afsnit af den Gennemgang af Juan de la 
Cruz's psykologiske Begrebsverden, som vi har maattet indskyde 
i Fremstillingen, handle. 

At Juan de la Cruz ikke nærer nogen Uvilje mod den legem- 
lige Natur i sig selv, at Menneskevæsenet er ham en Helhed, 
hvor meget han saa end skelner mellem højt og lavt indenfor 
denne, fremgaar ogsaa af hans Stilling til „los primeros movi- 
mientos". Hvor han i Subida I Kap. XI S. 78 behandler 
Begæringerne, siges det udtrykkeligt, at de naturlige, i hvilke 
Viljen ikke medvirker ved sit Samtykke, og som ikke gaar ud 
over „de første Rørelser", saa godt som ingen Skade gør. Su- 
bida III, XV S. 311 kaldes „pasiones" etc. Sjælens Styrke 
(jfr. apetitos^)). Altsaa er Naturgrundlaget ikke ondt; det onde 
har sit Sæde i Viljen. Man ser, hvor meget lettere det paa 
dette Omraade, hvor Intellektualismen ikke spiller ind, er for 
ham at holde den nystestamentlige Linie^) . Men medens dette jo 
kun kan glæde den, der er interesseret i, at dette sker i My- 
stiken, er det en Tilfredsstillelse af videnskabelig Art og alt- 

^) (Se S. 61) jfr. Subida I Kap. X S. 77: „apetitos y aficiones no puras, 
ni en Dios." 

*) Derimod krydses vor Betragtning tilsyneladende af Juans Udtryk om 
Legemet som Sjælens Fængsel (Subida I, III 42) og Hindring for 
„union" s fulde Realisation. Imidlertid bør det huskes, at der kun er Tale 
o.m Svaghed og Tynge, ikke om moralsk Fordømmelighed. Jfr. S. 71 — 12. 

saa for enhver, der forsker i dens Historie, at vi i Juan de la 
Cruz har en mystisk Forfatter med saa megen Trang og Evne 
til at redegøre for Fænomenerne og deres Art, at han ikke er 
standset selv ved de Bevidsthedstilstande, man ellers er vant 
til blot at se henstillet som værende over alt Begreb. Tilstan- 
dene, det drejer sig om, er de halvt og helt ekstatiske Øje- 
blikke, han lader indtræfife ved Overgangen til den permanente, 
habituelle Union, og som han selv betegner med Udtrykket 
„Berøringer", I disse Tilstande har han lagt Mærke til den 
Omstændighed, at selv om Bevidstheden endnu ikke er helt 
udslukt, er det ikke paa Intelligensens, men paa Følelsens Ge- 
bet, at Stødet sædvanlig først mærkes. Den Overvægt paa vo- 
luntad's Side, som hermed kommer til at farve hele det om- 
talte Stadium, har han konstateret og søgt at finde Aarsagen til. 
Paa forskellige Steder i de fire Hovedskrifter er der Tale om, 
i hvilken Del af Sjælen „los toques" finder Sted. Det synes 
snart at være Erkendelsen og snart Følelsen, som er deres Sæde. 
Vigtigst i den første Retning er Cåntico XIII S. 537 — 538, hvor 
— ved Siden af „sustancia del alma" — kun entendimiento angi- 
ves ; dog ligger Vægten her navnlig paa Fornuftens Primat, hvad 
den større Aandelighed angaar (mærk den allegoriske Omtyd- 
ning af Høresansen som Modtager af Aandsmeddelelse til „ver 
con el entendimiento"). Oplevelsen bestaar efter dette Sted i, 
at der opstaar en „inteligencia en el entendimiento". Modtagel- 
sesorganet er intellectus possibilis (jfr. S. 610), og det hele 
kaldes en „Straale eller et Billede af Gudsny delsen" (un rayo 
é imagen de fruicién) med Tilføjelsen „por cuanto es en el 
entendimiento, en que consiste la fruicidn". Det ser thomi- 
stisk-intellektualistisk ud og er det ogsaa, og herefter skulde 
man tro, at den Indgyden af et højere Liv i den for Verdslig- 
heden befriede Sjæl, som er Maalet, Juan de la Cruz's Frelses- 
lære stiler imod, var en Proces af intellektuel Art. Men der 
staar Tegn af modsat Art overfor dette. Ikke blot taler 2 Su- 
bida-Steder om Viljen som „Sjælens Mund" i Mødet med Gud- 
dommen (Sub. II Kap. XIV S. 170) og om de Følelser, som 
er Berøringernes Indhold, og som strømmer fra Viljen over i 
Erkendelsen (Sub. II Kap. XXX S. 265) ; ogsaa i Cåntico 

XVI s. 548 hedder det, at det er Viljen, i hvilken den dér om- 
talte „toque" sker. Endelig har baade Cåntico og Llama (Cånt. 

XVII S. 552, Llama III S. 661) hver sin ganske parallele Ud- 
vikling af den Tanke — der øjensynlig ligger Forf . paa Hjærte — 
at disse Oplevelser ikke behøver samtidig at mærkes i begge 
de to Sjælsevner. Gud kan godt lade sin Ild lyse i Erkendelsen, 
medens Viljen „forbliver tør", eller omvendt opvarme voluntad, 
uden at der foregaar nogen intellektuel Nyerhvervelse. 

Vi vilde altsaa staa tvivlraadige, hvis Juan de la Cruz ikke 
yderligere havde anstrengt sig for at gennemtænke Tingene. 
Det er imidlertid, som før sagt, netop, hvad han har gjort, nem- 
Hg i Noche oscura del espiritu Kap, 12 og 13, S. 90 — 92. Det 
bliver her nødvendigt at foregribe et Hovedpunkt i hans senere 
Tankeudvikling. Ved Slutningen af den pinlige Renselse af Sjæ- 
len, der foregaar i „Aandens mørke Nat", er den Blussen op 
i Kærlighedslængsel, som er Renselsens Virkning, blevet saa 
stærk, at den begynder at føles som Varme og ikke blot som 
Smerte. Denne Varme har sit Sæde i voluntad; men herfra er 
det nu, den giver sig til at strømme over ogsaa i entendimiento, 
hvor den føder ny og levende Erkendelse, „viva inteligencia", 
og denne nye Gudsbevidsthed hjælper atter voluntad til at 
flamme op i endnu kraftigere Glød. Dette er en „cierto toque 
en (ikke, som ellers tiest, „de") la divinidad"^) og Begyndel- 
sen til Unionen. Nu indføjes den samme Udvikling som i Cån- 
tico og Llama af, hvorledes Oplevelsen kan komme i hver af de 
to Sjælsevner for sig, og det tilføjes, at Oplevelsens Styrke spe- 
cielt for entendimiento 's Vedkommende afhænger af, hvor langt 
dennes Renselse er fremskreden; men til Slut slaas det fast, at 
før det Stadium er naaet, da den mystiske Oplevelse gælder 
begge Evner i Forening, er det sædvanligere, at „toque de la 
inflamacion" finder Sted i voluntad end „toque de la inteligen- 
cia" i entendimiento. Og med det samme skrides der til For- 
klaring af Forholdet. Det kommer af — hedder det S. 92 — 
at denne „passive Kærlighed" i Virkeligheden ikke direkte ram- 
mer voluntad, som er den frie Vilje, men derimod „la sustan- 
cia del alma". Sjælens Væsen. Igennem at ramme denne 

1) S. 90. Se Note 6 S. 106. 

sustancia bliver Kærligheden i Stand til passivt at røre Følel- 
serne (mueve las afecciones pasivamente) ; der fremkommer 
saaledes ikke en fri Viljesakt, men en „pasion de amor". Men 
da disse „pasiones y afecciones" gaar ind under og op i Viljen 
(se reducen a la voluntad), siger man, at det er Viljen, der 
røres, naar Sjælen er lidenskabeligt optændt af en Følelse. Det 
er forsaavidt ogsaa rigtigt, som Viljen virkelig er med i Spil- 
let, men ganske vist som tilfangetagen af „la pasion", hvis 
„impetu y fuerza" river den med sig. Et lignende Naturgrund- 
lag findes for den erkendende Evne, „la pasidn receptiva del 
entendimiento" ; men denne „pasion" kan ikke før efter til- 
børlig Renselse modtage Begrebet (inteligencia) „paa nøgen og 
passiv Maade", og derfor kommer voluntad først, thi i denne 
behøver ingen saa grundig Renselse af „las pasiones" at være 
foregaaet, da de i sig selv hjælper den til at føle „amor apasio- 
nado". 

Det er et mærkeligt og meget sigende Stykke, vi har gen- 
givet. Det viser for det første paa fornøjelig Maade, at Juan de 
la Cruz af religiøs Interesse har rettet sit Blik mod noget, det 
laa ham fjærnt at søge til af filosofisk Erkendelsestrang: Be- 
vidsthedslivets Tærskelfænomener, Overgangen fra ubevidst til 
bevidst. Den nedre Ende af Erkendelsesmaskineriet, han ellers 
ikke rører ved, kommer — som før antydet — pludselig igen 
paa højere Plan og tiltvinger sig hans Opmærksomhed. Og han 
forholder sig straks ikke deducerende, men iagttagende. Det er 
et af den deskriptive Religionsvidenskabs ældste Dokumenter, 
vi her har for os, et Stykke Psykologi, der lugter ikke af Bog, 
men af Jord. Ikke at Princippet er slaaet igennem, saa en ny 
Udtryksmaade foreligger færdig; men den nye Spire skimtes 
frisk gennem Revnerne i den gamle Terminologis sprukne Over- 
flade. 

For det andet fremgaar det uimodsigeligt, at han her søger 
og finder det religiøse Forholds psykologiske Grundlag i Følel- 
sen. Iagttagelse — og Selvransagelse — har -øjensynlig ført 
ham hertil. Han spørger: hvordan kan det være, at naar en- 
hver Tanke om Gud er svundet bort af Sindet, og alt er Glem- 
sel, der dog er noget levende tilbage, noget, der bryder paa 



80 

Og higer uden at vide, mod hvad, og som saa efterhaanden vi- 
ser sig at være den ordløse Tros sikre Favnen af den navn- 
løse Gud? Og Svaret er blevet: fordi det ene, der blev tilbage, 
var mit eget inderste Væsen, og dette Væsen er Kærligheds- 
attraa. 

Og for det tredje er vi her endelig konfronteret med Juan 
de la Cruz's Variant af al Mystiks psykologiske Hovedpostulat: 
Sjælegrunden. Apex animae — Seelengrund — Funklein — me- 
dulla — Væsen — den har Smag af dem alle. Sustancia (og 
esencia) er det almindeligste Udtryk; ved Siden deraf bruges 
baade „puro espiritu", „lo superior del alma" og et enkelt Sted 
„el fondo del alma"^). Her er den øvre Delingslinie, den Over- 
bygning i Konstruktionen, som bestandig er ved at gøre Etage- 
adskillelsen mellem sentido og espiritu betydningsløs. Juan de 
la Cruz er absolut Tilhænger af den tyske Mystiks reale Ad- 
skillelse mellem Væsenet og Sjælekræfterne^). Paa den anden 
Side er han ikke heller i den Forstand Platoniker, at han an- 
tager medfødte Ideer (Bonaventura)^). Hans Sjælevæsen er 
ikke intellektualistisk, men naturalistisk tænkt. Det er en me- 
get vigtig Erkendelse, som tydeligt fremgaar af vort Stykke fra 
Noche oscura, og den tillader os at gaa saa vidt som at slaa 
fast, at selv om Sjælens Væsen rummer Natursubstratet — med 
dets ubevidste Tendenser — for samtlige „potencias", saa er 
af disse Viljen ubetinget den, der staar Væsenet nærmest. Det 
dunkle Sjæledyb slaar sammen i eet med Sjælens fineste Essens. 

Thi Essensen — Væsenet — er det jo, som Gud selv søger, 
ligesom det selv dunkelt søger Gud. Det primitive, mæleløse, som 
kun véd at elske uden at forstaa, er netop det Væsen, som er 
over al Sans og aandeligere end Aanden, og som i de usigelige 
og ufattelige „Berøringer" mødes med Gud, mens de Kræfter 
ligger lammet, hvis Moderskød det selv er. Det er selve „Li- 
denskabernes" dunkle Kilde, der springer, naar Floderne, der 

^) Llama I S. 625; „fondo de la sustancia del alma" Llama IV S. 677. 

*) Llama III S. 667 — 668 kan „sustancia" glæde sig ved „potencias" ' 
Genstande „asi como el sentido comun de la fantasia" , etc. Men sædvan- 
lig er de adskilte, og „Væsenet'" kan fungere, mens „Kræfterne" sover. 

3) Subida I, III, 42 tabula rasa, jfr. Summa I q. 74 a. 2 (Aristoteles de 
Anima III), E. Gilson: Saint Bonaventure S. 354 f. Se Note 7 S. 107. 

randt derfra, er stemmet og standset — og Gud vedkender sig 
dens Art som beslægtet med sin egen og lader den udrinde 
i sit Væsens Urhav. Esencia a esencia. Det er den spanske My- 
stiks sidste Ord — som det var den tyskes. Lighed og For- 
skel træder her lige skarpt frem. Fra et grundforskelligt Ud- 
gangspunkt er Juan de la Cruz naaet til en Hævdelse af Menne- 
skevæsenets Adel, der ikke er mindre grandios end Eckeharts. 
Kan denne fælles Pretension overhovedet sættes stærkere paa 
Spidsen indenfor en etisk bestemt Religiøsitets Ramme, end 
det sker her? Men med hvilken ny Begrundelse er den ikke 
gentaget! Hvorvidt imidlertid Juan de la Cruz i sin Gudsfore- 
stilling er platonisk-panteistisk paavirket, maa hellere fremgaa 
af den hele Tankesammenhæng, hvori den er Nerven, end af 
en Samling løsrevne Citater. Derimod er Sjælelæren hos ham 
for kompleks til at kunne undvære en excerperende Behand- 
ling. Den, vi har foretaget, skulde som en foreløbig Oriente- 
ring tjene til at vise den ejendommelige Sammenfatten af for- 
skelligartede Tendenser, hvoraf de stærkeste aldrig helt under- 
trykker de andre, som vi ogsaa ad andre Veje vil naa til at 
konstatere hos Juan de la Cruz. Hans Psykologi er ikke den 
kølige Eklektikers, men den personligt interesserede religiøse 
Tænkers, i hvem Hjærne og Hjærte har søgt sig hver sit Ud- 
tryk for dybtliggende eksistentielle Krav. Er Overtonen stemt 
„kristeligt" og Sjælens Enhed bevaret, saa er der saa stærke 
Undertoner af anden Art, at kun fortsat Analyse kan bringe 
fuld Klarhed. 



I 2den Bog af „Subida" møder vi i stor Bredde Temaet om 
Troen stillet i Modsætning til alt, hvad Sjælens naturlige Kræf- 
ter kan frembringe eller tilegne sig. Atter og atter siges det, 
at det kommer an paa at vandre „in pura fe", og det synes her 
betydeligt lettere end andetsteds at finde Meningen, da det, hvor- 
til Troen her er det store Modstykke, ikke blot er Meditatio- 
nens Trosforestillinger, men ganske særlig Forsøgene paa at 
berige denne Forestillingskreds ad overnaturlig Vej, altsaa med 
Aabenbaringer, Syner, „indre Ord" o. s. fr. Karakteristisk er 

Juan de la Cruz 6 

særlig det 20de Kapitel, hvor det myndigt og veltalende slaas 
fast, at intet er nødvendigt eller blot ønskeligt ud over den 
engang givne Tro, Kirkens Aabenbaring. Som det hedder med 
et Udtryk, der i lapidarisk Majestæt genfindes i „Sentencias"^) : 
Faderen har een Gang talt eet Ord, som er hans Søn, og han 
har ikke flere at sige. Altsaa gøres „Sønnen", den ortodokse 
Kirketros Frelser, til Troens eneste Indhold, og den fides qua, 
som ubønhørligt stilles op imod alle Forsøg paa at finde Gud ad 
andre Veje, er Tankens og Viljens Fastholden ved ham. Hvor- 
dan bringes nu denne haandfaste, tilsyneladende saa umystiske 
Tro i Overensstemmelse med Fordringen om, at man skal be- 
røve sig selv til sidste Trævl hele Tankens Klædebon, og at disse 
to: Troen og Selvberøvelsen, skal falde sammen? Hvorledes for- 
bindes m. a. Ord Troen paa Frelserpersonen med Negationens 
Frelsesve/? Ja, med dette Spørgsmaal føres vi i Virkeligheden 
op imod den sublimeste Højde, hvortil Juan de la Cruz over- 
hovedet naar. Det er i II Bog Kap. 6, hvor han taler om 
„Forstandens Nøgenhed". Det siges her, at Kristus er Vejen, 
og at denne Vej er at dø, nemlig vor Naturs Afdøen, baade 
den sanseliges og den aandeliges. Thi Kristus døde ikke blot 
den legemlige Død, men da han paa Korset maatte sige: min 
Gud, min Gud, hvorfor har du forladt mig? da blev han „som 
tilintetgjort i Sjælen", og Faderen lod ham være „i indvendig 
Tørhed". 

Da var det, Kristus udførte sin største Daad, idet han gen- 
forenede Menneskeslægten med Gud netop i det Øjeblik, han 
selv blev mest „tilintetgjort" baade i ydre og indre Henseende. 
Og „el buen espiritual" — „le bon spirituel" — „Aands- 
mennesket" — skal vide, at dette er Meningen med Kristus 
som Døren og Vejen til Ening med Gud: jo mere man tilintet- 
gør sig selv for Gud med Hensyn til Sjælens to Dele, saavel 
den aandelige som den sanselige, des mere forenes man med 
Gud, og des større Værk fuldbringer man. Og naar en er naaet 
til at være opløst i intet, det er i den fuldkomne Ydmyghed, 
saa vil den aandelige Forening mellem Sjælen og Gud være 
fuldbyrdet, som er det største og højeste, vi kan naa til i dette 

1) Ed. crit. III S. 51. 

Liv. Denne Forening bestaar altsaa ikke i Trøst og Behag og 
aandelige Stemninger, men i en levende Korsdød, sanselig og 
aandelig, indvendig og udvendig. Vi maa høre Fortsættelsen: 
„Jeg vil nu ikke udbrede mig videre herover, skønt jeg kunde 
have Lyst til aldrig at holde op med at tale derom, fordi jeg 
ser, hvor saare lidet de kender til Jesus Kristus, som holder 
sig for hans Venner; thi vi ser dem søge i ham Behag og 
Husvalelser for sig, opfyldte af Kærlighed til sig selv, og ikke 
Bitterhed og Dødeiser for sig, fyldte af Kærlighed til ham . . . 
Men lad os nu tale med den aandeliges Forstaaelse, og især 
med hans, hvem Gud har vist den Naade at sætte ham i Be- 
skuelsestilstand, og sige, hvorledes han bør i Troen 

rette sig mod Gud og rense sig for, hvad der strider derimod 
(„las cosas contrarias"), idet han snævrer sig ind for at kunne 
betræde denne den dunkle Beskuens snævre Vej" (Kap. 6 
Slutn.). 

Man kan næppe læse disse Liniér, uden at samtidig Kierke- 
gaards „Indøvelse i Christendom" og hans 70 000 Favne Vand 
drages i Minde. Som et gennemtrængende Tankelyn oplyser 
Juan de la Cruz's Intuition den hemmelighedsfulde Sammen- 
hæng mellem Gudforladthed og Gudshengivelse, intellektuelt 
og eksistentielt fattet; hvad andre spredt og stammende anty- 
der, drager han med det religiøse Genis Kraft sammen i en 
Helhed saa lysende, at Blikket kun intermitterende er i Stand 
til at fæste sig derved. Og samtidig naar han i sin Forkyndelse 
af Kristi aandelige Efterfølgelse den højeste Enfold og Sand- 
druhed. Det er Askese og Mystik i dyb Samklang, Gud og Sel- 
vet opgivet og genvundet i samme Moment, Negation og Po- 
sition mødende hinanden som de to Spidser i det elektriske Bue- 
lys. Vi har her Juan de la Cruz's mystiske Trosbekendelse og 
hans mystiske Begreb af Troen. — Men det er som et Lynglimt i 
Natten. Hvad det viste os, maa dog bagefter møjsommeligt 
identificeres. 

I II Bog Kap. 20 drejer Tanken sig ved Ord§t „Fe" tydeligt 
overvejende om fides quae. Troens Indhold. Saaledes forstaaet 
er Kristus Troens uforanderlige Genstand. Her derimod bli- 
ver han fremholdt som Troens Begynder og Fuldender, som 

6* 

Eksemplet paa, hvad Tro vil sige. Udgangspunktet er Guds 
Transcendens, den uoverstigelige Kløft mellem Gud og Menne- 
ske, Over denne Kløft kan der kun slaas Bro ved, at Gud bli- 
ver Menneske og som Menneske atter Gud, for at Vejen kan 
banes, hvorad det menneskelige kan stige op over sig selv til 
Enhed med den væsensforskellige Gud. Men Væsensforskel- 
len kræver intet mindre end Tilintetgørelse af det menneske- 
lige, for at Gud kan fylde dets tomme Form med sig. Denne 
Tilintetgørelsesproces er Troen selv, i hvilken den fromme Sjæl 
følger Kristus efter^). Selv den højeste Tanke om Gud, den 
frommeste Følelse af Gud er ikke Gud, men væsensforskellig 
fra ham. Derfor maa Mennesket ind i Ensomheden, Tomheden, 
Forladtheden; „die gottliche Wuste", som Eckehart objektive- 
rer, bliver hos Juan de la Cruz til praktisk subjektiv Erfaring, 
Den gennemgaaende Overensstemmelse med Eckeharts „Abge- 
schiedenheit" og „Leere" bør stadig ikke gøre os blinde for den 
store Forskel, som ligger dels i Metoden — spekulativ og svæ- 
vende hos Eckehart, psykologisk reel og praktisk hos Juan de 
la Cruz — dels i den sidstes nøje Tilknytning til Kirkens 
Kristusbillede. Og selv om Juan de la Cruz lejlighedsvis sy- 
nes at gaa ligesaa vidt som Eckehart, idet hans fuldkomne Op- 
givelse af Bevidstheden paa Forventningsstadiets Højdepunkt 
— hvor selv „advertencia amorosa" forsvinder — kan siges at 
svare til Eckeharts Ytringer om Abgeschiedenheit som staaende 
over Kærligheden selv (Pfeiffer 484), saa er dog fremfor alt 
den religiøse Grundstemning, paa hvis Baggrund Sjælens my- 
stiske Æventyr tegner sig, en anden hos Spanieren. Der er, 
som før sagt, noget hos Juan de la Cruz, man kunde fristes 
til at kalde et semitisk Drag, noget dybt beslægtet med det 
gamle Testamente, fra hvilket han saa meget ynder at hente 
sine Skriftallusioner. Det viser sig fremfor alt i hans Guds- 
begreb, som, modsat Eckeharts, er absolut ufilosofisk. Naar 
Eckehart anbefaler at tømme sig ud og flyde over i Guds væ- 
senløse Væren, er det, fordi det er Vejen til at kende de evige 
Hemmeligheder og forstaa Tilværelsens inderste Sammenhæng, 
og der taler en Art gnostisk Stolthed ud af hans dunkle For- 

1) Se Note 16 S. 109—110. 

muleringer. Derfor er Troen for ham snarest en Tankens og 
Følelsens Overbyden sig selv, ikke den asketiske Efterfølgel- 
sens Vej. Hos Juan de la Cruz bestaar Troen i Sjælens bitre 
og vanskelige Ydmygelse helt ned i 3tøvet; intet faar den Lov 
at beholde; den skal lide Korsdøden, for at den levende Gud 
kan tage Bolig i den. Egentlig er det selve den personlige, 
handlende Gud, som foretager det hele; det fremgaar af Noche 
oscura. Forskellen fra Eckehart er en Stemningsforskel ; men 
den peger indefter mod en Forskel i selve den religiøse 
Trang. 

Hvis Otto har Ret i at finde et af det ægte religiøse Livs 
Brændpunkter i Følelsen af „das ganz andere"^), maa Juan 
de la Cruz blive et af Hovedvidnerne herfor. Faa har med den 
Kraft som han stillet Gudsforholdet op som fuldstændig in- 
kommensurabelt med det normale Liv, selv i dettes højeste 
Former. Den, der ikke i „Subida"s 1ste Bog har mærket sig, 
at her ikke er Tale om Dualismen Legeme contra Aand — det 
fremgaar tydeligt bl. a. af Kap. III 's Slutning med den ganske 
paulinske Betoning af Viljen og Begæringerne og ikke selve 
Besiddelsen af Tingene som Grundondet — vil ikke naa ret 
langt ind i den, før han er klar over, at Negeringen gaar 
meget videre end som saa. Ingen, der vil forstaa det mindste 
af Juan de la Cruz's Lære og Person, kommer uden om en 
Fordybelse i de første 8 Kapitler, en samlet Tankeudvikling af 
sjælden Originalitet og Dybde, hvori hans bedste Egenskaber 
som Tænker og skabende religiøs Aand træder frem. 

Med Udgangspunkt i Digtets 2den Strofe skrides der til Be- 
skrivelsen af den anden og vanskeligere Opgave: at faa bragt 
„den aandelige Dels Hus" (esta casa de la parte espiritual) 
til Ro. Det skal ske ved Hjælp af Troen, hvis Indhold er skjult 
for Forstanden, og som derfor leder os ad den sikre, mørke 
Vej til Gud. Hermed føres vi hen imod tre Spørgsmaal af af- 
gørende Art: a) Hvad er Troens positive Kendemærke? b) 
Hvori bestaar Foreningen med Gud? og c) Kan Systemet be- 
grundes kristeligt? Først nu, i den aandelige Nat, kan der ta- 
les for Alvor om Vejen og som Forudsætning derfor om Maalet, 

^) Rudolf Otto: Aufsatze das Numinose betreffend S. 16 ff. 

den skal føre til; først her faar Kristi Efterfølgelse sin rette 
Betydning. 

„Om Troen siger Teologerne, at den er en sikker og dun- 
kel (oscuro) Sjælstilstand"^). Troens Nat var, som vi saa, den 
midterste og dunkleste af de 3 Nætter, og om dette Begreb 
som Brændpunkt konvergerer hele Juan de la Cruz's Mørke- 
og Tomheds-Symbolik. Ganske vist tages i Kap. V^) de 3 Kar- 
dinaldyders Indvirkning paa hver sin af Sjælens Aandsevner — 
Troen paa entendimiento, Haabet paa memoria, Kærligheden 
paa voluntad — til Skema for en Fremstilling af Sjælens syste- 
matiske Udtømning; men selv om vi regner med, at Skriftet 
er ufuldført og mangler en meget stor Del af „Viljens aande- 
lige Nat", er det dog klart, at dets Tyngdepunkt under alle Om- 
stændigheder maa ligge og have ligget i Trosbegrebet. Haa- 
bets og Kærlighedens Væsen er fremstillet uden positivt Sær- 
mærke, i fuldstændig Afhængighed af den centrale Negation, 
som er Troen. Thi negativt, endda i allerhøjeste Grad, maa 
dette Begreb kaldes. De negerende Udtryk anvendes alle paa 
eller i tæt Forbindelse med det^) : desnudar(se), desasirse, 
dejar su modo (camino), vaciarse, cegarse med Substantiverne 
og især Adjektiverne af samme Stammer, aniquilarse, pureza 
de espiritu, Former af olvidar, renunciar o. s. v,*) og natur- 
ligvis fremfor alt „oscuro" og „tiniebla (oscuridad) "^) . Alt- 
sammen betegner det een Grundfordring: menneskelige Tanke- 
former og „Billeder", menneskelige Følelser og de Forestillin- 
ger, hvortil de knytter sig, maa ikke finde Anvendelse paa det 
guddommelige, Plotins og „Areopagiten"s Vej psykologisk pro- 
jiceret; kirkelig Trosunderkastelse som mystisk-asketisk Me- 
tode. Baggrunden er en dobbelt, psykologisk og metafysisk. 
Psykologisk er Udgangspunktet den Sjælens Enhed, som i det 
foregaaende er paavist, og som betyder, at det hele Sjæleliv, 
aandeligt saavel som sanseligt, falder ind under Dommen: ikke 

1) Subida II Kap. II S. 102. 

2) S. 116—119. 

®) Subida II og III passim. 

•*) Mærk, at der helt igennem tales lige saa fuldt om Udslukkelse af 
Følelser sqm af Begreber. 

S) Subida II Fortale S. 98 og Kap. II S. 102. 

egnet som Medium for unio mystica. Grunden skal ryddes helt 
ned til essentia. Tre vigtige Konstateringer kan foretages. 
1) Det fremgaar af „Noche oscura" S. 52 o. a. St,, at Juan 
de la Cruz lader Sjælens lavere Del korrespondere med den 
højere, navnlig gennem Smerte^), men ogsaa ved Lystfølelser, 
lige fra rent sanseligt-erotiske til de „impetus y ansias sensua- 
les en la parte espiritual", som iflg. 2den Bogs Fortale er 
bragt til Ro ved Indgangen til „Foreningen". 2) Han søger 
imidlertid den egentlige Aarsag til de Onder, der synes at ud- 
gaa fra „sentido", i „espiritu"s Fordærvelse (Noche oscura S. 
53 og 56) . 3) Han frakender ikke de lavere Sjælsevner og 
Drifter en vis positiv Værdi. „El sentido" tager, som det senere- 
hen hedder''), til Tider Del i „espiritu"s Nyden af Gud og 
formaar paa de lavere Trin at tage Del i selve Rensnings- 
arbejdet. 

I denne besindige pædagogiske Vurdering af det naturgivnes 
Betydning for Omvendelsesværket viser Juan de la Cruz sig 
som ægte Katolik. Han fordrer stadig erindret, at hans „aands- 
asketiske" Skildringer er beregnet paa de viderekomne (los 
aprovechantes) ; de andre trænger til en længere Renselse, før 
de for Alvor er inde i „den anden Nat"^). Denne første Ren- 
selse beskrives „passivt" i „Noche oscura del sentido", men 
dens aktive Side er heller ikke forsømt; den er det, der tæn- 
kes paa f. Eks. i det 15. Kap. af Subida's II Bog, S. 174 f, 
hvor der svares paa Spørgsmaalet, hvorfor Gud giver Visioner 
m. m. , naar de ikke fører til ham. Her forudsættes positivt 
befordrende Kraft hos sentido-Mennesket — netop til at fuld- 
føre Negationen. 

I Fortalen til Subida II S. 98 hedder det udtrykkeligt, at 
til at befri sig fra det sanselige behøvedes der en Kærligheds- 
længsel af sansebestemt Art (ansias de amor sensible). Det 

M Noche II, XIII S. 92, Llama II S. 637. 

*) Loc. cit. Bevægelsen maa blot ikke udgaa fra sentido. Det moralske 
Onde fremkommer ved, at espiritu svigter sit eget Væsen og egoistisk 
(con propiedad) søger Behag „al modo del sentido" , ogsaa opadtil. Den 
saaledes inficerede „Aand" gør alting sanseligt. Nogen Vaklen i Bestem- 
melserne synes dog vanskeligt at kunne bortforklares (se Note 1 og 9 
S. 103—104 og 107). 

3) Noche I, VIII S, 26. 

svarer til hans andetsteds udtrykte Værdsættelse af baade Me- 
ditationen og den ydre Fromheds Attributer paa det dertil sva- 
rende Udviklingstrin^) og fremfor alt til hans forstandige Ad- 
varsler mod at tro sig skikket til de højere Ting, før de la- 
vere er gennemlevet^). Men nu gælder det at bortkaste alt 
det ufuldkomne og gaa ind i den absolute Troens Blindhed, 
netop fordi Sjælen ikke kan lade være med at gribe, fatte 
og nyde ogsaa det aandelige og overnaturlige paa lav og 
uadækvat Maade. Det sidste udføres ganske vist ikke stærkt i 
Indledningskapitlerne, men derimod til Overflod senerehen, ved 
Behandlingen af de enkelte religiøse Forestillinger. Altsaa — 
for at sammenfatte — Sjælen er en Helhed, som beherskes 
af sin højere Del, Aanden; selv om denne ogsaa er sensuelt 
inficeret, er der ingen absolut psykologisk Dualisme, men det 
onde saavel som det gode har sin Rod i Menneskeaanden. 

Men selve denne „espiritu" er bundet til at virke og mod- 
tage gennem sine 3 „potencias". Kun gennem disse er den 
seende, og de ser kun, hvad der kommer til dem gennem 
Sanserne. Skal den altsaa modtage Indtryk ovenfra, af det gud- 
dommelige, som efter sin Art ikke kan meddeles til disse, maa 
det ske i Blindhed og gennem et andet Medium, nemlig Væse- 
net, som paa een Gang er renset Aand og dog knyttet til Le- 
gemet. Hvad der foregaar i „sustancia", er fjærnt fra og skjult 
for „sentido" og berører alligevel dens og Aandens fælles Na- 
turgrund. Altsaa maa den eneste mulige „noticia" og „senti- 
miento" om og af Gud være en dunkel, utydelig Rørelse i 
Sjælegrunden, modsat alle klare Forestillinger, definerbare Be- 
greber og bestemmelige Følelser; og dette er Troen, Denne 
Psykologi maa, som sagt, kaldes mere nytestamentlig end pla 
toniserende, men er iøvrigt noget for sig. 

Metafysisk er det umiddelbare Indtryk, som heller ikke si- 
den fortager sig, det, vi begyndte med: „das schlechthin an- 
dersartige". Guds uendelige Ophøjethed. Det taler ud fra hver 
Side, og vi bevæger os igen her foreløbig ganske i den Diony- 
sios-Eckehart'ske Forestillingkreds. Troen er et Mørke, fordi 

^) Subida II Kap. XIII S. 163—164. Jfr. XI S. 150: „medio proximo 
— medios remotos" . 

") Llama II S. 640—641. 

den er et for stærkt Lys for Sjælens jordiske Øje^). Gud aaben- 
barer sig i Mørke; end ikke den aandelige Betragtning (con- 
sideracién) vovede Moses at anstille ved Tornebusken^), Ari- 
stoteles' ofte anvendte Ord om Nattedyrets Øje, som blændes, 
skønt det er Lys, der møder det, ombøjes her og andetsteds^) 
af Juan de la Cruz til den Paastand, at jo stærkere Lyset er, 
des mere fuldstændig bliver Blindheden. Her mødes Agno- 
sticisme og Tro: som der fører to Veje ud fra Kierkegaards 
Trosparadoks, saaledes griber Mysticismen, naar den som hos 
Juan de la Cruz bliver sig bevidst i sin Modsætning til enhver 
Art af Teosofi, efter en erkendelsesteoretisk Basis, hvorpaa og- 
saa en Bygning af modsat Slags lod sig opføre. Sjælen maa 
være helt og ikke halvt blind for udelt at kunne overgive sig 
Troens Førerskab; den halvblinde forlanger gerne at gaa ad 
den forkerte Vej, fordi han ser den og ikke den rette*). Ingen 
Slags Tænken, Følen eller Smagen fører til Gud; det er indtil 
videre, hvad der kan udsiges om ham. Hvad er da Troen? Vi 
behandler Spørgsmaalet andetsteds og gør blot her opmærksom 
paa 1) Sammensmeltningen hos Juan de la Cruz af fides quae 
og fides qua. Troen som de aabenbarede Kendsgerningers Sum 
og som Sjælens Fastholden ved disse, og 2) den næsten fuld- 
komne Fraværelse af positive Bestemmelser, selv naar det er 
Troens Indhold, der kommer paa Tale. Det er Tilfældet i Kap, 
III, hvor der argumenteres ud fra Hebr. XI, 6, og hvor det hed- 
der, at Troen gaar ud paa, at Gud er til: at fastholde hans Væ- 
sens Eksistens, Men hans Væsen kan ikke fattes, og vi reduce- 
res altsaa til det nøgne Begreb, hvormed intet videre Kendetegn 
forbindes. Svarende hertil er det mest positive Udtryk om fides 
qua at finde i Fortsættelse af det oftere citerede Sted i Fortalen. 
Det siges her, at til at bringe Aandens Hus til Ro kræves der 
blot „Befæstelse af Sjæleevnerne og af al Aandens Velbehag og 
Drift i ren Tro. Naar det er gjort, mødes Sjælen med sin Elskede i 
en Forening grundet i Enfold og ren Kærlighed og Ligedanning"^) . 

1) Subida II Kap. II S. 102—105, XII 161 o. fl. St. 

2) Subida II Kap. VII S. 129, Noche S. 107. 

3) Subida II Kap. VII S. 130—131 jfr. Noche II, V S. 59, Cåntico 
XXXVIII S. 610; Thomas: Summa I q, XII a.. 1. 

*) Subida II Kap. III S. 107, 
») Subida II S. 9&— 99. 

Her er for det første Tale om at bevare og ikke udslette Sjæ- 
lens Evner og aandelige Drift. Bevarelse gennem Inhibering 
viser det sig jo senere at være, men det er dog ikke Tilintet- 
gørelse. Og dernæst viser Konteksten, at Troen skaber Over- 
gangen fra een Art af Kærlighed til en anden, fra den sanse- 
bestemte til den enfoldigt rene, der betegner Ligedannethed 
med Guds Væsen. Det bringer i alt Fald Troens Begreb hen i 
Nærheden af Kærlighedens; men tillige opstaar Forestillingen 
om noget ædelt, der gemmes og holdes tilbage for at tages 
modnet frem til Brug og. Nydelse i det rette Øjeblik. Troen 
fremstaar som noget i Lighed med den unge iPiges Kyskhed, 
der bevarer Kærligheden for dens rette Genstand og derfor, 
indtil denne har vist sig, maa tage Nægtelsens Form. Men Troen 
er dog først og fremmest en Forventning, og heri ligger dens 
positive Karakter. Silberers af Baruzi^) citerede Udtryk „Tær- 
skelsymbolik" er i høj Grad træffende; dog maa vi se, om vi 
endnu kan nærme os det saaledes i Mørke hylliede Gudsbegreb 
gennem den Straale, som skinner ved Tærskelen til Foreningen. 

I Hovedsagen maa en saadan Undersøgelse falde udenfor 
Rammerne af „Subida" saavel som af „Noche oscura". Grunden 
behøver ikke at gentages. Dog kan der standses ved II Bogs 
Kap. IV^), hvor Foreningen paa foreløbig Maade bliver karak- 
teriseret. Det Billede af Straalen gennem Ruden, hvortil Juan 
de la Cruz et Par Gange vender tilbage, bruges her til at vise, 
hvor nødvendigt det er, at Sjælen frigøres for alt, hvad der 
standser og hæmmer Guddomslyset. Naar det er sket, „saa er 
den gjort lys og klar og forvandlet til Gud. Og Gud meddeler 
den sit overnaturlige Væsen saa helt (de tal manera), at den 
synes at være Gud selv og har de samme Egenskaber som Gud 

selv, og Sjælen synes mere at være Gud end Sjæl, og 

den er ogsaa Gud i Meddelagtigheds Forstand . . . ." Det til- 
føjes ganske vist, at det ikke er nogen Væsensenhed, saa lidt 
som Rudens med Lyset^), men til Trods herfor er Dristig- 

^) S. 342. 

=^) S. 111—115. 

') Dette og lignende Forbehold tages saa godt som overalt; jeg til- 
lader mig ikke at udtale nogen Formodning om Interpolering, da Tan- 
ken ogsaa er almindelig i den tyske Mystik (Biit^ner I S. 72). 

heden af Juan de la Cruz's Aspiration saa stor, at man uvil- 
kaarlig spørger: kan dette forenes med et kristeligt Gudsbegreb 
og med hans egen stærke Dualisme? 

Naar man saa pludseligt som her flyttes hen til en dybt grun- 
det og vidt spændende Tankebygnings modsatte Pol, falder 
Orienteringen vanskelig. Hele den Verden, vi ellers har bevæ- 
get os i, var Mørkets, i det højeste Forventningens; det var 
en Verden af relative Størrelser stedt i Omvurdering under Ind- 
flydelsen af Faktorer, der selv laa udenfor Synskredsen. Nu 
strømmer paa een Gang Lyset med fuld Magt ind over et for- 
vandlet Landskab og viser os det med Træk, vi ikke kendes 
ved, fordi vi ikke fatter det absolutes Dimensioner. Det over- 
vældende Lys bliver os — efter Juan de la Cruz's Udtryk — et 
nyt Mørke. Næsten med Lettelse erindrer vi, at det jo heller 
ikke er noget virkeliggjort, Talen er om, at det er Fremtidsper- 
spektivet, der for et Øjeblik forkortedes; men det store Spørgs- 
maal bliver alligevel, om vi af det Glimt, vi her har faaet at se, 
kan drage nogen sikker Slutning angaaende den Guddom, med 
hvem Sammensmeltningen skal ske. 

Unægtelig er Kilden foreløbig anderledes rigtflydende paa 
Kundskab om den menneskelige Part end om den guddommelige. 
Navnlig kan her noteres den vigtige Tanke, som ogsaa andet- 
steds vender tilbage, og som Juan de la Cruz har tilfælles med 
Ruysbroeck^), at Saligheden vil sige Foreningen med Gud virke- 
liggjort i den Grad, som Sjælens eget Udviklingstrin tillader, saa 
at der findes en Trinrække, hvor dog hvert enkelt Trin be- 
tegner Højdepunktet for de Sjæles „Kapacitet", der befinder sig 
paa det^). For Juans Vedkommende kunde det vel i alt Fald 
betyde en Reminiscens fra den thomistiske Lære om Englene 
og derigennem atter fra de pseudo-dionysiske Hierarkier. Men 
det vil her som overalt være forkert blot at spørge om Tankens 
mulige Herkomst i Stedet for at se den i sin foreliggende Sam- 
menhæng. En saadan er i høj Grad til Stede. Slutningen af 
Kap. IV, hvor alt dette udvikles, lader ikke Tvivl tilbage om, 
at det er den praktiske Erfaring, der har lært Juan de la Cruz 

1) Glotures XIX (Ruysbr. I S. 212). 

2) S. 115 jfr. Ll'ama II V. 5 S. 640. 

at anerkende en Gradation af hvert for sig tilfredsstillende Stand- 
punkter i dette Liv; hvorledes denne Indrømmelse til den iagt- 
tagne Virkelighed lader sig forene med det rigoristiske Krav til 
alle om fuldkommen Renhed, bliver egentlig ikke klart — 
hvad der kun er et nyt Bevis for, at her foreligger Induktion, 
ikke Deduktion. Thi Juan de la Cruz er ikke af dem, der blot 
overtager den Slags Motiver literært. Med andre Ord: der lader 
sig ikke med Sikkerhed slutte noget herfra til Gudsbegrebet ; det 
skulde da være, at en saadan Elasticitet bedre stemmer med 
Jesu Ord om Faderen og de smaa end baade med G. T. og 
Platonismen. 

Et Sted værd at mærke taler om, at det overnaturlige, hvori 
Sjælen træder ind ved at opgive alle sine begrænsede Værens- 
former, er uden disse Former tagne enkeltvis, fordi det væ- 
sentlig (en sustancia) indeslutter dem alle^). Sammenholdt med 
det andetsteds brugte Billede af Mannaen, der i sig forenede 
Smagen af alle Spiser^), giver dette en velkommen Forklaring 
af, hvad Meningen er med det „Hele", „Katekismen" i I, XIII 
stilede henimod. Saaledes forstaaet er den Totalitet, der 
identificeres med Gud, ikke ekstensiv, men intensiv: igennem 
den absolute Transcendens' snævre Port, hvori via negationis 
ender, skimtes alle Tings Væsen og Kraft, som Peterskuplen 
ses gennem Nøglehullet paa Aventinerbjærget. Her er Berørings- 
punktet mellem den ovenfor strejfede kosmiske Mystik, som 
kommer stærkest frem i „Cåntico", og Juan de la Cruz 's egent- 
lige Teologi^ ) . Gud er selve Tingenes konstituerende og ophol- 
dende Kraft, og dog kommer man ikke til ham uden gennem at 
forsage Tingene, baade de sanselige og de aandelige. Foreningen 
med ham sker ikke ad kosmisk Vej, men heller ikke ad etisk 
i sædvanlig Forstand; han er hævet over begge Dele og rum- 
mer dog deres „Substans" i sig. Det er en Teori, der egentlig 
trodser alle teologiske Bestemmelser, fordi den rummer dem 
alle. Men det er et Glimt: Skuepladsen beherskes dog af Nega- 
tionen. Vi tror at have fat i noget positivt, naar det i Kap. IV 
S. 112 sættes som Betingelse for Foreningen, at der intet er i 

M Subida II Kap. III S. 108. 

2) Subida I Kap. V S. 53 o. fl. St. 

3) Cåntico 534. 

Menneskets Vilje, som strider mod Guds. Men hvad er saa 
Guds Vilje? Atter Tomheden. Vi har kun eet at gøre: befri os 
fra „enhver Skabning, Handling og Evne" for at gøre Plads for 
den Gud, som er forskellig fra og ophøjet over det alt, Haard- 
nakket bliver Juan de la Cruz staaende paa dette ene som til- 
strækkeligt til at vise baade, hvad Guds Vilje og Kærligheden 
til ham er. 

Det er — om ellers et langt nedefra hentet, men uskyldigt Bil- 
lede kan tillades — overfor Sjælen en Gentagelse paa uendeligt 
forhøjet Plan af Trosfordringen, der stilles til et Barn, naar man 
siger til det: Aabn Munden og luk Øjnene! Paa fuldstændig or- 
todoks Grund er her ryddet Plads for den dybe Sandhed om al 
Religion: at naar Credo er sagt, er intet sagt ud over Tegn og 
Symboler, som Livets inderste Hemmelighed selv maa tyde for 
hver enkelt. Ukendt og ukendeligt for Mennesker er det, som 
bevæger sig i Templets Allerhelligste, hvor kun een efter een 
lukkes ind; det gælder kun at møde ved Døren ren og tom for 
alt andet Indhold. Troen er Blikket mod Døren, den tomme 
Haand og Mund, men tillige Straalen fra Dørsprækken, der gør 
Mørket dybere og lover et Lys, hvori det unævnte skal ses. 
„Tærskelsymbolik". Man mindes Ingemann 's Digt om „den hem- 
melighedsfulde Port", et Digt, hvoraf den lidt fersk-romantiske 
Klang vilde forsvinde, hvis Symboliken frigjordes fra Tanken 
om den legemlige Død. Taget om Sjælens deraf uafhængige Ind- 
gang i det højere Liv vilde Digtet naa hen i Juan de la Cruz's 
Nærhed med Linierne om Straalen gennem Døren: 

Den Straale kun til Øjet naar, 
hvor Sjæle-Børneskaren staar 
som Juleaften hjemme 
og stirrer mod den lukte Dør, 
der, hvad de aldrig skued' før, 
til saligst Stund skal gemme. 

Som Digtet staar, er det et godt Bevis paa den halvt atrofiske 
Tilstand, hvori My stiken sædvanlig befinder sig paa protestan- 
tisk Grund, hvor dens Elementer tages ud af deres konstruktive 
Sammenhæng og bruges til Dekoration — som Gotiken i italiensk 
Arkitektur. Og dog indeholder det en værdifuld Kærne i sin 

Griben af Forventningen som det religiøst bestemte Livs Prin- 
cip. Juan de la Cruz ofrer hele Religiøsitetens normale Fore- 
stillingsindhold, ja, alle dens mest anerkendte Følelsesværdier, 
for denne tavse Venten i Mørket. Der er spurgt, om ogsaa Kristi 
Menneskelighed hører til det, der saaledes skal ofres. I Virke- 
ligheden er Spørgsmaalet formaalsløst. Thi, som vi andetsteds 
omtaler, netop heri naar Udviklingen af „Tomhedens Teologi" 
sin Spids, at det (Kap. VI) vises, hvordan dette er den eneste 
Mening af Kristi Liv og Død, at han som den første fuldbragte 
Tilintetgørelsen af Selvet, blev forladt og udslettet ogsaa efter sit 
aandelige Væsen og saaledes forsonede Menneskeslægten med 
Gud ved at aabne den Vejen til ham. Hans Efterfølgelse bestaar 
i at søge alt det, som tilintetgør den naturlige Drift og Tanke, 
og anden Betydning har han ikke for os. Altsaa end ikke for at 
drage Kristus selv ind under Symbolet viger Juan de la Cruz 
tilbage. Teresa fortæller Vida Kap, XXII, at Fordringen om 
at lade ogsaa Tanken om „la sacratisima Humanidad" forsvinde 
i Kontemplationen, var en vogue i hendes Tids Mysticisme. Hun 
polemiserer ivrigt imod den. Juan de la Cruz undlader at udtale 
den direkte, men den ligger altsaa — omend paa ny og original 
Maade — i hans System. 

Endnu een Ting tør siges. Vi har i det behandlede intet Til- 
hold fundet for Panteismen, saa lidt som modsat for nogen 
Slags grov Antropomorfisme. Gud er hyllet i Troens Nat. Men 
det mærkes dog, at den, der er bag Forhænget, er villende og 
handlende. Den Gud, til hvilken Sjælen forvandles, er den 
Elskede, til hvem den Elskende danner sig. Alle Udtryk om Gud 
er støbt i Personlighedens Form, Allerede nu kan vi altsaa 
kendetegne Juan de la Cruz 's Nattesymbolik ved Tanken om 
et Ansigt, der venter bag Forhænget — 

A donde me esperaba, 

Quien yo bien me sabia. 

En parte, donde nadie parecia. 



P. Crisogono polemiserer II S. 91 — 96 mod Baruzi's Opfattelse af 
Forholdet i Juan de la Cruz 's System mellem Gud og Naturen, som 
er den, at det beherskes af den thomistiske Stræben efter det univer- 

selle forbundet med Nyplatonismens panteistiske „Tilbagevenden til det 
Ene" . Efter Baruzi skal „noche oscura" befri os fra den tilsyneladende 
Virkelighed for at drage os og Naturen efter vort — og dens — sub- 
stantielle Væsen ind i den substantielle Guddom, i hvem alt og alle er 
eet. Heroverfor hævder P. Crisogono med Rette, at Juan de la Cruz 
intet antyder om Tingenes kun tilsyneladende Realitet; tværtimod taler 
Subida (II,VII S. 128 o. fl. St.) tydeligt om deres Væren i Forhold til 
Guds Væren. Den er af uendelig lavere Art, men den er reel, og netop paa 
dens reelle Modsætning til Guds hviler hele Juan de la Cruz 's Dialek- 
tik. Saa vidt har P. Crisogono Ret: Juan de la Cruz 's Metafysik er ikke 
platonisk, men aristotelisk-thomistisk i sit Grundrids. Selv om man sta- 
dig maa tage Forbehold mod P. Crisogono's Tilbøjelighed til at frem- 
stille som gennemtænkt og skolastisk fikseret, hvad Juan de la Cruz 
i Virkeligheden kun har ureflekteret og in nuce, maa det dog indrøm- 
mes, at en Teori, hvorefter Gud ikke er Tingenes Væsen, men forlener 
dem deres Væren, ligger mest i Forlængelse af hans Tanke. Hvorledes 
skal imidlertid dette forenes med de utvivlsomme platoniske Klange baade 
i hans glimtvise kosmiske Mystik og i selve „Foreningen" s Udmaling, 
som Hermosura-Stedet Cåntico XXXV S. 595? Spørgsmaalet maa opka- 
stes, men det kan i Virkeligheden ikke besvares paa anden Maade end 
ved, at man lytter sig til selve den inderste Tone i Juan de la Cruz 's 
Gudstanke. Teoretisk har han ligesaa lidt løst denne Knude som den 
tilsvarende i Psykologien. Om noget Sted har vi her Lov at erindre, at 
han mindre er Teolog end Digter. 



Eet bliver hurtig paafaldende for den, der følger Juan de la 
Cruz i hans Anvendelse af Trosprincippet paa det kristne Liv. 
det er Klosterlæsning, vi har med at gøre. Hverken Enkelt- 
mands-Spekulationer som Jakob Bohmes eller Skildringer af 
Kristenlivets Bryden sig Bane gennem Verdsligheden, som Bu- 
nyan's Pilgrimsfærd. Her er et af de Omraader, hvor Følgerne 
af Reformationens Kirkebrud ligger klarest og mest tankevæk- 
kende for Dagen. En Sækularisering af Munkefromheden maatte 
føre til en helt anden Art af religiøs Pædagogik end den katol- 
ske. At denne samtidig har fortsat sig helt ind i den moderne 
Verden, maatte gøre det muligt i vor Tid at iagttage Udviklin- 
gen af kristeligt bestemt Religiøsitet under ens eller dog be- 
slægtede Ideers Tegn, men under ganske forskellige ydre Betin- 
gelser. Kontrareformationen og ganske særlig Karmeliterbevæ- 

gelsen i Spanien betegner det første Møde mellem den nye Tids 
individualiserende Sjæleliv og Middelalderens asketisk-mystiske 
Disciplin. Det er en Lykke for Forskningen paa vort Omraade, 
at netop denne Bevægelse i Teresa og Juan de la Cruz har haft 
saa fremragende Kendere og Ledere af Sjælelivet bag Kloster- 
mure. 

Den Gennemgang, Juan de la Cruz i „Subida"s II Bog fore- 
tager af religionspsykologiske Fænomener i systematisk Sam- 
menstilling, fremkalder det stærkest mulige Indtryk af et iso- 
leret og selvkoncentreret Sjæleliv, der ligesom synes at skulle 
drage Næring af sig selv, uden Vekselvirkning med Omverde- 
nen. 

Man bør læse denne II Bog i nøjeste Tilknytning til „den 
passive Nat" i „Noche oscura". I hvert Fald for en protestantisk 
Læser er det næppe muligt at undgaa Indtrykket af en vis unatur- 
lig og gold Opdyrkning af Fromhedslivets Fantasiindhold. Disse 
Sjæle med deres øjensynlig saa saare rigeligt tilmaalte Tid til 
Andagtsøvelser, Betragtning og mere eller mindre suggestions- 
mættet Kredsen om det overnaturlige, disse Skriftefædre og 
Skriftebørn, som fører lange Samtaler om deres Syner og 
Aabenbaringer og lider af indbyrdes Skinsyge og af Overvurde- 
ring af Religionens ydre Apparat med Rosenkranse, Krucifikser 
o. s. V., de kan kun tænkes, hvor Livets praktiske Krav er 
kunstigt reduceret til Fordel for Beskæftigelsen med dets Inder- 
side. Hermed er jo intet udtalt om Værdien af et saaledes anlagt 
Liv, kun antydet, at det ligesom sin protestantiske Modsætning 
har sin Styrke og Svaghed paa samme Sted. I hvert Fald tegnes 
der her et Billede, i hvilket Hyperirofi aabenbart er karakteri- 
stisk for Omraader, hvor hos os Atrofien er herskende. Kun til 
eet vil ogsaa en Protestant uden Betænkning kunne give sin Til- 
slutning: at det virkelige Fromhedsliv i sine højeste Former 
synes en sjælden Plante. En af disse Former repræsenteres af 
selve den Forfatter, som tegner Billedet: paa dets Baggrund 
træder han frem i stedse skarpere Ejendommelighed, en Ejen- 
dommelighed, som vel turde ende med at blive- den vigtigste 
Orienteringslinie for os i det fremmedartede Milieu. 

Igennem en statelig Række Kapitler diskuteres en Mangfol- 

dighed af Fænomener, der for os falder snart . inden-, snart 
udenfor det normale Bevidsthedslivs Rammer; rigtignok havde 
man Lyst at tilføje: mest det sidste, men man afholdes derfra 
ved Overvejelsen af, hvor flydende den nyere Forskning har 
gjort Grænserne for Begrebet „normalt" netop paa dette Om- 
raade. Inddelingen, hvoraf Juan de la Cruz benytter sig, er 
noget subtil, men fra hans Synspunkt logisk: 

1 ) naturlige Ting iagttagne med de ydre Sanser, 

2) overnaturlige Ting iagttagne med de ydre Sanser, 

3) naturlige Forestillinger dannet af Fantasien, 

4) overnaturlige Forestillinger dannet af Fantasien, 

5) aandelige Begrebsdannelser, hvorunder 

a) tydelige Begrebsdannelser, der gaar paa Enkeltheder: 
Visioner, indre Aabenbaringer, „Ord" og Stemninger. 

b) den utydelige, almene Begrebsdannelse, der finder 
Sted i Troen. 

Terminologien volder her nogen Vanskelighed for den utrænede 
Læser, som let forvilder sig i de mange Distinktioner; for vor 
Brug turde det imidlertid være nok at slaa fast, at her er Tale 
baade om, hvad vi vilde kalde Hallucinationer (Syns-, Hørelses- 
og de andre Sansers), om forskellige Grader af Visioner helt 
op til rene Begrebsintuitioner samt endelig saavel om den nor- 
male Meditation som om de specielt kontemplative Tilstande. 
Man faar at vide, at det religiøse Liv hos Datidens Klosterfolk i 
ikke ringe Grad har været kendemærket af halv- og helekstati- 
ske Trancer i alle Gradationer fra de plumpeste Forvildelser op 
til de mest sublime Henrykkelser. Juan de la Cruz, som jo ikke 
er moderne Psykolog, benytter overalt det solide Kriterium paa 
ægte og falske Fænomener (de sidste fremkaldt af Djævelen), 
som ligger i den Virkning, de har paa Sindet. Det svarer ganske 
til Paulus' Praksis i I og II Kor. 

Men det nye hos ham er, at han med største Konsekvens an- 
befaler slet ikke at undersøge de overnaturlige „Meddelelser" s 
Oprindelse, men ganske simpelt kassere dem en bloc som ueg- 
nede til at føre til Gud ad Troens Mørkevej. Eet for eet lader 
han Fænomenerne passere forbi for eet for eet at sænke dem 

Juan de la Cruz 7 

alle i Glemsels og Ligegyldigheds Grav. Længst opholder han 
sig — yderst betegnende for den daværende spanske Fromheds 
Niveau — ved, hvad der smager af Spaadom og Varsel. Det er 
ham om at gøre paa een Gang at vise, at „Meddelelserne" kan 
være objektivt sande, og at de dog baade kan føre ud i Forvil- 
delse og i Misforstaaelse af Guds Hensigt. Gud giver under- 
tiden Svar, skønt Spørgsmaalet mishager ham^), og under alle 
Omstændigheder er den Slags Ting saa langt fra at være Tegn 
paa Naade, at de tværtimod kan bære Trusel og Dom i sig. 
Fremfor alt er det at søge overnaturlig Oplysning en Forsyn- 
delse mod den aabenbarede Tro, som er tilstrækkelig og given 
een Gang for alle^) . 

Hvad Syner, Aabenbaringer m. m. angaar, da gør de, forsaa- 
vidt de er fra Gud, deres Gavn aldeles uanfægtet af, om de ikke 
modtages bevidst; de virker uimodstaaeligt, hvad de skal, i Sjæ- 
len^ ) , og dens aktive Tilslutning er kun overflødig og til Skade. 
Den bringes derved til at fæste sig ved det ydre, ledes til Hov- 
mod og Udvorteshed og falder lettere for Djævelens mange- 
haande Kunstgreb med falske Visioner o. lign. Alt skal derfor 
afvises og gaas forbi; selv de ædleste „Berøringer" af Gud i 
Sjælen, som tilhører Foreningsstadiet, bør modtages passivt og 
aldrig søges. Intet af dette er Gud selv. 

Naar man tænker paa, at Juan de la Cruz var Teresa 's be- 
tydeligste Medarbejder, og at der næppe dem ubevidst kan have 
været nogen fundamental Modsætning mellem deres Praksis, 
studser man maaske ved denne fuldkomne Afvisning af religiøse 
Ytringsformer, der i saa rigelig Grad fremtræder i Teresa's 
Liv. Sikkert var de to højst forskellige af Aandstype, og Teresa 
forholder sig paa ægte kvindelig Vis langt mere umiddelbart til 
sine egne Oplevelser end Juan de la Cruz med sin gennemført 
negerende Refleksion. Teresa's „vida" giver en hel Prøvesam- 
ling paa bogstaveligt talt alle Variationer af de overnaturlige Ind- 
virkninger, som Juan de la Cruz forkaster. Hun er Genstand 
for dem alle lige fra svovllugtende Tilsyneladelser af Djævelen 
til intuitionsmæssige Afsløringer af Treenighedens Mysterier. 

1) Sub. II Kap. XVI og XIX. 

-) Kap. XX S. 210 f. 

=') Sub. II Kap. XIV S. 170—171, XV S. 178. 

Særlig fremragende ved deres Klarhed er netop hendes Beskri- 
velser af de „imaginære Visioner" i deres Forskel fra de 
„aandelige". Mange af de værste Trængsler, hun maatte udstaa, 
hang jo sammen med hendes Omgivelsers: Skriftefædres og 
Venners, Mistro overfor disse Aabenbaringer^). 

I denne Forbindelse bør det erindres, at man i Almindelig- 
hed fra autoritativ Side ingenlunde forholdt sig lettroende til 
disse Ting. Opskræmte ved enkelte særlige skandaløse Tilfælde 
af opklaret og tilstaaet Humbug^) var adskillige Teologer yderst 
tilbøjelige til at se djævelsk Blændværk, hvorsomhelst der meld- 
tes om Syner og Aabenbaringer. Det er ikke ved den Art Ri- 
gorisme, Juan de la Cruz udhæver sig; han afviser dem alle, 
selv om de er fra Gud? ) . I sin Bedømmelse af dem bruger han 
iøvrigt, foruden det ovenfor nævnte praktisk-etiske Kriterium, 
tillige den fornuftige, næppe originale Regel, at jo mere ydre 
og legemligt Fænomenet er, des mindre sikkert er det. Endelig 
ligner det hans sunde psykologiske Blik at have set, hvor ofte 
de paastaaede Aabenbaringer er Resultatet af et bevidst eller 
ubevidst Tankearbejde, et Resultat, hvis kun tilsyneladende 
Pludselighed faar det til at tage sig ud, som om det kom ude- 
fra*) . Herhen hører de karakterfulde Udtryk Kap. XXVII om 
dem, som med næppe fire Skillings Betragtning^) mener at 
kunne tale om, at Gud har sagt og svaret dem dit og dat, som 
de selv har lavet sammen. At det imidlertid ikke drejer sig om 
nogen Slags Foregribelse af moderne videnskabelig Kritik, frem- 
gaar ikke blot af Bibelcitaterne, hvor Aabenbaringemes Realitet 
naturligvis staar fast uden mindste Diskussion, men fremfor alt 
af selve Argumentationen. Der hersker ikke Skygge af Tvivl om 
Muligheden af alle Fænomenerne lige til de allergroveste; man 
skal blot ikke søge eller vente dem, ikke indlade sig med dem, 
naar de kommer, og ikke — som det hedder i III Bog, hvor 
„memoria" behandles — ophobe Forraad af dem^), men være 

1) Vida Kap. XXIII ff. 

^) Særlig Magdalena de la Cruz (1546), mens Maria de la Visitacion 
først afsløres 1588. Jfr. bl. a. Baruzi S. 249, Pfandl S. 153. 
") Subida II Kap. XIV S. 168. 
*) Subida II, XXVII S. 252—253. 
®) „con cuatro maravedis de consideracion" . 
«) Den kraftfulde Tekst III Kap. I S. 277 bør læses. 

vis paa, at det gode, de kan virke, ikke mistes alligevel, mens 
det farlige faar sin Braad brudt af. 

Man bør ikke miskende Storheden i denne Holdning netop 
hos en Mand, hvis Forestillingskreds paa dette Punkt ikke er 
naaet et Hanefjed ud over Middelalderens. Før den naturviden- 
skabelige og historiske Kritik var vaagnet, er her paa katolsk 
Grund gennemført en Sondring af det religiøse Bevidsthedsind- 
hold ud fra dets egne Forudsætninger^). Vi staar her ved My- 
stikens højeste reformatoriske Ydelse, som ikke er Frigørelse fra 
nogen ydre Autoritet, men derimod den religiøse Trangs fra 
Grunden af fornyede Selvbesindelse, befriet fra ethvert frem- 
med Formaal, det være sig magisk, gnostisk eller etisk. 

Men er der reformatorisk Aand i Juan de la Cruz's Kritik, 
saa er der ikke derfor revolutionær. Og dette gør det muligt, at 
han kan mødes med Teresa paa et Terræn, hvor de skulde synes 
ninandens selvskrevne Antipoder. Teresa er paa sin Side des- 
uden altfor dybt religiøs og altfor overlegen en Aand til at 
bygge noget System, og mindst et pædagogisk, paa „guddomme- 
lige Gunstbevisninger" ; hun forholder sig som Vejleder for 
sine Nonner i høj Grad kritisk og reserveret overfor den Art 
Fænomener og kræver sig aldrig tillagt nogen Autoritet for sine 
Oplevelsers Skyld. Hun er først og fremmest Kirkens lydige 
Datter, der søger sin Frelse i Tilslutning til dens Lære og ikke 
kan sigtes for illuministisk Sværmeri — omend hun kan manøv- 
rere for at skaffe sig mere forstaaende aandelig Vejledning, 
naar man vil tage hendes bedste indre Skatte fra hende^). 
Juan de la Cruz føler sig saa lidt i Modsætning til hende, at 
han udtrykkelig henviser til, hvad huri har skrevet om de for- 
skellige Slags Visioner^). Han mangler da heller ikke en posi- 
tiv Vej til Værdsættelse ogsaa af disse det lavere Gudsforholds 
Ytringer. I Tilslutning til Johs. Climacus og til Ruysbroeck o. a. 

^) Juan er langtfra uden Forgængere. Kritik af Visioner o. lign. — saa- 
vel som af „Følelser" — er saa gammel som den „sunde" Mystik selv. 
Jfr. Gerson: De monte contemplatianis Kap. XLIV. Særlig interessant er 
en Sammenligning med Loyola (Longridge S. 193, især VIII). 

^) Betegnende er Stedet, hvor Frelseren i en Vision erklærer den 
Strenghed, der i saa Henseende vises hende, for „Tyranni" (Vida Kap. 
XXIX S. 230). 

=*) Cåntico XII S. 530. 

af Senmiddelalderens Mystikere saavel som til Teresa selv bru- 
ger han (Kap. X) Billedet om de 7 Boliger svarende til den 
mystiske Himmelstiges 7 Trin og anvender det paa slaaende og 
original Maade til at illustrere sin egen Teori^). Han tænker sig 
det Spørgsmaal stillet, hvorfor da Gud giver disse Oplevelser, 
naar de er lidet nyttige, overflødige og farlige, og svarer, at det 
netop er Meningen, at Sjælen gennem dem skal opøves i stadig 
bestemtere at skille Skal fra Kærne og vælge ret, idet den paa 
hvert nyt Trin bestaar nye Prøver, der alle gaar ud paa det 
samme: at forkaste det ydre og fordybe sig i Troens Nat (se sær- 
lig Kap. XV) . 

En yderligere Skildring af Forholdet mellem Juan de la 
Cruz og Teresa, disse hinanden i saa eminent en Grad supple- 
rende Aander, hører hjemme efter Behandlingen af de højeste 
Stadier i den mystiske Livsgang. Her skal det kun kort berøres, 
at der paa disse Stadier finder et særlig inderligt Møde Sted 
mellem deres Tankerækker, saaledes at ikke blot Billeder ud- 
veksles (den brændende Pil Llama 636), men endogsaa Stil 
og Sprog hos Juan de la Cruz øjensynlig nærmer sig Teresa 's: 
de „stiger hver for sig, men forsvinder Side om Side i samme 
ekstatiske Sky." 

Skønt vi iøvrigt opsætter Skildringen af disse Tilstande, vil 
vi dog ikke her forbigaa de Steder, hvor Juan de la Cruz kom- 
mer ind paa dem under den Tankeudvikling, vi beskæftiger os 
med. Det sker, hvor han under Gennemgangen af de højere, 
aandelige Former for Indvirkning paa Sjælens indre Sansning 
kommer til de Ord, han kalder „sustanciales"^), samt til de 
Følelsesudløsninger og Intuitioner, der fortjener Navn af „gud- 
dommelige Berøringer"^). Kendetegnene paa de „væsentlige 
Ord" er, at de ikke gaar paa noget Slags Enkeltbegreb, og at 
de oprinder umiddelbart i Sjælen og øjeblikkelig virker, hvad 
de siger. „Vær god", „Elsk mig" — saadanne Befalinger kan 
Gud give Sjælen, og om dem gælder det ikke som om alle de 
andre „indre Ord", at man bør forholde sig negativt til dem. De 
kan ikke efterlignes af Djævelen; de er som Ild, der brænder 

^) Subida II, X S. 143. 

2) Sub. II Kap. XXIX S. 261—263. 

^) Kap. XXX S. 264—267; III, XIII S. 307. 



102 

os, enten vi vil eller ej. De skal modtages passivt og med 
Tak: Tal, Herre, Din Tjener hører! — Heller ikke „los toques 
divinos", de centralreligiøse Begrebsintuitioner, som hører til 
selve Foreningstegnene, skal man modsætte sig, men tage imod 
dem i passiv Ydmyghed, dog uden at ønske sig dem, for at ikke 
Forstanden selv skal prøve at frembringe dem. De er aldrig 
„partikulære", kommer uventet og ledsages af saa stærk Følelse 
(se S, 71), at de ofte frembringer Skælven i Legemet. Her- 
ved nærmer de sig meget stærkt til de saakaldte „sentimientos 
en la sustancia del alma" ; disse er af højere Art end „sentimien- 
tos en el afecto de la voluntad'"^) og opstaar uden Forberedelse, 
naar og hos hvem Gud vil; de kaldes længere nede „aquellas 
noticias delicadas, que son una sabrosa inteligencia sobrenatu- 
ral ..."^). Man mærker, hvordan Sprogets sædvanlige Kate- 
gorier med deres Skelnen mellem intellektuelt og emotionelt 
ikke slaar til overfor de Fænomener, der har med „sustancia" 
at gøre. Her er „inteligencia" og „sentimiento" eet. 

Det ses let, at det fælles for disse to eneste positivt vurderede 
Indvirkninger er Troens Kriterium: det almene, mørke, ufor- 
staaede. 

Det er en hel Sum af Kundskab om menneskelige Sjælstil- 
stande og forskelligartet religiøs Reaktion, der er samlet i disse 
Kapitler. Trods det stadig gentagne dobbelte Motiv: Selvbedrag 
og djævelsk Bedrag (engario del demonio), virker Læsningen 
ikke trættende, fordi man mærker, det er en virkelig sagkyn- 
dig, der taler. Som en erfaren Læge blotter han det samme 
Onde i den ene Kombination efter den anden; som en erfaren 
Opdrager giver han det barnlige Stade dets relative Ret, men 
viser den ubodelige Skade, man gør ved selv at blive staaende 
og lade andre blive staaende derpaa, saa Væksten hæmmes; 
og som en erfaren Iagttager af sig selv tegner han med sikker 
Haand Billedet af den sandt religiøse Sjæletype med dens For- 
sagelse, dens Higen i lige Linie mod Stormcirklens Centrum, 
hvor alle Vinde tier, og dens bævende stille Modtagen af „Guds 
Berøring". 

1) Sub. II, XXX S. 264. 

2) S. 266. 

Hovedtemaet er imidlertid Kritik og Negation, og man føler, 
at „Afklædningen", den store Befrielse fra alt Sjælens Paa- 
hæng af Forestillinger, Begreber og Stemninger, maa være en 
langvarig Proces og volde megen Smerte, før den er saa vidt 
fremskreden, at „Aandens Nat" viger Pladsen for Guds. Fra 
alle Sider trues og trænges det kontemplative Livs spæde Spire, 
som var nedlagt i „N. del sentido", og Indtrykket heraf forstær- 
kes endda i 3dje Bog, der med nogen Omstændelighed gen- 
nemgaar væsentlig det samme Stof for de to andre Sjælekræfters 
Vedkommende, hvorved saa forskellige Sider af Datidens Liv 
som Homoseksualiteten i Klostrene, Trolddoms- og Heksekun- 
sterne og Interessen for Kirkeudstyr, Bedekapeller o. s. fr. be- 
røres med større eller mindre Udførlighed. Vi vil gaa forbi alt 
dette og vende os til Beskrivelsen af den mystiske Udviklings 
passive Side i „Noche oscura". Det Indtryk af Fromhedslivets 
lange og pinefulde Krise inden det endelige Frembrud, hvormed 
„Subida" er forladt, vil vi. her faa praktisk bekræftet og for- 
stærket. 

NOTER 

^) Blandt den store Mængde af Steder — fremfor alt fra Subida, men 
ogsaa fra de tre andre Hovedskrifter, især fra Cåntico — hvor der opere- 
res med psykologiske Termini, maa det være tilstrækkeligt at" fremhæve 
nogle af de mest karakteristiske. 

I Subida II, Fortalen (Ed. crit. I S. 97 — 99), hvor, som mangfoldige an- 
dre Steder, espiritual er synonymt" med racional og sensual (sammen med 
.sensitiVQ jfr. Kap. III S. 106) med natural, ligger Grænsen for det vir- 
kelig religiøse oven over espiritu, men samtidig kaldes dette S. 99 „el 
verdadero espiritu" . Kap. I (S. 100 — 101) er „la parte inferior" = „la 
sensitiva" og „la parte superior" = „la racional" . Kap. III S. 107 kal- 
des entendimiento for en „sentido" , og Kap. XV S. 175 sættes espiritu 
= divJnq og modsat humano, efter at der mellem de menneskelige 
Tankeformer har været opregnet „noticias .... inteligibles y espiri- 
tuales" . 

Det skolastiske f orma-Begreb, som anvendes overmaade rigeligt, i op- 
rindelig fysisk-metafysisk Mening Subida I Kap. VI S. 58 og Llama I 
S. 632, betegner sædvanlig sammen med imagen, figura, fanfasma (fan- 
tasia) og especie (Ed. crit. I, 166, 167, 168, 169 m. fl. St.) Forestillin- 
ger fra sentido-Sfæren, men findes ogsaa som „formas espirituales" , og 
det hedder Noche oscura del espiritu Kap. II S. 57, at „la union de 
amor" er „la formå espiritual del espiritu" . Subida II Kap. XVI S. 171 
staar „formå" med kort Mellemrum i aandelig og uaandelig Betydning. 

Mens formå betegner Tingens objektivt konstituerende Ide, er „noticia" 
(t. Eks. „n. particular" Ed. crit. I 157, „n. general" (Troen) S. 158 
og 164) dens subjektivt fattede Begreb og forekommer, ligesom „inteli- 
gencia" („int. particular (es)" el. „distinta" Ed. crit. I 157, 168 og 169) 
og „especie" {i Flertal), med' Prædikatet „inteligible" i Betydning af kon- 
krete Ting el. Abstraktioner optagne i Fantasien (Ed. crit. I 157 „formas 
inteligibles" ). Med Udtrykket „formal" og „formalmente" menes — til 
Forskel fra løse Fantasibilleder — at Forestillingerne fremtræder med 
fast objektiv Karakter, jfr. Subida III Kap. XII S, 304— 305^), hvor 
„formalmente" maatte være at oversætte: „med Præg af objektiv Reali- 
tet". „Aprehensiones" er det omfattende Udtryk for alle Arter af Be- 
greber (Subida passim) ; „generq y especie" træffes Subida III, XI, S. 298. 

^) Det eneste Sted, hvor der synes at blive gjort Forsøg paa en mere 
systematisk Udredning af Forholdet mellem højere og lavere Sjæle- 
funktioner, er i Sammenhængen Cåntico XXIX— XXXI (S. 581—588), 
hvor ogsaa „irascible" og „concupiscible" optræder som udgørende Sjæ- 
lens „naturlige" Del. Tanken er øjensynlig, at de to nævnte „naturlige 
Kræfter" (jfr. Subida II Fortale, S. 98) er en Art Natiirgrundlag, som 
altid er til Stede (XXIX, II, S. 582), ogsaa for de højere Funktioner. 
Paa den ene Side er de — med de 4 Lidenskaber, som øjensynlig har 
deres Sæde i dem — tilbøjelige til at lede Forstand, Vilje og Erindring 
ind paa Vildspor, mod sanselige Genstande, hvorfor de skal bringes til 
Ro, paa den anden Side er det dem, der saa at sige leverer Kraft til det 
højere Sjælelivs Maskineri. Saa snart' de bestemmer Retningen, er det 
galt fat, men naar de gennem Renselse og Dødelse er gjort tjenstagtige 
for Aanden (rendida al espiritu. Ed. crit II S. 588), vurderes de positivt. 
Tankegangen er uplatonisk, og vi kommer saaledes her til samme Resultat 
som andetsteds. Den lavere Del af Sjælen er altsaa entendimiento, me- 
moria og voluntad, naar de lader sig bestemme nedefra. 

') Det overnaturlige er kun i egentlig Forstand aandeligt, naar det 
udelukkende refererer sig til Gud og Sjælen uden Forhold til andre Skab- 
ninger (Subida III Kap. XXIX S. 359—360). Llama III S. 669 udvikles, 
hvorledes det overnatiirlige kan søges med „el apetito natural" . Stedet 
viser, at selve „la parte espiritual" kan drages ind under „sentido" , 
naar den fjærner sig fra „den sande Aand" , Der er altsaa to Betydninger 
saavel af espiritu som af sentido. Og svarende dertil kan „entendimiento" 
og „entender" have følgende tre Betydninger: 1) den „kødelige" For- 
stand (Subida passim), 2) den højere, fornuftmæssige Begriben (Ed. 
crit. I S. 123, passivt virkende S. 164) og 3) den forklarede, guddom- 
meliggjorte Fornuft' (Llama II S. 643). 

*) Gud falder udenfor alle Kategorier, teoretiske som praktiske (Su- 
bida II Kap. III S. 108) ; han er „el término que no tiene modo" . 
Højst ukorrekt oversætter de tyske Karmeliter (Overs. Miinchen 1927 
S. 84): „(das Ankommen an jenem) Ziel, das seinesgleichen nicht hat, 
bei Gott" , Stedet spiller paa den dobbelte Betydning af „término" : Maal 
for en Vej o^ logisk Begrebsform (jfr. Schiitz: Thomas-Lexikon S. 808 — 
810). 

®) For Punkt 1) og 2) 's Vedkommende se Teksterne hos P. Crisogono 
(I S. 88 og S. 85—86), for Punkt 3's Vedkommende smstds. S, 82, Ba- 

') Jfr, til dette Sted Summa II Ilae q. 175 a. 4 „Paulus, postquam" etc. 

con skelner mellem materiel og partikulær Betingelse: den sidste er in- 
gen Hindring for, at Begrebet kan være Objekt for Erkendelsen (se og- 
saa Note 1 ibd. S. 90). P, Crisogono skriver S. 89 — 90: „Aristoteles sagde, 
at det enkelte (lo singular) er for Sansen (sentido) og det universelle for 
Fornuften (entendimiento). Alle Skolastikerne antager Mesterens Axiom, 
men ikke alle forstod det. For Set. Thomas — og hans Fortolkning var 
den herskende i Skolerne — betyder det universelle i Aristotelesteksten 
Abstraktion fra alt det individuelle. For Karmeliten Bacon derimod for- 
hindrer Betingethed som enkelt Begreb ikke Tingen i som universelt 
Begreb at være Objekf for Fornuften; det vilde kun de materielle Betin- 
gelser gøre. Et Objekt under en eller anden Betingelse er Aristoteles' 
Universelle og følgelig Objekt for Fornuften; samme Objekt under de 
materielle Betingelser er partikulært og eo, ipso Objekt for „sentido" . 
For Bacon saavel som for Set. Thomas tilintetgør Materien Objektets 
Universalitet; men medens Doctor Angelicus ikke tilsteder Individuation 
uden Materie, erklærer Doctor Resolutus (Bacon), at det enkelte har 
Eksistens uden de materielle Betingelser" . 

Efter Thomas maa memoria enten have sit Stof under fortidig 
o: partikulær Betingelse og har i saa Fald sin Plads i Sjælens sensitive 
Del, eller den afstrejfer disse Betingelser og er i saa Fald ingen 
selvstændig Evne, men kun en akcidentel Modifikation af intellectus. 
Ctr. Gentiles II Kap. LXXIV: „M.emoria vero in parfe sensitiva ponitur, 
quia est alicuius prout' cadit sub determinato tempore: non est enim 
nisi praeteriti. Et ideo, cum non abstrahatur a singularibus conditioni- 
bus, non pertinet ad partern intellectivam, quae est universalium. Sed 
per hoc non excluditur quin intellectus possibilis sit conservat'ivus intel- 
ligibil'ium, quae abstrahuntur ab omnibus conditionibus particularibus." 
Jfr, Summa I q. 79 art. 6; q, 86 art. 1: „Sic igitur (intellecfus) ipsum 
universale per speciem intelligibilem directe intelHgit; indirecte autem 
singularia, quorum sunt phantasmata." 

Unægtelig forekommer den Bacon'ske Distinktion noget haartruk- 
ken, men dens indre Drivkraft synes at være en vis Modstand mod 
Skolastikens abstraherende Tendens og forsaavidt et Drag henimod 
en sundere Erkendelsesteori. Enten nu Juan de la Cruz med Bevidsthed 
følger Bacon eller ej, er det betegnende for den ikke-platoniske Linie i 
hans Psykologi, at selve Tænkningen saa ganske uden videre stilles i 
et Forhold til Tingene, der gør den uegnet til at modt'age et virkelig 
aandelig^ Indhold. Mærk Forskellen mellem „razones espiritaales" og 
„noticias intelJgibles y espirituales" (Sub. II Prologo S. 98 og II Kap. 
XV S. 175) paa den ene Side og „la sustancia del espiritu" (S, 175) 
paa den anden. Der er en stQr Mangfoldighed af Steder i „Subida" , 
hvortil der kunde henvises for Juan de la Cruz's „direkte Erkendelse" 
— altsaa formentlig et betydeligt mere ureflekteret Stade, end P. Cri- 
sogono vil — ; han selv anfører i disse Forbindelser særlig S. 73, 102 — 
103, 130, 136, 146, 155, 157, 158, 160, 171, 229—231, 289, 305, 307, 389; 
desuden Noche 31 og 124 — 125. Der er to Slags „aandelige" Forestil- 
linger: de tydelige, som er partikulære, og de utydelige o: Troens, som 
er universelle og altsaa de rette aandelige. De gaar direkfe til intell. 
possibilis („verdades desnudas" ), mens denne indirekte, gennem Fan- 
tasien, modtager, hvad der kaldes „Bark" , „Slør og Dække" , altsaa de 

tydelige Begrebsformer (Cåntico XIII V. 5 S. 537 og XXXVIII 4 S. 610, 
Subida II Kap. XII S. 155 og XIV S. 171). 

Fantasien kan imidlertid — i tæt Forbindelse med den højere memoria 

— fastholde Indtryk af saadanne Visioner m. m., der har et virkelig aan- 
deligt Indhold (Subida II Kap. XXII S. 229), og fo.r saa vidt spille en 
Rolle for Sjælens sande aandelige Liv; men bliver „Meddelelserne" af 
renere Art: utydelige og almene, kan memoria kun registrere deres Virk- 
ning i Sindet (III Kap. XIII S. 307). „Memoria inteligible« alene kan 
(III Kap. XII S. 304 — ^305) bevare „algunas imågenes, figuras o senti- 
mientos sobrenaturales, que suelen sellarse 6 imprimirse en el alma". 

I hvert Fald ligger Juans Interesse ikke her. Faren, han atter og atter 
advarer imod, er, at Sjælen holdes beskæftiget med de ydre, billedlige 
eller dog begrebsmæssigt klare Forestillingers „Bark" i Stedet for at gaa 
til „sustancia" ; altsaa gives de to Ting ofte i samme sjælelige Moment. 

Juan de la Cruz taler overalt som den, der ganske lægmandsagtigt og 
ligefrem — om end henvist" til de uundgaaelige Skolevendinger — forud- 
sætter, at Forst'anden er brugelig til at forstaa og Erindringen til at huske. 
Ikke desto mindre er det en velgørende Klarhed, hvormed P. Grisogono 
(t. Eks. S. 90 — 91) opsummerer de erkendelsesteoretiske Elementer, hvor- 
med Juan — efter min Mening næppe bevidst! — opererer, eller (S. 86 — 
87) skaffer Rede paa de mangfoldigt skiftende Begrebsbenævnelser ved 
sit mere latent end aktuelt eksisterende especie-Skema. Subida II Kap. XV 
S. 175, hvor der er Tale om „las demås noticias sensitivas é inteli- 
gibles y espirituales" , staar der netop ikke „especies" , og det turde 
ogsaa være nok at fastslaa, at Juan kender 1) simple Enkeltforestillinger 

— formas é imågenes — 2) „intelligible" Begreber, Eftertankens egent- 
lige Stof, og 3) rent aandelige „nøgne Sandheder" . 1) og 2) er de Katego- 
rier, med hvilke Meditationen arbejder: „discurrir" og „discurso" , „con- 
siderar" og „consideracion" o. lign. Udtryk har med denne Virksomhed 
at gøre, mens de kontemplative Tilstande: „quietud" , „atencion" , „adver- 
fencia amorosa" , „estar en paz" el. „sosiego" korresponderer med 3) 
„noticias" el. „inteligencias espirituales" — vel at mærke „generales y 
confusas" = verdades desnudas (Subida II Kap. XXIV S. 235). 

Jfr. Thomas II Ilae q. 174 a. 2 ad prim. : „Sed illa prophetia in qua 
revelatur nude intelligibilis veritas est omnibus potior" . 

^) Der synes i disse „toques" at være et meget nært Forhold mellem 
Sjælens Passivitet og Aktivitet. Udtrykket her, som er aktivt, tyder paa, 
at Sjælen (passivt) føler sig opflammet til (aktivt') at elske. Jfr. Noche 
oscura del esp. XX S. 116, hvor den 6te af Kærlighedsstigens Grader 
lader Sjælen „correr ligeramenta a Dios y dar muchos toques en él". 
Her er Tale om actus amoris, og selv om intet direkte angiver en Sam- 
menfalden med de guddommelige Berøringer paa samme Stadium, viser 
Beskrivelsen af „actos" paa højere Trin, men dog væsentlig ens, som 
den kan læses Llama I S. 623, saa tydeligt Enheden med „toques" , at 
noget tilsvarende kan formodes i „Noche oscura" . 

Ganske uimodsigeligt træder den imidlertid frem i Subida II Kap. 
XXIV S. 237, hvor øjensynlig det samme Fænomen først kaldes „toques 
que se håcen del alma en la Divinidad" , og dernæst „toques .... que 
hace Dios en la sustancia del alma". Der synes at være Tale om Op- 

"levelser, der for den troende t'ager en Karakter af Reciprocitet, Sproget 
vægrer sig ved at gengive. 

') Juan de la Cruz antager paa aristotelisk Vis Sjælen for en oprindelig 
tabula rasa (Subida I Kap. III S. 42) . Den bor i Legemet som i et Fængsel 
(loc. cit. og II Kap. VII S. 129) og kan kun modtage Indhold gennem 
Sanserne. Dette er Grundlaget for hans hele Kritik af alle klare „apre- 
hensiones" ; den hviler paa Maximen „nihil est in intellectu quod non 
prius fuerit in sensu" . 

«) 1. Thomas: Summa I q. LXXIX art. VIII: 

„Intelligere enim est simpliciter veritatem intelligibilem apprehendere. 
Ratiocinari autem est procedere de uno intellecto ad aliud, ad veritatem 
intelligibilem cognoscendam .... Patet ergo quod ratiocinari comparatur 
ad intelligere sicut moveri ad quiescere, vel acquirere ad habere: quorum 
unum est perfecti, aliud autem imperfecti" . 

2. Sent. I dist. III q. III resp. (Gudsbilledet). 

3. Summa I q. 76 a. I ad 6 er Sjælen „habens aptitudinem et incUnatio- 
nem naturalem ad corporis unionem" . 

4. Summa II Ilae q. CLXXV art. II: „. . . . in homine est' duplex appe- 
titus: scilicet intellectivus, qui dicitur voluntas; et sensitivus, qui dicitur 
sensualitas« . Jfr. I Ilae q. XXXI art. IV. 

Hos Hugo af Set. Victor er „voluntarius appetitus" = liberum arbi- 
trium (Ostler: Psychologie Hugos v. St. Victor i „Beitråge zur Geschichte 
der Philosophie des Mil'telalters" Bd. VI Hft. I). 

5. Contra Gentiles III, XLIX: 

„Cognoscit tamen substantia separata per suam substantiam de Deo quia 
est'; et quo,d est omnium causa; et eminentem omnibus; et remotum ab 
omnibus, non solum quae sunt, sed etiam quae mente creata concipi pos- 
sunt. Ad quam etiam cognitionem de Deo nos ufcumque pertingere pos- 
sumus; per effectus enim de Deo cognoscimus quia est, et quod causa 
aliorum est, aliis supereminens, et' ab omnibus remotus. Et hoc est ul- 
timum et perfectissimum nostrae cognitionis in hac vit^a, ut Dion. dicit, 
in Libro De Mystica Theologia, cum Deo quasi ignoto coniungimur; quod 
quidem contingit dum de eo quid non sif cognoscimus, quid vero sit peni- 
{ns manet ignotum. Unde et ad huius sublimissimae cognitionis ignoran- 
tiam demonstrandam, de Moyse dicitur, Exodi XX, 21, quod accessit ad 
caliginem, in qua est Deus." 

^) Juan lægger Vægt paa, at Sjælelivets forskellige Dele til Slut rum- 
mes 1 „un solo supuesto" (Noche oscura S. 51), skønt Adskillelsen mel- 
lem legemligt og aandeligt bl. a. viser sig i, ai Aanden kan være i 
„union" , mens „den sensitive Del" ingenlunde er fri for Begæringer — 
det er jo kun de bevidste Begæringer, der skader (Subida I, XI S. 
78). Mellem Sjælens to „Etager" finder en stadig Vekselvirkning Sted, 
idet f. Eks. sentido modtager Stof fra espiritu „paa sin Maade" (Noche 
ose. del. sent. IV S. 14) og derigennem atter vækker Følelsesdiffusion 
opadtil. Saaledes om „lujuria espiritual" Noche ose. I, XIII S. 43: 
„. . . . aquellas impurezas . . . procedian del gusfo que del espiritu 
redundaba en el sentido" . Sanselivet kan præge AandsHvet Subida II 
Prolog S. 98: „. . los impetus y ansias sensuales en la parte espiritual", 
jfr. Subida I Kap. VIII passim, S. 65—69, Kap. XIV S. 92—93, Sub. III 
Kap. XXV S. 348 og navnlig III Kap. XXIII S. 340. 

^°) Blandt de Steder, der lader sig modsætte de mange Udtryk for 
Skabningernes Intethed over for Gud (fremfor alt Subida I, IV), kan hid- 
sættes Cåntico XIII S. 534: „. . que por cuanto en este casQ se une el 
alma con Dios, siente ser todas las cosas Dios en un simple ser, segun lo 
sintio San Juan, cuanto dijo : Quod factum est, in ipso vita erar . . . . - 
Y asi no se ha de entender que en lo que aqui se dice que siente el alma, 
es como ver las cosas en la luz, o las criaturas en Dios, sino que en 
aquella posesion siente serie todas las cosas Dios" . 

^^) Om Nattesymbolets mulige Genesis og de Elementer, det sammen- 
fatter, findes fortrinlige Sider Baruzi S. 308—318. I Noterne en omhygge- 
lig Studie af Udtrykkene „tiniebla" , „tinieblas" og „oscuridad" . 

^^) Mindre overbevisende virker Baruzi S. 319, hvor det om Intetheds- 
og Uendelighedsterminologien hedder: „Jean de la Croix se complait sans 
doute en la réverie qu'évoqent en lui ces mQts immenses" . De fleste 
Steder lyder i Virkeligheden snarere haandfast bevisende end æstetisk 
drømmende. 

^') At „apetito" er en „perfektibel" sjælelig Funktion — en neutral 
(thomistisk) Terminus — fremgaar bl. a. af Cåntico XIX 3 S. 558, hvor 
Sjælen om sine „gustos y apetitos" siges at have „lagt dem i Gud" 
(habiéndolos puesto en Dios), samt' af Subida I Kap. X S. 76: „el alma 
no recogida en un soIq apetito de Dios" . løvrigt er „los apetitos" det 
staaende Udtryk for Sjælens egoistiske Drift'er, baade de sanselige og de 
aandelige: de retter sig alle mod det" begrænsede og bliver inden for Sel- 
vets Rammer. Sanseligt særlig Subida I passim. Baruzi S. 414 ff. under- 
kaster Ordet en indgaaende Undersøgelse og viser bl. a. (416 — 417), at 
Juan de la Cruz ikke, som Thomas, identificerer de bevidste Begæringer 
med Viljen. De har Sæde i denne og er dermed forskellige fra de blot 
„naturlige" , som ikke lader sig helt udrydde og heller ikke medfører 
Ansvar. Vigtigst er at fastholde, at ogsaa den mod ikke-sanselige Gen- 
stande rettede „apetito" falder under Dommen og maa med i Renselsen. 
Mest oplysende er Llama III 4 S. 669, hvor det slaas fast, at „apetitos 
y gustos" kan rette sig mod det aandelige, men være „naturlige" af 
Art. Baruzi 438 — 440 giver en nyttig Oversigt over Teksterne med „ape- 
tito" og de beslægtede Udtryk „afecto" , „aficion" , „pasion" og „deseo" . 

^*) Derimod kan jeg ikke følge Baruzi (S. 417) i at finde en Efterklang 
i Juan de la Cruz's „apetito de Dios" af Thomas-Stedef (Summa I a Ilae 
q. XXXI art. V) „objectum enim intellectus est quod quid est" , B. over- 
sætter „quod quid est" ved „ce qui est" i St. f. „det, som en Ting er" 
(Aristoteles' zo xi ^v slvai) og lægger dermed en Art mystisk Betydning 
ind i det thomistiske „rei essentia" , som det ikke rummer — ligesom 
der hermed hos Juan de la Cruz er antydet' et nyplatonisk Gudsbegreb 
(det værende), der ikke helt; er hans. Jfr. iøvrigt om hele Problemet sær- 
lig Ed. crit. I, 53: „porque ellos no recogian el apetito a solo él" , I, 66, 75, 
76, 78, 79 og 98 — 99 samt' til „apetito" paa det aandeliges og overnatur- 
liges Omraade I, 182, 183, 202, 204, 281. Navnlig Ordet „deseo" er et 
godt Eksempel paa den „lave" og „høje" Anvendelse af samme Glqse 
Ed. crit. I, 208 og 108—109). Om „appetitus intellectivus" , et Udtryk, 
der ikke anvendtes af Juan, se Thomas Summa I q. LXXX art. II, la Ilae 
XXXI art. IV. 

^«) Ogsaa Kapitlerne XI og XII af Subida I (S. 78—86) er i høj Grad 

oplysende for Juans Asketik. Han behandler her Spørgsmaalet om Begæ- 
ringerne (los apetitos) i deres Forhold til 1) den „Fuldkommenhedstil- 
stand" , som er Betingelsen for unio mystica, og 2) selve den fundamen- 
tale „Naadestand" (gracia). Den sidste er kun uforenelig med Dødssynder 
(den ortodokse Lære), selv om Naaden kan „svækkes" alvorligt ogsaa 
gennem de tilgivelige. Kap. XII viser tydeligt en psykologisk gratia infusa- 
Betragtning modsat vor lutherske objektivt-juridiske. I Kap. XI, hvor Æm- 
net er Begæringernes forskellige Grad af Viljesbevidsthed, og hvor (S. 78 
— 79) Udtrykkene „apetito voluntario" og „apetito de la voluntad" er 
brugt i Flæng om de to iøvrigt skarpt adskilte Begreber : Begæringen som 
hørende under Viljens Domæne og den af Viljen billigede og knæsatte Be- 
gæring — et godt Eksempel paa Juans frie Sprogbrug — er det fremfor 
alt Hensigten at vise, at den afgørende Hindring for Fremskridtet mod 
de mystiske Højder ikke ligger i de forskellige „imperfecciones" , hvoraf 
vi overiistes, men i den vanemæssige Afhængighed af selv de allerubety- 
deligste Genstande for Begæring og Foretrækken. Fabelfisken „la rémora" 
som trods sin Lidenhed formaar at standse Skibets Bevægelse, naar den 
klæber sig til det, er Billede paa den skæbnesvangre Bundethed af Smaa- 
ting, som kan blive deres afgøipnde Ulykke, hvem Gud havde befriet for 
de store Synder, men som forbitrer ham ved deres „Alliancer" med de 
smaa, saa han „lader dem falde fra ondt til værre i deres Begæringer" . 
Kapitlet er et fremragende Stykke Sjælekundskab og hører t'il den asketi- 
ske Literaturs Perler. Med særlig Finhed benyttes actus-habitus-Teorien 
til at belyse den sjael'elige Udvikling. Til Beskrivelsen af denne, endnu 
holdt inden for en „Naadestand" , der er bragt i Fare, kan paa luthersk 
Grund f. Eks. svare — med modsat psykologisk Udgangspunkt — Bror- 
sons „Ak, min Rose visner bort" V. 1 og 10 — 11. 

^®) Særlig koncist og oplysende for Trosbegrebet er Stedet Subida II 
Kap. VIII S. 132: „porque es tanta la semejanza que hay entre ella 
(Troen) y Dios que no hay otra diferencia sino ser visto Di os o creido. 
Porque asi como Dios es infinito, asi ella nos le propone infinit'o; y asi 
como es trino y unf, nos le propone ella trinq y uno, Y asi como Dios es 
tiniebla para nuestro entendiriiiento, asi ella también ciega y deslumbra 
nuestro entendimiento. Y asi por est'e solo medio se manifiesta Dios al 
alma en Divina luz, que excede todo entendimiento" . Troens Indhold be-*- 
staar i Bestemmelser, med hvilke vor Forstand kun kan forbinde en 
dunkel og uklar Mening. Dermed angiver den det eneste mulige 
Forhold mellem Guds og vort Væsen og bliver „medio proximo" 
for Unionen (jfr. Sub. II ICap. II S. 103: „(la Fe) nos dice cosas 
que nunca vimos ni entendimos en si, ni en sus semejanzas, pues 
no la tienen. Y asi de ella no tenemos iluz de ciencia natural, pues a 
ningun sentido es proporcionado lo que nos dice ..."). Sub. III Kap. II 
S. 281 kaldes Troen „aquella noticia confusa, universal, pura y sen- 
cilla . . ." . Sub. III Kap. VI S. 289: „cuanto el alma mås presa hace en 
alguna aprehension natural o sobrenatiiral distinta y clara, menos capa- 
cidad y disposicion tiene en si para entrar en el abismo de la Fe, donde 
todo lo demås se absorbe" . Udtrykket „abismo" (smlgn. „abismal de- 
leite" i en Sammenhæng, der er vigtig for Forstaaelsen af Troen som 
skabende et nyi Bevidsthedsliv Sub. I Kap. V S. 55) viser tilbage til den 
tysk-nederlandske Mystik og smager dog — da Afgrunden ikke er lagt 

ind i Gud — mere af Juans egen Symbdiik (Nattens Univers) end af 
Eckeharts Forsken eft^er Guds Væsen: Psykologi, ikke Teosofi, selv om 
den ene spejler den anden. Næsten alle Momenter er samlet i en Passus 
som Subida Prologo S. 31 : „acaecerå que Ueva Dios una alma por un 
altisimo camino de oscura contemplacion y sequedad .. .". Mørke, Tom- 
hed, Tørhed, Intet bliver hos Juan til positive Værdier, Troens sande Kri- 
terier; vi er i Centrum af hans „Teologi", naar det i Subida I, VI S, 59 
hedder om „la nada" : „esta no resista a Su Majestad, y el apetito de 
criatura si" (Slutn. udeladt i Ed. Burg.). 

^'') Juan de la Cruz indrømmer, at der kan finde Meddelen Sted til Sjæ- 
len af „verdades interiores" , som ikke er lig med de guddommelige 
„toques" og deres „noticias", men gaar paa „cosas mås bajas que Dios" 
(Sandsigen og Profeti). Hans Holdning til dem (Sub. II Kap. XXIV 
S. 239) er betegnende. Selv om man ikke er i Stand til at frigøre sig fra 
den indre Overbevisning, man igennem dem faar om at' vide 
bedre Besked, „y no pueda dejar de tener aquel sentimiento de la interior 
pasivo, no por eso ha de dejar de creer y dar el consentimiento de la razon 
a lo que le dijere y mandare su maestro espiritual, aunque ser muy con- 
trario å aquello que siente, para enderezar de est'a manera el alma en 
Fe a la Divina union, a la cual ha de caminar el alma mås creyendo 
que entendiendo" . 

^^) Hvad angaar „Aabenbaringer" , skal man ikke lade sig narre, fordi 
de muligvis indfinder sig. Gud kan gøre det som en nødvendig pædago- 
gisk Foranstaltning for „Svagheden" s Skyld (Sub. II Kap. XIX S. 202: 
Familiefaderen, som ser, at Barnet vil have den ringere Føde, „dale de 
aquel con tristeza" ) . 

^') Det er sværfi at fastholde Forskellen mellem de 3 Arter af Visioner: 
„corporales", „imaginarias" og „espirituales" . Vigtigst turde være, at de 
to første aabenbart hører Meditationen til og er fantasi- eller hallucina- 
tionsmæssige Objektiveringer af dens Indhold, mens den sidste Art finder 
Sted i Kontemplationen. Denne er jo efter Juan de la Cruz „mørk" og 
uden bestemte Forestillinger; derfor kommer de „aandelige Visioner" til- 
syneladende saa meget sikrere ovenfra „som et Lyn" og præger sig dybt 
i Erindringen (fantasia) Sub. Il Kap. XXII S. 229. Man bør læse Ka- 
pitlet for at faa et Indtryk af, hvor kostelige de Ting i og for sig kan være, 
paa hvilke der gives Afkald; thi ,,mucho mås incita y levanta la pura Fe 
y desnudez å oscuras de todq eso, sin sabér el alma como ni de donde le 
vi ene" (S. 231). Ikke- Viden er det højeste. 

*°) Tauler ed. Vetter S. 295 (Qui manducat meam carnem etc.) : „Wan 
ein jeklich ding, sol es werden des es nut enist, so mus es al zemole des 
entwerden das es ist; sol holtz fur werden, so mus es von not seiner 
holtzheit entwerden. Soli du in Got gewerden, so must du din selbes ent- 
werden" . Egentlig er det Eckeharts Tanke, Juan paa det S. 58 anførte 
horror vacui-Sted optager. 



III. MIDNATSMØRKET 

Med sine Skildringer i „Noche oscura" indleder Juan de la 
Cruz den nyere Tids deskriptive Psykologi, ligesom Teresa 's 
„Vida" aabner en hel Række af sjælelige Selvportrætter, der 
indbefatter saavel Madame Guyon og Pascal som Rousseau og 
Goethe, Atter her staar de to i hver sit Brændpunkt af en Ellipse: 
Teresa, der i storartet levende Umiddelbarhed giver sig selv 
og efterlader os et af de kosteligste menneskelige Dokumenter, 
alle Tider ejer; Juan de la Cruz, der i streng Tavshed lukker 
til for alt, hvad der er bundet til det tilfældigt subjektive, 
mens han med lysende Klarhed skildrer Typen og Vejen. Ikke 
saaledes, at individuelle Forskelle er ham uden Betydning; 
tværtimod viser hans Objektivitet sig netop deri, at han be- 
standig formaar at se ud over og tværs igennem sit eget Skema 
og forbinde Reglens Ubønhørlighed elastisk med Livets Mang- 
foldighed, Det falder ham lettere at gøre det her, hvor han 
forlader den noget uhaandterlige Systematik fra „Subida" og 
kan gaa lige løs paa sit lagttagelsesstof uden at skulle sprede 
det i saa mange Rubrikker. Opbygningen bliver klarere og Frem- 
stillingen lettere tilgængelig. Kapitelinddelingen kombineres med 
en genoptagen Orientering efter Udlægning, selv om ganske 
vist de enkelte Afsnit af denne hist og her vokser betydeligt ud 
over de enkelte Paragraffer, Til Trods for saadanne systematise- 
rende Indskud kan man sige, at „Noche oscura"s Anlæg i det 
hele er episk, for ikke at sige dramatisk; dets Klangfarve nær- 
mer sig atter mere til Noche oscura-Digtets, den, vi gennem 
„Subida"s Definitioner kun vedblev at føle i selve Natte-Sym- 
bolets ubrudte Magt, Vi faar nu at høre, hvad den mørke Nat 
betyder oversat i levende Sjælehistorie, og der opruller sig for 
Øjet et dobbelt Billede: fra den ene Side set et vældigt Opdra- 

gelsesværk med Klasser og Oprykningsprøver, streng Inddeling 
af Lærestoffet og metodisk Opøven af hver Elev, og fra den 
anden den enkelte Sjæls Baad i Magsvejr, Havsnød og Stille 
før Stormen, indtil den sidste Orkan er brudt løs og raser om 
den foran Indløbet til den endelige Havn. 

Atter her begyndes med „Sansenatten". Begynderne i det 
aandelige Liv er fulde af Fejl og Skævheder, der ofte er saa 
alvorlige, at de fortjener Navn af aandelige Laster. Disse Laster 
— efter det sædvanlige Skema baade Hovmod, Griskhed, Vel- 
lyst, Vrede, Fraadseri, Misundelse og Kedsomhed — trives 
og florerer i Begyndertidens Drivhusatmosfære, da Gud lader 
Sjælen nære med Barnemad og Sødmælk, og deres Udbrænding 
finder Sted i den Nat, som bryder ind over den barnligt for- 
vænte Sjæl, naar han midt i Sødmens og Solskinnets Tid med 
eet tager det hele fra den og i Stedet fylder den med Tørhed, 
Bitterhed og Ulyst^), Her er igen Anledning til at minde om, at 
det er i Klosterets Verden, vi befinder os. Dog synes over- 
hovedet de Mennesker at være taget ind under Betragtningen, 
som ønsker under Klosterfolkenes Vejledning at leve et „tilbage- 
trukket Liv" i asketisk Tugt og stadig Bøn. Deres „Laster" er 
det, som her tages igennem med en Kenders Grundighed og 
Dømmekraft: Hovmod over egen Fuldkommenhed og egne „Er- 
faringer", Griskhed efter Opbyggelsesstof i Samtale og Læs- 
ning, vellystige Fornemmelser ved Andagt og Kommunion, Vrede 
over andres og Utaalmodighed med egne Fejl, Umaadelighed 
og blødagtig Fraadsen i fromme Følelser, Ubehag ved at se sig 
overgaaet af andre, lunefuld Fly en fra alvorlig Bøn, Lydighed 
og alt, hvori der er Kors og Anstrengelse, falsk Melankoli og 
anden barnagtig Egoisme i Munkeklæder^) ; han karakteriserer 
det alt lige fyndigt og rammende. Og ikke mindre karakteristisk 
end Sygdommen er Kurmetoden. Tørhed og Lede ved alle 
aandelige Øvelser — betegnende nok indtræder „gente recogida" 
tidligere i dette Stadium end de, som lever i Verden — Mørke 
i Sindet, Ulyst og Tomhed i Tanke- og Fantasilivet, men ingen 
Adspredthed eller virkelig Sløvhed; tværtimod hviler som en 

») Noche I Kap. VII— IX. 
^) Kap. I— VII. 

mørk Sky over Mennesket Bekymringen og Sorgen, som kom- 
mer af Bevidstheden om ikke at være Gud til Behag og tjene 
ham. 

Paa dette sidste Mærke kan det kendes, at det virkelig er 
Noche del sentido, som er begyndt, og ikke almindeligt Tung- 
sind eller Sygdom. Det er denne „Bedrøvelse efter Gud", som 
gør Lidelsen til en Renselse og varsler om ny Dag. Det, der 
sker, er, at Gud flytter Sjælens Tyngdepunkt fra det sanselige 
til Aanden og borttager den lavere, kødelige Smagsevne for 
siden at give den højere^). Foreløbig føles kun Manglen af 
den tidligere Tilfredsstillelse, men hvis Længslen bliver i 
Sindet, erfaret som Bekymring og Ønske om Ensomhed og 
Stilhed i Tankelivet, er man paa ret Vej. Gud lader da ganske 
langsomt, fra først af næsten umærkeligt, en ny Vederkvæ- 
gelse oprinde i Sjælen, en stille, fredfyldt Skuen, helt forskel- 
lig fra den tidligere ulutrede Følelsessvulmen. I denne Tilstand 
er det umuligt at „tænke diskursivt" o: operere med Fantasi- 
forestillinger (se ovenfor S. 67 — 68) ; det, som sker, opfattes slet 
ikke af de lavere Kræfter, og saaledes bliver det — med indi- 
viduelle Modifikationer — ved i Fremtiden^). Dersom nu Sjæ- 
lens Fremskridt ikke hindres af den selv eller af andre, dukker 
den lidt efter lidt frem af denne første Nat med stor Vinding : be- 
friet for sine første grove Forestillinger om det aandeliges Art, 
tugtet til Ydmyghed og Ærefrygt for Gud og fremfor alt med 
fornyet og lutret Længsel efter hans Samfund — „con ansias 
en amores inflamada"^). Saaledes styrket ved bedre Kendskab 
til sin egen Elendighed og Guds Højhed, befæstet i Dyder og 
paany brændende, nu af en renere Ild, gaar den fremad mod 
den anden og frygteligere Nat, hvori Aandens Slagger skal ud- 
renses. Før vi imidlertid gaar over dertil, vil vi dvæle udfør- 
ligere ved den sjælelige Krise, som her beskrives. Den er nem- 
lig af afgørende Vigtighed for Juan de la Cruz's hele Teori, 
i hvilken den tydeligt betegmer Vendingen fra Meditation til 

^) Kap. VIII— IX, 

2) Kap. IX— X. 

3) Kap. XI— XIII, 

Juan de la Cruz 8 



114 

Komtemplation. For ham selv har dette Punkt øjensynlig været 
af kapital Betydning ; han vender tilbage til det ikke mindre end 
to Gange („Subida" II, XI— XIII og „Llama" III) og giver ved 
sin Behandling af det et Indblik i sine egne Erfaringer, der er 
ligesaa værdifuldt som sjældent. Subida II, XI — XIII svarer ret 
nøje til Noche oscura, idet her paa lignende Maade opregnes 
Tegn, paa hvilke Betimeligheden af at forlade Meditationsstadiet 
kan kendes. I „Llama" er der Tale om mere fremskredne Etaper 
i Kontemplationen, hvorfra i en vis Forkortelse de tilbagelagte 
Afsnit ses mod den førkontemplative Tilstand som fjærnere Bag- 
grund. Det kommer derved til at se ud, som om der var Tale 
om et andet og højere Stadium („Trolovelsens" og Overgangen 
derfra til „Formælingens") ; men enten der nu virkelig ved 
Indførelsen af nye Billeder er opstaaet en Uklarhed og For- 
skydning i Forhold til det ældre Skrift, eller Juan de la Cruz 
med Bevidsthed gør een samlet Epoke ud af, hvad der maatte 
svare til baade Noche del sentido's og del espiritu's Stadier, saa 
er det i hvert Fald ogsaa her Modsætningen mellem Meditation 
og Kontemplation, hvorom det drejer sig. Det virkelige Forhold, 
hvori Grunden til denne Vaklen maa søges — ogsaa i „Subida" 
er det svævende, naar dette Udviklingstrin er naaet — er na- 
turligvis, at Erfaring er eet og Skematik et andet. Som Juan 
da forøvrigt heller ikke forsømmer at sige, føres Sjælene for- 
skelligt^), og Overgangen til Kontemplation maa hverken tænkes 
indenfor hans Erfaring altid at have fundet Sted med eet Slag 
eller nødvendigvis saa helt samtidig med Noche del sentido's 
Udgang, som Fremstillingen lod formode. 

Vi nærer saaledes ikke Betænkelighed ved til Belysning af 
denne Side af „Krisen" ogsaa at udnytte Teksterne fra „Llama". 
Ganske vist bør vi indskrænke os til det Stof, der holder sig 
indenfor Rammen af Beskrivelsen i Noche del sentido, men da 
Juan de la Cruz 's Modsætning til samtidige Skriftefædres Be- 
handling af Sjælene paa disse Overgangsstadier træder særlig 
skarpt frem her, egner netop dette Afsnit — en Digression, 
som det er, fra Tankeudviklingen iøvrigt i „Llama" — sig 
særlig godt til Udgangspunkt for vor Redegørelse. 

1) Llama III S. 664, jfr. Baruzi S. 267— 268. 

Stykket, der er Tale om^), afbryder Udlægningen af den 3dje 
Strofe i det Digt, af hvis første Linie Skriftet har sit Navn 
„Llama de amor viva". Vi kommer senere til at beskæftige os 
med Hovedtankerne i dette Juan de la Cruz's mest udpræget 
mystiske Værk. Her er det nok at sige, at det i det hele bevæger 
sig paa den religiøse Følelses højeste Tinder, idet det beskriver, 
hvad der finder Sted i den mystiske Kulminationsoplevelse, 
der baade hos Juan og Teresa betegnes med Ordene union 
(Forening) og "matrimonio (Ægteskab)^). Fra disse Højder 
kaster Udlægningen imidlertid ved den 3dje Strofe et Blik 
tilbage mod den mystiske Vejs nu overvundne Stadier. Anled- 
ningen dertil gives ved Brugen af Udtrykket „Sindets dybe 
Huler" (las prof undas cavernas del sentido) i Strofens 2den 
Linie. Om disse Sindets Dybder, som før laa i Mørke, men nu 
genstraaler Guddommens Lys og Varme, hedder det i Udlæg- 
ningen, at de betegner de tre Sjælsevner: Erindring, Tankekraft 
og Vilje, og den ledende Tanke er, at disse Sjælens Hulheder 
gennem forudgaaende Renselse er tømte for deres jordiske Ind- 
hold og nu ved den mystiske Forening skal fyldes af og med 
Gud. Men paa selve dette Punkt, ved Overgangen fra det 
højeste af Forberedelsesstadierne til selve den fuldt teopatiske 
Tilstand (saa vidt denne kan indtræde i dette Liv) lurer der en 
Fare for Standsning eller Afsporing, og skønt baade Digt og 
Udlægning egentlig kun har til Opgave at beskrive den opnaaede 
mystiske Forenings Salighed, kan Juan de la Cruz ikke lade 
være at standse her for at gøre dem, der endnu er paa Vejen, 
opmærksomme paa Faren. Med sin sædvanlige Forkærlighed 
for Tredelinger lader han Sjælen trues fra tre Sider af „de tre 
blinde", som han kalder dem: Skriftefaderen, Djævelen og Sjæ- 
len selv; men det er i Virkeligheden kun eet og samme Tema, 
han varierer; det er Skriftefædrenes Praksis, der fremfor alt 
er i hans Tanker, saa Behandlingen af dette Punkt er afgjort 
Hovedsagen og har faaet Kommentaren til den ene Linie „las 

^) Llama III § I— XVI, Ed. crit. II S. 652—667. 

^) „Union" omfatt'er baade „desposorio" og „matrimonio" og er over- 
hovedet det omfattende Udtryk baade for de forskellige Stadier og for Til- 
standens forskellige psykologiske Momenter. Men det bruges ogsaa præg- 
nant om Topfænomenerne og Slutresultatet. 

8» 

prof undas cavernas del sentido" til at svulme saaledes op, at 
den er nær ved at fylde en Tredjedel af det hele Skrift. Vi gør 
bedst i at følge Tankegangen Skridt for Skridt. 

Der begyndes med et af Juan 's Yndlingstemaer: Tomheden. 
Det er i denne Tilstand, Sjælens Evner skal befinde sig, før 
Gud kan begynde at fylde dem. Og det skal være en Tomhed, 
der føles, der kommer til Bevidsthed som en Lidelse. Af Dybden 
i denne Lidelse lader der sig slutte til Glæden, naar de fyldes; 
thi, som det hedder med en af de filosofiske Sentenser, han 
ofte anvender, den ene Modsætning belyser den anden^). Tom- 
heden, som paa en Maade altid har været til Stede, idet de 
verdslige Forestillinger og Begæringer i sig selv intet er, føles 
imidlertid først af Sjælen selv, naar de alle er saaledes ud- 
renset af den, at dens Opmærksomhed ikke klæber fast selv ved 
den mindste af dem. Thi skønt Sjæledybet er i Stand til at rumme 
det uendelige, ja, ikke kan lade sig fylde af nogetsomhelst andet 
og mindre, saa er samtidig den mindste Beskæftigelse med og 
Optagethed af noget ydre og menneskeligt i Stand til at ind- 
virke saa forstyrrende, at Modtagelsen af Uendelighedsind- 
holdet ikke kan gaa for sig. Derfor føles Sjælens uendelige 
Hunger efter Gud først for Alvor ved Slutningen af Renselsens 
og Oplysningens Stadier (der her slaas sammen), men bliver 
da ogsaa saa uudholdelig, at den synes at maatte sprænge Livets 
Ramme og hidføre Døden, hvis den skal forblive ustillet (§ 1). 
Denne Sjælens Tørst og Sult, som skildres for hver af de tre 
Sjælsevners Vedkommende under Indførelse af Skriftsprog, som 
delvis tilhører den almindelige mystiske Tradition, er Betingel- 
sen for, at Længslen kan blive stillet, da den jo kommer af Kær- 
lighedens Begær efter Gud; det ustillede Begær er Sjælens 
Haab (§2). Paa den anden Side kan det med Rette siges, at 
Sjælen i selve sin Længsel allerede i en vis Forstand besidder 
sin Gud, thi det, man elsker, ejer man. Saaledes forenes i 
Englenes Tilværelse den evige Længsel og den evige Mættelse 
i levende Harmoni. Men der gives et højere Trin, den egentlige 
Forening med Gud, som ligger ud over, hvad der kan naas ad 
den aktive Begærings Vej. Det hidtil opnaaede skildres under 

^) S I S. 652. 

Billedet af Trolovelsen. I denne har der fundet en Overens- 
komst Sted, og der er tilvejebragt Enhed mellem de to Parters 
Vilje (Udtrykkene er her paa den menneskelige Side „volun- 
tad", paa den guddommelige „gracia") ; der finder Besøg Sted 
af den vordende Brudgom hos den udvalgte ; han skænker hende 
Gaver; men det er endnu ikke Bryllupsglæden eller den ægte- 
skabelige Forenings varige og fuldt reelle Lykke, her er Tale 
om. Alt, hvad der kan naas ad Viljens — man fristes til at 
oversætte: Løftets — Vej, er opnaaet i denne Tilstand, og dog 
er den kun endnu et Forberedelsens Trin, det sidste, men et, 
som ikke kan ignoreres eller overspringes, hvis den fulde For- 
ening overhovedet skal komme i Stand. I dette Trolovelsens 
Stadium udfører Gud selv det afsluttende Arbejde, lægger saa 
at sige sidste Haand paa Fuldkommengørelsens Værk, idet han 
ved usigelig fine og ædle „Salvinger" bereder Sjælen til Brude- 
kamret. Disse Salvinger føles af Sjælen som ubeskrivelig inder- 
lig Ansporing og Forstærkelse af dens Gudslængsel (§3). Paa 
dette Sted er det nu, at Juan de la Cruz indfletter sin Ad- 
varsel mod Fejlgreb i Vejledningen af saadanne Sjæle ( § 4 ff . ) . 

Det er ikke mod en Overspringelse af det sidste Forberedelsens 
Stadium, Advarslen er rettet; den gælder tværtimod en Stands- 
ning og Drejen af foran det, foranlediget ved manglende For- 
staaelse af selve dette Trins Nødvendighed og særlige Art. Denne 
Mangel bunder i svigtende Erfaring hos Skriftefaderen, der tror 
at skulle drive ogsaa højere udviklede Sjæle, betroede til hans 
Omsorg, frem ad de sædvanlige Veje (§ 4). Den sædvanlige 
Vej for Sjælesorgen er den, ad hvilken det store Flertal føres, 
de, hvem Juan de la Cruz kalder „Begynderne" (los principian- 
tes), nemlig Meditationens eller den diskursive Tankes Vej. Ved 
Ordet diskursiv maa man vogte sig for at forstaa, hvad man nu- 
tildags er tilbøjelig til at lade Ordet betyde : logisk opbyggende, 
dialektisk. Der menes noget mere primitivt, usystematisk, en 
løstbygget, fantasibaaret Tænkning i Enkeltbegreber, som vel 
kan stilles op imod hinanden, kombineres og udledes af hin- 
anden, men dog egentlig blot kendetegnes derved, at de bærer 
det sanselige Billedes Præg. 

Juan de la Cruz gentager her Mystikens sædvanlige Fordring 

cm Frigørelse fra „Former og Billeder", en Fordring nedarvet 
fra Nyplatonismen og karakteristisk for, hvad der gennem hele 
den senere Middelalder menes med Forskellen mellem Medi- 
tation og Kontemplation. Det er Meditationen, som betjener sig 
af Billeder; den er m. a. O. ikke først og fremmest Dialektik, 
men en from Fantasivirksomhed, Heri ligger forøvrigt — efter 
Baruzi S. 384 f . — en Forskel mellem Victorinerne og den 
senmiddelalderlige Opbyggelsesliteratur. Mens endnu baade 
Hugo og Richard af Set. Victor udtrykkeligt skildrer Meditatio- 
nen som en dialektisk Undersøgelse — den samme, som ogsaa 
Bernard, trods al Affektivitet, anbefaler — bestaar den udgaaende 
Middelalders Meditation ikke i nogen Art af filosofisk Anskuen 
af Tilværelsen, men i fromme Betragtningsøvelser over det i 
Kirkelæren og den hellige Historie givne Stof — de Øvelser, 
som netop i Spanien ved Middelalderens Slutning bringes i et 
fast pædagogisk System af Ifiigo Loyola. Svarende til Tanke- 
virksomhedens primitivere Karakter bliver da ogsaa den Fri- 
gørelse derfra, som sker i Kontemplationen, en Frigørelse for- 
skellig fra den, vi f.Eks. lærer at kende hos Augustin, og som 
systematisk indordnet fremtræder hos Thomas. Der sker ingen 
Sublimering af et modnet Helhedssyn, hvorved Tanken fast- 
holdes i Beskuen af et vundet Resultat; der sker sædvanlig 
blot, hvad man kunde kalde en mere afgjort Sammendragning 
af Opmærksomheden om et bestemt Tankekompleks, som der 
saa dvæles ved med mere eller mindre stærk og fordybet Fø- 
lelse. Det intellektuelle Element giver helt Plads for det 
emotionelle, der allerede var til Stede i Meditationen, og Græn- 
sen mellem Meditation og Kontemplation tenderer mod at ud- 
viskes. Saaledes allerede hos Bernard selv, for ikke at tale 
om Franciskanerne, og endnu hos Thomas a Kempis*). (Se Note 
1 S. 156—157). 

Højmiddelalderens Mystik er baaret frem af den cluniacensisk- 
cisterciensiske og senere af den franciskanske Fromhedsbølge 
og knytter sig nær til Tanken om den lidende Kristus. Den gør 
ikke rigtig Alvor af Skillelinien mellem Dvælen ved tydeligt 
objektiverede Forestillinger og en derfra væsensforskellig Op- 

*) „De Imitatione Christi" II Kap, I, 4 

given af al Tankebevægelse og Hensynken i Foreningen med 
det guddommelige. Areopagitens Skema har den erstattet med 
mere bibelsklydende Bestemmelser, hvorigennem Kontempla- 
tionen i Virkeligheden bevarer Meditationens Tankeindhold. Der 
mangler en filosofisk eller psykologisk Teori til Erstatning for 
den platoniske. Først det 14de Aarhundrede ser i den spekula- 
tive rhinske Mystik en ny selvstændig Strømning opstaa, der 
atter faar Tilløb fra nyplatonisk Kilde. Denne Mystik flytter 
Tyngdepunktet afgørende over til Kontemplationen, og fra nu af 
synker Meditationen i Kurs og i Værdi („Billeder"). Den ide- 
ligt gentagne Forkyndelse af Løsrevetheden (Abgeschiedenheit) 
og Nedsænkelsen i den guddommelige Afgrund betegner en 
virkelig Spinden videre paa Traaden fra Dionysios, og der er 
ingen Tvivl om, at den Art af iReligiøsitet, som møder os i det 
14de Aarh.'s tyske Mystik, er dybt beslægtet med den nypla- 
toniske, især i sin stærke Følelse af Guddomsvæsenets In- 
kommensurabilitet med al menneskelig Tanke. Men selve 
Spørgsmaalet, hvorledes det fromme Sind stiger fra Overvejelse 
og Eftertanke gennem indre Stilhed til Forening og Beskuelse, 
er jo først og fremmest et psykologisk, og dermed er den Ecke- 
hart-Taulerske Skole forhindret i at løse det. Dens Psykologi er 
nemlig ligesaa summarisk, som dens Spekulation er djærv. 
Kontemplationen breder sig i Virkeligheden ud over hele Me- 
ditationens Omraade, og Helheden undgaar derved ikke, trods 
al Kærnef uldhed i Sprog og Tanke, at blive noget stillestaaende ; 
selv en Taulers Prædikener forekommer, netop set fra den 
praktiske Paræneses Synspunkt, lovlig monotone. Fra denne 
Monotoni vilde kun en metodisk Analyse af Kontemplationen 
kunne befri. Hvad mere er: selve Mesterens Beskrivelse af 
Kontemplationens Højdepunkt, Mødet mellem Gud og Sjælens 
„øverste Kraft", lider under det spekulative Elements Overvægt. 
Eckehart har trods al Løsrivelse fra „Billederne" ikke kunnet 
bekvemme sig til at lade sin egen Tanke tilbage, før han begav 
sig ind i den guddommelige Ikke-Viden; han ved i Virkelig- 
heden, hvad han skal finde derinde i Mørket, nemlig sig selv. 
Dermed har han føjet et nyt, teosofisk Led til Areopagitens 
Tankerække, men ikke egentlig virkeliggjort hans Program. 

Det har vel overhovedet ingen for Alvor prøvet paa før Juan de la 
Cruz, til hvis Forstaaelse af Overgangen mellem Meditation og 
Kontemplation vi nu vender tilbage. Vi skal faa at se, at han 
ikke viger tilbage for at tage Programmets yderste Konsekvenser. 
I Subida II Kap. XI (S. 146) giver Juan de la Cruz et Par 
oplysende Eksempler paa, hvad han og hans Tid har forstaaet 
ved Meditation. Baruzi (S. 392 f.) paapeger rigtigt disse Be- 
tragtningers tankemæssigt primitive Karakter (Gud siddende 
med stor Herlighed paa en Trone, Kristus ved Søjlen) og 
føjer dertil en træffende Paavisning af, hvor let Spil der her- 
med er givet den, som ønsker at føre Sjælen ud over et Sta- 
dium, der beherskes af saa tarvelig og usammenhængende 
en Tankevirksomhed. At den systematisk drevne kristelige Be- 
tragtning efter Victorinerne var ledet ind i dette Spor, belyser 
paa tankevækkende Maade Adskillelsen paa kirkelig Grund mel- 
lem Tro og Viden, en Adskillelse, hvis Indtræden heller ikke 
den spanske Mystik var i Stand til at opholde. Kun en af to Ting 
havde givet Mulighed for at komme ud over den Sterilitet, hvor- 
til den kristelige Tanke var naaet, og som gennem den ignati- 
anske Disciplin bragtes til Krystallisationspunktet : en ny reli- 
gionsfilosofisk Anstrengelse, der havde ført til Fornyelse af de 
førmystiske Stadiers Tankeprocesser, eller en virtuel Oversprin- 
gen af disse Stadier med ny Fordybelse i den mystiske Kon- 
templation. Det første har Juan de la Cruz ikke formaaet; det 
havde kun „et endnu større Geni" kunnet gøre (Baruzi), og 
vi havde da i Stedet for Juan de la Cruz 's Indsats faaet et 
Forsøg af helt anden Art, der utvivlsomt havde medført det 
aabne Brud med Autoriteten, han har undgaaet. Det synes, 
som om der hos Teresa findes Tilløb til en tredje Fremgangs- 
maade. Hun forkaster i alt Fald ikke Meditationen med den 
samme Bestemthed som han, men anbefaler, naar den er ved 
at gaa i Staa, en stilfærdig Venten paa fornyet Impuls (Vida 
XIII S, 100), selv om hun i „oracion de quietud" kan føle sig 
paa tilsvarende Maade forstyrret af Forstandens planløse Flag- 
ren omkring, I hendes Udtryk paa dette Sted (el entendimiento 
que es un moledor) ser Baruzi^) Spor af en lignende Irritation 

1) s. 395. 

overfor en lavtliggende Funktion af den religiøse Tanke som den, 
der er saa tydelig hos Juan de la Cruz. Sikkert er imidlertid, at 
det hverken hos ham eller hende er det Moment, vi er tilbøje- 
lige til at støde os paa — det ufilosofiske — der gør Meditatio- 
nens Vej ubrugelig, men det irreligiøse, selve den billeddan- 
nende Tankes „bajo modo de trato con Dios"^). Og mens denne 
Tendens hos Teresa aldrig naar til fuld Modenhed, men tvært- 
imod til det sidste krydses af hendes stærkt plastiske Fan- 
tasi, saa hun kommer til at frembyde et under denne Synsvinkel 
set lavere og langt mindre homogent Billede — dets sjæleligt 
robustere Præg ufortalt — saa er Juan de la Cruz's personlige 
Uvilje mod Meditationen en Kendsgerning, der al hans Pæda- 
gogik til Trods lyser frem af hver Side, han har skrevet. Og- 
saa dette fremhæves af Baruzi, som med god Grund opstiller 
det Spørgsmaal, om han overhovedet kan tænkes i sin egen 
Udvikling at have gennemløbet den Meditationsperiode, han 
saa øjensynlig regner for den kristne Livsgangs Barnestadium. 
Vi maa jo under hele Gennemgangen af hans Stadierække holde 
os for Øje, at han fremfor alt giver sig selv som Iagttager af 
andres Sjæleliv og kun paa de højeste Tinder lader forstaa, at 
det er her, han selv vandrer. Teresa taler om, at nogle Sjæle 
kommer hurtigere ind i Kontemplationen, fordi de mangler 
Evne til at meditere diskursivt (Vida IV S. 23 — 24), men at 
deres Vej er meget besværlig og pinefuld. Hertil svarer paa 
mærkelig Maade et Sted hos Juan de la Cruz selv. Subida II 
Kap. XIII S. 154 hedder det, at nogle Sjæle næsten helt kan 
overspringe Meditationsstadiet, fordi deres Betragtning lige 
fra Begyndelsen er af en saadan Art, at hver enkelt Akt med- 
fører en „noticia amorosa de Dios". Saaledes opstaar der hur- 
tigt i Sjælen en „habito", der muliggør Overgangen til Kon- 
templationen ; denne er jo nemlig betinget af, at „Meditationens 
Aand" er trængt ind i Sjælens Væsen. Det kunde nok tænkes, 
at Juan de la Cruz her bl. a. har ment sig selv. I alt Fald har 
Meditationstrinet næppe interesseret ham meget. Det har — 
med tilhørende „sansebestemt" Følemaade — sin faste Plads 
ved Begyndelsen af hans Skema; men de Anvisninger, han 

1) Subida Prol. S. 30. 

giver, er rigtignok allerede her af ganske samme negativt afskal- 
lende Art som paa de højere Trin. Han begynder helt fra 
neden med sin Nægten og Bortkasten, saa i Virkeligheden gæl- 
der det samme om ham, som før blev sagt om Rhinlænderne: 
at Meditationen forsvinder under Kontemplationen. Juan de la 
Cruz's Meditationslære er egentlig kun en Lære om, hvordan 
man skal give Slip paa Meditationen. Forskellen fra Eckehart 
er, at det ikke er en teosofisk-spekulativ, men en begrebsløs- 
kvietistisk Kontemplation, han sætter i Stedet. Ogsaa Spekula- 
tionens Udvej fra den banale Opbyggelighed var ham spærret, 
og det bør tilføjes, at selv om det Forstandens Offer, han brin- 
ger, havde været ulige værdifuldere — hvis han nemlig havde 
været indviet i højere Former for Tænkning — var Offeret uden 
Tvivl blevet bragt i samme Udstrækning. Til enhver Tid var han 
blevet en Apostel for det religiøse Livs irrationale Selvstæn- 
dighed. 

Men unægtelig viser Ordvalget baade her og andetsteds, at 
Forskellen mellem Meditation og Kontemplation for Juan de 
la Cruz fremfor alt er en Forskel i Følelseskvalitet. Saaledes 
straks i Sammenhængen her, hvor der (§ V) tales om Medita- 
tionen som en Tankeproces, hvorved der uddrages Sødme og 
sanseligt Behag af aandelige Ting. Overfor en saadan Medi- 
tation bliver Opgaven for Juan de la Cruz simpelthen en Fort- 
sættelse af den mystisk-asketiske Renselse, hvorom Subida 
og Noche oscura handler, og som skal føres til Bunds, saaledes 
at enhver Beskæftigelse med „Enkeltbegreber og Billeder" op- 
hører og Gud faar Lov til at føre Sjælen ind i „den tørre 
Kontemplation"^). Det er altsaa de aandelige Lystfølelser af 
lavere, menneskelig Art, hvis „Rødder" selv paa dette frem- 
skredne Stadium sidder fast i Sjælen^), og som er uadskille- 
ligt forbundet med enhver Art af aktiv Tilegnelse af det kriste- 
lige Trosindhold, der nu endelig skal helt og fuldt tilbage- 
trænges og dødes. Det er Fordringen, som stilles af Juan de la 
Cruz paa ethvert Punkt af Sjælens Udvikling, og som i dette 
næsthøjeste af Stadierne gør ham til den konsekvente Fuld- 

^) Baade her og i „Noche" er „contemplacion" og „sequedad" tæt 
forbundne. 

=^) Noche II Kap. II S. 53. 



123 

fører af det dionysiske Program, selv om kun lidet tyder paa 
direkte Afhængighed af Areopagitens Formuleringer. Paa al 
Lyst og Trøst, som for det fromme Sind sædvanlig er forbun- 
det med Betragtningen af Troens Sandheder, kastes her Vrag. 
At Afkaldet sker for en højere og dybere Nydelses Skyld, gør 
det ikke mindre højtideligt, thi Vejen til at opnaa denne er 
saa trang og saa farlig, at der skal mere end almindeligt Mod 
til for at slaa ind paa den. 

Men det forsøges altsaa. Der skal gøres rent Bord med al 
indre Aktivitet, al Søgen efter at frembringe Lyst, Sødme og 
Begejstring; Sjælen skal „vænnes fra", som det hedder med en 
ogsaa andetsteds anvendt Allusion til Jes. 28,9^). Eller rettere: 
Gud er den, som selv opøver Sjælen i at give Slip paa alt 
dette; man skal blot lade ham arbejde uhindret og ikke sætte 
sig imod den Retning, han giver den aandelige Udvikling, saa 
vil den af sig selv føre til, at Tankearbejdet gaar i Staa og er- 
stattes med en vis almindelig „kærlighedsfyldt Kundskab", Gud 
lader oprinde i Sjælen. Men er denne „noticia amorosa" da ikke 
alligevel en Fortsættelse af de Bevægelser i Fantasi- og Følelses- 
livet, som skulde bringes til Ophør? Nej, lyder Svaret, thi den 
er ganske vag og ubestemt og fortjener ikke Navn af virkelig 
Erkendelse saa lidt som af Viljesytring ; ja, selv som Følelse 
betragtet er det en rudimentær og atrofisk Ting, der lades til- 
bage i Sindet, idet det udtrykkelig siges, at selv den „adver- 
tencia amorosa", som fra Sjælens Side svarer til den af Gud 
givne „noticia amorosa", paa Tilstandens Højdepunkt forsvinder 
og under ingen Omstændigheder skal frembringes ad Viljens 
Vej. Saaledes skal alt det, vi kalder Sjælens Liv i højere For- 
stand — thi de lavere Drifter og Tanker er længst udbrændt 
og dødet — dysses fuldkommen til Ro, saa den absolute Stil- 
hed og Tomhed hersker. I denne Stilhed og Tomhed vil Gud 
skjult og i Fred udgyde sin Visdom — den Visdommens Gave, 
som ogsaa efter Thomas er Forudsætningen for Kontemplatio- 
nen og for den fulde Forening med Gud^) — thi kun den er i 
Stand til at modtage Gaven, der har bragt sig i Overensstem- 

1) Jfr. Noche I Kap. XII S. 41, Subida II Kap. XVII S. 139. 

2) Sent. III dist. 35 q, 2 a. 1 sol. 3. 

melse med dens Art^). Enhver Tanke, ethvert Forsøg paa Selv- 
virksomhed fra Sjælens Side vil forstyrre den absolute Ensom- 
hedens Ro, i hvilken Sjælen ene kan høre Guds Røst og modtage 
hans Renselses Tugt og hans Samfunds overjordiske Sødme 
(§ V— VII). . 

Det er med en ganske egen og mægtigt indtrængende Vel- 
talenhed, Juan de la Cruz gør Rede for dette Forventningens 
højtidelige Øjeblik i Sjælen. Han er utrættelig i at variere sit 
Tema; hans Stil breder sig og svulmer til høj og billedrig Patos 
eller skærpes til aandfuldt tilspidsede Metaforer som den andet- 
steds gengivne om Sjælen, der skal føres ud imod Forjættel- 
sens Land, bort fra Ægyptens Trællearbejde: til Frihed og hel- 
lig Lediggang kalder Gud den ud i Ørkenen, klædt i Festdragt, 
men tømt for Sanselivets Rigdomme. 

Og som i et Brændpunkt samler hele dette glødende Defen- 
sorat for „Negationens sjælelige Midtsamling" sig i Klagen og 
Anklagen, hvortil Skriftefædrenes Uforstand giver ham Anled- 
ning: deres grove Haand forstyrrer Helligaandens fine Kunst- 
værk, idet de i misforstaaet Iver jager Sjælene frem eller ret- 
tere tilbage til de lavere Sindsrørelser, som hindrer den ædle 
Salves Udgydelse. Saa meget større bliver Ulykken, som hver- 
ken den selv eller det, der fremkaldte den, træder klart frem 
for Dagens Lys, men især dog, fordi det netop er de bedste 
Sjæle, der paa denne Maade forkvakles, et langt større Tab, end 
om mange af de mindre værdifulde skulde gaa til Grunde! 

Hvori bestaar da de Misgreb fra Sjælesorgens Side, der i 
saa høj en Grad vækker hans Indignation? Lad os igen høre 
hans egne Ord (i § VIII) : „Thi hvor ofte er ikke Gud i Færd 
med at udgyde en saare fin Salving i den beskuende Sjæl af kær- 
ligheds-, stilheds-, fred- og ensomhedsfyldt Kundskab, fjærn fra 
den jordiske Tanke og alt, hvad den kan fatte, saa at Sjælen hver- 
ken kan meditere eller tænke paa nogen Ting eller finde Smag 
i hverken himmelsk eller jordisk, fordi Gud helt optager den 
med hin hellige Afsondring og Indvielse og lader den ønske 
blot at være ledig og i Ensomhed, og saa kommer en Skrifte- 

^) Med en Ombøjning af den (ogsaa thomistiske) Sentens (S. 656 — 657) 
Ctr. Gent. II, 74 ad Adhuc: „Quod recipitur in aliquo, est in eo per mo- 
dum recipientis" . 

fader, som ikke kan andet end hamre og hugge som en Grov- 
smed^) med Sjælekræfterne, og fordi han selv ikke har lært 
andet end det og ikke er naaet videre end til Meditationen, 
siger han: hold op med den Stillestaaen, som kun er Ledig- 
gang og Tidsspilde; tag fat og mediter, og lad der ske noget 
i Sjælen; du maa selv gøre, hvad du formaar; alt det andet er 
Sværmeri og Taabelighed ! ..." 

Der fortsættes med Bebrejdelser mod Skriftefaderen for ikke 
at forstaa, at Tiden til Betragtninger og aktiv Tænkning er endt 
for disse Sjæle, saa det, han fremkalder, bliver en Tilbage- 
venden til et allerede forladt Stadium, noget, der ikke blot er 
latterligt, men i høj Grad skadeligt, idet den forventningsfyldte 
Tavshed, hvori de skulde beredes til Guds Tale og Værk i dem, 
forstyrres og den aandelige Samling forhindres. Thi i Meditatio- 
nen virkes der med Naturens Midler, men naar den er sluttet, 
tager det overnaturlige Arbejde sin Begyndelse. Skriftefaderen 
skal her vide, at ikke han, men den Helligaand er Værkmeste- 
ren; hans Sag er blot at berede Sjælene, og mærker han, at 
den Vej, de føres ad, er ham for høj, skal han trække sig 
tilbage og lade dem have den Ro og Ensomhed, de behøver, 
saa de er fri og ikke bundne af noget enkelt Begreb eller nogen 
Begæring, den være sig nok saa aandelig. 

Thi det, det gælder om at frembringe paa dette Udviklings- 
trin, er den hellige Tomhed, den Fornægtelse af alt skabt, den 
Aandens Fattigdom, som er Juan de la Cruz's bestandig gen- 
tagne Løsen. Matth. V, 3 skal nemlig ogsaa forstaas om det 
aandelige Løsøre, der kan findes i Sjælen, aandeligt i egentlig 
Forstand af det, der er hævet over timelig Begæring: alt, hvad 
der er i Sjælen, selv det tilsyneladende ædleste og højeste, skal 
tømmes ud, for at Gud kan meddele sig. Naar denne Udtømning 
har fundet Sted, er det umuligt, at Gud ikke drager ind. „Det 
er mere umuligt, end at Solen ikke skulde straale ind i et tomt 
og aabent Rum; thi som Solen staar op hver Dag og skinner 
ind i dit Hus, hvis du blot giver den Adgang ved at tage Vin- 
duesskodden fra, saaledes vil den Gud, som vaager ovei 

^) Jfr. Tauler (Vetter) 265: „. . .alle die anderen die iibent si mit herten 
wisen und worten und hamerslegen" , 

Israel og hverken sover eller blunder, drage ind i den tomme 
Sjæl og fylde den med Guddomsherlighed" (S. 660). 

Vi staar med disse indholdsvægtige Udtryk, der i saa høj 
Grad minder om Eckehart, ved Kærnen i Juan de la Cruz's 
mystiske Forkyndelse. 

Men med det samme staar vi ogsaa overfor en Række af 
Spørgsmaalstegn. Netop naar Juan de la Cruz skal være Psy- 
kologen, er de ikke til at komme udenom. Hvad er det for 
en sjælelig Tilstand, der betegnes ved Udtryk som „ociosidad", 
„soledad" o. s. v. — den store Tomhed, der dog ikke synes gan- 
ske tom, da den stadig rummer Længsel? I hvilket Forhold staar 
de „noticias", der paa dette Trin modtages, til Sjælens nor- 
male Funktioner? Og hvorledes er selve det nye Liv at for- 
staa, som har udfyldt Tomrummet? 

Vi har længe været klare over, at Juan de la Cruz ikke be- 
tegner de to forskellige Arter Funktioner, han tillægger det 
uigenfødte Sjæleliv, ved Substantiver, men ved Adjektiver. 
Men øjensynlig er det ikke anderledes med det nye Liv, der nu 
er opstaaet, Livet fremgaaet af „esencia"s Forening med Gud. 
Her genfindes ganske de samme „potencias" som før; kun paa- 
staas det, at de er guddommeliggjorte^). 

Ja, ogsaa „la parte sensitiva" kaldes „ya rendida al espiritu" 
(S. 588). Det hedder Subida III Kap. I S. 274, at Gud lige- 
frem substituerer sig selv for Sjælekræfterne, saa deres Virken 
udgaar fra ham. 

Om entendimiento hedder det (§ IX), at den „va caminando 
al sumo bien sobrenatural", og voluntad anvendes i Flæng 
indenfor de to Sfærer. Selv den Evne, der indtager den laveste 
Plads indenfor hans psykologiske Tredeling, memoria, optræder 
forklaret (Cåntico S. 593) og fyldt med et højere Indhold, 

Forstanden og Fantasien er virkelig ophørt at fungere, men 
Gud virker paa overnaturlig Maade, „hvad der skal til"^). 
Forøvrigt bliver det ikke klart, hvorledes det da skal forstaas, 
at t. Eks. memoria (jfr. Citatet ovenfor) selv fungerer, om- 
end fyldt med nyt Indhold, Det fik endda være; hvad vi maa 

1) Se Note 3 S, 158. 

2) Subida III Kap. I S. 274. 

spørge efter, er hverken dette eller den metafysiske Forkla- 
ring af Sagen, som gives i rigeligt Maal, men den psykologiske 
Udredning: hvorledes mærkes det nye Liv i Sjælen, hvilke er 
dets indre og ydre Symptomer? Skal vi tænke os, at denne 
Udredning er, hvad vi er gaaet glip af, ved at Løftet, Juan de 
la Cruz giver Subida III S. 277 om i „Noche pasiva" at forklare 
Deifikationstilstanden, ikke er blevet holdt? Eller staar vi blot 
overfor en ganske løst og springvis tænkende Opbyggelsesfor- 
f atter, hvis Mening det er at sige, at der paa en eller anden 
Maade er mere end en Gradsforskel mellem „genfødt" og „uigen- 
født" Sjæleliv? Skulde der slet intet være, som tyder paa, at 
Juan de la Cruz har søgt at gøre sig klart, hvorledes selv det 
mest indadvendte og i sine Ytringsformer stærkest reducerede 
Bevidsthedsliv overhovedet kan bestaa, efter at alle dets konsti- 
tuerende Funktioner er ophørt? Eller er dette Ophør virkelig 
komplet; er det alvorligt ment? Tanken er i saa Fald den, at 
først maa det samlede Bevidsthedsliv tilintetgøres eller dog 
dysses i fuldkommen Søvn ; dernæst, i denne Bedøvelsestilstand, 
bliver Sjælen, der tænkes som metafysisk eksisterende uafhæn- 
gigt af sine Evners Funktion, Genstand for en guddommelig 
Indvirkning, og endelig genopstaar som Følge af nævnte Ind- 
virkning alle dens Kræfter i deificeret, ja transcendent Skik- 
kelse: en ny, guddommelig Sjæleindividualitet har afløst den 
gamle. Er dette Juan de la Cruz 's Mening, kan der ingen Tvivl 
være om, at han er Kvietismens Fader, og det er ikke til at 
se, hvad der principielt skiller ham fra Orientens Hesychiaster. 
Det første Indtryk af Tendensen i den i „Llama" indføjede 
Polemik gaar unægtelig i denne Retning. Det ligefrem regner 
med Forsikringer om, at „las cavernas" skal tømmes: Forstan- 
den for Tanker, Fantasien for Billeder, Viljen for Følelser, Be- 
gæringer, og aandelige Smagsfornemmelser af enhver Art. Der 
mangler da heller ikke Udtryk for Bedøvelse og negativ Ekstase, 
hvori Bevidsthedslivet synes ganske at maatte udslettes. Vil 
man ikke just presse det allegoriske Udtryk fra Højsangen, at 
den Elskedes Søvn ikke maa forstyrres, saa tales der andetsteds 
direkte om Tilintetgørelse af de naturlige „operaciones"^), lige- 

^) Subida III Kap. I S. 270 — altsaa dog ikke af „potencias" selv. 

som det ikke maa glemmes, at selve den „adverteneia amorosa", 
som var det eneste, der fik Lov at blive tilbage, ligefrem for- 
dres opgivet^), naar Gud vil hensætte Sjælen i den fuldkomne 
Ro, Ensomhed og Ledighed fra alle Begreber, naturlige som 
overnaturlige. Sikkert maa det indrømmes, at ud fra Juan de la 
Cruz's psykologiske Forudsætninger var det umuligt klarere 
og skarpere at faa udtrykt den fulde Ophævelse af Sjælens 
Selvbevidsthed. Ganske vist findes der i de samme Kapitler, 
vi her beskæftiger os med, en Række af Steder, hvor han giver 
sig Tid til fuldere at udtrykke, hvad han mener med Bevidst- 
hedsindholdets Negering. Han bruger her Udtryk som „noticias" 
eller „cosas distintas" , „inteligencias particulares" , „actos dis- 
cursivos" o. lign. Det synes, som om Tanken, der ligger bagved, 
snarere har at gøre med en passiv Hengivelse til Totaliteten, mod- 
sat den aktive Tilegnelse af Enkeltbegreber, hvori Meditationen 
bestaar, end med en bogstavligt forstaaet Udslukkelse af Bevidst- 
heden. Her turde Udtrykket „ajenacion" være af Vigtighed, da 
det netop forudsætter en ganske levende Selvfølelse, som viser 
sig i, at der fra den mod Yderverdenen rettede Bevidsthed faldes 
tilbage paa en dybere sjælelig Virkelighed^). Men hvad kan det 
være for en Virkelighed, naar Juan de la Cruz selv har slaaet 
fast, at Sjælen normah intet Indhold kan modtage uden gennem 
Sanserne? Gud er endnu ikke kommet ind; alt andet er kastet 
ud; hvad er da tilbage? 

„Thi intet af dette var Gud, for Gud kan ikke rummes i det 
optagne Hjærte". De to Grunde til den store Tømningsproces, 
som her sammenstilles, belyser klart, at vi har at gøre med 
en Mand, hvis hele Indstilling er religiøst centripetal, og som 

1) S VI S. 657. 

^) Her fremtræder med største Klarhed Forskellen fra Eckeharts Me- 
tode. Eckehart lader nemlig med Spekulationens abstrakte Samtidighed Sjæ- 
len umiddelbart nedsynke i Guddommens Øde; Juan de la Cruz gaar er- 
faringsmæssigt frem og lader Tomheden staa som det, den er, indtil den 
konkrete Oplevelse indtræder og Gud selv oprinder i Sjælen. Det er en 
stor Forskel. Her skildres en Begivenhed, hist en Tankebevægelse. Det 
ene Sted handles, det andet spekuleres der. Og selv om Overensstemmel- 
sen strækker sig saa vidt, at begge paastaar, Gud nødvendigvis maa med- 
dele sig til det: udtømte Sind, saa drager kun Juan de la Cruz den psyko- 
logiske Konsekvens af Paastanden. 

foretager Bevægelsen med saa stor »Energi og Afgjorthed, at 
Vejret er ved at forgaa os, Spørgsmaalet er, om det ogsaa for- 
gaar ham selv. Det kommer an paa, om han paa det Punkt af 
Sejladsen, hvor han har opgivet ethvert Mærke at styre efter, 
giver sig til at drive i Blinde, eller om han trods alt har et 
Kompas i Behold etsteds. Alternativet synes uundgaaeligt: enten 
er der ikke mere at skelne i hans mystiske Sjælenat, thi en 
Totalitet uden Spor af Enkeltforestillinger synes lig det store 
Nul; eller han reserverer sig alligevel et eller andet begrebs- 
mæssigt Holdepunkt, og i saa Fald ser man ikke den principielle 
Forskel mellem ham og dem, han polemiserer imod. Det bliver 
praktiske Gradsnuancer, der skiller; teoretisk kan Systemet 
ikke figurere som originalt. 

Hermed ledes vi over til det næste, der maa undersøges: 
den tvetydige Brug af Ordet „noticia". Det hedder nemlig, at 
efter at alle „noticias distintas" el. „particulares" er udrenset 
og opgivne, saa begynder Gud at meddele en saakaldt „noticia 
amorosa"^). Her kan vi ikke slaa os til Taals med blot i Almin- 
delighed at tale om en naturlig og en overnaturlig Udgave af 
samme Begreb; vi staar jo ved selve Tomrummet, der skulde 
skille naturligt fra overnaturligt, og hvori der nu synes at blive 
anbragt et Noget, som fordrer „naturlig" Basis. Thi hvorledes 
er det muligt, at Sjælen modtager „noticias", uden at Modtage- 
apparatet fungerer? En eller anden Art af erkendende Virk- 
somhed maa dog foregaa, hvor overnaturlig dens Genstand saa 
end er! Er Juan de la Cruz's Mening med hele den tilsyne- 
ladende saa storartet konsekvente Negation blot den samme som 
saa mange andre Mystikeres: at Sjælen skal opgive alle andre 
Genstande for sin Tanke og kun koncentrere sig om det re- 
ligiøse Forhold? Foresvæver blot den tyske Mystiks Formu- 
leringer ham, dens Nedsynken i den guddommelige Afgrund? 
Hvad bliver der i saa Fald af Realitet i de mange stærke Udtryk 

^) S. 656, synonymt med „sabiduria" , m. Tilføjelsen „sin especifica- 
cion de actos" . Den er Genstand for udførlig Omtale Subida II Kap. XII : 
gennem alle Faser i Udviklingen fra Meditation til Kontemplation er Løs- 
net: noticia general for particular. 

Juan de la Cruz 9 

for Opgivelsen af alle Begreber, selv de allerhøjeste og inder- 
ligste Tanker om Gud? For det maa dog have været Meningen, 
og det er umuligt at tiltro ham en Grad af banal Konfusion, der 
er saa lidet stemmende med hans gennemtrængende Tanke og 
præcise Udtryksmaade, som den ellers viser sig netop i dette 
Afsnit. Eller betyder det hele, at han og enhver anden er nødt 
til at strande under det haabløse Forsøg paa at navigere sig 
frem mellem to Slags Bevidsthed i samme Hjærne? Hvis saa 
var, havde han da mon ikke været Mand for at indrømme det 
og lade være at fremsætte en Paastand, som han vidste i næste 
Øjeblik maatte tages tilbage? — Maaske disse Spørgsmaal kan 
tage sig en Smule retoriske ud; de er imidlertid nødvendige, 
dersom der skal ydes Juan de la Cruz Retfærdighed. Kun ved 
selv at spørge saaledes bliver vi nemlig opmærksomme paa, at 
han i Virkeligheden uden i vor Forstand at se Problemet dog paa 
sin Maade har løst det — og paa den eneste mulige. Ser vi 
nemlig logisk paa Spørgsmaalet, er det uløseligt, og Juan de la 
Cruz 's Fordring er faktisk ogsaa umulig som Teori; men den 
er netop heller ikke Teori; den er Nedslag af Oplevelser og 
bærer det oplevedes irrationelle Virkelighedspræg. Den tere- 
sianske Mystiks Ejendommelighed overfor baade den tyske og 
anden tidligere viser sig her paa det klareste deri, at mens 
de ældre enten simpelthen uden sjæleligt Perspektiv postulerer 
eller profetisk vidner eller — som Eckeharts Skole — opstiller 
spekulative Teorier, saa optræder her for første Gang en virke- 
lig psykologisk induktiv Metode. Ogsaa her er Sagen den, at 
Juan de la Cruz gennem hele den Opstilling, vi behandler, 
egentlig slet ikke fordrer, men beskriver. Skridt for Skridt er 
det Erfaringer, der gøres Rede for, og det sker paa en saadan 
Maade, at intet Led overspringes; Billedet af baade Oplevelse 
og Tydning bliver eminent klart. • Lad os betragte Teksterne. 

„Du (Skriftefaderen) vil sige, at hvis Forstanden ikke op- 
fatter noget bestemt, vil Følelsen (la voluntad) være uden 
Genstand (ociosa) og ikke kunne elske, noget, der altid bør 

undgaas Det er sandt nok, navnlig i, hvad der an- 

gaar Sjælens naturlige Virksomhed; der kan Viljen ikke elske 
andet end, hvad Forstanden tydeligt opfatter. Men i den Kon- 

templation, vi nu skal tale om, hvorved Gud selv udgyder sig 
i Sjælen, behøves der ingen tydelige Begreber (not. distinta), 
ej heller at Sjælen udfører Erkendelsesakter, thi Gud meddeler 
den i een og samme Akt baade Lys og Varme, og det er den 
overnaturlige kærlighedsfyldte Erkendelse, hvorom vi kan sige, 
at den er som et varmegivende Lys . . . ; og den er forvirret og 
dunkel for Forstanden, fordi den er en kontemplativ Erkendelse, 
hvilken, som Set, Dionysius siger, er for Forstanden som en 
Straale af Mørke; derfor forholder Kærligheden sig her inden- 
for Viljens Omraade som Begrebsopfattelsen indenfor Forstan- 
dens. Thi ligesom i denne den Kundskab, Gud lader flyde ind 
i den, er almindelig og dunkel, uden bestemt begrebsmæssig 
Distinktion, saadan elsker ogsaa Viljen i Almindelighed, uden 
tydeligt at knytte sig til nogetsomhelst forstaaet" (§ X)^). 

Her og flere andre Steder giver Juan dette Svar paa vort 
Spørgsmaal: Bevidsthedslivet ophører forsaavidt, som alle tyde- 
lige Holdepunkter forsvinder. Tilbage bliver, hvad vi vilde 
kalde en vag, ubestemt (men ikke derfor svag) Følelse, en 
Stemning, en Tendens. Sjælen hensættes i en Tilstand af hvi- 
lende, taaget Forventning, og i denne Tilstand opleves det, at et 
nyt Element rører sig, men ogsaa dette paa dunkel, uklar 
Maade, som naar Barnet halvvaagent føler sig ved sin Moders 
Bryst. „Noticia" skulde med andre Ord i denne Forbindelse 
snarest oversættes ved „Fornemmelse paa Bevidsthedens Tær- 
skel". 

I det følgende søger Juan de la Cruz skarpere at kendetegne 
Tilstanden ved at opstille den Paastand, at Gud i Kontemplatio- 
nen er i Stand til at meddele sig til den ene af de to Evner 
entendimiento og voluntad fortrinsvis eller endog udelukkende, 
saa at begge Ydertilfælde er tænkelige: at der forstaas uden 
Følelse eller elskes uden Forstaaen. Den første Mulighed har 
hverken her eller andetsteds beskæftiget ham; den vilde have 
nærmet ham til Augustin eller endog Plotin. Det er uden Tvivl 

1) Det kan næppe undgaas her som andetsteds at oversætte uden 
streng Konsekvens i Valget af Udtryk for „inteligencia" , „noticia" og 
„voluntad" ; de to første Ord bruger Juan de la Cruz selv i Flæng, og det 
sidste rummer baade vort Begreb af Følelse og Vilje, saa Betydningen 
varierer. 

9* 

betegnende nok for hans hele Aandstype, og vil man ikke — 
hvad næppe kan tilraades — tage denne forbigaaende Bemærk- 
ning som udsprunget af blot logisk-stilistiske Hensyn, tør det vel 
antages, at vi her staar ved et af de sjældne Steder, hvor Juan 
de la Cruz forraader Fortrolighed med anden mystisk Literatur 
end med Areopagiten. Men ligesom den sidstnævnte ikke direkte 
synes at have forsynet ham med mere end et enkelt Billede — 
det af den mørke Straale — eller andre mindre væsentlige 
Holdepunkter, nøjes ban ogsaa her med at antyde en Tanke, 
der bringer baade Sufismen og Middelalderens „rasende Kær- 
lighed" i Erindring, og farer dernæst fort i sin egen Tanke- 
gang. 

Gud virker altsaa til syvende og sidst paa Følelsen alene; 
det er det og intet andet, Juan de la Cruz vil sige. Her møder 
vi upaatvivlelig Erfaringens Sprog: man føler Gud „opflamme 
Viljen ved Berøringen med sin Kærligheds Varme , . .", idet 
han „hemmeligt beruser Sjælen med indgydt Kærlighed enten 
formedelst den kontemplative Erkendelse eller uden den . , ."'^). 
Ogsaa i første Tilfælde gælder det altsaa, at „Viljen elsker i 
Almindelighed", uden tydeligt opfattet Genstand. Dette er alt- 
saa, hvad man kunde kalde Juan de la Cruz 's første egentlig 
mystiske Erfaring. Ud fra sine og Tidens Forudsætninger hæv- 
der han saaledes virkelig Suspenderingen af det samlede Be- 
vidsthedsliv, og vi har Ret til at drage alle de Konsekvenser, 
som stemmer med disse Forudsætninger. Det psykologiske Pro- 
blem er jo hermed for os ingenlunde løst; vi maa stadig be- 
tragte det som et aabent Spørgsmaal, hvad der egentlig foregaar 
i dette Sjælens Tusmørke — „Tavsheden, hvori Gud taler", som 
Juan de la Cruz med tydelig Tilflugt til sin poetiske Anskuelses- 
evne kalder det. Derimod er der givet os Adgang til gennem 
hans sjælelige Erfaring at lære at forstaa hans religiøse Teori, 
som er grundet paa den og ikke bunder i Spekulation eller op- 
byggelig Tradition. For det er jo nok Tradition med Areopagiten 
og Tyskerne og „The cloud of Unknowing" at tale om det 
guddommelige Mørke og Negationen og Ikke-Kundskaben, hvor- 

^) S. 661, 

igennem man naar til Gud^) ; men at gøre Alvor af det paa denne 
Maade, sætte den systematiske Hyllen sig i Mørket som Betin- 
gelsen for den forenende Oplevelse, gøre den til Hjørnesten i 
den mystiske Teori og for Sjælevejledningen paa de højere Sta- 
dier, det er ikke Tradition; det er Juan de la Cruz's egen 
originale Indsats. Vi skal nu nærmere undersøge, hvori den 
bestaar. 

Det første, vi har Lov til at slutte, er, at Negeringen af 
alle fromme Tanker altsaa virkelig er bogstavligt ment. Det 
er en yderst vigtig Erkendelse. Den betyder intet mindre, end 
at hele det Tankeindhold, som knytter sig til Kristendommens 
Gudstro, paa Tærskelen til den egentlige Kontemplation maa 
forsvinde. Aabenbaringens Sandheder, den hellige Historie, 
Kristi Person, Guds Moder og alt, hvad der ellers udgør den 
katolske Fromheds Genstand, opsluges af den hemmeligheds- 
fulde, absolute Tavshed^). Mystikens Grundtendens udtales 
uden Blinken. 

Ikke engang bestemte Forestillinger om Gud alene kan finde 
Plads. Interessant er Stedet § X, hvor det hedder om Viljen, 
at „den gaar fremad, selv om den ikke paa speciel Maade føler 
Behag eller Smag i Gud, idet den stiger op til Gud over alle 
Ting, fordi den ikke behager sig i nogen Ting; og skønt den 
ikke smager Gud paa nogen særlig bestemt og tydelig Maade 
eller elsker ham med nogen saadan bestemt Akt, saa smager den 
ham i hin almindelige Indstrømmen paa dunkel og hemmelig 
Maade mere end alle tydelige Sager, thi saa ser den klart, at 
den ikke finder saadan Smag i nogen Ting som i hin ensomme 
Ro . . ."^). Det er gammelkendte Tanker i nyt Klædebon: My- 
stikens teoretiske Negation fremtrædende som praktisk Erfaring. 

^) Ogsaa Thomas er — endog i udpræget Grad — gennem sin Opta- 
gelse af Pseudo-Dionysios Tanker, som han kombinerer med Aristot'eles' 
Gudsbegreb, blandt Vidnerne for „Gnosis gennem Agnosi" , Jfr. den hos 
Heiler § 329 gengivne Hymne og Stedet' fra Ctr. Gentiles Note 8, S. 107. 

2) Subida III Kap. XII S. 300: „. . . la desnudez y pobreza espiritual 
y sensitiva, que consiste en querer de veras carecer de todo arrimo con- 
solatorio y aprehensivo, asi interior como exterior" . 

") S. 661. 

Det kan ikke ofte nok betones: heri bestaar Spaniernes og frem- 
for alle Juan de la Cruz's Originalitet, at det, der hos andre 
findes spredt som geniale Glimt, fromme Anelser, spekulative 
Aforismer eller blot Sprogblomster, her er gennemlevet fra nyt 
og sat frem med det oplevedes overbevisende Kraft. 

Men unægtelig, der findes i det samme Afsnit ogsaa en an- 
den Tankeiinie, som ikke kan lades uænset. Den er os vel- 
kendt fra Subida, men er kraftigt nok fastholdt her til at maatte 
tages som andet og mere end et Stykke obligat teologisk Orna- 
mentik. Det er Henvisningen til Troen som mystisk Princip, der 
her naar sit Toppunkt (særlig § IX). Her er altsaa angivet det 
positive Indhold af Negationen, om ellers Udtrykket gaar an. 
Der skal vandres i Tro — „og ikke i Beskuelse", fristes den 
bibelfaste Læser til at fortsætte. Men hvor ejendommelig for- 
skellig er ikke Meningen her fra det paulinske Sted? Dér tales 
om Modsætningen mellem dette Liv og det kommende, og „Tro" 
er næsten synonymt med „Haab" ; her om Umuligheden af at 
nærme sig den nyplatonisk-transcendente ufattelige Gud paa 
anden Maade end gennem Afkald paa Forstandsvirksomheden. 
Man tvinges igen til at spørge: hvad mener da Juan de la Cruz 
med Tro, naar den udelukker Tankeindhold? 

At det i alt Fald er fides qua creditur, her menes, er nok 
klart, siden den stilles i Modsætning til Forstaaelsen som Vejen 
til Gud ; men hvordan er den selv at forstaa som sjælelig Proces, 
og hvad er dens Forhold til fides quae creditur? Kan vi svare her- 
paa, vil vi med det samme have oplyst den Juan de la Cruz'ske 
Mysticismes Forhold til katolsk Ortodoksi — og for den Sags 
Skyld ikke mindre til protestantisk — samt navnlig i høj Grad 
til den Illuminisme, hvis bestemte Modstander Juan de la Cruz 
er, endskønt hans Tankegang kommer den snublende nær, ja, 
optager dens Grundelementer i sig i en dybere Syntese. Vi maa 
imidlertid tage vor Tilflugt til andre Tekster. 

I de første 8 Kapitler af „Noche del espiritu" beskriver Juan 
de la Cruz de Lidelser, der venter Sjælen i „Aandens Nat". 
Teksten er gennemtrukket med Citater fra Salmerne, Threni og 
Job og skildrer Bevidsthedstilstande, der ved første Øjekast 
synes at være af anden Art end baade Subida 's II. Bogs Rens- 

ning af Sjælen for Begreber og Stilheden fra Llama-Indskudet. 
Det drejer sig i Noche oscura om den saakaldte passive Aandens 
Nat, mens Subida taler om den aktive. At det imidlertid er 
mindre for Tidsfølgens Skyld end af begrebsmæssige Hensyn, 
de tre Skildringer saaledes er holdt ude fra hverandre, frem- 
gaar ikke blot af Subida III Kap. I S. 277, men sandsynliggøres 
yderligere netop gennem Udtryksmaaden og Opstillingen i 
Llama. I „Noche oscura" er de Lidelser, som møder i „Aandens 
Nat", og som er de frygteligste, der overhovedet er Tale om, 
det umiddelbare Forstadium til „Foreningen", og Overgangen 
sker ved, at selve Ilden, der raser i Sjælen og opbrænder dens 
uædle Bestanddele, til Slut viser sig som Kærlighedens Ild, 
der endelig har gennemglødet Sjælestoffet og gjort Bruden tjen- 
lig til at modtage Brudgommen. Men det er jo nøjagtigt, hvad 
Indskudet i Llama beskriver; dette Skrift tager fat, hvor Noche 
oscura slipper^ ) , og i vort Indskud rekapituleres netop det umid- 
delbart foregaaende Stadium, altsaa „Aandens Nat". Og her i 
Llama er denne væsentlig set som „Aktivitet" fra Sjælens Side, 
selv om Gud er den egentlige primus motor. Hvad her siges, 
er en sammendragende Gentagelse af det i Subida systematisk 
fremsatte, altsaa Beskrivelsen af den psykologiske Selvopofring, 
som er Juan de la Cruz's Begreb af fides qua. Dette er „caminar 
en pura fe", og altsaa er de aandelige Rædsler i Noche oscura 
del espiritu . ikke andet end Troslivets højeste Potens set fra 
den passive Side. Her er Sammenhængen mellem Trosbegrebet 
og Gudsforestillingen. Gud frembringer Troen ved at tage alle 
Støtter bort fra Sjælen, saa den falder ham i Favnen. 

Den psykologiske Beskrivelse er tredobbelt. 1) Tomheden 
og Stilheden i Sjælen er den nødvendige Forudsætning for, at 
„noticias amorosas" kan faa Rum i den (Llama). 2) Den 
frembringes gennem bevidst Eliminering af alt Bevidsthedsind- 
hold, det overnaturlige ikke mindre end det med Sanserne for- 
bundne (Subida). Det er i Virkeligheden Gud, der gør ogsaa 
dette Arbejde; vi skal blot give ham Ro dertil (Llama). 3) Men 

^) Saaledes forstaaet, at „Noche" skildrer Indgangen i og „Llama" 
Udgangen af en — kortere eller længere — Periode af „op og ned" , der 
kan siges at være yderligere beskrevet i Cåntico's førsire 12 Strofer. Jfr. 
Teresa, Vida Kap. XXII ff., Mojadas V— VI. 

den Beredelse, som under og efter dette Arbejde gør Sjælen 
skikket til at være Brud, og hvorom Llama bruger Udtrykket 
unciones (Salvinger), er fremfor alt Gudforladthedens Kvaler, 
som Noche oscura udførligt gennemgaar, og med disse efter- 
følges Kristus i Troen (Subida). Det drejer sig ikke om en 
Søgen, hvorunder det menneskelige Maal overskrides, og hvor 
Gud saa hjælper til, men om en enfoldig, troende Underka- 
stelse under en personlig Guds knusende Fordring, Denne 
Fordring viser sig som et bælmørkt Svælg, hvori Sjælen med 
Angst og Kvide synker ned. Det er Tyskernes og Kuysbroecks 
„Wiiste" og er det dog ikke; thi Mørket er ikke „i Gud" — 
saa subtil er Juan de la Cruz's Tanke ikke, og saa upersonligt 
er hans Gudsbegreb ikke heller — det er udenfor ham, men 
fremkaldt af ham. Gud er Mørke for Sjælen, men den oplever 
først Mørket alene; thi det er et Viljens Æventyr, den bestaar, 
ikke et Tankens. Juan staar i første Række mellem de af Cuth- 
bert Butler nævnte „vestlige Mystikere"^), hvis centrale Op- 
levelse er kendetegnet med Billeder, der betegner Mørke, mod- 
sat Lyset hos Augustin og andre ældre (Bernard) ; men det 
er ikke nok: Mørket er hos Juan de la Cruz netop et saa frugt- 
bart Symbol, fordi det rummer Erfaringsmomenter, der træder 
ud fra hinanden som negativ og positiv Pol og i den nærmere 
Udlægning viser sig som Trin i en organisk Udvikling, Position 
ud af Negation. Og Negationen bliver da Udtryk for en Gen- 
nemleven af reelle Trængsler^), ganske som Teresa kender 
dem, ja, værre endnu. Trængsler, saa forskellige fra Eckeharts 
og Ruysbroecks Omflakken i Guddommens Ørk som Tandpine 
fra Algebra. „Den mørke Nat" er ikke blot Blindhed, men 
Død, ikke blot Jordelivets Afmagt, men Helvedes Kval. 

Denne Overførelse til Erfaringens Plan er jo Spaniernes sær- 
lige Bidrag. Og her ser vi den gammeltestamentlige Linie i 
deres Gudsforestilling, Den nærmer Juan de la Cruz til Luther 
og hans Lære om Guds Vrede. Tværs igennem den nyplatonisk 
beaandede Terminologi lyder som Grundakkord den rystende, 
den fortærende, den nyskabende Oplevelse af Gud som den, 

^) „Western Mysticism" S. 179. 

=^) Glemsel og Trængsel gaar i eet, se Note 4 S. 158 — 159. 

hvis Ord er Ild. Og netop gennem Opdagelsen af, at Mørket 
er selve Guds Ild i Sjælen, sker Forlængelsen af Natsymbolets 
Aktion ind i Ildsymbolets, saa ogsaa Positionens Pol egentlig 
falder indenfor Mørket, og Foreningen fuldbyrdes „in pura fe". 
„En Tanke hos Mennesket er mere værd end den hele Ver- 
den." I denne Ytring af Juan de la Cruz findes Rousselot et 
Bevis paa, at han ikke i almindelig Forstand kan kaldes Obsku- 
rantist, hvor meget han saa gør for at kneble og kvæle Menne- 
sketanken. Nu ligner jo — som Baruzi har bemærket — den 
Tanke, som var saa meget værd for ham, aldeles ikke vore 
moderne induktivt bestemte Forsøg paa at løse Livsgaaden. Men 
derfor gaar det naturligvis ingenlunde an at tage hans Sentens 
for Mundsvejr. Tværtimod vidner en Mængde Steder i hans 
Skrifter om den Opdragelse i middelalderlig, særlig thomistisk 
Intellektualisme, han modtog i Salamanca. Gang paa Gang be- 
nytter han sig af baade filosofiske og teologiske Dicta som 
Støttepunkter for sine Udviklinger, ja, egentlig hviler hele 
hans Tankebygning paa enkelte tydelige og efter Datidens Maal 
stringente religionsfilosofiske og logiske Grundsætninger — „la 
sustancia no cae en sentido" — „dds contrarios no caben en 
uno" — „no haya vacio en la naturaleza" — og, vigtigst af alt, 
Llama III S. 660: „Dios excede al entendimiento" — . Atter her, 
som altid hos Juan de la Cruz, mødes Modsætningerne, og den 
afgørende Tanke bliver som Gnisten, der slaar over mellem 
de to Poler: Troen er Ophævelsen af selve denne entendimiento, 
som opvejer Verden, og som fører til Troens Tærskel. Thi Tan- 
ken er Sjælens Krone, og denne Krone er det, som i Troen 
nedlægges for Guds Fødder. Der er saaledes maaske dog no- 
gen Metode i den Sammenstilling, Juan de la Cruz foretager 
af de tre Kardinaldyder og de tre Sjælsevner, og som for Baruzi 
blot er en Ytring af hans primitivt-banale Tænkemaade. Det er 
i Subida II Kap. V, at denne Sammenstilling foretages, idet 
Troen henføres specielt til entendimiento, Haabet til memoria 
og Kærligheden til voluntad. Efter at Kap. III indgaaende har 
behandlet Temaet Troens Mørke og Kap, IV Sjælens Forening 
med Gud under Billedet af Ruden, som befriet for alle Pletter 
lader Straalen skinne klart igennem — efter disse negative 

Bestemmelser optages den allerede i Kap. III udtalte Tanke, 
at det er de tre teologiske Dyder, som skal virke i Noche del 
espiritu og hidføre Foreningen. Ventede man nu, at Beskrivel- 
sen her skulde slaa om til positiv, vilde man blive skuffet; Nega- 
tionen naar tværtimod herigennem først sit systematisk fuld- 
komne Udtryk. Entendimiento fuldkommengøres i tiniebla de 
la Fe, memoria i vacio de la Esper anza og voluntad i carencia 
y desnudez de todo afecto. Og her møder vi da Stedet fra Hebr. 
XI, som allerede før af sig selv var dukket op for Tanken. 
Enhedspunktet, som er fælles for dette Sted og Juan de la 
Cruz's Teori, er at finde i det Udtryk af ham, at Forstanden 
fastholder Troens Sandheder, men de aabenbares ikke for den, 
„thi hvis de blev det, var det ikke Tro". Man vogte sig her 
for at tænke, at der altsaa alligevel blot er Tale om ikke at 
forstaa Troens Sandheder, men nok tænke over dem, forestille 
sig dem, saa at Tankevirksomheden alligevel ikke helt er op- 
hørt. At det ikke er Meningen, fremgaar bl, a. af Stedet i Kap. 
III, hvor det udtrykkelig siges, at Troen indskrænker sig til 
blot at gælde Guds rent almindelige Væren uden Forsøg paa at 
fatte dens Hvorledes; thi Gud er „el términoquenotienemodo". 

Det kan ikke siges tit nok: Troens Mørke er for Juan ikke 
noget, der maa tages med i dens Begreb som en Art For- 
udsætning, hvorigennem man naar ind til det virkelige Ind- 
hold, ikke en Udelukkelse af Kritik, for at Fantasien kan faa 
Raaderum; det er selve Troens eget Væsen og Bedrift: at tro 
er at overgive sig til det store Intet. 

At det er den samme Tilstand, der beskrives i „Subida" II, 
XI f. og i „Noche oscura del sentido", fremgaar uimodsigeligt 
af en Sammenligning mellem Teksterne. I „Subida" er der 
Tale om, paa hvilke 3 Tegn man kan kende, at Tidspunktet 
er inde til at holde op med Meditationen; disse Tegn — Ophør 
af Evne og Lyst til at tænke i Enkeltbegreber, Utilbøjelighed til 
at adsprede Sindet ved andre Tanker, Trang til i ensom Stil- 
hed at rette Sjælens „advertencia amorosa" mod Gud — er 
nøjagtigt de samme, der opregnes som de sluttelige Virkninger 
af Noche del sentido. Forholdet til „Llama"s Beskrivelse er, 
som sagt, mindre klart. Alligevel drejer det sig sikkert begge 

Steder om den samme sjælelige Oplevelse, blot at den i „Su- 
bida" foregaar ligesom paa et højere Plan, enten efter en mel- 
lemliggende Periode, der har omfattet baade en delvis gen- 
optaget Meditation (noget saadant antydes „Subida" II, XIII 
S. 163) og „noche del espiritu", eller hos en Sjæl af anden 
Type karakteriseret ved høj Udvikling paa Meditationsstadiet 
og hel eller omtrentlig Sammenfalden af de to „Nætter". Un- 
der alle Omstændigheder er Kendsgerninger og Teori med saa 
megen Klarhed holdt ude fra hinanden, at her foreligger et 
interessant religionspsykologisk Materiale. Vi vil søge at vinde 
et Overblik over dette Materiale, idet samtidig visse Enkelt- 
heder af Betydning, som endnu ikke er blevet fornødent be- 
lyst, indføjes i Helhedsbilledet. Vi standser med Vilje foran 
„noche del espiritu", fordi Skildringen heraf i Skriftet af sam- 
me Navn fører ind i væsentlig nye Sjælstilstande, som bedst 
lader sig behandle i Sammenhæng med de teopatiske. 

Baruzi^) henviser som Middel til at klargøre sig de Bevidst- 
hedstilstande, det er Juan de la Cruz's Mening, at Noche del 
sentido fører ind i, bl, a. til Læsningen af Henri-Frédéric 
Amiel's Dagbog^). Dette i høj Grad interessante Værk aaben- 
barer en sensitiv-idealistisk anlagt Personligheds Stemningsliv, 
som det ytrer sig skjult af og delvis i Konflikt med den „virke- 
lige" ydre Tilværelse og dens Krav. Mere og mere ser man 
denne Sjæl løsgøre sig fra den begrænsede Livsform, som Stil- 
ling, Arbejde og Omgivelser byder, og under udvortes Troskab 
i sit Kald søge sin indre Tilfredsstillelse i en ordløs Stemnings- 
fylde, en Udløsen sig selv i Allivet indtil Personlighedens næ- 
sten fuldkomne Henflyden. Fra et kirkeligt, navnlig protestan- 
tisk Synspunkt vil man næppe tilfredsstilles af denne Art konfes- 
sionsløs Religiøsitet, men den, der føler Sandheden af Evelyn 
Underhill's Definition af Mystikeren som „one who has fallen 
in love with the Absolute"^), vil ikke nægte Amiel Prædikatet 
religiøs; tværtimod tør det paastaas, at vi her staar ved et 
Moment i al sand Religiøsitet, hvis Ret det er saa meget vig- 

1 S. 382. 

*) Henri-Frédéric Amiel: Fragments d'un journal intime. 2. éd. Geneve 
& Paris 1922. 
^) Mysticism II. 

tigere at hævde paa protestantisk Grund, som det netop her 
staar i Fare for at trænges tilbage af Formuleringer og Meto- 
disme, Det er næppe tilfældigt, at man hos en saa ægte ka- 
tolsk Type som Juan de la Cruz finder en Spændvidde, der 
lader ham pege frem baade mod Kierkegaard og Amiel og 
rumme noget af begges Grundessens i sig. 

Det er blevet sagt om Kierkegaard, at det var hans Ulykke, 
at han ikke var Mystiker. For en saadan Betragtning er det i 
højeste Grad oplysende at sammenligne det afgørende Moment 
hos ham, hvor Troens Paradoks gribes, med Juan de la Cruz 's 
Udvikling af den samme sjælelige Overgang. Hvor Kierkegaard 
er Literaten og Teologen i een Person, der bøjer Livet ind 
under den tilspidsede Tankes glødende Imperativ, er Juan de 
la Cruz Sjælekenderen og Pædagogen, der bygger paa Iagtta- 
gelse og anbefaler den Vej, han véd praktisk fører til Maalet. 
Det var i det religiøse Sjælelivs Interesse at ønske, at han en- 
gang kunde finde en Fortolker, som var i Stand til at vise, 
hvor dybe og frugtbare Erkendelser det drejer sig om, og 
hvor skarpsindigt og tro han giver dem Udtryk. 

Vi har tidligere været inde paa Berøringspunktet med Kierke- 
gaard ; det ligger i den sikre Paapegen af Troen som alle denne- 
sidige Værdiers Tilintetgører og dermed Grundprincipet for 
Kristi Efterfølgelse. Men ser vi nu paa, hvorledes Mennesket 
føres til denne Troens Daad, saa forsvinder Ligheden med 
Kierkegaard, og den med Amiel dukker frem. Paa mindst to 
Steder, i „Subida" II, XII og i „Noche oscura del espiritu", 
skildrer Juan de la Cruz indgaaende detine Sjælelevnedsløbets 
første Hovedbegivenhed; begge Steder bruger han det samme 
Billede af Straalen gennem Ruden, og begge Steder ophober 
han — ligesom forøvrigt i Llama-Digressionen — mange og klare 
Udtryk for det samme Fænomen: den religiøse Glemselstil- 
stand. 

Olvido — noticia amorosa, det er de mest betegnende Udtryk 
for de to Bevidsthedsfænomener, der her møder hinanden. Som 
— aktivt betragtet — første Tegn paa Kontemplationens Ind- 
træden og — passivt — Hovedvirkning af noche del sentido 
staar den meditative Tankevirksomheds Bortfalden. Det eneste 

positive Element i den store Glemsel, som dermed begynder at 
fylde — eller tømme — Sindet, er den ovenfor omtalte „adver- 
tencia amorosa" og den deraf betingede „noticia amorosa" af 
Gud. Men, som sagt, selv denne forsvinder, naar Guds Ar- 
bejde for Alvop begynder. Saa breder og fordyber nemlig Glem- 
selen sig i den Grad, at alting synker ned i den. Det er dette, 
Juan de la Cruz vil oplyse med sit to Gange^) gentagne Bil- 
lede af Solstraalen, der lyser ind i Værelset: jo flere Støvgran 
Luften indeholder, des mere ses Straalen, thi Lyset selv er 
ikke det, som ses, men kun Mediet, hvorigennem Genstan- 
dene bliver synlige, naar det kastes tilbage af dem. Altsaa bli- 
ver Lyset synligere, jo mindre rent Elementet er, det skinner i, 
og omvendt mere usynligt, jo renere. Var Luften helt fri for 
Fnug, vilde Straalen slet ikke ses, om man da tænkte sig den 
gaa ud igennem en anden Rude. Kun fordunkler det udefra 
kommende Lys noget det, der i Forvejen findes i Værelset, saa 
Mørket i dette bliver større end før, og denne intensere Fø- 
lelse af Mørke er undertiden Lysets eneste Virkning. Men Ho- 
vedtanken er den, at netop hos de Sjæle, der mest afgjort 
har opgivet — „glemt" — sig selv og de normale Tankeprocesser 
(Støvfnuggene), bliver noticia amorosa (Straalen) mest umær- 
kelige). 

Her er Udgangspunktet for de kraftige Advarsler til baade 
de paagældende selv og deres Vejledere om ikke at misforstaa 
saadanne Sjælstilstande. Tilbagefaldets Mulighed — en Tanke, 
Juan de la Cruz ofte er inde paa og altid for at advare mod 
Faren for gennem Hengivelse til Fantasibilleder (i Meditation 
og ydre eller indre Visioner) at miste den ydmyge Indstilling og 
Sindets ensomme Ro — bliver særlig stor, naar det kan se 
ud, som om der slet intet foregik i Sjælen. Den, som i Virke- 
ligheden har gennemløbet hele Meditationens Vej, kan foran 
Maalet lade sig forskrække af den indtrædende Stilhed og tabe 

^) Subida II Kap. IV S. 114, Noche II Kap. VIII S. 73—74. 

^) Umærkeligheden af Guds fineste og afgørende Virkninger i Sjælene 
er ef Kardinalpunkt i Juans Lære og gør den psykologisk saa epoke- 
gørende. Den kommer igen paa alle Stadier fra Noche del sentido til 
matrimonio og er øjensynlig Udtryk for baade omfattende og intens Er- 
faring. 

Orienteringen, idet han tror, Stilheden betyder Tilbagegang og 
Fare for Fortabelse. Lader han sig saa overtale til paany at 
søge frembragt den forrige Sødme fra de bevidste Sjælsrørel- 
sers lavere Sfære, er det Længslen efter Ægyptens Kødgry- 
der, han giver efter for; saa bliver der for Alvor Tale om Til- 
bagegang: med de uværdige, antropomorfe Tanker om Gud 
holder syv nye onde Aander deres Indtog, og en værdifuld Sjæl 
gaar tabt eller lider dog alvorligt Afbræk i sin Stræben, til 
Glæde for Djævelen, der straks ser sit Snit til at skubbe til 
den hældende Vogn. Altsammen kommer det af Glemselstil- 
standens og dens positive Indholds Umærkelighed. Lad os se 
lidt nærmere paa denne Tilstand. Dens Hovedkendemærker 
er allerede nævnt; det, som gør den suspekt, er aabenbart den 
store Forandring, der foregaar med Bønnen. 

I Indledningen til „Subida" bruger Juan de la Cruz det me- 
get sigende Udtryk, at der er Mennesker, som tror, de ikke 
holder Bøn, og som gør det i meget høj Grad, og andre, der 
tror, de holder megen Bøn, mens de i Virkeligheden saa godt 
som ikke holder nogen^) , Der kan ikke være Tvivl om, at disse 
Ord finder deres Anvendelse her, hvad den første Kategori 
angaar. „Den korte Bøn trænger gennem Himlene." Dette 
Mundhed, der i „Llama" bruges om Foreningsstadiet^), illu- 
strerer i „Subida" II Kap. XII S. 159 Arten af den Bøn, der 
kendetegner Glemselens Stadium. De, der er kommet saa vidt, 
tilbringer undertiden flere Timer i en Slags sød Hensynkeh i 
Fjærnhed fra alle bestemte Forestillinger og fra sig selv. Til- 
bage i Sindet er kun „noticia amorosa",- og den mærkes atter 
først ved Slutningen af en saadan Bevidsthedssuspension, Der- 
for føles Bønnen som kort, og det er denne korte Bøn, der har 
den store Virkning. Saa vidt jeg kan se, kan man ikke slaa det 
Fænomen, her beskrives, sammen med noget bestemt af de 
teresianske Bønsstadier: det er hverken „indvendig Bøn" eller 
„Samling", skønt nærmest beslægtet med „Samlingen"; men 
dets Karakter er mere negativ. Alle Billeder, Teresa anvender, 
ogsaa det fra „Moradas", hvor Sjælen hører Guds sagte Kalden 

1) Ed. crit. I S. 32. 
*) S. 632. 

fra de indre Gemakker*), er overhovedet for positive; man 
mærker, at det er Nattens Symbol, der behersker Tanken, saa 
ikke engang det skønne „ciega estå esta palomita"^) slaar til. 
Men det er ikke blot et lyrisk Symbols Magt, der føles: her 
er eksakt Beskrivelse af det oplevede og iagttagede, uden noget 
mildnende Billedsprog. I Nutidens Sprog maatte det om et saa- 
dant Menneske hedde : han er slet ikke længere i Stand til at bede. 
— Og nu igen tilbage til Oplevelsens Tydning. Klarere kan man 
vel ikke forlange Paradokset udtalt: jo umuligere det er at bede 
i denne Tilstand, des sikrere et Bevis er den paa, at der finder 
virkelig Bøn Sted. „Højst taabelig vilde den være, som, naar 
han savnede den aandelige Sødme og Glæde, tænkte, at Gud 
derfor ikke var hos ham"^). Disse Ord, som indleder et af de 
Fragmenter, der i Ed. crit. findes optrykt i Slutningen af „Su- 
bida", er altsaa ikke nok for Juan de la Cruz's Dristighed. Paa de 
afgørende Punkter af Sjælens Vandring i Natten siges det rent ud, 
at netop den afbrudte Forbindelse er det sande Samfund. Baruzi 
bemærker et Sted — med Henblik paa Juan — at enhver stor 
Tænker egentlig kun har een Ting at sige, og at alt, hvad han 
udtaler, altsaa har Tendens imod dette ene som mod et Centrum, 
hvorfra alle. Linier udgaar. Intet kunde være rigtigere. Juans 
„ene Ting" kan formuleres forskelligt, men bliver dog altid 
den samme. Thi Kristendommens ene store Ord, Ordet, hvori 
alle Sjæle, der vil lære dens Vej at kende, maa stemme ind, er 
for Juan Korsordet: EU Eli lama sabaktani! I det løber alle 
Tanketraade hos ham sammen. I moderne Tid har Pontus Wik- 
ner („Tankor och frågor infor månniskones son"*)) været inde 
paa noget lignende, forsaavidt som han lader den uudtalte Fort- 
sættelse: men jeg forlader ikke Dig, være den usøndrede Traad 
mellem Gud og Mennesker — altsaa svarende til advertencia 
amorosa's Vedvaren i olvido. Men Wikner har ikke som Juan 
de la Cruz fundet Korrelatet paa rent menneskelig Side i selve 
den negative Grundindstilling overfor Gudsoplevelsen, den, der 
konstituerer Trosbegrebet, 

1) Moradas VI, 2. 

2) Vida XX S. 157. 
^) Ed. crit. I S, 406. 

*) Stockholm 1872. Kap. 24. 

Endnu maa til Fuldstændiggørelse af Billedet medtages de 
Træk, der har med Virkningerne af denne usynlige Straale at 
gøre. „Noche oscura" beskriver, hvorledes Lyset, som Sjælen 
saaledes ikke selv kan se, dog renser og oplyser den, saa den 
bliver i Stand til bedre end før at bedømme baade, hvad der 
hører til aandelig Fuldkommenhed, hvad der er falsk, og sandt, 
og hvad der strider mod Fuldkommenheden. Stykket slutter saa- 
ledes: „Og dette er det ejendommelige ved den Aand, der er 
renset og tilintetgjort med Hensyn til alle specielle Følelser og 
Begreber, at den i denne Ikke-Smagen eller -Forstaaen noget 
særskilt, forblivende i sin Tomhed, Dunkelhed og Mørkhed, om- 
fatter det hele med stor og alsidig Kraft, saa at det mystisk be- 
kræfter sig med den, hvad S. Paulus siger: de, som intet ejer 
og dog besidder alt. Thi saadan Salighed maatte tilkomme saa- 
dan Fattigdom i Aanden"^). Atter en Gang klinger her Totali- 
tets-Tonen igennem. Men vi holder os til Iagttagelsen, som 
maa være den, at Tomhedskrisen i Bønnen for de Sjæle, der 
staar den igennem, er Vejen til meget forøget Modenhed og 
Dømmekraft. De er ligesom blevet voksne ved at miste Aandens 
Legetøj og blive taget i Virkelighedens Skole, og dette er vel 
endda ikke nok: ogsaa en dybere Indsigt i Tingenes Sammen- 
hæng, en Art kosmisk farvet Visdom synes antydet. Det uund- 
gaaelige Gennemgangsled var hele det tilvante Fromhedslivs 
smertelige Inhibering — en Smerte, der akcepteredes og blev 
til ny Sødme og Kraft. 

Har vi Midler til at gøre os disse Tilstande f orstaaelige ? 
Her slaar Amiels Erfaringer ikke til; han fører os kun til Be- 
gyndelsen af dem. En virkelig religionspsykologisk Udredning 
vilde uden Tvivl fordre et Materiale af særlig Art, som næppe 
kan siges endnu at foreligge. Det vilde dreje sig om at faa 
dokumenteret en Udviklingsgang, som sikkert er sædvanligere, 
end mange tror, men hvis Billede i vor Tid meget ofte bliver 
gjort uklart eller aldrig naar ind under Religionsforskningens 
Søgelys, fordi den fuldbyrder sig udenfor dennes sædvanlige 
Jagtrevier. 

Det er efter Juan de la Cruz kun meget faa, der naar videre 

1) Noche II Kap. VIII S. 75. 

end til noche del sentido. De fleste bliver lang Tid i denne og 
maa til Tider have den afbrudt med Mellemrum af Veder- 
kvægelser for Sindet (ordinarias refecciones al sentido), „for 
at de ikke skal vende om igen'"^) ; for nogle varer denne inter- 
mitterende første Nat hele Livet, saa de aldrig naar til den fuld- 
komne Renselse. Men de, som gør det, maa altsaa igennem 
dette snævre Pas af tilsyneladende standset Omgang med Gud, 
i hvilket kun Sjælens formløse og stumme Grundtendens vaager 
i Uvidenhedens Nattemørke „som en ensom Spurv paa Taget""), 
Øjensynlig er denne Overgang sædvanlig en langvarig Proces, 
der kan strække sig over flere Aar, Det kan ikke nytte at søge 
Paralleler fra kendte religiøse Personligheders literært bevid- 
nede Kriser; de er næsten altid farvet enten af Angerens eller 
af Tvivlens Stemningskvaliteter og indfører dermed Momenter, 
som er denne Skildring uvedkommende. Selv om nemlig An- 
geren er et medvirkende Element i det sjælelige Jordskred, 
hvormed Noche del sentido har været indledet, er den ikke nær 
udtalt med den Grad af Bevidsthed som f. Eks. i den typiske 
lutherske Anfægtelse, og hverken den selv eller den trøstende 
Griben af Syndsforladelsen findes antydet her ved Noche del 
sentido 's Udmunding. Tværtimod hører saadanne Forestillin- 
ger upaatvivlelig til dem, der er svundet hen i Taagen; det er 
et anderledes udefinerligt Tusmørke, vi er ført , ind i, end at 
Davids Pønitensesalmer kan udtale, hvad det slutter inde. 
Og hvad Tvivlsanfægtelsen angaar, da er det ikke værd at 
spilde mange Ord paa Fænomener, der tilhører en helt anden 
Verden end den, der omspændes af Juan de la Cruz's Tanke. 
Men hermed er det ogsaa givet, hvor vanskeligt det i Nutiden 
vilde være at komme paa Sporet af Oplevelser, der kunde 
svare til hans. Kun faa, tør det med Sikkerhed antages, har 
saadanne Erfaringer at opvise, og selv om de, som sagt, 
er flere, end man som Regel aner, vil det formentlig være 
gaaet dem paa en af tre Maader. Enten har en saadan Krise 
været kombineret med en samtidig i Samvittighedslivet og er 
da blevet overskygget af denne og ikke opfattet i sin Selvstæn- 

1) Noche I Kap. XIV S. 49. 
=») Subida II Kap. XII S. 160. 

Juan de la Cruz 10 

dighed. Eller den har taget Form af en definitiv Afstandtagen fra 
Religiøsitetens kirkelige Formuleringer, er dermed blevet for- 
skudt til en mere eller mindre intellektuel Proces og har ført til, 
at det efterfølgende religiøse Stemningsliv er sunket halvvejs 
ned under Bevidsthedens Tærskel og ikke længere giver sig et 
direkte forstaaeligt Udtryk. Eller endelig kan en saadan Til- 
stand godt tænkes i en harmonisk forløbende religiøs Udvik- 
ling, hvor Skyggerne vel kan være dybe, men ikke skarpt af- 
grænsede — hos en saadan virkelig „Fattig i Aanden", der 
instinktmæssigt finder sin Vej uden at føle Evne eller Trang 
til at beskrive den for sig selv eller andre. Alle disse Typer 
og deres Erfaringer vil kun i sjældne Tilfælde naa frem til den 
ydre Tilværelses Dagslys og finde deres Beskriver og Fortol- 
ker. Det forringer ikke Værdien og Dimensionerne af Juan de 
la Cruz's Bedrift; i Datiden var Hindringerne af delvis anden 
Art, men næppe mindre. Ifølge Sagens Natur vil det for dem, 
der er stedt saaledes, altid være svært, oftest pinligt, at skulle 
forklare sig for andre; naar saa dertil kom de Misforstaaelser, 
man var udsat for — allermest fra deres Side, af hvem man 
burde have Støtte og Vejledning — Frygt baade for Djævelen 
selv og for andres Tro paa hans Mellemkomst, overhovedet den 
for os saa ukendte Atmosfære af massiv Realisme i alle denne 
Slags Sager, maa det, som Juan de la Cruz her har udført, i 
Sandhed kaldes en Daad. Den store Iagttagelse af det religiøse 
Livs Selvstændighed og aprioriske Oprindelighed overfor alle 
bevidste Reaktioner og overfor sin egen Teori — en Selvstæn- 
dighed, som for den enkelte viser sig i et saadant Livs Bestaaen 
uafhængigt af, at alle Teorier opløses og Bevidsthedsreaktionerne 
standser — denne Iagttagelse har han gjort, og gjort den til 
Hjørnestenen i, hvad der kunde være blevet til den første 
empirisk inspirerede Religionsfilosofi paa kristen Grund. At 
en saadan Filosofi ikke blev til hos ham, skyldes, at han ikke 
bygger — og ikke kunde bygge — paa et „humant erkendel- 
sesteoretisk" Underlag i moderne Forstand. Saa meget mere 
imponerende er hans Bedrift. Thi netop derved kommer Bred- 
den af det Svælg til Syne, som skiller middelalderlig Tænk- 
ning fra Nytids Følén og Iagttagen, og hvorover hans ene- 

staaende og dog saa tidstypiske Personlighed spænder. Og det 
er blevet af den allerstørste praktisk-historiske Betydning, at 
han saaledes var i Stand til at bevare sin iPlads indenfor Kirken. 
Derved skaffede han endnu en Gang Luft under den katolske 
Fromheds Vinger, da dette mest behøvedes. Han har i en Tid 
og et Land, hvor saa vel det dogmatiske som det fantastiske var 
tvunget paa uhyggelig Maade frem i Religiøsitetens Forgrund, 
værnet den ægte Fromheds dufterige, men sarte Blomsterflor, 
skaffet det Ly for Ortodoksiens svidende Sol under den kloster- 
lige Sjæledisciplins højthvælvede Krone. Han gjorde det ikke 
ved at gennemføre en rationel Kritik af de religiøse Fænomener 
— dertil savnede han Midlerne — og derfor er hans Forfatter- 
skab ingen direkte Indsats i Tænkningens Historie; men han er 
til Gengæld i Religiøsitetens Historie en af de faa store Be- 
friere; han har hjulpet Fromheden til at staa paa egne Ben, da 
i en senere Tid Intellektualismens Krykker sloges fra den. Og 
har man baade dengang og siden været paa Vagt overfor ham 
og hans Efterfølgere — i Erkendelsen af, at man staar ved 
Grænsen for, hvad Autoriteten kan tillade — saa er dog hans 
aldrig forkætrede Trosbegreb en Borgen for, at der stadig vil 
være Plads i hans Kirke for den subjektive Erfaring uden stiv 
Foreskriven af dens Samstemmen med den „objektive" Sand- 
hed^). 

Mod den foregaaende Skildring af Glemselstilstanden kan 
der tænkes gjort den Indvending, at den foregriber et højere 
Stadium, idet den fuldstændige Lammelse af det religiøse Fore- 
stillingsliv med dets Komplekser af Erindringer og Følelser først 
finder Sted ved Udgangen af „Noche del espiritu" og betegner 
selve Begyndelsen til Foreningen. Der er det rigtige heri, som 
aldrig bør glemmes, at olvido- og advertencia amorosa-Stadiet 
kun er en første Antydning af den fulde Overgang fra menne- 
skelig til guddommelig Funktion af Sjælelivet, som skal finde 
Sted efter den anden Nats mere frygtelige Tugtelser. Først 
skal Sjælen smage en Gudforladthed af anderledes rædselsfuld 

') Jfr. Hiigel I, 253 — ^254: „The Church and her individual members 
are thus bound only to hold the perfect orthodoxy and Catholic piety of 
such a saintly writer's intentions, and again the (at least interpretative) 
orthodoxy of these his writings". 

10* 

Art, inden den har naaet sin fulde Modenhed, og Udtømningen 
ved Kontemplationens yderste iPort er kun foreløbig og ufuld- 
stændig. Men dog kan der ikke tvivles om, at den Tilstand, vi har 
talt om, betegner Vendepunktet og dermed — baade negativt og 
positivt set — har den kommende Fuldendelses Elementer i 
sig in nuce. 

I „Subida" II.XIP) siges, at noticia amorosa ikke hele Tiden 
behøver at optage hele Sjælen; det er nok, at intet bestemt af 
anden Art beskæftiger den. Som en Art verdslig Parallel kunde 
man f. Eks. tænke paa, hvor tit i et Kærlighedsforholds Be- 
gyndelse der forekommer Perioder, hvor Sindets eneste Holde- 
punkt er Bevidstheden om intet andet bestemt at ville. Men 
Juan de la Cruz beskriver andre og fuldstændigere Glemsels- 
tilstande. I Subida III, P), hvor der tales om Erindringsevnens 
Eliminering, hedder det, at ved de „toques de unidn", Gud 
lader denne Sjælekraft blive til Del, hænder det, at der fore- 
gaar en „Omvæltning i Hjærnen", saa hele Hovedet ligesom 
falder i Afmagt, hvad der bl. a. medfører temporær Anæstesi. 
Dette hører dog kun Begyndertrinet til, ikke det fuldkomne. 
Hermed befinder vi os altsaa i et højere Plan; men først maa 
den nye Nattevej, der fører op dertil, skildres. 

Det vilde være en værdig Opgave for en protestantisk Teolog 
med Interesse for Mystikens Opfattelse af Gudsforholdet at fore- 
tage en Sammenligning mellem Luthers og Juan de la Cruz 's 
Stilling til Synds- og Skyldproblemet. Jeg nøjes med at frem- 
hæve, at dette Problem, som sagt; paa ejendommelig Maade 
træder tilbage i Juans Skildring netop ved de Sjælstilstande, hvor 
man skulde vente at se det taget op. I „noche del sentido" hed- 
der det, at „der gives" dem, som staar i den, forskellige Fristel- 
ser af uhyggelig og næsten uimodstaaelig Art: til Utugt, Be- 
spottelse, Forvirring i Dømmekraften; men der tilføjes (S. 48) 
intet om den „Syndenød", som man skulde vente maatte følge 
med. Øjensynlig gaar Tanken langt mere i Retning af Afmagts- 
og Ledefølelse end af Angst for Skyld og Dom. 

„Noche del espiritu" S, 64 — 65 er Tanken om Anger lagt 

1) S. 160. 

2.) S. 272— 273. 

nærmere, skønt Vægten ligger paa Kontrast- og Afstandsfølelsen 
overfor Gud — forøvrigt en ikke ukendt Vending ogsaa i den 
lutherske Syndsfølelse. Her falder der Lys over Juan de la 
Cruz's aandelige Univers paa en Maade, som ikke kan und- 
væres, hvis hans Ejendommelighed i dens Begrænsning og dens 
Styrke fuldt skal fattes. Det er ikke det paulinske Forsonings- 
problem i dets jødisk-juridiske Skikkelse, der har optaget ham. 
Der er overhovedet hos Juan de la Cruz meget lidt af Angst, 
men ogsaa kun lidt af Humor at mærke. Han er mere ube- 
væget seriøs end Teresa — hun giver et Sted Udtryk for denne 
Forskel mellem dem — og overhovedet savner man hos ham 
det barnligt umiddelbare, som er saa tiltrækkende baade hos 
hende og hos Luther. I Stedet er han udrustet med noget af 
en conquistadors Æventyrlyst og sammenbidte Mod. Derfor 
er hans „rene Tro" heller ikke egentlig den frydefulde Mod- 
tagen af Forsoningens Ord, som gør retfærdig og skaffer Fred 
med Gud, men snarere den sejge Forvisning om den indre Rea- 
litet af Gudsforestillingen, der bortrydder alle Hindringer for 
en overnaturlig Iboen „por gracia" i Sjælen. Spørgsmaalet er 
ikke: hvordan faar jeg en naadig Gud? men: hvor møder jeg 
ham? Svaret ikke: ved at tro hans Ord! men: ved at tie og 
gaa ind i Ensomheden. Og mens for Luther alting synes givet 
med det eengang fundne Trosstade, er der hos Juan de la Cruz 
Tale om en Række af Trin, ad hvilke Opstigningen skal ske 
til det uendelig høje Maal, hvilket dog altsaa for ham er mindre 
absolut unddraget den menneskelige Stræben end for Luther, 
der giver Afkald paa enhver Stige og lader Naaden slaa som 
et Lyn over til Troen. 

Dette er Modsætningen. Bagved den øjnes imidlertid en 
højere Syntese, som vi ligeledes maa nøjes med at forsøge 
skizzeret. Det er ikke blot Ordet Tro, Luther og Juan de la Cruz 
har tilfælles; der er en virkelig indre Sammenhæng mellem 
den Tillid til det aabenbarede Ord, der vover at staa paa det 
alene som Garanti for Adgangen til en Gud, Mennesket ellers 
ikke kan naa, og Vandringen ud i Mørket „uden andet Lys end 
det, som brændte i Hj ærtet". I begge Tilfælde søges der et 
sidste Fundament under den kirkelige Religiøsitets sammen- 

skredne Murbrokker, og i begge Tilfælde stødes der til Slut 
paa et Forholdsbegreb. Og atter dette er egentlig det samme 
taget fra to modsatte Sider: det positive Forhold mellem Gud 
og Menneske gennem Kærlighedens Medium. Det er Genstan- 
den for Luthers klare saavel som for Juan de la Cruz's dunkle 
Trosvished. Den blotte Fastholden derved gør hos begge salig, 
og naar det ser ud, som om Vejen for den ene begynder der, 
hvor den ender for den anden, maa det huskes, at for Luther 
Kristenlivet er en bestandig Gentagelse af den oprindelige Tros- 
akt i stedse større Renhed og for Juan de la Cruz en ligesaa 
bestandig Tilbagevenden til Udgangspunktet „en pura fe", hver 
Gang paa et højere Niveau, men hver Gang væsentlig ens. 
Kap. XX i Subida II er et af de Steder, hvor Juan de la Cruz 
kommer Luther nærmest, skønt hans „ministri — hombres"^) er 
det katolske Modstykke til Skriften. Begge er lige anti-illumini- 
stiske. 

Hermed er det dog ikke Meningen, at den store Typeforskel 
skal forflygtiges. Juan de la Cruz er og bliver Mystagogen, der 
beskriver den Renselsens Vej, han selv er gaaet, ikke Barnet, 
der blot søger Hvile i Faderens Tilgivelse; han er ikke den, 
der løfter en ny trøsterig Formulering af Religionens objektive 
Indhold som en Fane over Sjælene, men snarere den, som forud 
kortlægger deres Vej paa den store Rejse, hvortil han kalder 
dem. Hans Angivelser af Vejens Besværligheder bliver derfor 
ikke Beskrivelser af Belejringskampe omkring Troens Fæstning, 
men af operative Indgreb i en Organisme under kirurgisk Be- 
handling. 

„Noche del espiritu" er forsaavidt af noget mindre Inter- 
esse ved selve sine Anfægtelses-Skildringer end ved den Plads, 
den faar tildelt i den mystiske Udviklingsgang. Den naar gan- 
ske vist en overordentlig Grad af Energi og Dybde i sin gen- 
nemførte Karakteristik af sjælelige Rystelser hos vidt frem- 
skredne religiøse Individualiteter, ligesom dens Tydning af Mør- 
ket som et Overmaal af Lys er den aandfuldeste Videreførelse 
af denne Symbolik, vi finder hos Juan de la Cruz; men vigtigst 
er dog selve det, at disse Tilstande er stillet ind imellem den 

M S. 214. 

første „Glemsel" og Foreningsstadiet. Det giver Indtrykket af 
selvstændig og rig Erfaring, et Indtryk, der forstærkes ved 
den næsten medicinske Omhu i Referatet af Mellemperioder 
med Lettelser og nyindtrædende Depressioner. Man maa læse 
denne trods sin Enstrængethed saa rige og fyldige Tolkning af 
en stor Iagttagers og Selviagttagers inderste Erfaringsindhold 
med dens mærkelig rolige og dog dybt lidenskabelige Sprog, 
dens Dobbelthed af upersonlig holdt og dog inderlig følt Sjæle- 
analyse og dens sublime Sving i de bibelske Citater, hvormed 
Tanken ligesom løftes i Vingeslag over Vingeslag. Næppe mange 
vil undgaa at komme under Indflydelse af Fortællingens høje 
Alvor og suggestive Kraft, som den efterhaanden gennem Længs- 
lens og den overjordiske Kærlighedsattraas Temaer glider over 
i Guddommeliggørelsens mystiske Himmeltone. Den stærke 
Længsel er overhovedet det Moment, der gør Forskellen mellem 
Udgangen af de to Nætter mest anskuelig. Noche del sentido endte 
med Stilhed og rolig Henvenden af Sjælens Blik mod Gud; 
noche del espiritu fører til en saa mægtig Opflammen af den 
religiøse Hunger og Tørst, at Sjælen løftes ud over sig selv og 
ind i en Sfære, hvor det loves, at hele Bevidsthedslivet skal 
genopstaa med overmenneskelig Karakter, forklaret i Gud. 

Men det bliver ved Løftet. Hverken her eller andetsteds 
har Juan de la Cruz givet os den virkelige Analyse af den teo- 
patiske Tilstand, Begge Skrifter bryder af uden at blive fuld- 
endte netop paa det Punkt, hvor vi venter at faa den haardt til- 
trængte Udredning af Spørgsmaalet: af hvad Art er den nye 
Bevidsthed, Gud lader opstaa ud af noticia amorosa? Hvor- 
ledes kan Troens Mørke undgaa at slutte i komplet Ikke-Funge- 
ren af enhver os tilgængelig sjælelig Kategori og i Stedet for 
slaa over til det bevidste Møde med Gud som personligt Prin- 
cip, Mødet, hvorom der aabenbart kredses i „Cåntico" og „Lla- 
ma"? Sagen er nemlig, at begge disse to sidste Skrifter ikke 
heller giver os Svaret. De forlader Natte-Symboliken og er- 
statter den med en Regn af andre billedlige Udtryk delvis af 
høj poetisk Værdi; men med det samme er ogsaa det konstruk- 
tive Princip borte, og de lyriske Variationer over et aldrig util- 
hyllet fremtrædende Tema behersker Fremstillingen og vugger 

os ligesom ind i en fjærn og dæmpet Musiks evigt gækkende 
Trylleri. Disse „noticias" og „inteligencias divinas", dette Blom- 
sterflor af Dyder i et Sind, der er udtømt for baade Begreber, 
Følelser og Energiytringer ud over een dybt passiv Tendens, er 
for os ligesaa mange Gaader: uløste Ligninger, hvis ubekendte 
Faktor det ikke lykkes os at udregne. Ind i Centrum kommer vi 
aldrig. Det sidste Sted, vi mærker nogenlunde fast Grund under 
Fødderne, bliver derfor, hvor „Noche oscura" omtaler den be- 
gyndende Forening med dens Henrykkelser, Trancer og legem- 
lige Symptomer paa Overspænding af Nervesystemet, som er 
saa velkendte fra Teresas Skildringer og blandt tidligere Mysti- 
kere særlig fra Taulers Antydninger. Som Teresa erklærer ogsaa 
Juan de la Cruz, at den fuldkomne „union" er kendetegnet ved 
genvunden Ligevægt og de ekstatiske Fænomeners Ophør^). 

Lad os engang søge at overskue den hele Udviklingsgang. 
Efter en Periode af ureflekteret, men ogsaa ulutret Lystfølelse 
ved religiøs Betragtning, Andagt og Askese — det aandelige 
Livs Barndomstid — føres Sjælen, sædvanlig ret brat og for de 
fleste Klosterfolks Vedkommende snart, ind i Noche del sen- 
tido med Tørhed og Lede ved disse Ting, Tvivl, Forvirring og 
Fristelser. Under disse Trængsler tabes Tilbøjelighed og Evne 
til at operere med bestemte Begreber; Forestillinger og Tanke- 
billeder svinder bort, og Bønnen vanskeliggøres, idet dens Ob- 
jekt ligesom svinder hen i Taage, indtil kun en ubestemmelig, 
dunkel Drift mod Gud er tilbage. Med denne „ensomme og 
tørre Kontemplation", der ledsages af Bekymring og Angst for 
at være faldet ud af Gudsforholdet, tager det højere Aandens 
Liv i Sjælen sin Begyndelse. Efterhaanden afløses Frygt og 
Lede af stigende Hvile og Tryghed, og den herigennem tugtede 
og rensede Sjæl fortsætter sin Vandring ind i „Oplysningen"s 
Stadium, som falder sammen med Noche del espiritu. Denne 
anden og sværeste Krise kaster allerede sin Skygge ind i den 
ellers harmoniske og fredfyldte Periode efter Noche del sen- 
tido i Form af stadig langvarigere og haardere Tilbagefald i 
Mismod og Ulyst, indtil den hos de faa udvalgte, den bliver 

1) Noche II Kap. XVIII S. 111, Cåntico XIX V. 2 S. 558 („actos 
fervorosos" ophører), XXXI V. 5 S. 588, fremfor alt Noche II Kap. I 
S. 52—53. 

til Del i sin fulde Udstrækning, bryder løs — som Regntid 
efter Tørtid i de varme Lande — med en næsten sammenhæn- 
gende Række af Uvejr i Sjælens højere Del. De er langt for- 
færdeligere end den forrige Nat, fordi de ikke samler sig om 
det menneskelige Sind som Stormcentrum, men synes at ud- 
gaa fra Gud selv og tager Karakter af Forkastelse, af Doms 
og Undergangs Rædsel. Mørket bliver uigennemtrængeligt, idet 
selve den indre Fornufts Lys er slukket, saa end ikke det 
svageste Spor af en Udvej mere er til Syne. Der hænger som 
„en tung Sky over Sjælen", og selv om enkelte Gange Dækket 
ligesom tages bort for en Stund, at ikke Naturen helt skal 
bukke under, saa viger Lysskæret hurtigt igen for endnu tyk- 
kere Mulm, saa det synes Sjælen umuligt at forestille sig, at 
det nogensinde igen skal lysne. Sindet er gjort fremmed for 
Gud, Helvede har aabnet sit Svælg, og Sjælen føler sig som 
malet og knust til Atomer, ja, som slugt og opløst i et Rov- 
dyrs Bughule^). Intet mere véd den, intet haaber den, intet 
føler den uden dump Fortvivlelse og Vished om at være blandt 
de fortabte. Men idet den saaledes finder sig tilintetgjort uden 
Hjælp og Redning, sker Underet, at een Ting giver sig til at 
vokse: den umættelige, ubeskrivelige, uforgængelige Længsel 
efter den Gud, af hvem den tugtes. Den samme Ild, der op- 
brænder og fortærer, begynder at føles som opflammende og 
varmende. Guds uudholdelige Nærhed mærkes som livgivende 
i samme Grad, som den udbrænder alle Hovmodets, Sløvhedens 
og Nydelsesbegærets Slagger; den skaber en ny Sikkerhed 
mod Selvets Fristelser, en aldrig før kendt Styrke, en Tørst 
efter at tjene ham i Møje og Lidelse, en fornyet og fordybet 
Uafhængighed af Verden, af Lyst og Nød, af alt, selv det 
højeste, som ikke er ham selv. Sjælen er som et Brændestykke 
kastet i Ilden og har med unævnelig Pine følt sig angrebet og 
gradvis gennemtrængt af dens Hede, hvis første Virkning var, 
at alt i den, som var Ildens Natur modsat, sivede ud og gjorde 
den endnu mørkere og hæsligere end før^), indtil den forgik i 
Flammehavet; nu vaagner den til ny Bevidsthed som en luende 
Brand, gjort til eet med Ilden; den knitrer i Gudskærlighedens 

1) Noche II Kap. VI S. 62. 

2) Noche II Kap. X S. 81. 

Baal og følger Ildens Drift, som er at bringe det, den gennem- 
trænger, op til sin Sfæres Centrum, Gud selv^). Og hermed 
er vi naaet til Grænsen af Foreningsstadiet'') . 

Det er vanskeligt at paastaa om en beskreven sjælelig Ud- 
vikling, man ikke selv tør sige at have gennemløbet, at den 
svarer til en Virkelighed. Det højeste, der lader sig gøre, er 
vel 1) at se, om der findes troværdige Bevidnelser fra anden 
Side af de Tilstande, der skildres, samt 2) at danne sig et 
Skøn om selve Beskrivelsens Troværdighed ud fra indre Kende- 
mærker. Hvad den første Prøve angaar, maa den i Hovedsagen 
lades uforsøgt i dette Skrift. Den vilde nødvendiggøre sammen- 
lignende religionspsykologiske Undersøgelser, der falder uden- 
for dets Ramme. Hvad her kan gøres, er intet mere end at yde et 
Bidrag til fremtidig Forskning af denne Art. Derimod kunde 
der vel endnu foreslaas Holdepunkter for den anden. 

Det er værd at mærke, i hvor høj en Grad Juan de la Cruz 
udhæver sig blandt de mystiske Forfattere ved at rykke An- 
fægtelsernes Toppunkt saa nær hen imod Foreningsstadiet. Hver- 
ken Ruysbroeck eller Teresa kan være hans Forbillede deri. 
Det hænger jo nok sammen med Planen for den „aktive" Nat i 
„Subida;" men mon ikke Forholdet snarest er det, at Kontem- 
plationens Begyndelse her er anbragt saa tidligt, længe før 
Enkeltbegreber og Visioner er elimineret, fordi det i den „pas- 
sive" Nat Sandheden tro maatte vises, at Kontemplationen ikke 
er nogen ubrudt Fremadskriden ? Det er svært at frigøre sig 
fra Følelsen af noget vist tvungent .ved Opbygningen af „Su- 
bida" og at finde Formlen, hvorefter den teoretiske Afskalling af 
Tanke- og Forestillingshylstre skal tænkes passet sammen med 
den praktiske Skærsildslutring under Guds Vredes Ild. Vi stø- 
der her første Gang paa et overmaade vigtigt Problem: Juan 
de la Cruz 's Intellektualisme. Ser vi imidlertid indtil videre 
paa de to Udviklinger under Oplevelsens Synspunkt, maa Noche 
oscura beholde Fortrinet, og det er øjensynligt, at der maa læg- 
ges megen Vægt paa de hyppigt forekommende Steder, hvor 
der tales om Afbrydelser og Blandingstilstande. De to Nætter 

^) Noche II Kap. XX S. 119. Dette er et af de utallige Vandremotiver, 
af hvilke Mystikernes Sprog danner Mosaik. 
*) Se Note 2 S. 157—158. 

er et anskueligt Skema, men heller ikke stort mere. Billedet 
maa snarest tænkes saaledes ment, at den nye, aandelige Guds- 
forestillings „Anderledesartethed" i flere Etaper gaar op for 
Sjælen, idet hver Etape markeres af nye Forvirrings- og De- 
pressionstilstande, forskellige fra Individualitet til Individualitet, 
men mere dybtgaaende, jo højere et Trin den „dunkle Erken- 
delse" er naaet til. Heri følger Juan de la Cruz, som sagt, ikke 
noget Mønster, og det er vanskeligt at tænke sig nogen anden 
Kilde end Erfaringen, den egne og andres. Hvoraf ellers dette 
møjsommelige Arbejde for at tilrettelægge et Stof, der lod sig 
opstille meget klarere og nemmere efter velkendte Opskrifter; 
hvoraf disse Forbehold, der røber saa rig en personlig Erfa- 
ring; men fremfor alt: hvoraf denne Rigdom i Skildringen og 
denne overlegent værdige Holdning, der afspejler den dybe 
Fortrolighed med Æmnet i alle dets yderste Forgreninger og 
inderste Kroge? Her er intet, der tyder paa Konstruktion og 
digterisk Omtydning; her tumles med Realiteter. 

Hvad vort første Spørgsmaal angaar, var det vel muligt, at 
for Noche del espiritu's Vedkommende Paralleler kunde findes 
f . Eks. i en Grundtvigs aandelige Kriser. Denne Opgave lader 
vi, som sagt, her ligge og nøjes med at henvise til de hos Ba- 
ruzi S. 617f. fremsatte Antydninger særlig m. H. t. Katarina 
af Genua samt til Teresas Selvskildringer (se Note 8 S. 265 — 
266) . Noche oscura maa staa ved sin egen indre Troværdighed. 

Disse saa betydningsfulde Ytringer af et idealt rettet og fuld- 
kommen midtsamlet Sjæleliv i Kamp og Hvile er det altsaa Juan 
de la Cruz 's Fortjeneste at have forstaaet og fortolket paa et 
Tidspunkt, da en ny sjælelig Orientering var i Frembrud, som 
skulde henvise de Strømninger, der i Middelalderens Liv løb 
paa Overfladen, til en mere undersøisk Tilværelse. Han har bi- 
draget til at bevare Vidnesbyrdene om dem for endnu senere 
Slægters mulige Renæssancebegéjstring. Hans banebrydende Ar- 
bejde for Klarlæggelsen af den religiøse Udvikling under en 
højtspændt mystisk Fordrings Tegn falder i følgende 3 Punkter. 

1) Han har skabt en praktisk Tomhedens Teologi og grund- 
lagt en religionspsykologisk Teori paa den konsekvente Hæv- 
delse af Væsensforskellen mellem Meditation og Kontemplation. 

2) Ved sin dobbelte Gennemførelse af denne Teori — aktivt 
efter et System af Begrebskategorier, passivt som Analyse af 
faktiske Sjælstilstande — har han hævdet det religiøse som 
selvgyldigt Princip og ført dets Indvirkning paa Sjælelivet over 
fra den metafysiske til den empiriske Sfære. 

3) Idet han organisk forbinder Anfægtelsens Begreb med 
Kontemplationens, vinder han et egenartet og frugtbart Syns- 
punkt paa Evangeliets centrale Indhold: Kristi personlige Ydelse, 
og forbinder dets Negation og Position ved at lade den højeste 
mystiske Fuldendelse fremgaa af den dybeste Lidelse. Det sid- 
ste faar bl. a.. Udtryk i den Plads, han i Noche oscura^) har 
givet den bernardinsk-thomistiske Himmelstige med de 10 Trin. 
Han lader dette Billede vokse ud af Nattemørket som sin erfa- 
ringstunge Skildrings sluttelige lyriske Vignet. Det er mere 
end Vignet, men dets Placering lader ingen Tvivl om, hvor 
Tydningens nøgterne Analyse svinder for den stærkere homi- 
letiske Tone i en mindre selvstændigt gennemarbejdet Symbolik. 

1) S. 112. 



NOTER 

^) Hvor langt endnu Thomas er fra en senere Tids udviklede Kontem- 
plationsbegreb, fremgaar noksom af Sent. IV D. 15 q. 4 a. 1. sol. 2: con- 
templatio aliquando capitur stricte pro actu intellectus divina meditantis 
et sic contempTatio est sapientiae actus. Alio modo communiter pro omni 
actu, quo qvis a negotiis exterioribus sequestratus soli Deq vacat' etc." 

Sent. III D, 35 q. 2 a. 1 sol. 3: „. . . . sapientiae donum eminentiam 
cognitionis håbet per quandam unionem ad divina, quibus non unimur 
nisi per amorem". 

Sent. III Dist. XXXV q. I a. II sol. 2: „Et ideo vita contemplativa 
principaliter in operatione intellectus consistit, et hoc ipsum nomen con- 
templationis importat, quod visionem signat. Utitur tamen inquisitione 
rationis contemplativus, ut deveniat ad visionem contemplationis, quam 
principaliter intendit, et hæc inquisitio secundum Bernardum dicitur con- 
sideratio .... (Ad primum) .... quod homo inquantum est contemplati- 
vus, est aliquid supra hominem (støder op til Englene), 

Nærmere ved Juan og dog mere tilosoflsk stemt er Bonaventura Bre- 
viarium Pars V Cap. VI CoroU. : Sensus vere spirituales dicunt percep- 
tiones mentales circa verifatem contemplandam. Quae quidem contem- 
platio in Prophetis fuit per revelationem quantum ad triplicem visionem, 
scilicet corporalem imaginativam et' intelTectualem, in aliis vero iustus 

reperitur per speculationem, quae incipit a sensu et pervenit ad imagina- 
tionem et de imaginatione ad rationem, de ratione ad intellectum, de 
intellectu ad intelligentiam, de intelligentia vero ad sapientiam sive notitiam 
excessivam, quae hic in via incipit, sed consummatur in gloria sempiterna. 

Sent, III Dist. XXIV Dub. IV: Et haec est cognitio excellentissima, 
quam docet Dionysius, quae quidem est in ecstatico amore et elevat supra 
co.gnitionem fidei secundum statum communem. 

. . . Dionysii . . . patet resiponsiQ quia vult dicere, quod Deo non con- 
spiciatiir in via in claritate suae essentiae, sed quod conspicitur in effectu 
gratiae et experient'ia suavitatis suae per ipsam anagogicam unitionem. 

Derimqd finder man — som ogsaa bemærket af Baruzi S. 384 f. — 
baade hos Hugo af Set. Vicfor og hos Bernard en skarp Skelnen mellem 
Meditation og Kontemplation, ganske paa Linie med Thomas' mellem ra- 
tlQcinatio og intellectus (se ovenfor S. 107). Teksterne, som findes hos 
Ostler S. 145 — 46, hævder med Styrke og Klarhed Meditationens Ka- 
rakl'er af en virkelig Undersøgen, hvorimod Kontemplationen er en 
„augustinsk" Betragtning af vunden Erkendelse og mangler den „nihi- 
listiske" og tranceagtige Karakter, den først faar ved Eckehart og Ruys- 
broeck, og som Juan de la Cruz fuldender. 

Om der kan være Tale om, at Reminiscenser fra Steder som dette eller 
fra de ovenomtalte Tekster af Hugo og Bernard har haft Indflydelse paa 
Juans Formuleringer af Modsætningen mellem Meditationens Arbejde og 
Vandring og Kontemplationens Hvile og Nydelse af Arbejdets Frugt (Su- 
bida II Kap. XII S. 153 f.), er ikke let at afgøre. Det er heller ikke sær- 
lig vigtigt, da enhver ser, at Paavirkningen i saa Fald kun strækker sig 
til Formen. Indholdet er af ganske anden Art. 

Richard af Set. Victor: „In humano procul dubio animo idem est sum- 
mum quod intimum .... per mentis excessum supra sive intra nosraet 
ipsos in divinorum contemplationem rapimur" (De gratia contemplationis 
sive Beniamin maior IV, 23. Migne Patr. lat. 196, 167). 

2) Baruzi S. 612 — 636, hvor Noche del espiritu — den stormfulde Kon- 
temiplationsperiode — behandles, hører ikke til de mindst interessante 
Sider i denne aandfulde Bog. Henvisningerne til Luthers Salmekommen- 
t'ar (S. 613), til Katarina af Genua (S. 614 og 618—619) og til Teresa 
Moradas VI Kap. XI (S. 617—618) er træffende, men fremfor alt er 
den mønsterværdigt koncentrerede og smidige Skildring, hvori intet Mo- 
ment gaar tabt, af stor Værdi. Skulde der være noget berettiget Syns- 
punkt, der i nogen Grad var kommet til kort hos Baruzi, maatte det blive 
Forstaaelsen af Natsymbolet som en Akt i den personlighedssøgende Kc^r- 
ligheds Livsdrama. Alt kommer jo her an paa, hvor Akcenten lægges. B. 
er tilbøjelig til noget for stærkt at flytte den hen paa det ogsaa i nær- 
værende Undersøgelse fremhævede rent kontemplative Moment: Trangen 
til Bevidsthedens harmoniske Selvudfoldelse i Beskuelsen af Gud som 
Tilværelsens altomfattende Realitet. Deraf baade den lidt overdrevne Dvæ- 
len ved Juan's Smag for Mørke, Tomhed, „le néant" , som var den mest 
af æstetisk Art, og den haardnakkede Insisteren paa den virkelig filoso- 
fiske Tankes Overflødiggørelse af den mystiske Ikke-Tanke (S. 622). 
Begge Tendenser gaar gennem hele Værket. Det er dog ikke med det nega- 
tive — ni modo ni manera — at Sjælen higer efter at forenes. Og det 

uudsigelige ved Oplevelsen ligger ikke blot i Tankens sublime Højde, men 
i Følelsens konkrete Inderlighed, som altid gør Kærligheden stum. „Mas 
los verdaderos enamorados, comQ tienen al coragoii caliente, assi tienen 
la lengua fria con el parlar roto y subito silécio" (Baldessare Castiglione: 
II Cortegiano, Anvers 1574, S. 179, overs, af Juan Boseån). Det er Mødet 
mellem Attraaen, der vil favne, og Respekten, der vil f jaerne, som giver 
den uudholdelige Spænding i Gudforladtheden hos Juan og Teresa saavel 
som hos Katarina. Men Juan lader Uendelighedens Kulde trænge ind til 
Kærlighedens eget' Hjærtepunkt for at bortisne selve Begæret. Først efter 
at være død fra sig selv kan Kærligheden begynde at leve af sig selv. 
Men denne Denatureringsprqces er forfærdelig. 

„Vide affreux d'un coeur sans désir. 
Peut on le sentir et survivre?" 

Vinet i Amiel III S. 223. 

Fjærne Paralleler, som dog er oplysende for Tilstanden, hos Amiel selv 
(111, 329 og passim; Amiel er den fødte Mystiker, men bliver til det sidste 
i „noche oscura" ) o^ Dostojefski: Brødrene Karamassof overs, af Tho- 
masen II, 60—61. 

^) Om Sjælens „sustancia" hedder det Llama III, S. 667, at den er i 
Stand til med Kraft at føle og nyde Sjæleevnernes Genstande ( „ . . . el 
vigor y virtud que tiene la sustancia del alma para sentir y gozar los 
objetos de las potencias"), en Funktion af „Væsenet", der identificeres 
med „la frucion del sentidq" . 

*) Jfr. Noche oscura del espiritu Kap. IX (citeret efter Burgos-Udg. 
II, S. 444) : 

„Y porque el alma ha de venxr a „Og fordi Sjælen skal naa til paa 

tener un sentido y noticia divina saa ædel og liflig guddommelig en 

muy generosa y sabrosa acerca de Maade at smage og kende alle gud- 

todas las cosas divinas y humanas dqmmelige og menneskelige Ting, 

que no caen en el comun sentir y saa de ikke faar med dens sædvan- 

saber natural del alma (porque las lige Følen og naturlige Kundskab at 

mira co,n ojos tan diferentes que skaffe (thi den kommer til at se 

antes, como difiere el espiritu del paa Tingene med Øjne, der er saa 

sentido y lo diviuQ de lo humano), forskellige fra før, som Aanden er 

convienele al espiritii adelgazarse y forskellig fra den kødelige Sans og 

curtirse acerca del comun y natu- guddommeligt' fra menneskeligt), 

ral sentir, poniéndole por medio de derfor sømmer det sig for den at 

esta purgativa contemplacion en gøre sig aandeligt baade smal og 

grande angustia y aprieto, y a la ko.rt, hvad den sædvanlige, natur- 

memoria remota de toda amigable lige Sans angaar, ja, formedelst 

y paciiica noticia, con sentido in- denne Kontemplationens Renselse 

terior y temple de peregrinacion y bringe Aanden i heftig Trængsel og 

extrafieza de todas las cosas, en Nød og fjærne enhver hyggelig og 

que le parece que todas son extra- fredelig Tanke fra Fantasien, saa 

fias y de otra manera que solian kun det' indre Liv sanses, og Sin- 

ser Aqui le parece al alma det føler sig fremmed og underligt 

que anda fuera de si en penas. ved alle Ting; sære bliver de alle 

Otras veces piensa si es encanta- og helt anderledes, end de har 

miento, el que tiene o embelesa- 
miento, y anda maravillada de las 
cosas que ve y oye, pareciéndole 
muy peregrinas y extranas, siendo 
las mismas que solia tratar comun- 
mente." 



plejet at være. , . . Sjælen føler sig 
nu som fra sig selv af Pine. Til an- 
dre Tider tænker den, Qra den skul- 
de være forhekset eller bedøvet; 
den gaar i en bestandig Undren 
over alt, hvad den ser og hører, og 
finder dei hele saa fremmed og un- 
derligt, skønt det dog er de samme 
Ting, den var vant til at have med 
at gøre." 

Stykket egner sig til Demonstration paa een Gang af det grammatisk 
løse og ulogiske, der kan være ved Juans Stil, og som bidrager yder- 
ligere til at vanskeliggøre en Oversættelse, der allerede af andre Grunde 
er besværlig nok, og af den massive Tæthed og Fylde i Udtryksmaaden, 
der gør hans Beskrivelser af iagttagede Tilstande saa psykologisk værdi- 
fulde. Amiel frembyder ogsaa her en moderne Parallel, ikke saa meget 
ved Enkeltbeskrivelser som ved sin bestandige indre Afdøen fra Bevidst- 
hedens erhvervede Indhold og Tilbagevenden til en Art' Nulpunkt, hvor 
alt er deprecieret under Trykket af det Absolutes Værdi (se I, 141 — 
142, 176—177, 209, 212— 213, 254— 255, II, 79, 118, 138—139, 189—190, 
III, 84, 115 o. fl. St.). 



DET LØNLIGE MØDE 

Baruzi har saa indgaaende og i Hovedsagen saa forstaaende 
behandlet Juan de la Cruz's Forhold til den nyplatoniske Mystik, 
at der forsaavidt — med enkelte Forbehold — kunde henvises 
til hans Fremstilling, Imidlertid er jo dermed ikke sagt, at han 
ogsaa har gjort det klart, hvorledes der bag et System, der synes 
sammensat af saa forskelligartede Elementer som Tankens Over- 
eller Anti-Sublimering til „negativ Ekstase" og Sjælens Møde 
med en personlig Gud, kan ligge en forstaaelig individuel Op- 
levelse. Det er paa Tide, at vi tager Problemet op ; det har stir- 
ret os i Møde fra mere end eet passeret Vejsving, snart i Skik- 
kelse af det Spørgsmaal, om det er muligt at føle Kærligheds- 
længsel efter et Væsen, om hvem der intet maa vides, snart 
som Undren over den indre Selvmodsigelse i et Trosbegreb, der 
paa een Gang fastholder og tilintetgør sin Genstand, snart ende- 
lig, og ikke mindst, ved den stærke Indstrømmen af følelses- 
betonet Symbolik i Slutningen af „Noche oscur^". Og nu, da vi 
skal til at skildre den sluttelige Fuldbyrdelse af „det lønlige 
Møde", Maalet for Sjælens lange Rejse, samler alle Spørgs- 
maalstegnene sig om Gudsbegrebet. Denne skjulte og dog saa 
aktive Guddom, hvis Væsen vi i den „tørre" Kontemplation 
føler som fremmed for vort, og som umiddelbart derefter f aar vort 
eget Væsen til at skælve i sin Grund ved sine „Berøringer", un- 
der hvad Lignelse kan den og dens Virken i Sjælen gøres os for- 
staaelig? Det er ikke Plotins „Værende", vi staar overfor; der- 
til er der for megen Personlighed ; men det er heller ikke, synes 
det, den fortabte Søns Fader, der løber i Møde og omarmer. At 
der ligger noget dybt positivt til Grund, aner vi, men bliver det 
muligt nogensinde at trænge ind til Forstaaelsen af dets Art? 

Det første, der trænger sig paa, er Spørgsmaalet om det bort- 

stødende hos Gud. Det forekommer mig, at man her ikke vilde 
behøve at vige tilbage for igen at benytte sig af Analogier fra 
beslægtede Sfærer. I ethvert sandt menneskeligt Kærligheds- 
forhold er der noget, der svarer til det religiøse. Lighedspunk- 
tet ligger i den Fordring, som man paa intet af de to Omraader 
slipper udenom: at den udvortes Besiddelse som Maal for det 
ureflekterede Begær maa afløses af det frie aandelige Gensidig- 
hedsforhold, der kun naas gennem et Afkald. „Evig ejes kun det 
tabte". Saa længe Kærligheden kun har sin Genstand som noget, 
den klamrer sig til med Sanser eller Tanker og regner for 
Ejendom, kan Genstanden mistes, ja, den ejes slet ikke, men 
unddrager sig stedse mere tydeligt: Skyen favnes for Juno. Først 
naar den store Opdagelse er gjort, at den ene Sjæl kun kan eje 
den anden ved uden Begær rent aandeligt at lade sig fylde af 
dens Ide, begynder Forholdet at blive reelt. Men en Personlig- 
heds Ide er noget skjult, en sikker, men dunkel Helhed, der 
forholder sig irrationelt til Ydersidens Enkelttræk og kun gribes 
og fastholdes i en Dybde, der gaar bag om alt det akcidentelle, 
„habito cierto y oscuro". Ofte er det først Døden, der lærer 
os det ; men enten det sker før eller efter den ene Parts legem- 
lige Udslettelse, er og bliver der Tale om intet mindre end en 
aandelig Død for hele den naturlige Eros' Kompleks af Følelser 
og Forestillinger, hvis den virkelige aandelige Besiddelse skal 
naas. Literaturen, der mest bliver indenfor det æstetiskes Be- 
grænsning, er sparsom med Beskrivelser heraf, hvorimod det 
i Praksis er Tusinders aldrig udtalte Erfaring. Og her er det 
afgørende, at ikke blot det tabte vindes tilbage, men at en hel 
Erobring fra ny sker: gennem den fulde Resignation bliver 
netop Personlighedens Kærne for evig vundet i en Betydning 
og med en Fylde, som unddrager sig Udtryk og netop derigen- 
nem viser sin dybere Art, 

Kun med aaben Sans for den her antydede dybere Livsfor- 
staaelse tør man nærme sig en religiøs Forkyndelse som Juan 
de la Cruz's. Men har en saadan Betragtning sin Plads i en 
videnskabelig Undersøgelse? Med den kan vi jo dog ikke løse 
Problemet platonisk-kristelig ! Maaske ikke, men et Skridt er 
vi dog nok naaet frem. Det nylig sagte har nemlig som bekendt 

luan de la Cruz 11 



162 

indenfor den oprindelige Platonisme sin Anvendelse ikke paa 
det egentlig religiøse Forhold, men paa det æstetisk bestemte og 
dér endda kun med Forbehold. Den platoniske Eros stiger fra 
sin umiddelbare Genstand op mod dens Ide og dermed ind i et 
Rige, hvorfra der ingen Tilbagevenden er til Personlighedernes 
Sfære, og mindst af alt er en saadan Tilbagevenden mulig, hvor 
det drejer sig om det guddommelige selv. For Plotin er det paa 
væsentlig samme Maade: Afkaldet, han forkynder, er ikke noget 
virkeligt Afkald, da det er en abstrakt Skuen og ikke et Per- 
sonlighedsforhold, der fra først af sigtes imod. Her derimod be- 
høver vi ikke at gentage Beskrivelsen af, hvor frygtindgydende 
en Plyndring af Sjælen det er, der foregaar. Udgangsstillingen 
er den kristeligt bestemte Gudslængsel, og det er mod dens 
Maal, der stræbes; men Vejen er Afkaldets: den drejer af og 
fører bort for saa som ad en Spirallinie uventet at vende tilbage 
til samme Punkt i uendelig forhøjet Plan. Man kunde indvende, 
at Talen om Afkald saaledes forstaaet ikke medtager Bortstød- 
ningens afgørende Motiv: Hævdelsen af den uendelige Afstand 
mellem Gud og Menneske. Men denne Afstand er for Juan de la 
Cruz ikke først og fremmest en metafysisk Bestemmelse, men 
en Værdidom, og Kærlighedens Væsen i det personlige For- 
hold er netop at sætte den Værdiforskel, der begrunder en Fø- 
lelse af Haabløshed, Ringhed og Afmagt. 

Atter herigennem øjner vi den mærkelige Skæring mellem 
Juan de la Cruz's og Luthers Syn. Begge begynder med at savne, 
den ene Brudgommen, den anden Faderen. Den ene lades ene 
i Mørket, den anden for Dommen." Luthers store Erfaring er, at 
Sjælen maa ind under Vreden for at opleve Naaden, Juan de la 
Cruz's, at Sjælen maa ind i Tomheden for at smage Fylden. 
Resultatet bliver i en vis Forstand det samme. Men Formlen 
for det positive Forhold, naar det endelig engang er til Stede, 
bliver ifølge Sagens Natur vanskeligere at opstille for Juan de 
la Cruz. Organet, der skulde kunne meddele den, er jo først 
sat ud af Funktion og nu ganske vist atter ved Mæle, men taler 
det et forstaaeligt Sprog? Og dog maa det være hans Mening i 
det mindste at antyde den. Han staar jo i sine Skrifter som den, 
der ønsker at forklare en tilbagelagt Udvikling, hvori Sjælen 

har overlevet sin egen aandelige Død. Til hvilket Gudsforhold 
har den ført? 

Juan de la Cruz er som sagt ikke Filosof. Han mangler den 
filosofiske Tankes Drift mod alsidig Gennemtrængelse af sit Ma- 
teriale og mod stringent, almengyldigt Udtryk. Men han er ska- 
bende indenfor sit Omraade, som er det religiøse. Her er han 
baade indtrængende og sagligt følgestreng, og det er impone- 
rende, hvad han med sit mangelfulde psykologiske Skema og sin 
traditionsbundne Metafysik har formaaet at skabe af nye og 
prægnante Udtryk for en af de mest højtflyvende Pretensioner, 
My stiken kender. Selv om han derfor aldrig havde sagt sit 
ovenfor anførte Ord om den ene Tanke hos Mennesket, som er 
mere værd end hele Verden, vilde man aldeles miskende ham 
ved at anse ham for en sværmerisk følelsesfuld Person uden 
kraftig intellektuel Benbygning. Tværtimod er det tydeligt at 
mærke, at vi her staar overfor en af de religiøse Typer, for 
hvem Tanken om Gud er det store Problem. Naar han gaar ud 
fra Guds Ophøjethed over alle Tankens Kategorier, er det ikke 
for hurtigst muligt at kunne lægge dem fra sig og svømme ud i et 
Følelseshav, hvor alt er gyldigt, som vækker Stemning, men 
netop af dyb intellektuel Interesse : for at værne en højere Tanke- 
verden mod at drages ned i og inficeres af en lavere. Der gaar 
en utaalmodig Længsel gennem „Subida"s Udviklinger efter at 
komme fri af alt det, der som en Taage lejrer sig om den egent- 
lige, rene Gudside. Vi føler den dybe, smertelige Anelse om, 
at denne Ide, naar alt for dens Skyld er vraget og kastet bort, 
dog vil vise sig umulig at gribe, men føler samtidig som et 
„Quand mémei", en ukuelig Vilje. til fortsat Stræben, om saa 
skulde være, med selve Livet som Indsats. Den rene Tanke 
om Gud er Jomfruen i Fugleham, for hvis Skyld han villig 
skærer Braden af sit Bryst. 

Vi har tidligere været inde paa Arten af Juan de la Cruz 's 
Syndsfølelse. Selve Udtrykket forekommer fremmed, i den Grad 
fjærner han sig her ikke blot fra den lutherske, men fra den 
paulinske, ja, fra den augustinske Type. Hans Bevidsthed om 
Afstanden fra menneskeligt til guddommeligt er langtfra mindre 
intens, men den er udpræget intellektuelt farvet i den Forstand, 

11' 

at det fremfor alt er Mennesketankens falske og fordrejede Spej- 
ling af Guddommen, der bringer ham denne Afstand til Be- 
vidsthed. Den er det, som er ham uudholdelig, Aandens For- 
raaden af sin egen Beskuelses eneste værdige Genstand, Er- 
kendelsens ophøjede Maal draget ned i unævnelig Karikatur, 
Menneskemyrens Frækhed overfor Guds Majestæt, som skal 
æres i Tavshed, da ingen Tunge kan udtale hans Navn. Det er 
en Tankens Udslettelse for Tankens Skyld, en himmelstormende 
Hasten frem over dens Ruiner mod en ny Syntese, hvori dens 
egentlige Trang kan stilles. 

I arkaiske Kunstepoker, f . Eks. de assyriske Relieffers, hvor 
Kunstens Teknik efter vore Begreber er ufuldkommen, fordi 
der kun arbejdes med to Dimensioner, opnaas der med disse 
„primitive" Midler ofte en Skønhedsvirkning af en egen monu- 
mental Art, som den teknisk overlegne Nutid ikke opviser Magen 
til. Det vilde maaske være rettere ved disse Værker at tale om, 
at deres Mestre ikke har villet anvende den tredje Dimension, 
end om, at de ikke har kunnet. Hvad der er nok til at frembringe 
sin Virkning, er ikke ufuldkomment, men blot mesterligt be- 
grænset. Juan de la Cruz turde vel kaldes Ikke-Metafysikeren 
af egen fri Vilje. Opvokset i „det overnaturlige"s Atmosfære og 
oplært i dets Teknik, omgivet af Troen paa det og selv ingen- 
lunde frigjort fra den har han resolut kasseret det hele Arsenal, 
skønt han ikke har Adgang til bedre Vaaben. Han gaar hellere 
vaabenløs i Kampen. Og uden Kant's Forudsætninger foregriber 
han Kant's Kritik. 

Det kan ikke nægtes, at der hér er en Forskel ogsaa fra Teresa, 
hvorigennem Juan de la Cruz nærmer sig den tyske Mystik 
og Nyplatonismen. Teresa kommer aldrig ud over en ander- 
ledes antropomorf Terminologi end Juan de la Cruz's, som viser, 
at hun er sikrere end han mod Panteismen, men ogsaa, at det 
opnaas paa Bekostning af det eleverede i Gudsforestillingen. Der 
er over hendes bestandige Tilbagevenden til Udtryk for etiske 
Egenskaber hos Gud, for Guds Handlemaade og for Synderne, 
hvormed han krænkes (ofender) , en anden Klang end selv over 
de stærkeste Ord hos Juan de la Cruz om, hvordan Sjælen 
overfor Gud føler „su intima vileza". Ikke saaledes, at enten 



165 

Gud som handlende og formaalsættende Personlighed forsvin- 
der, eller det etiske Ansvar fortoner sig; men Guds Virken er 
set som rensende, tugtende, løftende, opdragende mere end som 
tilgivende, paulinsk retfærdiggørende, og hos Mennesket ligger 
Vægten ikke paa den Skyldbyrde, det paadrager sig, men paa 
Selvforblindelsen, som forhindrer Guds Arbejde i Sjælen og 
umuliggør Opstigningen til den rene Betragtning^). Trods den 
gammeltestamentlige Farve over Guds absolute Fordring, hvorom 
der i det foregaaende var Tale, kan det ikke skjules, at det 
jødiske her træder tilbage for noget, man vilde fristes til at 
kalde græsk, hvis ikke den levende, aktive Gudside og den 
nytestamentlige Psykologi var i Vejen. Hvad er det for en Type, 
vi her stilles overfor, og hvis Gaade vi stadig kredser om og 
ikke kan løse? Den nemme Udvej at tale uklart om Nyplatonisme 
er altsaa ikke farbar; men er Fænomenet blot en „Blanding", 
og hvad er der vundet ved at anbringe en saadan Etikette paa 
det? Dermed er dets indre Liv jo ikke afsløret. 

„Dersom Sjælen søger efter Gud, saa søger dens Elskede 
endnu meget mere efter den", hedder det „Llama" S. 654 ved 
Indgangen til det store Stykke om Kontemplationens afgørende 
Vending imod Foreningsstadiet. Udtryk som disse og hele Skil- 
dringen — baade her og andetsteds — af Guds Førelse med 
Sjælen viser snarest Slægtskab med Augustins Confessiones, 
men derigennem tillige med de johanneiske Skrifter i N. T. Det 
er ogsaa med udpræget rigtigere Forstaaelse, Juan citerer disse 
Skrifter end de paulinske*). De paulinske Skrifter anvender han 
fortrinsvis, naar han vil exemplificere en Ekstase, der netop 
ikke er indarbejdet paa konstitutiv.Maade i hans Teologi, eller 

*) For Klarheds Skyld, ikke fqr dermed at udtale noget nyt, tilføjer 
jeg, at en Religiøsitet af luthersk Type forsaavidt her viser et mere kom- 
plekst Billede, som Guds i hvert Øjeblik givne Frelse stadig maa kom- 
bineres med den endelige Opfyldelse og kan lade denne træde i Bag- 
grunden, hvorimod Juans Mystik altid sigter mod det fjærnere Maal. 
Vi faar intet Sted Besked om hans Forhold til det sakramentale — den 
eneste mulige Modvægt. Teresa og Eckehart er — hver paa sin Maade — 
mere „statiske" . 

^) Johanneiske Citater: Subida S. 109, 113, 129, 238, 298—299, Cåntico 
515, 595, 607, 608, Llama 620, 631, 673; paulinske: Subida 177, 179, 193, 
213, 214, 217, 241, 279; Cåntico 493, 503, 527, 578, 593, 597, 598, 603, 
607, Llama 629, 631, 643, 644. 

den Kristi Iboen, hvormed Paulus og Juan de la Cruz næppe 
mener det samme^). Naar han derimod gør Brug af Johannes, 
befinder han sig i ah Fald tilnærmelsesvis paa den johanneiske 
Grundlinie, der for en Del ligger hans egen Grundlinie betyde- 
lig nærmere, end Paulus' gør. Nu er ganske vist Paulus en saa 
rig Individualitet, at det ikke er vanskeligt at finde Steder hos 
ham (som I Kor. XIII 12), der i det mindste strejfer Erken- 
delsesmystiken ; men selv paa saadanne Steder er Tonen en 
anden end Juans, og de kan næppe siges at ligge i Paulus' Ho- 
vedlinie. Den johanneiske Literatur derimod kan man lade bære 
saa stærkt et Slægtskabsmærke med Paulus, man vil, der bli- 
ver dog altid tilbage den centrale Hævdelse af Aanden som 
det rensende Princip i Antitese til en Natur, hvis Blindhed 
den erstatter med guddommeligt genfødt Erkendelse af Guds 
Herlighed^). Gennem denne Tanke er den johanneiske Lite- 
ratur nærmere beslægtet med Juan de la Cruz end med nogen 
anden Mystiker, jeg kender, og er det end ikke dermed af- 
gjort, at der ingen ikke-kristelige Traade er i hans Væv, saa 
tør man paa den anden Side ikke straks paastaa, at han er 
fjærnere fra Kristendommens Kilde end Paulus og Luther, fordi 
hans Strømleje er et andet. 

„Mystificeret Justifikationslære" er det af R. Otto (Westostl. 
Mystik S. 27 ff ) prægede Udtryk for Eckeharts Forkyndelse af 
Sønnens, det evige Ords Bliven født ind i Sjælen, hvorved Sjæ- 
len bliver eet med Kristus og Gud. Retfærdiggørelsesdogmet 
har til syvende og sidst ogsaa hos Luther sit Udspring i en 
en indre, „mystisk" Erfaring ; hvad Eckehart angaar, er det hans 
Paastand, at Sjælen med sit Væsen (substantia) , ikke gennem 
Erkendelsen, har Del i dette Ord, i Sønnen, som er Guds 
Selvobjektivering. Denne participatio bliver effektiv i den Sjæl, 
som har løsnet sig fra sig selv og sin egen Væren. Og saaledes 
opstaar en ny Erkendelse af Gud, eet med hans egen Selv- 
erkendelse og med Sjælens „over-empiriske" Væsen, som nu 
folder sig ud i de genfødte Sjælsevner: det er saaledes. Sjælen 
føder Sønnen tilbage i Gud. „Participatio", hos Thomas kun et 

') Cånttco XI S. 527, XXVII S. 578. 

=») Johs. Ev. I 13, III 5—«, XIV 16—17; I Joh. III 1—2. 

platonisk Levn, der slæbes med blandt andet skolemæssigt ind- 
tørret Arvegods, faar saaledes hos Eckehart nyt Liv og bliver 
Udtrykket for den dybeste religiøse Erfaring. Saa vidt Otto. 
Har han Ret, ser man, at Skridtet virkelig kun er kort til den 
lutherske Retfærdiggørelse af Tro alene forstaaet som en aprio- 
risk Meddelelse af guddommeligt Væsen til Sjælen, der tilegner 
sig det rent passivt, ikke gennem Erkendelse eller Dyd, kun ved 
Tro paa Ordet. Forskellen skulde saa — som Otto fremhæver 
— alene(?) ligge i Luthers Fastnaglen af den hele Sammen- 
hæng til det givne Skriftord modsat Eckeharts Hæften den un- 
der sin gnostiske Logos-Abstraktions Luftballon. Otto finder 
her et Punk, hvor Forbindelsen mellem Eckeharts Spekulation 
og hans jævne Kristenfromhed skulde være særlig anskuelig, 
ligesom det er paa dette Punkt, Luther selv følte sit Slægtskab 
med „Eyn deutsch theologia". 

Ved første Øjekast kan Juan de la Cruz forekomme milevidt 
fjærnet fra den lutherske Retfærdiggørelseslære. Asket med Liv 
og Sjæl, bestandig sigtende mod Fuldkommenhed, synes han at 
vise en Vej til Gud, der gaar gennem stadig frygteligere An- 
strengelser, og kræve en Spægelse ikke blot af Kødet, men 
ogsaa — og navnlig — af Aanden, som voldfører og blinder Na- 
turen. Uvilkaarlig ser man for sig Billedet af den overanstrengte 
Atlet, der segner i Triumfens Øjeblik. Saaledes har man ogsaa 
villet se ham, „terrible et sanglant, et les yeux secs" (Huys- 
mans: „En Route" ap. Baruzi S. 296) foran sit Maal — og 
hvor stærke Bevissteder kan ikke anføres! Brevet til den 
ukendte Munk med sit „Bod og stadig mere Bod'"^) , eller maa- 
ske allersnarest et karakteristisk Sted fra „Llama" (S. 633), 
hvor Sjælen venter sig Bønhørelse og Sønderriveise af Jorde- 
livets sidste hindrende Slør „nu, da jeg er saa befæstet i Kær- 
lighed (fortalecida)", at jeg „beder om det, Du vil, jeg skal 
bede om, og ikke ønsker det. Du ikke vil, jeg skal ønske, ja, 
slet ikke kan det — det kommer mig end ikke i Tankerne 
at bede om det — og siden mine Bønner nu har mere Grund 
og Mening i Dine Øjne ..." o. s. v. Er det ikke tydeligt 
Slutpunktet af en „semipelagiansk" Udviklingslinie? Og al- 

1) Cartas XV, Ed. crit. III S. 109. 



168 

ligevel: vi har jo vundet een Erkendelse, som gør det yderst 
betænkeligt, ja, umuligt at drage denne Slutning. Anstren- 
gelsen, den asketiske Himmelstige, er jo intet andet end 
„Vandringen i ren Tro", det store Nej til alle Anstrengelser for 
aktivt at gribe Gud, Vejen, hvor alle Støtter bortkastes (aktivt), 
eller rettere: bliver taget fra Sjælen (passivt), fordi Gud vil være 
alene om Værket. Skal denne Vej føre til Maalet, maa det ske 
ved, at „det evige Ord fødes ind i Sjælen", eller rettere: for- 
nemmes, naar alt andet Indhold er drevet ud. 

Netop dette er Juan de la Cruz's Tanke. Man vogte sig for at 
lade sig blænde af Ordvalget, naar det t. Eks. hedder (Noche 
S. 75) „tal bienaventuranza se debia a tal pobreza de espiritu", 
eller (Cånt. S. 563), at den Sjæl, der har smykket sig med Dy- 
der, „fortjener'' (meresce) at blive gjort lig med Ham. Saa- 
danne Udtryk^) skal ses i Belysning af de grundlæggende teo- 
centriske Steder, hvor Gud beskrives som Solen, der staar over 
Sjælene og skinner ind, saa snart Dækket tages bort (Llama 
S. 660) , den Elskede, der søger efter Sjælen (Llama S. 654) , 
Gud, der ikke kan hindres i at gøre efter sin Vilje med den 
udtømte og hengivne Sjæl (Subida S. 107). Tanken om Gud som 
den ene-virkende staar lige i Centrum af Juan de la Cruz's 
Lære; den samlede asketiske Stræben gaar ud paa intet andet 
end at gøre Plads for denne Virken, skabe den Stilhed i Sjælen, 
i hvilken den kan finde Sted^) . Og det, som virkes, er intet 
andet end den samme Meddelelse af Guds eget Væsen, som 
Eckehart udtrykker véd, at han taler sit Ord i Sjælen („Una 
palabra ..."), og som fører til Væsens-Forening med (uni6n 
sustancial) og Delagtiggørelse i Gud (Dios por participaci6n) , 
Det vilde heller ikke hos Juan de la Cruz være forfejlet at tale 
om mystificeret Retfærdiggørelseslære ; endnu bedre kunde man 
vende Udtrykket om og sige, at Mystikens Vej her er udvik- 
let til virtuel Retfærdiggørelse. 

En gennemført Sammenligning mellem Juan og Luther vilde 

^) Hele Sammenhængen S. 563 f. gør det iøvrigt klart, hvorledes Ordet 
skal forstaas. Former af „merescer" kommer stadig igen og belyses af 
„Declaracion" S. 567. 

^) Se Note 1 S, 220, 

kræve et dybere Kendskab til Reformatoren, end vi her har 
kunnet erhverve os. Men saa meget tør man vel uden nærmere 
Dokumentation paastaa, at den vældige Spænding mellem 
Synds- og Naadesbevidstheden, som er betegnende for ham, 
trods alt har en nærmere Parallel i Juan de la Cruz's Lære 
end i Eckeharts. Paa en vis Maade træder en tilsvarende Spæn- 
ding for Dagen i Eckeharts aabenbare religiøse Betagelse, men 
hans spekulative Udgangspunkt gør det umuligt for ham at 
fatte og vise, hvorledes Troen stiller hele Menneskets Forhold 
til Gud paa ny Basis, saaledes som Luther gør det. Hos Juan 
de la Cruz derimod, hvor ikke „homo nobilis", men „conosci- 
miento de su miseria" er Ledemotivet, bliver Troen- ganske 
anderledes indsat i sin Funktion af receptivt Princip, og Spæn- 
dingen mellem Væsen og Væsen, der hos Eckehart egentlig 
ophæves og dog bestandig ligesom genfremkaldes gennem en 
Overbyden sig selv i gnostiske Formuleringer, er her den in- 
dre Drivkraft i et reelt sjæleligt Drama. Naar vi trods dette ikke 
kan slippe for en Følelse af, at der dog findes en Art nærmere 
Slægtskab mellem Luther og den tyske Mystik, saa kommer 
det næppe blot af Sprogklangen: der er virkelig noget i selve 
Fromhedsarten, som giver Juan de la Cruz en Særstilling, og- 
saa overfor Tauler, Suso og Ruysbroeck, ja, selv overfor Te- 
resa. Hans Ejendommelighed er vi allerede godt forberedte til 
at fatte gennem den Indsigt, vi har skaffet os i hans „negative 
Teologi"; men den fulde Forstaaelse naar vi først frem til ved 
at beskæftige os med de positive Udviklingsstadier, som de 
navnlig foreUgger skildret i „Cåntico" og „Llama". Disse 
Skrifter vil give os yderligere Materiale til Belysning af, hvor 
mange Elementer der i Virkeligheden krydses i denne Mystik; 
men navnlig vil en Analyse af dem hjælpe os til at fatte dens 
tre Hovedtræk, som er 1) Attraa fremfor Tillid, 2) Livsbegær 
fremfor Verdensflugt og 3) den lyriske Symbolismes Betyd- 
ning. Ad denne sidste Omvej vil vi søge at nærme os det stadig 
gaadefulde Gudsbegreb. 

„El Cåntico Espiritual", Juan de la Cruz's største Digt, be- 
staar af 39 Strofer, „Canciones entre el alma y el esposo", 
af hvilke kun V. 27—30, 33—34 og sidste Halvdel af V. 12 



170 

er lagt i Brudgommens Mund. Mens den frit komponerede 
religiøse Digtning (ikke direkte støttet til nogen bibelsk Tekst), 
i Fortsættelse bl. a. af den franciskanske Lyrik, ellers er Juan 
de la Cruz's Felt, har han her forsøgt en Omdigtning paa sit 
Modersmaal af den kristelige Mystiks Yndlingsskrift og Arsenal, 
Salomos Højsang. Dertil har han saa føjet en Prosakommentar 
til sit eget Digt. At kommentere Højsangen eller gøre den til 
Genstand for Betragtninger af mystisk Art havde længe været 
Skik; bl. a. har baade Bernard af Clairvaux og Gerson gjort 
det, og lige op til vor Brorson har de erotiske Symboler 
for Sjælens Forhold til Kristus og Gud ad denne Vej bevaret 
deres Plads i OpbyggelsesUteraturen. I Datidens Spanien, 
hvor Modreformationens Sejr betød streng Hævdelse af Vul- 
gatas Monopol, har man i de mangfoldige digteriske Behand- 
linger af bibelske Motiver, lige fra „farsas sacramentales" til 
Luis de Leon 's Digte, haft en Slags Erstatning for Protestan- 
tismens Bibeloversættelser. Saadanne Omdigtningers opbyg- 
gende Værdi afhænger jo dels af det paagældende hellige Skrifts 
egen og af dets Tilgængelighed for den jævne Læser, dels 
af Digterens Evne til ved Fortolkning, evt. Omtydning, at brug- 
bargøre dets Indhold. Og set under dette dobbelte Synspunkt 
maa Juan de la Cruz's „Canciones" kaldes en ligefrem stor- 
artet Ydelse. Omdigtningen, i dobbelt Mening „vuelto a lo di- 
vino", med Tilbagetrængelse af det sanselige i Billedstoffet og 
Indblæsning af mystisk Aand, skaber af Højsangens Motiver 
et helt nyt og betagende Kunstværk, ophøjet aandeligt og dog 
mættet med Sødme, et lyrisk Melodrama udspillet til Toner af 
næsten serafisk Klang. 

Versemaalet er det samme som i Noche oscura og behandlet 
med lignende Mesterskab. Billedsprog og Grundrids — Søgen, 
Finden og fælles Elskovsjubel — er taget fra Højsangen, men 
benyttes paa fuldkommen selvstændig Maade. „Handlingen" 
følger i alle Enkeltheder sin egen Bane, og Billederne anven- 
des frit efter det nye Digts Plan, som man tager Sten fra en 
Ruin og føjer dem ind i en ny Bygning. Derigennem er For- 
holdet til det bibelske Digt blevet af underordnet Betydning: 
vi har for os, som i Noche oscura, en selvstændig lyrisk Digt- 

ning over selve den religiøse Hovedoplevelses Motiv, Kun i 
een Forstand er Højsangens Indflydelse bestemmende: den gør 
i adskillige Enkeltheder Symboliken betydelig mindre gennem- 
sigtig end i Juan de la Cruz's øvrige Poesi. Vi har tidligere 
nævnt det: selve Rigdommen paa Billeder, der ofte ligger tæt 
op ad hinanden (t. Eks. V. 25, 29 — ^30 og 31, V. 27 og 33), 
men som samtidig idelig skifter og fortrænger hverandre, gør 
det vanskeligt overalt at fastholde en Traad. Men desuden er 
visse af Billederne svære at tyde — forøvrigt unægtelig især 
paa de Steder, hvor de gaar ud over det i Højsangen givne 
(V. 32 og 39). Og endelig kan der være Tvivl om, hvorledes 
Bevægelsen i det enkelte forløber gennem Versene, Det kunde 
se ud, som om Digtet tre Gange naaede et Højdepunkt — V. 17 
— 18, V. 27 — 28 og V. 33 — saa der altsaa ind imellem 
maatte tænkes en Tilbagevenden til lavere Niveau, hvad heller 
ikke modsiges af de Opfordringer til at skaffe Samling og Ro 
i Sjælen, som de mellemliggende Vers indeholder. Juan de la 
Cruz forklarer selv, at den første Etape, hvis Højdepunkt er i 
V. 17 — 18, betegner „Trolovelsen", mens „Brylluppet" fin- 
des V. 27 — 28, Ikke desto mindre blive adskilligt ved at være 
uklart. Den kosmiske Naturmystik bryder allerede igennem V. 
13 — 14, mens Juan de la Cruz's Teori er, at den først følger 
efter den fulde Forening, Det virker forvirrende, at Udtrykket 
„desposada" bruges saa sent som i V. 28, selv om det forkla- 
res som Tilbageblik, og den allegoriske Forklaring af „man- 
zano" ved Korsets Træ gør hele Billedet tidløst i. Sammen- 
hængen her. Endelig stemmer det ikke ganske med Forenings- 
stadiets Fuldkommenhed, at de førnævnte Besværgelser af de 
forstyrrende Kræfter har deres Plads netop her (V. 29 — 31). 
Imidlertid faar disse Indvendinger kun liden Vægt, naar det 
erindres, at Juan de la Cruz's „Cåntico" netop deri følger sit 
Forbillede, at det er udpræget lynsk anlagt og udført, endnu 
mere end Noche oscura. Man har Indtrykket af, at det er med 
noget Besvær, Teologen Juan de la Cruz orienterer sig i Dig- 
terens rigt bølgende Tankeverden, og i hvert Fald bør vi næppe 
forlange strengere Logik og Kronologi end den, han har væ- 
ret tilfreds med. En Fremadskriden med Tilbageslag turde vel 

ogsaa, som vi har talt om, bedst svare til den virkelige Er- 
faring, der ligger bagved. 

Bruden — som det, forsaavidt ulogisk, hedder straks fra 
Begyndelsen — finder sig forladt af den Elskede, netop som 
hans hastige Besøg har vakt hele hendes Elskov til Live. 
Søgende drager hun af Sted; hun udfritter Hyrderne og selve 
Naturen om hans Spor og faar til Svar, at han er ilet forbi og 
har kastet en Afglans paa den. Hendes Klage over kun at faa 
halvt forstaaelige Svar af Skabningerne stiger til en Ekstase, 
der fører hen imod Opgivelse af Livet selv, indtil Duens høje 
Flugt standses af den Elskedes Røst, som kalder den tilbage : den 
saarede Hjort viser sig, det første Møde er nær. Bruden udbry- 
der i begejstret Beskrivelse af Brudgommens Skønhed, deres 
Lejes Pragt, hans dragende Magt. Beruset af hans „Vin" ople- 
ver hun Trolovelsen og giver sig hen til ham, saa alt andet glem- 
mes. Han har Jadet sig binde af hendes Dejlighed, den, han ved 
sit Kærlighedsblik har kaldt frem; nu skal alt, som forstyrrer, 
forsvinde, Lidelse og Prøvelse ophøre: han vil lægge sig til 
Hvile i hendes Have. Nu taler Brudgommen: Bruden er gaaet 
ind i Haven, under Træet, hvor Trolovelsen fandt Sted. Forstyr 
hende ikke, at hun kan hvile trygt. Bruden: Bliv alle udenfor, 
og Du, nyd vor skjulte Lykke og den Rigdom, jeg underfuldt 
har erhvervet. Brudgommen: Duen har fundet sin Rede og sin 
Mage i den Ensomhed, hvortil den Elskede førte hende. Bruden: 
Lad os trænge dybere ind i Mysteriet og smage dets dulgte 
Sødme. Her opfyldes alle Løfter, her omhylles vi af Nattens 
Fred og omspændes af Kærlighedens Vellystflamme. I Tryghed 
for alt ondt læsker hele mit Væsen sig ved den evige Kilde. 
Gennem denne frie Parafrase kan Digtets Hovedlinier saa 
nogenlunde skimtes. Skønt det tydeligt ses, at Symbolets For- 
hold til Oplevelsen principielt er af samme Art som i Noche 
oscura, behøver her de enkelte Vers i anderledes Grad Kom- 
mentar. Æstetisk saavel som religiøst er de enkelte Strofers 
Værdi mere uensartet end i det korte, helstøbte Noche oscura- 
Digt, og de to Vurderinger falder mere ud fra hinanden. For os, 
der søger efter Strukturen i Juan de la Cruz's mystiske System, 

er det først og fremmest af Vigtighed at se, paa hvilken Maade 
her knyttes til, hvor „Noche oscura" slap, og undersøge, hvad 
her bringes af nye Momenter i den religiøse Livsgang, vi følger. 
Derfor træder alle de første 11 Strofer i Baggunden, da deres 
Mening efter Juan de la Cruz's egen Opgivelse er at skildre 
Renselsens og Meditationens Stadier. Kun bør det noteres, at 
her forsaavidt er givet et værdifuldt Bidrag til konkretere For- 
staaelse af disse Stadier, som der er Tale om Forsøg paa at 
naa Gud igennem Naturen. Det er et af den ældre Mystiks 
Yndlingstemaer. For en Mystiker som Bonaventura falder det 
ind under Kontemplationen^), mens det naturligvis ikke kan 
gøre det for Juan de la Cruz. Tværtimod er det for ham en Del 
af den Meditation, hvis Værdi kun er propædeutisk, ikke ab- 
solut, løvrigt svarer Skildringen af Brudens Elskovskvide godt 
til Beskrivelsen af Noche oscura baade del sentido og del espi- 
ritu, og Allegorien, hvorved Kilden V. 1 1 udlægges som Troen, 
er sindrigt udbygget til ganske at rumme dennes ovenfor ud- 
viklede Begreb. Kun eet er vanskeligt at forklare: selve Begyn- 
delsesverset. Er det muligt, at Vejens allerførste Stadium kan 
være karakteriseret ved, at Sjælen — - som det hedder i Udlæg- 
ningen — er „gaaet ud af alle Ting og endogsaa af sig selv" 
og allerede har haft stærke visionære Oplevelser? Ganske 
vist griber Juan straks Anledningen til at foredrage den velkendte 
Benægtelse af Visionernes Værdi, men alligevel svarer Bille- 
det ikke til Forestillingen om en „Begynder". Sandsynligst er 
det, at vi lige fra Begyndelsen føres ind i et Slutstadium af 
Noche oscura, og at vi maa tage vor Tilflugt til det elastiske 
i hele Skemaet (jfr. S. 114). Vi staar altsaa i Sjælens Sturm 
und Drang-Periode, hvor liflige Besøgeiser afløses af frygteligt 
Nattemørke, men hvor Gudslængslen vokser, til Sprængnings- 
eller Gennembrudspunktet naas. 

Indenfor et Omraade som den kristne Mystik, hvor saa for- 
skelligartede Strømninger mødes og blandes, kan ingen mere 
betydende Aand undgaa at frembyde Skæringspunkter for hete- 
rogene eller endog modstridende Tendenser. Hos Juan de la 
Cruz har vi allerede i rigelig Grad faaet det at mærke. Han er 

^) Gilson: S. Bonaventure S. 449. 

præget af sin Tidsalders thomistiske Nyskolastik med dens 
halvaristoteliske Bestemmelser af baade Sjælens og Guds Væ- 
sen (Cano, Baiiez, Salmanticenses) . Skønt ikke virkelig Pla- 
toniker er han ikke uden augustinsk-nyplatoniske Efterklange, 
men dog i langt dybere Gæld til ny- og egentlig ogsaa gammel- 
testamentligt Gudsbegreb. Men først og fremmest staar han i 
aabenbar og levende Forbindelse med den særlige mystiske 
Tradition lige fra Dionysios til Gerson og Katarina af Genua. 
Samtidig er det næsten overalt i høj Grad vanskeligt at paavise 
Afhængighed af enkelte og i det enkelte: man kan umuligt fore- 
stille sig andet, end at han maa have literær Føling baade med 
Victorinerne og Bernard, med den tyske, franciskansk-italien- 
ske og nederlandske Mystik i 14de og 15de Aarhundrede, men 
gennem hvilke Mellemled og i hvor høj Grad vil antagelig næppe 
nogensinde blive fuldt oplyst^). 

Vi staar netop nu ved et af de „Vejsving" hos ham, hvor 
man tydeligst føler baade hans Slægtskab med og Forskel fra 
saavel Tradition som Milieu. Med Digtets 12te Strofe („Apar- 
talos Amado" etc.) er vi inde i de Oplevelser, der sætter Skel 
mellem det aandelige Livs Stadier og danner Afslutningen paa 
„Aandens Nat". Foreningsstadiet tager sin Begyndelse: den 
rensede og tugtede Sjæl mærker, at Enden paa dens Lidelser 
er nær, idet den Elskede, blussende af den samme Ild som 
den selv og ligesom hidkaldt af dens høje Flugt, kalder den 
tilbage og indvier den i Kærlighedens bestandig mørke, men 
søde Beskuelses Løndom. 

Den Erfaring, hvormed Tilstanden indledes, og som svarer 
til Dialogen Apartalos — vuelvete, er en ekstatisk Henrykkelse. 
Denne Henrykkelse er Genstand for en ejendommelig dobbelt 
Vurdering. Paa den ene Side betragter Juan den som fuldtud 
„normal", men p. d. a. S. anbringer han den paa en beskednere 
Plads, end de fleste andre Mystikere vilde have givet den. Os, 
der kender „Subida"s Teori, kan denne Placering ikke undre. 
Snarere kunde man vel spørge, om det ikke strider mod Juans 
Teori, at den Art Fænomener overhovedet faar Plads i Skildrin- 
gen. Det kan man dog ikke sige. „Subida" benægter jo, som vi 

1) Se Note 5 S. 222. 

har set, ingenlunde de ekstatiske Fænomeners Virkelighed; 
enhver Kritik paa dette Omraade ligger Juan ganske fjærnt. 
Ikke heller drager „Subida" Værdien af visse af dem i Tvivl, 
men fraraader blot, at man „støtter sig" paa dem. De bedste 
af dem, dem, der kendes paa deres Virkninger, og som er af 
mest ulegemlig Art, skal man, som sagt, hverken ønske eller 
med Vilje undgaa, men modtage passivt og „resigneret", dog 
saaledes, at de „bortkastes", afvises qua Erfaringsmateriale, 
saa intet bygges derpaa ; saa gør det gode, de fører med sig, af 
sig selv sin Gerning i Sjælen. Men desuden vil det erindres, 
at der var en Klasse af saadanne Erfaringer, de saakaldte „to- 
ques sustanciales", der ganske vist ogsaa skulde modtages paa 
den beskrevne passive Maade, men hvis Værdi sattes højt over 
de andres, fordi de hverken rangerede med Begreber eller Fø- 
lelser, men ramte i Sjaélens inderste Væsen som direkte, men 
netop derfor dunkle og ikke-partikulære, essentielle Meddelel- 
ser fra Gud. De svarede aabenbart til de almene Intuitioner, 
der ligeledes undtoges fra Generalreduktionen, fordi de „er 
Troen selv" og ikke binder fast ved nogen Enkeltforestilling 
eller Tankeform, 

Udlægningen af de tre Strofer 12 — 14 hører til de inter- 
essanteste Partier af Prosaskriftet og har Krav paa at blive 
læst med særlig Opmærksomhed ; det er øjensynligt, at Juan de 
la Cruz her gør sig Umage for at blive forstaaet og er sig be- 
vidst at behandle Ting, som ellers tages mere summarisk og 
trænger til indgaaende Beskrivelse. Stedet i Højsangen, han 
benytter, lyder i Vulgata's Tekst saaledes : „Vend dine Øjne 
fra mig. Elskede, thi de bringer mig til at flyve". Det om- 
formes saaledes i Digtet: „Vend dem fra mig. Elskede, thi nu 
kommer jeg flyvende (que voy de -vuelo)", og fortolkes saa- 
ledes, at Frygten, som bringer Bruden til at bede derom, er 
den „naturlige" Angst, der kommer af, at Besøgeisen i Sjælen, 
som Gud her foretager, er forbundet med saa stor Smerte for 
„Naturen", at den vilde koste Livet, hvis Gud ikke beskyttede 
den. Samtidig har Sjælen jo intet højere Ønske, end at Gud 
skal meddele sig, saa Angstraabet til Slut faar den Mening, at 
Gud bedes om ikke at gøre det, mens den er „i Kødet", men 

naar den er udenfor det. Det staar hen, om det er Døden eller 
en Henrykkelse udenfor Legemet, Ønsket gælder. Thi hvad 
der sker, er, at Aanden virkelig bliver henrykt paa en saadan 
Maade, at „alle Ledemodene i Legemet skilles ad": Legemet 
stivner og bliver som dødt, saa det ikke føler Smerte selv ved 
voldsomme Indgreb, Bevidstheden tabes, og Aanden henrives 
med stor Kraft til kun at funktionere i Sammenhæng med Gud, 
ikke mere med Legemet. Den Pine, dette lider, føles imid- 
lertid ogsaa af Sjælen; deraf dens dobbelte Holdning: paa een 
Gang Rædsel og brændende Attraa. Tilstanden er kortvarig; 
skønt ingen Normalvarighed nævnes, er det tydeligt, at den ikke 
varer nær saa længe som den timelange „Glemsel" ved Ud- 
gangen af Noche del sentido. Benævnelserne vuelo, arroba- 
miento og éxtasi — egentlig ogsaa rapto — bruges synonymt 
om den. Det betyder næppe, at Juan de la Cruz ingen Forskel 
gør, men at den i denne Sammenhæng er ham ligegyldig. Han 
tilføjer, at han ikke vil gaa nærmere ind paa Æmnet, da det er 
behandlet af „vor Moder Teresa". Beskrivelsen her er i det 
hele taget i ingen Henseende original i Forhold til Teresa; det 
vigtigste er noget helt andet, nemlig 1 ) at det hele bestemt fast- 
slaas som et Overgangsfænomen til en højere Tilstand, og 
2) at det øjeblikkelig desavoueres og dermed umiddelbart slaar 
over til denne Tilstands indledende Stadium. „Vuelvete, paloma". 
er Brudgommens samtidige Nej og Ja til den høje Flugt, hvori 
Bruden vil ile ham i Favnen. Sjælen kaldes tilbage fra Ek- 
stasen, „i hvilken du (Bruden) gør Fordring paa at besidde mig 
(Brudgommen) i Sandhed, thi endnu er Tiden ikke kommet til 
saa høj en Kundskab ; lad dig nøje med den mere lave, som 
jeg nu meddeler dig, mens du saaledes er i Ekstase (en este 
tu exceso)". Det følgende udvikler, hvorledes Gud møder den 
længselsfulde Sjæl paa Halvvejen, hindrer dens altfor dristige 
Flugt, men dog viser sig for den i et af de „meget fjærne 
Glimt", som er alt, hvad der kan opnaas i dette Liv. Samtidig 
belærer Gud den om, at det ikke er gennem dens Kundskab 
om ham, men gennem denne Kundskabs Grad af Kærlighed, at 
Meddelelsen rettelig bør ske. „. . . Porque asi como el amor es 
unién del Padre y del Hijo, asi lo es del alma con Dios" (S. 

531). Og denne „amor" gøres nu (S. 532) = „caridad", som 
fordres etisk udøvet, saa Stykket udmunder i I. Kor. 13,4. 

Det, der sker, er altsaa, at en roligere, mere klar og sluttet 
Tilstand afløser den voldsomme trancemæssige Eksaltation, hvor- 
til Kærlighedslængslen ved Slutnings- og Højdepunktet af Noche 
del espiritu har hævet sig, og at der i denne højtidsfuldt spændte 
og dog fredfyldte Stilhed begynder at dæmre en Forstaaelse 
af, at nu kommer Gud til Sjælen, ikke omvendt. Netop, kunde 
man sige, som Sjælens yderste Anstrengelse for at stige op 
over sig selv glipper, føles Nærværelsen af det objektive dybt i 
den Sjælegrund, som hverken Erkendelse eller Følelse kan 
naa. Men Mediet er „voluntad". Kriteriet „caridad". Kærlig- 
hedsforeningens Sol, som blev holdt nede under Horisonten 
først af Guds Vrede i Noche oscura, siden af Naturens Uf or-« 
muenhed og endelig af den sagte Stemme, der hvisker: „Vend 
om. Due!" er af sig selv, eller rettere: af Gud alene bragt til 
at rinde op, og dens første Straaler spiller ind i den udtømte 
Erkendelses „dybe Hule" ; men Begyndelsen er, at Guds Kraft, 
hans „virtudes", mærkes som en Berøring i Sjælens Væsen 
(sustancia), og dette er virket ved Kærlighedens Hjælp, som 
ene var blevet tilbage i dens Grund^), den Kærlighed, som, 
passiv overfor Gud, aktiv mod Verden, ud over Henrykkelsens 
svindende Glimt skaber den varige „union". 

Det, der nu begynder, er, hvad Juan de la Cruz med tidligere 
Mystikere kalder Trolovelsen: den første Fase af Foreningen. 
Pinen og Angsten er med eet forbi og afløses af Fryd og Jubel 
over, at Bruden endelig har fundet sin Brudgom. Imidlertid 
lader Udlægningen af V. 13 — 14 Tankekomplekset fra V. 12 
strække sig ud over begge disse Vers, saa de foruden deres 
kosmisk-naturmystiske Betydning, ja, i ejendommelig Sammen- 
fly den med den, vedbliver yderligere at belyse Oplevelsen i 
dens Midtpunkt: Guds Besøg i Sjælen. Bjærgene, Dalene, 
Øerne, Floderne betegner alle paa een Gang kosmiske og cen- 
tralteologiske Synspunkter. Men mest betydningsfuld er dog 
Udlægningen af sidste Linie i 13de Strofe: el silbo de los aires 
amorosos. Den giver Anledning til en Tilbagegriben til den 

1) Se Note 2 S. 220. 

Juan de la Cruz 12 

1) Se Note 2 S. 220. 

Indlednings-Oplevelse for Foreningsstadiet, vi nylig kom fra, 
Grænseoplevelsen, som den fremfor nogen anden kunde kal- 
des. Det karakteristiske ved denne var, at en akut Ekstase paa 
een Gang hæmmedes og fuldendtes ved at gaa over i et kon- 
templativt Stadium paa højere Plan. Sammenhængen beskri- 
ves her endnu en Grad nøjagtigere, og det er aabenbart Juan 
de la Cruz meget om at gøre at faa belyst den vanskeligt for- 
staaelige Overgang mellem de to nederste Afsnit af en først 
ned- og saa atter opadgaaende Kurve i Bevidsthedslivet. Baade 
teoretisk (Subida) og praktisk (Noche oscura) har han vist, 
hvordan Slutningen af via illuminativa — den, han har gjort = 
via purgativa paa Aandens Omraade — umiddelbart før via uni- 
tiva begynder, fører ned til et saa godt som absolut Nulpunkt saa- 
vel for Erkendelsens og Fantasiens som for Følelsens Ved- 
kommende. Men øjensynlig er det ingenlunde hans Mening at 
blive her: i Foreningen genopstaar Bevidsthedslivet paa for- 
højet Niveau. 

At det virkelig er det, han mener, og at han altsaa paa ingen 
Maade kan kaldes konsekvent Kvietist, er aldeles klart baade i 
„Cåntico" og „Llama", men ganske særligt her, hvor han 
tydeligt ■ følger en thomistisk-ortodoks Tankelinie. Maalet for 
den hele Udvikling er fruitio Dei, og denne kan ikke være 
andet end en intellektuel Proces. Det er god Thomisme. Bona- 
ventura lader Alvernerbjærgsvisionen blive Symbolet paa, hvor- 
ledes Sjælen i det sidste Stadium ai sin Opadstigen saa at sige 
blind styrter sig paa Kærlighedens Vinger ud i det tomme Rum, 
hvor den mysteriøst opfanges af Gud. Thomas lader ganske 
vist ogsaa den diskursive Forstand give op til Slut og Kærlig- 
heden fuldføre Bevægelsen, men Resultatet, Kontemplationens 
Højdemaal, er og bliver dog en bevidst Skuen. Kontemplatio- 
nen er en Funktion af Erkendelsen, om end uadskillelig fra 
og baaret af Kærligheden. Her staar ogsaa Juan de la Cruz: 
„porque es en el entendimiento, en que consiste la fruicion, 
como dicen los Teologos, que es ver a Dios". Og da Forenings- 
trinet her paa Jorden er den første svage, men reelle Begyn- 
delse til „Nydelsen" i det andet Liv, maa ogsaa den være i det 
mindste et Glimt af bevidst Erkendelse af Gud. Men hvordan 

kommer nu en saadan i Stand i den for alt Erkendelsesstof ud- 
tømte Sjæl? Ja, dersom vi før slog fast, at Juan de la Cruz 
ikke er konsekvent Kvietist, saa maa vi nok her indrømme, at 
han ligesaa afgjort er kvietistisk orienteret paa dominerende 
Punkter i sit System. Vejen er nemlig for ham den, som her 
udførligt beskrives: først rører Gud ved Sjælens inderste Væ- 
sen med sine Kræfter eller Dyder (virtudes), hvad der sker 
gennem Kærlighed, men stadig i Mørke, og dernæst strøm- 
mer fra den saaledes berørte sustancia del alma til Erkendelsen 
(entendimiento) Virkninger, der frembringer det første nye 
Lys i denne. Dette Lysglimt inde fra Sjælens Dyb, hvor hid- 
til ukendte Kræfter rører sig og skaber et udifferentieret, men 
uendeligt Velbehag, der for Bevidstheden ytrer sig som ny 
Erkendelse, er det, som her anskueliggøres under Billedet af 
den sagte Hvisken eller Fløjten i Luften, hvori Gud aabenba- 
rede sig for Karmel-Profeten Elias (I.Kong. 19,12)^). For 
yderligere at gøre Overgangen fra ubevidst til bevidst akcep- 
tabel tager Juan de la Cruz — ogsaa her tro mod Thomismen — 
sin Tilflugt til Distinktionen mellem intellectus agens og intel- 
lectus possibilis. Den første er efter Thomas den, som træder 
i umiddelbar Forbindelse med Tingenes sanseligt bestemte Bil- 
leder i Fantasien og gør dem tjenlige til at modtages af intellec- 
tus possibilis. Nu siger Juan de la Cruz, at det er intellectus 
agens med sine Former og Billeder, som er blevet dødet og 
stadig er ude af Stand til at fungere, medens „den sagte Su- 
sen" (el silbo) er det første Glimt af ny Erkendelse modtaget 
i intellectus possibilis og derfor „ren" og fri for jordisk Iblan- 
ding. For os, der ikke er fortrolige med Skolastikens Aand, 
kunde en Udvej som denne tage sig ud som en tom Sofisme, 
men man bør huske, at de thomistiske Kategorier for en Sal- 
mantinerteolog i det 16de Aarhundrede ingenlunde var Legetøj. 
Juan dé la Cruz har ikke blot for rent formelt at klare en 
Tankevanskelighed grebet til et i vore Øjne saa lidet tjenligt 
Værktøj; han har — hvad vi maaske næppe saa let gør ham 
efter — følt det uendeliges knusende Tryk paa den menneske- 
lige Tankevægts svage Fjedre, og bag den tørre Distinktions 

^) S. 537—538. 

12* 

Hylster bæver Fornemmelsen af Mødet paa ubeskrivelige sjæle- 
lige Højder med det, som er „af ganske anden Art". 

Begrebet den „passive Forstand" (pasible) — aabenbart 
synonymt med den „mulige" (posible)^) — er her anvendt 
af Juan de la Cruz som et samlende Udtryk for de to Tendenser, 
der krydses hos ham: den beskuende og den negerende, „resig- 
nerende". Den omsætter den „sustancia entendida" — de gud- 
dommeUge Indtryk, Sjælens Følesans (tacto) har modtaget — 
i Bevidsthedsform ; men denne Art af Bevidsthed er rigtignok be- 
standig af den taagede Konsistens, som er Troens eneste mu- 
lige Existensform. Vi befinder os stadig i Halvmørke: Dagen 
gryer, men Dunkelhed omhyller os dog, saa længe dette Liv 
varer. Selv om Juan gaar videre endnu og taler om Tros-Sand- 
heder og „rent aandelige Visioner", som meddeles^), lader 
han alt staa hen med ubestemmelige Konturer, mørkt og uud- 
taleligt — netop fordi det er rent aandeligt. Hørelsen er den 
mest aandelige af Sanserne, og saaledes betegner den aande- 
lige Hørelse, hvormed alle Guds sande Aabenbaringer mod- 
tages, den i prægnant Forstand indre Sans, som fatter uden 
Hjælp af Sanserne og uden at gøre Brug af Tankens Kategorier. 
Det hele svinger bestandig om den samme Tap: den mystiske 
Oplevelses Inkommensurabilitet med Tanken. Og dog maa der 
tænkes og tales. Anelsen og dens sproglige Udtryk maa tvin- 
ges til den yderste Anspændelse for at udpresse den ene koste- 
lige Draabe Essens: Glimtet fra den anden Side Forhænget. 
Juans Tale er som den mysteriøse Konturlinie, Maleren drager 
om en Skikkelse for at skille den fra sin Baggrund og lade Be- 
skueren fornemme, at den udfylder et Rum vinkelret mod Bil- 
ledfladen. Som i et Syn ligger det hele Kompleks belyst i den 
samlende Slutningspassus: „Dette forstaaede Væsen, som Sjæ- 
len her kalder Hvisken, er det attraaede BHk (Strofe 11), om 
hvilket den, da den Elskede afslører det for den (fordi Sindet 
ikke kunde udholde det) sagde: Vend det bort. Elskede". Det 
vendtes bort; det var kun et Glimt, men med dette ene Glimt 
oprandt Sjælens Morgenrøde. 

1) Se Note 6 S. 222—223. 

2) S. 538. 

Dette Sted belyser paa afgørende Maade Juans mystiske Er- 
faring i dens Forhold baade til Askese, Tro, Ekstase og Metafy- 
sik; thi alt dette og mere findes her in nuce. Men han udtaler 
sig i det følgende igennem endnu en ægte symbolsk Tanke- 
række om, hvad man passende kan kalde hans fænomenologi- 
ske Stade. Sjældent kommer hans aandfulde Benyttelse af 
Bibelteksterne bedre til sin Ret. Han citerer Job IV, 12, en 
aldeles umystisk Beskrivelse af en Aandevision, og bruger Stedet 
til Punkt for Punkt at vise, af hvad Art den ene sande Guds- 
erfaring kan være. Dens Momenter er 1) det skjulte, 2) det 
overvældende, 3) det fremmedartede, 4) det substantielle, 
5) det intimt kærlighedsfyldte, 6) det uudsigelige, 7) det sym- 
bolske. Alle slaar de sammen i eet lynende visionært Øjeblik, 
og dog er der hverken Tale om Vision, „indre Ord" eller 
Aabenbaring, end ikke om en Følelse — det hele ligger uende- 
ligt dybere. Kun Augustin og Paulus har før Juan de la Cruz 
med samme Skarphed og Erfaringsfylde formaaet at skildre den 
religiøse Intuitions højeste bekendte Former. Ikke for intet er 
ogsaa hos Juan de la Cruz II. Kor. 12,2 — 4 den mystiske Au- 
toritet par excellence. Og naar f. Eks. Pfandl og Baruzi finder 
Juan de la Cruz 's Ejendommelighed i det lyriske Drag over 
hans Mystik, bør det ikke forstaas overfladisk saaledes, at det 
lyriske hos ham bærer op i saa høje Luftlag, at man kunde tro, 
han svang sig op over sin egen Erfaring, men tværtimod saa- 
ledes, at Erfaringens enestaaende Karakter vilde gøre ham 
stum, hvis han ikke i sin symboldannende — lyriske — Evne 
besad et Udtryksmiddel, der i nogen Grad satte ham i Stand til 
at antyde Tilstande, hvorom Forskeren ellers ingen Viden kunde 
have. Selv Teresa naar ikke denne magtfulde Intuitions Højde, 

Lyrik og Symbol er jo ogsaa Billedet smstds. (S. 539) af 
Mareridtet, som gaar forud for en Opvaagnen — Opvaagnings- 
Øjeblikket fra Dagliglivets Søvn og uvirkelige Drømmetilstand 
til Erkendelsen af den sande Virkelighed ; men kunde noget kla- 
rere Udtryk tænkes for den bagvedliggende Erfaring med dens 
i hinanden slyngede Momenter af Angst, ja, af Nød og Ræd- 
sel, og samtidig af en ny Verdens gryende Oprindelse^) ? Naar 

^) Se Note 3 S. 220. 



182 

man nu fastholder, at Hovedsynspunktet for det hele bestandig 
er den antagne Tro og ikke det indre Lys, Berøringen med det 
højere Væsen uden Spor af magisk Bismag, Intuition og ikke 
Spekulation, Begyndelse og ikke Fuldendelse, saa skulde det 
ikke synes for meget sagt, at vi her har Juan de la Cruz i hans 
Ejendommelighed baade overfor Tradition, Samtid og Eftertid. 

Den vældige Fromhedsbølge, hvorom den omfangsrige my- 
stiske og quasi-mystiske Literatur fra Spaniens „store Aarhun- 
drede" vidner, var i høj Grad karakteriseret ved Hyppigheden 
af mere eller mindre ekstatiske Oplevelser, Henrykkelser, Sy- 
ner o. lign. I Modsætning dertil er den tyske Eckehart-Skole al- 
deles fri for denne Virkning af Religiøsitetens Højspænding. 
Hos Tyskerne ligger Vægten paa en Spekulation, der netop 
hæver sig over og overflødiggør det trancemæssige. Heller ikke 
Ruysbroeck og Thomas a Kempis spiller paa de Strænge. Der- 
imod fremtræder hos dem saavel som hos Suso og navnlig i 
høj Grad i Franciskanermystiken, sundere og mere afdæmpet 
hos Gerson, glødende og med elementær Kraft hos Katarina af 
Genua, den senmiddelalderlige Følelsessvulmen, der uden nød- 
vendig at føre til Hallucinations-Sværmeri optager Bernardiner- 
og Victorinermystikens Kærlighedstoner og skaffer den ekstati- 
ske Længsel ny Luft under Vingerne. 

Skridtet fra Katarina af Genua til Teresa er forsaavidt kun 
kort, som deres Personlighed og asketiske Type frembyder ikke 
saa faa Paralleler; dog er det franciskanske, „private" Præg, det 
individualistisk-moralske Tyngdepunkt stærkere betonet hos den 
første, der ikke som Teresa er Ordensstifterinde^) ; men sam- 
tidig kan det ikke nægtes, at Teresas Fantasi ikke blot er mere 
digterisk, hvorfor hun som Forfatter er Katarina langt over- 
legen, men tillige af en Frodighed — visionær og dæmonolo- 
gisk — overfor hvilken Genueserinden forekommer velgørende 
sober og koncentreret. Saa meget mere iøjnefaldende, ja, i 
højeste Grad slaaende er den Overensstemmelse, der hersker 
mellem Katarina af Genua og Juan de la Cruz. Vel er Liden- 

^) Det sociable hos Teresa er et vigtigt Træk, som hun har forud 
baade for Katarina og Juan. Hun tænker ofte i „vi" -Termini, 

skabeligheden hos ham mere tilbageholdt, Tonen mere „sereno" 
end i hendes smerteligt patetiske „Dialog" ; men Aanden er i emi- 
nent Grad den samme, og den indre Glød hos dem begge føles 
lige intens i de samme Forbindelser, nemlig hvor Negationen 
og Længslen fører Ordet. Den tyske og nederlandske Mystik 
i det 13de og 14deAarhundrede tilhører trods alle Eckeharts Vold- 
somheder i Teorien praktisk en langt blidere Fromhedstype end 
denne, som man ikke uden Berettigelse har kaldt for den volun- 
taristiske Mystik. Baade over Katarina og Juan er der noget 
ubønhørligt, næsten frygtelig energifyldt ; netop derfor bliver det 
særlig gribende at se denne ubændige Viljekraft anvendt paa 
Selvtilintetgørelsen som højeste Opgave. Og Ligheden igennem 
via purgativa og illuminativa, den frapperende Analogi mellem 
Sjælekvalerne i „Dialogo"s IL Bog og „Noche oscura del espi- 
ritu", fortsættes i Virkeligheden i via unitiva. Ogsaa her er det 
samme Type: excessus mentis caritativa, men uden visionære 
Tilsætninger og styrende ind i en Tilstand, der ikke bør kaldes 
ekstatisk, men teopatisk. I L Bog af „Dialogo" skildres det et Sted, 
hvorledes Sjælen har oplevet under Messen at overskylles af en af 
de Følelsesbølger, overfor hvilke de ægte, modne Mystikere — 
som først og fremmest Juan de la Cruz — altid er mistænk- 
somme. Da den er kommet til sig selv, gribes den af Forfærdelse 
og beder Gud indtrængende om ikke at give den saadanne Gaver: 
det er ikke Nydelsen, men Gud selv, den vil søge^). Parallelen 
til Juan de la Cruz er aabenbar, og sammenligner vi denne Hold- 
ning hos begge overfor Religiøsitetens lavereliggende Fænome- 
ner med den konsekvente Gennemførelse af samme Synspunkt i 
et endnu højere Plan, som vi har lært at kende i Kommentaren 
til Cåntico V. 12 — 14, vil Juan de la Cruz's ejendommelige 
Standpunkt blive os indlysende. Han staar i Virkeligheden sam- 
men baade med Ruysbroeck, med Eckehart, med Teresa og med 
Katarina af Genua: med Ruysbroeck i den frygtløse Fordring 
om, at allerede dette Liv skal bringe en virkelig stedsevarende 
Tilstand af habituel Forening — selv om den aktuelle kun er 
intermitterende — og ikke blot de svindende Glimt, Bernard og 

^) Se Note 6 S. 265. 

den ældre Skole nøjes med^) ; med Eckehart i at lægge Vejen 
igennem Tankens „Ledigkeit" og Guds „Ørken" i Stedet for 
gennem Teurgi og Ekstase ; med Teresa i at kende og anerkende 
Henrykkelsens, ja, Visionens Mulighed, men uden at bygge der- 
paa, tværtimod vendende sig med Erfaringens Vægt imod sin 
Samtids Overvurdering af Fantasilivet; og endelig med Katarina 
af Genua dels i at omskrive den hele Udviklingsgang frem til 
Foreningen med Udtryk som det, ogsaa hun bruger, at Gud be- 
frier Sjælen fra alle Ting og fra den selv, dels i at lade Befriel- 
sen foregaa gennem en Storm i Sjælen, under Dødsangst og dog 
i højeste Udfoldelse af dens Selvbestemmelsesevne. Forankret 
i Troen, dækket mod Illuminismen bryder Sjælen sig dog sin 
egen Vej til ene med Gud at opleve det uudsigelige cg med dets 
Tegn paa sin Pande, ikke „blodig og frygtelig", men frigjort 
og „sereno" at eje „Gud og alle Ting". 

Det synes ikke, at der mellem de to ved „desposorio" og 
„matrimonio" betegnede Stadier er nogen Forskel af principiel 
Betydning; vi kan derfor tage dem under eet, naar vi i det føl- 
gende skal fremhæve det karakteristiske for Forenings-Tilstan- 
den. Tre Kendetegn springer her i Øjnene: 1) Juan de la Cruz 
lægger den største Vægt paa at skildre den som i etisk Hen- 
seende fuldkommen, 2) det lyrisk-kosmiske Element er frem- 
trædende og farver det hele, og 3) det egentlig religiøse be- 
handles med stor Tilbageholdenhed, saaledes at man i Virkelig- 
heden heller ikke af „Cåntico" modtager den Oplysning, vi 
ønskede, om de højeste Tilstandes positive Indhold. 

1) Paa Steder, hvor man kunde vente. Udlægningen vilde 
føre ind i Kærlighedsmystikens Intimiteter, slaas der Gang paa 
Gang — ganske som ved Strofe 12 — i Stedet paa de etiske 
Strenge. Det fortsætter sig hele Vejen fra Brudesengs-Strofen 
V. 15, igennem Stroferne 21 — 26 og 32, lige til Slutningen med 
Hermosura-Strofen V. 35. Det er i god Sammenhæng med den 
mystiske Tradition, navnlig med Ruysbroeck, at det moralske 
Fremskridt saaledes er sammenflettet med det religiøse. I væ- 
sentlig negativ Form finder det Sted baade i „Subida" — spe- 
cielt i III. Bog under Viljens Udtømning — og i „Noche oscura", 

1) Se Note 5 S. 222. 

hvor hver Afdeling indledes med Omtale af de Ufuldkommen- 
heder, der skal „afvaskes med denne Nats skarpe Lud" (11,11 
S. 53). Her i Cåntico synes derimod et positivt Indhold antydet. 
Og dette er aabenbart noget, der er væsentligt for selve Tilstan- 
den. Det er over Sjælens „Dyder", Brudgommen skal glæde sig; 
de er det fælles Lejes Prydelser, Elskovspantet fra Brudens 
Side, svarende til „Salvingerne", Vinen og Kysset fra Brud- 
gommens. Forsaavidt maa man sige, at det etiske er anderledes 
organisk indarbejdet i Juan de la Cruz's System end i Ecke- 
harts, hvor ganske vist Martha-Maria Sermonen (Biittn. II 98 f.) 
giver det aktive Liv Fortrinet for det beskuende, men hvor den 
filosofiske Interesse er for overmægtig. Hvof Juan de la Cruz er 
Digteren, der besynger det fuldkomne Livs Skønhed, er Ecke- 
hart Tænkeren, der fordyber sig i dets Princip. Derfor staar 
hos ham det religiøse og det etiske ligesom i hver sin Rubrik. 
Men unægtelig: heller ikke hos Juan de la Cruz føles Sammen- 
hængen som helt naturgiven. Der vedbliver at være en Spæn- 
ding til Stede mellem de to Elementer, der føles som en Mangel 
paa Ligevægt: hvor det ene er fremherskende, træder det andet 
i Skyggen. I hele Noche oscura- Værket, Digtet og de to Prosa- 
skrifter, var det trods alt det religiøse Grundsynspunkt, der bar 
Sejren hjem. Selve Askesens Art var bestemt derudfra. Her, 
hvor Anlæg og Anslag skulde synes saa bestemt mystiske, er det 
ejendommeligt at se, hvordan Juan de la Cruz egentlig ikke rig- 
tig formaar at give Billedet Farver uden at ty til den moralske 
Udlægning. Det viser den Styrke, Fuldkommenhedstanken — 
en mere nyplatonisk-stoisk end nytestamentlig Arv — har hos 
ham som overhovedet i Katolicismen. Den er gennemgaaende 
ogsaa hos Eckehart — ^Tauler, for ikke at tale om Teresa; den 
hører Munkelivet til og er overhovedet udenfor Lutherdommen 
uundgaaeligt forbundet med al kristelig Patos. 

J. Leuba kalder det for de kristne Mystikeres store Fejl- 
tagelse, at de sammenblander den personlig-etiske Udvikling 
med de fremadskridende Stadier paa Ekstasens Vej^). De My- 
stikere, med hvem han beskæftiger sig — Teresa, Katarina af 
Genua, M™« Guyon og Marg. Marie Alacoque — er ikke alle 

^) „Psychology of religiqus Mysticism", London 1929, S. 172 f. 

lige gode som Eksempler paa en saadan Sammenblanding ; navn- 
lig er det ikke let at se, med hvilken Ret de to første og da især 
Katarina af Genua fremstilles som skyldige deri. Men selv om 
Leuba havde Ret, maa det kaldes en særdeles dristig Generali- 
sering, naar Dommen derudfra fældes ikke over de nævnte 4 
alene, men over de kristne Mystikere i Almindelighed. Han 
definerer (S. 1 ) Begrebet Mystik paa en saadan Maade, at saa- 
vel Eckehart som Juan de la Cruz maa være Mystikere i hans 
Forstand af Ordet, og det skulde i Sandhed forbavse, hvis han 
om nogen af de to vilde paastaa det samme som om sine fire 
kvindelige Eksponenter. Eckehart giver sig overhovedet ikke 
meget af med at opstille Udviklingsskemaer, men hvor han gør 
det — f . Eks. med de 6 Grader i Sermonen „Vom edlen Men- 
schen"^) — er der naturligvis ikke i mindste Maade Tale om 
Grader af Ekstase eller deslige; det drejer sig hverken om en 
etisk eller en ekstatisk Udviklingsrække, men ganske simpelt 
om Grader af religiøs Livsforstaaelse og „Livsholdning". Endnu 
mere absurd vilde det være at sætte den Art Etiketter paa 
den Udviklingsgang hos Juan de la Cruz, der finder sin Afslut- 
ning her og i „Llama"s Skildringer af Foreningsstadiet ; det 
turde være overflødigt at gentage, aldenstund netop Ekstasens 
Afvisning er et Kardinalpunkt og den eneste Tilstand af tilnær- 
melsesvis lignende Art, som har en fast Plads i Systemet, er 
„Glemselen" ved Slutningen af Noche del sentido. Men heller 
ikke denne var jo nogen Trance, saa lidt som denne Karakter 
— det tranceagtige — i Virkeligheden var fordret ved „Over- 
gangsoplevelsen" til Foreningsstadiet. At Juan de la Cruz gan- 
ske vist mener noget lignende som Teresa om de Trin, paa hvilke 
de forskellige ekstatiske Fænomener „normalt" kan indtræde, 
er en anden Sag. Ligesom hun har han utvivlsomt Uret i at 
tro, at de „højere" og „højeste" Oplevelser — patologiske Fæno- 
mener, som de er — ikke lige godt kunde finde Sted paa alle 
moralske Udviklingstrin. Med denne urigtige Mening vilde han 
sammen med hele sin Tids Religiøsitet falde ind under Leuba 's 
Dom, hvis han ikke netop var forud for sin Tid i ikke at grunde 
sit System paa dem. Det er forholdsvis ligegyldigt, hvad han i 
saa Henseende har regnet for muligt, naar Hovedsagen staar 

^) Biittn. II S. 91—92. 

fast: at han paa ingen Maade har foretaget den Sammenblanding, 
hvorom Talen er. Paa intet Punkt er ekstatisk Oplevelse ham en 
Garanti for gennemløbet Udvikling og opnaaet Modenhed. Ikke 
engang de „toques sustanciales" m. m., han anerkender, spiller 
nogen saadan Rolle: det eneste, der gælder, er Graderne i Kær- 
lighed og — for at tale med Eckehart — „ Abgeschiedenheit" . 
At den religiøse og moralske Udvikling flettes sammen til Enhed, 
er dog noget ganske andet^). En saadan Syntese er det, der og- 
saa her i de sidste Stadier stræbes hen imod; der vibrerer i 
dem en sælsom Forening af transcendent, etisk og kosmisk 
Længsel, Men det Moment, som her lider derved, er ikke det 
moralske — som det vilde passe med Leuba's Teori — men 
det religiøse. Det taber i alt Fald i Anskuelighed. 

2) Det kan vanskeligt gentages for ofte, at Juan de la Cruz's 
Forfatterejendommelighed ikke ligger i det begrebsmæssige^). 
Hvor Eckehart og Tauler med Lidenskab forfølger selve Guds- 
tanken og ligefrem faar den kemisk opløst, saa de etiske Korre- 
latbegreber lades milevidt tilbage, nøjes Juan de la Cruz med at 
sætte den i bibelsk Transcendens, paa een Gang „numinøst" 
og etisk farvet, og skaber derved den mærkelige Samklang 
mellem det asketiske og det kontemplative Moment, der er 
hans Særkende. I Stedet for Jeg'ets spekulative Uendeligheds- 
bevidsthed træder Spændingen mellem Følelsen af Guds Fjærn- 
hed for Erkendelsen og hans Nærværelse i Hjærtet, og sva- 
rende dertil samler hans Forestilling om den endelig fuldbyrdede 

^) Hvad her er sagt om det etiske Moments stærke Fremtræden i 
„Cåntico" , strider kun tilsyneladende imod den S. 74 givne Vurdering af 
Etikens Mangel paa konstruktiv Befydning i Juan de la Cruz's Tankebyg- 
ning. Han er og bliver den religiøst bestemte Aand, og hans Etik er saa 
negativ af Type, fordi den er helt afhængig af det religiøse. Og det" er 
netop saa betegnende for Cåntico-Skriftets „Grænseværdi" i hans Pro- 
duktion, at dei lader det afledede, dekorative Element i hans Tænkning, 
som er det moralske, træde saa stærkt i Forgrunden, fordi den vigtigste 
Streng paa hans Instrument' ikke længere giver Klang. Om det saa er, 
fordi Tonen brister i Højden, eller af andre Grunde, er et andet Spørgs- 
maal. 

^) Derimod nok i det „over-begrebsmæssige" . Han lamslaar Tankerne 
om Gud for et „noget" s Skyld, der ligger over Tankens Maal og dog 
kun har Realitet som Tanke. Heraf de Modsigelser, vi maa bevæge os i 
— og den tragiske Spaltning i ham selv, som Poesien paa een Gang til- 
slører og antyder. 

Forening sig i Billedet af Ilden, hvori den guddommelige Ak- 
tivitet og Sjælens Hengivelse i den rene Længselsattraa smelter 
sammen, „Llama que consume y no da pena"^). Men ikke 
mindre stærkt bør det fremhæves, at det kosmiske: Hengivelsen 
i Altet, Erobringen af Verden og dens Mangfoldighed derfor 
ingenlunde mangler. Tværtimod bryder det netop paa Slutnings- 
stadiet frem med fornyet Magt, men gennem en digterisk og ikke 
en spekulativ Intuition. Som Lyriker ejer, bevarer og sublimerer 
han den kosmiske Mangfoldighed i den mystisk-religiøse En- 
hed. Hvad der kunde anes gennem Noche oscura-Digtets Sym- 
bolik og „al todo" -Formuleringerne i Subida I, XIII, den 
franciskansk-lyriske Indstilling, Juan de la Cruz vedkender sig 
med Citatet „Dios y todas las cosas", kommer i „Cåntico" til 
fuldttonende Udvikling. Digtet strømmer over af kosmisk Natur- 
følelse: selv hvor Tanken er negerende, synges den nære Be- 
sidden og Favnen af Altet ud i Billedsproget. 

At komme fra „Noche oscura" til „Cåntico" er som at opleve 
en Foraarsmorgens stigende Jubel efter en skummel Uvejrsnat. 
Allerede Sceneriet, hvori Billedet af Sjælens Elskovskvide er 
sat ind, ligesom aander Vaarduft og hemmelighedsfuld Forvent- 
ning om sommerlig Livsfylde, og fra V. 13 strømmer det frem: 
en „Sonatine" af uadskillelig samhørende kosmisk og religiøs 
Vellyd, hvis Motiver bestandig afvekslende strømmer under og 
glimter frem i hele Resten af Digtet. I Udlægningen har vi set, 
at Juan de la Cruz netop paa dette Punkt vedkender sig Natur- 
mystiken som andet og mere end allegorisk Iklædning ; det giver 
os Ret til ogsaa andetsteds, hvor han selv kun lader den gælde 
som saadan, at beholde Bevidstheden om Ordenes dobbelte Me- 
ning. Som i Noche oscura drejer det sig om Symboler, hvis 
Indhold ikke udtømmes gennem en enkelt Tankerække: selv 
hvor den aandelige Betydning er mest evident, som i V. 15 — 16, 
21, 26, 31, 33 og 35 — 36, bliver i alt Fald selve Følelsens 
Rigdom tilbage som Pant paa, at Billederne øser af et Væld, der 
ikke længere er fremmed Eje. Det er tydeligt, at Juan de la 
Cruz her selv har noget at sige : han er skabende Digter og nøjes 
langtfra med at overtage det givne Billedsprog fra Højsangen; 

^) Cåntico Strofe 38 V. 5. 

tværtimod hæver han sig højest, hvor han ganske forlader det 
og lader sig bære af sin egen Inspiration. Hans Egenart er umis- 
kendelig: selve det erotiske hidser ikke hans Fantasi som en 
Susos eller Jacopone da Todi's. Uden Tvivl har han modtaget 
Impulser direkte fra Bernards Højsang-Prædikener med deres 
Brudekammer-Mystik; men den Retfærdiggørelse for at have 
sanseligt forurenet det religiøse, som Butler for dennes Ved- 
kommende har forsøgt^), vilde næppe nogen her falde paa at 
finde paakrævet. Man skal vist lede om en mere kysk, næsten 
æterisk Behandling af Højsangens erotiske Motiver end Juan 
de la Cruz's. Det er en i den Grad aandeliggjort Forventnin- 
gens Mystik, at den ligesom gaar op i ene Duft. Saaledes er det 
blevet muligt i alt Fald delvis at bevare den skære bukoliske 
Stemning samtidig med, at en højere aandelig Virkelighed lige- 
som med tyste Vingeslag svæver om det beredte Brudeleje. Alt 
Eftertrykket ligger paa Beredelsen og dens anelsesfulde Stilhed: 
den skjulte Klippehule, det dulgte Blomsterflors krydrede Duft, 
den højtidsfulde Ensomhed, den begyndende Henrykkelses søde 
Bortsynken. Men her er han endnu delvis Oversætter; fuldt hans 
egne er derimod de Strofer, hvor den religiøse Stemning saa at 
sige kosmisk transponeres. V, 13 — 14, 34 — ^35 og 38 — 39, det 
første og sidste Strofepars Symbolik suppleret og ledsaget af det 
mellemstes, giver os maaske det ejendommeligste rent lyriske 
Indtryk, der ovehovedet kan faas af Juan de la Cruz: en Fan- 
tasi, der paa een Gang skuende og lyttende favner og bemæg- 
tiger sig et uendeligt Indhold, men efter dets forborgne, indre 
Mening, idet der tegnes med aandeagtig Streg, spilles i aande- 
agtig Toneart, tales med Fingeren paa Munden — et sælsomt dun- 
kelt og dog plastisk antydende Sprog, Den Juan de la Cruz, som 
elskede det natlige Landskab, de underlige Timer henad Dag- 
gry, da Tingene synes at give den indre Betydning fra sig, der 
ikke fattes i Dagens urolige Overflade-Klarhed, fortjener Navn 
af Kunstneren blandt Mystikerne, hvis Øre har været ind- 
stillet til at opfange „Tavshedens Musik", „den vellydfyldte En- 
somhed". Han har digterisk skabt sit eget Univers og rummet 
sin kosmiske Higen i sin Gudstankes lyrisk fattede Uendelighed. 

^) Western Mysiicism S. 140 f. 

I Juan de la Cruz's Symbolik slutter man, hvor man begyndte: 
med Nattesymbolet. Forberedt hos Dionysios og i den rhinske 
Mystik er det grebet af ham og udformet til det meget sigende 
Motto, hvorunder han har stillet sin hele Lære ind. Ogsaa „Cån- 
tico" klinger ud deri. Saaledes vender Floden tilbage i sig selv: 
kun i Nattestemningen føler han sig for Alvor hjemme ; den giver 
Negation og Position i eet. Derfor vedbliver Symbolet at være 
latent til Stede og virke ogsaa i „Llama" med dets tilsyneladende 
modsat artede Billedverden. Men hvor rigt paa Indhold er ikke 
dette Skyggemaleri allerede nu blevet! Det har optaget i sig 
ikke blot Længselskviden, Fuldkommengørelsen, Tilintetgørel- 
sen, men nu ogsaa de første Straaler af Morgenrøden. Udlæg- 
ningen af Noche oscura-Digtets Slutning, som ikke blev naaet 
i „Subida" og „Noche oscura", begynder i „Cåntico" med selve 
Digtets Tekst, som fra V. 11 af er en mægtig iParafrase af Noche 
oscura 's sidste Vers. Alt i Antydninger; Symbol forklares gen- 
nem Symbol, men Horizonten rødnes allerede af den stigende 
Sol; naar den gaar op, vil den lyse over en Verden, der tilhører 
Sjælen i Gud. 

Findes der overhovedet Mulighed for adækvat at udtrykke 
det, man kalder religiøse Oplevelser? Juan de la Cruz og mange 
andre Mystikere benægter det ; Leuba og flere Psykologer hen- 
ter fra de mystiske „Meddelelser"s intetsigende Karakter Bevi- 
set for, at Troen paa deres Objektivitet beror paa Selvbedrag. 
Et selvstændigt „numinøst" Sprog eksisterer i alt Fald kun i 
Brudstykker, og saaledes ser vi de religiøst bevægede Aander, 
fremfor alle Mystikerne, søge sig forskellige Udtryk for deres 
Oplevelser — Udtryk snart af mere filosofisk, snart af mere 
digterisk Art — oftest selv vidende om disse Udtryks Utilstræk- 
kelighed. Jo højere Oplevelserne er, des mere svigter Udtrykket. 

Hvad „Cåntico" angaar, kan det i saa Henseende utilfreds- 
stillende vel siges at ligge i selve Digtets Anlæg og i Arten af 
dets Symbolisme. Højsangen er ikke nogen Afsløring af selve 
Elskovsmysteriets Kærne; den kredser derom i yndefuld Leg og 
fletter Krans til Omramning af et Billede, der selv holdes skjult 
for Beskuelsen. Det er naturligvis netop derigennem, at den er 
tiltalende for den kristne Fantasi: kun i dette Clairobscur, hvor 

Afstanden fra Centrum bestandig bevares, er den menneskelige 
Elskovs Symbol overhovedet i Stand til at tjene som Iklædning 
for den religiøse Tanke. Mindst vilde en Juan de la Cruz kunne 
tænkes at forsøge en Insisteren herudover, der maatte tvinge 
ham ud af sit aandeligt-kyske Forhold til Genstanden, og hans 
Højsangs-Digt viser da ogsaa den samme Kredsen, den samme 
Forbliven paa Tærskelen, det samme Spil af Antydninger som 
Originalen. Videre kan han øjensynlig ikke komme ad den Vej. 
At han selv har følt det utilstrækkelige i Elskovssymboliken, 
fremgaar af et Sted i selve „Cåntico"-Digtet, nemlig XXXVIII 
V. 1 , S. 607 — 608, hvor han indfører Benævnelser for sønlig og 
faderlig Kærlighed og dermed anslaar Toner, der ligger N. T. 
og Protestantismen nærmere. Men det er først den protestanti- 
ske Salmedigtning, der har gjort Tanken om Gudsfaderligheden 
poetisk frugtbar; den hører ikke til den katolske Mystiks Billed- 
skat. Enten nu Forklaringen er at søge i Modsætningen mellem 
den romanske Fantasis frisk-naturlige Sensualisme og den ger- 
manskes „blaaøjede" Sarthed eller i noget andet, er det en Kends- 
gerning, at den første altid har følt sig mere hjemme i Erotikens 
Billedverden. Og Juan de la Cruz har ikke, naar han søgte bort 
fra denne som uegnet til Gengivelse af de inderste og højeste 
Erfaringer, valgt noget andet menneskeligt Forhold til Vehikel 
for sin Tanke; han anvender i Stedet i det sidste af sine tre 
kommenterede Digte, „Llama de amor viva", et andet gammelt 
mystisk Yndlingssymbol, Ilden. 

I Fortalen til „Llama" erklærer Juan de la Cruz, at dette Digt 
skal beskrive Tilstande, der i Intensitet overgaar dem fra „Cån- 
tico", skønt disse allerede tilhørte Foreningsstadiet, d. v. s. det 
højeste. Sjælen paa Jorden kan naa til. Vilde man søge dette 
Trin inddelt i Grader, kunde man illustrere Fremskridtet gen- 
nem „Cåntico" og „Llama" som Trolovelse og Bryllup — disse 
begge indenfor „Cåntico" — samt endelig selve den ægteskabe- 
lige Lykkes Udfoldelse i „Llama". Det er en „Truisme", at 
Haab og Længsel, det attraaede og det næsten, men ikke fuldt 
opnaaede, langt snarere end Besiddelsen, Lykken og Freden er 
Digtningens rette og egentlige Element. „Saligheden har ej 
Mund", hedder det i Heibergs „En Sjæl efter Døden", og saa 

snart et Forhold bliver stationært, saa Bevægelsen i det redu- 
ceres til en Drejen sig om sit eget Centrum, taber det til- 
svarende i æstetisk-plastisk Anskuelighed. Det var en af Grun- 
dene til, at „matrimonio" -Symbolet til Slut svigtede^), og det 
turde være en Hovedaarsag til, at „Llama"-Digtet i æstetisk 
Henseende frembyder saa meget mindre Interesse end de to 
foregaaende. Denne fortsatte Tagen de højeste Toner, denne 
Mangel paa Fremadskriden og episk-dramatisk Spænding, saa 
kun de i Strofe 1 og 3 antydede Tilbageblik paa tidligere Til- 
stande giver Billedet af de nuværende en Smule Relief, virker 
trættende. Yderligere mangler Digtet, saa kort det er, den Sym- 
bolets Helhed, som navnlig udmærker Noche oscura. I de to 
første Strofer vakles der mellem forskelligartede Metaforer, i 
3dje og 4de er Billedsproget ligesom afsvækket og mere „almin- 
deligt", og skønt ogsaa her Versenes Teknik staar højt og de 
enkelte Billeder, som V. 1 Slutn., V. 2 Beg. og Slutn., tit er sind- 
rige og dybe, savner man det hemmelighedsfulde Pust af „det 
store", som Juan de la Cruz andetsteds lader os fornemme. Og- 
saa i Udlægningen føles Ildsymboliken anstrengende; man for- 
staar, at den ikke har kunnet gennemføres konsekvent. Derimod 
kan Digtet fra vort egentlige Hovedsynspunkt, det religions- 
psykologiske, vel taale en Sammenligning med Noche oscura og 
Cåntico, Ja, det repræsenterer forsaavidt et større Opbud end 
det sidstnævnte af Arbejde for paa dette yderlig vanskelige Felt 
virkelig at faa flyttet Mærkepælene frem. Det maa ikke glemmes, 
at vi staar ved Grænsen af den Nytte, det digteriske Symbol 
kan gøre i Retning af at give Udtryk for disse Oplevelser; man 
naar et Punkt, hvor den religiøse Forkyndelses Værdi som sjæ- 
leligt Dokument begynder at staa i omvendt Forhold til dens 
rent digteriske Skønhed. Det er, som om vi i „Llama" trods den 
stærke Begejstring aander en mere nøgternt afsvalet Luft end 
i „Cåntioo". Elskovssymbolet tvinger ikke mere til Metaforer, 
hvis egentlige Betydning unddrager sig Analysen; i Stedet er 
traadt en jævnere, mere direkte Udtryksmaade, der maaske 
netop fortjener særlig Beundring. 

Digtet, hvorom dets Overskrift siger, at det udsynges af Sjæ- 

1) Se Note 9 S. 224. 

len i „den inderlige Guds-Forening", fortsætter forsaavidt — 
som ogsaa Fortalen angiver — Udviklingen i „Cåntico", men 
Symbolet, det beherskes af, og som giver det og Skriftet Navn, 
betegner en Genoptagelse af Temaet i Slutningen af „Noche 
oscura". Det er den pinefuldt rensende Ild i Sjælen, der nu har 
saa vidt guddommeliggjort den, at den føles som varmende og 
livgivende. I 1ste Strofe viser Linien „Pues ya no eres esquiva" 
hen til de udstaaede Lidelser, og Udlægningen giver igen en 
Del af Stoffet fra Noche oscura. Ser man paa Digtet alene, 
synes nu den citerede Linie ikke at være saaledes at forstaa, at 
det smertelige er forsvundet: Lidelse og Fryd toner sammen i een 
Klang, som det især kommer frem i 2den Strofe-, „cauterio 
suave", „regalada Uaga", „matando, muerte en vida la has 
trocado". Hvad „Cåntico" giver som adskilte Momenter, Dis- 
sonans afløst af Harmoni, er her stemt sammen i en Enhed, der 
kan bringe en dansk Læser til at mindes Stigningen fra Hauch 's 
„Smerten er kun Vrangen af Salighedens Dragt" til Paludan- 
Miillers „Himlens Salighed er altfor rig til i et enkelt Væld sig 
ud at tømme" o. s. v. I det hele føler — stadig saa længe vi kun 
ser paa Digtet — en luthersk bestemt Religiøsitet sig her mere 
end i de to foregaaende Digte mødt af en beslægtet Stemning: 
Enheden af kontrasterende Følelser, som den findes i Synds- 
og Naadesbevidstheden, synes at kunne svare til Enheden mel- 
lem uendelig Kval og uendelig Husvalelse ved den mystiske 
„Berøring" af Guds Haand. Ganske vist vil en saaledes indstil- 
let Læser blive skuflet ved i Prosaskriftets Udlægning saa godt 
som intet Spor at finde af Dobbeltfølelsen, der syntes at aaben- 
bare sig i Digtet. Tværtimod siges det gentagne Gange og med 
stor Bestemthed, at i disse Tilstande er — som det vel maa 
fordres i det fuldkomne Stadium — al Smerte forsvundet og 
afløst af ublandet Lyst og Nydelse. I det højeste kan man sige, 
at Udlægningen tillader det smertelige at klinge med som Erin- 
dring. Her er et af de ikke saa faa Tilfælde, hvor man maa 
tvivle paa, at Teologen fuldt gengiver Digterens Oplevelse. Hos 
den sidste er Undertonen umiskendelig — og man kunde til- 
føje: uundværlig; men er det et blot æstetisk Behov? 

Juan de la Cruz 13 

Man maa i hvert Fald indrømme, at vi her med det samme er 
et Skridt ude over „Cåntico" og nærmer os en virkelig Beskri- 
velse af religiøse Tilstande, der bærer ikke blot den højeste 
Spændings, men den dybeste Tilfredsstillelses Præg. Baade det 
etiske og det kosmiske Element, som i „Cåntico" spiller saa 
stor en Rolle, er her trængt tilbage, og som med et Brændglas er 
alle Straaler samlet i eet lysende Punkt, det fuldbyrdede Møde 
af Aand med Aand. Kærligheden alene taler; men det er dog 
endnu ikke Sammensmeltningen af dens Du og Jeg. Sproget er 
og bliver Længslens. 

Det er vel ret beset knap saa meget den lyriske Favnen af 
Verdensaltet, der giver os Ret til at betegne Juan de la Cruz's 
Mystik som udsprunget af Tørst efter og ikke af Lede ved Livet, 
som det er denne bestandige Vedvaren af Persons-Dualismen. 
Ikke alene værger Juan de la Cruz sig fuldt saa kraftigt som 
Eckehart, og med betydelig mere Ret, mod enhver panteistisk 
Konsekvens — flere Steder betones det i Overensstemmelse 
med hele den ortodokse Mystik, at Sjælens Væsen heller ikke 
i den fulde Forening gaar op i Guds — men der er i Virkelig- 
heden heller intet hos ham, der berettiger til den Slutning, at 
denne fulde Deifikation „por participacion", som hører det andet 
Liv til, er tænkt eller følt panteistisk. Juan mangler Eckeharts 
Drift til Enhed og Ophævelse af al Forskel; han har kun Tran- 
gen til fuldt og sikkert Samfund med en personlig Gud. Det er 
jo hele den klassiske spanske Mystiks Kendemærke: baade Sjæ- 
len og Gud som altopslugende Enhed er den fremmed; men 
dens Tørst efter fuldere Oplevelse af en paa een Gang transcen- 
dent og immanent Guddoms Realitet er saa intens, at den har for- 
maaet saavel at uddybe det kristne Gudsbegreb som at bidrage 
til det moderne Personlighedsideals Udformning. Og mellem 
Dokumenterne herfor indtager Juan de la Cruz's Llama-Digt 
ingen uvigtig Plads. 

En nærmere Indtrængen i dets Symbolik viser, hvordan atter 
her intet er banalt, udtraadt eller slapt, alting levende og ge- 
digent. Flammen, som er trængt ind i Sjælens inderste Dyb, 
saa kun et let Slør endnu skiller den fra dens Maal: at fortære 
det ydre Liv og bringe det indre til Fuldendelse; den sva- 

lende Brand; den liflige Smerte^) ; den dræbende og livgivende 
Berøring af Guds Haand; Guddomsglansen, der faar Sindets 
dybe Mørke til at genstraale Lys og Varme til den, der gav dem; 
Kærlighedens blide Aandepust i Sjælen, hvor den løndomsfuldt 
bor og skaber alt i sit Billede — det er Indholdet af de fire 
flammende Strofer, der er som et eneste Begejstringsudraab fra 
et Selv, der i den religiøse Hengivelse finder sig uendeligt kvæ- 
get og bekræftet. 

Den Berigelse, vor Forstaaelse af de her antydede Tilstande 
faar gennem Udlægningen, kan ikke kaldes overvættes stor. 
Mere end ved de andre Digte mærkes Afstanden mellem digte- 
risk-religiøs Inspiration og teologisk Refleksion. Manglen paa or- 
ganisk Princip og Sammenhæng er i høj Grad følelig. Bestandig 
er vi Vidner til en trættende middelalderlig Ituhakken, der fører 
til Behandling af Enkeltudtryk i Stedet for af Tankegange, saa 
at den, der ønsker at forfølge disse. Gang paa Gang faar Stene 
for Brød. Naar man søger efter Meningen af „Sjælens dybeste 
Centrum", som rammes af Kærlighedsflammen, siges det — 
aandfuldt, men ikke logisk eller exegetisk tilfredsstillende — 
at „Sjælens Centrum er Gud" etc.^). Udtrykkene „cauterio", 
„mano blanda" og „toque delicado" fordeles paa Treenighe- 
hedens Personer, og i denne Strofe er Undertonen i den oprin- 
delige lyriske Harmoni af Lyst og Smerte i den Grad forsvundet 
i Udlægningen, at „matando" i sidste Linie blot faar Betydning 
af det naturlige Menneskes Afdøen til Fordel for det guddom- 
meliggjorte. Ganske vist tales der til Gengæld andetsteds om 
den rent legemlige Lidelse, der kan være forbundet med disse 
Oplevelser, men man har dog ikke Følelsen af, at Juan de la 
Cruz paa nogen Maade senere har grebet det oprindelige fulde 
Kompleks af Følelser og bragt til anskueligt Udtryk, hvad han 
lyrisk havde antydet^). Derimod er Prosaskriftet rigt paa med- 
løbende Tankerækker af delvis høj Værdi, Saaledes fremfor alt 
Tilbageblikkene foranledigede ved Ordene „esquiva", „deuda", 
„las profundas cavernas" etc, men ogsaa den vægtige Ud- 

^) „Cauterio" kan betyde baade det, som brænder, og Brandsaaret, her 
vel snarest det første. 
=) S. 625 f. 
') Jfr. Baruzi S. 362. 

13* 

lægning til Strofe I V. 6 „rompe la tela" etc, den fra Teresa 
overtagne Skildring af Serafen med Pilen, videreført med det 
ejendommelige Billede af Sennepskornet, og det sindrige Spil 
af Symboler i Forklaringen af „resplandores" som paa een Gang 
Lys og Skygge. 

Hos Juan de la Cruz er den stadige Tendens Flugten fra Uro 
til Hvile, fra det bevægede til det ubevægede. Det er egentlig 
det, som giver Llama-Digtet dets ejendommelige Mangel paa 
Stigning, idet den højeste Tone tages straks i 1ste Strofe („rompe 
la tela . . .") , saa at de senere føles mattere og mere statiske. Saa 
længe nemlig Udgangspunktet var paa de lavere Stadier af Sjæ- 
lens Udvikling, som baade i „Noche oscura" og „Cåntico", 
kunde den lyriske Rytme falde sammen med den religiøse, idet 
Uro og Disharmoni afløstes af relativ Ligevægt og Fred; men i 
den højeste opnaaelige jordiske Tilstand findes Uroen ikke læn- 
gere som forstyrrende Element, men kun i Form af den Læng- 
sel efter fuldkommen Tilfredsstillelse gennem Døden, som 1ste 
Strofe giver Udtryk for. Vi er altsaa her med det samme paa 
Toppen, og Længselsudbrudet „acaba ya", som peger ud der- 
over mod den evige Befrielse, kan ikke tænkes afløst af nogen 
højere Harmoni, men er tværtimod selv Momentet, der giver 
den højeste digteriske Spænding. Skal der herfra skrides til Sta- 
dier af større Ro, maa det blive ved en Art Beroligelse eller 
Stillen i Baggrunden af selve denne Længsel, der ikke lyrisk 
vil kunne føles som Stigning. Dette, som æstetisk kan kaldes 
en Svaghed, svarer nøje til Arten" af Juan de la Cruz's religiøse 
Erfaring, saaledes som han selv vil have denne fortolket. Det 
er klart ogsaa i Udlægningen, at Ildsymbolet har et direkte 
Forhold til hans Forestilling baade om Guds indre Væsen og om 
hans Virkninger i Sjælen. Gentagne Gange afværger han Tan- 
ken om reel Bevægelse i Gud: Gud er den transcendent-aristo- 
teliske ubevægede Bevæger^ ) , der i sig selv forener evig Hvile 
med evig Livsrytme, og den stadig heftigere Bevægelse, som 
fremkaldes ved hans Dragelse, forstaas under Billederne af 
Ildens Gennemtrængen af Træet eller Lysets Indstraaling i Kry- 
stalprismet^ ) . Maalet er Forvandlingen, og naar denne, som 

^) S. 675. 

2) S. 626 og 650. 

nu, er nær sin Fuldendelse, afløses Stigning og Forbrænding til 
Slut af en Hviletilstand, hvis fulde Virkeliggørelse tilhører det 
andet Liv, men som allerede nu i sin mysteriøse Samtidighed af 
Begær og Mæthed, Brand og stille Lysen unddrager sig adækvat 
Beskrivelse. 

Det er denne Insisteren paa Kærlighedens uendelige Spænd- 
kraft, hvormed Juan de la Cruz overvinder sin egen thomistiske 
Teologis intellektualistiske Stivhed, og som sammen med Ne- 
gationen betegner hans Mystiks Hovedindsats. Han træder her 
i Ruysbroeck's og Katarina af Genua's Spor, men han gaar for- 
saavidt videre end de, som han ikke viger tilbage for at søge 
selve Højdemaals-Tilstandene psykologisk klarlagte. Det lykkes 
vel kun antydningsvis, men det er dog muligt af „Llama" -Skrif- 
tet at uddrage i det mindste følgende Hovedmomenter til Ka- 
rakteristik af, hvad der for ham er Jordelivets Fuldendelses- 
Trin. 

1) Én ny Erkendelse af Gud. Med den fuldstændige Væren 
gennemglødet af Guds Kærligheds Ild følger, at for Erkendel- 
sen alt det tabte genvindes i forklaret Form. Det er forbi med 
Tankens Afklædning og dens Koncentration om en eneste dun- 
kel Ide: Forestillinger om Guds Væsen og Egenskaber strømmer 
ind i overflødig iRigdom, fattede „per viam eminentiae", alle i een 
og dog hver for sig. Her gør Sprogets Fattigdom sig gældende: 
enten disse Aabenbaringer af Guds Egenskaber psykologisk skal 
paralleliseres med Drømme- og Trancetilstandenes Overvurde- 
ring af foregøglede Tankesammenhænges Værdi og Originalitet, 
eller der virkelig er Tale om et saa usædvanligt Erfarings- 
indhold, at der savnes sprogligt Udtryk derfor, eller ende- 
lig det hele kan sammenstilles med det ubeskrivelige i enhver 
elementær Rørelse, naar vi Ansigt til Ansigt med Realiteterne 
aner deres Griben ud over Udtryksmidlernes Ramme, saa er det 
tydeligt, at Juan de la Cruz ikke blot som en from Vignet hid- 
sætter Ønsket om, at han kunde være fri for at tale om dette^). 
Han har langtfra glemt, at Erfaringerne er inkommensurable 
med den menneskelige Fornuft; tværtimod hævdes det lige be- 
stemt, at de er utilgængelige for dens Begrebsformer, og at den 

^) Prolog S. 619: „y con dificult'ad se dice algo de la sustancia" . 

Glæde, de ledsages af, intet har at gøre med de forkastede „re- 
ligiøse" Lystfornemmelser. 2) Og dog er der i høj Grad Tale 
ogsaa om legemlige Symptomer. Dels om Smerte. Vel er de 
voldsomme Konvulsioner fra de tidligere Stadier ophørt, og in- 
gen Kamp og Vagt er længer nødvendig til Afvisning af urene 
halvsanselige Rørelser, Syner eller Henrykkelser, men de 
stærke og rene, omend dunkle „Berøringer" og aandelige Intui- 
tioner, som nu er almindelige, fremkalder saa uhyre sjælelige 
Spændinger, at det legemlige Liv berøres deraf. Der føles fy- 
sisk Smerte, som kan være overmaade voldsom, ja, ledsages 
af Stigmatisationsfænomener o. lign. ^) „Legemet, som fordær- 
ves," „strammer Sjælens Tøjle"^), og Gud beskytter det, da 
det ellers maatte dø og ikke udholdt det overnaturliges Nær- 
hed^). Men dels er der ogsaa Tale om Lyst: ikke blot er 
Skildringen af Serafvisionen af en saadan Art, at der synes nød- 
vendig at maatte spille fysisk Lystfølelse ind, men senere si- 
ges det udtrykkeligt, at Glæden strømmer over i Sanselivet, saa 
det føles helt ud i det yderste af Hænder og Fødder*). Ikke 
desto mindre: naar man ogsaa husker, at Serafvisionen staar 
som et isoleret Laan fra Teresa, og at der tydeligt ikke ellers 
siges god for den^), maa man indrømme, at der her ikke synes 
skildret egentlig patologiske Fænomener. Der er ikke Tale om 
Suspension af den almindelige Bevidsthed eller om noget andet 
ekstraordinært end selve de Højtrykstilstande, det drejer sig 
om, og som nok tør kaldes ekstatiske, men ikke i egentlig 
streng Forstand. Der er „Berøring", men den er „skjult"; der 
ses intet Ansigt, høres ingen Ord, modtages intet Sanseindtryk ; 
alene Sjælens dybeste Væsen føler Mødet og Foreningen med 
Guds Væsen i Helligaandens Glød®). 

3) Thi det er den historiske Betydning af denne Mystik, at 
den har udvidet Sjæleskildringens Omraade ved at postulere og 
æggende antyde det aandelige Kærlighedsforholds Muligheder i 

1) S. 637. 

=*) s. 637. 

=•) S. 676. 

*) S. 639. 

*) S. 637 sidste Stk. 

«) S. 639 1ste Stk. 

en Intensitet og Fylde, som var Middelalderen ukendt^), og 
hvormed altsaa Mennesket i moderne Forstand kan siges at 
være begyndt at blive sig bevidst. Hvad Følger det saaledes 
foretagne psykologiske Gennembrud har haft og endnu kan faa 
for senere Tiders Selvforstaaelse, verdsligt som religiøst, og for 
de ortodokse Gudsbegreber, ligger uden for denne Undersøgel- 
ses Omraade. 

4) Det er det kendte mystiske Billede af Træstykket i Il- 
den, som man maa fastholde for at kunne vurdere den etiske 
Fuldkommenhedspretension, der saa stærkt kommer frem i 
„Llama". Motiveringen af Bønnen ved Slutningen af Strofe I's 
Udlægning, den Tillidsfuldhed, hvormed der her henvises til en 
opnaaet Overensstemmelse med Guds Vilje, og det afgjorte 
Modsætningsforhold, hvori Juan hermed befinder sig ikke blot 
til Luthers, men ogsaa til Teresas Syndsfølelse, er tidligere om- 
talt. Strider nu dette ogsaa mod Juans andetsteds udtalte høje 
Værdsættelse af Ydmygheden?^) Hos Luther opvejes Synds- 
bevidstheden af Tilliden til det forkyndte Naadesord, hos Te- 
resa af Kirketro og ekstatiske Erfaringer, og disse Modvægte 
føles hele Livet igennem som nødvendige. Er det anderledes 
hos Juan de la Cruz? Lader han Mennesket tilkæmpe sig en 
saadan Fuldkommenhed, at Spændingen ophæves, saa den gud- 
dommeliggjorte Sjæl ikke mere føler Trang til Syndsforladelse, 
men dristig maaler sig med Guds Maal og finder sig værdig til 
hans Nærhed? I saa Fald vilde det være én ren metafysisk 
Forskel, der blev tilbage, uden moralsk Indhold, og den egent- 
lige Grund vilde være slaaet bort under hans Udtalelser om, 
at Foreningen endnu ikke er en saadan, at Gud kan aabenbare 
sig fuldt. Sikkert er det, at det i dette Liv væsentlig er den 
legemlige Naturs Svaghed, som er Aarsagen. Der er ingen 
Tvivl om, at Forvandlingen allerede paa denne Side Døden kan 
og skal blive saa fuldstændig, at Sjælen bliver „Dios por par- 
ticipacién" ; derfor findes rigeligt Bevis. For saa vidt opstiller 
Juan de la Cruz den samme dristige Fordring som Eckehart om 
Sjælens Guddommelighed. Men Forskellen er rigtignok den, at 

^) Se Note 1. S. 305— 306. 

=*) t. Eks. „Avisos y Sentencias" 326 S. 52, S. 57 (5). 

Eckeharts Tanke er: Sjælen er paa Forhaand Gud, Juan de la 
Cruz's: Gud kan gøre den sig lig. Det paulinske Paradoks: I 
er allerede salige ; forarbejd derfor Eders Salighed ! kan siges at 
være grebet i sin første Halvdel af Eckehart, i sin sidste af 
Juan de la Cruz. Han fastholder paa den ene Side den ortodokse 
Kirkelære om Naaden, der strækker sig til alle fromme Med- 
lemmer af Kirken, men hævder paa den anden, at den egent- 
lige Vej til Samfund med Gud, den, som faa vandrer til Ende, 
skønt alle er kaldede dertil, er Mystikens tredobbelte^). Den, 
der naar at tilbagelægge den, er virkelig „fuldkommen" ; men 
det sker kun ved Guds egen Førelse, som man passivt skal over- 
give sig til. Ogsaa for Juan sker Retfærdiggørelsen af og ved 
Tro ; men det er en Gøren til og ikke blot Regnen for retfærdig, 
og den fuldbyrdes gennem en fuldstændig Opgivelse af alt men- 
neskeligt, saa kun den stille Venten, „advertencia amorosa", 
som er Troen, bliver tilbage. Den rensende og livgivende Ild, 
der da tilvejebringer Forvandlingen, er helt Guds eget Værk, 
som hverken det ene eller det andet Menneske skal søge at 
blande sig i, og saaledes er Fuldkommenheden Virkning af og 
ikke Forudsætning for Retfærdiggørelsen. „Mystificeret Justifi- 
kationslære" ! Paa en Maade er Juan de la Cruz endnu dristi- 
gere, endnu „farligere" end Luther, og man forstaar baade, at 
Kirken har været saa forsigtig med at lyse ham i Kuld og Køn, 
og at han selv har kortlagt Vejen som saa trang og svimlende 
høj. Ingen Mystiker før eller siden har saa patetisk og saa selv- 
stændigt uddybet Meningen af den paulinske Dualisme mellem 
Kød og Aand: Suso er for naiv, Eckehart og Tauler for filosofisk 
abstrakte, M™« Guyon og Molinos ikke tilstrækkelig ophøjede 
til, at „Tilintetgørelsen" hos dem kan lodde hans Dybder, og 
ingen af dem naar heller hans Højde i Bevidstheden om Guds 
Iboen i Sjælen. Kun en usædvanlig koncentreret Kraft i et paa 
een Gang kosmisk og etisk transcendent-personligt Gudsbegreb 
kan føre til denne storstilede Tro paa den „aandelige Fattigdom" 
og dens Belønning. Menneskets Intethed, Guds Ufattelighed bli- 
ver baade baaret og ophævet af Guds skabende og aabenba- 
rende Energi. Positionen har i dobbelt Forstand opslugt Nega- 
tionen. 

^) Se Note 4 S. 220—222. 

Juan de la Cruz stemmer overens med de ældre Mystikere 
fra Augustin til Bernard i, at den fulde Forening, „aktivt" for- 
staaet, i dette Liv kun kan være forbigaaende^) ; men han skil- 
ler sig — med Ruysbroeck og Teresa — fra dem ved paa det 
bestemteste at paastaa, at det mystiske Livs sidste Fase er en 
stabil og hele Sjælen omfattende Tilstand af Enhed med Gud i 
Væsen^) og Virken^). Her anvender han — foruden Distink- 
tionen mellem „esencia"s Union, som er varig, og „las poten- 
cias"', der kun kan være forbigaaende — den skolastiske Di- 
stinktion mellem actus og habitus og sammenligner den med 
Forskellen mellem Flammen, der slaar ud fra det gennemglø- 
dede Træstykke, og det glødende Træ selv*) . Som habitus 
virkeliggøres Foreningen helt og uden Tilbageslag; som actus, 
som bevidst tænkende og følende Nyden og Tilbagestraalen af 
Guddomsglansen, hvori Sjælen bades, realiseres den kun i de 
særlig beaandede Øjeblikke, der rigtignok nu indtræffer stedse 
hyppigere og kan fremkaldes af Viljen^), men fremfor alt ved 
de guddommelige „Berøringer". I hvilket Forhold disse to Fak- 
torer iøvrigt staar til hinanden, bliver ikke klart. Men det ud- 
vikles som ejendommeligt for det fuldkomne Stadium, at de 
„actos espirituales", der tidligere kun med Vanskelighed og 
langsomt kom i Stand, fordi der sjældent naaedes længere end 
til „Ønsker og F'ølelser", nu i den „beredte Sjæl" fuldbyrdes 
i et Øjeblik, saa der altsaa i kort Tid kan udføres en Mængde 
af dem*) . Træet er glødende. Sjælen beredt. Foreningen er vir- 
tuelt til Stede, og denne habitus overgaar til actus med samme 
Pludselighed, som den menneskelige „Form" indføres i Ma- 
terien ved Skabelsen i Moders Liv. Det, der menes, er øjen- 
synligt, at Bønnen hos den Fuldkomne bliver en permanent sjæ- 
lelig Tilstand, idet alle dens enkelte „bevidste" Processer faar 
det Forløb, at Tanken allerede ved første bevidste Rørelse fin- 

1) Subida II Kap. IV S. 111. 

^) Ikke Identifikation (no esencialmente) , men Forening tænkt som 
stedsevarende Berøring i Kærlighed mellem to „sustancias" , salvo den 
„aktuelle« „toque" . Se navnlig Cåntico XXXII V. 2 S. 589. 

") Se Subida III Kap. I S. 274 f. 

*) Llama I S. 623. 

^) Llama I S. 632. 

') Loc. cit. 

der Hvile i den fuldkomne Samfølelse med Gud^). Denne uen- 
delige Tryghedsfornemmelse, som er forenet med klar Almen- 
bevidsthed og dog har sit Tyngdepunkt forrykket ind i en an- 
den Verden, er det, som i „Llama" -Digtet bringer Længslen 
efter det andet Liv til Ro, saa Bevægelsen bort fra Paroxys- 
merne, der begyndte i „Cåntico", naar sit endelige Maal: den 
teopatiske Tilfredsstillelse. Den tør vel sammenstilles — om- 
end langtfra identificeres — med den protestantiske Fromheds 
højeste Former for Frelsesvished, samt i en vis Forstand med 
det paulinske „Ikke jeg lever, men Kristus lever i mig". Naar 
Juan selv tager dette Skriftsted til Motto, ligger hans Beretti- 
gelse dertil vel mere i Intensiteten end i Kvaliteten af den ud- 
trykte Følelse. En saa haandfast Fortolkning af Paulus' Tanke 
er sikkert ikke berettiget, selv om paulinsk Følemaade vel næppe 
heller er identisk med en moderne Lutheraners. Det faar staa 
hen, hvilken Form for religiøs Tryghedsfølelse der staar N. T. 
nærmest: Tilliden til Forsoningsbudskabet eller Visheden om 
den guddommelige Iboen. N. T. har Paralleler til dem begge. 
Derimod er det ikke vanskeligt at paavise Parallelismen mel- 
lem de Veje, ad hvilke Paulus og Juan de la Cruz naar deres 
Maal, en Parallelisme, der er af samme Art som den mellem 
Juans og Luthers Tankerækker. Vejen er forskellig: for Paulus 
jødisk-juridisk, for Juan de la Cruz thomistisk-intellektualistisk, 
eller rettere nyplatonisk-psykologisk. Ligesom Paulus gennem 
rabbinske Ræsonnementer kæmper sig frem til Frigørelse fra 
judaistisk Tankegang, saaledes arbejder Juan de la Cruz sig 
gennem en halvt platonisk farvet Dialektik og med en halvt ari- 
stotelisk Psykologis Midler frem til en religiøs Besiddelse, der 
ligger langt ud over den græsk paavirkede middelalderlige Teo- 
logis Synskreds. Og ligesom Hjærtepunktet hos Paulus, hvorfra 
Kraften kommer til det radikale Brud med og Afkald paa, „hvad 
der var ham en Vinding", er en Førstehaandsoplevelse tydet som 
overnaturlig Aandsmeddelelse, saaledes er den „rene Tro" og 
kærlighedsfyldte Henvendelse af Sjælens Øje mod en Gud, der 
taler i Sjælens Dyb uafhængigt af ethvert ydre Ordhylster, for 
Juan de la Cruz Drivfjederen til hele Negationens Nattevandring 

1) Subida II Kap, XIII S. 163. 

frem mod Kilden til „det Lys, der brændte i Hjærtet". Afkal- 
det hos den ene retter sig mod den egne Retfærdighed af Lo- 
ven, hos den anden mod den egne Gudstanke, den, Kirkens 
Lære og Praksis gav i Hænde; begge har de solgt alt, hvad 
de ejede, for at erhverve den kostelige Perle. 

Ikke mindre tydelig er unægtelig Forskellen. Paulus — saa- 
vel som Johannes — knytter hele sin Oplevelse uløseligt til en 
historisk given Skikkelse og grundlægger dermed en historisk 
bestemt Religion, hvis gnostisk-illuministiske Element kan hol- 
des i Ave af et objektiv-umystisk Læresystems regulerende Kraft 
og af Stifterpersonens Minde. Den Gud derimod, som Juan de 
la Cruz. drages til og forenes med, er ikke blot Herren og Fa- 
deren, ikke engang blot Aanden, som blæser, hvorhen den vil, 
men virkelig i nogen Grad tillige Filosofiens, Dionysios' og Plo- 
tins transcendente, forskelsløse, navnløse Ene^). Under dette 
Synspunkt ses ogsaa Kristus selv og hans Værk, saa kun den 
bestemt fastholdte johanneiske Identificering af Gud med Kær- 
ligheden og det stærke bibelsk-personlige Element, som hæn- 
ger sammen dermed, redder fra den truende Panteisme, Det er 
jo den overspændte Transcendentalismes Nemesis, at Guds Per- 
sonlighed fortones, idet der for den religiøse Længsel kun bli- 

^) Jfr. til Sammenligning med Plotin det' karakteristiske Sted. Enn. VI, 
IX, 7: a- . . . o5S' a5 &Xkoiq xaTStXyjfijxévTjv -ctqv 4«*X7)'' ''"^ xatexofiévirjv 
Tt)jtt!)9-^vai, x<^ To5 åvavxfou xiJTtq), aXX' åatzep uepl "c^g BXvjg XéygTat æg 
5pa Snoiov stvat 8st navxtov, si {iéXXst Séxso^ai t;ous Jcav-ctov xiiicoug, ouxto 
xal TCoXu p,aXXov dvsJSsov Tyjv cjjux^'' Yivso^-ai si {isXXst jitjSsv sfiudStov 
éyv.ad-fiiisvo'i losoS-at, upog uXT^pwciv %al IXXap,4'iv aOx^ x^g cptjasog x'^g 
TCpt&xYjg* sl xoOxo, Ttdvxtov X(5v Ifo) a:ps}i6vov 8st Iraaxpacp'^vai npog xo 
eloo) TtivxYj, nrj npog xt xc5v Igo) v.svXla%-ca, ccXXi dYVOi^oavxa xa irctvxa 
%al npo xoO |iåv xf} Sia^S-éosi, xoxs Ss xal xofg sXSeoiv, Ayvoi^oavxa 8s 
xal auxov év x'q ^éq. ixsfvou y^'^^"^*' xaxsJv(j) ouyYSvéfisvov %al txavdig oTov 
6{iiXi^oavx« '^x®'''' aYT^^^°"''f*j sl Stivatxo xal fiXXtp xyjv åxsi auvoualav ..." 
I saadanne Tekst'er kommer Nyplatonismen Juan nærmest, mens det 
straks er tvivlsqmmere med' Enn. V, I, 6 (Selvbefragtningen i Bønnen, 
Sjælen som SY^^f** "^^ izp(5xo\ éxcpav^v), der vilde passe bedre paa 
Eckehart. Saaledes er heller ikke Juans Gudsbegreb eet med Plotins. 
Bestemmelserne lægger mere Vægt paa Transcendensen end paa En- 
heden, er for saa vidt aristoteliske; hvorledes Immanensen skal forstaas, 
har vi set. Man kan vist sige, at blandt de Gudsideer, der er inspireret 
fra Dionysios Areopagiten, hører Juan de la Cruz's til de mindst natur- 
bundne, mest personlige. Inspirationen er der, men thomistisk formidlet. 
Om Dionysios se Note 8 S. 223—224. 

ver et unævnt Noget at stræbe op imod. Juan de la Cruz und- 
gaar selv at strande paa Skæret, men han maa vistnok fra et 
kirkeligt Synspunkt kaldes en farlig Vejleder. 

Slutningsafsnittet af „Llama" -Skriftet egner sig i særlig Grad 
til at vise saavel Højden som Arten af Juan de la Cruz 's mysti- 
ske Aspiration. Alle de Facetter i hans Væsen, vi har forsøgt 
at vise hver for sig, fremtræder her i tæt Forening og med stor 
Klarhed og samler sig til et uforglemmeligt Helhedsindtryk af 
en rig og koncentreret Aands straalende Lysprisme. Alle de tre 
Symboler, hvoraf hans Fremstilling ellers Skrifterne igennem 
er behersket — Natten, Elskovsforeningen, Ilden — viger her 
til Side for det mest direkte Forsøg, han nogetsteds har gjort 
paa at udsige det uudsigelige — og Forsøget bliver til en ny 
Symbolik, men maaske med endnu tydeligere Forhold til en 
psykologisk Virkelighed end de andre. Endnu ved Udlægningen 
af 3dje Strofes Slutning er der Tale om Lys — „extraiios pri- 
mores": det Genskin af Guds egen Herlighed, som er Sjælens 
Gave til Brudgommen, er fremfor alt Kærligheden til ham, fordi 
han er det, han er. Man mindes Sonetten „No mi mueve . . .", 
naar det gennem den sædvanlige skolastiske Begrebsopregning 
med ejendommelig Blanding af Katedersprog og rytmisk Patos 
slaas fast, at Sjælen elsker, lovpriser og takker Gud ikke blot 
af Skyldighed, for hans Velgerningers Skyld eller for selve Glæ- 
den ved at gøre det, men fordi han i og for sig selv er den, 
han er^). „Amour désintéressé de Dieu", altsaa Kontemplatio- 
nens egentligste Selvbevidnelse: Løsgørelsen fra det egne Væ- 
sen og Overfly den i Guds — Eckehart og dog ikke Eckehart^) . 
Og Udlægningen af sidste Strofe fører videre ad denne 
Vej. Her griber Juan de la Cruz Udtrykket „recuerdas en 
mi seno" og skaber derover den sidste digteriske Objektive- 
ring af sin Kulminationsoplevelse : Guds Opvaagnen i Sjælen, 
vendt om til Sjælens Opvaagnen fra naturlig til overnaturlig 
Erkendelse. Intetsteds træder den sælsomme Sammenslyng- 
ning af personlig og kosmisk Gudsforestilling os saa anskuelig 
i Møde, og intetsteds forstaar man klarere den perspektiviske 

^) Llama IV S. 672. Ogsaa det'te Motiv er traditionelt. 
2) Se S. 234 ff. 

Disponering af de religiøse Tilstande op til den fuldt ud teopati- 
ske. 

Den „Opvaagnen" i Sjælens Grund, her er Tale om, kaldes 
betegnende nok en „Opvaagnen" af Guds Søn (jfr. den Rolle, 
„Sønnen" spiller i Bernards Brudemystik og endnu mere i Ecke- 
harts Spekulation). Den er een blandt mange, thi der er mange 
Slags. Men denne er en af de mest ophøjede og liflige. Den be- 
staar i, at „Ordet" (atter Bernard og Eckehart) rører sig i Sjæ- 
lens inderste Væsen paa saa herlig en Maade, at det er, som 
om den gennembølgedes af Duften fra Alverdens Blomster og 
vellugtende Essenser, som om al Jordens Herremagt og alle 
Himlens Kræfter rummedes i den, ja, som den følte i een Sum 
alt det skabtes Væsen, Kraft, Fuldkommenhed og Ynde. Gud 
er den „store Kejser", som bærer og opholder alle tre „måqui- 
nas": den himmelske, jordiske og underjordiske, og naar han 
bevæger sig i Sjælen, drager han sit Hof med sig. Ikke blot 
Tingenes Sum, men deres Grund og Livsprincip fatter Sjælen 
i dette usynlige indre Syn. Den ser Tingene i Gud, ikke Gud i 
Tingene, og forstaar dem først nu ret ved at fatte dem gennem 
deres Aarsag^) . Der ligger aabenbart stor Vægt paa det levende, 
bevægede i Intuitionen af Verdensaltet: Gud er Rod og Prin- 
cip for al Bevægelse, skønt selv uden Bevægelse, og hans Vis- 
dom er mere aktiv end alle aktive Ting. Idet Sjælen vaagner 
op, ser den Gud, baade som han er, og som han virker. Uud- 
holdeligt og knusende vilde dette Syn være, dersom ikke paa 
den ene Side den fuldkomne Sjæl nu var anderledes stærk 
i sin aandelige Del end før, og paa den anden Side Gud viste 
sig naadefuld og ikke streng og beskyttede Sjælens rensede, 
men svage naturlige Del tillige med Legemet mod at overvæl- 
des og tilintetgøres. Alligevel er det ikke til Stadighed, at denne 
Opvaagnen finder Sted. Det svarer øjensynlig til den intermit- 
terende Karakter baade af toques-.divinos og actos espirituales ; 
naar de opleves, siges det med Paulus, at Sjælen ikke ved, om 
den er i eller udenfor Legemet^). (Sentido betragtes paa een 
Gang som det svage, der maa beskyttes, og som det lave, der 

^) S. 673—674. 
=*) S. 675—676. 

ikke faar Adgang.) Som de ældre Mystikere og Thomas be- 
tragter Juan Moses' og Paulus' Visioner som ekstraordinære 
Naadesbevisninger, der kun er faldet i ganske enkelte Stores 
Lod^). Men han lader i Virkeligheden sin „normale" Opadstig- 
ning føre til Erfaringer af samme Type. Og selv om det stadig 
erindres, at det drejer sig om den dunkle Skuen i Tro, Juans 
aldrig løste Gaade^), og ikke om „lumbre de la gloria", taler 
Anvendelsen af Exodus-Parallelen^ ) dog tydeligt om Højden af 
Juan de la Cruz's mystiske Selvfølelse. Billedet af Søvn og 
Opvaagnen faar nu en dobbelt Anvendelse, idet det tillige bru- 
ges til at illustrere Afstanden mellem dette højeste Trin paa 
den mystiske Stige og de lavere. Tidligere kunde, siges der, 
Gud ogsaa afstedkomme „Opvaagninger" i Sjælen, men langt- 
fra som de her omtalte, og vel at mærke fra en Søvn af ganske 
forskellig Art. De faldt som Glimt af noget uendelig højere 
og derfor fremmed ind i den naturlige Erkendens Dvaletilstand ; 
nu er derimod denne afløst af Foreningens uendelige Livsfylde. 
Og ikke desto mindre viser selve Foreningstilstanden sig ind 
imellem sine Højdepunkter af Opvaagnen ogsaa som en Art 
Søvn. Gud hviler i Sindets Dyb; det er en Tilstand af salig Ro 
og Harmoni, men ikke med fuld Udfoldelse af sine Elementer. 
„Thi naar han blot ved een Gang at vaagne og aabne sit Øje 
sætter Sjælen i en saadan Tilstand, hvad da, hvis han til Sta- 
dighed var lysvaagen i den?"^) Saaledes er den dybeste Hvile 
i Sjælen Udtryk for den højeste latente Aktivitet, og den samme 
Vekselrytme mellem Elskovssøvnens og den altomfattende ek- 
statiske Skuens tilsyneladende modsatte, i Virkeligheden beslæg- 
tede Tilstande anes som den, der bærer Cåntico's Lyrik. Og til 
denne tager Juan de la Cruz ogsaa sin Tilflugt, saa de to Sym- 
boler sluttelig knyttes sammen. 

Det er, som om alt, hvad Juan de la Cruz har at sige, kan 
udledes af 4de Strofes 1ste Halvdel: Cuan manso y amoroso 
recuerdas en mi seno, donde secretamente solo moras. Fjærn- 
heden fra alt ydre og alt menneskeligt Begreb, det oplevedes 

1) Subida II Kap. XXII S. 228. 

^) Se t. Ex. Cåntico 608: „gran rastro y sabor" af Delagtigheden i Gud, 

«) Llama 676. 

*) S. 677. 



207 

dybe Uudtalelighed og fuldkomne Aandelighed, Bevidstheden 
om at være naaet ind baade til Guds og sit eget indre Væsen, 
Kontrastens Sødme mellem Guds Magts og Naades Aabenba- 
ring — og samtidig „aquel rostro lleno de gracias," nemlig af 
Skabningens Ynde og „variedad", som smykker Sjælebrudens 
Dronningeskrud, alt samlet i eet uudtømmeligt Betragtningens 
Øjekast. At Juan de la Cruz giver det kontemplative Liv For- 
rangen for det aktive, er med hans Forudsætninger sandsyn- 
ligt, men siges her tillige rent ud: „O hvor lyksalig er den 
Sjæl, som altid føler Gud hvile i sit Skød! O, hvor ret det er 
af den at skille sig fra Ting, fly fra Beskæftigelser, leve med 
uendelig Rolighed . . .!^)" I denne Guds Hvile i Sjælen gaar 
Guds og Sjælens Liv i eet, saa det dybe Aandedrag, hvormed 
vi vaagner op af Søvnen, bliver det sluttelige Billede paa Guds 
eget Aandepust, der indblæses i Sjælen som dens organiske 
Principe). 

Man bør sammenholde disse næsten vegetative Skildringer af 
guddommelig Absorberen og Bliven absorberet med de i høje- 
ste Grad „numinøse" Tekster fra alle fire Hovedskrifter, hvor 
Talen er om det guddommeliges begyndende Manifestationer 
ved Overgangen mellem Noche oscura og Foreningsstadiet. 
Er det Meningen, at den religiøse Afstandsfølelse formindskes i 
den fremadskridende Udvikling? Forsvinder „awe" og „Gefiihl 
des andersartigen" til Fordel for en større „Familiaritet" med 
den guddommelige Elsker? Det er en Vurdering af den sam- 
lede Holdning i „Llama"-Skriftet, som skal give Svaret paa 
dette Spørgsmaal. Enhver Læser maa selv dømme, men saa 
meget er vist, at selve Styrken af Besiddelsens Glæde her — 
som i et Kærlighedsforhold mellem Mennesker — kan tjene til 
Maalestok for den bagvedliggende Kontrastfølelses Spændings- 
grad. 

Juan de la Cruz hører til de Menn,esker, som med indre Nød- 
vendighed koncentrerer sig om en Ide. Denne ene Tanke, for 
hvilken alt opofres, og som forfølges ud over Forestillingens, 
ja, ud over den bevidste Viljes Grænse, er Sjælens Hvile i 

^) S. 677. 

2) Se Note 10 S. 224—225. 

Hengivelsen til sit eget Modbillede i Uendeligheden — Mod- 
billede ikke som Abstraktion, men som Aand. 

Gennem hvilke Kriser og med hvilke Vendepunkter hans Ud- 
vikling er forløbet, kan vi ikke vide, men vi tør nok formode, at 
hans Skildring af de to Nætter set i Sammenhæng med „Subida"s 
successive Aandeliggørelse af den religiøse Stræben i nogen 
Grad er bygget paa egen Erfaring. Anderledes, end han tegner 
Vejen for andre, kan han i Hovedsagen ikke have gennemvan- 
dret den selv. Den gradvise Oplysning, den etapevise Renselse 
er saaledes ikke fremmed for hans Livsgang, og forsaavidt nær- 
mer han sig her til Augustin; men han er ganske forskellig fra 
ham ved sin Udgangsstilling og dermed ogsaa ved sin Forstaaelse 
af Udviklingen og sin Holdning under den. Han begynder ikke 
udenfor Kristendommen og mangler aldeles den omfattende filo- 
sofiske Horisont; hans Udgangspunkt er i givne Trosforestil- 
linger : baade Gudsbegreb og Frelsesvej er forud afstukket i deres 
Hovedlinier, og det gælder for ham om indenfor den givne 
Ramme at tilfredsstille sin Sjæls Trang, mens Augustin ledte efter 
den Tro, der stillede hans Væsen tilfreds. Fælles for dem begge 
er, at de paa hver sin aandelige Rejse i stigende Grad har opdaget, 
at Vejen førte indad^). Men Ligheden med Luther er alligevel 
langt mere paatagelig. Tilhørende samme Tidsalder har de begge 
med Selvfølgelighed stillet Afkaldet paa Verden ved Begyndel- 
sen af deres Bane og deri set en Hovedbetingelse for, at den 
skulde føre til Maalet. Og begge har erfaret, at det var — 
for at tale med Katarina af Genua — dem selv. Gud først og 
fremmest vilde befri dem fra^). Begge har som Udtryk for Af- 
visningen af al menneskelig Støtte og al egen Kunnen valgt Tros- 
begrebet, og begge paastaar i eminent Forstand at være naaet til 
Passiviteten overfor Gud, som lader ham alene udføre Værket. 
Begge endelig beskriver rystende Tilstande af Depression og 
Fortvivlelse som gaaende forud for den sluttelige Hvile i Troen. 

Men hermed er ogsaa Parallelismen udtømt. Ikke blot er der intet 
Tegn hos Juan de la Cruz til Luthers berømte Klosteroplevelse, 
men den store Forskydning i Afkaldet er ejendommelig forskel- 
lig. Hvad Luther oplever som Befrielse og Gave, at Troen ret- 

^) Mærk Citatet fra Soliloquia Cåntico I S. 5Q2. 
2) Noche II Kap. XVI S. 101. 

færdiggør uden Gerninger, bliver for Juan de la Cruz den haar- 
deste Fordring af alle, det mest tilintetgørende Nej til det opad- 
stræbende Sind, som søger Gud og faar at vide, at det intet 
opnaar, fordi selve Redskabet, hvormed det arbejder, er ubruge- 
ligt. At tage Luther forfængeligt vilde være at glemme, hvad 
det kostede ham, inden han lærte at sælge alt, hvad han mente 
at eje, for at erhverve Troens kostelige Perle; en misforstaaet 
Efterfølgelse af Juan de la Cruz maatte snarere bestaa i, at 
man mødte frem med en „teknisk" gennemført Aandsaskese 
som Adkomst til mystisk Salighed. Luther søger Beskyttelse 
og Bekræftelse for sit Liv hos en naadig, uden Betingelser 
forud forbarmelsesrig Fader. Ogsaa Juan de la Cruz styrer 
frem imod noget andet og mere end Dionysiosmystikens ube- 
gribelige Guddom; han vil finde og favne en virkelig levende 
Gud, men véd, at det maa ske i Mørket, udenfor Menneske- 
tankens Hus. Luther elsker Livet, men maa lære, at det ikke 
vindes uden tværs igennem en stor JRædsel. Juan de la Cruz 
drages af det store Intet, Nattemulmet i Sjælen, som er en 
Spejling af Guddommens Ørken hos de tyske Mystikere; men 
det drager ham, fordi han deri hører „la musica callada", fordi 
han véd, hvem der venter ham paa det ensomme Sted, fordi 
Altet i hele sin Fylde, aabenbaret i Gud, vindes gennem Tilintet- 
gørelsen; kun det blindede Øje er blevet skikket til at skue 
„aquel rostro lleno de gracias". Saaledes er det let at forstaa, 
at Luther er blevet Forkynderen for de mange, for Folket, den, 
der aabner SaUghedens Dør paa vid Gab — og som siden 
maa sukke, at „de Kristne bor langt fra hverandre" — mens 
Juan de la Cruz taler til de faa og om de færre og fra først af 
lader forstaa, at her er Tale om Vejen, som ikke mange finder, 
skønt Gud „ønskede, at alle skulde det"^). Hvad den ene raaber 
fra Tagene som et Festbudskab, hvisker den anden i Øret som 
Livsgaadens skjulte Løsning. Og denne Løsning har han ikke 
— som Pascal — vundet i et enkelt Øjebliks pludselige og over- 
vældende Intuition, men heller ikke blot tilkæmpet sig som Resul- 
tat af indhøstede Erfaringer ; den er vel nok tilkæmpet, men dog 
tillige som Kim til Stede i selve Problemstillingen, hvorfra han er 

^) Llama II S. 640 (frit). 

Juan de la Cruz 14 

gaaet ud. „Hvad der var mig Vinding, det har jeg agtet for Tab", 
har ogsaa kunnet være Juan de la Cruz's Motto; hele hans Sjæle- 
vej er blot en konsekvent Udfoldelse af det Program, der er 
nedlagt i Nattesymbolet. Og her er hans Inspiration en anden 
end Paulus', som, idet han lader alt sit eget falde, straks gri- 
ber Erstatningen i Kristi Persons konkrete Gudsaabenbaring ; i 
Stedet maa den, der søger Gud gennem den fuldkomne Abstrak- 
tion, vandre ad ensomme og mørke Stier, ene ledet af „det 
Lys, der brændte i Hjærtet", Forsaavidt har Juan de la Cruz 
ikke taget Jesu Svar til den rige unge Mand mindre bogstav- 
ligt end Frans af Assisi. Men den Maade, hvorpaa han forstaar 
det og tilegner sig Løftet til de Fattige i Aanden, gør hans Af- 
kald endnu mere patetisk. Enten det nu skal forstaas som ny- 
platonisk Aand, formidlet gennem Dionysios og eventuelt den 
tysk-nederlandske Mystik, eller som originalt, saa er det i alt 
Fald stærkt i Smag med Eckehart, naar han, som vi har omtalt, 
lader hele sit System blive, hvad man kunde kalde en Parafrase 

til Ordene: „Sælg, hvad du ejer saa skal du have en 

Skat i Himlen". Uden Mellembestemmelser — man kunde 
have Lyst at sige: automatisk — lader han Skatten tilfalde Sjæ- 
len, blot den virkelig gør Alvor af Afkaldet. Det er aldeles 
som, naar Eckehart paastaar, at Gud nødvendigvis maa komme 
til den løsgjorte, „ledige" Sjæl. Det forandrer ikke Sagen, at 
der tales om Tro: viste det sig ikke senerehen, at Gudsbegrebet, 
som bestandig er den stiltiende Forudsætning, dog ikke dækker 
Nyplatonismens, maatte vi sige, at Juan de la Cruz fjærner 
sig fra Paulus og Luther ved at søge en anden Gud end de. 
Men Spørgsmaalet er netop, om han gør det. 

„Gud staar som Solen over Sjælene" og venter kun paa, at 
Sløret, Dækket, iPletterne paa Ruden skal blive taget bort, for 
at fylde dem med sit Lys. „Se, jeg staar for Døren og ban- 
ker . . .". „Lad Eder forlige med Gud". I disse tre Udtryk 
ligger væsentlig den samme Tanke gemt; men Juans smager 
tillige af en naturmæssig Betragtning, som er de bibelske frem- 
med, fordi den er u jødisk. Det er denne dobbelte Smag, der 
hele Tiden faar Indtrykket af Juan de la Cruz til at skifte og 
svinge mellem to Poler — omtrent som de riflede Billeder i 

Kirkerne, hvor man ser Korsfæstelsen fra venstre og Opstan- 
delsen fra højre Side^). Skulde det mon være hos os, Fejlen 
ligger, saa det blot er os, som er ude af Stand til at fatte ander- 
ledes end ved diskursiv Tidsfølge, hvad han har opfattet i eet og 
det samme Blik? Opdraget til bestandig at skyde Fader- og 
Frelserforestillingerne ind foran den rene Gudstanke og i denne 
atter at etablere et kosmisk Plan foran det transcendente, for- 
styrret af religionshistoriske Opstillinger og Etiketter og uden 
Vejledning af noget eget indre Helhedssyn staar vi hjælpeløse 
foran en Syntese, der ikke synes at passe ind i vore Rubriker. 
Syntese kalder vi Fænomenet paa samme Maade, som vi taler 
om kollektiv Personificering i G. T. af Mangel paa bedre Ud- 
tryk, mens vi burde finde en Benævnelse, der gav Totaliteten 
som Udgangspunkt og ikke som Resultatet af en Addition. Gud 
er for Juan de la Cruz ikke i første Række forskelsløs, super- 
transcendent Væren — deri skiller han sig fra Dionysios-Ecke- 
hart — men, om Ordet maa passere: Substans-Personen, der 
i sin Væren rummer den uendelige uXi^ptøjia. Til hans Fylde 
af Attributer, aabenbaret enkeltvis og dog alle samtidig for den 
beredte Sjæls Skuen^), hører Ophøjethed ligesaa fuldt som 
og i eet med Kærlighed, Enkelhed i eet med Mangfoldighed, 
Handling i eet med Hvile, Skønhed og Visdom i eet med Nid- 
kærhed. 

My stiken søger den direkte Berøring med Gud. Indenfor 
Kristendommen, hvor Forløserpersonen samtidig afgiver et Til- 
knytningspunkt og betegner et skillende Mellemled, kan Pro- 
blemet søges løst enten ved, at Kristus træder Sjælen i Møde 
foran Gud og udstyret med størst mulig konkret „numinøs" 
Fylde, saa Længslen samler sig om ham (Bernard, Suso), 
eller ved, at han flyder sammen med Logosbegrebet, saaledes 
at — trods hans mer eller mindre gnostisk forklarede Mellem- 
komst — det egentlige affektive Opsving sker til Gud selv 
(Eckehart, Ruysbroeck). Teresa indtager her en Særstilling, 

1) Se Note 7 S. 223. 

^) Llama III S. 646. Den samtidige Skuen „in actu" nærmer Sjælen 
til Thomas' Begreb af Guds og den englelige Intelligens (Gilson: Thorn. 
122 — 137) jfr. Quaest. disp. de ver. q. 16 a. 1 ad resp., Summa I q. 
111 a. 1; Quaest. disp. de spir. er. a. 2 ad 12um. 

14" 



212 

idet for hendes Fantasi Gud og Kristus synes at fremtræde med 
omtrent de samme Træk. Derimod tilhører Juan de la Cruz af- 
gjort den sidste af de to Typer, og hans Originalitet viser sig 
maaske allerbedst, naar man sammenholder denne Kristologi 
med Arten af hans Gudsbegreb. Naar han forlader den sædvan- 
lige kirkehge Forholden sig til Gud igennem Frelseren, er det 
ikke, fordi han med Eckehart først finder Hvile i den rene Over- 
Væren. Det er i saa Henseende betydningsfuldt, at han med 
sin psykologiske og antimetafysiske Holdning har forbundet den 
lyriske Intuitionsgave, der lader ham sætte det forborgent frugt- 
bare, indholdsfrodige Nattesymbol i Stedet for den isnende filoso- 
fiske Negation. Nej, Grunden er den, at han i Virkeligheden 
ikke griber efter Fligen af Jesu Kjortel, eller, som Peter paa 
Bølgerne, efter hans udrakte Haand, men følger ham tæt og pari 
passu. Vel benytter han Brudemystikens Terminologi, og vel 
lader han baade Sønnen og Helligaanden og den samlede Tre- 
enighed indgaa i sin rige mystiske Motivkreds^), men den egent- 
lige Mening er dog overalt — i alle Skrifter og paa alle Udvik- 
lingstrin — tydeligt den samme: Sigtet mod den ene, sidste, alt- 
omfattende Grundpersonlighed. Selv i „Cåntico" blegner og for- 
flygtiges nærmere beset „Esposo" til Fordel for „Deus omni- 
potens". 

Guds Svar til Moses paa Toppen af Sinai: „du skal se min 
Ryg, naar jeg gaar forbi", udtydes af Gregor af Nyssa saaledes, 
at den, hvis Ryg man ser, følger man efter, og den, som vil naa 
til den højeste Skuen, vises af Gud selv tilbage til Efterfølgel- 
sen") . Juan de la Cruz er ikke ukendt med lignende Tanker ; det 
fremgaar af hans Udlægning i „Cåntico" af Linien „Entrémos 
mås adentro en la espesura". Forskellen er blot den, at Efterføl- 
gelsen for ham bestaar i Liden fremfor i Handlen, og at den ikke 
substitueres for Beskuelsen, men stiger og fuldkommes sammen 

^) Heiler (Gebet S. 333: „Johann vom Kreuz und Theresa sind aus- 
gesprochene Brautmystiker" ) og Grabmann (Wes. u. Gr. S. 63: „Das 
Geheimnis der Trinitat ist ... in der spanischen Mystik besonders bei 
Johann vom Kreuze der grosse Inhalt des Denkens, Liebens und Le- 
bens" ) afgiver Beviser paa, hvor skævt Enkelthederne ofte er tegnet i 
Samlerværker. 

2) De vita Moys. 408—409. 

med den. Forsaavidt har Juan de la Cruz ogsaa tilegnet sig den 
sidste Del af Luk. XVIII, 22: „og kom saa og følg mig!" Allige- 
vel er han ogsaa paa dette Punkt noget for sig mellem de kirke- 
ligt anerkendte Mystikere. „Obras, obras," udraaber Teresa^), 
og praktisk har han ikke siddet Formaningen overhørig, saa vist 
som hans Liv er opfyldt ikke blot af Lidelse, Ydmygelse og For- 
sagelse, men tillige af anstrengt og opofrende Sjælesorg og Or- 
ganisationsarbejde. Men hans Teori er dog en anden. Og denne 
Teori har antagelig ikke været uden Forbindelse med og Indvirk- 
ning paa hans Praksis. Det turde vel næppe være tilfældigt, at 
de to betydeligste Glimt, vi har af hans Optræden overfor de 
Sjæle, han vejledede, er det berømte Brev (omtalt S. 167) med 
Ordene „penitencia y aun penitencia" samt den af et Øjenvidne 
refererede Situation med Anna af Penalosa i Taarer ved hans 
Fødder og ham selv med opadvendt Blik gentagende sin Ynd- 
lingsglose: nada, nada! Det rene, over alt menneskeligt Behov 
hævede Gudsforhold, der ikke blot for Tanken, men for Hjærtet 
bærer Paaskriften „Intet", er hans Element og Ideal. De aktive, 
begærende Naturer, som selv vil have Trøst og Bekræftelse af 
deres Menneskelighed, har undertiden mere at give andre. Den 
højeste „uforlignelige Noblesse" (Peers) i Gudsforholdet hos 
den ensomme, der aldrig har kendt en Kvindes Kærlighed, kan 
i sin Overmenneskelighed tangere det umenneskelige, og Juan 
de la Cruz, der hverken besidder Luthers Fuldblodighed eller 
Frans' naivt overstrømmende Følelsesvæld, er blevet en Vejleder 
for de faa stærke, men ikke en Husvaler af de mange svage og 
enfoldige^). 

Til den ejendommelige suveræne Maade, hvorpaa Juan de la 
Cruz forholder sig til N. T., idet han egentlig stiller sig ved 
Siden af og ikke ind under den paulinsk-johanneiske Fortolkning 
af Gudsaabenbaringen i Jesus, svarer hans ligesaa mærkelige 

^) „De esto sirve esto matrimonio espiritual: de que nazcan siempre 
obras, obras" (Moradas VII, 4). 

') Grunden er ingenlunde den, at han selv mangler Enfold; tvært- 
imod er hans Gudserfaring maaske den mest almengyldige blandt de 
store kristne Mystikeres. Maaske netbp dens dybe Ligevægt og Frihed 
fra „accidentes" gør ham ensom! Jfr. Subida III Kap. XXVII S. 356: 
„apenas hallarån uno que puramente se mueva å obrar por Dios sin 
arrimo de algun interés de consuelo q gusto, 6 otro respeto" . 

Dobbelthed i Holdningen overfor Kirken som Institution. Lige- 
som han i Virkeligheden ingen Brug har for Kirkens Fors'onings- 
lære, men ganske frit paralleliserer Kristi Stilling til Gud med 
den lutrede og guddommeliggjorte Sjæls, saaledes fremgaar hans 
Benyttelse af kirkelig Formidling ved Forløsning og endelig 
Frelse ikke af nogen indre Nødvendighed. Han forudsætter 
denne Formidling som Kendsgerning og anfægter den langtfra, 
men den ligger ikke i hans Tankelinie og er uden organisk 
Forbindelse med hans System. 

Ganske vist forsikrer han Gang paa Gang om sin Rettroen- 
hed, ja, begrunder endda udførligt den fromme Munks 
og Lægmands absolute Pligt til at søge og underkaste sig 
præstelig Vejledning^). Alt Kætteri er ham en Gru; han ad- 
varer mod selvraadig Tillid til Aabenbaringer og indre Ord un- 
der Henvisning til, at de kan føre derhen^), og i det hele er 
det jo en Hjørnesten i hans Lære, at Troen er given een Gang 
for alle og forkyndes af Kirken, saa Illuminismens indre Lys 
beror paa et Selvbedrag. Og ganske vist findes der paa intet 
Sted i hans Skrifter nogen direkte Paastand af hæretisk Art 
saaledes som hos Eckehart. Han glemmer aldrig Forbeholdene 
mod Salighed i dette Liv og mod Væsensforening af Gud og 
Menneske. Som hans Tanker foreligger i begge de sidste Tekst- 
udgaver, vindes der paa Jorden kun et „Billede", et „Spor" af 
den fulde Ny den af Gud, som hører det andet Liv til, og hel- 
ler ikke denne sidste betyder, at der ikke vedbliver at være 
Forskel paa Guds og Menneskets „sustancia". 

Her staar vi imidlertid foran en Gaade. „Rompe la tela de 
este dulce encuentro" kan hverken i Digtet eller i Udlægnin- 
gen bringes til at betyde noget andet, end at den fysiske Natur 
nu udgør den eneste Hindring for Sjælekræfternes fulde Ind- 
træden i Foreningen. Det er udelukkende Legemets Svaghed 
og ikke nogen moralsk Ufuldkommenhed, der er til Hindring 
for, at Viljens latente „habitus" slaar over til en sammenhæn- 
gende „actus", saa Følelsens Flamme, der endnu kun mo- 

1) Subida II Kap. XX. 

') Subida II Kap. XXVII S. 252. 

mentvis skyder ud fra Sjælens gennemglødede Substans, bliver 
til en uden Ophør luende Ild og Erkendelsens Nyden af Gud 
naar sin hele og varige Virkeliggørelse. Altsaa vilde det være 
aldeles forkert at tænke sig „unién" som en Proces med Ret- 
ning udefra indad; tværtimod er hele Meningen med „Noche 
oscura"s sidste og „Cåntico"s første Del den at vise, hvorledes 
i „Kræfterne"s Lammelsestilstand „Væsenet" rammes af Straa- 
len fra Gud, som saa efterhaanden genskaber Vilje og Erken- 
delse guddommeligt fornyede. Det nye Liv mærkes først i 
Viljen, men det kommer ikke fra eller igennem den; dybest 
i Sjælegrunden — sustancia del alma svarer ret nøje til den 
tyske Mystiks „Grund" — er Gud selv trængt ind og har 
skabt et nyt Væsen, der saa efterhaanden tilvejebringer sine 
egne adækvate Organer. Kun Forbindelsen med Legemet — 
her tænkt rent platonisk — forhindrer Forvandlingen i at fuld- 
byrdes for disse Organers Vedkommende ; den guddommelige 
„Form" kan ikke komme til fri Udfoldelse i den menneskelige 
„Materie"^) , og selv om den platoniserende Synsmaade atter 
gennembrydes ved den Delagtighed, baade „sentido" og selve 
Legemet siges at faa i Aandens Glæde og Højhedsfølelse, er 
dog Dualismen her ganske tydeligt lagt ind i det „fuldkomne" 
Menneske. Lig Sommerfuglen i Puppen venter det ny skabte 
Gudevæsen paa sin Befrielse; Skillelinien ligger ikke læn- 
gere mellem Gud og Sjælen, men mellem Sjæle-Guden og 
Legemet. 

Saaledes sker der efter Juan de la Cruz utvivlsomt en Dei- 
fikation af Sjælen, egentlig (virtuelt) allerede i dette Liv, a 
fortiori i det kommende. Guds „sustancia" forener sig med 
Menneskets. Hvordan en personlig Tohed kan forliges med 
denne Væsensenhed, faar staa hen som ikke fuldt gennem- 
trængt af Juan de la Cruz 's Tanke; det vigtige her er blot, 
at Sjælen bliver Gud. Ogsaa Erkendelse og Vilje er guddomme- 
lige; tilbage staar kun det endelige Opgør med „sentido" og 
„cuerpo", som vi maa nøjes med at tænke os, men som, hvis 
det havde interesseret ham nok til at blive karakteriseret, an- 

1) t. Ex. Cåntico.VIII S. 521, Llama II S. 637. 

tagelig var blevet holdt i det platoniske Spor, han til Slut er 
slaaet ind paa^). 

Hvordan forholder nu en Tankegang som denne sig til kirke- 
lig, specielt til katolsk Rettroenhed? Jeg ser ikke rettere, end 
at Modsigelsen er ganske aabenlys. Kirke, Præsteskab, Sakra- 
menter, ja, selve Dogmet er afsat fra deres suveræne Stilling 
som nødvendige Formidlere af og Betingelser for Frelsen. Den 
hele Proces er ganske vist anbragt indenfor Hegnet, men den 
kunde i sig selv ligesaa godt være forløbet udenfor det. Dogme- 
troen er, som vi har set, i allerhøjeste Grad almindeliggjort. 
I Virkeligheden er den reduceret til et Punkt, hvor de forskel- 
ligste kristne Bekendelser lige fra katolsk til unitarisk kan 
mødes, ja, som ligger nyplatonisk-sufistisk Gudstro betænkelig 
nær. Nødvendigheden af Præsters og Skriftefædres Mellem- 
komst indskærpes rigtignok kraftigt, men aldrig med Henblik 
paa deres Egenskab af sakralt fungerende Midlere, kun fordi 
de er Budbringere for Evangeliet og Vejledere til Fuldkommen- 
hed. Hverken dem eller noget eneste af Sakramenterne bliver 
der tilkendt nogensomhelst anden Betydning end en hjælpende 
og regulerende. Tværtimod skal jo Skriftefædrene netop ved de 
afgørende Vendepunkter trække sig tilbage og lade Gud ar- 
bejde alene med Sjælen: den første Giemselstilstand, ved No- 
che del sentido, saavel som de følgende, hvormed Foreningen 
indledes, for ikke at tale om denne selv, er i Virkeligheden 
unddraget enhver ydre Kontrol. Tanker -uden Ord bliver, enten 
de ligger under eller over Grænsen for Udtrykket, i særlig 
Grad toldfrie. Men en Mystik, der fuldstændig giver Slip paa 
selv de nødvendigste kristelige Trosforestillinger og i Uaf- 
hængighed af al gejstlig-sakramental Medvirken vil opnaa, at 
Sjælen gøres til Gud i levende Live og saaledes hæves himmel- 
højt over Kirke- og Dogmetro — en saadan Mystik kan dog 
umuligt kaldes ortodoks. 

Alligevel er Juan de la Cruz endt med ikke blot at undgaa 
Fordømmelse, men endogsaa at blive Helgen og doctor eccle- 

^) Spørgsmaal'et er meget vanskeligt (se Note 8 S. 223); men Cåntico 
XXXIX S. 613 er dog ikke til at misforstaa. Legemet betragtes ikke med den 
Velvilje som hos Thomas, endsige hos Bonaventura — og alligevel staar 
Sjælens Enhed fast. Er denne Dobbelthed ikke karakteristisk kristelig? 

siae. Forklaringen paa denne Besynderlighed ligger ikke blot i 
Overleveringens Tilstand, som gør det muligt at paastaa, at de 
ortodokse Formuleringer udgør Lærens sande Kærne, hvorefter 
det øvrige maa lade sig fortolke; den er tillige, og først og 
fremmest, at søge i den Kendsgerning, at hans mærkværdige 
Trosbegreb tilsyneladende tillader en helt anden Betragtning 
af ham end den, vi her gør til vor. Han forudsætter teoretisk 
Kirkens Tro uden mindste Modifikation, ligesom han praktisk 
underkaster sig dens Myndighed og fraraader enhver Gaaen 
paa egen Haand ad den mystiske Vej ; han forkaster al di- 
rekte Aabenbaring og Meddelelse fra Gud uden om hans be- 
staltede Tjenere ; han lader en normal Meditation, ledet af Sjæle- 
sørgeren, gaa forud for Kontemplationen og denne selv føre til 
en sluttelig Oplysning om Guds Væsen af fuldkommen ortodoks 
Art. Forsaavidt kan det siges, at alt, hvad han lærer, hviler 
paa Rettroenhedens Basis, og at selv hans højeste Henrykkel- 
ser holder sig indenfor Treenighedsdogmets og den katolske 
Frelseslæres Rammer. Denne Fortolkning af ham er virkelig 
mulig, navnlig ud fra en haandværksmæssig-teologisk Indstilling, 
der ikke lader spørge efter Arten af og den virkelige bevæ- 
gende Kraft i den Religiøsitet, der aander bag det Kirkelighe- 
hedens Hylster, Vane og Vilje har lagt om Tankelivet. Med en 
saadan „Forstaaelse" af Juan de la Cruz vil man aldrig opdage, 
at han hører til dem, for hvem Religionens Inderside er alt, 
og lever saa fuldstændig skjult i dens Kærne, at dens Hylster, 
saa væsentligt for andre, for ham kun er ligegyldig Selvfølge- 
lighed. Inddrages Dele af Hylstret — som Kristi Lidelses Be- 
tydning — en sjælden Gang i Kærnens Liv, bliver det Hylstret, 
derfaar Smag og Farve af Kærnen, ikke omvendt. Naar saa 
endelig de højeste Stadiers Deifikation først passende retouche- 
res og siden halvvejs de jure reserveres for de faa udvalgte — 
medens Juan de la Cruz kun indrøjnmer Begrænsningen de 
facto — er Billedet færdigt af den sublime, men strengt orto- 
dokse Kontemplations-Specialist og Helgen, hvem man trygt 
anbringer paa Piedestalen for at beundre paa Afstand, hvad der 
ikke egner sig til nærgaaende Befingring. Afsnittet om Juan de 
la Cruz i Abbé A. Saudreau's Bog „La vie d'union å Dieu" 

er et godt Eksempel paa den Maade, hvorpaa katolsk Teologi 
behandler et Æmne som dette. Juan de la Cruz anbringes her 
naturligvis sammen med Teresa; han forkynder den samme 
Lære som hun — ganske vist „mindre kunstnerisk" (sic), 
men til Gengæld mere didaktisk. En Række Citater belyser 
Tankegangen i „Subida" og „Noche", men uden at Forf. gaar 
nærmere ind paa de herhenhørende psykologiske og metafysi- 
ske Problemer; kun for Spørgsmaalet om Kontemplationens 
Almengyldighed som Vej og for den ulykkelige Inddeling af 
den i Grader, der gør den fine Sjæleanalyse til et stift Skema, 
synes der at være Interesse. Der opereres med Gudsbegreb og 
Gudsforhold som med faststaaende Enheder, anvendelige som 
Skillemønt i een stor Omsætning, hvor den enkeltes Indsats 
maales og stemples efter autoriseret Norm. Det er vel en Fare 
ved al systematiseret Fremstilling til Forskel fra Monografien, 
men tillige og navnlig den Nemesis, der rammer enhver rutine- 
mæssig Behandling af sjælelige Fænomener, at FremstilHngen 
taber i individuel Farve og dermed i Sandhed, hvad den vin- 
der i teknisk Overlegenhed og nem Haandtering af Begreberne. 
Allermest betegnende ér det at se, at Saudreau's Fremstilling 
slutter brat med Skildringen af „Noche del espiritu" og en 
hastig Bemærkning om de Goder, den fører med sig. „Cån- 
tico" og „Llama" benyttes overhovedet ikke til Forsøg paa at 
skildre de „Grader", hvortil „Subida" og „Noche" skulde føre 
op, og saaledes overlades det til Læseren paa almindelig op- 
byggelig Maade at forestille sig den fromme Sjæl hensunket i 
Betragtning. Hele Pretensionen paa at blive forvandlet til Gud, 
det orfisk-platoniske Element i Følelsen og dets Forhold til det 
etiske og kosmiske lades simpelthen uomtalt. Man kunde i Ste- 
det ønske sig en kirkelig Kritiker af Melchor Cano's Art, hvis 
heftige Angreb paa Mystiken det er en af Saudreau's Fortjene- 
ster at referere. Paa den Side, han repræsenterer, har man 
dog følt den Spænding mellem Ortodoksiens og Mystikens For- 
dring, som en mat og udviskende Gengivelse af den sidste sø- 
ger at reducere. 

Er saaledes Juan de la Cruz's Forhold til hans eget Kirke- 
samfunds Autoritet et tilsyneladende bekræftende, men i Vir- 

keligheden opløsende, saa kan det ikke undgaas, at det samme 
maa blive Tilfældet overfor et hvilketsomhelst andet Begreb 
af religiøs Autoritet. Forsaavidt kunde nøjagtig den samme 
Holdning tænkes gennemført indenfor Protestantismen og i 
Forhold til dens Skriftautoritet. Naar Baruzi taler om den ire- 
niske Værdi af Juan de la Cruz's Mystik^), kunde det næsten 
lyde som Ironi, idet den aabne Udfoldelse af den mystiske Re- 
ligiøsitets Princip, som det — kun halvt bevidst, men fuldbaaret 
og modent — er til Stede hos ham, i lige Grad vilde støde an 
mod enhver udefra given autoritativ Norm. Han gør sig det 
ikke selv klart, fordi hans Sigte altid forblev esoterisk; han 
anerkendte, som vi har set, de lavere Stadiers relative Værdi 
og med dem Kirkens hele folkepædagogiske Apparat, i det 
mindste som Underbygning for sin egen himmelstræbende 
Konstruktion, men han har aldrig udtalt sig om den abso- 
lute Værdi, og idet han vender sig bort fra dette Spørgsmaal, 
afskærer han sig fra at blive Reformator. Men Sprængstoffet 
er der. Mystikens Søgen og Aabenbaringens Garanti, det er 
de to Grundkræfter i al Religion. Jo mere elastisk rummeligt 
Religionssamfundet er indrettet, desto større er Muligheden for, 
at et Sammenstød mellem dem kan undgaas, men principielt 
er de uforlignelige. Fra Tid til anden legemliggøres Konflikten 
i Skikkelser som Eckehart og Molinos, men virtuelt er den til 
Stede hos mange flere, blandt andre — og i skarp Form — hos 
Juan de la Cruz. Han staar, udtrykt med et yndet teologisk Stik- 
ord, ganske paa Værdiernes Side og interesserer sig afgjort ikke 
for Garantierne. Hans Forhold til Aabenbaringsindholdet er frit 
og eklektisk: han benytter det til Belysning og Bekræftelse af sin 
egen Erfaring og knytter i sit Trosbegreb det metafysiske saa 
fast til det psykologiske, at han kan betragtes som en For- 
løber for den nyere Tids . frie Kombination af Kristi historisk 
givne Eksempel med den religiøse Bevidstheds Postulat. Han 
varsler dermed indenfor Kontrareformationen om en af al auto- 
ritær Kirkelighed ubundet Religiøsitet og er, middelalderligt 
formummet, moderne af Aand. 

1) S. 706. 

NOTER 

^) Det er næsten overflødigt at bemærke, at Guds Alenevirken ikke 
modsiges af Udtryk som Subida Prologo S. 30: „y no merecen tanto, 
po.rque no aplican la voluntad" , da Sammenhængen klart viser Viljens 
Funktion indskrænket til ikke at „stritt'e imod den, der fører dem" . 

*) De faa Breve af Juan de la Cruz, som tør anses for autentiske, 
er saa godt som alle i høj Grad læseværdige. Hos en Personlighed, hvis 
Liv saa udpræget' gaar i eet med hans Teori, er intet ligegyldigt, som 
tjener til at belyse Karakteren, og Brevene XX — XXII i Ed. crit. (III, 
S. 104 — 107) er af speciel Værdi i saa Henseende, mens fremfor alt' 
det lange Nr. XII (III, S. 91 — ^95) udmærket opsummerer hans sjæle- 
lige Asketik og lønner en eftertænksom Gennemlæsning. En Sammen- 
ligning af dets negerende Udtryk („Dios a quien no siente" ) med de 
positive („ha de tener la boca de la voluntad abierta solamente al mismo 
Dios y desaprqpiada de tbdo bocada de apetito, para que Dios la hincha 
y llene de su amor y dulzura" ) bestyrker os i den Mening, at den egent- 
lige Forskel mellem de to Arter af religiøs Følelse, imellem hvilke Nat- 
symbolet gør Skel, altid vil vedblive at være en uopklaret Hemmelighed. 
Men sjældent har — selv i Mystikens Historie — noget ikke-forklaret 
været magtfuldere forkyndt. 

^) „L'amére destruction co.ntre laquell'e nous nous révoltons n'est que 
le fulgurant déroulement d'une „touche" divine" (Baruzi S. 573). Jfr. 
Francis Thompson: „The Hound of Heaven" Slutn. : „Is my gloom after 
all a shadow of His Hånd outstretched caressingly?" 

*) Er der Forbindelse mellem Juan de la Cruz's Opfattelse af den 
mystiske Enings-Vej og af Frelsesvejen i og for sig? Baruzi opstiller 
Problemet (S. 673 — 674) og løser det paa den eneste mulige Maade. 
Paa den ene Side viser Juan Mystikerens sædvanlige Ubekymrethed 
m. H. t. Religion uden unio. Han forstaar og anerkender, som oftere 
sagt, den pædagogiske Udnyttelse af det ikke-kontemplative Stadiums 
Sfræben, men ogsaa kun som Stræben, kun pædagogisk: Kirkelighedens 
Interesse for en Frelse, der er opnaaet uderi Mystik, er ham fremmed 
— saa fremmed, at han ikke engang falder paa at opponere. Men paa den 
anden Side kan der ingen Tvivl være om, at det eneste Svar, han vilde 
have kunnet give paa et saadant Spørgsmaal, var, at hans Vej er Vejen, 
hans Frelse Frelsen. Heri ligger netop hans hemmelige lUuminisme. At 
denne er til Stede hos Juan, burde aldrig have været benægtet. Selv af 
et Dokument som det af Menéndez y Pelayo (II, 553 — ^554) refererede 
Inkvisitionsedikt af 1623, der dog næppe kan mistænkes for skaansom 
Fremstilling, kan Slægtskabet tydeligt læses ud. Illuminismen fremtræ- 
der hos Juan renset for alle de Skævheder og Forvildelser, der synes 
at have klæbet ved de forskellige Alumbrados-Doktriner — moralsk Lax- 
hed, magisk Overtro, kvietistisk Overspænding af den mystiske Højheds- 
følelse og Vished om real Skuen af Gud — men saa meget des .sikrere 
reddet i sin Kærne. Og denne er Identiftceringen af den saliggørende Tro 
med den mystiske Kontemplation. „Si Ton réfléchit les text'es seuls, 
et lioin des atténuations factices, on discerne une sorte d'identification 

du salut et de l'état mystique supréme. Dieu n'aime que l'étre qu'il 
regarde. Mais il n'aime rien hors de soi. Dés lors, si Dieu aime l'åme, 
il la met „en soi" en quelque maniére, „l'égaliant avec soi" ; il l'ainie 
ainsi qu'il s'aime lui-méme (Cåntico XXIII S. 568: „Es de notar para 
inteligencia de est'o, que etc"). Mais, de méme, l'åme ne regarde vrai- 
ment Dieu que lorsqu'elle est en Dieu, Et „de pouvoir regarder Dieu 
c'est faire des oeuvres en gråce de Dieu" (Cåntico loc. cit. : „porque 
poder mirar etc"). La conclusion esf rigoureuse, quoique non formulée 
par Jean de la Croix: seul, l'état théopathique implique le regard de 
Dieu en l'åme; seul, aussi, l'état théopathique implique le regard de 
l'åme en Dieu et, au sens l'otal du mot, l'amour de l'åme pour Dieu" 
(Baruzi loc. cit.). Det hele knyttes til Slut paa meget sigende Maade 
sammen med Begrebet „estar en gracia" . Andetsteds hos Baruzi (Note 
S. 599 — 601) gives en fortrinlig Oversigt over Juans Anvendelse af Or- 
det „contemplacion" (paa een Gang = theologia mystica, „une adhé- 
sion de plus en plus intime au rayon de tenébre" (Pseudo-Dionysios) — 
saaledes Subida II Kap. VII S. 130, Noche del espiritu Kap, V S. 58—59, 
Cåntico XVIII S. 555 — = via (vida) del espiritii — Subida II Kap. 
XII S. 153, Noche del sent. Kap. X S. 32—33, Subida III Kap. XXV 
S. 347— 348 og Kap. I S. 271 — og endelig = selve noche- Begrebet 
Subida Prologo S. 31 o, fl. a. St., især Noche d. sent. Kap. IX S. 30. 

Navnlig to Ting maa mærkes: Kontemplationen er en Virken af Gud 
i Sjælen, Qg den hænger saa nøje sammen med Troen, at den kunde 
kaldes baade dens Virkning og dens Element og Sfære. Vigtige er her 
navnlig Stederne Noche del sent. Kap. X S. 35: „porque la contempla- 
cion no es otra cosa que una infusion secreta, pacifica y amorosa de 
Dios" (jfr. N. del. esp. V. S. 58: „Esta noche oscura es una influencia 
de Dios en el alma ....") og Subida II Kap. II S. 104: „no solamente no 
hace (la Fe) evidencia o ciencia, sino .... excede y sobrepuja otras 
cualesquier noticias y ciencias, pdra que puedan bien juzgar de ella en 
perfecta contemplacion" . Som Baruzi sammesteds fremhæver, er det 
baade ørkesløst o,g skadeligt at anvende den moderne katolske Distink- 
tion mellem „erhvervet" og „indgydt Kontemplation" paa Juan: han 
bruger Ordet „infusa" uden teknisk Rigorisme, men har helt igennem 
samme Kontemplationsbegreb : noget paa een Gang guddommeligt ind- 
givet og gennem den negerende Anstrengelse erhvervet. 

Diskussionen om de forskellige Arter af Kontemplation har — i alt 
Fald overfor Juan de la Cruz — ingen historisk-videnskabelig Interesse, 
og P. Crisogono's Konstruktioner paa dette Omraade er mig ligesaa 
utilgængelige som hans forskellige „toque" - og „union" -Arter (S. 328, 
359, 365 o. a. St. (ogsaa to Slags Tro). Religionshistorisk betydnings- 
fuldt er det derimod at kunne fastslaa, at Juan i sin Tros- og Kon- 
templationsiære har indarbejdet „Alumbrados" ' Grundtanke om den 
indre Oplysning, der gør uafhængig af Kultus, Dogme, Bøns- og Bods- 
praksis, men kun ved at gøre Troen til selve Askesens Hovedkategori og 
samtidig forbinde en dybere Forstaaelse af Kristi Betydning med den 
mystiske Stræben. Hvad et forudindtaget dogmatisk Standpunkt i disse 
Ting kan anrette af Ødelæggelse, ses bedst af Menéndez y Pelayo's Ar- 
gumentation, hvor han (II, S. 581 — ^585) behandler den ortodokse My- 

stiks Forhold til Kvietlsmen, Det er med et pinligt' Indtryk af, til hvilke 
Dybder den store Lærde har ladet sig drage ned af sin ortodokse Iver, 
at man forlader et Afsnit, der ved sin tendentiøse Overfladiskhed skiller 
sig saa stærkt fra sine Omgivelser. Sandheden er, at ingen nogensinde 
har tolket Juan mere tro end Mme. Guyon og Molinos og ingen genialere 
grebet lUuminismens Kærne end Juan de la Cruz. 

^) Til Forebyggelse af Misforstaaelser turde det være paa sin Plads 
allerede her at betbne, at det nye hos Juan ikke ligger i Fordringen om, 
at „potencias" skal bringes til Ro, Forstanden gøres blind, Viljen løs- 
gøres fra alt skabt, Billeder og Tankestof forjages o. s. v., naar Sjælen 
skal hæves til Foreningens Stadium — alt det har allerede baade den ty- 
ske og den franciskanske Mystik (Osuna) udtalt — men i den Maade, 
hvorpaa han gennemfører dette Program. Han anvender det nemlig 1) 
paa det overnaturlige ikke blo^ som Meditationens Genstand, men som 
ovenfra givne Aabenbaringer, og 2) paa den religiøse Følelse i sig selv. 
Dermed træder han i Modsætning til hele den Mystik, som forud for 
ham har kunnet kaldes væsentlig affektiv^), idet han 3) gør Tomhed, 
Glemsel og Tørhed til Metode og positivt Kriterium for Troen. Derigen- 
nem bringer han til Fuldendelse, hvad der før ham var Tilløb, substi- 
tuerer afgørende Mørkeerfaringen for Henrykkelsen og indkapsler saa 
at sige fen Bernards højeste, hastigt svindende Oplevelser i Tros-Dunkel- 
hedens sikre og varige Ikke-Oplevelse. Jfr. Bernard super Cantica Serm. 
XXIV Fo. CXLII: „Sed est locus ubi vere quiescens et' quietus cernitur 
deus, locus omnino non judicis, non magistri, sed sponsi, et qui mihi 
quidem (nam de aliis nescio) plane cubiculum sit, si qii in illum con- 
tigerit mtroduci. Sed heu rara hora, et parva mora (Sp. I) .... cum 
subitb tanta mihi quoque de me suborta fldutia et infusa laetitia est, 
quantus certe in loco horroris .... non præcesserat timor, ita ut mihi 
visus sim tanquam unus ex illis beatis. O si durasset" (Sp. II). Heller 
ikke Advarslerne mod Følelse og Taarer er paa nogen Maade ukendte 
før Juan; men ingen uden Eckeharf-Tauler har grebet saa dybt som til 
hans „Dios a quien no siente" , og heller ikke de har gjort denne Tanke 
til Princip'^). Værd at mærke er Skriftet „De adhaerendo Deo", tidl. 
tilskrevet Albert d. Store, nu Johs. af Kastl (S. 25: „Dieses ist die 
Einigkeit" etc. = Subida II Kap. IV S. 112) tysk Overs. 1737 S. 43: 
„Wir kommen in den Stand des gottlichen Lebens, wann wir in die 
tiefste Diinkelheit bey solchem Absterben scheinen zu fallen, dann da is^ 
Gott selbsten, und dahin sind alle Hellige gekommen, die in solcher 
Nacht das bleibende Licht gefunden" . 

•) Den mystiske Anvendelse af Thomas' Lære om de to Intellekter 
var ikke noget nyt. Den laa nær, i samme Øjeblik man antog hans For- 
klaring af det begrebsmæssiges Kommen Sjælen til Bevidsthed, se Summa 
I q. LXXXVII art. I: „. . quia connaturale est intellectui nostro .... 
quod ad materialia et' sensibilia respiciat .... consequens est ut sic 

') Jfr. baade Osunas og Luis de Granadas Holdning til de guddommelige „consolacio- 
nes" (se ogsaa S. 258) . Osuna : Misticos Espafioles I S. 375 og 454 — 455, Luis de Granada : 
Biblioteca de aut. Esp. VIII S. 129, 152 — 153, 161 — 162. Granada vil kun vide Visioner m. 
m. forsigtigt behandlet paa Grund af Faren for djævelsk Bedrag. 

') Se dog Bfittner II, 34 : „je weniger du's empflndest . . . ." 

seipsum inteUigat intellectus noster, secundum quod fit actu per species 
a sensribilibus abstractas per lumen intellectas agentis, quod est actus 
ipsorum intelligibilium et eis mediantibus intellectus possibilis". At Te- 
orien har været udbredt, fremgaar bl. a. af Leon Hebreq (Nueva Biblio- 
teca de autores espanoles tom. XXI S. 301): „otros que contemplan 
mejor la diuinidad, dizen, y yo con ellos juntamente, que el entendimi- 
ento actual que alumbra al nuestro posible es el altissimo Dios . . . ." 

^) Der findes 3 uløste Antinomier i Juan de la Cruz's Tankeverden. 
1) Gud er bundet i sin Virken til Kirkeinstitutionens menneskelige Mid- 
lerskab (Subida II Kap. XX) og er dog tilgængelig ad den mystiske Vej, 
og ene ad den. Denne Modagelse dækkes, men løses ikke gennem Tros- 
begrebet. 2) Der er baade Skuen og Mørke paa Troslivets højeste Sta- 
dium (Gud erkendes efter sit Væsen, omend ikke af sentido (Cånt. 
XXXII S. 589 — ^590)^) ; denne Modsigelse kan opfattes som Brydning mel- 
lem Ortodoksiens Krav og Erfaringernes Logik. 3) Legemet er baade 
Sjælens Fængsel (jfr. Cåntico XII, Llama 1) og dens nødvendige Sub- 
strat. Efter Thomas er Sjælen substantielt forenet med Legemet som 
„formå" med sin Materie, og det samme fremgaar i Virkeligheden 
af Llama's Omtale (632) af formå og materia. Disse Modsigelser kan 
ifølge Sagens Natur ikke hæves; alle andre — Modsætningen mellem de 
forskellige Sider i Guds Væsen, Selvmodsigelserne i Bestemmelsen af 
espiritu, Sjælekræfiernes dobbelte Fungeren før og efter Suspensionen — 
skyldes Sprogets Utilstrækkelighed eller blot det uvante i Syntesens 
Rummeligh edsgrad . 

*) At Juan de la Cruz paa ingen Maade er direkte platonisk inspire- 
ret, fremgaar af den simpleste Sammenligning med Dialoger som „Phai- 
don" og „Phaidros" . Det er ingen metafysisk Umulighed for Sjælene i 
„Phaidon" at naa til Skuen af Ideerne, og Skyggen og Skinnet, hvori 
Livei maa leves, kan ikke sidestilles med Pseudo-Dionysios' guddomme- 
lige Mørke, endsige med' Juan de la Cruz's „mørke Nat" . Hos Plafon 
negeres hverken Legemet eller Verden i absolut Forstand; de giver et 
mat Afbillede af den Tankens Realitet, hvorefter de ogsaa praktisk bør 
styres — og dog er det' i Legemets „dcppooiivv)" , at hele Ulykken ligger, 
mens, som vi har set, for Juan dog til syvende og sidst Ondel;s Rod 
findes i Aanden. Fortrinlige Bemærkninger herom Baruzi S. 461 — 463. Det 
er Alexandrinerne og efter dem de øvrige „nyplatoniserende" græske 
Kirkefædre, der o.mbøjer Platonismen til den Ikke-Videns Ekstase, hvis 
Toppunkt betegnes af Pseudo-Dionysios. Et ikke uinteressant Overgangs- 
trin haves i følgende Tekst fra Gregor af Nyssa's „De vit'a Moysis" 
(Migne Patrologia Ser græca tom. XLIV S. 317) : 

„iel TOV néXXovca ouvstvat, Øsqi, égsXB-elv nav to tpaivojisvov, xal énl xé 
dopaxov Ts xal dxaxoJXirjn'cov, t^v éauxoO Siocvoiav, olov ini tiva Spoug xopoqj'ijv 
dvaxstvavca, éxst nioxstisiv slvat, x6 Østov, év (j) oOx åtpixvstxat -fi xaxavdyjocg 

d)? Oixépxeixai (y) ■8-sCa 96015) navxog y\(i>axo(,oii voi^naxos xs 

3tal bnoislrcii.v.zoi, oOSsvl xffiv 'xvi(aav,o\ié'*i£iv Snotoofisvif]. KsXstiet yip itpoz 
{irjfiév xmv xaxaXaii^avonévwv év xatg Tispl Øsoo OTtoXT^cJisot pXénsiv, jxirjSé 

') Hele dette Sted er overmaade interessant og viser, tivor adækvat en Gudserkendelse 
Juan tillægger Sjælen i „unidn", saa der mellem Ruysbroeck og ham til Slut kun bliver 
en Forskel i Billedet. 

Ttvi ToSv STI xaxaXi^cJietog yumav.oiié'^m^ SjioioOv tyjv tou uavxog unspxetjiévYjv 
(pOaiv dXXa to sivat TctoTsiJovxag, to otov, 73 ooov, 73 o^a-sv, ig oucog iaxlv, 
dc!^i^T'>jxov é^v, &z avé(ywiTOV." 

Man ser let Berøringspunkterne med Juan de la Cruz's Lære. Pseudo- 
Dionysios' Tanker foreligger allerede her fuldt udfoldet, særlig naar 
Stedet ibd. 377 tages med: „'Ev TOiixtj) yap •ij åXfi^-qz éoTtv eldyjotg tou 

^r]T0V|iÉV0U TO év TOtixCj) TO ISstV, éV Tip [li] ISSIV* OTt STCépXStTai TlOtOTJg 

slSi^oso)? TO ^TjToujisvov, olov Ttvi yvocpcp T'Q (xxaTaXYjcjjiqc 7tavTaxo9-sv 
8iEtXir)|i|isvov." 

Dybere idemæssig Affinitet end med dette har Juan ikke med Pseudo- 
Dionysios. Det saa ofte anførte Sted Myst. Theol. I, I giver ikke stort 
mere end selve Billedet, og Mørkesymboliken (I, III og Kap. II) er ikke 
engang gennemført hos Dionysios selv. Vigtigere er Div. Nom. II, 7 og 
VII, 3 („auT^ 5é %aT& tyjv naowv twv vospffiv évspyeiwv dnoXuaiv smpocX- 
Xop,ev, oOSejitav SpffivTsg ^-étooiVj r] ^oyjv, t^ oOoiav, ■^Ttg axpipéo? åiicpspigs 
ioTi T^ nocvTtøv é^TjpTjfiévTjj jtaToc Tiaoav UTtspoxvjv alTtqc." „. . . ■^ ■9'StoTciTy] 
TOU Øeou yvtSotS) "f] Si' dYVWaiag yivoaoTCOjJisvrj, xaToc ttjv UTcép voov Ivtoatv, 
OTav 6 voug, tSv Svtov itdvToov aTCOOTOcg, insiTa xal lauxov dq)slg, évcO'S-^ 
Tatg UTtspcpaéotv duTLOtv"). Men hverken her eller III, 1 („'ÅXXoc xal...") 
er der Grund til at antage direkte Paavirkning, og Henvisningen Eccl. 
Hier. II § V til Umuligheden af „twv 5xpa)g évavTtøv &|Jia [isTéxeiv" 
viser blot tilfældig Lighed. Mest' svarende til Juans Tanke er vel Hier. 
Eccl. II § III : „dYa9-oupYtxo5g del Tatg vospaig o<\>s<3i to Østov ■fJTiXMTai 
qjws". 

^) Jfr. Baruzi S. 336: „. . . pseudo-symbole du „mariage spirituel"". 
Subida I Kap. II S. 39, hvor Allegorien fra Tobias' Bog fører Udtrykket 
„Esposa, que es la Sabiduria de Dios" rned sig, er Muligheden af en 
Symbolik efter Susos Mønster antydet; „matrimonio" er ingen nød- 
vendig Iklædning for Oplevelsen. 

^°) Den teopatiske Tilstands Hovedmomenter kan sammenfattes saa- 
ledes: 1) Fuldstændig Funktio.n af Sjælekræf terne paa forhøjet Plan: de 
er guddommelige og svarer til Guds Væsen (Subida III Kap. I S. 274, 
Cåntico XXXIV V. 3 S. 593, Llama I S. 629, Cåntico XXXVII S. 602— 
603). 2) Troens Halvmørke tæt op mod -Morgenrøden: alle „Slør" 
endnu ikke borttagne („rompe la tela" jfr. fremfor alt Subida II Kap. 
XXII S. 228—229), og dog 3) adækvat Erkendelse af Gud (Llama loc. cit. 
og især Cåntico XXXII V. 2. S. 589). Thi 4) den opstaar i „sustancia" 
el. „esencia" og meddeles derfra til „potencias", ikke omvendt (Subida 
II Kap. XIV S. 170, alle toque-Stederne, t. Eks. Llama II S. 638) ; der- 
for 5) er SjæHen vedblivende passiv, men i sin Passivitet bevæges den 
af Gud til en Art ideal-hypnotisk Aktivitet, som er den normale Tilstand 
i den fuldkomne Forening (Llama I S. 625 L. 4 — 10, Subida III Kap. 
I S. 271 — ^279). 6) Den aktuelle „union", som opfattes med (den gen- 
fødte) Forstand og bevirker den særlige Opblussen af Følelsen, som 
lignes ved Flammerne, der slaar ud fra det gennemglødede Træstykke, 
føles som forbigaaende Salighedstilstande, da selve „gloria" næsten 
føles indenfor Rækkevidde (Llama I S. 626). De kan være af forskellig 
Styrke (Llama I S. 633) og Varighed (Cåntico XVI V. 4 S. 548), betegner 
def højeste, der kan naas i Jordelivet, men kan — som Serafvisionerne — 

medføre aandelig Smerte, der paa Stigmatisationens Vis slaar ud i Le- 
gemligheden og „vokser tillige med Sødmen" (LIama II S. 636 — 637). 
Dog er de ædleste „toques" de rent aandelige, i hvilke ingen Art af 
Vision finder Sted (ibd. S. 639), og overhovedet er næsten det mest be- 
tegnende for 7) den habituelle Foreningstilstand dens Karakter af Lige- 
vægt og Harmoni, nu ikke længer skiftende med Overgangsstadiets Kon- 
vulsioner, men fuldt udlignet og derfor ofte umærkelig og ubevidst. Se 
Cåntico XIX V. 2 S. 558 : „De donde esta tal alma muy frecuentemente obra 
por Dios .... sin pensar ni acordarse que lo hace por él ; porque 
el uso y håbito que en la tal manera de proceder ya tiene, le hace cares- 
cer de la advertencia y cuidado, y aun de los actos fervorosos que a los 
principios de el obrar solia tener" (jfr. Umærkeligheden af Guds Ind- 
virkning i advertencia-amorosa-Tilstanden og Billedet af Solstraalen, som 
ikke ses, naar Luften, den gaar igennem, er ren, Subida II Kap. XII — 
XIII, Noche II Kap. VIII). 

Her er ikke blot — med stor psykologisk Finhed og Troværdighed — 
tegnet Konturen af en fuldbyrdet Udvikling, der stemmer snart med Te- 
resa, snart med Mme Guyon, men først og fremmest er, netop igennem 
„Umærkeligheden" , det mystiske Grundprincip sejrrigt gennemført: at det 
religiøse intet er, hvis det ikke optager hele Sjælelivef. De tilsyneladende 
stærke Udslag er det partikulære, det hele hviler stille i sin latente Styrke. 
Havet er mere end Bølgen. „La vir tud unida mås fuerte es que 
esparcida." 

„The whole moral and spiritual creature expands and rests, yes; 
but this very rest is produced by Action „unperceived because so fleet" , 
so near, so all fulfilling; or rather by a tissue of single acts, mental, 
emotional, volitional, so finely interwoven, so exceptionally stimulative and 
expressive of the soul's deepest aspirations, that these acts are not per- 
ceived as so many single acts, indeed that their very coUective presence is 
apt to remain unnoticed by the soul itself" (Hiigel: „The Mystical Ele- 
ment in Religion II S. 131). 

FORGÆNGERE 

Juan de la Cruz frembyder i sin Metode store Forskelle fra 
de rhinske Mystikere i det 14. Aarhundrede. Ikke desto mindre 
er der mellem hans og deres Skrifter saa mange og delvis saa 
paafaldende Berøringspunkter, at de kræver en nøjere Un- 
dersøgelse. Et literært Afhængighedsforhold er i og for sig 
muligt^ ) , om end af ydre Grunde paa Forhaand mindre sand- 
synligt. Men selv om indre Grunde tvang os til at konstatere 
det, vilde det dog egentlig ikke være heri, den væsentlige 
Betydning af en saadan Undersøgelse kom til at bestaa. Hvis 
det nemlig ikke strakte sig videre end til Materialet — Meta- 
forer, Allegorier, Skriftsteder m, fl. Citater, almindelige Maxi- 
mer o. s. v. — vilde det dog ikke kunne sige os noget om 
virkelig Afhængighed, maaske kun tværtimod stille Juan de la 
Cruz 's Selvstændighed i et skarpere Lys; og selv om Af- 
hængigheden strakte sig videre, vilde Trykket for os vedblive 
at ligge paa den Originalitet, Juan de la Cruz viser i Udform- 
ningen af overtaget Tankestof og ved den Evne, han lægger 
for Dagen, til at gøre gammelt til nyt gennem sin Bearbejdelse. 
Det er ikke af saa stor Vigtighed at faa slaaet fast, om han 
har kendt og benyttet den og den Forgænger, som at faa ham 
sammenstillet med de ældre Mystikere for at finde, hvor han 
bevæger sig paa de samme Linier som de, og paa hvilke Punk- 
ter hans Ejendommelighed er saa stærk, at den berettiger til 
at tale om en ny religiøs Type, særlig i Forhold til Eckehart og 
hans Disciple. 

^) Baade de pseudo-Taulerske „Instihitiones" , Dionysius Carthusianus 
og Ruysbroeck har kunnet foreligge — i latinsk Udgave — for Juan. Se 
P. Crisogono S. 40 — ^51, hvor Juans terminologiske Afhængighed af 
Ruysbroeck og Tauler betones stærkt. Med hvilken Ret Tauler her sim- 
pelthen kaldes Ruysbroecks Discipel, stiaar mig ikke klart. Se P, Groult: 
Les Mystiques des Pays-Bas et" la littérature espagnole du seiziéme siécle. 
Louvain 1927. 

Det tnaa nu først erkendes, at man her let kommer til at 
vakle imellem Betoning af Ligheden og af Forskellen. Den sid- 
ste springer, som sagt, i Øjnene ved selve Afstanden imel- 
lem Juan de la Cruz's hele solemne Holdning og Rhinlænder- 
nes fortroligt hjærtelige Tone saavel som ved den store For- 
skel i Kompositionen: paa den ene Side omfattende literære 
Enheder i Fortolkningens Form, paa den anden væsentlig kor- 
tere opbyggelige Betragtninger og Smaaf oredrag. Men fordyber 
man sig først i Enkelthederne, vil man i ikke mindre Grad 
modtage Indtrykket af et gennemgaaende Fællesskab i Ud- 
tryksformer, ja, mere, i hele det tankemæssige Grundrids. 
Det fremtræder allerede tydeligt ved en Sammenligning med 
Eckehart og Ruysbroeck, mens hos Suso baade Følelseskvalitet 
og Billedstof ligger Juans Naturel fjærnere. Mest iøjnefal- 
dende er dog Ligheden med Tauler, til hvis Prædikener Juan 
de la Cruz's Skrifter er saa fyldte af Parallelsteder, at man 
uophørligt maa studse derved. Det vil bidrage til at kaste Lys 
baade over den tyske og den spanske Mystiks Egenart at fore- 
tage en Sammentilling af disse Mystikeres Tanke- og Fore- 
stillingsverden med Juan de la Cruz's. Vi spørger altsaa om, 
i hvor høj en Grad Ligheden imellem dem kan reduceres til, 
at der paa begge Sider arbejdes med samme Materiale — 
Thomisme og Nyplatonisme — samt om, hvorvidt en nærmere 
Betragtning viser saa megen Ulighed i Benyttelsen af dette 
fælles Stof, at der kun bliver Tale om et frit aandeligt Slægt- 
skabsforhold. 

En Forfatters Afhængighed af en anden er et flertydigt Be- 
greb. Forsaavidt den overhovedet kan slaas fast og det ikke 
drejer sig om tilfældig Overensstemmelse eller Benyttelse af 
fælles Kilde, kan Talen være om en hel Skala af Modaliteter, 
lige fra en rent udvendig Overtagelse af Billeder, Formulerin- 
ger m. m. — der saa i ny Sammenhæijg kan faa ændret Be- 
tydning — og til virkelig Ideoptagelse og fri personlig Inspira- 
tion. I Middelalderen, og særlig da indenfor den mystiske Lite- 
ratur, vanskeliggøres Bestemmelsen yderligere ved de mange 
„Vandremotiver", de skolemæssigt faststaaende Hovedtemaer 
og Forskningens paa saa mange Omraader ufuldstændigt fore- 
is* 

liggende Materiale. Baruzi, der med Rette mener, at Juan de 
la Cruz efter sit Forfatterskabs hele ydre Anlæg og Teknik 
tilhører Middelalderen, behandler de Spørgsmaal, der vedrører 
hans Læsning og mulige Kilder, paa forbilledlig Maade, idet 
han stiller den ydre Overtagelse af Motiver og Billeder i Bag- 
grunden til Fordel for den indre Overensstemmelse m. H. 
til Sagens Kærne. Hvor den sidste findes i saa høj Grad, at 
Tanken om en Sammenhæng ikke lader sig afvise, vil det 
sædvanlig dreje sig om Aanden fremfor Bogstaven; en anden 
Ting er, at en udvortes Samstemmen undertiden kan vise Vej 
til en indre, skønt Resultatet rigtignok i flere Tilfælde bliver 
det modsatte. Juan de la Cruz er blandt de Forfattere, hvis 
Kilder det er vanskeligt at komme paa Sporet. Han citerer kun 
lidt og synes overhovedet ikke at høre til de receptive: be- 
vidst eller ubevidst stræber han at spinde alt ud af sig selv. 
Han mener selv at bevæge sig paa lidet betraadte Omraader 
og egentlig kun at vejledes af egen Erfaring, verificeret gen- 
nem Læsning af Bibelen. Denne er ham i sjælden Helhed præ- 
sent, og han benytter sig i lige Grad af N. og G. T. (Vulgata) . 
Citaterne er hentet fra de forskelligste Skrifter — indenfor 
G. T. med særlig ForkærUghed fra Job, Esther, Tobias, Sap., 
Eccl., Threni, Psalmerne og Jerem. — og bruges ofte med 
Aandf uldhed til at belyse de Tanker, han ud fra sin egen Op- 
levelse lægger ind i dem. 

Ejendommeligt er det at se, i hvor. langt overvejende en 
Grad netop Skriften har forekommet ham tjenlig og kongenial. 
Det hænger naturligvis sammen med den Autoritet, det giver at 
kunne føre den som Vidne; mulig har Mistænksomheden mod 
My stiken indenfor Datidens Teologi, især i Spanien, saavei 
som Ønsket om at staa uafhængig overfor alt, hvormed han 
til sin Skade kunde slaas i Hartkorn, samt om at anbefale sig 
til enfoldige troende spillet en Rolle. Tilbage bliver dog alligevel 
den øjensynlige Følelse hos ham af dyb Overensstemmelse med 
bibelsk Religion, som maa vedblive at være et Korrektiv til 
en overdreven „platonisk" Forstaaelse af hans Tanker. Han har 
følt sig som Fornyer af oprindelige kristelige Tendenser, og der 
er, som sagt. Steder hos ham — saaledes det patetiske om, 



229 

hvor lidet Jesus er kendt af dem, der kalder sig hans Venner 
— der minder om Kierkegaards Villen „genindføre Christen- 
dommen i Christenheden". Læsere af Baruzi vil være fortro- 
lige med Juan Evangelista's Beskrivelse af Juan de la Cruz 
som utrættelig Bibellæser, men forøvrigt yderst sparsom i sin 
Bogbenyttelse. Augustins „contra hæreses" samt Helgenlivs- 
billeder — dermed er hans daglige Boginventar udtømt^) ; og 
svarende hertil viser hans Skrifter saare ringe direkte literær 
Berøring med Forgængere. De Steder, hvor ikke-bibelske For- 
fattere citeres med Navns Nævnelse, er lette at tælle; de er 
anførte hos Baruzi^) og indskrænker sig i Hovedsagen til nogle 
ganske faa Citater af Augustin, Gregor d. Store, Thomas 
Aquinas og Boethius. Endelig er der Billedet om Muldvarpens 
Solblindhed og Udtrykket „Mørkestraalen", der er hentet hen- 
holdsvis fra Aristoteles og Dionysios Areop. Begge Billeders 
Proveniens er ham bevidst, hvorimod han ikke angiver Hugo 
af Set. Victor som Kilde for Allegorien om Ilden i Træet. 
Denne sidste Allegori egner sig særlig godt til Eksempel paa 
den Maade, hvorpaa han overtager gængse Motiver; den er 
med Finhed indføjet i hans egen Tankegang, men betyder in- 
genlunde nogen speciel Indflydelse fra Victorinerne, idet Mo- 
tivet i det mindste efter Tauler tilhører den almindelige my- 
stiske Tradition. Vi har tidligere været inde paa en Undersø- 
gelse af, hvilke af den overleverede Mystiks Hovedelementer 
Juan de la Cruz har bevaret, og fandt Overensstemmelse baade 
med Hugo og Richard af Set. Victor, med Bernard og med den 
senere Middelalders tyske, nederlandske og italienske Mystik. 
Overensstemmelse er jo imidlertid ikke lig med Afhængighed, 
og det er endnu et aabent Spørgsmaal, hvorom Meningerne di- 
vergerer, hvilke af Forgængerne Juan de la Cruz virkelig er 
i Gæld til. Om Bernard tør det knap nok paastaas, i den Grad 
er „Cåntico" forskellig fra hans Højsangs-Sermoner. Fra Augu- 
stin foreligger der vistnok en virkelig Indflydelse, dels og navn- 
lig i den paa Conf, X, VI spillende Betragtning af Naturen 
„Cåntico" IV — ^V, dels — gennem Bonaventura og den francis- 

1) Baruzi S. 148. 

2) S. 134—136. 

kanske Teologi — i Juans Vaklen mellem platonisk og aristotelisk 
Psykologi ved Bestemmelsen af Sjælens Væsen og Funktioner^). 
Et større Problem er Pseudo-Areopagitens Betydning for Juan 
de la Cruz. Her deler Meningerne sig saa stærkt, at det fra 
den ene Side k^n paastaas, at han har villet skabe et Værk helt 
i Dionysios' Aand, mens Dommen andetstedsfra lyder paa, at 
han nok har kendt Pseudo-Dionysios, men ingen virkelig Brug 
gjort af hans Tankerækker. Kun eet enkelt Motiv (Mørke- 
straalen) henfører Juan de la Cruz direkte til Dion. Areop.^). 
Der er imidlertid hverken her eller andetsteds noget sikkert 
Tegn til, at han har læst selve Skrifterne. Af Dionysios' egent- 
lige System, Hierarkierne, finder vi nemlig kun yderst svage 
Spor, En eneste Gang omtales „Hierarkierne", men uden at 
Tanken derom virkelig optages, blot som en fjærn Reminiscens. 
Et andet Sted, som er vigtigere, viser, at den nedadstigende 
Ordning af Aandevæsenerne med Mennesket længst nede ikke 
er Juan fremmed^) ; men for det første gaar han hverken her 
eller noget andet Sted ud over den almindelige thomistiske 
Lære om Englene, og for det andet spiller alt dette ingensom- 
helst Rolle for hans System. Heller ikke Dionysios' Udtryks- 
midler har han tilegnet sig. Den psykologiske Vending, hvor- 
ved han lægger det bundløse ind i Sjælens Væsen, og den 
stærkt affektive og energiske „semitiske" Karakter, hans 
Gudsbegreb altid beholder, fjærner ham fra Dionysios og endnu 
mere fra Ny platonismen, hvor meget .saa den intellektuelle 
Side af hans religiøse Stræben kan minde om Plotin. Hans 
Sprog er i alt Fald ikke mere paavirket af den dionysiske Ter- 
minologi, end det var blevet almindeligt indenfor thomistisk 
ortodoks Mystik, og overhovedet er det i den spekulative tyske 

^) Baade Baruzi (S. 410) og P. Crisogono (I S. 33—34) ser augustinsk 
Indflydelse i Juans Pessimisme m. H. til Menneskenaturen. At der er 
Overensstemmelse, er sikkert nok, men videre er der ingen Nødvendighed 
fqr at gaa, saa længe mere paatagelig Berøring (i Ordvalg m. m.) ikke 
er paavist. Juan kunde vel her være uafhængig. En anden Sag er den 
indirekte Paavirkning fra Augustin gennem hele den middelalderlige Livs- 
betragtning, Derimod mærker man intet særligt til Paavirkning fra den 
saa ivrigt læste „contra hæreses" . 

») Subida II Kap. VII S. 130 o. fl. St. 

») Noche II Kap, XII S. 89. 

Mystik langt snarere end hos Juan de la Cruz, at der lader 
sig paavise direkte Befrugtning fra dette Hold. Eet bliver dog 
tilbage: selve det religiøse Grundrids, hvorover hans og Areo- 
pagitens mystiske Bygningsværker hvert for sig er opført, vi- 
ser tydeligt Slægtskab. Det overtranscendente i Gudsbegrebet, 
den absolute Benægtelse af de normale Sjælekræfters Evne til 
at fatte Gud, Vandringen paa een Gang bort fra sig selv og 
ind i sig selv, den uudsigelige Gudserfaring, alt dette har de 
fælles^). Men det behøver ikke at være direkte formidlet; i 
Stedet føres vi endnu en Gang til at betragte de historiske 
Mellemled^). 

Den spanske Mystiks Historie, som endnu venter paa at 
blive fremstillet, maa efter iP. Sainz Rodriguez^) falde i 3 Pe- 
rioder, en Forberedelsens og de første Tilløbs til ca. 1490, en 
Modningens og Assimileringens — nemlig af Elementer udefra 
— til ca. 1560 og endelig den nationale Blomstring til ca. 1610, 
paa hvilken den lærde Kodifikation og Degenerationen følger. 
Juan de la Cruz, selv en af de „nationale" Hovedskikkelser, staar 
altsaa umiddelbart paa Skuldrene af den assimilerende Epoke, 
som udrinder med Nyskolastikens og Melchor Cano's Sejre 
over de friere Rørelser samt Inkvisitionens skarpere Censur i 
Aarhundredets sidste Halvdel. De — fra et kirkeligt Synspunkt 
set — Forvildelser, som førte hertil, vakte en overordentlig 
Mistænksomhed til Live i Højgejstligheden og vide Kredse af 
Folket overfor Mystikerne; Carranza's Proces, Charlataners 
Afsløring m. m. bidrog altsammen til, at de mystiske Forfat- 
tere blev stadig forsigtigere og ivrigere for at bedyre deres. 
Ortodoksi. Intet kunde i saa Henseende være farligere end Paa- 
visningen af Slægtskab med Forfattere, som enten forud var 
eller i det 16de Aarhundrede blev fordømte eller dog satte 
paa Index. Dette kan mulig yderligere bidrage til Forklaring af 
Juan de la Cruz's Sparsomhed med Citater fra og Allusioner 
til tidligere Mystikere. Hvad han kan 'have lært af dem, er 
maaske ikke blot uvilkaarlig omstøbt i anden Form, men tillige 

1) Se Note 8 S. 223—224. 

2) Se ogsaa Note 3 S. 262 ff . 

^) P. Sainz Rodriguez: Introduccion a la historia de la Uteratura 
mistica en Espafla. Madrid 1927, 

med Vilje gjort ukendeligt. En anden Vanskelighed er, at den 
omtalte Periode til omkring Midten af Aarhundredet, med dens 
utvivlsomme tysk-nederlandske Paavirkning, en Tid, om hvil- 
ken ogsaa Menéndez y Pelayo erklærer, at det er i den, man 
skal søge efter den spanske Mystiks egentlige Rødder^), er 
saa overmaade lidet oplyst. Den har været en bevæget Epoke, 
da mange frugtbare Tendenser krydsedes i spansk Religiøsitet, 
men den er ligesaa dunkel som rig, og navnlig har Kontrarefor- 
mationen formaaet i udstrakt Grad at udslette Sporene af tysk 
Indflydelse, selv naar denne ikke udgik fra Luther. Vi ser os 
da, hæmmede saavel ved selve den Forfatterindividualitets 
Ejendommelighed, vi undersøger, som ved Manglen paa 
Holdepunkter i Tid og Milieu, henviste til ogsaa for Senmiddel- 
alderens store mystiske Skolers Vedkommende at nøjes med 
de Fingerpeg, rent indre Kriterier kan give. Ulykkeligvis fore- 
ligger nu heller ikke selve disse Skolers Historie tilstrække- 
ligt oplyst, til at man kan siges at befinde sig paa fast Grund 
med Udsagn angaaende deres Læres Detailler. Endnu har ikke 
den Herakles vist sig, der har kunnet magte det Kæmpe- 
arbejde, som det vilde være at omspænde og gennemtrænge 
den mystiske og halvmystiske Literatur mellem Eckehart og 
Teresa, rydde op i dens Augiasstald og forsyne det udstrakte 
Terræn med Orienteringsmærker for den monografiske Forsk- 
ning. Nærværende Undersøgelse tør derfor ikke sætte sig no- 
get højere Maal i denne iRetning end, væsentlig i Efterfølgelse 
af Baruzi, at paapege og drøfte visse iøjnefaldende Paralleler 
mellem Juan de la Cruz og enkelte fremtrædende Repræsentan- 
ter for Høj- og Senmiddelalderens Mystik og søge deres Række- 
vidde nogenlunde bestemt. I forreste Række staar her en en- 
kelt Iagttagelse, gjort af Saudreau (Vie d 'union å Dieu) og 
uddybet, som det forekommer mig, til Bunds af Baruzi (S. 
142), den om Nattesymbolets Forløber i Walter Hilton' s „Scale 
of Perfection". Hiltons Tekst, gengivet af Baruzi, lader ingen 
Tvivl om, at vi befinder os paa den samme Tankelinie som hos 
Juan de la Cruz, og alligevel slutter Bar. med fuld Ret, at Ana- 
logien er for fjærn til, at der tør tales om Afhængighed. „Nat- 
1) Heterod. II S. 524. 

ten" er her virkelig psykologisk, ikke metafysisk; den béstaar 
i en smertefuld Løsrivelse fra alt det sanselige, og dens Kende- 
tegn er de enkelte Sansers Dødelse, ligesom den prises med 
noget af den digteriske Glød, vi kender fra Juan de la Cruz. 
Men Forskellen er dog tydelig. 1) „Natten" vedrører kun San- 
serne. 2) Den staar ved Omvendelsens første Stadium, ikke, som 
hos Juan de la Cruz, efter en Periode af begyndende Askese. 
3) Den mangler ikke blot den „passive" Trinrække, men endnu 
mere den „aktive" Systematik og dermed Karakteren af aske- 
tisk-mystisk Metode. Sjælens Afklædning og Udtømning for Be- 
greber er "Walter Hilton fremmed; dermed er den dybere For- 
bindelse med Gudsbegrebet, som nærmer Juan de la Cruz til 
Ny platonismen, heller ikke til Stede, og der kan altsaa i det 
højeste blive Tale om et Udgangspunkt for en ganske selvstæn- 
dig Optagelse og Udformning af et Symbol, der hos Hilton kun 
er til Stede i Svøbet. En Paavirkning, i ydre Henseende hidtil 
upaaviselig, kunde med andre Ord knap engang strække sig saa 
vidt om Hugo af Set. Victor 's for Ildsymbolets og Bernards 
for Elskovssymbolikens Vedkommende. Et langt betydningsful- 
dere Spørgsmaal, endda vigtigere end det om Juans Forhold 
til Teresa og dermed overhovedet det betydningsfuldeste Spørgs- 
maal af denne Art, vi faar med at gøre, er det allerede berørte, 
hvorvidt der kan drages Linier til Juan de la Cruz fra den rhin- 
ske, nederlandske og italienske Mystik repræsenteret ved Ecke- 
hart-Tauler-Suso, Ruysbroeck og Katarina af Genua. 

Her staar vi i fuldeste Forstand paa de indre Kriteriers Ene- 
mærker. Næsten alle de Forfattere, her er Tale om, var paa 
Juan de la Cruz 's Tid enten ligefrem fordømte eller mere eller 
mindre suspekte i Spanien^). Alle har de, som sagt, betyd- 
ningsfulde Berøringspunkter med Juan de la Cruz, ja, han sy- 
nes i en vis Forstand egentlig at forudsætte dem alle; men 

'i 

^) Om Inkvisitionens Holdning til de mystiske Forfattere og de Slut- 
ninger, der heraf kan drages for vort Problem, se de velovervejede 
Bemærkninger hos Baruzi S. 136 ff. Man mærke sig Bestræbelserne 
for særlig at ramme den folkelige Literatur (Dionysius Carthusianus' 
og Taulers Værker gaar fri paa Latin, mens saa ortodokse Skribenter 
som Juan de Avila og Luis de Granada rammes). Jfr. Reusch: Der 
Index der verbotenen Bucher 1. Bd., Bonn 1883. 

overfor dem alle er han samtidig saa fuldkommen selvstændig, 
at det langtfra er nødvendigt at henvise til Frygt for Inkvisitio- 
nen som Grund til, at de ikke findes citeret eller direkte be- 
nyttet hos ham. Intet af hans store Symboler — maaske med 
Undtagelse af Ildens, der jo iøvrigt er ældre og tilhører den 
mystiske Centraloverlevering — kan tænkes at være hentet hos 
nogen af dem; baade i Sprog og Metode er han saa original 
overfor dem alle som de originaleste af dem indbyrdes. 

Hermed er dog Afhængighed ikke udelukket. Fordi han mang- 
ler Eckeharts teosofiske Sigte og Susos Kristussværmeri, og 
fordi Ruysbroeck og Katarina mangler hans psykologisk-teoreti- 
ske Skema, kunde han godt have gaaet i Skole hos dem alle. 
Og tydeligt nok viser den nyere Forskning en Tilbøjelighed til 
at modsige f . Eks. Rousselot's kategoriske Benægtelse af den 
tyske Mystiks Indflydelse paa den spanske^). Selv om man 
ikke kan finde Kanalen, maa man alligevel bøje sig, dersom det 
Stofs Tilstedeværelse kan paavises, som den skulde føre. Det 
er denne Paavisning, som Menéndez y Pelayo har troet paa 
uden selv at have foretaget den, og Baruzi har for Juan de la 
Cruz's Vedkommende formentlig bragt os den en Del nær- 
mere ved sin flittige Opsøgen af Parallelsteder navnlig fra 
Eckeharts Skrifter. I nærv. Skrift har der saa ofte i Alminde- 
lighed været Tale om Lighed og Forskel mellem Juan de la 
Cruz og Eckehart, at der for den, der jævnfører de anstillede 
Betragtninger med det hos Baruzi anførte, allerede vil falde en 
Del Lys over Problemet; alligevel har det Krav paa en noget 
udførligere og mere samlet Behandling, og der bliver da An- 
ledning til at fremføre nogle af de vigtigste herhenhørende 
Tekster. 

For det første synes det at være undgaaet Baruzis ellers saa 
vaagne Opmærksomhed, at der virkelig visse Steder foreligger 
saa paatagelige rent tekniske Berøringer mellem Juan og Ecke- 
hart, at det Spørgsmaal bliver aktuelt, om Henvisningen til 
et Kildefællesskab forklarer Sagen, eller om man ikke snarere 
maa antage, at Juan — direkte eller indirekte — er afhængig 

^) Allerede Menéndez y Pelayo kalder hans Mening „absurd" . 

af Eckehart. Vi begynder med et Par Steder hos de to For- 
fattere, hvor der tales om, at Sjælen dannes i Fosteret „i et 
Øjeblik". Stederne kunde ved første Øjekast synes uden syn- 
derlig Interesse for vort iProblem. Thi Udtrykket er ikke blot 
et kurant (aristotelisk?) Skoleudtryk, men den Anvendelse, 
Eckehart og Juan hver for sig gør af det, er saa forskellig, at 
det maa anses for ganske usandsynligt, at Juan har laant det 
hos Eckehart. Naar vi alligevel tager disse Steder nærmere i 
Øjesyn, er det dels, fordi de illustrerer en vigtig Metodefor- 
skel mellem de to, dels fordi Eckehart-Stedet af sig selv fører 
os frem til et virkeligt Berøringspunkt mellem dem. Eckehart 
(Biittner I, 105) skriver saaledes: 

„Gott muss wirksam werden und seine Gnade ergiessen, so- 
bald er dich nur bereit findet, . . . wenn er dich bereit findet, 
50 muss er in "Wirksamkeit treten und sich in dich ergiessen 
. . . Wahrlich, es ware eine sehr grosse UnvoUkommenheit an 
Gott, wenn er nicht herrliche Werke in dir wirkte, herrliche 
Schåtze in dich schiittete, wo er dich so ledig und so bloss 
findet! So schreiben ja auch die Meister: in dem Augenblick, 
wo die Materie des Kindes im Mutterleibe bereitet ist, in dem- 
selben Augenblicke giesset Gott in den Leib den lebendigen 
Geist, die Seele, welche die Form des Leibes ist; es ist ein 
Blick, das Bereitsein und das Eingiessen!" 

Stedet hos Juan de la Cruz findes Llama II S. 632 og 
handler om Kærlighedsaktens Impetus og Pludselighed paa det 
fuldkomne Stadium, „. . . porque la virtud unida mås fuerte 
es que esparcida, é introducese el amor, al modo que la formå 
en la materia, que se introduce en un instante, y hasta enton- 
ces no habia acto sino disposiciones para él, cuales son los 
actos de deseos y afectos sucesivos, que muy pocos llegan a 
ser actos. Por lo cual dijo el Sabio: que es mejor el fin de la 
oracién que el principio. Mas los qiie llegan, en un punto se 
forman en Dios. Por lo cual se dice: que la oracién breve pe- 
netra los cielos. De donde el alma dispuesta, muchos mås 
actos y mås intensos puede hacer en breve tiempo, que la no 
dispuesta en mucho; porque å esta todo se le va a disponer el 

espiritu, y aun después se suele quedar el fuego por entrar en 
el madero; mas en la dispuesta, por momentos entra el amor, 
que la centella prende al primer toque en la seca yesca . . ."^) 

I disse to Stykker er to skarpe Profiler tegnet. Ligesaa pro- 
fetisk-teosofisk den ene er, ligesaa asketisk-psykologisk den 
anden. De taler øjensynlig ud fra parallele Erfaringer, men hvor 
forskellig er ikke Maaden, hvorpaa de nærmer sig Oplevelsen ! 
Hvad Eckehart stiltiende forudsætter paa den menneskelige 
Side: Kærlighedslængslen i den udtømte Sjæl, er for Juan de 
la Cruz Brændpunktet, hvor alle Linier mødes, og hvorfra 
Straalerne udgaar. Eckehart staar i sit Syn paa Sjælens Be- 
redelse Plotin ulige nærmere end N. T., mens det modsatte er 
Tilfældet med Juan de la Cruz. Og paa den guddommelige 
Side byder Eckehart os Billedet af en suverænt og dog i Bun- 
dethed af sit eget Væsen handlende Gud, en Mellemting mel- 
lem dyb etisk Personlighed og Naturkraft, mens Juan de la 
Cruz her som overalt gaar empirisk til Værks og beskriver 
en Bevægelse nedefra opad, saa hans Benyttelse af Billedet 
kommer til at belyse en religionspsykologisk Udvikling. Ecke- 
hart udleder alt umiddelbart af det Gudsbegreb, som for Juan 
de la Cruz er Baggrunden, mod hvilken en menneskelig Ud- 
viklingslinie tegner sig. Om et literært Afhængighedsforhold 
mellem Juan de la Cruz og Eckehart kan der, som sagt, ikke 
være Tale; det vilde i saa Fald dreje sig om en Afhængighed, 
der straks var slaaet over i den mest fuldkomne Uafhængighed, 
Forholdet er aabenbart det, at de begge simpelthen benytter det 
velkendte, herreløse Motiv om Besjælingen i ModerHvet. Til 
dette Motiv forholder de sig nu højst forskelligt. Eckehart røber 
tydeligt sit intime literære Kendskab til det: hans Sammenlig- 
ning er ført fuldt igennem og hviler paa rigtig Forstaaelse af 
det ogsaa helt udførte Billede. Juan synes derimod at operere 
med en flygtigt gengivet og halvt forstaaet filosofisk Remini- 
scens. Det er, som bemærket af Baruzi, i den egentlige Symbo- 
lik, at Juan de la Cruz har sin Styrke, mens hans Allegorier 
ofte er uselvstændige og tarveligt gennemførte. Her, hvor Ecke- 
hart er Mesteren, viser Juan sig som filosofisk Dilettant. Til 

^) Stykket er tidligere behandlet (se S. 201). 

Gengæld virker han overlegent og i god Forstand moderne 
med sin erfarne Beskrivelse af de Fænomener, som den spe- 
kulative Eckehart nøjes med at antyde. Mellem to saa forskel- 
lige Aander kan der vel tænkes Berøring, men ikke egentlig 
Idéoverføring. Og dog maa vi — Ansigt til Ansigt med Ecke- 
harts dristige Pukken paa Nødvendigheden, hvormed Gud ud- 
øser sine Skatte i den ved Udtømning beredte Sjæl — ind- 
rømme, at vi næppe kommer saa summarisk let over vort Pro- 
blem. Om Beredthed var der ogsaa Tale i „Llama"-Stedet, 
og Følgen blev praktisk den samme, selv om Bevægelsen toges 
fra modsat Side. Skulde der ikke hos Juan de la Cruz være 
Paralleler til Tanken om den menneskelige Beredelses tvin- 
gende Magt over Gud? I den samme Prædiken siger Eckehart 
længere henne (S. 106 f. ) yderst karakteristisk: „Siehe doch! 
Gott kann nichts leer und unausgefiillt lassen. Dass irgend etwas 
unerfiillt oder leer sei, das vermag Gott schon in der Natur 
nicht zu leiden. Wenn es dir also auch vorkommt, als ob du 
ihn nicht sptirtest und du seiner ganz leer ståndest^) : es ist 
doch nicht der Fall ! Denn gabe es irgend ein Leeres unter dem 
Himmel, sei es was es woUe, ob gross ob klein: der Himmel 
z5ge es entweder zu sich empor, oder er muss sich hernieder- 
neigen und mit sich erfiillen. Gott, der Meister der Natur, 
leidet eben durchaus nicht, dass irgend etwas leer sei ..." 
Og i en anden Prædiken (I, 124) hedder det: „Die auf sich 
selbst verzichtet haben und Gott nachfolgen, von Allem gel5st, 
wie kSnnte da Gott umhin: er muss seine Gnade in die Seele 
giessen, die in ihrer Liebe sich selber so ganz vernichtet hat". 
En Sammenligning mellem disse Tekster og et Par Steder i Su- 
bida er oplysende. S. 164 — 165 hedder det, at det guddomme- 
lige Lys altid er i Sjælen, men „no se infunde" paa Grund af 
dens „Dækker" ; aflægges disse helt, „quedandose en la pura 
desnudez y pobreza de espiritu, luego el alma ya sencilla y 
pura se transformaria en la sencilla y pura Sabiduria Divina, 

1) Her falder Eckeharts og Juans Tanker om Sjælens Tomhed nøje 
sammen: selve Tomheden, der synes alarmerende, er det sikre Tegn 
paa Guds Nærværelse. De to siger paa dette vigtige Punkt det samme, 
fordi de har erfaret det samme. Det maa fastholdes ved Gennemlæs- 
ningen af det følgende. 

que es el Hijo de Dios. Porque faltando lo natural al alma ya 
enamorada, luego se infunde lo Divino natural y sobrenatural- 
mente para que no se dé vacio en la naturaleza" . Fremdeles 
siges S. 107 — efter at Sjælen har udtømt sig ogsaa for Ind- 
holdet af sin „parte racional" — det vigtige Ord: „Porque a 
Dios quien ie quitarå que no haga lo que él quisiere en el 
alma resignada, desnuda y aniquilada?" Igen her en filosofisk 
Sentens, den om Naturens horror vacui, flettet ind i Bevisfø- 
relsen for Negationens Ufejlbarhed som Vej til Gud. Denne 
Gang benyttes Motivet ens hos begge Forfattere, saa ens, at 
det virker i høj Grad paafaldende. Igen er Benyttelsen hos 
Eckehart udførlig, klar og bestemt, hos Juan de la Cruz vag, 
flygtig og haltende, ligesom overflødiggjort af det forudgaaende 
Billede af Lyset, der skinner ind, hvor Dækket borttages. Set 
isoleret vilde forøvrigt denne Jævnførelse give Indtrykket af 
stærkere panteistisk Islæt hos Juan de la Cruz, hvis upersonligt- 
materielle Udtryksmaade kontrasterer mod Eckeharts livfuldt 
antropomorfistiske ; det virkelige Forhold er ogsaa her det om- 
vendte, hvad der tydeligt kommer frem i de to sidst anførte 
Tekster, hvor Lighedspunktet ligger i Tilintetgørelsens Dragen 
Gud ned i Sjælen, men hvor selve Tanken er karakteristisk 
forskelligt udtrykt. Mens Eckehart følger sin sædvanlige Linie 
og lader Menneskets „Abgeschiedenheit" tvinge Gud til det, 
nøjes Juan de la Cruz med at konstatere, at den bortrydder 
Hindringerne for Guds frie Handlen overfor Sjælen. Hvorom 
alting er: Overensstemmelsen ligger her ikke blot i det fundne 
Motiv, men ogsaa, og især, i dets Benyttelse; det synes der- 
for at være en given Sag, enten at de begge øser af samme 
Kilde, eller at Juan de la Cruz faktisk har optaget Eckeharts 
Tanke. Ganske vist er endnu en tredje Forklaring rent teoretisk 
mulig: at horror vacui er et middelalderligt „Vandremotiv" af 
samme Slags som Sentensen om de to Modsætninger, der ikke 
kan rummes i eet Subjekt, o. fl. , og at dette Motiv tilfældig 
er blevet grebet af dem begge og som Følge af ens Forudsæt- 
ninger benyttet paa samme Maade. Men denne Forklaring slaar 
næppe til. Juan de la Cruz 's ret løse Tag om Motivet, i Mod- 
sætning til Eckeharts emfatiske Griben af det, tyder bestemt 

paa, at han er sig bevidst at hentyde til noget traditionelt. Al 
Sandsynlighed taler i Virkeligheden for, at Motivet netop gen- 
nem Eckehart er kommet til at tilhøre en udbredt Retnings Ar- 
senal, og at det eller de formidlende Led skal søges i den „ty- 
ske" Periode i Spanien inden 1560. Videre end til en saadan 
middelbar Forbindelse med Eckehart og hans Skole kan vi gan- 
ske vist ikke komme; Materialet er ikke tilstrækkeligt til at 
bevise, *at Juan ligefrem har læst Eckehart, og der er intet an- 
det, som tyder derpaa. Men saa meget staar fast, at Juan de 
la Cruz's Forestilling om det religiøse Forholds Art frembyder 
saa slaaende en Lighed med Eckeharts, at den kun kan fyldest- 
gørende forklares ved Antagelsen af en literær-historisk Sam- 
menhæng — af hvilken Art, er det Fremtidens Forskning for- 
beholdt nærmere at skaffe os Klarhed over. Juan de la Cruz, 
der — bortset fra de ret sparsomme Citater — har saa faa 
literære Berøringer, viser her en bestemt og betydningsfuld 
Tilknytning. Her er mere end et af hans mange fra Traditionen 
hentede og selvstændigt udformede Billeder; her er delvis 
teologisk Afhængighed. 1 Forbindelse dermed maa det i det 
mindste vække Opmærksomhed, at Juan de la Cruz's ejendom- 
melige Udvikling om Høresansen som den egentlig aandelige 
Sans har en delvis Parallel hos Eckehart (Btittner I, 90), der 
desuden paa lignende Maade benytter sig af Distinktionen in- 
tellectus agens — intellectus possibilis (S. 92) . Endelig sva- 
rer Eckeharts „Seelengrund" i sin Forskel fra „Kræfterne" 
ret nøje til Juan de la Cruz's „sustancia del alma" modsat ikke 
blot „potencias" i Almindelighed, men ogsaa lejlighedsvis „espi- 
ritu". Selve Knuden i Juan de la Cruz's- Forhold til Eckehart 
kan imidlertid ikke løses gennem Undersøgelse af literært 
Motivfællesskab. Et saadant findes i uhyre Udstrækning mellem 
Mystikere fra de forskelligste Himmelstrøg og Hundredaar, og 
der vilde kunne optælles en Mængde Berøringer mellem Ecke- 
hart og Juan, som i og for sig ikke vilde behøve at have dy- 
bere Betydning. Det gælder bl. a. deres Udtalelser om Guds Im- 
manens i Tingene (Eckehart Pfeiffer S. 136 og 529, Juan de la 
Cruz Ed. crit. I, 112), Allusionen til det samme Boéthius-Sted 
(Eckehart Pfeiffer S. 142, Juan de la Cruz Ed. crit. I, 205— 

206 og 313) og Udnyttelsen af Skriftsteder som Hosea II, 16 
(Pfeiffer S. 153, Ed. crit. II, 594 og 657). Bedst var det vel 
at sammenstille en rigelig Række af Tekster, der tilsammen vilde 
give et fuldstændigt Billede af, hvorledes to dybt beslægtede 
og dybt forskellige Aander vekselvis nærmer sig til og fjærner 
sig fra hinanden. Vi indskrænker os her til at give de Eksempler, 
der er uundværlige for Forstaaelsen af Forskellen mellem de to 
Mænds Religiøsitet. 

Forskellen mellem Eckehart og Juan de la Cruz er ikke — 
som man maaske kunde være tilbøjelig til at tro — udeluk- 
kende bestemt ved Modsætningen spekulativ-psykologisk eller 
endog intellektualistisk-existentiel. Juan de la Cruz Fysiogno- 
ihi viser ikke blot Træk af intellektualistisk Art, som Eckeharts 
ikke har, men den sidste er afgjort ikke mindre „praktisk" 
(o: religiøst) indstillet. Der maa kunne findes andre supple- 
rende Distinktioner, som tillader os klarere at se de to Mænd 
som Repræsentanter for to indbyrdes forskellige Fromheds- 
typer. 

Eckehart skriver et Sted (Pfeiffer II, 548) : „War an lit nu 
diz wåre haben gotes, daz man in wérlichen håbe? Diz wér- 
liche haben gotes lit an dem gemiiete und an eime inneclichen 
vemiinftigen zuokéren unde meinen gotes, niht an eime sté- 
ten andenken in einer glichen wise, wan das wére unmuglich 
der nature in der meinunge ze haben unde sére swere und ouch 
daz allerheste niht. Der mensche sol niht haben noch im låzen 
geniiegen mit einen gedåhten gote, wenne der gedank vergåt, 
so vergåt ouch der got; mer: man sol haben einen gewesenden 
got, der verre ist obe den gedenken des menschen und aller 
créature"^). Den, der var mere fortrolig med Juan de la Cruz's 
Tankeverden end med Eckeharts, vilde muligvis mene, at der 
her burde konstateres en fuldstændig Overensstemmelse. Ecke- 
hart synes jo nemlig at tale om en Art „advertencia amorosa" 

^) Heller ikke her, saa lidt som S. 128, bør man gaa forbi Stedet uden 
først at mærke sig Tendensens frapperende Lighed med hele Juans Kritik 
af Meditationen. Genialere og mere folkeligt end Juan udtrykker Ecke- 
hart her Kontemplationens Overlegenhed. Kun nøjes han, som altid, 
med at postulere, hvor Juan beskriver Metoden, og holder sig svævende 
paa det Tankens Plan, der skæres af Juans praktiske Stigningslinie. 

som det eneste Baand imellem Mennesket og en uendelig „an- 
dersartig" Gud, til hvem ingen Tanke naar op. Men Overens- 
stemmelsen er i Virkeligheden alt andet end fuldstændig. Det 
viser sig straks i Klangforskellen mellem Juans „advertencia" 
og Eckeharts „Zukehren", der træder i Stedet for en over Na- 
turens Evne liggende stadig Tænken paa Gud — en Klang- 
forskel, der netop stammer fra den forskelligartede Vej, ad 
hvilken de to Tilstande er naaet. Men dernæst er Fortsættelsen 
hos Eckehart i høj Grad egnet til at vække Betænkelighe- 
der^). „Der got also in wesen hat, der nimet got gotlichen unde 
dem liuhtet er in allen dingen, wan alliu dine smeckent ime 
gOtliche unde got erbildet sich im uz allen dingen." Vi er øjen- 
synlig her inde i en helt anden Sjæleudvikling, hvor vi sav- 
ner de Mærker, der stod langs Karmels Fjældesti^) . Her er 
tegnet Billedet af en, der saa at sige med eet Slag har bemæg- 
tiget sig Indersiden af Gudsbegrebet, og for hvem dette indre, 
med Tanken inkongruente Guddomsvæsen „lyser frem af alle 
Ting" — altsaa noget „oplevelsesmæssigt" forskelligt fra, som 
„Llama"s Forfatter, at have optaget den aktive Guddoms Ild- 
straale i den udbrændte Sjæl og i dens Lys at „se alle Ting i 
Gud". Netop oplevelsesmæssigt; thi man kunde Punkt for Punkt 
eftervise, at Bestemmelserne hos begge svarer til hinanden-. Ud- 
brænding til Løsgørelse, „Union" til „Eingebaren", Kærligheds- 
flamme til Væsensaabenbaring. Og dog er Følelseskvaliteten in- 

^) Der got vergét niht, der mensche kere denne willecliche abe. 

^) Eller rettere: det er slet ingen Udvikling; det er en profetisk 
Formaning, et opstillet Ideal. Idealet nærmer sig meget stærkt til, hvad 
der hos Juan bliver til Resultatet af Negationsprocessen, jfr. Subida III 
Kap. XXV S. 348: „Mas el que no vence el gozo del apetito, no gozarå 
de serenidad de gozo ordinario en Dios por medio de sus criaturas y 
obras. El que no vive ya segun ei sentido .... claro estå que sin con- 
tradiccion, siendo ya todas sus acciones y movimien^os ya espirituales de 
vida espiritual, ha de ir con todo a Dios. De donde se sigue que esie tal ya 
limpio de corazon, en todas las cosas halla noticia de Dios gozosa y 
gustosa, casta, pura y espiritual, alegre y amorosa" . Dette Sted, som maa 
fort'olkes ud fra hele Juans Kosmos-Mystik, der gaar til Tingene igen- 
nem Gud, viser, hvor nær Identifikationsmystiken (Sufi'erne, Eckehart, 
Alumbrados) og forvaredh'ngsmystiken (Bernard, Katarina af Genua, 
Teresa, Juan) kan komme hinanden; de to Typer rækker hinanden Haan- 
den, men tværs over en Kløft betegnet ved det Begreb af Forvandling, 
der ligger i Ordene „ya limpio de corazon." 

Juan de la Cruz 16 

genlunde den samme, som det om muligt endnu tydeligere 
fremgaar af følgende Udtalelser: „Du solist Gott ungeistig 
lieben" (Buttner I, 179); „Gott ist garnicht liebenswiirdig, er 
steht iiber alier Liebe und aller Liebenswiirdigkeit" (s. St.); 
„Giite ... ist ein Kleid, unter welchem Gott verborgen ist" 
(I, 172) ; „. . . und stehe aller Bestimmung bar, wie da er 
(der Mensch) aus Gott kam" (I, 183) ; „sie (die Seligkeit) 
beruht weder auf dem Erkennen noch auf der Liebe: sondern 
ein Etwas ist in der Seele, aus dem entspringt Erkennen und 
Liebe" (s. St.). 

Disse Steder kaster det fornødne Lys over Eckeharts mysti- 
ske Frelseslære. Sammenholdes de med Udviklingerne om „die 
ziirnende Seele", der intetsteds finder Gud, før den i Harme 
over at være skilt fra ham „dør den væsentlige Død", om Gud- 
dommen som staaende bagved og over Gud, Gud, som „til- 
intetgør sig selv i Sjælen" (I, 202) , og som „slet ikke vilde være 
til, hvis jeg ikke var" (I, 185), forstaar man ogsaa, hvorledes 
Kærligheden faar Sjælen til at give Afkald paa det evige Liv 
(II, 132). Denne Kasseren af Gudsbegrebet med alt, hvad der- 
til er knyttet, som Skal og Avne, er Eckeharts egentlige Me- 
ning med det „Mørke", som ogsaa han fører Sjælen ind i, og den 
er andet og mere end et ørkesløst Spil med Begreber; i den 
lægger den „gudløse Gudhengivelse"s Fromhed sig for Dagen. 

I Begyndelsen af Anker Larsen's „De Vises Sten" ligger 
Drengen Christian i Høstakken og ser op mod Kimlen, mens 
han føler den Forvisning gro frem af sit Indre: „Jeg er god". 
Det er en religiøs Grundstemning, der her er grebet, men den 
er tillige ateistisk af Tendens. Bliver denne Dreng voksen og 
oplært i Gudsforestillingens Teknik, vil — saafremt han da 
bliver sin oprindelige Erfaring tro — det Øjeblik komme, da 
han gør Eckeharts Tanker til sine. Det, han vil søge, er — 
for at bruge et Udtryk af Karl Barth, der fra teologisk Side i 
mærkelig Grad har nærmet sig de samme Regioner — „den 
tabte Umiddelbarhed", og naar den er fundet, vil den vise sig 
i, at han er naaet bag om alle Religioners Forholdsbegreber. 
„Gud" som personlig er en Forestilling, der til Forudsætning 
har „jeg" som relativ Størrelse. Bag dem begge ligger det ab- 

solute forskelsløse, Ene. I dette Mørke fødes baade Gud og 
Sjælen (I, 83) — og opdager, at de er eet. „Jeg er god" bliver 
den ene altomsluttende Sandhed. Harmonien er oprettet. Ver- 
den erobret, Hvilen i Gud (jeg) fundet (II, 117). „VoUkommene 
Abgeschiedenheit . . . will nur auf sich selber ruhen, . . . mit 
sich selber eins sein" (I, 58). „Dieser Geist ist tot und be- 
graben in die Gottheit: und die Gottheit lebt fiir niemand ån- 
ders, als flir sich selber" (II, 168)^). Mystiken er et elliptisk 
Kredsløb. Her er dens ene Brændpunkt. Det kan ikke nægtes, 
at en Religiøsitet, der er saaledes orienteret, rykker alvorligt 
hen i Nærheden af Suiismen og i tilsvarende Grad bort fra 
N, T. Men ogsaa overfor en i visse Maader beslægtet Aand som 
Juan de la Cruz viser den betydningsfulde Særmærker, som vi 
vil søge at fiksere under tre Hovedsynspunkter-, den Ecke- 
hartske Tidløshed ctr. Juan de la Cruz's Evolution, Eckeharts 
positive Vardering af det etiske og Monismens Slaaen over til 
psykologisk Dualisme. Bag det hele ligger en forskelligartet 
Længsel. 

At Sjælens „Omvendelse" for Eckehart er en tidløs Proces, 
er blot et andet Udtryk for den manglende psykologiske Induk- 
tion. „Wann immer sie (die Seele) die Leiblichkeit hinter sich 
lasst, in demselben Augenblick wird ihr das ewige Leben auf- 
getan (Biittn. I, 114). „. . . und nun beginnt aus dem gottli- 
chen Liebesquell ein Oberfliessen in der Seele" etc. (Biittn. I, 
113). Dette „nun" betegner det matematiske Punkt, der i det 
foregaaende angives som naaet ved Sjælekræfternes Tilegnelse 
af det guddommelige. Udviklingen er en rent tankemæssig, lo- 
gisk: naar Betingelserne er til Stede, foregaar den „i et Øje- 
blik" (I, 71). Dermed er ikke sagt, at der ikke til Betingel- 
serne hører noget, som det tager Tid at faa realiseret, men man 
faar dog det bestemte Hovedindtryk, at det ikke drejer sig om 
noget, der skal skabes, men om noget givet, der skal bringes 
for Dagen. Eckehart befinder sig allerede paa den Top, Juan 
de la Cruz saa møjsommeligt stræber op imod, og skal blot 
have Skyen hævet, der hviler over den, for at „Støvets Him- 

^) Jfr. II S. 165: „Da die Seele ein Kreatur ward, da erst ertiielt sie 

einen Gott Und das ist die grosste Ehre, die die Seele Gott antun 

kann, dass sie ihn sich selber iiberlasse und sie seiner ledig stehe." 

melglans" kan straale frem. Trods al Overensstemmelse i En- 
keltheder er her altsaa en dybtgaaende konstruktiv Uoverens- 
stemmelse. 

Mærkeligt nok er Eckeharts Etik samtidig mere positiv og 
praktisk end Juan de la Cruz's. Skønt det moralske ikke har 
nogen nødvendigt given Plads i hans System — maaske netop 
derfor ^- driver han iøvrigt paa Moralen som Forudsætning for, 
at det hele kan komme i Gang. Guds Virken finder kun Sted 
hos „gode og fuldkomne Mennesker" (Biittner I, 79), og de, 
hos hvem Betingelserne for det skuende Liv ikke kommer i 
Stand, viser dermed, at der maa være noget moralsk i Vejen 
med dem: de lever ikke det virksomme, forsagende Liv (ibd. I, 
69). Den indre Bevidsthed om at „være god" kræver trods 
alt sin Retfærdiggørelse af ydre Gerninger. 

I denne Forbindelse er det værd at mærke sig, hvordan Ecke- 
hart udtrykker sig paa et andet Sted (Biittner I, 96), hvor 
hans Tankelinie snarere skærer Juan de la Cruz's end løber 
parallelt med den. Eckehart forklarer her, at det er Gud selv, 
der overtager den til Tavshed bragte „virkende Fornuft"s 
Rolle. Beviset derfor finder han deri, at det er en samtidig 
Mangfoldighed af Billeder, der fødes i „den lidende Fornuft", 
noget, hvortil det menneskelige Tænkeapparat ikke er kon- 
strueret. „Sobald du von Gott zu einem guten Werke getrieben 
wirst," siger han, „sogleich bieten sich alle deine Seelenkrafte 
zu allen guten Werken dar . . . " etc. Man kommer her til at 
tænke paa Stedet i Llama (II S. 646), hvor „låmparas de fue- 
go" udlægges om Guds Attributer, som i Unions-Oplevelsen 
alle ses af Sjælen „distintas en un solo acto actualmente", saa 
Godhed, Almagt, Visdom o. s. v. ses sammen i eet Straale- 
bundt. Det er tydeligt, at begge Mystikere befinder sig ved 
samme Tonetrin i Skalaen, men ligesaa tydelig er Forskellen i 
Tonens Klangfarve. Eckehart erfarer sit Væsens indre Sammen- 
falden med Guds som en Bekræftelse af den Væren god, der er 
hans inderste Viden om sig selv, men som skal tage ydre Form 
i Virken af det gode. Juan de la Cruz derimod absorberes saa 
ganske af sin Skuen af Guddommens Herlighed, at der kun 
bliver Plads for den ene gode Gerning, som er selve Beskuel- 

sen. Det falder ganske i Traad Jiermed, naar Juan de la Cruz 
andetsteds udtrykkelig priser den hellige Ensomhed og Flyen 
fra Beskæftigelse, som giver Sjælen Ro til „Forsmagen" paa 
den skuende Ny den af Gud, der er hans Maal^). Eckehart er 
fra først af skuende og forlanger egentlig kun, at den Harmoni, 
som er i ham, skal blive sig bevidst og slaa igennem; det 
skjult eksisterende skal bekræfte sig aabenbart. Juan de la 
Cruz stræber netop efter en Sublimering af Livet til fuld Ind- 
vendighed, saa den aandelige Beskuelse af Værdien i sig selv 
bliver alt og Broen til dens Realisation i Yderlivets uendelig 
lavere Sfære endelig brudt af. Forsaavidt kunde man tale om, 
at det æstetiske Element er fremherskende hos Juan de la 
Cruz; men det vilde være misvisende, fordi det vilde tilsløre, 
at denne Kategori er utilstrækkelig overfor religiøse Fænome- 
ner. Af den platoniske Kim er paa vesteuropæisk Grund to 
Spirer groet op: den ene — Eckeharts — folder sig ud i Goe- 
thes Faust, den anden — Juan de la Cruz 's — hos Aander 
som Amiel og Dostojefski. Hvorom alting er-, det etiske spil- 
ler hos Juan de la Cruz den medfølgende Hjælpefaktors Rolle, 
mens det hos Eckehart bliver en Art Trykmaaler. Ingen af dem 
har sit egentlige Stade deri. 

Vi vender os nu fra det etiske til det religionspsykologiske 
og genoptager Spørgsmaalet om selve Arten af den religiøse 
Længsel hos Eckehart og Juan de la Cruz. Eckehart skildrer et 
Sted'^), hvorledes Fornuften ikke kan hvile, før den har fun- 
det den væsentlige Sandhed, der indeslutter alle Tingene i sig: 
„mit dem Wesen allein gibt sie sich zufrieden. Und das zieht 
Gott Schritt fiir Schritt von ihr zuriick, damit er ihren Eifer 
wach erhalte und sie anreize weiterzugehen, dem wahren 
grundlosen Gute immer weiter nachzutrachten und es anzueig- 
nen." Den Længsel, om hvilken Eckehart her siger, at den 
holdes i Live af Guddommen selv, svarer ret nøje til den „in- 
tolerable sed y hambre y ansia del sentido espiritual" (Ed. crit. 
II, 652), som er Temaet for „Llama"s Udlægning af Linien „las 
prof undas cavernas del sentido". Eckehart bruger i det hele 

^) Biittner I S. 124 tales ogsaa om Forsmag. Det er et gammelkendt 
mystisk Motiv, 

") Buttner I S. 97. 

taget ofte Vendinger, der kan minde os om den muerte inlBnita, 
Juan de la Cruz (ibd, S. 653) sammenstiller Sjælens Savn med: 
vi er hos begge i den religiøse Lidenskabs Brændpunkt. Og 
alligevel, ja, vel netop derfor, er Typeforskellen ganske klar. 
Den er kun tarveligt karakteriseret ved Udtryk som „den mas- 
kuline Tone" (hos Eckehart) og „det kvindeligt-erotiske Bue- 
strøg" (hos Juan de la Cruz). Bagved ligger det egentlig 
betydningsfulde: Eckeharts Trang til Udfoldelse, Juans til Ud- 
fyldning. Det ligger ikke blot for Dagen i Længselens — eller 
Tilfredsstillelsens — Art, men ogsaa i den Maade, hvorpaa Gud 
indføres: hos Eckehart drager han gradvis sin indre Aaben- 
baring tilbage, saa Sjælen drages med, ind i sig selv; hos Juan 
stimulerer han ved „Salvinger" og „Lysglimt" dens brændende 
Savn til endnu voldsommere Rækken sig ud af sig selv. Hvis 
det er tvivlsomt, om Bevægelsen „filosofisk" set er den samme 
hos de to, saa er det absolut sikkert, at Stemningen ikke er 
det. Og den første Identifikation er nu heller ikke saa vis. 

Endnu skarpere kommer Stemningsforskellen frem, hvis vi 
overfor Juan de la Cruz 's totale Tilintetgørelse opstiller Ecke- 
harts tredje og „højeste Grad af Frihed" (I, 71): „at den 
(Sjælen) hæver sig op over sit Selv og med alt, hvad den er, 
flyder ind i sit Urbilledes bundløse Afgrund, i Gud selv". De- 
ler Juan de la Cruz end nok saa meget Eckeharts Fordring om 
den sluttelige Deifikation, saaledes kunde han aldrig have ud- 
trykt sig. Det strider imod hans Psykologi, som ikke tildeler 
Sjælen noget Organ, hvormed den kan „hæve sig over sig 
selv". Den Del af Sjælen, som kan berøre Gud, er den pas- 
sive „sustancia", og den kan ifølge sit Væsen ikke naa videre 
end til at vente. Beredelsesvejen gaar ikke blot teoretisk, men 
ogsaa praktisk nedad, ikke opad. Hvor nær saa Udtrykkene hos 
Eckehart og Juan kommer hinanden, vedbliver dog denne Forskel 
imellem dem at være irreduktibel. Kun paa eet Punkt er det an- 
derledes: Synet paa det legemlige. Og selv her smager Brødet 
forskelligt, skønt Dejgen er den samme. 

Hos Eckehart møder man Gang paa Gang Udtalelser om den 
absolute Afstand mellem det „indre" og „ydre" Menneske (I, 
63 og især II, 90) , der peger i Retning af en asketisk Dualisme 

og synes uforenelige med hans Tro paa en sluttelig Harmoni, 
den fulde Gennemtrængen af Ydersidens Liv med Indersidens. 
Denne indre Modsigelse hos Eckehart hænger sammen med, 
at han i Virkeligheden ingen nævneværdig Opmærksomhed 
skænker det lavere Sjæleliv; man har paa Følelsen, at han 
halvt ignorerer det. Men dermed kommer det ogsaa til at staa 
som halvvejs uoptageligt i hans essentielle Harmoni. Dersom 
nemlig denne ikke skal være „jenseits von gut und bose", 
maa den enten udelukke det legemlige eller paa anden Maade 
f aa elimineret det onde ; men ingen af Delene har han kunnet be- 
stemme sig til. Her staar vi ved det svage Punkt i Eckeharts 
System: hans manglende Evne til at løse det ondes Problem. 
Som Optimist og levende i umiddelbar Positivitet har Eckehart 
haft sit Blik rettet saaledes mod Enheden og Fylden, at det, der 
staar den imod, sjæleligt som metafysisk set, har fortonet sig. 
Deraf den naive Klang i hans Forsikring om, at Gud kun taler 
til „gode og fuldkomne Mennesker"^) (Spørgsmaalet er jo 
netop, hvordan man bliver et saadant) ; deraf (i hans Prædiken 
om Abgeschiedenheit Buttn. I, 63) den Substitueren af meta- 
fysisk Værdi for moralsk, som lader Kristus og Maria være 
indvendig „abgeschieden", mens de lider og bedrøves; deraf 
endelig Definitionen af det „løsgjorte Menneske": „dass nichts 
Vergångliches ihn mehr dazu bringen kann, eine leibliche 
Regung zu empfinden" (sammesteds S. 60). Eckeharts Synds- 
begreb halter mellem evangelisk og platonisk og har ingen 
virkelig Dybde^). Han taler om, at Guds indre Lys, der 
altid skinner (jfr. Juan), ikke kan modtages af „Synderen" 
(I, 86) ; men at den, i hvem Lyset- skinner, er en Synder, er 
aabenbart Undtagelsen, ikke Reglen; om Modtageligheden hos 
de aandeligt optagne (Eckeharts egen Kreds) er der i hvert Fald 
ingen Tvivl. Hertil kunde føjes den næsten buddhistiske Ven- 
ding Buttn. I, 64: „mache dich frei von allem, was . , . Kum- 
mer iiber dich bringen konnte", og andre Steder, hvor Ren- 
heden er det laveste Trin paa Fuldkommenhedsstigen (saaledes 

1) Buttn. I S. 75 og 79. 

*) Juans „propiedad" og „alma propietaria" er snarest i Gæld til 
Taulers „Eigenwille" (Katarina har Udtrykket). 

netop I, 71)^). Tilsammen bekræfter disse Iagttagelser den 
Regel, at metafysisk Monisme føder sjælelig Dualisme. Paa en 
eller anden Maade maa det, der ikke kan rummes i Enheden, 
skæres fra. Anvendt paa Eckehart og Juan de la Cruz betyder 
denne Regel, at Eckehart, som i visse Henseender er en større 
Aand end Juan, kommer til at staa tilbage for ham i sjælelig 
Realisme, saa Juans mere sobre og bedre gennemtænkte Asketik 
bliver et velkomment Supplement til Eckeharts. Thi ganske vist 
vurderer de Tingene principielt ens; men hos Juan falder — 
i alt Fald efter Hovedlinien i hans Etik, der lader Legemet 
være svagt, men ikke ondt — det samlede Bevidsthedsliv un- 
der Fordømmelsen og oprejses derfor samlet, og det tydeligere 
dualistiske Skel mellem guddommeligt og menneskeligt bevarer 
ogsaa bedre det hele Væsen, selv om den lavere Del „sakker 
agterud". Temaet er som hos Eckehart, men det gennemføres 
ligesom i en mørkere — og mere sonor — Toneart: Dualis- 
mens. 

Forskellen mellem den spekulative Eckehart og den realistiske 
Juan de la Cruz kunde illustreres paa mange Maader. Her kan 
vi nøjes med at nævne nogle faa særlig karakteristiske Tekster. 
Endnu et Sted som Pfeiff. 502 — 503 (hvor Dionysios citeres) , 
er Eckeharts Tankefællesskab med Juan de la Cruz væsentlig 
ubrudt, selv om Sprogbrugen er forskellig. Men allerede med 
Abgeschiedenheit — Minne-Teorien faar Eckeharts Ord en helt 
anden Klangfarve end Juans i „Subida" -og „Noche oscura", og 
ganske paatagelig bliver F'orskellen, naar Eckehart stiller Løs- 
gjorthed over Ydmyghed og lader den løsgjorte umiddelbart have 
Guds Egenskaber (Pf. 485 — 486). Det er ganske andre Tan- 
ker end Juan de la Cruz's Deifikation gennem Kærlighed. De 
er mere geniale, men mindre kristelige. Den Kristus, som hos 
Eckehart led med sit ydre Menneske, „unde stunt der inner 
mensche in einer unbeweglichen abgeschiedenheit" (Pf. 488 — 
489), er ikke den samme som Juan de la Cruz's, der „estuvo 

^) Jfr. II S. 106 (Smerten naar ikke apex animae) og II S. 141 („und 
unser Gewissen uns nicht mehr straft" ). Mærk det karakteristiske Sted 
Buttn. I S. 192, hvor Guds Blik sænker sig i Sjælen i det' Øjeblik, da den 
er blevet „aller Bestimmtheit so bar, dass keinerlei Hinrichtung weder 
auf Tugend noch auf Untugend mehr in ihr ist." 

aniquilado" uden Trøst og netop derigennem forsonede Menne- 
skeslægten, idet han gennemførte den uundgaaelige smertelige 
Dødelse af Sjælens inderste Livsnerve. Eckeharts Abgeschie- 
denheit er den modsætningsfrie sejrrige Tankes Ørneflugt, Juan 
de la Cruz's Udtømningsproces en fortsat pinefuld Operation 
i samme Saar, Den Bevægelse, den ene projicerer idealt, gen- 
nemfører den anden i det reale Livs Kød og Blod. Og i selve 
Gudsbegrebet er Eckeharts gnostiske Aare Juan de la Cruz 
fremmed. Stederne iPf. S. 288. L. 28 — 29 og S. 193 — 194, hvor 
Gud vedbliver i Guddommens evige Mørke at være sig selv 
ubekendt, og hvor Sjælen begærer at kende Guds Væsens Op- 
rindelse, finder ingen Genklang hos Juan de la Cruz eller i det 
hele i den spanske Mystik. Vi slutter med at hidsætte fire smaa 
Tekster, der som in nuce rummer næsten alt, hvad en Sammen- 
stilling af de to store Mystikere kan vække af Tanker. Afhængig- 
hed og Selvstændighed, beslægtet og heterogent krydses i dem. 

Eckehart. Juan de la Cruz. 

Spriiche 62. Pfeiffer 622. Subida II Kap. XX, S. 211 f.. 

Waz ist gotes sprechen? Der Porque en darnos como nos dio 

vater siht uf sich selber mit eine a su Hijo, que es una palabra sua, 

einveltigen bekentnisse unde sihet que no tiene otra, todo nos lo 

in die einvaltigen liiterkeit sines hablo junto y de una vez en esta 

wesens, då sihet er gebildet alle sola palabra, y no tiene mås que 

créaturen. Då sprichet er sich sel- hablar. 
ber, daz wort ist clår verstentnisse, 
und daz ist der sun. 

Pfeiffer 225. Avisos y sentencias 307. Ed. crit. III, 51. 

Er kan nit sprechen denne ein Una palabra hablo el Padre, que 
wort unde daz wort ist éwic, wan fué su Hijo, y esta habla siempre 
ez ist sin eingeborn sun. Daz wort en eterno silencio; y en silencio 
sprichet er in die sele, so er sinen ha de ser oida del alma. 
sun gebirt in si, und in dirre ge-j 
burt giuzet der vater und der sun 
den heiligen geist in si unde der 
leret si alliu dine. 

De to spanske Tekster udtømmer ikke Indholdet af de tyske. 
Mange andre Steder hos Juan har vi det samme kosmiske Drag 

som i Spruch 62; det teosofiske mangler, ligesom den prakti- 
ske Anvendelse hos Juan de la Gruz ligger udenfor Eckeharts 
Horisont. løvrigt er jo Sammenhæng og Tendens ganske for- 
skellige. Alligevel har man paa Fornemmelsen, at her er mere 
end blot tilfældig Overensstemmelse i Ordvalg. Det er, som 
en svag Dønning af den Eckehartske Tankebølge mærkes i „det 
ene Ord af Faderen", men med den langvejs fra forplantede 
Bevægelse er en helt ny og paa sit Omraade klassisk og uende- 
lig frugtbar Tanke sat i Sving. „Abyssus abyssum invocat". 

Hvad betyder nu det, vi her har konstateret, for Juan de la 
Cruz's Stilling som religiøs Tænker? Først og fremmest, at han 
som Teolog er udpræget Eklektiker. Vi har set det før, men 
faar nu vort Indtryk baade bekræftet og suppleret, idet hans 
Gudsbegrebs Vidde og Elasticitet en Gang til kommer os til 
Bevidsthed. Netop fordi hans egentlige Interesse slet ikke er 
metafysisk, kan han roligt paa dette Omraade sammenstille Mod- 
sætninger, han ikke vilde taale der, hvor han er original og 
konsekvent. Eller skal vi udtrykke os modsat og sige, at det 
er den teoretisk uopløste Dissonans i hans mystisk-personlige 
Indstilling, der tillader, ja, kalder paa en tilsvarende i Gudsbe- 
grebet? Skal vi mene, at den blivende, kun i det praktiske 
Liv harmoniserede Modsætning mellem flammende Aktivitet og 
passiv Hensynken har sit Korrelat i en aldrig udløst Spænding 
mellem en stoisk-platonisk og en kristelig-jødisk Gudside? Un- 
der alle Omstændigheder er dermed en .Vej aabnet for, at den 
Tendens, som i den franske Kvietisme et Aarhundrede senere 
kom til Udfoldelse, kan beraabe sig paa Juan de la Cruz. Men 
umiddelbart blev hans Indflydelse ikke af denne Art. Og det 
skyldes næppe blot det spansk-kontrareformatoriske og teresian- 
ske Milieu, men endnu mere den overmægtige Kendsgerning, 
at han selv — de paaviste Ligheder til Trods — var og blev 
saa forskellig fra den tyske Skole. Ikke alene bevarer hans 
Trosbegreb og hans praktiske Holdning ham fra ydre Konflikt 
med Kirkeautoriteten, men hans hele Type, paa een Gang saa 
kompleks og saa fyldt af nytestamentlig Aand, hans lyrisk- 
asketiske Opfattelses større Smidighed og Evne til at indføje 
sig i den ortodokse Ramme stiller ham paa en anden Plads end 

Tyskerne, hvor betydningsfulde saa end Lighedspunkterne med 
dem kan være. 

Nogen dybere Afhængighed af Eckeharts Skole kan vi efter 
dette ikke vente at finde hos Juan de la Cruz. Derimod vil det 
ikke undre, om vi hos dem af dens Repræsentanter, hvis Type 
mere ligner hans „viatiske" end Mesterens „statiske", støder 
paa mer eller mindre frapperende Paralleler til hans Tanke- 
gang. Saaledes hos Tauler. Forholdet er her det, at den literære 
Berøring snarest forekommer noget løsere, mens den indre 
Beslægtethed til Gengæld er større end med Eckehart. Sam- 
tidig er der en vis Lighed i Juans og Taulers praktiske Orien- 
tering, der gør, at man ved Læsningen af den ene særdeles 
ofte mindes den anden. Tauler er langt mere Sjælesørger end 
Eckehart; det teosofiske og psykologiske Element holder hin- 
anden bedre i Ligevægt, og navnlig røber han et Kendskab til 
den mystiske Udviklingsgangs Depressionsperioder og til dens 
ledsagende legemlige Fænomener, som i ikke ringe Grad leder 
Tanken hen baade paa de i „Noche oscura" beskrevne Til- 
stande og paa deres Tydning. Tillige anslaar han endnu hyp- 
pigere end sin Mester kvietistiske Toner, og hans Polemik mod 
de uduelige Lærere kommer endog meget nær til Juan de la 
Cruz 's i „Llama" og andetsteds. 

Man læse f. Eks. Allegorien om Vindruens Modning (Leh- 
mann I, 28 ff, se navnlig Slutningen S. 31). Skønt saavel Juan 
de la Cruz 's Systematik — med Adskillelsen i aktiv og passiv 
Fremskriden — som hans særlige Patos mangler, er baade Stig- 
ningen gennem Negation og den inderlige religiøse Betagelse 
umiskendeligt af beslægtet Art. Endnu nærmere til Juan de la 
Cruz 's Tankeverden føres vi i Prædikenen om Sjælens Tørst 
(Lehmann I, 50 f.), hvori for en stor Del Skildringen af Guds 
Pædagogik i „Noche oscura" er foregrebet. Den ovenfor angivne 
Forskel er stadig til Stede, men alligevel er man tilbøjelig til at 
paastaa, at Motivet ad en eller anden Vej maa have foreligget 
for Juan de la Cruz, hvor selvstændig end hans Udformning 
deraf er blevet. Mere bestemt træder unægtelig denne Juan de 
la Cruz's Originalitet frem ved en Sammenligning mellem hans 
og Taulers opbyggelige Benyttelse af Kristi Lidelse (Subida II, 

VI S. 124—125 og Lehmann I 63—64). Mens Tauler giver 
os en dyb og smuk homiletisk Betragtning, sender Juan en skarp 
Lysstraale ind i det inderste Væv af en sammenhængende re- 
ligiøs-moralsk Teori; men ogsaa her ligesom tilhugger den ene 
de Kvaderstene, den anden sammenføjer til et Bygningsværk. 
Hvor Tauler, som saa ofte, følger den Eckehartske spekulative 
Linie, ligner heller ikke han Juan de la Cruz; men skønt hans 
Yndlingsformuleringer, som bevæger sig i Modsætningen mel- 
lem Enhed og Mangfoldighed, ikke genfindes hos Juan de la 
Cruz, og skønt navnlig hans højeste Stadium fjærner sig noget 
fra dennes Beskrivelser ved at slaa Tavshed, Mørke, Ørken 
umiddelbart sammen med Jubel og Fryd, hvorved Perspekti- 
vet stærkt forkortes, er dog hans mystiske Skema — ved Si- 
den af Katarina af Genua 's og Teresas — uden Sammenlig- 
ning det, hvorpaa man i højest Grad aflæser Erfaringer af sam- 
me Art som dem, hvorpaa Juan de la Cruz bygger. Ogsaa i 
Terminologien staar Tauler ham nær: en Mængde af de tek- 
niske Udtryk, især Omskrivningerne af Dionysios' Bestem- 
melser af Guds Væsen, har de fælles, og i Noche del espiritu's 
Kvaler (Ed. crit. II, S. 62) skimter man Taulers Videreførelse 
af Bernards mystiske Billede: at Sjælen spises af Gud (Leh- 
mann II, 98f. ). En — rimeligvis indirekte — Taulersk Paa- 
virkning viser sig fremdeles i Juans staaende Advarsel mod „pro- 
piedad" (jfr. Taulers „Eigenbesitz", Lehm. I, 12) med til- 
hørende Lovprisning af Aandsfattigdommen (f. Eks. Lehm. II, 
152 L. 4 — 5) og endnu tydeligere i selve Noche oscura-Ske- 
maet, som i Virkeligheden genfindes i Taulers 3 Grader (Lehm. 
I, 168 ff.). Ogsaa her strækker Parallelismen sig ikke blot til 
Tankegangen („andere Dinge behagen ihm nicht" jfr. Lehm. 
I, 178), men tillige, og paa overraskende Maade, til selve Ud- 
trykkene (Lehm. I, 170: „harte, starke Speise" ; II, 151: „die 
Miihen der Nacht" ; II, 223: Barnet, der vænnes fra). Ikke 
mindre interessant er Ligheden mellem Juans og Taulers 
Polemik mod de søde Følelser (se Lehm. I, 104 — 105, hvor 
„Fjenden . . . indgyder falsk Sødme", og det positive Modstykke 
S. 105 (jfr. II, 35), hvis Billedsprog ganske vist ligger Juan 
de la Cruz's fjærnt). Ja, et Sted som Lehmann II, 59 kunde 

endog tyde paa, at Opstillingen Subida II, V S. 117, hvor de 
tre teologiske Dyder „renser" de tre Sjælekræfter, er bygget 
over et Taulersk Motiv. Men det mest paafaldende Tauler-Sted er 
dog Lehmann II, 111 — 113 (jfr. 163 og navnlig 121), hvor vi 
næsten Ord til andet genfinder „Llama"s Anklage mod de ufor- 
staaende Skriftefædre, Ikke blot er Taulers og Juans Udgangs- 
punkt — Kravet om Tomhed — det samme, men Tauler- 
Stedets indre Opbygning er i det hele taget saa mærkvær- 
dig analog med de tilsvarende Partier af „Llama", at enhver 
Mulighed for Antagelsen af blot tilfældig Overensstemmelse maa 
være udelukket. Da det nu er mindst ligesaa usandsynligt, at 
Juan personlig har øst af det Taulerske Skrift, synes der ikke 
at være nogen Vej udenom Postulatet: den Taulerske Sjæle- 
sorgspraksis — eller den Tradition, Tauler paa dette Omraade 
repræsenterer — maa paa en eller anden Maade have fundet 
Vej gennem Tid og Rum til det 16de Aarhundredes spanske Or- 
densfromhed^). 

Men ogsaa her er Uligheden uanfægtet selv af de intimeste Be- 
røringer. Den samme Modsætning mellem Dualisme og Monisme, 
som sluttelig f jærnede Juan de la Cruz fra Eckehart, skiller ham 
ligesaa bestemt fra Tauler. Taulers Tankelinie divergerer al- 
lerede stærkt fra Juans i Skildringen af den „tredje Grad", hvor 
den guddommelige Afgrund, naar „Naturen ikke kan komme vi- 
dere", lader „sine Gnister fyge over i Aanden" (Lehm. I, 124). 
Men Divergensen bliver endnu større ved Beskrivelsen af selve 
den højeste Tilstand (Lehm, I, 124 og 128). Læser man Tau- 
lers Udviklinger om Aanden, der heller ikke ved af Gud at 
sige, og om Ligheden, der tabes i Enheden, saa forstaar man, 
med hvilken Ret den spanske Mystiks Grundtendens i Forhold 
til denne ny platoniske Linie kan kaldes ortodoks. Mange af 
Taulers originale Tanker — som den „protolutherske" I, 24 — 
25, Vekselvirkningen med det aktive Liv I, 106 — 107 og især 
det smukke Sted om Vægringen ved at modtage „Guds Kys" 

^) At Stof, hvori Juan de la Cruz berører Eckehart', tillige findes hos 
Tauler — f. Eks. Hos, 2, 14 (Lehm. II, 82) eller Tanken om, at Gud med 
Nødvendighed fylder den tomme Sjæl (II, 110 — 111) — behøver jo kun at 
vise begges Afhængighed af Eckehart. Se ogsaa II, 171 og især II, 4. „Il- 
den i Træet" findes I, 128; I, 129 nægtes Sammensmeltningen med Guds 
Væsen. 

I, 169 — er Juan de la Cruz ganske fremmede. Næppe saa me- 
get gælder dette om Tanken, der ligger bagved den dristige 
Formulering II, 120: „Vorherres Legeme, Guds Ord og dine 
egne Øvelser hindrer dig". Og dog: hvad man end vil tænke 
om Juans Tavshed paa Omraader som dette, Ret til at trænge 
om bag den har vi ikke^). Forøvrigt er jo Konstellationen, som 
opstaar, hvor en senere Tids Mystik viser sig berørt af den Ecke- 
hartske Aandsretning, overalt den samme: Linierne fører tilbage 
til Mesteren. Saaledes ogsaa med Suso, der modsat Tauler 
ingen paatagelig Berøring viser med Juan. En anden Sag er, 
at hans Formulering af de spekulative Eckehartske Tankekom- 
plekser, som ogsaa hos ham gøres mere psykologisk tilgænge- 
lige, lejlighedsvis kan strejfe Juans Tankeverden. Saaledes 
Lehm, I, 139, hvor der tales om den, der „noch nicht ver- 
sinken kann nach der ordentlichen Vernichtung seines geistigen 
Wesens in eine wahre Armut . . .", eller S. 146: „Wer will, 
dass ihm alle Dinge seien, der muss sich selbst und allen Din- 
gen nichts werden". S. 158 minder Udtrykket „Also bleibet der 
Geist seiner Wesenheit nach und wird doch nach besitzgemas- 
ser Eigenschaft des eigenen Seins entgeistet" om Juan de la 
Cruz, ligesom det thomistisk-Eckehartske „nach anteilhabender 
Gemeinsamkeit" (II, 124) svarer til hans „participacion". Lig- 
heden i Erfaring og Forskellen i Tydning og Tone viser sig ved 
mange Lejligheder, bl. a. i Udtryk som dette (Lehm, II, 148) : 
„Hast du nicht viel Siissigkeit, so werde dein Herz nicht schwer, 
denke, du seist ihrer noch unwiirdig; liege vor seinen milden 
Fiissen, bis er dich begnade, und lass Gott wirken, wie er will". 
Det er Thomas a Kempis' og Osunas Linie, ikke Juans. 

Fra den tyske Mystik vender vi os til den næsten samtidige 
nederlandske. Den nederlandske Mystiks Indflydelse i det 16de 
Aarh.s Spanien er, sikkert med Rette, almindeligt antaget. Men 
dermed er dog ikke sagt, at de Forskere har Ret, som mener at 
kunne paavise, at Juan de la Cruz ligefrem har læst og be- 
nyttet dens Hovedrepræsentant Joh. Ruysbroeck^). Naar saa- 

^) Se yderligere Note 9 S. 266, hvor Tauler-Stedets næsten om Af- 
hængighed overtydende Passus er understreget. 

*) Harphius, der tidlig kom paa Index, og Dionysius Carthusianus kan 
næppe med nogen Ret komme i Betragtning i denne Sammenhæng. 

ledes Sainz Rodriguez vil hævde en saadan Afhængighed spe- 
cielt m. H, t. det Skrift af Ruysbroeck, han fejlagtigt kalder 
„royaume des enfants de Dieu" for „amants d. D. " , lader det sig i 
Virkeligheden næppe gøre at finde noget sikkert Spor heraf. Det 
nye hos Ruysbroeck bestaar væsentlig i, at han er den begyn- 
dende Skildrer af selve de højeste Stadiers Bevidsthedsliv, alt- 
saa en Art Forløber for Juan de la Cruz, mens han samtidig 
forøger det mystiske Gradstigningsskema med endnu et Trin 
opadtil, det „overvæsentlige" (Miroir 157). Han mødes med 
Tauler, hvad de lavere Grader angaar, men drager paa ejen- 
dommelig Maade hans trappeformede Bevægelse sammen til een 
ved at lægge Ørken- og Mørkeerfaringerne ind i de øverste 
Stadier (Miroir 152 — 153 og 157). I en vis Forstand staar 
han Eckehart nærmest, idet han med ham umiddelbart lader 
Guds Virken — med positiv Karakter og uden „mørk Nat" — 
afløse Sjælens højeste Anspændelse (Clotures 208). Men han 
følger ikke Eckehart i Spekulationerne over Guds Relativitet; i 
Stedet gyder han nyt Liv i Systemet ved sin — af Thomas a 
Kempis videreførte — Analyse og Lovprisning af Kærligheden 
og dens anagogiske Kraft. Skønt han ikke undlader at betone 
Tomheden som Forudsætning for Sjælens^ Modtagelse af Hel- 
ligaanden (Miroir 139 — 140), er Kærlighedens positive Krite- 
rium ham langt det vigtigste, og det er herigennem, at han 
yder sin psykologiske Indsats. Her kommer han i sine Bestem- 
melser ogsaa ofte Juan de la Cruz meget nær. Hans „Kærlig- 
hedens Uvejr" (Clotures 200 og 204) minder om Cåntico — 
iøvrigt ogsaa om Katarina af Genua; og der er lange Stykker 
hos ham, hvor Tankeindholdet næsteh dækker Hovedteserne i 
„Subida" og „Noche", Det gælder især Digtet Degrés 260 — 
261 (Est-ce vous qui me dévorez etc.) og Miroir 142 og 143, 
hvor det ofte igenkommende „Sjælens rene Blik", „eet oeil 
simple toujours ouvert, au-dessus de la raison, au plus prof ond 
de l'intelligence", svarer til advertencia amorosa, saa vidt en 
stillestaaende Bestemmelse kan svare til et Moment i en be- 
skrevet Udvikling, I Miroir 143 løber Beskrivelsen af Sjæle- 
evnernes Svigten under Guds Kærligheds Indvirkning ud i en 
Spids med Udtrykket „une vie anéantie dans l'amour". Og 

naar den teopatiske Tilstand skildres, er det næsten, som læste 
vi en Kommentar til Juan de la Cruz: „Vivant au-dessus de la 
raison, nous ne sommes pourtant sans raison, et nous avons 
conscience de toucher et d'étre touchés ..." etc. (S. 144). 
Selve Vendingen „Guds Berøring" kan Juan de la Cruz have 
fra Ruysbroeck (s. St. ) , Jfr. den lange Udvikling i „Royaume" 
II, 134 ff., som genkalder Stemningen i Slutningen af „Noche 
oscura del espiritu", hvor den utaalmodige Kærlighed søger 
Gud. Mindre vigtige Overensstemmelser er Beskrivelsen af 
Sjælens Skuen af alle Ting i Gud (Miroir 137, Vérité 213), 
Billedet af den gnistrende Kulild (Miroir 139 — 140, jfr. Llama 
636), Teorien om „Kapacitet"sgrader (Udtrykket er Juan de 
la Cruz 's) indenfor det højeste Stadium og i Saligheden (Roy- 
aume 177 — 178, Miroir 212) samt den her, som hos Tyskerne, 
stadig tilbagevendende ortodokse Garantierklæring om, at Sjæ- 
lens Væsen ikke bliver eet med Guds^), Men p. d. a. S. er der 
ogsaa nok af Forskelle mellem de to Mystikeres Tankesæt. I 
sin Interesse for det aktive Liv (Ørnen, der stiger op og ned, 
Clotures 206, jfr. Degrés 278, Clotures 211) ligner Ruysbroeck 
Teresa og Tauler, ikke Juan de la Cruz ; hans Skema viser væ- 
sentlige Afvigelser fra de to sidstes (Placeringen af Mørke- 
symbol øverst og Bevidsthedstab nederst) — det er overhove- 
det tvivlsomt, om man har Lov til at tale om et „Skema" hos 
ham, saa stærkt smager hans begejstrede Skildringer af den 
Eckehartske „Tidløshed" — og fremfof alt bøjer Juan de la 
Cruz 's Vej til allersidst ogsaa af fra Ruysbroecks, hvor denne 
overbyder og ophæver Kærlighedens Dualisme til Fordel for 
„den evige Nyden", i „et saligt Væsen uden Virken", „over al 
Kærligheds-Udøvelse" (Miroir 156). Den vanskelige og uklare 
Redegørelse i det følgende, hvor Ruysbroeck søger at redde 
Væsensforskellen, som han tydeligt nok egentlig ønsker op- 
hævet, er dikteret af en anden Interesse end den, vi har fun- 
det som Juan de la Cruz 's inderste^). 

Ogsaa her foreligger der altsaa baade indre Slægtskab og 
en vis Grad af terminologisk Overensstemmelse, men ikke nok 

^) Jfr. Vérité II, 224: hele Menneskevæsenets Bestaaen i Unionen. 
2) Se Noterne 5 S. 265 og 10 S. 266. 

til, at der med Sikkerhed tør tales om direkte Afhængighed; etl 
saadan maa kaldes mulig, men heller ikke mere. 

Om det utvivlsomme Slægtskab i Følelseskvalitet og Erfa- 
ringsindhold mellem Juan de la Cruz og Katarina af Genua har 
der tidligere været Tale. Baruzi diskuterer Muligheden af, at 
„Dialogo" og „Purgatorio" kan have været ham bekendt, og 
kommer — som saa ofte ellers — til det iResultat, at direkte 
Afhængighed ganske vist ikke er udelukket af ydre Grunde, 
men at der p. d. a. S. intet foreligger, som gør det nødvendigt 
at antage den^). 

Fra den spanske mystiske Literatur synes — bortset fra 
Teresa — kun saare liden Inspiration at være blevet Juan de 
la Cruz til Del. Dens tankemæssige Uselvstændighed og jævne 
folkelige Bredde gør den uskikket til at stimulere Aander med 
hans Pretension. Francisco de Osuna, Bernardino de Laredo, 
Venegas o. a. kan have været ham til megen Hjælp i det dag- 
lige Sjælesørgerarbejde med de „lavere Stadier" — det Ar- 
bejde, hvis Indflydelse paa hans Forfatterskab er blevet saa 
ringe paa Grund af det høje og eksklusive Maal, han har sat 
sig — men om dem alle gælder det, at deres Instrument mang- 
ler netop den Streng, hvorpaa han bestandig spiller^). Deres 
mere specifike Træk genfindes ikke hos ham, og en Indflydelse 
fra dem paa centrale Omraader vilde, selv om den havde fun- 
det Sted, være vanskelig at konstatere, fordi han har gravet 
Mystikens Hovedaare ned i et dybere Leje end de og dermed 
udslettet deres Spor hos sig. 

Før Juan de los Angeles kan der hos ingen af de halv- og hel- 
mystiske spanske Forfattere med Bestemthed paavises tysk Ind- 
flydelse. Man maa, som hos Juan de la Cruz selv, nøjes med at 
ane den. løvrigt er for de flestes Vedkommende franciskansk 
eller — gennem italienske Mellemled — platoniserende Indfly- 

1) Baruzi S. 618—619. Se Noterne 6—8 S. 265—266. 

^) Noget anderledes er Forholdet overfor Luis de Granada — der som 
betydeligt ældre Samtidig nok kunde tænkes at have paavirket Juan. Skønt 
der næppe kan findes direkte Spor af en saadan Paavirkning, er det i alt 
Fald mærkeligt at' se, hvordan Grundelementer i Juans Tankeverden — den 
platoniserende Naturbetragtning og den mystiske Længsel — hos Granada 
er indføjet i en roligere, mindre himmelstræbende Syntese. 

Juan de la Cruz 17 

delse fremherskende. Hovedrepræsentanten for den franciskan- 
ske Mystik i Spanien er Osuna. Denne elskværdige, men mere 
ordrige end dybsindige Populærmystiker, der betød saa meget 
for Teresa, staar paa afgørende Punkter i saa stærk Modstrid 
med Juan de la Cruz's vigtigste Teser, at al Indflydelse kan 
betragtes som udelukket. Det er af P. Crisogono (I 155 f.) paa- 
vist, at Juan de la Cruz direkte polemiserer mod Osunas Værd- 
sættelse af de religiøse Henrykkelser, Visioner og Opbrusnin- 
ger af Følelsen (jfr. 12te Tratado Kap. III Mist. Esp. I S. 375, 
454 — 455, 457), og der kan i Virkeligheden ikke paavises 
anden Berøring mellem dem end den almindelige Samstemmen 
i fællesmystiske Hovedtemaer, som intet dybere betyder^). 
Større er Overensstemmelsen med „Mystikere" af fastere 
Støbning som Venegas og Alonso de Madrid. Hos den første 
finder man Udtryk om Troen, der nærmer sig Juan de la Cruz's, 
saaledes Mist. Esp. I 115: „asi como la fe es como una recepta 
de la vida eterna que contiene las cosas sobrenaturales, asi 
SU creer ha de ser sobre todo natural y dejarse de toda razon 
humana" (jfr. S. 116, hvor der tales om Uheld med det ind- 
viede Brød, som Gud ikke hindrer, „porque no se nos dismi- 
nuya el mérito de la fe"). I Alonsos „Arte para servir a Dios" 
er der Steder, der paa een Gang minder om Juan de la Cruz 
og om Sonetten „No me mueve . . ."^). Se t. Eks. III, I (Mist. 
Esp. I, 622) : „. . . debemosle amar; no principalmente por lo 
que del recibimos 6 esperamos, pero por si mismo, que es in- 
finitamente amable". Vi er her inde paa Spaniernes Hovedspor, 
det, der baade fører til „en pura fe" og til „amour désintér- 
essé", men unægtelig langt bort fra Eckeharts „Gott ist gar- 
nicht liebenswtirdig". Og endnu længere bort kommer vi, naar 
vi vender os til den anden Hovedstrømning, som i Juan de 
la Cruz's Tid havde beriget den opbyggelige Literatur: Re- 
næssanceplatonismen. Uden nogensinde at faa større Indfly- 
delse paa den folkelige Fromhed blev denne Bevægelse dog 
langtfra uden Betydning i Spanien. Den illustrerer godt Kirke- 
lighedens langt større Magt over Dannelsen her end i det sam- 

^) Se dog Note 2 S. 261. 

*) Trykt foran hos Peers: Spån. Myst. 

tidige Italien. Hvor en Garcilaso's og Boscån's Digte kunde 
blive læst „vueltos a lo Divino" (se S. 15) var der ingen 
Plads for Akademiet ved Siden af Kirken, og kun i den kriste- 
lige eller dog alvorsfulde Form, de platoniske Tanker har faaet 
i Castiglione's „Il cortegiano" og i Leon Hebreo's Dialoger, 
kunde de vinde virkeligt Indpas i Spanien. Men de har i denne 
Form naaet at sætte sig betydningsfulde Spor i den spanske 
religiøse Literatur: en Malén de Chaide, en Luis de Granada 
og fremfor alt den store Luis de Leon er præget af dem og har 
skabt den glimrende Forening af platoniserende Poesi og ka- 
tolsk Ortodoksi, der saa dybt kendetegner „det gyldne Aar- 
hundrede". Heller ikke fra denne Side er imidlertid nogen vir- 
kelig Kildeflod strømmet til Juan de la Cruz's Dalføre. Der 
er beslægtede Toner hist og her hos ham, fremfor alt i Cån- 
tico (Hermosurastedet S. 595 o. fl. St.), men hvor der f . Eks. 
mellem ham og Leon Hebreo — som ene af de nævnte er 
gammel nok til at kunne have paavirket ham^) — findes egent- 
lig Overensstemmelse, er det regelmæssigt paa Steder, hvor 
Leon taler Thomisme, ikke Juan Platonisme (L. H. S. 376, 312 
354, 300; se særlig 301, hvor Gud i Kontemplationen træ- 
der i Stedet for intellectus agens), og hvor Leon Hebreo ellers 
taler om Kontemplationen, er Terminologi og Tanker lige for- 
skellige fra Juan de la Cruz's (357—358, 455 o. fl. St.)^). 
Vi kommer saaledes til for Spaniens Vedkommende at under- 
skrive Rousselots Dom: at Juan de la Cruz er uden virkelige 
Forgængere og lader Platonismens Formuleringer ubenyttede, 
selv hvor han muligvis kender dem. Ud over Salmantinerteolo- 
gien er hans eneste store hjemlige Forudsætning det reforme- 
rede Karmel. 

^) Bortset fra Castigliones Skrift, med hvilket Juan heller ingen Berø- 
ring opviser. 

^) Se nedenfor Note 1. 

NOTER 

^) Juan de la Cruz forestiller sig Tingenes Sammenhæng med Gud paa 
aristotelisk-thomistisk Vis, ikke paa platonisk. Gud indeslutter alle Ting i 
sig som Aarsag, Livs- og Bevægelsesprincip (Llama IV S. 674), og Tin- 
gene opretholdes i deres Væren af Gud, saa de uden hans „Tilstede- 

17* 

værelse" i dem vilde opløses i Intet (Subida II Kap. IV S. 111 — 112). 
Den sidste Tanke genfindes efter Thomas hos mange, saaledes ogsaa hos 
Platonikeren Leon Hebreo (Dialogos 376) ; den er forskellig fra den pla- 
toniserende Teori, som vi f . Eks. træffer den hos Hugo af Set. Victor 
(Migne Patr. Lat. 175 S. 208 A — C) : „Et cum in se unum sit, in ipsis 
tamen pro capacitate participantium aliud videtur esse, cum sint ipsa alia 
in eo, quod non est aliud. Håbet ergo singula secundum participationem 
eius, quod semper est, spatia subsistendi alia maiora et alia minora, prout 
sunt in eo, quod nec maius nec minus est, sed idem semper ipsum est." 
Her er „capacitas" og „participatio" organisk sammenknyttet i den meta- 
fysiske Teori om Tingenes Grad af reel Væren; denne Teori er hos Tho- 
mas og hans Skole — altsaa ogsaa hos Juan — skudt til Side, og begge 
Udtryk benyttes i ændret Sammenhæng om den englelige og menneskelige 
Forstands forskellige Evne til at erkende Gud. 

Ogsaa saadanne Tanker findes udviklet hos Leon Hebreo (S. 301): 
„. .y aunque no es capaz (quien puede verle) conoce del quanto es capaz; 
y viendole el ent'endimiento humano o angelico vee, segun su capacidad y 
virtud, todas las cosas juntament'e en summa perfecion; y participa su 
felicidad, y por ella se haze y queda felice, segun el grado de su ser." 
I dette Stykke — og i hele Konteksten — er platonisk og aristotelisk tæt 
sammenflettet, og der kan paa een Gang skelnes Elementer fra Bonaven- 
tura („Voyant Dieu face a face, l'åme le voit tel qu'il est, et de méme 
qu'il pense toutes ses participations possibles ou actuelles en se pensant, 
elle voit en lui tous les étres finis qui lui sont ordonnés ;" (Gilson Bonav. 
S. 449)) og Thomas. Det er tre adskilte Momenter, Leon H. sammen- 
fatter: 1) Gradsforskellen i Gudserkendelsen hos Engle og Mennesker (ef- 
ter „capacidad" ), 2) Fornuftvæsenernes Delagtighed i Guds Salighed 
(participa) og 3) den kosmiske Skuen indesluttet i Skuen af Gud. Grada- 
tionen overføres logisk fra det første Punkt til de to sidste. Hos Leon 
H. er vi endnu nogenlunde paa filosofisk Grund, men det kan tjene til 
Belysning af et Motivs Vej fra Metafysik til Myst'ik at lægge Mærke til, 
hvorledes Mystiken griber disse Tanker og ompræger alle tre Momenter 
til Udtryk for sin Guddommeliggørelsestanke,' Eckehart Punkt 2 (jfr. S. 
166 — 167) og Ruysbroeck 1 og 2 samtidig, simplificeret og kristeligf omtydet 
(Clotures XIX S. 212: „. . . la béatitude superessentielle, qui est Dieu 
méme, en qui au-dessus de nous-mémes et dans l'effusion de notre 
étre nous sommes un, cette béatitude nous est commune å tous, dé- 
bordant'e au delå de toute mesure et incompréhensible å toutes nos 
puissances. C'est elle que chacun connait', aime et goute en lui-méme, 
plus OU moins, selon les differences de sainteté et de béatitude. Et c'est 
lå l'ordre qui regne chez les anges et chez les saints, au ciel et sur la 
terre ...."). 

Men den mest udtømmende Benyttelse er dog Juan de la Cruz's i Su- 
bida II Kap. IV S. 111 — 115: „ . . . no ... siempre la comunica (Dios al 
alma) el ser sobrenatural. Porque este no se comunica sino por amor y 
gracia, en la cual no todas las almas estån; y las que estån, no en igual 
grado . . ." (S. 1 12) . „Y le comunica Dios su ser sobrenatural de tal manera, 
que parece el mismo Dios" .... „fodas las cosas de Dios y el alma son 
unas en transformacion participante, y el alma mås parece Dios que alma. 

y aun es Dios por participacion" ... „no puede håber perfecta transforma- 
cion si no hay perfecta pureza" .... „segun la pureza sera la ilustracion, 
iluminacion y union del alma con Dios en mås o menos" (S. 114). „Por- 
que aunque es verdad que un alma segun su poca o mucha capacidad 
puede håber llegado å union, pero no en igual grado todas. Porque ... es 
al modo de como le ven en el Cielo que unos le ven mås perfectamente, 
otros menos ; pero todos ven a Dios y todos estån contentos y satisfechos ; 
porque tienen satisfecha su capacidad segun el mayor o menos merecimi- 
ento" (S. 115). En lignende Forskel er der mellem Sjæle paa Jorden. 
Jfr. -endelig Kosmos-„Visionerne" i Cåntico og Llama. 

*) Hvor snublende nær Juans Teori kan komme den franciskanske 
Kærlighedsmystik, og hvordan han alligevel fjærner sig fra den i Praksis, 
fremgaar a-f følgende Tekster fra Osuna: 

„Puedense tambien estas tres palabras, ciego y sordo y mudo, aplicar 
a las tres potencias de nuestra anima: que el entendimiento sea ciego 
de la manera que tenemos dicho, no usando de conoscimiento que lo 
pueda distraer de la suspension, y la voluntad sea sorda al amor de las 
criaturas que la convidan, las cuales dos cosas toca Sant Buenaventura 
diciendo: Primero conviene dejar la consideracion y amor de las cosas 
sensibles y la contemplacion de todas las cosas infeligibles y que la pura 
aficion se levante" (Tercer Abecedario Espiritual, Mist. Esp. I S. 352). 
Resten af Kapitlet er ogsaa læseværdig; her diskuteres bl. a. Spørgsmaalet 
om Sammenhængen mellem „esencia" og „potencias" . 

„Desecha, pues, de ti la neglencia y busca la espiritual consolacion, 
ca t'e sera una senal muy cierta para conoscer si eres digno de odio o de 
amor de Dios; porque Sant Bernardo dice que conocio la presencia del 
Verbo eterno por el movimiento del corazon, que le hizo barruntar haver 
Dios venido a su anima" (Ibd. 457). 

Jfr. Bonaventura ed. Quaracchi t. VIII Opusculum VI De perfeciione 
vitae ad sorores V. 5: 

„Nec debes ab oratione spiritum relaxare, sed tamdiu per devotionis 
ardorem sursum ascendere, donec ingrediaris in locum tabernaculi ad- 
mirabilis usque ad domum Dei, et ibi utcumque cordis oculo dilecto tuo 
viso et utcumque degustafo quam suavis est Dominus, et quam magna 
multitudo dulcedinis ejus, in amplexus ejus ruas, impressis labiis intimae 
devotionis oscula figas, ut sic tota a te alienata, tota in caelum rapta, tota 
in Christum transformata, non valeas cohibere spiritum tuum ..." 

Man kunde fylde en hel Bog med Citater fra den bevidst' eller ubevidst 
platoniserende Opbyggelsesliteratur umiddelbart forud for Juan de la 
Cruz. Alle vilde de vise det samme: indtil et vist Punkt løber hans Tan- 
ker parallelt med hans Forgængeres ; saa drejer han ind paa sit eget Spor, 
hvor ingen for Alvor følger ham. For at se den egentlige „Platonisme" i 
sin smukkeste Udfoldelse — og -konst'atere, hvor uberørt Juan er af den 
— kan man f. Eks. læse Slutningen af Castigliones „Cortegiano" (i Bos- 
cån's spanske Oversættelse S. 243 — ^245). Steder som Cåntico XII V. S. 
531 : „Dios no se comunica propiamente al alma por .... el conoci- 
miento que tiene (el alma) de Dios, sino por el amor del conocimiento" — 
jfr. Leon Hebreo Nueva Bibi. XXI S. 293: „. . . . creciendo el conocimi- 
ento crece el amor de la diuinidad conocida" — klinger ganske vist paa 

samme Maade; men det betyder ikke noget. Det er netop Kærlighedens 
Art, der er Problemet, som Juan løser paa sin særlige Maade. Til Be- 
lysning af, hvad Mystiken i hans Tid udenfor hans særlige Idekreds kan 
gøre ud af Temaet, se f. Eks. det prægtige Stykke Luis de Granada: 
Adiciones al memorial de la vida cristiana (Bibi. de aut. esp. VIII) Kap. II 
S. 443. 

^) Skønt det næppe nogensinde vil blive muligt at paapege noget Mel- 
lemled mellem den" arabiske Mystik og Juan de la Cruz, er det dog værd 
at mærke, 1 ) at hans vigtigste Skrifter er blevet' til i Granada, og 2) at der 
intetsteds i den kristne Mystik før ham er gennemført en saa indgaaende 
psykologisk Undersøgelse af de mystiske Stadier i kvietistisk Forstand 
som hos Sufi'erne. Den arabiske Mystik er, hvor den er ejendornmeligst, 
en nyplatonisk-panteistisk Enhedsmystik (efter Asin Palacios S. 30 ff.^) 
er Al-Ghazzali, der afviser Panteismen, et Ekko af Alexandrinerne) og for- 
saavidt forskellig fra Juans; men naar Ibn Al-Arabi i sine Forskrifter for 
den mystiske Bøn*) lader Metbden være den systematiske gradvise Ud- 
slukkelse af Bevidstheden; naar Gud endvidere bliver den Troendes Egen- 
skaber, idet dog Væsensenheden nægtes; og naar endelig i 5te Grad Be- 
vidstheden tabes om alt, hvad der ikke er Gud, og i 6te om Guds egne 
Navne (Attributer), er det umuligt at nægte det nære Slægtskab. Det er 
næppe troligt, at en Paavirkning skulde kunne bevises ud fra selve Billed- 
stoffet — det er i vældig Udstrækning fælles for al middelalderlig Mystik 
indenfor begge Religioner — saa lidt som fra den nyplatonisk-dionysiske 
Benægtelse af de klare Gudsforestillingers Realitet eller af Miraklers og 
„Gunstbevisninger" s Værdi — ogsaa Tanken om det tømte Hjærte er 
ældgammel i Islam (Kashf S. 390) — ; ikke heller gaar det an at udlede 
den af parållele Teorier ang. Mystikerens Oplevelser, og Læsningen af 
Mystikere som Ibn Al-Arabi og Omar Ibn Al-Farid (Johs. Pedersen: Mu- 
hammedansk Mystik, Verdensreligionernes Hovedværker, Kbhvn. 1923) 
fæstner snarest Indtrykket af selvst'ændig Benyttelse af samme Urkilder i 
de to forskellige Verdener. Men saa meget staar dog fast, at — fraset den 
ovenfor nævnte Grundforskel — ingen tidligere aandelig Bevægelse, ej 
heller den tyske Mystik, frembyder en større Række af Berøringspunkter 
med Juans religiøse Teknik (se Kashf S. 37 — 4P) : Gud tilintetgør Lyst'en; 
Sufi'ens Egenskaber tilintetgøres). 

Halv-Paralleler til Juans Tanker findes baade hos Omar Ibn Al-Farid 
og hos Ibn Al-Arabi (Johs. Pedersen S. 34, 37, 40 og 107) og Djelal Ud- 
Din Rumi (S. 111, 112 og 115); men — som Tilfældet er ved Juans Be- 
røring med Alumbrados, der forøvrigt endnu snarere kunde tænkes at 
have optaget populær-sufiske Elementer i deres folkelige Konventikel- 
religiøsitet end den gammelkastilianske Ordensbroder i sin højst ufolke- 
lige Caballero-Mystik — det bliver ved Halvheden. „Enhedsbekendelsen" 
bevarer hos Juan altid sin Undertone fra den oprindelige Tohedsbevidst- 
hed, og selv om vi maa nøjes med Gisninger angaaende hans Systems 
„teopatiske" Spids, tør den aldrig antages at have været uden Dualismen. 

*) M. Asin Palacios: La Mystique d'AI-Gazzali. Mélanges de la Faculté Orientale de 
Bevrouth t. VII, Beyrouth 1914. 

') Actes du XlVe Congrés Internationale des Orientalistes 1905. Ille partie Paris 1907. 

') The Kashf-Al-Mahjub. The oldest Persian treatise on sufiism . . . translated by . . . 
Nicholgon, in E. J. W. Qibb Memorial Series t. XVII. London-Leiden 1911. 

Her ligger Forskellen mdlem Juan og Sufismen fra den mystiske Vejs 
Begyndelse af, og den forsvinder ikke i Slutningsstadierne. Ligesom 
Juan de la Cruz føjer lUuminismens Fordring paa det indre Lys ind i en 
dybere, egentlig kristelig Syntese, stiller han sig ubevidst ved Sufiernes 
Side med deres „negative Ekstase" , hvor „kun det bagved liggende Væsen 
hører hjemme," men efter hvilken „Attributerne og Jeget vender tilbage, 
men forvandlet, omsmeltet i Dybet og optaget' i Enheden" (Johs. Pedersen 
S. XXV), men med hvor himmelvid en Stemningsf orskel ! 

Hos Juan vilde vi aldrig, om vi saa genfandt hele hans forsvundne 
Produktion, støde paa Enhedstanken i dens sufiske — eller Eckehartske 
— Absoluthed og kongelige Ro; men han har fulgt den vel saa lan^ og 
højt, som foreneligt er med hans anden bærende Tanke: den om en le- 
vende, frygtelig Gud, der som en Ild gennemtrænger Sjælen. 

Efter at nærv. Skrift var udarbejdet, er Asin Palacios' Bog om Ibn-Al- 
Arabi udkommet^). Uden egentlig at st'ille Problemet om Juan de la 
Cruz's Forhold til den arabiske Mystik paa noget nyt Grundlag — Mulig- 
heden af Mellemled kan være antydet S. 272 — ^273, men forsøges ikke 
paavist, og de meddelte Tekster viser intet formelt Slægtskab med Juans 
Skrifter — bidrager Asin Palacios' Fremstilling af den største spansk- 
muselmanske Mystikers System i overraskende Grad til af bekræfte For- 
modningen om en Forbindelse. Ikke saa meget ved Fællesskabet! mellem 
Juan og Ibn-Al-Arabi om Motiver som „Sjælens Nøgenhed" (Asin S. 164 — 
165 og 295), dens „Spejl" (S. 222, 285, 398—399), den ekstatiske Aaben- 
barings „mørke Lys" (S. 223), Fordringen om, at Adepten skal betragte 
sig som ene med Gud i Tilværelsen (S. 174), den „indre Ekstase" s Fuld- 
kommenhed (S. 298—299), Guds Opholden af Verden (S. 433, hvor selve 
Udtrykket fra Anwar 9 „de golpe el mundo se aniquilaria" minder stærkt 
om Subida II, IV S. 112), Guds Alenevirken (S. 385) eller endog den 
platoniske Identifikationstanke „det lige ser det lige," ombøjet S. 479 til 
„Dios no ama otro, que a si propio" — ganske som Cånt'ico XXIII S. 568. 
Alt dette betegner kun fælles Afhængighed af platonisk-kristelig Tradition. 
Heller ikke synes Ibn-Al- Arabis righoldige Analyse i „Fotuhat" af den 
mystiske Gudskærligheds Momenter, delvis paralleliseret med den jor- 
diske Erotiks, at have influeret paa Juans tilsvarende Forsøg i „Cåntico" . 
Tanken om at elske Gud for hans egen Skyld er det interessant at se saa 
smukf udtrykt i den spansk-arabiske Mystik, længe før den med „No me 
mueve," Teresas Opfordringer til ikke at tjene Herren „for Sold" og Juans 
Udvikling Llama S. 672 bliver en Art Specialitet for den spansk-kristelige 
og derfra atter føres over til den franske Kvietisme; men den tilhører den 
ældre kirkelige Tradition (jfr. Asin S. 248) og behøver ikke, før direkte 
Beviser foreligger, at antages overtaget fra Sufismen. Af kosmisk-ny- 
platonisk Mystik (se t. Eks. Plotin Enn. V, VIII, 4; VI, V, 7) viser Juan 
tydeligere Spor end Ibn-Al-Arabi, og selv om Ibn-Al-Arabi i sin Beskri- 
velse af Kontemplationens højeste Stadium. (Tohfa 12 — 14, Asin S. 291 — 
294) kommer „Llama" paafaldende nær (se navnlig Stedet om, hvordan 
Guds Attributer aabenbares for Sjælen, Asin S. 294 jfr. Llama S. 646 — 
647), saa er dog Forskellene altfor store fil, at der kan tænkes paa Af- 

^) Miguel Asin Palacios: El Islam cristianizado. Estudio del Suflsmo a traves de las 
obras de Abenarabi de Murcia. Madrid 1931. 

hængighed. Juans hele Skema er ganske selvstændigt overfor Ibn-Al-Arabi, 
og mærkeligt nok synes det at brede sig længere ud til begge Sider, baade 
mod N. T. og mod Plotin; saaTedes er hans Dvælen ved Guds Skønhed 
Cåntico XXXV S. 595 uden Sidestykke hos Ibn-Al-Arabi. Men der er andre 
— og vigtige — Træk hos denne sidste, hvorved han virkelig paa frap- 
perende Maade viser sig som Forløber for Juan i Hovedstykker af hans 
Forkyndelse. Saaledes er hele hans Holdning til Meditationen (Asin S. 179 
— 180) og den „mystiske Skepticisme" (Asin), hvori den bunder (S. 
224 — ^225), ja, selve Anvendelsen af Trosbegrebet som synonymt med Sjæ- 
lens Udtømning for „enhver Ide, der ikke er Gud" (S. 199), simpelthen 
den mest nøjagtige Parallel til Juans Teori, der overhovedet findes i an- 
den mystisk Literatur. Ganske som Juan gaar Ibn-Al-Arabi ud fra Guds 
absolute Transcendens, og ganske som han viser han Mistænksomhed 
mod de ekstatiske Fænomener og „Naadegaver" ; disse vil han ofte have 
opfattet som Prøver, Gud sætter Sjælen paa (Asin S. 211 — 212 og 430); 
man bør ikke søge „Trøsteiserne" (S. 197) eller hysterisk overdrive sin 
Askese (S. 194 og 236) ; Visioner af den „imaginative" Art skal forkastes, 
selv om Sjælen synes, det er Gud, der aabenbarer sig igennem dem, thi 
Gud har ingen Lignelse eller Fremtrædelsesform (S. 237). Hermed skal 
ikke være sagt, at de to Mystikeres Tankerækker ligefrem dækker hin- 
anden paa disse Omraader, Tværtimod: netop hvor Ligheden er størst, 
springer ogsaa Afstanden i Øjnene. Fremfor alt staar det fast, hvad oven- 
for er sagt om Juans nytestamentlig-dualistiske Inspiration, Men man kan 
heller ikke sige, at Ibn-Al-Arabi fører sin Skepticisme saaledes til Bunds 
som Juan. Han har Elementerne tU Juans Teori hvert for sig, men forener 
dem ikke paa principiel Maade. Ud af hans Lidelsesvej, som de bedste 
Sjæle gaar (S. 254 — ^255), og hans Bortkastelse af, hvad der ikke er Gud, 
vokser en Art moralsk Katekisme, men ingen virkelig noche oscura-Van- 
dring (jfr. S. 199), og han er trods al sin Mistænksomhed mod Ekstasen 
en af dens store Teoretikere, der efterlader sig omfangsrige Beskrivelser 
af dens Grader og selv ikke viger tilbage for at deltage i den populære 
Sufismes Excesser. Endelig er den mystiske Glemsel — Juans Central- 
fordring — hos Ibn-Al-Arabi kun embryonisk og indirekte til Stede. Der- 
for lodder heller ikke hans Advarsler. mod „ Naadegaver ne" Juans Dybde; 
de kan være „pædagogisk" ment'e, men egentlig kun i overfladisk For- 
stand o: for de mindre fuldkomne Individer, hvem de erfaringsmæssigt 
ogsaa bliver til Del. Alligevel er og bliver Parallelismen mellem de to 
Mænds Holdning slaaende. Asin Palacios mener (S. 272 — ^273), at den ara- 
biske Mystik, der i Tiden efter Ibn-Al-Arajji (det 13de og 14de Aarh.) 
blomstrede i Andalusien og frembragte saavel betydelige Enkeltskikkelser 
som groft teurgiske Massebevægelser, har haft Indflydelse i det kristne 
Spanien paa to Maader: med sine lavereliggende Fænomener skulde den 
være fortsat af Alumbrados, mens der fra dens ædlere Repræsentanter 
maafte kunne trækkes Linier til det 16de Aarh.s „store" Mystik, der for- 
bandt denne med Ibn-Al-Arabi og dermed med det bedste af Sufismen. 
Tænker man paa den ovenomtalte Lighed — til hvilken endda kunde føjes 
saadanne „peregrinas coincidencias" (Asin) som begge Mystikeres ens 
Beskrivelser af, hvorledes den mystiske Fryd strømmer fra Aanden over 
i Legemet (Asin S. 228 — 229), og især deres Indskærpen af „maestro 

espiritual" s nødvendige Rolle og af Vigtigheden af, at hans Kvalifikationer 
er de bedst mulige — øjner man Muligheden for, at et nyt Lysr kunde 
falde over vigtige Dele af Juans Tankeverden. Skulde Juans ejendommelige 
Betragtning af Kirken som pædagogisk, men ikke sakralt nødvendig Insti- 
tution, hans Uafhængighed af Kirkens Kristologi og hans deciderede Fore- 
trækken af Mystikens psykologiske Linie for dens spekulative muligvis 
hænge sammen med, at han har staaet under mere umiddelbar arabisk Ind- 
flydelse end hidtil antaget? Kun Fremtidens Forskning kan give Svaret. 

^) De^ kunde synes, som om dette blev modsagt af det smukke Sted 
Cåntico XXXIV V. 3 S. 593: „porque luego que el alma desembaraza 
estas potencias y las vacia de todo lo inferior, y de la propiedad de lo 
superior, dejandolas a solas sin ello, inmediatamente se las emplea Dios 
en lo invisible y divino . . ." Men læser man den Eckehartske „KoUazie" 
i dens Helhed og dernæst Konteksten hos Juan, forstaar man let', at de 
to Skildringer forholder sig til hinanden som Intuition til Evolution. Bag- 
grunden — den ventende Guddom — er saa ens, som den kan blive, hvor 
Gudstanken inderst inde er uens. 

Jfr. Katarina af Genua's Vita p. 29 c (Hiigei I 261) : „I see God 
to have so great a conformity with the rational creature, that' if the Devil 
himself could but rid himself of those garments of sin, in tliat instant 
God would unite Himself to him, and would make him into that which 
he, the Devil, attempt'ed to achieve by his own power. So too with regard 
to man: lift off sin from his shoulders, and then allow the good God to 
aet, — God who seems to have nothing else t'o do than to unite Himself 
to us." Jfr. Grundtvig: „. . . naar med denne Verden brydes, til Guds- 
Bordet vi indbydes." 

^) Juan de la Cruz udtrykker sig, hvad Sjælens Skuen af Gud angaar, 
forsigtigere end Ruysbroeck og lader — som hans Tekst lyder — Thomas' 
Forbehold mod det profetiske Syns reale Skuen af Gud (II Ilae q. 173 a. I 
resp.) best'aa, uden at man iøvrigt er i Stand til at forbinde nogen virke- 
lig Mening med et saadant Forbehold sammenstillet med Skildringerne af 
Uiiionsstadiets Gudserkendelse i Cåntico og Llama. 

*) Katarina af Genua Vita 8c (Hiigei I S. 280) : „ . . . on one oc- 
casion, after Communion, there came to her so much odour and so 
much sweetness that she seemed to herself to be in Paradise. But in- 
stantly she turned towards her Lord and said: „O Love, art Thou perhaps 
intending to draw me to Thee by means of these sensible consolations 
(sapori) ? I want them not ; I want nothing except Thee alone" " . 

^) Katarina af Genua Vita 77b (Hiigei I S. 277) : „So long as a 
person can still t'alk of things diivine, and can relish, understand, 
remember and desire them, he has not yet come to port" .... „all that 
can be said about God is not God, but only certain smallest fragments, 
which fall from (His) table." 

«) Af Katarinas Skrifter findes Uddrag hos Baruzi S. 618—619. Her 
kan henvises til følgende Sted (jfr. Hiigei I S. 267—268 og 292, Vita p. 
114a, Vita (Trattado) p. 187 b)i): (Ilden, der brænder i hende, af) 
„l'Amour pur s'emparoit & prenoit possession de toute la part que 

') La Théologie de l'Amour ou la Vie et les Oeuvres de Sainte Catherine de Genes (p. 
Poiret) Cologne 1691, S. 84—85. 

l'Amour propre perdoit en elle; & pte ce pur Amour se rendoit le 
maitre, plus aussi faisoit il anéantir l'humanité . . . ." Saaledes fortæres 
hun indvendig, men røgter ivrigt sit Kald „tåchant par ce moien de 
faire diversion de ce feu qui l'assiégeoit de jour en jour plus étroite- 
menf. Elle n'en pouvoit parler å personne; mais elle en discouroit seule- 
ment en elle-méme sans que personne y put rien entendre" . Jfr. hos 
Teresa, foruden tidligere angivne Tekster, særlig Relacion V, Obras II 
S. 36—37. 

®) Tauler (Vetter) 314: „Kinf, soltu in Got geinniget und verwandelt 
werden, so mustii an dir selber verwerden und aller eigenheit und minnek- 
licheit und wurklicheit und angenummenheit in aller der wise do du dich 
selber besessen hast; dez mag nut minre gesin. Zwei wesen, zwo formen, 
des mag nut mit einander gesin: sol warm in, so mus von not kalt uz; 
sol Got in, so mus creaturlicheit uz und alle besitzunge ; . . . . Und so ie 
das niht" so grundeloser ist, so die vereinunge do ie wesenlicher und ge- 
werlicher wurt; wanne wurde das niht also wesenlich und also bloslich 
endecket also an der selen unsers herren Ihesu Cristi, die darzu kerne, 
obe daz mugelichen were, das nut ist, die vereinunge wurt also gros als 
an ime; also vil entwerdendes, also vil gewerdendes." I det følgende 
det S. 254 anførte Sted. 

!<•) Ogsaa Juan de la Cruz's Fordring gaar jo ud paa Forening og 
Deifikation. Men han siger ikke noget Sted rent ud, at Ligheden er afløst 
af Enhed. Det modsatt'e fremgaar af Noche 118. Han standser ved de 
guddommeliggjorte Sjæleevner og „Dios por participacion" uden at gaa 
nærmere ind paa Forholdet mellem det nyskabte Sjælevæsen og Guddom- 
men. Eckeharts, Taulers og Ruysbroecks Druknen af Sjælen i Gud svarer 
overhovedet ikke til hans Trang. Hans Stigning i Højden giver ikke deres 
noget efter, men deres Drift mod Enheden er ikke hans. Trods al For- 
ening vedbliver Toheden at fejre sit juge convivium. 



Sjældent er vel to betydelige Aander mødtes og har forenet 
sig om samme Livskald i en saadan Atmosfære af Frihed og 
gensidig Respekt som Teresa og Juan de la Cruz. Har den store 
Karmeliternonne ellers været af de stærke Viljer, der mere 
eller mindre umærkeligt bøjer deres Omgivelser ind under sig, 
saa har i hvert Fald overfor hendes første aandelige Søn For- 
holdet været et andet. Som de fra først af knyttedes sammen 
ved en paa fuldkommen lige Fod sluttet Overenskomst, saa- 
ledes er deres Virksomhed forløbet jævnsides, i fri Samstem- 
ning om det praktiske Hovedformåal og uden nogen Art af 
Uselvstændighed paa nogen af Siderne. Hos Juan spores der 
ikke den svageste Skygge af Efterligning i Tanker eller Stil — 
han er nøjagtig ligesaa inkommensurabel med hende som med 

alle andre Forgængere og samtidige — ej heller er det muligt at 
konstatere nogen Paavirkning i modsat Retning: fra ham til 
hende^). De Gange, Teresa omtaler ham, sker det med Kær- 
lighed og dyb Agtelse, ved en enkelt Lejlighed (se S. 13) med 
en vis Ironi, som dog i Virkeligheden intet Skaar gør i Helheds- 
vurderingen, derimod absolut ikke med den øjensynlige Ind- 
tagethed, som hun viser overfor Graciån. Det var næppe mu- 
ligt, at Forholdet kunde have formet sig anderledes: en over 
alt det jordiske saa hævet Personlighed som Juan kunde næppe 
appellere stærkt til Teresas moderlige Følelser, og paa den 
anden Side var det ikke vel tænkeligt, at hun havde mødt sin 
yngre, fra hende selv saa dybt forskellige Medarbejder med 
simpel Underkastelse. 

Vi har allerede tidligere beskæftiget os med Artsforskellen 
mellem begges Religiøsitet. I Virkeligheden repræsenterer de 
hver sin af de to Hovedstrømninger indenfor Middelalderens 
Klostermystik, Strømninger, som netop paa deres Tid og ikke 
mindst gennem deres personlige Indsats ledes ind i de Lejer, 
i hvilke de senere er vedblevet at løbe, nær hinanden og i be- 
standig Vekselvirkning, men uden nogensinde at flyde sammen. 
I Teresa har Kontrareformationens Korstogsaand sluttet Pagt 
med en augustinsk-bernardinsk farvet, praktisk-personlig From- 
hed, gennemsyret af Senmiddelalderens Syndsfølelse og Jesus- 
sværmeri. Trods hendes Stils ubetingede Originalitet og friske 
Naturlighed er det, som man hører Genklang af Augustins pa- 
tetisk selvbetragtende Retorik saavel som af Bernards Brude- 
kammer- og Franciskanerlyrikens Minnesangertoner i hendes 
mange temperamentsfulde Udbrud; men fremfor alt bærer de 
Vidne om en energifyldt og plastisk anskuende Aands Griben 
af Personligheds-Momentet i det kristne Gudsforhold. Denne 
Bevægen sig i snæver Cirkel omkring en Vibration i selve 
Centrum mellem Afstands- og Fortrolighedsfølelsen overfor Gud- 
dommen er ægte kristelig og fælles for Protestant og Katolik; 

1) Beviser hentet fra Teresas Paabygning af en sidste „Etage" — 
7de „Morada" — paa sin mystiske Bolig og Juans Opt'agelse af desposorio- 
matrimonio-AIlegorierne forekommer mig ikke afgørende, og selv om Tin- 
gen er mulig, kan man ikke let anslaa den reelle Grad af Selvstændighed 
hos begge for højt. 

men den udløser hos den sidste og især i kvindelige Sjæle med 
hurtig Reaktion og billedrig Fantasi en Stemningsfylde og Fore- 
stillingsrigdom, der i utallige Facetteringer og med skiftende 
Dybde og Klarhed afspejler Sindets Længsler. Det hænger sam- 
men med den konkretere, om man vil: massivere Opfattelse af 
det eukaristiske Under, den overmenneskelige Personligheds 
Tilstedeværelse i Nadverelementets materielle Iklædning, men 
derfor ogsaa med den mere levende Anskuen af det Kristi fort- 
satte Liv i Kirken, der ofte hos Protestanter antager en særdeles 
abstrakt Karakter, Teresa med Jesus vandrende ved sin Side kan 
kaldes primitiv, men er stor i sin Primitivitet. Den næsten poly- 
teistisk frodige Frembringelse af himmelsk Aandslegemlighed, 
der manifesterer sig omkring hende og opfylder hendes Tilvæ- 
relse som Barokkens Englefigurer et Jesuiterkirkelofts Fantasi- 
himmel, holdes i Ave ikke blot af en umiskendelig — og dog til 
Tider ret stærkt miskendt — Respekt for det ophøjede, men 
endnu mere af det skarpe Blik for sundt og usundt, som gør 
hende til den store Pædagog og Leder af Mennesker, af hele 
hendes praktisk-etiske Holdning og allermest af hendes alt- 
overskyggende Søgen mod det mystiske Midtpunkt. Alt er 
Videreførelse af Middelalder og samtidig afgørende Vending mod 
Nytid: mod moderne Katolicisme, moderne Menneskeforstaaelse 
og Menneske- „Behandling" i og udenfor hendes Kirke. Ligesaa 
vist som Teresa fortsætter Linierne fra Katarina af Siena og Frans 
af Assisi, ligesaa udpræget ny er hendes Selviagttagelse, hendes 
Sjæledisciplin og — ikke mindst — hendes ejendommelige 
Blanding af nervøs Sensibilitet og robust Balance, hvor det gæl- 
der Handling. Lamprechts Udtryk om det 19de Aarhundrede, 
„das Jahrhundert der Reizsamkeit"^), hans Karakteristik f. Eks. 
af Bismarck som det „moderne" Temperament vekslende mel- 
lem Depression og koncentreret Handlekraft, kunde med faa 
Modifikationer overføres paa adskillige af Senrenæssancens og 
de store Religionskampes Hovedskikkelser, og Teresa afgiver 
som faa Materiale til en saadan typisk Karaktertegning. Kun viser 
hendes Livsgang den store Forskel fra Nutidens halvreligiøse 

1) Karl Lamprecht: Deutsche Geschichte der jungsfen Vergangenheit 
und Gegenwart II Bd. Berlin 1913. 

eller irreligiøse Typer, at den bevæger sig frem til en sluttelig 
Tilstand af Harmoni og Ro, som er ukendt — eller i alt Fald 
mindre udpræget — hos disse. Heri stemmer hun saa meget 
des dybere overens med Juan de la Cruz, med hvem hun til- 
lige har det psykologiske Skarpsyn og den etiske Rigorisme til- 
fælles — men rigtignok anvendt ligesaa betegnende forskelligt 
fra hans, som deres hele religiøse Sigte er afvigende, hvilket 
vi nu skal se. 

I „Moradas" VI Kap. 7 (IV, 145—153), hvor Teresa — som 
overhovedet i dette Skrift — i pædagogisk Hensigt genoptager 
Tanker fra Levnedsbeskrivelsen, dvæles der udførligt ved en 
Række Spørgsmaal, der vedrører de specifik mystiske Fænome- 
ners Forhold til den almindelige kristelige Livs-Indstilling. De 
tre Hovedspørgsmaal, det drejer sig om, er 1), om Kontemplatio- 
nen behøver at udelukke Meditationen — dette besvares med 
afgjort Nej — 2) , om Syndsfølelsen ophører i de højere mystiske 
Stadier — Svaret ligeledes kraftigt benægtende — og endelig 
3) det fra Vida Kap. XXI bekendte om Beskæftigelsen i disse 
samme Stadier med Kristi Menneskeliv. Dette sidste ligger 
øjensynlig Teresa i høj Grad paa Sinde; hun fastslaar paa det 
ivrigste Nødvendigheden af aldrig nogensinde at forlade den op- 
byggelige Tanke paa Jesu Liv og Død — især Lidelsen — og 
det er tydeligt, at vi her staar ved Granitunderlaget for hendes 
Opposition imod, hvad vi kunde kalde for den tyske Skole. I 
Vida 165 — 171 kommer allerede denne Sammenhæng tydeligt til 
Udtryk. Det hedder her, at Teresa selv „ i nogle Bøger om Bøn" 
har læst, at man skulde naa til Foreningen med Gud, idet man 
selv hjalp til ved at hæve sin Sjæl over alt legemligt, og at 
ogsaa Kristi Legemlighed burde indbefattes heri. Hun beklager 
selv en Tid at have forsøgt denne Vej og advarer stærkt der- 
imod, da den kun fører til, at Sjælen „svæver i Luften", „hvor 
meget den saa selv mener at være fyldt af Gud". Dette med at 
forlade alt legemligt kan vel være godt nok, „siden saa aandelige 
Folk siger det", men foran „el buen Jesus" maa der gøres 
Holdt, Ganske vist, siges det — betegnende for den reelle Er- 
faring, Teresa taler ud af — forlader denne „presencia" os, selv 
om vi selv ikke ønsker det, naar Gud sætter alle Sjælens Kræf- 

ter ud af Funktion (i Henrykkelserne) ; men Meningen hermed 
er, at Viljen i Ro skal nyde, hvad Forstanden har sanket til- 
hobe ( i Meditationen over Kristi Liv) ; det andet er Hovmod 
og misforstaaet Søgen efter aandelig Nydelse. Vi er ikke Engle ; 
vi er legemlige Væsener og maa have Støtte for vore Tanker i 
det legemlige. Om saa Sjælen til Tider kan stige op over sig 
selv og undvære saadan Støtte, er en Sag for sig, men alminde- 
ligvis gælder det, at vi, der lever i Travlhed og Møje og For- 
følgelse, skal finde vor Hjælp hos ham, der selv havde det lige- 
dan. Han blev forladt og svigtet i sine Trængsler; lad os nu 
ikke svigte ham, men favne Korset, selv om vi undertiden 
finder, at vi hverken kan se ham eller opnaa den Hvile i Bøn- 
nen (quietud), hvori vi skulde kunne undvære ham. 

Allerede her synes to Ting med Klarhed at fremgaa af Argu- 
mentationen. Teresa kender de mystiske Glemsels-Tilstande, 
hvor enhver tydelig Forestilling svinder af Sindet, ogsaa den om 
Jesu Person, og hun anser disse Tilstande for de fuldkomneste. 
Men hun betragter dem som Gunstbevisninger fra Guds Side 
og som helt igennem passivt modtagne Salighedsglimt i Sjælen, 
der ikke kan og bør søges aktivt fremkaldt. Er Meditationen ved 
at gaa i Staa, skal der ventes taalmodigt og ydmygt paa, at 
Gud igen lader den komme i Gang, og ikke med Vilje skrides 
ind i den billedløse Kontemplations usikre Nattetaage. Gaar vi 
nu tilbage til Kapitlet i Moradas, træder Modsætningen til Juans 
Lære endnu tydeligere frem. Tonen er blevet endnu en Kende 
skarpere, Sprog og Tanke præcisere. Det gælder øjensynlig om 
at træde et Fænomen i Møde, der var ved at udvikle sig til en 
virkelig Fare^). Det indrømmes stadig, at „Suspensionen" fører 
Tomhed for selv de højeste Forestillinger med sig. Endvidere 
skelnes der mellem den diskursive Meditation^) og „Erindrin- 
gens Fremstillen af Sandheder for Erkendelsen". Den første 
kan det være rimeligt at de forlader, hvem Gud har sat i 
„fuldkommen Beskuelsesstand" (llevar a perfeta contemplacién) ; 

^) Jfr. Fundaciones Kap. VI, som er højst instruktivt for Forstaaelsen 
af de psykopatiske Fænomener, Teresa kom til at staa overfor, og hendes 
Behandling af dem. 

") Se Moradas S. 150, hvoraf til Overflod fremgaar, hvad man forstod 
ved diskursiv, jfr. Subida S. 146. 

men det er ikke rigtigt, hvis man mener ikke længer at kunne 
dvæle ved selve de kristne Mysteriers Tankehele, især, naar 
Kirken fejrer dem. Teresa tænker sig forskellige Grande til 
denne forkerte Mening: Viljen kan, naar den er optændt af Kær- 
lighed, være for „generosa" til at begære yderligere Hjælp af 
de andre Evner, eller det er sket, at et enkelt Moment f . Eks. 
af Lidelseshistorien hos saadanne mere udviklede Personer har 
sat en saa kompliceret Tankevirksomhed i Gang (Medynk med 
tilhørende Forestillinger om, hvormed der kan ydes Gengæld for, 
hvad Kristus led for os) , at det har ført til Uro og Afslappelse, 
saa den paagældende af denne Grund mener ikke længere at 
burde beskæftige sig med disse Tanker. I Stedet tror man be- 
standig at skulle dvæle i de „regalos y gustos", som Herren 
giver. Overfor dette gentages iRaadet om paa forstandig Maade at 
blive ved med at benytte sig af Meditationen. Viljen behøver 
stadig paany Hjælp af Fornuften; Livet er langt og byder paa 
meget andet end „gustos", og Kristus ønsker netop, at vi skal 
støtte os til ham og hans Moder og sørge over hans Smerte, selv 
om vi saa en Gang imellem maa forlade vor „contento y gusto". 
Det er ganske tydeligt, at Polemiken er rettet imod en Kvietisme, 
der søger sin Tilknytning i Tanker, vi kender fra Eckehart og 
Tauler. Hos begge findes netop den Skriftallusion, Teresa næv- 
ner, Allusionen til Joh. XVI, 7, og saaledes bliver disse saa 
interessante Sider i „Vida" og „Moradas" et af Beviserne for 
denne Mystiks Indflydelse i vort Tidsrum ogsaa i Kredse, der 
stod Alumbrados fjærnt. Erindrer man Juan de la Gruz's hef- 
tige Udfald i „Llama" mod dem, der ikke vil tillade netop denne 
fromme, for Tankebilleder udtømte Hensynken og Forventning 
om, at Guds Arbejde skal ske i Sjælen, falder der unægtelig et 
ironisk Skær over den tætte Forening, hvori Historien har an- 
bragt de to store Karmeliter. De befinder sig i Virkeligheden 
ved hver sin Pol af en vidtspændende Tankesammenhæng. Der- 
for behøver de langtfra at være uden indre Forbindelse, men det 
gælder jo saa ofte om Modstandere, og det er næppe overdrevent 
at sige, at det kun er det fælles praktiske Maal, altsaa ydre 
Omstændigheder, der har forhindret Modsætningen imellem dem 
i at træde frem. Disse Omstændigheder var imidlertid afgørende. 

Juan de la Cruz's Forfatterskab falder i det væsentlige efter 
Teresas Død, og i hele hendes Levetid har Kampen for at værne 
Reformen fuldt optaget dem begge. Nogen Kampens Mand var 
Juan næppe, og fremfor alt har, som tidligere antydet (S. 100 — 
101), selve Sjæleførerarbejdets Praksis nærmet dem til hin- 
anden. Teresa har været mindst ligesaa optaget af at holde 
igen overfor Aabenbaringer og Visioner som overfor den falske 
„embebecimiento", og paa Slutstadiet har de atter kunnet 
mødes. 

For os er det imidlertid det vigtigste at finde Vej ind til den 
inderste Aarsag til Forskellen i deres Teori; først saa kan der 
muligvis tales om den højere Enhed, hvori visse Biografer er 
lovlig hurtige til at lade dem gaa op^). Udtrykket „regalos" 
(„søde Trøsteiser") kan lede os paa Sporet. Det viser os nem- 
lig, at Teresa — utvivlsomt med god Hjemmel i Erfaringerne 
med sine Nonner — opfatter netop de Tilstande eudæmonistisk, 
som for Juan de la Cruz i det mindste er iResultatet af haard 
Kamp, Trængsel og sjælelig Forsagelse. Ganske vist taler hun 
(Moradas S. 149) om at „forblive i denne Tørhed og vente paa 
Ild fra Himlen" ; men Konteksten viser dog, at Meningen er at 
dadle en Art Dovenskab, der venter paa „Mirakler" fra Guds 
Side uden selv at ville hjælpe til. Morsomt nok og betegnende 
for Sagens Realitet er det at se, hvordan hun i Vida (S, 171) 
argumenterer stik modsat; man skal ikke tro, at vi ved vort 
Arbejde skal fortjene „tanto bien", men finde sig i det, selv 
om Tankearbejdet ikke vil give Resultat o: Trøst og Sødme. Til 
syvende og sidst sigtes der begge Steder mod samme Tanke, 
nemlig at denne Lyst til at frempresse en kunstig Stilhed i 
Sindet ikke fører til den rette Kontemplation — den giver Gud, 
naar og hvordan han selv vil — men er Mangel paa den rette 
„Fattigdom i Aanden". Naar man efter Juans Advarsler mod 
den rastløse og uforstaaende Jagen frem til Tankearbejde hører 
Teresa tale saadan, er det, som talte de til to grundforskellige 
Tilhørerkredse. Dette Indtryk er næppe helt forkert. Alligevel 
vil det sikkert lønne sig endnu en Gang at lytte til Grundtonen 
i de to saa uens stemte Instrumenter. Det bliver da særlig Te- 

^) endogsaa Peers S. 287. 

resa, vi maa rette Opmærksomheden imod; bliver hendes reli- 
giøse Type os klar, vil Forholdet til hans omtrent med det 
samme være givet. 

Modsat Juan de la Cruz har Teresa — i sin Levnedsbeskri- 
velse og i „Relaciones" samt, i noget ringere Grad, i „Mora- 
das" — givet Eftertiden et usædvanlig righoldigt Indblik i sin 
egen Udvikling og Karakterejendommelighed. Rent bortset fra, 
om denne sidste forekommer os sympatisk eller ikke, maa det 
indrømmes, at vi her staar overfor en Individualitet af sjælden 
Spændvidde. Særlig udprægede er iblandt dens Elementer Kon- 
trasterne mellem Bevidsthed om Ringhed og Værdiløshed paa 
den ene Side og favnende Trang til Fylde og Højhed paa den 
anden samt mellem fyrig, smeltende Hengivelse og koncentre- 
ret, næsten barsk Handlédygtighed, Hun er en eminent positiv 
Aand, ubændig i sin Stræben mod Realitet og Livsbekræftelse; 
hendes Forsagelse er uadskillelig fra og uforstaaelig uden hen- 
des Lykketrang — den bæres oppe deraf i en Grad, som træ- 
der klart for Dagen ved Sammenligning f . Eks. med en Katarina 
af Genua 's Pessimisme — og hun har i sin Natur det uendeligt 
vegetative, receptivt vedhængende og frodigt livsfremmende, 
som er det kvindelige Gemyts Styrke — og Svaghed. Der er i 
hendes Religiøsitet en Blanding af dybt menneskeligt Tenden- 
ser, der gør den rig og kraftfuld som en krydret og nærende 
Drik, mere jordisk, mindre ren og æterisk i Smagen end den, 
Juan de la Cruz byder, knap saa ædelt brusende som Ruys- 
broecks, mindre smertefuldt myrrablandet end Katarina Ador- 
nas; men een sund Ingrediens smages igennem den stærkere 
end hos nogen anden Mystiker — Frans af Assisi maaske ene 
undtagen — : den dybe Taknemlighedsfølelse. Den blomstrer 
paa hver Side i hendes „Vida" og udløser i aldrig trættet Sving- 
kraft den næsten uendelige Række af begejstret ømme „excla- 
maciones", hvormed alle hendes Skrifter er gennemtrukket. Det 
er ogsaa den, som mest nærmer hendes Fromhed til den luther- 
ske — hos os især til den grundtvigske, hvor den er renest. Den 
Bæven i eet Moment af inderlig Sønderknuselse og frydefuld 
Løftelse ved Visheden om Guds Naade, der giver Sammenklan- 
gen i Grundtvigs „Gud Herren saa til Jorden ned", kommer 

Juan de la Cruz '18 

den teresianske Tone nær; og denne saa dybt monoteistiske 
Frelsesbevidstheds Lyrik er det, som — sammen med den 
usædvanlige Forbindelse af en billed-overstrømmende Fantasi, 
et ukueligt, mod det absolute tenderende Temperament og en 
overdaadig Evne til at „sætte i Gang" — formaar at gøre os 
hendes Personligheds sælsomme Magt forstaaelig, ja, delvis at 
bringe Nutidslæseren ind under den, som den straaler ud fra 
hendes livsfriske Prosa, et Vidunder af indtagende Naturlighed 
og dog monumental i sin enkle Maalbevidsthed. 

Den personlige Guds Majestæt, hvis „Glæde det er at være 
hos Menneskenes Børn" — et fra den mystiske Tradition hentet 
Citat — bliver Teresa aldrig træt af at takke; al hendes Stils 
Spændkraft og Verve beror paa Styrken i denne inderste Driv- 
fjeder: den stadig fornyede Undren over Forbarmelsens Myste- 
rium. Denne hellige Undren og Gudslængslens flammende Ild 
— der hos hende, aktiv Optimist som hun er, trods al Synds- 
erkendelsens indre Forbrænding slaar ud og bliver til fortærende 
Iver efter at øve Guds Gerning — det er de to Bestanddele, 
hvoraf den Organisme er sammensat, der endnu den Dag i Dag 
i hendes Skrifter aander hendes Sjæl. 

Meget i denne Organisme vilde Juan de la Cruz kunne ved- 
kende sig som beslægtet. Den Mystik, Teresa har skabt, og 
som i sin højeste Fordring falder sammen med hans — man 
læse Moradas VII Kap. I — II — bevæger sig som denne igen- 
nem en opadstigende Række af religiøse Tilstande. Hver af disse 
Tilstande er kendetegnet ved en bestemt Art af Bøn, og tilsam- 
men skaber de en Overgang mellem den tillærte Benyttelse af 
ydre kirkelige Forskrifter og den ord- og billedløse Forening 
med Guddomsvæsenet, der foregaar i Sjælens inderste Hellig- 
dom. Der kan i det enkelte være nogen Tvivl om, hvorledes 
Teresas og Juans Stadier religionspsykologisk bør tydes, og om, 
hvorvidt de kan bringes i fuld indbyrdes Overensstemmelse ; men 
selv om det f. Eks. kan være tvivlsomt, om Teresas anden og 
tredje Grad — oracion de quietud og den første unién (Vida Kap. 
XIV — ^XVII) — tør siges ganske at dække Noche oscura's to 
Dele, eller om den fjerde Grad i „Vida" (Kap. XVIII— XXII) 
rummer mere end Overgangen fra Noche oscura del espiritu til 

Cåntico's og Llama's „matrimonio", saa er det dog klart for 
Læseren, at her beskrives Fænomener, mellem hvilke der be- 
staar en virkelig Parallelisme. Linien er begge Steder den, at 
en primitivt opfattet Meditation afløses først af en stigende, 
omend kun delvis Falden til Ro af Sjælekræfterne, siden af et 
fuldkomment Ophør af al sammenhængende Tænkning — med 
intermitterende Fantasivirksomhed, der føles forstyrrende — 
og et stedse større Velbehag under Følelsens trygge Dvælen 
ved sin uklart opfattede Genstand, indtil endelig den fuldkomne 
Kontemplation oprinder. Denne er ingen uforandret Tilstand, 
men begynder med voldsom sjælelig Spænding, karakteriseret 
ved Skiften mellem Henrykkelser og Depressioner, for til Slut 
at gaa over i den roligt harmoniske „teopatiske" Eksistensform. 
Hvad der imidlertid gør det vanskeligt at kende de enkelte 
Oplevelser igen, naar vi fra Juan de la Cruz gaar over til 
Teresa, er netop den iøjnefaldende Forskel i Reaktionsform og 
Stemningskvalitet. Juan de la Cruz er — navnlig som vi kender 
ham fra den aktive Nat i „Subida" — aktiv i sin Religiøsitet og 
passiv i sin Etik ; Teresas Type er den religiøst passive og etisk 
aktive. Men hertil maa føjes, at mens Juan gaar Negationens 
Vej, er Teresa afgjort kendetegnet ved de positive Bestemmel- 
ser. Hvor han, følgende sit metafysisk-antimetafysiske Skema, 
bortskærer Forestilling efter Forestilling for at naa paa Højde 
med Gudsbegrebets rene Negativitet, modtager hun, ukendt 
med „Selvblindelsens" Teknik og i tilsyneladende polær Modsæt- 
ning til den, højere og højere visionære og intuitive „Meddelel- 
ser" lige til den dybsindige „Diamantvision" Vida Kap. XV. Og 
mens han ingen konstitutiv Brug gør af det etiske ud over selve 
Negationen, saa den eneste Bedrift, der skal udføres, bliver den 
store Udtømning, omsætter hun enhver Naadesbevisning i ufor- 
tøvet Handling; hun aander sjæleligt ind med Tak og ud med 
Daad. Men vi kan komme endnu et Stykke nærmere til For- 
klaringen af den temmelig modsatte Skikkelse, hvori den re- 
ligiøse Erfaring kan møde os hos dem. Dersom Teresa med 
sin „lutherske" Optimisme, sin umiddelbare Kirketro, sociale 
Drift og Handlelyst minder om Grundtvig, lader Juan de la 
Cruz sig atter her sammenligne med Kierkegaard; og Sammen- 
is* 

ligningen har sin særlige Berettigelse i denne Forbindelse, hvor 
Talen er om Stemnings valøren, der hos begge ligesom danner 
Landskabsbaggrunden for Vandringen gennem Livsstadierne, 
Mens Grundtvig ligesom løftes ud over sig selv fra den ene Er- 
kendelse til den anden, til stadig videre Udsyn og dybere Livs- 
bekræftelse, arbejder Kierkegaard sig frem som den, der sprin- 
ger paa Isflager og sætter Foden paa den ene, idet den anden 
giver efter. Han „fortvivler" sig fra Stadium til Stadium og 
trænger stedse dybere ind i den Nat, hvor kun „Lyset i Hjær- 
tet" viser Vej — tilsyneladende fjærnt og stadig fjærnere fra 
Grundtvigs altid genoplevede Nytaarsmorgen. Det er Forskellen 
mellem to Temperamenter, det her drejer sig om, men ogsaa 
mellem to Betragtninger af Livsskæbne og Livsopgave under 
religiøs Synsvinkel. Hvad den ene ser som Naadesaabenbaring, 
der tilegnes med jublende Tak og bringes videre som profetisk 
Budskab, er for den anden Resultatet af anstrengt Beredelse til 
at fyldestgøre en stadig paany stillet ubøjelig Fordring. Absolut 
bliver ganske vist denne Fordring kun ved at mødes med Sjæ- 
lens ligesaa ubønhørlige Attraa, der kun ad denne Vej kan til- 
fredsstilles, men det forandrer ikke Ledemotivets Art, saa lidt 
som Teresas legemlige og aandelige Smerte-Orgier eller Grundt- 
vigs Kriser ændrer deres Oplevelsers Grundpræg af lykkelig 
Modtagen. Teresas ustandseligt gentagne etiske Formuleringer 
af sine Udviklingsetaper (me guardaba de of ender å el Senor — 
mi ruin vida — las ocasiones o. s. v.) kan ikke vildlede nogen. 
De er naturligvis ærligt nok mente, men de udspringer, hvor de 
er negative (Syndsfølelse), mest af Trangen til at give Naades- 
bevisningeme Relief, og, hvor de er positive (Handletrang, Mar- 
tyrlængsel), tydeligt af Bevidstheden om at være blandt dem, 
hvem meget er givet, og af hvem derfor ogsaa meget skal 
kræves. 

I Teresas berømte Afhandling om de fire Vandingsmetoder 
(Bønnens fire Hovedstadier) ^) lægger Overensstemmelsen og 
Uoverensstemmelsen med Juan de la Cruz sig allerede tydeligt 
for Dagen i Beskrivelsen af den anden Grad — altsaa hvor Hejse- 
værket (noria) træder i Stedet for Arbejdet m,ed at drage Vand 

1) Vida Kap. XI— XXII. 

af Brønden. I „noohe oscura del sentido" er de Oplevelser, der 
fører ind i den første meditationsløse Tilstand, skildret som Li- 
delser, der — ganske i Taulers Spor — sammenlignes med 
Barnets i Afvænningstiden og nærmest er en Slags Straf for 
Begynderperiodens naive Ny den af Gudfrygtighedens Akciden- 
ser. Hos Teresa derimod er der ingen direkte Forbindelse mel- 
lem den begyndende Opgivelse af Meditationen og de Krisefæno- 
mener af baade etisk og religiøs Art, som ogsaa hun omtaler 
(Famlen efter sikre Kendetegn paa Fristelser, Uvidenhed om 
den rette Maade at bede paa). Hun beretter ganske ligefrem, 
at den nye Habitus i Sjælen oprinder, og tager den med det 
samme som en Gave og et Gode. For Juans Vedkommende er 
det nu vigtigt at lægge Mærke til, at han ganske vist baade paa 
dette og senere Trin lader Tilstanden begynde som pinlig; men 
den slaar over til at blive det modsatte, ja, hvad mere er, dens 
religiøse Berettigelse begrundes til syvende og sidst ved selve den 
sjælelige Tilfredsstillelse, hvortil den fører. „Quod sapit nutrit", 
hedder det ligefrem Subida II, XII S. 153, og man kan forsaa- 
vidt ligesaa vel hos Juan de la Cruz som hos Rhinlænderne tale 
om en „eudæmonistisk" Tendens, Det vigtige er blot, at den 
stadig krydses og atter ophæves af Noche oscura-Motivet, ind- 
til begge Linier endelig løber sammen i den blivende Harmoni af 
Smerte og Lyst — matando muerte in vida la has trocado — 
hvori ogsaa Teresas højeste Erfaring udmunder. 

Det er aabenbart, at Juan de la Cruz maa sætte en Væsens- 
forskel mellem den „gusto", der opnaas i Meditationen ved 
Fremkaldelse af fromme Forestillinger med tilhørende Følelses- 
sværmeri, og den Nydelse af højere Art, som Sjælen føler i 
sine Glemsels- og Nøgenhedstilstande, efter at al Trøst, der kan 
hentes hos det skabte og tilvejebringes ad Fantasiens Vej, er 
smerteligt udbrændt; denne „Smagen" er af den „smagende 
Visdom "s Art og derfor ukrænkelig. Og for dens Skyld er det 
i Virkeligheden, at alt det andet skal forsages. Her er han 
ganske Rhinlændernes Discipel og skiller sig, som sagt, kun fra 
dem ved den Vej, han følger, og ved det panteistiske Sigtes 
sluttelige Bøjen af for Dualismen. Hans Gud er, som deres, 
en Gud, der kun vil berøre den Sjæl, i hvilken Tanken er til- 



278 

intetgjort. Mennesketanken er ikke „medio préximo" for For- 
eningen; derfor bliver ethvert Skridt fremad imod denne en ny 
Gøren Vold paa Naturen, selv om der paa hemmelighedsfuld 
Maade gror ny Lyst op af Lemlæstelsen. Et ganske andet Ud- 
gangspunkt har Teresa. For hende er Gud ikke først og frem- 
mest den „andersartige", for Tanken utilgængelige, men den 
himmelske Majestæt, som gav os sin Søn for igennem ham at 
hæve os til Delagtighed i sit altomfattende Kærlighedsliv. I for- 
skellige Grader, stigende nedefra opad, opleves denne Del- 
agtighed af dem, der har Vilje, Ydmyghed og Mod til Oplevel- 
sen og samtidig til at udføre hans Vilje i og om sig selv. Jo højere 
Graden er, des mere blindes Sjælens egen Sekraft af det over- 
naturlige Lys, men denne Blindhed skal ingenlunde kunstigt 
fremkaldes ; Fornuftens saavel som Viljens Virksomhed skal over- 
hovedet ikke ophøre udenfor de ekstatiske Øjeblikke, da Gud 
selv standser den. Det ønsker Gad slet ikke. Og nu kommer det 
springende Punkt: en saadan villet Hensynken i Bevidstløshed 
er en Søgen efter falsk Trøst og Nydelse, som lidet sømmer sig 
dem, der vil tjene Gud. Her er et Hovedmotiv hos Teresa: netop 
fordi hun selv havde de mange „overnaturlige" Oplevelser ; netop 
fordi hun kender — og i højeste Grad anerkender — den olvido- 
og advertencia amorosa-Tilstånd, Juan de la Cruz stræber hen til 
og tager under sin Beskyttelse, netop derfor anser hun det for 
ligesaa utilraadeligt at søge denne Tilstand, som han anser det 
for utilraadeligt at søge Henrykkelser og. Visioner. Hvad der for 
ham er den retmæssige Løn for og Krone paa den systematiske 
Selvtilintetgørelse, der skal føre til Maalet, er for hende „rega- 
los y gustos", som man ikke blot ikke bør søge fremkaldt, men 
ikke engang vente paa, ja, af alle Kræfter modsætte sig („y de- 
sembeberos con todas vuestras fuerzas" Moradas VI, VII S. 
152). Totalere gensidig Misforstaaelse kan vel næppe tænkes. 
Hver er ud fra sit Stade logisk nok: Teresa kender intet til den 
metafysisk-psykologiske Fortvivlen sig ind i disse Tilstande; 
Juan de la Cruz beskæftiger sig kun med den Tagen dem for- 
fængeligt, hun har været stillet overfor, forsaavidt som han — 
ogsaa her i ubevidst Efterfølgelse af Eckehart — baade i „Subida" 
(II Kap. VII) og „Noche" (I Kap. IX) omhyggeligt anfører de 

tre Tegn, paa hvilke man kan kende, at det drejer sig om en 
Sjæl, for hvem den Tid virkelig er kommet, da den skal forlade 
Tankens Vej og give sig ind i Ubevidstheden. 

Det kunde tænkes, at man i harmoniserende Interesse vilde 
indvende, at hele Modsætningen var opkonstnieret, idet jo begge 
Parter i og for sig akcepterer hinandens Principer: Teresa ved, 
at den højeste Vej fører ind i Mørket, og Juan de la Cruz aner- 
kender den praktiske Nødvendighed af en lejlighedsvis Tilbage- 
griben til Meditationen, ligesom han ikke nægter Henrykkelser- 
nes Realitet, kun vil, at de ikke skal søges, hvad hun heller 
ikke gør ! Men det vilde være spildt Møje at forsøge en saadan 
Udligning. Den vilde kun opnaas gennem en Udviskning af 
begges Ejendommelighed, som den ligger for Dagen i deres 
Pædagogik og i de Værdibestemmelser, der bærer den. Tilsløres 
det, at Meditation, Vision og begrebsmæssig Intuition for Juan 
de la Cruz alle er lige ubrugelige til at vise Vej fremad til For- 
eningen, tager man Braadden af baade „Subida" og „Noche". 
Ligesaa lidt gør man Ret mod Teresa, hvis man ikke indrømmer, 
at hun slet ikke har forstaaet Distinktionen mellem „olvido" og 
„arrobamiento", at det „overnaturlige" for hende altsammen er 
eet, enten det saa er Aabenbaring eller Sjælesøvn. Jo mindre 
Bevidsthed, des mere „regalo y gusto" — det er hendes Opfat- 
telse af den Ting. Nej, man maa lade Kontrasten blive staaende 
som det, den er: et af de mange Eksempler paa, at Personlig- 
heder med diametralt modsatte Forudsætninger kan finde sam- 
men i fælles Stræben, naar Maalet er højt nok. Thi det gaar 
heller ikke an at overdrive Forskelligheden. Vor Undersøgelse 
af Juan de la Cruz som religiøs Type har givet til Resultat, 
at hans dybeste Ejendommelighed netop beror paa Krydsningen 
mellem platonisk og nytestamentlig Religiøsitet, og at den sidste 
Strømning beholder Overhaand. Og Teresas Slutstadium med 
den til Rhinlændernes og Juan de la Cruz 's fuldkommen svarende 
Pretension: Guddommeliggøfelse af Sjælens Attributer (Mora- 
das VII) kan kun tænkes muligt ved en Indpodning af Plotins 
Deifikationslære paa Kristendommens Træ. Snarest staar de i 
hver sit Brændpunkt af en Ellipse. Og deres Erfaringer snart 
dækker, snart supplerer hinanden. Fremfor alt er der ingen 

Tvivl om, at de Fænomener — baade Henrykkelserne og ikke 
mindst Depressionerne — som i „Vida" betegner tredje og fjerde 
Grad af „Vanding" (Kap. XVIII— XXII) og i „Moradas" fylder 
navnlig 6te Bog, svarer til og kaster yderligere Lys over den 
stormfulde Periode før og efter Noche oscura del espiritu's 
Slutning, videre beskrevet i Cåntico (XII S. 528 — 532) og 
Llama (S. 652 ff . ) . Her kan frapperende Ligheder konstateres 
mellem Stoffet i de to store religionspsykologiske Fundgruber, 
og her bekræfter sig stadig paany den Forskel, vi har paapeget. 
Teresas Type blev indtil videre den sejrende. Juans Indflydelse 
vil maaske vise sig varigst. Den træder første Gang tydeligt 
frem hos Molinos og M™« Guyon. 



Det nylig udkomne 2det Bind af Peers: „Spanish Mystics" (London 
1930) har bl. a. Afsnit om Pedro de Alcåntara, Juan de Åvila og Ber- 
nardino de Laredo. Disse Studier er yderst fortjenstfulde som et første 
Forsøg paa med Nutidens Hjælpemidler virkelig at vurdere og klassi- 
ficere en Række ellers ubehandlede, delvis uudgivne Forfattere. Der- 
imod føjer de intet væsentligt til vor Viden om Juan de la Cruz's 
Kilder. Selv Laredo, der staar Juan nærmest, kan kun antages direkte 
at have paavirket Teresa, ikke ham. Peers giver grundige Bibliografier. 



SLUTNING 

Naar alting er sagt om Elementerne, hvoraf Juan de la Cruz's 
Mystik bestaar — naar de hver for sig er indregistreret og 
prøvet efter deres Lighed med tilsvarende Dele af andre mystiske 
Tankebygninger og deres Grad af konstituerende Bærekraft 
indenfor Juan de la Cruz's eget System — naar de saa at sige 
er rystet i forskellige Sold med større og større Huller, for at 
alt, hvad der ikke er ubetinget nødvendigt, kan falde ud, saa lig- 
ger der to Elementer tilbage, som absolut ikke lader sig elimi- 
nere: Antikonceptualismen og Dualismen. Man kunde — i alt 
Fald som dette Brudstykke af en Tankeverden er os overleve- 
ret — forestille sig Brudekammermystiken borte, den etiske 
Fuldkommenhedstanke fortonet, endog det stærke kosmisk-æste- 
tiske Drag reduceret til Arabesk, uden at egentlig Systemets 
Nerve blev angrebet; men rokkedes de to Grundpiller, hvor- 
paa Hovedskrif terne „Subida" og „Noche" hviler, styrtede hele 
Bygningen uhjælpeligt sammen. Disse Grundpiller er Tankerne 
om Gudsbegrebets negative Rensning og Gudsforholdets Ka- 
rakter af Tilintetgørelseskamp mod Menneskenaturen. Højsangs- 
motivet staar som Symbol i et afgjort løsere, mere metaforisk 
Forhold til den Virkelighed, der ligger bagved, end „den mørke 
Nat". Det etiske naar i Virkeligheden ikke frem til selvstændig 
Betydning, og selv Totalitetstanken opnaar ikke nær den be- 
herskende Stilling som hos Eckehart, hvor den ganske rummer 
Plotins „Ene" og fortsætter Nyplatonismens Linie, eller hos 
Sufierne, der konsekvent identificerer guddommeligt og menne- 
skeligt: jeg er han = jeg er alt. 

Hos Juan de la Cruz er Tanken om „det hele", som an- 
tydet af Hoornaert^) , antitetisk smukt stillet op overfor Tanken 

1) R. Hoornaert: L'Ame ardente de S. J. d. 1. Cr. 

om Menneskets Intet, og den giver Udtryk for en dybtliggende 
Tendens i hans Følelse; men den har ikke nogen egentlig mo- 
torisk Funktion. Nærmest staar den som Lysstriben i Horison- 
ten, mod hvilken der styres frem; den er Program, men ikke 
Metode. Paa intet Punkt kan Sjælen, som i den sufiske Mystik, 
styrte sig ud i AUivets Hav og finde paa een Gang sig selv og 
Guddommen i hver af dets Bølger. Vejen for Juan de la Cruz 
er anderledes trang. Som den beskrives i de to didaktiske Vær- 
ker, drejer det sig om to samtidige Bevægelser: en teoretisk 
Befrielse af Gudsbegrebet fra alle Skaller og en praktisk Given 
Slip paa ethvert Tilhold og enhver Tryghed i Bøn, Kultus og For- 
nemmelse af Guds naadefulde Nærhed. Det er i nærværende 
Sammenhæng ligegyldigt, at Mennesket er den aktive ved den 
første af Bevægelserne, Gud ved den anden; hvad det kommer 
an paa, er, at de gensidig belyser hinanden som to Sider af 
samme Sag. Resultatet er ikke let at anskueliggøre: det drejer 
sig paa een Gang om en Opadstigen og en Frastøden, en Klaren 
og en Lamslaaen af Tanken, som søger Gud. Det at søge Gud er 
gjort lig med at opgive ham, og at opgive ham vil atter sige at 
opgive sit Begreb af ham. Formaalet, som fra Begyndelsen var 
at kende og i Kærlighed eje ham, forskyder sig efterhaanden 
saaledes, at det første bliver det sidste: Kærlighedens Læng- 
sel bliver ene paa Pladsen og drager saa en fornyet Begriben 
paa højere Niveau efter sig. Men det sker ikke, før den menne- 
skelige Personlighed gennem en aaben Konflikt med Guddom- 
men saa at sige har faaet sit Indhold bortætset og udbrændt. Og 
dette Indhold bestaar i „lave og uværdige Tanker om Gud". 
Her mødes de to Grundelementer: Driften til at kende Gud, 
fatte hans Begreb, og Bevidstheden om Fjendskabet mod ham. 

I „Subida" IIKap. IV udvikler Juan de la Cruz paa program- 
mæssig Maade sin Anskuelse om Sjælens Vej til den endelige 
Gudserkendelse. Maalet er ganske vist her beskrevet som en 
Viljens Opgaaen i Guds Vilje og er forsaavidt ikke intellek- 
tualistisk tænkt; men Billedet af den fuldbyrdede Forening er 
det oftere benyttede af Straalen gennem Ruden, og desuden føl- 
ger umiddelbart derpaa den endnu tydeligere erkendelsesmæs- 
sige Sammenligning af Gudsforholdet med Betragtningen af et 



283 

Billede. Baade Ruden, der skal gennemskinnes, og Øjet, der 
skal optage Billedet i sig, maa renses og klares, og vi faar da 
som hele Udviklingens Resultat en Proces, der væsentlig maa 
opfattes som intellektuel. „Herigennem er det endnu mere ind- 
lysende, at Beredelsen til denne Forening ikke er Sjæ- 
lens naturlige Forstaaen, Smagen, Følen, Forestillen sig eller 
anden Opfattelse af Gud, af hvad Slags den end maatte være, 
men Renhed og Kærlighed, hvilket vil sige fuldkommen Af- 
læggelse af og Afkald paa alt dette for Guds Skyld alene; at 
der ikke kan finde fuldkommen Omskabelse Sted, hvis der ikke 
er fuldkommen Renhed; at Sjælens Oplysning, Bestraaling og 
Ening med Gud ganske vil rette sig efter dens Grad af Ren- 
hed, og at de, som sagt, ikke bliver fuldkomne, dersom den 
ikke naar at blive fuldkommen ren og klar. " At dette ikke ganske 
dækker Meningen af Hans Thomissøns Salmevers: „Gør Sjæl 
og Legem saa rene, før jeg for Dommen fremstaar", men 
fremfor alt har at gøre med det indre Syn, den aandelige 
Spejlingsevne, bestyrkes yderligere ved saadanne Udtryk som, 
at „nogle (i Himlen) ser ham (Gud) mere og andre mindre 
fuldkomment", eller at den, som ikke naar til den Renhedsgrad, 
der svarer til hans „capacidad", „aldrig faar den sande Fred og 
Tilfredshed, fordi han ikke er naaet til at have den Nøgenhed 
og Tomhed i sine Sjælsevner, som fordres til den simple Ening 
med Gud". Men tydeligst fremgaar det af hele Bogens Sammen- 
hæng, som i den Grad decideret gaar ud paa at fordre Bortrydning 
af Forestillings- og Tankeindhold, at der skal en indtrængende 
Forstaaelse til af den Patos, Juan de la Cruz lægger heri, for at 
det ikke skal virke desorienterende åt se det ophøjede Kap. VI 
(Jesu „Tilintetgørelse") stillet frem i Spidsen af denne Ud- 
vikling. For Juan de la Cruz gaar Vejen gennem stigende Mørke 
til genfødt Klarhed. Kun den lidenskabelige Længsel efter en 
Salighed bestemt som Skuen af Gud, der er fælles for Juan de la 
Cruz og den ældre Mystik og Skolastik — for Bernard, Thomas, 
Dionysios, Augustin, ja, for Plotin og Platon selv — giver Nøg- 
len til et Problem, der ikke vilde være noget Problem, hvis vi 
ikke i saa høj Grad manglede Fortrolighed med nyplatonisk 
Tænke- og Følemaade. Nyplatonisk — og dog tillige nytesta- 

mentlig, baade paulinsk og johanneisk! Saa vældigt har en juri- 
disk Indstilling, tilvant gennem Aarhundreder, virket til at fjærne 
os fra Grundelementer i den fællesantike Religiøsitet, hvoraf Kri- 
stendommen har optaget saa meget. „Intellektualisme" er egent- 
lig ingen adækvat Betegnelse for denne omfattende Tendens, 
hvori baade Oldtidens og Højmiddelalderens Mystik udmunder. 
Naar vi alligevel har kunnet bruge Ordet, er det, fordi det 
markerer Tilstedeværelsen af det Element, der sædvanlig vil 
forekomme en moderne protestantisk Tankegang mest fremmed, 
men man gør vel i bestandig at have den thomistiske „smagende 
Visdom" in mente for tilfulde at fatte Kontemplationsbegrebets 
Rigdom paa indre Bestemmelser. Og paa denne Maade bliver 
det vel ogsaa muligt at naa nærmere ind imod Forstaaelsen af, 
hvorledes „Subida"s metodiske Aflivelse af Begrebselementer i 
det højeste Begrebs Tjeneste^) kan være stillet i Identitetsfor- 
hold til „Noche oscura"s sjælelige Livsdrama som Menneskets 
Indsats i den store Kærlighedsdyst, der skal føre fra Fjendskab 
til Ening. 

At fremstille det 16de og 17de Aarhundredes kristelige Dæ- 
monologi er en religionshistorisk Opgave, der endnu venter paa 
sin Løsning. Netop disse to Aarhundreder, der har frembragt 
saa værdifulde Beskrivelser af religiøse Førstehaandsoplevelser, 
vilde utvivlsomt kunne levere den religionshistoriske Forskning 
et Materiale, der var af største Interesse for Forstaaelsen af, hvor- 
ledes bibelsk og folkeligt Forestillingsstof benyttes til Forklaring 
af Fænomener, for hvilke Nutiden søger at præge eksakt psyko- 
logiske Udtryk. Sammen med Luther vilde her den katolske 
Mystik i første Række komme i Betragtning. Paa hveranden Side 
saavel hos Teresa som hos Juan de la Cruz vilde Forskeren finde 
Bidrag til sin Stof samling, Bidrag, der unægtelig er af meget 
forskellig Art. Naivt-populært fremtræder Djævletroen hos den 
første, mens den hos Juan de la Cruz baade er langt mere re- 
flekteret og i højere Grad sammenknyttet med Erfaringer af vir- 

1) Man kan ikke undgaa at modsige sfig selv. Juan de la Cruz viser 
sin Intellektualisme netop ved sin Anti-Int'ellektualisme : Menneskets Elen- 
dighed overfor Gud ligger i dets Begrebers Uadækvathed — og disse 
Begreber, som er hans Tids Met'afysik, tilintetgør han — og bliver saa- 
ledes Antimetafysiker — af metafysisk Interesse! 

kelig religiøs Dybde. Det er — naturligvis — i „Noche oscura", 
der i særlig Grad bliver Tale om djævelsk Indgriben i Sjæle- 
udviklingen, og her — som forøvrigt ogsaa i „Subida" — spiller 
Djævelen først og fremmest Lygtemandens Rolle, idet han gen- 
nem foregøglede indre Oplevelser søger at narre Sjælen ind i et 
uvirkeligt Fantasiforhold til det guddommelige. Ved ethvert 
Vendepunkt i det langtudspundne Drama staar han „i Vejen med 
sin Lænke". Men atter her er Tankegangen ikke i første Række 
etisk præget ; heller ikke finder vi noget af Luthers dybe Anfæg- 
telse med Satan som Anklageren. Det er som den store Forfalsker 
af de indre Oplevelser, vi lærer Juan de la Cruz's Djævel at 
kende: han er Personifikationen af den menneskelige Tendens til 
at søge Gud gennem selvbehagelig Nyden i Stedet for gennem 
Troens konsekvente Vrågen af alle menneskelige Surrogater for 
det over menneskeligt Maal ophøjede, uudsigelige højeste Gode. 
Det er vel tvivlsomt, hvorvidt der paa katolsk Grund kan fin- 
des en mere nøje gennemført Parallel til Storinkvisitorens „store 
forstandige Aand" (i „Brødrene Karamassof"^) ), hvis Opfor- 
dring til at „sige, at disse Stene skal blive Brød", afvises af 
Jesus, men følges af den katolske Kirke. Det kunde lyde, som 
om det drejede sig om en Spaltning af Bevidstheden, naar det 
hedder, at denne Frister ikke har Adgang til det inderste og 
højeste i Sjælen, men kun er i Stand til at virke direkte paa 
„sentido", dens lavere Del. Her kommer imidlertid — om det 
ellers er fornødent — Teresa os til Hjælp. Hun, hvis Styrke 
er den skarpsindige Selviagttagelse og det uteologiske Udtryk, 
skildrer med megen Anskuelighed, hvorledes Tænke- og Fan- 
tasivirksomheden ofte paa generende Maade fortsættes, ja, endog 
stimuleres netop i de Øjeblikke, da „Viljen" o: Bevidsthedens 
følelsesbetonede Hovedtendens, samler sig om en stærk, men 
uklart tegnet Forestilling, til hvis Optagelse der kræves indtryks- 
fri Ro. Paa samme Maade lader Juan de la Cruz „el demonio" 
skabe Uro, Forvirring og Skråsk i Sjælens lavere Del for at 
afbryde det, der foregaar i den højere, naar han paa den derfra 
udgaaende Stilhed mærker, at den rette Forbindelse med Gud 
er ved at opstaa. Og mens den djævelske Virksomhed paa de 

1) I Bd. s. 369 ff. 

lavere Stadier overvejende har Karakter af Lokken og Narren 
med quasi-aandelige Lystfølelser, er det betegnende, at For- 
holdet ændrer sig, efterhaanden som Noche del sentido afløses 
af Noohe del espiritu og denne begynder at bære sine Frugter. 

I samme Grad som Guds fortærende Ild, Anfægtelsestilstan- 
dene, slaar over i nyvaagnende Koncentration om Troslængs- 
lens dunkle Genstand, i samme Grad ligesom afdækkes de 
fjendtlige Batterier, og den Onde forsøger ved Trusel og Vold, 
hvad der ikke længere kan opnaas gennem Smiger og Sødme. 
Herigennem føres vi op til den sidste af de Kriser, „Noche 
oscura" beretter om. 

„Noche oscura" II Kap. XXIII beskriver Sjælens stigende 
Sikkerhed mod Djævelens Efterstræbelser, efterhaanden som 
den lærer at „gaa længere ind i sin indre Grund" for som i et 
sikkert Skjul at modtage Berøringerne af Guds Aand. Her skil- 
dres ogsaa denne Udviklings kritiske Punkter, hvor den dæmo- 
niske Magt endnu kan have sin Chance. I sin passive Tilstand 
oplever Sjælen først „Meddelelser" af visionær, ikke helt aan- 
delig Art, f. Eks. Tilsyneladelser af Kristus, som den Onde sø- 
ger at „eftergøre". Det lykkes til Tider, netop fordi her „Form 
og Billeder" endnu er til Stede. Svarende hertil kommer saa- 
danne Visioner heller ikke direkte fra Gud, men formidles gen- 
nem „den gode Engel"^). Om disse Visioner forklarer „Subida" 

II Kap. XV, at de gives i pædagogisk Hensigt, for at prøve Ren- 
heden i Sjælens aandelige Drift. „Den go.de Engel" kan imid- 
lertid ogsaa tilføre Sjælen Oplevelser af mere fuldt aandelig, for 
Billedforestillinger renset Slags, og saa er det. Djævelen ikke 
har andet tilbage end at prøve ved Indgydeise af Uro- og Ræd- 
selfornemmelser at opholde eller standse Værket. Her fortætter 
Skildringen sig paa en Maade, der viser, at det er noget betyd- 
ningsfuldt og selvoplevet. Talen er om. Det er som sædvanligt 
ikke klart, hvorvidt „Grunden" er „apex animae" eller Sjælens 
ubevidste, følelsesopfyldteNaturdyb^) ; ganske paa samme Maade 
sammenblander den tyske Mystik „Fiinklein" og „Seelengrund". 
Her, hvor vi staar ved den sjælelige Lokalisering af „adverten- 

^) Jfr. Longridge: Loyola S. 191 f. 

=*) Jfr. Note 1 S. 182 nederst: Richard af Set. V. 



287 

cia amorosa", er Forholdet det, at der tænkes paa begge Dele: 
det ædleste i Sjælen er tillige det elementære. Og paa sin 
elementære Attraa er det, at Sjælen i Virkeligheden er faldet 
tilbage, idet den i sin „parte superior" = „fondo interior" ven- 
ter paa de „comunicaciones" = „toques", som er Foreningens 
Morgenrøde. Det forklarer, at samtidig Døren til „sentido" 
staar paa Klem. Thi Mediet er ikke „amor" i sin Renhed, men 
„pasién de amor", den, hvorom der i Kap, XIII var Tale. I 
en saadan Tilstand af dunkel, men voldsom Gudslængsel er det, 
at de rent aandelige „Meddelelser" maa tænkes at lyse ind og 
paa een Gang bringe Trøst og Stigning i Lidenskaben, Men nu 
kan det hænde, at ogsaa en saadan iPaavirkning kan udgaa ikke 
direkte fra Gud selv, men fra den gode Engel (jfr. de diony- 
siske Hierarkier). I saa Fald er det ikke umuligt, at Reaktio- 
nen i Sjælen bliver mindre ren, saa „sentido" faar noget at 
mærke af, hvad der sker^). Det kan igen føre til, at Djævelen 
ser sit Snit til fra sin Side at give „Meddelelser" bestaaende i 
svare Beængstelser, idet han træffer Sjælen værgeløs, krøbet 
ud af sit sikre Skjul og uden Redskaber til at orientere sig og 
vare sig mod Faren, Hvad der saaledes erfares, bliver af sær- 
lig uhyggelig og pinefuld Art, „thi da denne Skræk, som den 
onde Aand foraarsager i den gode, meddeles uden Tilsløring 
(desnudamente) fra Aand til Aand, er den uudholdelig , ,". 
Denne Fristelse, som er saa særlig haard, fordi den sætter ind 
netop i den indre Samlings hellige Øjeblik, forklares ved, at 
der skal gives den onde Aand samme Chance som den gode, 
saa Fjenden ikke har noget at beklage sig over (Job). Ganske 
øjensynligt er det, at den hænger sammen med selve Blottelsen 
af Sjælens Naturgrund: idet Fristeren følger med derind, for- 
færder han Sjælen og bringer den næsten til det yderste ved 
den helt ulegemlige „heftige Meddelen af en anden Aand" 
(Noche S. 129). 

Det er tydeligt nok Meningen, at jo stærkere og fuldere 
Sjælens Hengivelse er til den guddommelige Ilds Indvirkning, 
des mere utilsløret viser i Anfægtelsen den onde Aand sig for 

^) „cuando la comunicacion espiritual no comunica mucho con e] 
espiritu, sino que participa en el sentido . . . ." 

den, des mere rystende føles dens Magt, idet den kræver sit 
Bytte. Med hvor mange Hundrede Eksempler fra den kriste- 
lige Fromheds uskrevne Historie kunde vel mon denne Paa- 
stand belægges?^) Det ejendommelige for Juan de la Cruz er, 
at Fristelsen fra Djævelens Side stiger til ny Anfægtelse i samme 
Grad, som den store Fortvivlelse i „den mørke Nat" viser Tegn 
til at afløses af Trosvished. Fortvivlelsen baade i sentido- og 
espiritu-Natten var jo sendt fra Gud og ikke at opfatte som 
djævelsk Fristelse ; nu derimod, da Selvtilintetgørelsen er ved at 
være ført til Bunds, saa ikke blot Udslukningen af alle Begæ- 
ringer og forstyrrende Tanker, men den fuldkomne Begrebs- 
tomhed er indtraadt, møder selve det ondes Personifikation 
frem som den sidste og frygteligste Fjende, med aabent Visir 
og Afgrundens Rædsel i Blikket. Sjælens eneste Værn er selve 
dens uendelige Svaghed, dens Vaaben den intense Lidelse, som 
denne direkte Konfrontation foraarsager; det føles, som det er 
„den gode Engel" eller Gud selv, der tillader dette Højdemaal 
af Anfægtelse og samtidig sætter dets Grænse; men Udgangen 
synes dog at være, at det til Slut lykkes Sjælen atter at finde 
sit sikre Skjul i den indre, bevidste eller underbevidste Sam- 
lingstilstand. De to Momenter, som for Luther oftest falder sam- 
men: Guds Vrede og Djævelens Krav paa Sjælen, er altsaa hos 
Juan de la Cruz tidsmæssigt holdt ude fra hinanden. Efter at 
Gudsforladtheden har udbrændt Sjælens Indhold lige til dens in- 
derste Grund, netop som den dybe Ydmygelse og Given Slip 
paa alt det egne skal til at bære sin Frugt, rejser sig af selve 
Sjælegrunden det unævnelige latente Fjendskab mod Gud, som 
alle har erfaret, der inden for Jøde- og Kristendommen har vil- 
let søge Guddommen Ansigt til Ansigt. Og det sker i Begrebets 
Form: Meddelelsen af en anden Aand. Erfaringen, der stiles 
mod, er at skue Gud; i Stedet træder en Skuen af den Aand, 
der fornægter, af „det andet", af Selvets Protest mod Hengi- 
velsen i det højere. Dette er den psykologiske Mening med Djæ- 
velens Fremtræden, og den, der paa selvstændig Maade har 
erfaret og udtrykt denne fundamentale Modsigelse indenfor den 

*) Kendt er Luthers Udtryk om Djævelens „næsten guddommelige 
Majestæt" . 

religiøse Bevidsthed, er dermed traadt ind i Rækken af de re- 
ligionshistorisk førende Aander. Hos Teresa repræsenteres denne 
Erfaring af to ikke samtidigt oplevede og ikke sammenarbejdede, 
i naiv Umiddelbarhed følte Momenter: den saa ofte udtrykte 
Syndsbevidsthed paa den ene Side og Djævlevisionerne (med 
Prygl og anden Forulempelse) paa den anden. Juan de la Cruz, 
der ikke giver Udtryk for „Syndenød" i hendes endsige i Lu- 
thers Mening, lodder her en Dybde, der sætter ham i Forbin- 
delse bagud i Tiden med Jobs Bog, Jesu Ord om Satan, der be- 
gærer Disciplene, og Paulus' aldrig udtømte Selvskildring i 
Rom. VII, og fremefter med Protestantismens største Eksempler 
paa Anfægtede, hos os baade med Grundtvig og Kierkegaard. 
Omsat i den ikke-religiøse Selvransagelses Sprog er en lignende 
Intensitet vel kun naaet af de største: af Shakespeare i „Ham- 
let", af Amiel, af Baudelaire i „Fieurs du mal". Blandt forud- 
gaaende Mystikere kommer atter her ingen Juan de la Cruz saa 
nær som den beundringsværdige Katarina af Genua med sin 
Ytring om, at hun vilde være djævelsk ond, hvis Gud blot et 
eneste Øjeblik slap hende af sin Haand (Dialogo S. 58) . 

løvrigt er det jo Luther, man bestandig kommer til at tænke 
paa. De ældre Mystikere er enten for nyplatonisk farvede eller 
for lidet psykologisk differentierede til at kunne være Forløbere 
paa dette Punkt, som de er det, hvad det thomistisk-aristoteli- 
ske Sigte mod ■S-ewpCa angaar, vi nævnede som andet Hoved- 
kendemærke. Overfor dem — og endnu stærkere overfor Su- 
fi'erne — staar Juan de la Cruz som Dualismens store Bærer 
indenfor den mystiske Tradition. En Mystik, der selv i sit mest 
sejrrige Kulminationsøjeblik (jfr, sidste Vers af „Cåntico": 
„Aminadab tampoco parecia . . ,") erindrer Tilværelsen af det 
metafysiske onde, kan vel stræbe mod „det hele" og mod Iklæd- 
ning med Guddomsattributer, men vil aldrig naa at synke hen 
i den fulde monistiske Identifikations Hav. Sammenholder man 
den her vundne Indsigt i hans udpræget kristelige Følemaade 
med, hvad vi tidligere har mødt af gammeltestamentligt i Guds- 
forestillingen — det fremtræder intetsteds kraftigere end netop 
i „Noche oscura"s Mængde af Citater fra Threni, Jeremja, Job, 
Psalmerne etc, der viser en saa gennemtrængende Forstaaelse 

Juan de la Cruz 19 

af G. T. 's Aand — fremstaar Billedet af tre sammenløbende 
Floder, blandt hvilke Hovedstrømmen udgaar fra Galilæa. 

Det er et risikabelt Foretagende, ja, det fører næsten uund- 
gaaeligt til Fortegnelse af Virkeligheden, at ville tvinge alle Ytrin- 
ger af en rig og rummelig Personlighed ind under et eneste 
Synspunkt. Selv med Juan de la Cruz vil det næppe lykkes. 
Hvor konsekvent han end søger at drage alle Linier sammen i 
Selvtilintetgørelsens matematisk udstrækningsløse Punkt, be- 
holder dog hver af Tendenserne hos ham sin særlige Klang, 
der til en vis Grad kan fortones, men aldrig opløses i det he- 
les Harmoni, Derfor skal man ikke forsøge at komme hen over 
Kendsgerninger som hans paatagelige Affinitet baade med Kvie- 
tisme og Illuminisme eller som hans æstetiske Aare og dens 
mærkelige Slægtskab f. Eks. med Susos Minnesangermystik 
og med tilsvarende Fænomener paa arabisk Grund. Det drejer 
sig ikke om at benægte, hvad der ikke lader sig benægte, for 
at „redde" ham i en eller anden Ortodoksis Forstand. Derimod 
vil den, der hele Tiden holder Blikket aabent for, hvilken Ten- 
dens der paa hvert enkelt Punkt bliver den bestemmende. Gang 
paa Gang finde Gaaderne forklaret ved Personlighedens og 
Realiteternes Magt. Netop den levende, kraftfulde Personlighed 
er i Stand til i sig at forene Modsætninger, der for Tanken sku- 
rer mod hinanden, men i Livets Virkelighed løber jævnsides 
som to Gletsjere i samme Leje. Er Juan de la Cruz 's Mystik 
voluntaristisk eller intellektualistisk, aktiv eller passiv, fritæn- 
kersk eller ortodoks? Intet af disse Spørgsmaal kan besvares, 
som det er stillet. „Det er i Forstaaelsen, Saligheden (la frui- 
ci6n) bestaar", men Vejen dertil banes af Viljen, der paa dens 
mest isnende Højder bærer den lammede Forstand som Sankt- 
bernhardshunden den forulykkede Bjærgvandrer. Og ikke blot 
det: det er Viljen selv, som lammer Erkendelsen, selv ledet 
af en dybere Erkendelse; og naar Toppen er naaet, viser Vilje 
O: Kærlighed sig som ensbetydende med den skuende Erken- 
delse. Aktivitet og Passivitet gennemtrænger gensidig hinanden, 
idet Pointen af Juan de la Cruz 's Fordring er, at den højeste 
Form af Virksomhed fra Sjælens Side overfor Gud er den Re- 
ceptivitetens Hvile, der netop repræsenterer den yderste An- 

strengelse. Og den indre Frihed fra Autoritet og Tradition — 
selv kun et Udtryk for den endnu inderiigere Bundethed til 
Frelsesvejens historiske Foregangsskikkelse, opfattet med ratio- 
nel Klarhed og dog i sakramental Dybde — denne Frihed er 
netop saa suveræn, fordi den finder sin Forklaring i en orga- 
nisk Livssammenhæng med Kirken som Kristi Legeme, en 
Tanke, der for Juan er en Realitet, som udfylder Tilværelsen 
helt. Kirken er Kristi Liv fortsat i Menneskesjælens genstri- 
dige og dog ligeartede Materiale; dens Opgave er ved Brug af 
de givne Midler at virkeliggøre Kristi Forhold til Gud. Dette 
Forhold bestaar for den troende, som det for Kristus bestod i 
en til det yderste gennemført samtidig Udgaaen af og Indgaaen 
i Guddommen: Selvets Bekræftelse gennem dets Tilintetgørelse, 
Guds Bekræftelse som Personlighed gennem hans uindskræn- 
kede Udøvelse af sin Magt i Sjælen, saa han kommer til at 
udgøre dens Indhold og dog gnistrer imod den i et evigt Møde 
af positiv med negativ Pol. Derfor er alle Midler kun eet, nem- 
lig Bønnens Renselsesoffer — Bønnen selv renset gennem at 
ofres — i hvilket Frelserens Livsoffer sakramentalt tilegnes og 
gentages. Saaledes ligger ogsaa for Juan de la Cruz Religionens 
skilte Hovedstrømme i samme Flodleje, men med forskellig 
Kraft ; Dualismen optager i sig og river med ind i sit uimodstaae- 
ligt brusende Løb den monistiske Allivs- og Lighedsstemning, 
som Rhonen optager Saonens rolige Lavlandsstrøm i sig uden at 
miste sin magtfulde Bjærgflodnatur. Vi faar ikke i Juans efter- 
ladte Dokumenter sort paa hvidt for, hvordan den sluttelige 
Formel" for Salighedstilstandens fuldt udlignede Harmoni ser 
ud, men de digteriske Billeder, han bruger, taler dog et til- 
strækkelig tydeligt Sprog til, at vi kan danne os en Mening 
derom. Især Noche oscura-Digtets sidste Vers, hvor Elsker- 
indens Ansigt er bøjet over den elskedes i salig Selvforglem- 
melse, viser i en plastisk-figurlig Toklang, der ikke yderligere 
lader sig reducere, at Selvet restløst ophæves og gaar over i 
sin attraaede Genstand og dog forbliver som Subjekt og Objekt 
i Kærlighedens uforkrænkelige Sammenspil: Ansigt mod An- 
sigt. Saligheden er Synet af „aquel rostro ..." 

Saa langt — men heller ikke længere — tillader vort Ma- 

19* 

teriale os at gaa. Juan de la Cruz udtaler selv, at den, der har 
forsøgt at beskrive den Oplevelse, her er Tale om, ender med 
at mærke, „que lo mås estå por decir". Det er lykkedes ham i 
sin Kredsen omkring den at faa netop saa meget antydet, at 
den, for hvem disse Antydninger er det, der skal beskrives, atter 
og atter føler sig ført i Kreds udenom dem uden nogensinde at 
være naaet ind til deres Centrum, endsige virkelig at have ud- 
tømt deres Indhold. 

Det, der giver Juan.de la Cruz 's Mystik dens Særpræg, er 
jo Maaden, hvorpaa et sublimeret, men aktivt Gudsbegreb kryd- 
ses med et in vivo iagttaget, affektivt bestemt Sjæleliv. Thi 
affektiv er denne Mystik i ganske særlig Forstand. En Bernards, 
en Katarina af Genua 's, en Teresas Mystik er affektiv i Kraft 
af et Temperamentsanlæg hos Mystikeren. Men Juan de la 
Cruz stiller bevidst Følelsen og dens Art op som baade Ud- 
gangspunkt og Kriterium — og vinder dermed en ny Erkendelse, 
hvorigennem Oldtid og Nytid kommer til at række hinanden 
Haanden. Gud er ophøjet over Forstanden — altsaa søges han 
med Følelsen. Men Følelsen finder ham kun ved at opgive sin 
Søgen: ved at tilintetgøre sig selv, saa Undergrunden, det dy- 
bereliggende psykologiske Stratum, for hvilket Filosofien ikke 
har noget Navn, og som selv savner Evne til at handle og ud- 
trykke sig, kommer til Syne. Det religiøses Kriterium bliver 
da til Slut det absolute sjælelige Vindstille. Man kan efter Be- 
hag anse Juan for en Taskenspiller med Teologien skjult i Ær- 
met, for en aandelig Asket, der er drevet til Sindssygens Rand, 
eller for en Seer med genial Indsigt i Religiøsitetens Væsen. 
Kun eet vil man aldrig kunne nægte ham: han gennemfører sin 
Teori som en Indstilling til Livet. 

Juan de la Cruz — den religiøse Følelses Trubadur! En let- 
købt Aandrighed, der nok kunde tjene til paa farlig Maade 
at fortegne Billedet af ham, som var han en ny Suso eller Ja- 
copone da Todi. Man maatte da i alt Fald først indskyde, at hans 
Følelse med Flid har berøvet sig selv sin Genstand; ikke en- 
gang en „ewige Weisheit" eller Ibn al Farid's „Hende" har den 
at længes imod. Derfor falder ogsaa enhver real Sammenlig- 
ning mellem Juans og Garcilasos elegiske Poesi til Jorden. 

Dog er dermed ikke sagt noget afgørende: der gives ogsaa gen- 
standsløse Elskovskvaler, og rigtignok er hele Juan de la Cruz's 
Forfatterskab saa gennemtrængt af Følelse, at der findes Und- 
skyldning nok for den mere flygtige Iagttager, hvis han gaar 
videre med det Indtryk, at den religiøse Følelse er Hovednøg- 
len, ved hvis Hjælp alle Døre springer op fra Jord til Himmel. 
Følelseskvaliteter og -reaktioner bestemmer de afgørende Frem- 
skridt; der begyndes i et Mørke, hvor kun Hjærtets Ild lyser, 
og endes i et Lys, hvor kun dets Stemme høres, mens Fornuf- 
ten er baade blind og stum. Er Juan de la Cruz's Mystik da ikke 
et Religionens Degenerationstegn, et Renæssancetidens Sym- 
ptom paa Kristendommens begyndende Opløsning, en Proklama- 
tion indenfor Kirkens Mure af det subjektive Sværmeri som Re- 
ligionens sande Basis og Prøvesten? 

Gennemlæser man opmærksomt de første fem Paragrafer af 
Llama-Indskudet Ed. crit. II 652 ff . , faar man et ganske levende 
Billede af Juans to Arter af religiøs Følelse. Den „sensitive" af 
dem skal undertrykkes, men rigtignok først efter at have naaet en 
saadan Grad af Overophedning, at Eksplosion er at befrygte. 
Det, som nu sker, er højst mærkværdigt. „Advertencia amo- 
rosa" -Tilstanden skal til at oprinde. Vi husker, hvilken Skæbne 
Erkendelsen fik; hvordan gaar det nu med den Følelse i den, af 
hvilken den dog egentlig er en Art Nedslag (amorosa). Under 
Forberedelsen til „matrimonio" genopleves paa højere Plan 
det, der allerede gik for sig i tidligere afgørende Kriser: Sjæ- 
len trækker sig ind i sig selv, opgiver al Tankevirksomhed 
og venter stille paa sin Gud. Paa Forhaand vilde man vel an- 
tage, at Følelsen var saa meget stærkere til Stede, især nu, efter 
at „desposorio" -Akten har bragt den til sin højeste Intensitet. Det 
er ogsaa Tilfældet ved Begyndelsen af Stadiet. I og for sig er 
„de dybe Huler"s Hunger og Tørst voldsom nok, saa voldsom, 
at Tilstanden er „værre end Døden". Men dertil kommer, at 
de „Salvinger", for hvilke Juan de la Cruz saa veltalende kræ- 
ver, ogsaa af Skriftefædrene, at der skal skaffes Rum og Stil- 
hed (S Vff.), yderligere hidser Begæret (deseo) efter Gud, 
det Begær, som allerede er en Slags Besiddelse af ham, blot 
at Sjælen endnu ikke selv forstaar det (§ III Beg.). Det udta- 

les ligefrem (S. 654), at „el deseo de Dios es disposicién para 
unirse con Dios" — hvormed Juan tillægger Følelsen Virknin- 
ger, som Fornuften aldrig kan have. Endnu et „voluntaristisk" 
Træk at lægge til de mange, vi forud har noteret! Men denne 
saa mægtigt virkende Følelse skal, som § Vff. bestandig for- 
udsætter, netop som den er stærkest, miste sit Tilhold i Tanken, 
blive uden klart forestillet Genstand. Og Tabet volder den ikke 
engang — som i Noche oscura — Smerte. Vægten ligger tvært- 
imod paa det fredfyldte, velgørende, næsten nydelsesrige i en 
Tilstand, hvor der elskes uden bestemt Maal for Følelsen. Tid- 
ligere frembragte Meditationen sin „jugo sensible" ; nu, da det 
overnaturlige for Alvor skal modtages, maa det ske paa over- 
naturlig Maade, og altsaa maa Sjælen forholde sig „muy desem- 
barazada, ociosa, pacifica y serena, al modo de Dios", som stille 
og klar Luft. Solen kan gennemstraale (S. 657) . 

Disse Udtryk betyder jo ikke blot, at Tanker og Forestil- 
linger er faldet bort, men ogsaa, at selve Følelsen falder til 
Ro. Men Juan gaar endnu et Skridt videre. Selve „advertencia 
amorosa" skal forsvinde, „porque aquella advertencia solo ha 
de usar de ella cuando no se siente poner en soledad u ociosidad 
u olvido 6 escucha espiritual; lo cual siempre viene con algtin 
absorbimiento interior" (S. 657)^). Det, der sker, er altsaa, at 
den højtspændte Følelse baade paa ubevidst Maade (passivt) 
og bevidst (aktivt) neddæmpes til en uklar Væren vendt imod 
Gud. Samtidig maa den, i hvem alt dette foregaar, nøje lægge 
Mærke til, om den sløvende Tendens synes at ville forstærkes, 
og i saa Fald straks give efter. Der indtræder da en søvnagtig 
„Glemsel", modificeret i Retning af lyttende Forventning (escu- 
cha) . Denne sidste opgives altsaa aldrig ganske. 

Vanskeligheden ved at forstaa hele denne Proces beror bl. a. 
paa, at der jo ikke her — som efter Noche oscura — kan være 
Tale om en naturlig Reaktion efter stærkt mørkfarvede Følelses- 
tilstande; tværtimod er jo ved „desposorio" Optimismen brudt 
kraftigt igennem. Det er saadanne tilsyneladende Tilbagefald 
i tidligere Tilstande — jfr. ogsaa de første 4 Strofer af Cåntico 

^) De med u (6) forbundne Bestemmelser udelukker næppe hverandre, 
men staar omtrent som synonyme. 

— som lægger det nær at antage en Art Gentagelse af Noché 
oscura-Oplevelsen paa forhøjet Plan (se S. 114) og rigtignok 
med lysere Stemningskvalitet. Dog skildres jo Længslen som 
næsten dræbende; men her staar vi ved Hovédvanskeligheden-. 
hvordan kan Omslaget fra heftig Længsel til Stilhed og Ikke- 
Følen tænkes at foregaa? 

Havde vi Lov til at henvise til Fortolkningen af Verset „Apar- 
talos Amado", Cåntico XII, vilde der aabne sig en tiltalende op- 
byggelig Tankerække, Idet Duen kaldes tilbage fra den høje 
Flugt, faar Ordene „al vuelo de tu amor" i Udlægningen den 
Betydning, at det foreløbig ikke er den fulde Skuen af Gud, 
der skal være Virkningen af Sjælens Samfund med ham, men 
Opøvelse i den Kærlighed, der udfolder de etiske Dyder (se 
S. 176f.). Det løser jo nu ikke den psykologiske Knude, og 
det gaar næppe heller an at søge Problemet belyst fra Steder, 
hvor der dog sandsynligvis er Tale om et helt andet Stadium. 
Heller ikke andetstedsfra faar vi Hjælp ; der er nok af Materiale, 
baade hos Juan og Teresa, som belyser Længselssmerten og den 
Sødme, hvormed den er blandet, men hvor finder vi dette Ophør 
af begge Dele ? Der er i Virkeligheden kun eet at gøre : at akcep- 
tere det besynderlige og prøve at holde det fast uden forkla- 
rende Sidespring, som let kunde plumre mere end klare. Det 
Billede, den beskrevne UdvikUng efterlader, er ikke det samme 
som i „Noche oscura" eller i Katarina af Genua 's „Dialogo", hvor 
en intens Lidelse efterhaanden slaar over i Bevidsthed om at 
være renset; her er Talen om en fyrig Længsel, der ligesom 
midlertidig dysses til Ro af uklart fornemmet Trøst og Løfte om 
Tilfredsstillelse. Det er som Barnegraad, der stilner under en 
kærtegnende Haand, skønt Savnet, den kom af, endnu ikke er 
afhjulpet^). Juan de la Cruz lader altsaa ikke den blindede, 
genstandsløse Følelse søge sin Tilfredsstillelse ved simpelthen 
at rase ud. Her er ingen Dervishdans eller aandelig Onani; 
tværtimod gemmes og saa at sige opmagasineres Følelsen i la- 
tent Spænding: „fortitudinem meam ad te custodiam". Den nye 
Erkendelse, hvortil Juan de la Cruz er kommet, hvad Følelsen 

^) Omar Ibn-al-Farid's „Digtet om den mystiske Vandring" (Johs. 
Pediersen S. 67—68) V. 426—432 tør muligvis jævnstilles. 

angaar; at heller ikke den er „medio proximo", selv om den 
er nærmere derved end Forstanden, og at den, naar Foreningen 
skal komme i Stand, maa dysses til Ro og erstattes af den 
„ensomme Spurv paa Taget", der vaager i Mørket, indtil og- 
saa den lulles ind — denne Erkendelse er Nyplatonismens 
Fordring anvendt paa det iagttagne Sjæleliv. Her falder altsaa 
Juan de la Cruz's traditionsgivne Mening sammen med hans 
selvoplevede Slutning, en ældgammel transcendent Spekulations 
Postulat med et ad ny, induktiv Vej vundet Resultat. Gud kan 
ikke maales med menneskeligt Maal — Religionens sjælelige 
Grundlag ligger altsaa udenfor det hele „normale" Sjæleliv; i 
denne Erfaring er Oldtid og Nytid knyttet sammen. Samtidig 
med, at Juan de la Cruz saaledes her peger fremad mod vor 
Tids Religionsforskning og dens Maade at stille de grundlæg- 
gende Problemer paa, er der intet Punkt, hvor det klarere viser 
sig, med hvilken Ret Kvietismen har beraabt sig paa ham. Der 
gaar en tydelig Linie fra Mme Guyon tilbage til Juan de la 
Cruz's Fordring om absolut Indstilling af alle sjælelige Funk- 
tioner og lyttende Hengivelse til en guddommelig Inspiration, 
for hvis Art ingen anden Retningslinie er angivet end Kærlig- 
hedens. Et kvietistisk Element vil let kunne findes hos mangfol- 
dige ortodokse Katoliker og Protestanter helt op til vor Tid, og 
det er endnu langtfra tilfulde oplyst, hvor meget af det Tilløb 
til en Stilheds- og Forventningsmystik, vi her i Landet modtog 
med Pietismen, der ad skjulte Veje kan. føres tilbage til Karmel. 
Med advertencia amorosa-Teorien staar vi ved det inderste 
og eneste, Juan de la Cruz har at sige. Vi rører ogsaa her ved 
det skønneste, mest poesifyldte, han har frembragt, og naar vi 
til Slut har søgt at klargøre os hans Forhold til den religiøse 
Følelse, dens Plads i hans Tankebygning, og set, at dens Betyd- 
ning højst er relativ, saa længe det drejer sig om den „naturlige" 
Maade at føle paa, men derimod konstitutiv og beherskende, 
hvor det gælder den „indgydte Kontemplation"s hemmeligheds- 
fuldt anede Kvaliteter, saa ved vi ogsaa, at i denne sidste For- 
stand er han trods nogen den religiøse Følelses Digter. Allerede 
indenfor hans Prosa mærker man, at Vingerne begynder at 
løftes til Flugt, naar denne Forventningens tyste Helligdom, hvis 

Vogter han er, skal til at betrædes. Det Afsnit i „Llama", hvor 
han har samlet sin Forkyndelses Momenter paa een Gang til 
Formaning og Lovsange) , hører til det fineste, han har skrevet, 
og bør hidsættes i sin Helhed. 

„Derfor skal Sjælen paa intet Tidspunkt, efter at den først 
er begyndt at træde ind i denne simple og ledige Beskuelses- 
stand, ønske at drage sig Betragtninger for Øje eller støtte sig 
til aandelig Sødhed og Velsmag, men staa oprejst uden Støtte 
ovenover alt dette, med Aanden løsgjort, som Profeten Haba- 
kuk sagde, at han skulde gøre; han siger: „jeg vil staa oprejst 
og holde Vagt over mine Sanser", det vil sige: lade dem ligge 
nede, „og sætte Foden paa mine Sjælekræfters Gemme", det 
vil sige: ikke lade dem gøre et Tankens Fjed, „og beskue, hvad 
der bliver mig givet", det er: modtage, hvad der bliver mig 
meddelt. Thi vi har allerede sagt, at Beskuelsen bestaar i at 
modtage, og det er ikke muligt, at denne allerhøjeste Visdom og 
Beskuelsesform kan modtages uden i en stille Aand, frigjort fra 
Sødheds og Begrebs Støtte, thi saaledes siger Esaias, hvor det 
hedder : „Hvem skal Visdommen lære og f aa til at høre sit Ord ? 
Dem, der er afvænnet fra Mælken", det er: fra Sødhed og 
Velsmag, „og taget bort fra Brysterne", det er: fra de støttende 
Begrebskrykker og Enkelt-Akter. Tag Taage og Traadstump og 
Smaahaar bort, og gør dit Øje klart, saa skal Solen lyse for dig, 
og du skal se. Sæt Sjælen i Frihed og Fred, og riv den ud af 
sin egen Virkens fraadseriske Trældom. Det er Ægyptens Fan- 
genskab, det bliver ikke til mere end at samle Straa til Tegl- 
brænding; og før den bort til det forjættede Land, som flyder 
med Mælk og Honning. Du Skriftefader, mærk dig vel, at det 
er til denne Frihed og Lediggang, som kaldes for Børnenes Lod, 
at Gud kalder den ud i Ørkenen, hvor den skal gaa klædt i 
Højtidsdragt, med Smykker af Guld og Sølv ; thi den har plyndret 
Ægypten og røvet det dets Skatte, og ikke blot det, men druknet 
dets Hær i Beskuelsens Hav, hvor den kødelige Sans' Hest og 
Rytter^) ikke finder Fæste for sin Fod, men maa lade Guds Barn 

1) Llama § VII S. 657—658. 

*) Hvorfor de tyske Karmeliter (Overs. Miinchen 1924) her oversætter 
„el gitano del sentido" ved „der machtige, sinnliche Mensch" , er mig 
gaadefuldt ; dei tilslører i nogen Grad ikke blot Billedets Herkomst men 

gaa fri, som er Aanden. Den har nu sprængt sin naturlige Virke- 
maades snævre Skranker og Dørposter, som er dens egen lave 
Maade at forstaa, grove Maade at føle, fattige Maade at smage 
paa, for at Gud kan give den sin liflige Manna, hvis Smag i sig 
forenet ejer al den Sødme og Velsmag, som du vil have Sjælen 
til med Møje og Besvær at løbe efter, og dog er saa fin, at den 
svinder hen i Munden; derfor er det, at den ikke kan mærkes, 
hvis man vil smage anden Velsmag og andre Sager, thi saa kan 
man ikke tage imod den. Sørg for at gøre Sjælen fri fra alt 
Begær efter Sødhed, Velsmag og Betragtninger, og forurolig 
den ikke med Bekymring af nogen Slags hverken fra oven og 
endnu mindre fra neden, men bring den i størst mulig Ensom- 
hed, fjærnt fra alt og alle; thi jo bedre den formaar det, og jo 
hurtigere den naar til denne uvirksomme Ro, des rigeligere vil 
den faa indgydt den guddommelige Visdoms Aand, som er kær- 
lighedsfyldt, rolig, ensom, fredfyldt og blid og henrykker Aan- 
den; saa vil den til Tider føle sig bortrykket og saaret paa liflig, 
fredfyldt Maade, uden at vide, af hvem eller hvorfra eller hvor- 
dan, fordi det blev den bibragt uden Egenvirken. Blot en 
Smule af det. Gud virker i Sjælen i denne hellige ensomme 
Ledighed, er et uskatterligt Gode, mer end baade Sjælen selv 
og dens Vejleder kan tænke sig, men det lægger sig ikke for 
Dagen med det samme, thi det vil blive klart til sin Tid. Hvad 
Sjælen foreløbig opnaar at føle, er en sær og fremmed For- 
nemmelse overfor alle Ting, svagere eller stærkere, et blidt 
Kærlighedens Aandepust og Følelse af Liv i Aanden, med Lyst 
til Ensomhed og Lede ved Skabningerne og Verden. Thi naar 
den faar Smag paa Aanden, tabes Lysten til alt det, som er af 
Kødet." 

Finere end her turde den religiøse Forventnings sjælelige 
Moment næppe andetsteds før eller senere være analyseret, ej 
heller dens Sag ført med dybere Overbevisning og større Myn- 
dighed. Man forstaar, at denne Stilhed, dette sagte Vingeslag af 
noget, der nærmer sig, og til hvis Modtagelse Sjælen har beredt 
sig med Tilbageholdelse af sit eget Aandedræt, føles som en 

ogsaa Tanken selv, som ikke er, at Sanseligheden, men at overhovedet 
den naturlige Tankevirksomhed opsluges og forsvinder. 

højere og renere Tilstand end selve Henrykkelsen med dens psy- 
kofysiske Voldsomhed, hvis Symptomer saa træifende er be- 
skrevet af P. Lacordaire^). Forskellen er saa iøjnefaldende, at 
den næppe trænger til yderligere at paapeges. Det er disse sidst- 
nævnte Oplevelser, Juan de la Cruz baade i „Subida" og „Cån- 
tico" skynder sig forbi for at naa frem til det rene Møde „Aand 
med Aand", som er hans Maal. Men heller ikke for de paaføl- 
gende positive Udløsninger af den fulde Besiddelses Glæde er 
han egentlig noget betydende Vidne — enten det saa skyldes Sky 
for Udmalingsforsøg af, hvad der er „totalmente indecible" 
(Llama S. 675), eller andre Grunde, Som hans Forfatterskab 
staar, er dets Nerve lagt blot i det citerede Afsnit af „Llama" ; 
her er Strengen, hvis Tone bestandig klinger igennem, her er 
det evigt varierede Tema i det variationsrige Værk — et Præ- 
ludium til den klare Gudsoplevelses aldrig fuldførte Bryllups- 
hymne. 

Og alligevel — her er mere end et Præludium. Thi Forvent- 
ningen er ikke blot det teologiske Ledemotiv; den er det psy- 
kologiske Brændpunkt og bliver dermed Nøglen til Forstaaelsen 
af hele hans Personlighed og Kilden til den Poesi, som er dens 
egentligste Selvudfoldelse, Omkring Forventningstilstanden og 
den gryende Overgang til Opfyldelsen vibrerer hele Fbrestil- 
lingsindholdet i denne Digtning, hvis Symbolik er inspireret af 
og genspejler en i Sandhed poetisk Livsforstaaelse, Juan de la 
Cruz 's Liv er den konsekvente Realisering af en tragisk og 
over-tragisk Livsstemning, og denne Stemning er tillige, for- 
tættet til digterisk Syn, blevet grebet af hans Fantasi og bragt 
til et Udtryk, der er ligesaa sjældent i Digtekunstens som i den 
kristne Religions Historie, 

Saa lidet omfattende Juan de la Cruz's digteriske Produktion 
er, rummer den dog en hel Skala af Kunstformer, lige fra den 
Anvendelse af hans Tids mest højmoderne lyriske Udtryksmidler 

^) 37e Conférence, citeret hos Rousselof S. 374: „Tout å coup, et 
comme par hasard, les cheveux se dressent, la respiration devient étroite, 
la peau se contracte, et un glaive froid va jusqu'å l'åme, C'est le sublime 
qui est apparu .... Mais ce n'est qu'une apparition, et c'est pourquoi il 
nous tire de notre etat naturel, nous faisant une sorte de violence abrupte 
et courte." 

paa den religiøse Følelses sarteste Materiale, som i „Ndche 
oscura"-, „Cåntico"- og „Llama" -Digtene angiver hans baade 
sjælelige og tekniske Højdemaal, og til det iPar i Formen folke- 
ligt jævne, af Indhold inspirationsløst kirkefromme Lærepoesier, 
som af nogle tilskrives ham^). Mellem disse to Yderpunkter 
ligger Resten af Juans Digtning: „Tras de un amoroso lance" 
og de tre atter mere mystisk beaandede Smaadigte: „Entréme 
donde no supe", „Que bien sé yo . . ." og „Un pastorcico". Var 
Refrænet i de tre første af disse fire Digte ikke af en egen stor- 
laden Virkning, vilde de uhjælpeligt falde ind under Dommen: 
„tørt didaktiske". Pastorcico-Digtet derimod er noget for sig. I 
dets allegoriske Fremstilling af Kristendommens objektive Ind- 
hold mærker vi noget af Hoveddigtenes symbolske Fylde. Det 
skildrer Kristus i Skikkelse af den unge elskovssmægtende 
Hyrde, der var en staaende Figur i Tidens bukoliske Kunstdigt- 
ning, og lader ham bringe sin Elskovslængsel det højeste Offer 
gennem den selvvalgte Død „med Armene udbredte, fæstet til et 
Træ". Man maa mene, hvad man vil, om Digtets æstetiske 
Værdi — det kunde falde saavel den religiøst som den poetisk 
interesserede for Brystet at se netop dette Stof inddraget i 
Hyrdepoesiens sødligt maniererede Sfære, uhyre betegnende, 
som det er, for den spanske Renæssances Opblanding af reli- 
giøse Kunstmotiver med verdslige — saa maa det dog indrøm- 
mes, at dets Ide: Kristi Selvtilintetgørelse set som Udtryk for 
Kærlighedslængsel, hverken savner Kraft og Indholdstynge eller 
indre Slægtskab med Juan de la Cruz's ledende Tanker. Men 
eet er aabenbart: netop det poetisk skønne ved Digtet — Dog- 
mets frie Fortoning til Symbol — er det kirkeligt set betænkelige 
saavel ved det som ved alle Juan de la Cruz's tre Hoveddigt- 
ninge. 

Det forholder sig nemlig med Juan de la Cruz's Digtning som 
med hans Prosaværker: jo længere vi er borte fra selve Kær- 
nen, fra selve den mystiske Oplevelse, des mere teoretisk tør, 
skematiserende og moraliserende bliver han, og jo mere Skil- 

^) „En el principio moraba" o. fl., Ed. crit. III S. 174ff. Heller ikke 
Nr. 9 og 10 paa Listen S. 32 er af stor Værdi. Endelig kan „Vivo sin vivir 
en mi" bedst nævnes for sig. Umystisk i Juans Forstand, tiltalende natur- 
liga i sin Følelse, men trættende ved sit noget smagløse Spil med „muero 
porque no muero" minder det egentlig mest om Teresa. 

dringen samler sig om Forventningsmotivet, som er Kærnens 
Kærne, des større Flugt og Højhed faar Sproget, des tydeligere 
mærkes Inspirationen. Derved faar denne Digtning — i en 
Grad, der stiger med dens Kvalitet — et Præg af større Sub- 
jektivitet og af løsere Sammenhæng med Kirkelæren, end det 
paa nogen Maade synes at have været Juan de la Cruz bevidst. 
Ikke at der ligger nogen heterodoks Teologi bagved; hele den 
ortodokse Lære om Synd og Naade er tværtimod forudsat og 
forbliver! og for sig ukrænket. De hyppige Henvisninger i de 
store Skrifter til „la gloria", „la otra vida", „la fruicién", hvor- 
paa der i dette Liv kun kan opnaas en Forsmag, har deres Korre- 
lat i „Llama"s 1ste Strofe: „rompe la tela" etc. og betegner en 
Nedstigning fra Eckeharts indvendige Svæven over Liv og Død 
og alle ydre Salighedsbegreber til en mere populær-kirkelig 
Følemaade. Heller ikke behøver det at vække nogen større Be- 
tænkelighed at se den verdslige Lyriks Kunstformer og del- 
vis dens Billedstof^) anvendt paa det religiøse Forhold. Det 
fremmedartede ved Juan de la Cruz 's Poesi hidrører egentlig 
ikke herfra ; det ligger i Virkeligheden i selve Undladelsen af at 
benytte eller blot støtte sig til Religionens objektivt formulerede 
Indhold. Vi er Vidner til et Møde mellem Gud og Sjælen, hvor 
begge Faktorer er afklædt de specielt kristelige Bestemmelser; 
vi medoplever en mystisk „ Alménoplevelse" , der gennem den 
teologisk-opbyggelige Udlægning af Digtene er blevet indkaps- 
let i et kristeligt Tankesvøb, men i Virkeligheden ligger saa 
intakt derinde som Insektet i Ravstykket. Det gælder i noget 
mindre Grad „Llama" -Digtet, hvis Symbolik — trods den or- 
gfastiske Klang navnlig af 2den Strofe — nærmer sig mere til 
den bibelske. Men saa meget des mere afgjort gælder det 
„Noche oscura", det af Digtene, der bringer os Juan de la 
Cruz 's Egenart mest uforfalsket til Bevidsthed, og som derfor 
bør være baade Udgangs- og Slutpunkt for vor Betragtning. 

„Intet ar som våntanstider" . Ordene er Karlfeldts, men de 
kunde godt staa som Overskrift over hele Juan de la Cruz 's For- 
fatterskab, thi de er Kvintessensen af hans religiøse Budskab, 

1) la Sfecreta escala — el aire de el almena etc. — hele sidste Strofe 
af Noche oscura-Digtet ; rompe la tela de est'e dulce encuentro — cuan 
manso y amoroso recuerdas en mi seno (Llama) ; Cåntico XI, XIII-XIV, 
XXIX, XXX, XXXII, XXXVIII, XXXIX. 

som det foreligger i Noche oscura-Digtet. Ordene „O noche 
amable mås que el alborada" er utvivlsomt disse Strofers egent- 
lige Centrum. I dem er de Momenter af den mystiske Saligheds- 
tilstand, der med Morgenrøden oprinder ved Digtets Slutning, 
allerede paa hemmelighedsfuld Maade indesluttet. Denne Lovpris- 
ning af Natten er andet og mere end en poetisk Talefigur, andet 
og mere end f. Eks. Brorsons „Velsignet Mørke uden Lige, da 
Lyset selv brød frem af høje Himmerige". Thi „Natten" har ikke 
blot relativ Værdi som Forstadium til Foreningen. Der er fore- 
gaaet en psykologisk Værdiforskydning, der ikke alene er motive- 
ret ved selve Nattesymbolets historisk givne Indholdsfylde inden- 
for Mystikens Tankekreds, men endnu mere ved Juan de la 
Gruz's særlige Temperament og sjælelige Indstilling. Sandheden 
om ham som religiøs-digterisk Aand er den, at selve Sjæle- 
kræfternes forventningsfulde Suspension i det aandelige Intet 's 
Mørke med advertencia amorosa som eneste svagt lysende 
Stjærne har suget ham til sig med saadan Magt, at det er blevet 
hans egentlige Element, det eneste, hvori han føler sig hjemme. 
Og dermed er det givet, at der ikke findes andre konstituerende 
Bestanddele i hans religiøse Selvbevidsthed end Mørket, Længs- 
len og Forventningen. En saadan Bevidstheds Indhold er 
usammensat og elastisk nok til at lade sig harmonisere med 
Ortodoksiens, men den er og bliver dog af anden Art. Mørke- 
vandringen, der kun ledes af Troen paa „Guds Væren" ^) som 
det bestemmelsesløse „Lys i Hjærtet", Mødet paa det øde Sted, 
den Elskedes Søvn „ved Brystet", Opvaagningens Øjeblik hos 
Brudgommen, straks slaaende over i en ny Hensynken af Bru- 
den, hvori hun ganske slipper baade Omverdenen og sit Selv 
(ces6 todo y dejéme) — alt ligger indenfor den angivne Ramme 
af „Tærskelsymbolik". Og heller ikke „Llama" gaar i Virkelig- 
heden ud derover. Dette Digt, som begynder med „Berøring" 
(o toque delicadaj og ender med Guddommens Opvaagnen 
„en mi seno", føjer egentlig intet nyt til, hvad der var givet 
med „Noche oscura". Det samme gælder „Cåntico", hvis væ- 
sentligste. Bidrag er det kosmisk-naturlyriske Element med den 
kostelige aromatiske Tilsætning til Stemningsindholdet, som 

1) „SU ser" Subida S. 107. 

V. 13 og især V. 14 giver. Dette sidste Vers sammenfatter i 
sin Billedrække hele den frodige Rigdom af Nuancer, Natsym- 
bolet rummer ud over sin Anvendelse som motorisk Princip for 
Sjælens Opstigning. Vi begynder med det præcist anslaaede 
Tema: „den rolige Nat tæt op til Morgenrødens Frembryden", 
fortsætter saa gennem de skønne Udtryk for sfærisk Aande- 
musik: „la mtisica cailada, la soledad sonora", og naar endelig 
frem til det nye, dybe Symbol for Mørkets egentligste Indhold: 
Kærlighedsfestens „Maaltid, der kvæger og vækker Elskov". Alt 
ligger ogsaa her gemt i den tavse Forventnings uendeligheds- 
svangre Lotusknop. Og det er, som Juan de la Cruz saa ganske 
lader sig henrive af selve Knoppens anelsesfulde Skønhed, at 
han knap kan rumme endog blot det allerførste Udspringsøjebliks 
Sødme endsige den fulde Udfoldelses Fryd. Saaledes kommer 
han ogsaa som Digter til ikke blot at pege bagud mod Middel- 
alderens „store" Mystik, hvis Grundtendens fra Bernard til Te- 
resa den samler, men ligesaa meget fremad — frem imod en 
ny Tids poetiske Formulering af Sjælelængslen, frem mod „Stun- 
den næsten oprunden" og mod det unævnte, som „durch das 
Labyrinth der Brust wandelt in der Nacht". 

Endnu en Overvejelse trænger sig paa. Hvoraf kommer 
denne besynderlige Spaltning, der lader os se Noche oscura- 
Digtets Forfatter snart som troende Dogmekristen, der tyder sine 
egne Oplevelser strengt kirkeligt, og snart som en fremmed 
Fugl, der kun tvunget til at søge Ly og Fred har bygget sin Rede 
under Kirkens Tag? Og hvorfor skjuler Modsætningen sig netop 
i Tærskelsymboliken? Mon ikke, fordi netop denne Symboliks 
Stemningskvalitet er det intenseste Udtryk for Individualitetens 
yderlige Spænding i Mødet med det objektive? Det 16de Aar- 
hundrede betegner den moderne Personlighedsfølelses Gennem- 
brud og opruller dermed vor Tids dybeste Problem. Intetsteds 
føles Enkeltpersonlighedens Værdi og samtidig dens Armod saa 
skarpt som ved dens Overgang til at blive indsmeltet i noget 
„overpersonligt". Digtningen kan kun anskueliggøre dette løn- 
lige Mødes paa een Gang liflige Dragen og umaalelige Forfær- 
delse gennem Elskovsforholdets ikke ganske kongruente Høj- 
spænding. Vil den videre, svigter ikke blot Sprog, men ogsaa 

Tanke, og kun Følelsens dunkle, antydende Stammen bliver til- 
bage. Videre end til denne Stammen er vel Literaturen ikke 
naaet den Dag i Dag, og det er et Spørgsmaal, om Vejen over- 
hovedet er farbar længere frem. Den plastiske Kunst er for- 
længst standset. Juan de la Cruz er det literære Sidestykke til 
El Greco, hvis religiøse Billeder betegner Afslutningen af en 
Udvikling, der fra den middelalderlige Hvilen i det objektive 
fører igennem den italienske Renæssances kortvarige Harmoni 
til den spansk-nederlandske Naturalisme og dermed til Billed- 
kunstens Skilsmisse fra Kirken, Han er et historisk Modstykke 
ikke blot til Luther, der redder (Personligheden ind under Guds- 
ordets Vinger, men ogsaa til Calvin og Loyola, der tvinger den 
ind under en ny Disciplin og dermed skaffer ældgamle Tenden- 
ser fornyet Herredømme. Juan de la Cruz gør ingen af Delene ; 
han beholder den gamle mystiske Udtømmelseslære — som det 
faldt Eckehart saa let at udvikle til sublim Teosofi, fordi han 
endnu hvilede trygt i Objektiviteten — men støder paa sin 
egen irreduktible Selvfølelse og bliver derigennem en Lidelses- 
fælle til den Nutids Katolik eller Protestant — fra iPascal til 
Kierkegaard — der deler hans „sentimiento trågico de la vida" 
(Unamuno) . 

Men vi kan ikke standse ved det tragiske, naar Forholdet er 
det, at Juan de la Cruz selv mener at være naaet ud derover. 
Og det gør han jo, selv om vi aldrig faar den fulde Forklaring 
paa, hvad Indholdet er af den passive Kontemplations „noticia 
de Dios". Gang paa Gang lover „Subida" os, at denne „Kund- 
skab" nærmere skal beskrives; maaske er Løftet virkelig blevet 
holdt i en tabt Fortsættelse af „Noche oscura" ; sikkert er kun, 
at vi maa nøjes med det uopfyldte Løfte og med det Fingerpeg, 
vi faar i „Subida" II Kap. XIII, hvor Talen er om Kontempla- 
tionens sjælelige Betingelser. Men det er ogsaa et betydnings- 
fuldt Fingerpeg. Det er her, der tales om horror vacui i Na- 
turen (S. 165), og Meningen er øjensynlig, at det højere aande- 
lige Lys, „som altid er til Stede", er en Sammenflyden af over- 
naturlig med naturlig Virken og tilvejebringer Enhed mellem de 
to Kategorier, saa snart Sjælen har fjærnet Sanseverdenens og 

det nedefra bestemte Tankelivs Slør^). Den Skuen, som nu op- 
rinder, er bestemt oppefra; den er „almen og forvirret" og dog 
en virkelig Skuen, en højere Forstaaen. Den kaldes udtrykkelig 
en Begriben uden egen Anstrengelse og sammenlignes med de 
guddommelige „Oplysninger, Bestraalinger og Beaandelser" , 
altsaa med den profetiske og digteriske Inspiration^). Kun kom- 
mer denne Begriben ikke — som „Oplysningerne" m. m. — 
paa voldsom og tranceagtig Maade, men modtages „frit", i har- 
monisk Ro, Stilhed og Klarhed. Vi har her intet mindre end 
Begyndelsen til, hvad der samtidig vilde være en Kontemplatio- 
nens og Inspirationens, den religiøse og den æstetiske Intuitions 
Teori. Der gives en højere Forstaaen, en umiddelbar Skuen af 
Altets og af Sjælens indre Realitit. Den er her, forud for den 
moderne Psykologis Arbejde paa det samme Felt, bevidnet og 
hævdet som sjæleligt Fænomen, og Midlet til at opnaa den og 
neddukke Selvet i en sandere Syntese, er de to, som er eet: den 
passive Opgiven af det enkelte for det Hele og den „almene" 
Kærlighed („al alma ya enamorada" S. 165). 

1) Jfr. Subida III Kap. XII S. 302, hvor der gøres Rede for den 
indre Forstaaelse af et Tankeindhold i Modsætning til den ydre. „Las 
pot'encias" kan kun beskæftige sig med Tingens „corteza y accidentes" ; 
skal dens „sustancia entendida y amada" naas, maa det blive gennem 
et Ophør af deres Virken. Der rummes i denne Udvikling en frugtbar 
Spire til en Intuitionens Psykologi. 

^) Se det af P. Andrés de la Encarnacion bevidnede Stykke S. 164, 
om hvis Autenticitet Baruzi ikke tvivler. 



NOTER 

^) P. Rousselot opstiller som Middelalderens to Hovedformer for 
Kærlighed til Gud den „fysiske" repræsenteret ved Thomas, der elsker 
Gud som det højeste Gode, og den „ekst'atiske" (Bernard, Richard af 
Set. Victor), der sigter mod Personlighedens Udslettelse. „Cette con- 
ception . . . suppose å l'origine de l'amour deux termes personnels qu'elle 
considére en faisant abstraction de leurs relations de natures, et place 
le but ideal de l'amour dans le sacrifice total d!e la personnalité aimante å 
la personnalité aimée .... Les principes de S. Thomas sont diamétrale- 
ment opposées, puisqu'il tient 1) qu'on aime Dieu comme l'étre infini, 
source de tout l'étre; 2) que Dieu, „forme pure", et qui ne fait nombre 
avec rien, peut, å cause de sa subtilité infiniment exquise, penetrer et 
„informer" les esprits créés, de telle sorte, que, plus ils sont possédés 

Juan de la Cruz 20 

de Lui, plus ils „se retrouvent" " (S. 55). Her fremfor noget andet Sted 
kan der fales om Juan de la Cruz som Syntetikeren, der forener modsatte 
Strømme i sig. Hvilende paa et' fast thomistisk Underlag (Guds Uende- 
lighed, hans Renhed, der gennemtrænger alt, hans væsentlige Iboen og 
Staaen som Solen over Sjælene) og dog med Kærlighedens Voldsomhed 
(Noche 116 — 118) og fulde Trang til personlig Hengivelse (Gåntico pas- 
sim) er hans Mystik mættet: med' Taulers og Ruysbroecks Glød, men 
altid tillige med Respekt for det ophøjede; se Gåntico XXII, IV, S. 566: 
„si él, por SU gran misericordia, no nos mirara y amara primero, como 
dice San Juan, y se abajara, ninguna prisa hiciera en él el vuelo del 
cabello de nuestro amor bajo" . Skæringen mellem de to Hovedlinier er 
det, som fører til Trosbegrebet : den, der vil finde en personlig Gud at 
elske, men ikke vil drage ham ned, maa selv stige op, til Vejr og Sans 
tabes. Først da sfcuer Kærligheden. „Me hice perdidiza, y fui ganada" 
(Gåntico XX, V). 

*) Anders Nygren's fortrinlige Arbejde: „Den kristna karlekstanken 
genom tiderna. Eros och Agape" I, Stockholm 1930, er kommet mig 
for sent i Hænde til, at der i nærv. Skrift har kunnet tages det Hensyn 
til den i dette Værk givne Problemopstilling, som den fortjener. Det er 
imidlertid en Tilfredsstillelse at se Tanker, der formentlig i ikke ringe 
Udstrækning samstemmer med Hovedresultatet af en Monografi som den 
foreliggende, bragt til saa klart og skarpt e^ Udtryk. Anvendt paa Juan de 
la Gruz vil Eros-Agape-Prøven jo faa det Udfald at vise, 1) at det Tanke- 
kompleks, der danner hans metodiske Udgangspunkt, aldeles overvejende 
er at finde paa Eros-Siden, men 2) at den nyplatbniske Eros-Linie dog 
allerede fra Begyndelsen krydses af det irrationelt-aktive i den guddom- 
melige Kærlighed, og 3) at saavel Skildringen af Sjælens Udvikling gen- 
nem „den mørke Nat" som de fragmentariske Antydninger ang. den 
feopatiske Tilstand frembyder et saare karakteristisk Billede af Eros- og 
Agapemotivernes bestandige Reageren mod den kristelige Mystiks For- 
søg paa at bringe dem til Enhed. Her maa det vel erindres, at Agape- 
tanken jo ikke — saaledes som Erosfilosofien — forsøger at give nogen 
enten metafysisk eller psykologisk Løsning af det ondes Problem. Hvor 
dette Problem melder sig — og det er -underliggende i hele Tomheds- 
Teologien — tvinges den kristne Mystiker til at hjælpe sig med gammel- 
testamentlige eller platoniske Formuleringer. Det er dette, vi i saa rige- 
lig Grad har kunnet iagttage hos Juan, og som bidrager til at gøre For- 
holdet mellem Nygrens to Grundmotiver ganske særlig kompliceret hos 
ham. Her er, som sagt, en lokkende Opgave for en Lutherforsker: Jævn- 
førelsen af „Zorn Gottes" med „noche oscura del espiritu" . Vi nøjes 
med at konstatere, at Juans nyplatbniske Renselses-Skema bestandig 
bringes til Vaklen af et Gudsbegreb, der ikke vil holde sig inden for 
hverken Aristoteles' eller Plotins Ramme, men umotiveret lader sin Ild 
gøre Renselsens Gerning. Og denne Ild er ingen kosmisk-upersonlig 
Kraft, men udgaar fra „Ham, der vaager over Israel," og er baade værdi- 
tilintetgørende og værdiskabende. Jfr. fil der sidst'e bl. a. „Gåntico" s 
Strofe XXIII med Udlægning, hvor græsk og jødisk findes tæt sammen- 
flettet. Alligevel bliver der nok tilbage af antik „Opadstræben" til, at 
man kan sige, Erosmotivet hævder sig. Det samme gælder i den teopati- 

ske Tilstand: samtidig med at være gennemtrængt af en Guds Kærlig- 
hed, der ingen Fortjeneste, ingen Selvvirksomhed har levnet, beholder 
Sjælen dog baade Fuldkommenhed og stoisk Åtaraxi og fremfor alt den 
egocentriske Indstilling, der nærmer Juan saa meget baade til Antiken 
og Sufismen og til Kierkegaard. Men det er næsten umuligt at undgaa 
med saadanne Domme at blive uretfærdig: Fænomenet er for tosidigt! til 
at ville indordne sig under nogen anden Helhedsbedømmelse end netop 
den, at begge Motiver er til Stede.. Bedst" kunde man maaske sige, at 
Juan ikke blot spænder Erosmotivet til det yderste, ja, ud derover, 
men at denne Overspænding finder Sted som Følge af Agapemotivets 
Indflydelse. Agapet'anken i dens Renhed er det ikke lykkedes Juan at 
fatte — det er Luthers Fortjeneste — men han er maaske Katolicismens 
fornemste Repræsentant for den stærke religiøse Forbrændingsproces — 
evig Uro, Tilintetgørelse af det menneskelige, Anelse af det guddomme- 
liges særegene kristelige Potens — som de to Motiver i deres Sammen- 
stød fremkalder. 



20* 



TILLÆG 
METRISKE OVERSÆTTELSER 



1. „En una noche oscara".^) 

En Nat i Mulm og Skygge 

med Hj ærtet tændt af Længsels Luepile 

— o Vandring til min Lykke — 

uset jeg ud mon ile, 

da alle i mit Hus var bragt til Hvile. 

Bag Mørkets Hegn, det trygge, 

forklædt ad skjulte Stige bort at ile, 

paa Vandring til min Lykke 

mod dulgte Maal at stile ! — 

thi alle i mit Hus var bragt til Hvile. 

Mig Natten blid mon hylle 

i tættest Slør, at intet Blik mig kendte, 

og jeg lod ej mig trylle, 

ej jeg mit Øje vendte 

mod andet Lys end det, i Barm mig brændte. 

Det ledte mig saa fage 

og mere klart, end Middagssol kan gløde, 

did, hvor jeg vilde drage, 

hvor ham jeg skulde møde, 

der ventede mig dér, hvor alt var øde. 

-j 

^) Denne og de følgende Oversættelser er alle frie Oversættelser, i 
hvilke — med Undtagelse af den første — ikke engang Originalernes 
Versemaal er bibeholdt!. De hidsættes for at illustrere Stemningen i Juans 
Digte. 

O Nat, som lod mig finde, 

o Nat mer elskelig end Daggrys Gammen, 

Nat, som Elskerinde 
med Elsker førte sammen 

og smelted' om til ham i Elskovsflammen ! 

Tæt han mig laa ved Brystet, 

hvis Blomster ene sig for ham oplukked' ; 

dér ham at slumre lysted'. 

Sødt ham i Favn jeg vugged', 

mens Cedertræets Krone mildt sig bukked'. 

Da jeg hans Lok saa flagre 

i første Morgenvind fra Taarnets Tinde, 

blidelig han sin fagre 

Arm mig om Hals mon vinde, 

og al min Sans jeg salig følte svinde. 

1 Glemsel dybest faldt jeg, 

mit Ansigt bøjed' ned jeg mod den kære, 

mig selv forlod med alt jeg, 

og Sorgen lod jeg være 

begravet dybt blandt Liljerne de skære. 



2. „Adonde te es'condiste" 
(Højsangen).^) 

L 

Du, hvem jeg elsker, ak, hvor er dit Skjul? 
Ene du lod mig i Længselens Smerte, 
flygtede snelt som den vingede Fugl 
bort fra mit saarede, kaldende Hjærte. 

^) I „Cåntico" er Stroferne I— IV, VI— XII L. 2, XIII— XXVI, XXXI— 
XXXII og XXXV— XXXIX talt af „Bruden" (Esposa), Strofe V af „Skab- 
ningerne" (Griaturas) og Stroferne XII L. 2—4, XXVII— XXX og XXXIII— 
XXXIV af „Brudgommen" (Esposo). 

II. 

Hyrder, som færdes paa Bjærgenes Hæld, 
om I ham ser, som mit Hjærte begærer, 
tal om min Vaande, og mindelig meld 
Dødsbraadden ham, som i Barmen jeg bærer. 

III. 

Søge ham vil jeg paa ilende Fod. 
Dalenes Blomster forbi vil jeg haste. 
Fjældenes Vilddyr ej standser mit Mod, 
ej under Hegn eller Mur vil jeg raste. 

IV. 

Susende Skov, af hans Haand kaldt til Live, 
grønneride Engdrag med Blomster besat, 
drog paa sin Flugt han forbi jer saa brat, 
ak, kan I ej da hans Vej mig beskrive? 

V. 

„Ilsomt blandt Ungkrat og skovrige Høje 
nys paa sin Bane henskred han i Glans. 
Skinnende staar vi tilbage i Krans, 
solstraaledøbt i et Blik af hans Øje." 

VI. 
Ak, hvem kan læge min blødende Vunde? 
Giv mig dog engang at eje dig helt, 
ikke blot Budskabet sløret og delt, 
aldrig fuldbaaret i Skabningers Munde. 

VII. 

Skaren, mig møder, kun øger min Jammer, 
dit er jo Lyset, hvis Skær de beholdt; 
Tonen den søde, mig Ve haver voldt, 
dirrer med Navnet, de dunkelt kun stammer, 

VIII. 

Liv, som forbløder, kan mer jeg dig friste, 
Liv, der udrinder med Pilen i Bryst, 
vingede Pil, som har dødelig kyst 
Hj ærtet med Budskab, det aldrig vil miste. 

IX. 

Du, som gav Ulivssaar, tag, hvad du røved', 
grib dog den skælvende Sjæl ved din Fod. 
Voldsmand, som læger, lad ej i sit Blod 
længer den vælte sig for dig i Støvet. 

X. 

Vis mig dig, du, som i Verden saa vide 
ene kan stille mig Længselens Ve, 
du, hvem mit Øje blev skabt til at se. 
Lys i mit Mørke og Bod for min »Kvide. 

XI. 

Sølvklare Kilde, da nys du mon tindre, 
mens i min Vaande forbi dig jeg gik, 
bragte du Hilsen mig da fra det Blik, 
som har for evig sig sænkt i mit Indre? 

XII. 
Elskede Blik, jeg dig flyver imod. 
Vend dig dog bort! 

„Kom tilbage, min Due! 
Hjorten, du saared', kan hisset du skue, 
lifligt dit Vingeslag køler dens Blod." 

XIII. 

Skovskjul i Dale, hvor Løvhanget hvisler, 
skyhøje Fjældtop og havgemte Kyst, 
brusende Elvefald, Kilder, som risler, 
Vindpust, der hvisker om Kærligheds Lyst. 

XIV. 

Natten, der stunder mod Dagningens Straaler 
vugget af Toner paa Stilhedens Strøm, 
Ensomheds Harpe i løndomsfuld Drøm, 
kvægende Maaltid af Kærligheds Skaaler! 

XV. 

Fjældfast i Freden vor Brudeseng troner 
trygt mellem Huler, hvor Løverne bor, 
tjældet med Purpur og Rosernes Flor. 
Tusind forgyldene Skjolde den kroner. 

XVI. 
Se, i dit Spor, af din Gnist tændt i Lue 
Jomfruer følger med Hjærtet i Brand. 
Vinen den søde dem ildned' paa Stand, 
himmelske Duft af den viede Drue. 

XVII. 

Vin mig den Elskede skænkte 

selv med sin Haand i det lønlige Rum. 

Fluks ej paa andet jeg tænkte. 

Drikken min Sans gjorde dum. 

Græsgang og Hjord, som jeg vjogted*, i Glemsel jeg sænkte. 

XVIII. 

Dér han mig trykte til Brystet, 

lærte mig Visdom med Lifligheds Smag. 

Dér jeg ham gav, hvad ham lysted': 

helt mig at eje i Mag. 

Brudgom af Brud dér usvigelig Jaordet høsted'.. 

XIX 
Glad har min Sjæl med hver Evne 
fuldt jeg opofret i Tjenesten hans. 
Intet af mit mon jeg levne, 
Dagværket svandt af min Sans. 
Elske er ene den Dont, som jeg véd af at nævne. 

XX 

Vorder ej mer jeg nu fundet 

hist, hvor I færdes i Torvenes Larm, 

regn mig da blot som forsvundet, 

røvet af Kærligheds Arm. 

Uigenkaldelig tabt blev for evig jeg vundet. 

XXI 

De Blomster blaa, jeg finder 

paa Græssmaragdens grønne Grund, 

til Kranse jeg dig binder 

i Elskovs Morgenstund; 

se, mine egne Haar jeg om dem vinder. 

XXII 

Den Lok, der flagred' mod dig 
og til min Skulder drog dit Blik, 
i den med Haand og Fod dig 
salig jeg fangen fik, 
og af mit Øjes Pil du saare lod dig. 

XXIII 

Glansen, du selv mig sendte, 

Øjnenes Lys, du om mig gød, 

for mig din Hu optændte. 

Frænder og kære bød 

ydmygt at ære den, hvis Spor de kendte. 

XXIV 

Om mørk af Lød du fandt mig, 

ej mer jeg skal til Skamme staa. 

Selv du jo Kransen bandt mig, 

thi da du paa mig saa, 

af Blikket evig Skønheds Straale randt mig. 

XXV 

fang de Ræve fage, 

thi se, med Blomster staar vor Vin. 

Kom under Løvets Tage, 

hvor Rosen dufter fin; 

lad alle, os forstyrrer, hist tilbage. 

XXVI 

Stil, Nordenstorm, din Vrede, 

kom. Søndenvind, med Elskovs Duft; 

lad i vor Have sprede 

sig yndigt krydret Luft 

og Blomster om den Elsktes Leje frede. 

XXVII 

„Nu Bruden er traadt i min Have ind, 

og lifligt hun stiller sit Savn. 

Sødt hviler hun under den svale Lind, 

hendes Rosenkind 

er gemt i den Elskedes Favn. 

XXVIII 

Ind under den Abild vi slutted' vor Pagt, 

og Haanden jeg kærlig dig bød; 

hvor din Moder krænktes af Mørkets Magt, 

blev dig Boden bragt, 

som endte for evig din Nød. 

XXIX 

1 Fugle saa lette, du Løve paa Lur 
med Raabuk og springende Hind, 
Solbrand over Bjærgkløft og Fossernes Dur, 
vejrslagne Natur, 

Natrædsel i gysende Sind, 

XXX 

jeg beder Jer alle ved Strengenes Klang: 
I komme ej nær til vort Bo. 

lad Jer besværge af Kærligheds Sang, 
at trygt sig engang 

dog Bruden kan hvile i Ro." 

XXXI 

1 Juda Døtre, forstyrrer os ej, 
mens Duften om Roserne svæver; 

fra Elskovs Tærskel sig fjærne Jer Vej, 

hvor i Ly for Jer Leg 

tyst Saligheds Luftning bæver, 

XXXII 

dølg dig, Elskte, og søg med dit Blik 
mod Bjærgenes hellige Tinde. 

1 Tavshed du gemme, hvad skjult dig opgik: 
det Følge, jeg fik 

til Færd mod, hvad fjærnt jeg vil finde. 

XXXIII 

„Den hvide Duelille 

til Arken med sit Olieblad har vundet, 

og hvor den friske Kilde 

i Grønsvær frem er rundet, 

har Turtelduen glad sin Mage fundet. 

XXXIV 

I Ensomhed sin Rede 

den bygged', og i Ensomhed den sænktes, 

og lønligt den mon lede 

han selv, mod hvem den længtes, 

thi selv i Ensomhed af Elskovsve han trængtes." 

XXXV 

Elskte, vi vil os fryde, 

og i din Skønheds Glans vil vi beskue 

Højen, hvor Kilder flyde, 

Fjældkammens hvalte Bue, 

Skovtykning sval, som dæmper Dagens Lue. 

XXXVI 

Op til de dulgte Huler 

højt under Fjældets Tinde lad os drage. 

Dér vi os sammen skjuler 

i Elskovs Attraa fage. 

Granatens søde Saft skal dér vi smage. 

XXXVII 

Dér vise mig du vilde 

det dyre, som min Sjæl begære voved'. 

Dér vil mit Savn du stille 

og binde om mit Hoved 

den Kærlighedens Krans, du fordum loved'. 

XXXVIII 

De søde Fugletoner, 

som flyver Elskovs Længsel mildt til Haande 

under de dunkle Kroner 

med Nattens blide Aande,- 

nærer den Ild, som mig fortærer uden Vaande. 

XXXIX 

Ingen har set vor Lykke, 

den onde Aand for evig bort var svunden; 

i Nattemulmets Skygge 

vor Hær red ned i Lunden 

at se, hvorfra det klare Væld var runden. 

3. „Oh Llama de amor viva." 

O Kærligheds levende Flamme, 

som trænger igennem mit Hjærte 

og lifligt i inderste Grunde det faar til at gløde, 

fuldend dog dit Værk med det samme — 

forbi er jo Renselsens Smerte — 

bryd Sløret itu, som end hindrer vort lønlige Møde. 

O Brand, der usigeligt svaler, 

o kvægende Vunde, som fryder, 

o dulmende Kærtegn af Haanden, den mægtige, milde, 

som Evighedskræfter indgyder 

og tusindfold Vaanden betaler, 

du bringer den Død, som er Livets Fornyelses Kilde. 

O straalende Lamper, hvis Luer 

oplyser saa sælsomt mig Sindet, 

at Klarhed dets grundløse Dybder uendeligt fylder. 

Dets Sans, før af Natmørke blindet, 

med Undren de Flammer beskuer, 

de glødende kaster tilbage mod den, de dem skylder. 

Ak, Flamme med elskende Mildhed, 

saa sødt du i Sjælen dig rører, 

hvor hemmelig dybt du alene mit Hjærte omsvæver, 

saa bævende salig jeg hører 

i Aandens indviede Stilhed 

den Kærlighedsrøst, som paa Evigheds Vinge mig hæver. 

